
Lui Josh... 
Pentru că tu ai merge la 
Poalele Muntelui pentru mine. 
Te iubesc. 


xi 
x 
A 
x 
= 
x 
fa] 
pa 
= 
z 
5 
2 
3 
zZ 
< 
i 
Z 
3 


CAPITOLUL 
I 


Pădurea se transformase într-un labirint din gheață şi zăpadă. 

Trecuse o oră de când supravegheam desişul, iar punctul meu de 
reper, creanga îndoită, devenise inutil. Rafalele de vânt viscoleau 
stratul gros de zăpadă, acoperindu-mi urmele, îngropând, totodată, 
şi semnele unei posibile prăzi. 

Foamea mă îndepărtase de casă mai mult decât de obicei, dar 
iarna era grea. Animalele se retrăseseră, intrând atât de adânc în 
pădure, încât abia le mai puteam urmări, permițându-mi să le do- 
bor pe rând pe cele rătăcite, rugându-mă să reziste până la primă- 
vară. Nu fu așa. 

Mi-am trecut degetele amorţite peste pleoape, îndepărtând ful- 
giiagățați de gene. Aici nu existau copaci fără scoarță, care să indice 
trecerea căprioarelor - încă nu sosiseră. Nu aveau să părăsească lo- 
cul până când nu 'se termina scoarța, apoi urmau să călătorească 
spre nord, dincolo de teritoriul lupilor şi, poate, spre tărâmurile 
zânelor din Prythian - acolo unde niciun muritor nu ar fi îndrăznit 
să meargă, decât dacă şi-ar fi dorit moartea. 

Gândul acesta îmi trimise un fior pe şira spinării, dar l-am alun- 
gat, concentrându-mă asupra împrejurimilor și la sarcina pe care 
trebuia să o îndeplinesc. Tot ce puteam face era să reuşesc să supra- 
viețuiesc o săptămână, o zi, următoarea oră, era tot ceea ce făcusem 

ani de zile. Şi acum, cu zăpada, aș fi fost norocoasă să zăresc ceva de 
aici — mai ales din copacul în care mă urcasem. Abia vedeam la patru 
metri în fața mea. Înăbuşindu-mi un geamăt când membrele-mi 
înțepenite crâcniră din cauza mișcării, am destins coarda arcului 
înainte de a cobori din copac. 

Zăpada înghețată a scârţâit sub cizmele mele uzate, iar eu am 
scrâşnit din dinţi. Vizibilitate scăzută, zgomotul inutil — era încă o 
partidă ratată de vânătoare. 

Mai rămăseseră doar câteva ore din zi. Dacă nu plecam curând, 
trebuia să merg spre casă pe întuneric, iar avertismentele vânătorilor 
din oraş încă îmi răsunau în minte: lupii uriaşi umblau după pradă 
în haită. Ca să nu mai spun de șoaptele despre străinii reperaţi în 
zonă, înalți, siniștri şi mortali. 

Vânătorii se rugaseră zeilor noştri de mult uitaţi, mai puţin zâ- 
nelor, iar eu m-am rugat în secret alături de ei. În cei opt ani trăiţi 
în satul nostru, aflat la două zile de mers de la granița nemuritorilor 
din Prythian, fuseserăm cruțaţi de un atac, deşi comercianții ambu- 
lanţi povesteau câteodată despre orașele depărtate de graniţă, de pe 
urma cărora rămăseseră doar așchii, oase și cenușă. Aceste poveşti, 
cândva atât de rare încât bătrânii satului le considerau zvonuri, 
deveniseră, în ultimele luni, şuşoteli banale în orice târg. 

Riscasem mult intrând atât de adânc în pădure, dar ieri se termi- 
nase ultima bucată de pâine și, cu o zi înainte, tot ce mai rămăsese 
din carnea uscată. Totuşi, aș fi preferat să-mi petrec încă o noapte 
flămânzind, decât să mă trezesc satisfăcând foamea lupilor. Sau a 
vreunei zâne. 

Nu că ar fi avut din ce să se ospăteze. Slăbisem atât de mult, încât 
puteam să-mi număr coastele. Mișcându-mă cât mai sprinten şi mai 
discret printre copaci, mi-am apăsat cu mâna stomacul gol, care mă 
durea. Ştiam ce feţe aveau să facă surorile mele mai mari când urma 
să mă întorc din nou acasă cu mâna goală. 

După câteva minute de căutări atente, m-am ghemuit într-o tufă 
de mărăcini, acoperită de zăpadă. Printre spini, vedeam destul de 
bine jumătatea unei poieni şi pârâiașul care o traversa. Cele câteva 
găuri din gheaţă îmi sugerară faptul că era încă des folosit. Cu puțin 
noroc, ceva avea să se ivească. Cu puţin noroc. 

Am răsuflat pe nas, împungând pământul cu vârful arcului, şi 
mi-am rezemat fruntea de curba aspră a lemnului. Nu aveam cum să 
rezistăm fără mâncare încă o săptămână. Foarte multe familii înce- 
puseră deja să mă implore să am încredere în pomenile orăşenilor 
mai bogaţi. Văzusem cu ochii mei cât de mare le era generozitatea. 

M-am aşezat într-o poziție mai confortabilă și am respirat mai 
lent, chinuindu-mă să ascult sunetele pădurii, acoperite de şuieratul 
vântului. Ningea fără oprire, fulgii dansând şi rotindu-se ca stropii 
de spumă, cei proaspeți, albi şi curaţi căzând peste culoarea maronie 
şi gri a lumii. Şi, în ciuda agitaţiei şi a membrelor mele amorțite, 
mi-am calmat acea parte înverşunată şi rea a minții, pentru a putea 
măsura cu privirea pădurea acoperită de zăpadă. 

Cândva, îmi era uşor să savurez contrastul ierbii abia crescute pe 
pământul arat și negru sau să admir o broşă cu ametist, cuibărită 
între faldurile de mătase de culoarea smaraldului, cândva visam, 
respiram şi gândeam în culori, lumini şi forme. Uneori chiar visam 
la o zi în care surorile mele s-ar fi măritat şi am fi rămas doar eu şi 
tata, cu destulă mâncare încât să ne descurcăm, cu destui bani cât să 
cumpăr nişte vopsea şi destul timp să aştern acele culori și forme pe 
hârtie, pe pânză sau pe pereţii casei. 

Un vis care nu părea să se adeverească prea curând - poate nu se 
va împlini niciodată. Aşadar, îmi fu permis să fur un astfel de mo- 
ment, să admir licăritul slab al luminii de iarnă pe zăpadă. Nu-mi 
puteam aminti ultima dată când mă oprisem să admir ceva frumos 
sau interesant. 

Orele pierdute cu Isaac Hale într-un hambar dărăpănat nu con- 
tau — acele vremuri erau disperate și nefericite, câteodată nemiloase, 
dar niciodată minunate. 

Şuieratul vântului se transformă într-un oftat uşor. Acum fulgii 
cădeau mai încet, adunându-se în grămezi pufoase de-a lungul 
fiecărei crestături a copacului. Fermecătoarea - mortala frumusețe 
blândă a zăpezii. Mi-am revenit gândindu-mă că trebuia să mă în- 
torc la drumurile noroioase şi înghețate ale satului, la căldura casei 
noastre înghesuite. 

În luminiş, tufele foşniră. Încordatul arcului ţinea de instinct. 
Am privit printre spini, iar respirația mi s-a tăiat. La mai puţin de 
treizeci de pași depărtare se afla o cerboaică mică, nu foarte slăbită 
din cauza iernii, dar destul de disperată, încât să smulgă coaja unui 
copac din luminiş. 

O astfel de căprioară mi-ar fi putut hrăni familia timp de o săp- 
tămână sau mai mult. 

Îmi lăsă gura apă. Am ţintit, liniștită ca vântul care șuiera printre 
frunzele uscate. 

Era nepăsătoare, neştiutoare că moartea o aştepta la câțiva metri 
distanţă. Continuă să smulgă bucăţile de coajă, mestecându-le încet. 

Aş fi putut usca jumătate din carne, păstrând restul pentru mân- 
care - tocane, plăcinte... Pielea ei putea fi vândută sau transformată 
în haine pentru unul dintre noi. Mie îmi trebuiau cizme, Elain avea 
nevoie de o pelerină nouă, iar Nesta îşi dorea tot ce aveau ceilalți. 

Degetele îmi tremurară. Foarte multă mâncare - o soluţie salva- 
toare. Mi-am ţinut respiraţia şi am ţintit de două ori. 

Din tufișul învecinat, străluciră însă doi ochii aurii. 

Pădurea amuţi. Vântul nu mai suflă. Până şi ninsoarea se opri. 

Noi, muritorii, nu mai aveam zei la care să ne rugăm, dar, dacă 
le-aș fi ştiut numele uitate, m-aș fi rugat lor. Tuturor. Ascuns în desiș, 
lupul se apropie încet, ţintuind căprioara cu privirea. 

Era imens — cât un ponei. Gura mi se uscă. Era unul dintre lupii 
masivi despre care fusesem avertizată. 

Nu mai văzusem niciodată unul atât de mare; şi, totuşi, căprioara 
nu-l auzi și nici nu-l văzu. Dacă era din Prythian, dacă se întâmpla 
să fie un spiriduș, atunci nu ar fi trebuit să mă îngrijorez că aş fi 
putut sfârși prin a fi mâncată. Dacă era un spiriduș, ar fi trebuit să 
fug deja. 

Şi totuși... dacă l-aş ucide fără să mă vadă, poate mi-aş face mie, 
satului meu şi lumii o favoare. Nu ar fi greu să-i străpung ochiul cu 
o săgeată. 

În ciuda mărimii, arăta ca un lup, se mişca precum un lup. „Este 
un animal“, m-am încurajat eu. Un simplu animal. 

Aveam un cuţit de vânătoare și trei săgeți. Primele două erau 
unele obișnuite - simple şi eficiente şi, probabil, pentru un lup atât 
de mare, nu mai periculoase ca o înțepătură de albină. Dar a treia 
săgeată, cea mai lungă și mai grea, o cumpărasem de la un comer- 
ciant ambulant, într-o vară când aveam suficiente monede din cu- 
pru încât să ne permitem și obiecte de lux. O săgeată cioplită din 
lemn de frasin de munte, armată cu un vârf din fier. 

Toată lumea ştia că spiridușşii urau fierul — însă lemnul de frasin 
era cel care făcea ca magia lor vindecătoare și nemuritoare să se di- 
minueze suficient de mult timp încât un om să poată da lovitura 
finală. Cel puţin, aşa umbla zvonul. Singura dovadă care indica 
eficiența frasinului era raritatea acestuia. Văzusem desene ale copa- 
cilor, dar niciodată unul cu propriii mei ochi - nu după ce Regina 
Zânelor îi arsese pe toți, în urmă cu multă vreme. Așadar, rămăseseră 
puţini, cei mai mulți și plăpânzi, ascunși de către nobilime în dum- 
brăvi împrejmuite de ziduri înalte. După ce am cumpărat săgeata, 
am petrecut săptămâni întregi întrebându-mă dacă aruncasem banii 
degeaba pe acea bucăţică de lemn scump, pe care nu am folosit-o 
niciodată în trei ani de zile. 

Acum, cu mișcări puține și eficiente, am scos-o rapid; aș fi făcut 
orice pentru ca acel lup monstruos să nu se uite spre mine. Săgeata 
era destul de lungă şi de grea încât să îl rănească — sau să îl omoare, 
dacă ținteam bine. 

Dacă aş ucide lupul, căprioara ar fugi. Dacă aş ucide căprioara, 
lupul m-ar ataca sau mi-ar fura prada, distrugând cantități valoroase 
de blană şi grăsime. 

Pieptul mi se încleşștă atât de tare, încât mă duru. Și, în acel mo- 
ment, mi-am dat seama că viața mea depindea de o singură întrebare: 
Lupul era, oare, singur? 

Am apucat arcul și l-am încordat şi mai mult. Era o încercare 
bună, dar nu mai înfruntasem niciodată un lup. Credeam că sunt 
norocoasă - chiar binecuvântată. Însă, acum... nu ştiam unde să 
lovesc sau cât de repede se mișcau. Nu îmi puteam permite să ratez. 
Nu cu o singură săgeată din frasin. 

Şi, dacă sub acea blană se ascundea un spiriduș, atunci, adio. 
Adio, după toate suferințele cauzate de neamul lor. Nu voiam să risc 
să vină mai târziu în orașul nostru pentru a măcelări, a mutila și a 
chinui. Trebuia să moară, aici şi acum. L-aş fi ucis bucuroasă. 

Lupul se strecură mai aproape, iar o ramură se rupse sub una 
dintre labele lui - mai mari decât mâinile mele. Căprioara înlemni. 
Se uită împrejur, cu urechile ridicate spre cerul cenuşiu. Deoarece 
lupul se afla în direcţia vântului, nu putea să-l vadă sau să-l miroasă. 

Acesta îşi cobori capul, iar corpul masiv şi argintiu, atât de per- 
fect camuflat de zăpadă şi de umbre, se lăsă pe picioarele din spate. 
Căprioara încă se uita în direcția greşită. 

I-am privit pe amândoi. Cel puţin era singur — măcar atâta noroc 
îmi fusese dat. Dar dacă lupul ar fi speriat căprioara, aș fi înfruntat 
un lup gigantic şi flămând - probabil un spiriduş - care îşi căuta 
următoarea masă. Însă, dacă ar fi omorât-o... 

Dacă nu cumpăneam bine, nu doar eu riscam să pier. În ultimii 
opt ani de vânat în pădure, viața mea fusese însă supusă riscurilor şi, 
de cele mai multe ori, luasem decizia corectă. De cele mai multe ori. 

Cu ghearele lui galbene şi sclipitoare, lupul țâşni din desiș, stră- 
lucind în gri, alb şi negru. În luminiş părea și mai mare; o întru- 
chipare musculoasă, rapidă și cu o forță extraordinară. Căprioara 
nu avu nicio şansă. 

Am tras cu săgeata din lemn de frasin, înainte să o nimicească. 
Aceasta îl nimeri în coaste, iar eu aș fi putut să jur că pământul s-a 
cutremurat. Urlă de durere, dând drumul gâtului căprioarei, în timp 
ce sângele, de un roşu foarte aprins, i se împrăștie pe zăpadă. 

Se întoarse către mine, cu acei ochi galbeni larg deschişi, cu 
blana zburlită. Ridicându-mă în picioare în zăpada care fremăta în 
jurul meu şi scoțând altă săgeată, i-am simţit mârâitul grav în sto- 
macul meu gol. 

Însă lupul, cu burta pătată de sânge şi cu săgeata mea din lemn 
de frasin adânc înfiptă în coaste, abia dacă se uită la mine. Începu 
din nou să ningă. Privirea lui oarecum vigilentă şi surprinsă mă 
fâcu să trag a doua săgeată. Pentru orice eventualitate — în caz că 
acea inteligenţă era una nemuritoare şi periculoasă. 

Nu încercă să se ferească de săgeata care îi pătrunse cu precizie 
în ochiul galben, larg deschis. 

Amestecându-se cu zăpada, culorile şi întunericul se învârtiră, 
încețoşându-mi vederea. 

Lupul căzu la pământ. 

Picioarele îi zvâcniră şi un chelălăit slab se auzi în vânt. Impo- 
sibil — ar fi trebuit să fie mort, nu pe moarte. Săgeata îi intrase în 
ochi aproape în întregime. 

Totuşi, lup sau spiriduș, nu conta. Nu cu acea săgeată din lemn 
de frasin înfiptă în coaste. Dând zăpada la o parte şi apropiindu-mă, 
păstrând încă o distanță destul de mare, mâinile îmi tremurară. Sân- 
gele țâşni din rănile pe care i le făcusem, înroşind omătul. 

Scormoni pământul, respirând deja mai încet. Avea dureri mari 
sau scâncetul era doar o încercare de a alunga moartea? Nu eram 
sigură că voiam să aflu. 

Zăpada se aşeza în jurul nostru. L-am privit până când acea blană 
neagră cu nuanţe sidefii încetă să se mai miște. Era un lup, în ciuda 
mărimii, era, cu siguranță, doar un lup. 

Strânsoarea din pieptul meu se domoli, iar oftatul meu căpătă 
forma unui nor. Săgeata din frasin se dovedise mortală, indiferent 
pe cine sau ce doborâse. 

Examinând rapid căprioara, mi-am dat seama că puteam căra 
un singur animal - și chiar şi asta ar fi fost o luptă. Însă era păcat să 
renunţ la lup. 

Deşi am pierdut minute preţioase, minute în care orice prădă- 
tor ar fi putut mirosi sângele proaspăt, i-am jupuit pielea şi mi-am 
curățat săgețile cât de bine am putut. 

Măcar îmi încălzisem mâinile. Înainte de a ridica pe umeri că- 
prioara, i-am acoperit rana mortală cu partea însângerată a blănii. 
Până la casa noastră erau câţiva kilometri şi nu aveam nevoie ca o 
dâră de sânge să conducă toate animalele cu gheare şi colți direct 
spre mine. 

Gemând din cauza greutăţii, am apucat picioarele căprioarei şi 
am privit pentru ultima dată cadavrul aburind al lupului. Celălalt 
ochi auriu se uita acum la cerul încărcat de zăpadă și, pentru o clipă, 
mi-am dorit să-mi fi fost milă de el. 

Însă eram în pădure şi era iarnă. 


CAPITOLUL 
2 


Până când am ieşit din pădure, cu genunchii tremurând, soarele 
apusese. Mâinile mele, înțepenite din cauză că strângeam picioarele 
căprioarei, amorţiseră complet cu mult timp în urmă. Nici măcar 
cadavrul nu putea alunga frigul pătrunzător. Lumea era scăldată în 
nuanțe de albastru-închis, tulburat doar de razele albe strecurate 
printre jaluzelele ferestrelor casei noastre dărăpănate. Era de parcă 
m-aș fi plimbat printr-un tablou viu - un moment de linişte, înfru- 
musețat de rapiditatea cu care tonurile de albastru se transformau 
într-un întuneric profund. 

Înaintând cu greu pe cărare, fiecare pas fiindu-mi alimentat doar 
de foamea aproape ameţitoare, vocile surorilor mele se unduiră în 
întâmpinarea mea. Nu trebuia să le înțeleg cuvintele pentru a şti că 
vorbeau despre vreun tânăr sau despre panglicile pe care le văzu- 
seră în sat, când ar fi trebuit să taie lemne, dar, cu toate acestea, am 
zâmbit uşor. 

Am lovit tocul din piatră al uşii cu cizmele, scuturându-le de 
zăpadă. Bucăţi de gheață căzură de pe pietrele gri ale casei, dezvă- 
luind marcajele şterse, gravate în jurul pragului. Cândva, tatăl meu 
convinsese un şarlatan în trecere să realizeze gravurile, în schim- 
bul unei sculpturi din lemn. Tata nu reușise să ne ofere prea multe 
lucruri, iar inima nu mă lăsase să-i spun că gravurile erau inutile şi, 
fără îndoială, false. Muritorii nu aveau puteri magice, nu aveau nici 

forța superioară și nici viteza unei zâne sau a vreunui Mare Spiriduş. 
Pretinzând că se trăgea din familia unui Mare Spiriduș, bărbatul 
gravase spiralele şi runele în jurul uşii şi al ferestrelor, mormăise 
câteva cuvinte fără sens, după care plecase. 

Am deschis ușa din lemn, mânerul îngheţat din fier muşcân- 
du-mi pielea ca o viperă. Când m-am strecurat înăuntru, căldura și 
lumina mă orbiră. 

- Feyre! am auzit suspinul slab al lui Elain şi am mijit ochii din 
cauza focului care strălucea, pentru a-mi vedea sora mijlocie. 

Era învelită cu o pătură, dar părul ei blond, pe care îl aveam toate 
trei, era înfăşurat perfect în jurul capului. Opt ani de sărăcie nu o 
lipsiseră de dorinţa de a arăta minunat. 

- De unde ai făcut rost de aia? întrebă ea, senzaţia de foame as- 
cuțindu-i cuvintele. 

Nu spuse nimic despre faptul că eram pătată de sânge. Renun- 
țasem de mult să mai sper că ar remarca, într-adevăr, că mă întor- 
ceam din pădure în fiecare seară. Cel puţin, nu până flămânzeau din 
nou. Mama nu le pusese să jure nimic în clipele petrecute lângă patul 
ei de moarte. 

Când am dat jos căprioara de pe umeri, am respirat uşurată. 
Animalul lovi masa din lemn cu un zgomot surd, făcând să zornăie 
o ceaşșcă din ceramică, aflată în celălalt capăt. 

- De unde crezi că o am? 

Răguşisem. Am desprins blana de lup de pe corpul căprioarei şi, 
după ce mi-am scos cizmele şi le-am pus lângă uşă, m-am întors 
spre Elain. 

Ochii ei căprui - ochii tatălui meu - rămăseseră ţintuiți asupra 
căprioarei. 

- Va dura mult să o cureţi? 

Eu. Nu ea, nu altcineva. Nu le văzusem niciodată mâinile lipi- 
cioase din cauza sângelui şi a blănii. Învăţasem să strâng şi să pre- 
gătesc vânatul mulțumită indicaţiilor altora. 

Tatăl meu şi Nesta încă stăteau lângă şemineu, încălzindu-şi mâi- 
nile, sora mea cea mai mare ignorându-l, ca de obicei. Elain con- 
tinuă să se uite la cadavru, apăsându-şi cu mâna stomacul, probabil 
la fel de gol şi de dureros ca şi al meu. Elain nu era rea. Nu era ca 
Nesta, care se născuse rânjind. Uneori, Elain nu înțelegea lucrurile. 
Nu răutatea o împiedica să își ofere ajutorul; pur şi simplu, nu se 
gândea că ar putea să-şi murdărească mâinile. Niciodată nu am ştiut 
sigur dacă ea chiar nu pricepea că eram cu adevărat săraci sau dacă 
doar refuza să accepte situaţia. În ciuda acestui fapt, nu renunțasem 
să-i cumpăr, ori de câte ori îmi permiteam, semințe pentru grădina 
cu flori pe care o îngrijea în lunile mai blânde. 

Şi nici nu o oprise să-mi cumpere trei cutii mici de vopsea - ro- 
şie, galbenă şi albastră - în aceeaşi vară în care avusesem destui 
bani încât să-mi permit săgeata din lemn de frasin. Era singurul 
cadou pe care mi-l făcuse vreodată, iar casa noastră încă îi purta sem- 
nele, chiar dacă acum vopseaua se decolora sau se fărâmița: plante 
agățătoare şi flori de-a lungul ferestrelor, pragurilor şi marginilor lu- 
crurilor, mici flăcări pe pietrele din jurul şemineului. Fiecare minut 
liber din acea vară bogată mi-l petrecusem împodobind casa în cu- 
lori, ascunzând câteodată mici decorațiuni în sertare, în spatele 
perdelelor uzate, sub scaune și pe sub masă. 

De atunci, nu mai avusesem o vară atât de uşoară. 

- Feyre! 

Vocea gravă a tatălui meu se auzi dinspre şemineu. Barba lui nea- 
gră era tunsă îngrijit, iar chipul său fără pete, ca al surorilor mele. 

- Ce noroc ai avut azi, să ne aduci un asemenea festin! 

De lângă el, Nesta pufni. Deloc surprinzător. De obicei, respingea 
orice mică laudă, adusă oricui - mie, lui Elain, celorlalți săteni. Şi 
lua în râs orice cuvânt al tatălui nostru. 

Mi-am îndreptat spatele, aproape prea obosită ca să mă ţin pe 
picioare, dar m-am sprijinit cu o mână de masa de lângă căprioară, 
aruncând o privire spre Nesta. Dintre noi, Nesta suferise cel mai 

mult din cauză că ne pierduserăm averea. Se supărase în tăcere pe 
tatăl nostru din momentul în care ne părăsisem conacul, chiar după 
acea zi îngrozitoare în care unul dintre creditori venise pentru a ne 
arăta cât de mult îl nemulțumea pierderea propriei investiții. 

Dar Nesta măcar nu ne împuia capul cu discuţii inutile despre 
recuperarea averii, așa cum o făcea tata. Nu, pur şi simplu cheltuia 
toți banii pe care nu-i ascundeam de ea, deranjându-se rareori să 
conştientizeze prezenţa tatălui meu, care şchiopăta. 

- Putem mânca jumătate din carne săptămâna aceasta, am zis 
eu, privind căprioara, care ocupa toată masa şubredă pe care mâncam 
şi care servea drept spaţiu de lucru și bucătărie. Putem să uscăm cea- 
laltă jumătate, am continuat eu, știind că, indiferent de cât de frumos 
aş fi spus-o, tot m-aş fi ocupat de cea mai mare parte a treburilor. Şi 
mâine voi merge la piață, ca să văd cât pot lua pe blănuri, am zis, 
mai mult ca pentru mine. 

Tatăl meu îşi ţinea piciorul distrus întins, cât mai aproape posibil 
de căldura focului. Frigul, ploaia sau o schimbare de temperatură îi 
agravau întotdeauna rănile urâte şi încovoiate din jurul genunchiu- 
lui. Bastonul era rezemat de scaunul său - un baston pe care, uneori, 
Nesta avea tendința de a nu-l lăsa lângă el. 

„Dacă nu i-ar fi atât de rușine, și-ar putea găsi de lucru“, spunea 
întotdeauna Nesta când îi reproşam acest lucru. ÎI ura şi pentru 
rana pe care o avea — pentru că nu se apărase atunci când acel credi- 
tor şi bătăușii lui dăduseră buzna în casă, lovindu-i genunchiul în 
repetate rânduri. Nesta şi Elain fugiseră în dormitor, blocând uşa. 
Eu rămăsesem pe loc, implorând și plângând cu fiecare strigăt al 
tatălui meu, cu fiecare os zdrobit. Făcusem pe mine, iar apoi vomi- 
tasem chiar pe pietrele din fața șemineului. Abia atunci plecaseră 
acei bărbaţi. Nu i-am mai văzut niciodată. 

Folosiserăm o mare parte din banii rămaşi ca să plătim vinde- 
cătorul. Tata începuse să facă primii pași după şase luni și abia după 
un an reuşise să meargă un kilometru. Banii pe care îi câştiga atunci 

când cineva îl compătimea destul de mult încât să-i cumpere sculp- 
turile nu îi ajungeau să ne hrănească. Acum cinci ani, când am 
rămas fără niciun ban, când tatăl meu încă nu putea - nu voia — să 
se mişte prea mult, nu m-a contrazis când i-am spus că aveam de 
gând să merg la vânătoare. 

Nu se deranjase să încerce să-şi părăsească scaunul de lângă foc 
şi nici să-şi ridice privirea de la sculptura lui. Pur şi simplu, mă lăsase 
să intru în acele păduri mortale și ciudate, de care se fereau chiar și 
cei mai experimentați vânători. În ultimul timp, devenise puțin mai 
atent — uneori îmi arăta semne de recunoștință, câteodată se ducea 
şchiopătând tocmai până în oraş, ca să-și vândă sculpturile, dar nu 
cu mult. 

- Mi-ar plăcea o pelerină nouă, spuse Elain oftând. 

În acelaşi moment, Nesta se ridică și zise: 

- Am nevoie de o pereche nouă de cizme. 

Am tăcut, ştiind că nu trebuia să mă amestec în certurile lor, dar 
m-am uitat la cizmele încă strălucitoare ale Nestei, de lângă ușă, și 
la ale mele, care erau prea mici şi ale căror cusături se destrămau, 
fiind ţinute laolaltă doar de şireturile uzate. 

- Dar îngheţ cu pelerina mea veche şi zdrenţuită, insistă Elain. 
Voi muri de frig. Mă fixă cu ochii ei măriţi şi-mi spuse: Te rog, Feyre! 

Rosti cele două silabe ale numelui meu - fay-ruh - cu cel mai ori- 
bil scâncet pe care îl îndurasem vreodată, iar Nesta țâțâi zgomotos 
înainte de a-i ordona să tacă. 

Când au început să se certe de la banii pe care i-aş fi luat a doua 
zi pe blană, nu le-am luat în seamă și l-am văzut pe tata șezând la 
masă, sprijinindu-se într-o mână şi privind atent căprioara. În mo- 
mentul în care atenţia îi alunecă spre blana imensă de lup, m-am 
încordat. Degetele lui, încă netede şi masculine, întoarseră blana și 
trasară o linie pe partea însângerată. 

Mă privi cu ochii lui negri. 

- Feyre, murmură el, iar gura lui deveni o linie subțire. De unde 
ai luat asta? 

- Din același loc din care am luat şi căprioara, i-am răspuns la fel 
de încet, calm și tăios. 

Îmi privi arcul, tolba legată la spate şi cuțitul de vânătoare cu 
mâner din lemn, de la şold. Ochii i se umeziră. 

- Feyre... riscul... 

Am făcut un semn spre blană, incapabilă să-mi schimb vocea, şi 
i-am spus: 

- Nu am avut de ales. 

De fapt, ceea ce voiam cu adevărat să spun era: „Nici măcar nu te 
deranjezi să încerci să ieşi din casă în cea mai mare parte a timpului. 
Dacă nu aş fi eu, am muri de foame. Dacă nu aș fi eu, am muri.“ 

- Feyre, repetă el, închizând ochii. 

Surorile mele tăcură, iar eu mi-am ridicat la timp privirea ca să 
o văd pe Nesta încrețindu-şi nasul, pufnind. Se luă de pelerina mea. 

- Miroşi ca un porc acoperit de propria-i mizerie. Poţi măcar să 
încerci să pretinzi că nu eşti o țărancă ignorantă? 

Nu am lăsat-o să vadă că vorbele ei mă afectau. Când nenoroci- 
rea căzuse peste familia noastră, eu eram prea tânără ca să învăţ și 
altceva în afară de manierele de bază, de a scrie și de a citi, iar ea nu 
avea să mă lase niciodată să uit acest lucru. 

Făcu un pas înapoi, trecându-şi un deget peste buclele-i de un 
castaniu-deschis. 

- Dezbracă-te de hainele acelea dezgustătoare. 

Nu m-am grăbit, abținându-mă să-i spun ceva. Mai mare cu trei 
ani, arăta cumva mai tânără ca mine, iar obrajii ei aurii se îmbujorau 
întotdeauna într-o nuanţă delicată de roz-deschis. 

- Poţi să încălzeşti o oală cu apă şi să mai pui lemne pe foc? 

În momentul în care am întrebat-o, am observat grămada de 
lemne. Mai era doar un buştean. 

- Credeam că azi te duci să tai lemne. 

Nesta îşi curăță unghiile lungi şi îngrijite. 

- Urăsc să tai lemne. Întotdeauna îmi intră așchii. 

Mă privi pe sub genele ei negre. Dintre noi toţi, Nesta semăna 
cel mai mult cu mama. 

- În plus, Feyre, spuse ea bosumflată, tu te pricepi mai bine! Îţi 
ia jumătate din timpul pe care mi-l ia mie. Mâinile tale sunt mai 
potrivite — sunt deja foarte aspre. 

Mi-am încleştat maxilarul. 

- Te rog, i-am cerut eu, ascunzându-mi mânia, știind că o ceartă 
era ultimul lucru de care aveam nevoie sau pe care mi-l doream. Te 
rog să te trezeşti în zori și să tai lemne. 

Mi-am închis nasturii de sus ai tunicii. 

- Sau vom mânca un mic dejun rece. 

Se încruntă. 

- Nu voi face așa ceva! 

Însă eu mă îndreptam deja spre cealaltă cameră, mai mică, unde 
dormeau fetele. Elain o rugă ceva pe Nesta în şoaptă, iar aceasta îi 
răspunse cu un sâsâit. M-am uitat peste umăr la tatăl meu şi am 
arătat spre căprioară. 

- Pregăteşte cuţitele, i-am spus eu, nederanjându-mă să par veselă. 
Voi ieși în curând. 

Fără să aştept un răspuns, am închis ușa în urma mea. 

Camera era destul de mare pentru masa șubredă de toaletă și pen- 
tru patul imens din lemn de esenţă tare în care dormeam. Singurul 
lucru care mai amintea de bogăția avută fusese comandat drept 
cadou de nuntă, din partea tatălui meu, pentru mama. Era patul în 
care ne născuserăm și în care murise mama. Dintre toate lucrurile 
din casă pe care le pictasem în ultimii câţiva ani, de acesta nu mă 
atinsesem niciodată. 

Mi-am atârnat pelerina pe masa de toaletă încovoiată- încrun- 
tându-mă la violetele şi trandafirii pe care îi pictasem în jurul mâ- 
nerelor sertarului lui Elain, la flăcările din jurul dulapului Nestei și 
la cerul nocturn - spirale de stele galbene, care trebuiau să fie albe — 
din jurul sertarului meu. Pictasem toate acestea ca să mai luminez 

camera, și așa întunecată. Nu comentaseră nimic. Nu ştiu de ce mă 
aşteptasem să o facă. 
Doar oftatul mă împiedică să nu mă prăbuşesc pe pat. 


a a 


În acea seară, am mâncat friptură de căprioară. Cu toate că ştiam 
că nu avea rost, nu m-am împotrivit când fiecare dintre noi mai luă 
o mică porţie, înainte de a le interzice să mai mănânce. A doua zi 
aveam să mi-o petrec pregătind pentru consum părţile rămase din 
căprioară, după care urma să-mi acord câteva ore pentru prelucra- 
rea ambelor blănuri, înainte de a le duce la piață. Cunoşteam câțiva 
vânzători pe care i-ar fi interesat o asemenea achiziție — deşi probabil 
că niciunul nu mi-ar fi plătit un preț corect. Dar banii erau bani, iar 
eu nu aveam nici timp, nici resurse să călătoresc în cel mai apropiat 
oraş mare ca să găsesc o ofertă mai bună. 

Am supt dinţii furculiţei, savurând rămăşiţele de grăsime ce aco- 
pereau metalul. Limba îmi alunecă peste dinţii strâmbi — făcea parte 
dintr-un set uzat, recuperat de tata din camera servitorilor, în timp 
ce creditorii ne prădau conacul. Niciunul dintre tacâmuri nu era la 
fel, dar era mai bine decât să mâncăm cu mâna. Tacâmurile din zes- 
trea mamei fuseseră vândute de multă vreme. 

Mama. Poruncitoare şi rece cu propriii copii, veselă şi străluci- 
toare printre aristocrații care ne frecventau fostul conac, îndrăgostită 
de tatăl meu - singura persoană pe care o respecta şi pe care o iubea 
cu adevărat. Dar petrecerile îi plăceau nespus - atât de mult, încât 
nu îşi petrecea deloc timpul cu mine, cu excepția momentelor în 
care se gândea la modul în care talentul meu abia descoperit la desen 
şi pictură mi-ar fi putut asigura un viitor soţ. Dacă ar fi trăit destul 
de mult încât să vadă averea năruindu-se, ar fi fost mai distrusă 
decât tata. Poate că moartea ei fusese un lucru bun. 

La drept vorbind, ne rămânea mai multă mâncare. 

În afară de patul din lemn de esenţă tare - şi de promisiunea pe 
care i-o făcusem - nu mai aveam nimic de-al ei în casă. 

De fiecare dată când priveam spre orizont sau mă întrebam dacă 
ar trebui să merg înainte, fără să mă uit înapoi, auzeam promisiu- 
nea pe care i-o făcusem cu mult timp în urmă, când se afla pe patul 
de moarte. Rămâneți împreună; ai grijă de ei. I-am promis, prea tâ- 
nără să întreb de ce nu le rugase pe surorile mele mai mari sau pe 
tata. Dar i-am jurat, apoi a murit şi, în lumea noastră umană neno- 
rocită — protejată doar de promisiunea Marii Zâne în urmă cu cinci 
sute de ani, în lumea noastră unde uitaserăm numele zeilor noştri — 
promisiunea era lege; o promisiune era o garanţie; o promisiune 
era obligaţia ta. 

Au fost dăţi în care am urât-o pentru ceea ce mă rugase. Poate 
că, delirând din cauza febrei, nici măcar nu ştia ceea ce îmi cerea. 
Sau poate că moartea o făcuse să vadă mai bine adevărata natură a 
copiilor şi a soțului ei. 

Am lăsat furculița din mână și am privit flăcările focului nostru 
slab dansând de-a lungul butucilor rămaşi, întinzându-mi sub masă 
picioarele care mă dureau. 

M-am întors spre surorile mele. Ca de obicei, Nesta se plângea 
de săteni - care nu erau nici manieraţi, nici eleganți şi care nu ştiau 
cât de inferioară era calitatea materialului din care le erau făcute 
hainele, chiar dacă pretindeau că era mătase fină sau şifon. Odată 
pierdută averea, foştii lor prieteni le ignoraseră cu succes; aşadar, 
surorile mele se purtau de parcă tinerii săteni ai oraşului alcătuiau 
un cerc social mediocru. 

Am sorbit din ceaşca mea cu apă fierbinte - nici măcar ceai nu 
ne permiteam - în timp ce ea îşi continuă povestea. 

- Ei bine, i-am spus eu lui, „Domnule, dacă dumneavoastră cre- 
deți că puteţi să mă întrebaţi atât de nonşalant, voi refuza!“ Și ştii ce 
mi-a spus Thomas? 

Nesta vorbea cu Elain, care asculta foarte atentă. Pierdut în ceața 
amintirilor care i se strecuraseră în minte, tatăl meu îi zâmbea bine- 
voitor scumpei lui Elain, singura dintre noi care se deranja să dis- 
cute cu el cu adevărat. 

- Thomas Mandray? am întrerupt-o eu. Cel de-al doilea fiu al 
tăietorului de lemne? 

Nesta îşi miji ochii gri-albăstrui. 

- Da, răspunse ea şi îşi se întoarse spre Elain, ca să i se adreseze 
din nou. 

— Ce vrea? 

Am aruncat o privire spre tata. Nicio reacţie — niciun indiciu 
alarmant sau un semn că măcar asculta. 

- Vrea să o ia de soție, spuse Elain, visătoare. 

Am clipit. 

Nesta își înălță capul. Mai văzusem prădători făcând acea miş- 
care. Câteodată mă întrebam dacă asprimea ei neînduplecată ne-ar 
fi ajutat să supraviețuim mai bine - chiar să prosperăm - dacă nu 
ar fi fost atât de preocupată de pierderea statutului nostru. 

- Ai vreo problemă, Feyre? 

Îmi rosti numele ca pe o insultă, iar maxilarul mă duru din 
cauza încleștării. 

Tata se mișcă pe scaun şi, chiar dacă ştiam că era o prostie să reac- 
ţionez la ironiile ei, i-am spus: 

- Pentru noi nu poți să tai lemne, dar vrei să te măriți cu fiul unui 
tăietor de lemne? 

Nesta își îndreptă umerii. 

- Credeam că vrei ca noi să plecăm de acasă, ca eu şi Elain să ne 
mărităm, pentru ca tu să ai suficient timp să-ți pictezi minunatele 
capodopere. 

Rânji spre coloana cu flori de degetar pe care o pictasem de-a lun- 
gul marginii mesei - culorile erau prea închise şi prea albăstrui, fără 

picăţele albe în interior, dar mă descurcasem, chiar dacă îmi venise 
greu să realizez ceva atât de imperfect şi totuși fără vopsea albă. 

Nu am luat în seamă insulta, cu toate că îmi doream să acopăr 
pictura cu mâna. Poate că a doua zi aveam să o răzuiesc de tot de 
pe masă. 

- Crede-mă, i-am spus eu, în ziua în care vei vrea să te măriți cu 
un bărbat, voi merge la el acasă şi i te voi da. Dar nu te vei mărita 
cu Thomas. 

Nările Nestei se umflară ușor. 

- Nu poţi face nimic. Clare Beddor mi-a spus în această după- 
amiază că Thomas are de gând să mă ceară de soție în curând. Şi 
după aceea, nu va mai trebui să mănânc niciodată resturile astea. 
Măcar nu va trebui să fac sex în fân cu Isaac Hale, ca un animal, 
adăugă ea zâmbind. 

Tatăl meu tuşi jenat, privindu-şi patul aflat lângă sobă. Din cau- 
za fricii sau a vinei, nu o contrazisese niciodată pe Nesta şi se părea 
că nu avea să o facă acum, chiar dacă era pentru prima dată când 
auzea de Isaac. 

Ţintuind-o cu privirea, mi-am întins palmele pe masă. Elain își 
luă mâna stângă de lângă a mea, de parcă murdăria şi sângele de 
sub unghiile mele ar fi putut sări pe pielea ei de porțelan. 

- Familia lui Thomas nu o duce cu mult mai bine ca noi, am spus 
eu, încercând să nu mormăi. Vei fi doar o altă gură de hrănit. Dacă 
el nu ştie asta, atunci părinții lui ştiu sigur. 

Însă Thomas ştia — ne mai întâlniserăm în pădure. Văzusem foa- 
mea disperată care îi strălucea în ochi atunci când mă zărise vânând 
iepuri. Nu omorâsem niciodată un om, dar în acea zi cuțitul de vâ- 
nătoare îmi atârna greu la şold. De atunci, m-am ferit de el. 

-~ Nu ne permitem să dăm zestre, am continuat eu calmă, dar cu 
un ton hotărât. Niciuneia dintre voi. 

Dacă Nesta voia să plece, atunci asta era. Bine. M-aș fi aflat cu un 
pas mai aproape de acel viitor minunat şi paşnic, de o casă liniștită 

în care să existe suficientă mâncare şi în care să am timp să pictez. 
Dar nu aveam nimic - absolut nimic - prin care să atragem vreun 
peţitor care să mă scutească de a mai avea grijă de surorile mele. 

- Ne iubim, spuse Nesta, iar Elain încuviință. 

Aproape că am râs — când începuseră să le întoarcă spatele aris- 
tocraţilor şi să facă ochi dulci sătenilor? 

- Dragostea nu vă va ţine de foame, am replicat eu, continuând, 
pe cât posibil, să o privesc hotărâtă. 

Nesta sări din locul ei de pe bancă, de parcă aș fi lovit-o. 

- Eşti invidioasă - i-am auzit spunând că Isaac se va căsători cu 
o fată din satul Greenfield, pentru o zestre frumoasă. 

Aşa auzisem și eu; Isaac îmi spusese despre asta ultima dată când 
ne întâlniserăm. 

- Invidioasă? am rostit eu încet, încercând din răsputeri să-mi 
reprim mânia. Nu avem ce să le oferim - nici zestre, nici măcar 
animale. Poate că Thomas vrea să se căsătorească cu tine, dar... eşti 
o povară. 

- Ce ştii tu? răspunse Nesta. Eşti doar un animal îmblânzit doar 
pe jumătate, care are tupeul să dea ordine la orice oră din zi sau din 
noapte. Continuă şi, într-o zi, cândva, Feyre, nu va mai fi nimeni care 
să-şi amintească de tine sau căruia să-i pese că ai existat vreodată. 

leşi din cameră, iar Elain o urmă, consolând-o. Trântiră uşa dor- 
mitorului pe care îl împărțeam toate trei suficient de tare încât să 
zornăie farfuriile. 

Nu era prima dată când auzeam acele cuvinte şi ştiam că le re- 
peta doar pentru că tresărisem când le rostise prima dată. Oricum, 
încă mă afectau. 

Am sorbit prelung din cana ciobită. Banca din lemn pe care stă- 
tea tatăl meu scârțâi când acesta se întoarse. Am mai luat o gură și 
am spus: 

- Ar trebui să-i bagi minţile în cap. 

El examină o urmă de arsură de pe masă. 

- Ce pot spune? Dacă se iubesc... 

- Nu poate să o iubească. Nu cu familia lui nenorocită. Am văzut 
cum se poartă prin sat - un singur lucru vrea de la ea și nu este 
mâna ei... 

- Avem nevoie de speranţă la fel de mult cum avem nevoie de 
pâine şi de carne, mă întrerupse, pentru o clipă cu ochi limpezi. Avem 
nevoie de speranţă, altfel nu putem suporta. Aşadar, Feyre, las-o să 
spere. Las-o să-şi imagineze o viață mai bună. O lume mai bună. 

M-am ridicat de la masă cu pumnii strânşi, dar nu aveam unde 
să mă ascund în casa noastră cu două camere. Am privit pictura 
decolorată cu degetare de pe marginea mesei. Pâlniile exterioare ale 
florilor erau deja crăpate şi uzate, iar partea de jos a tulpinii se şter- 
sese complet. În câțiva ani, avea să dispară fără urmă, ca şi când 
n-ar fi fost niciodată acolo. Ca şi când eu n-aş fi fost vreodată acolo. 

I-am aruncat tatei o privire dură. 

- Nu există aşa ceva. 


CAPITOLUL 
3 


Zăpada bătătorită care acoperea drumul din satul nostru era stro- 
pită cu pete de maro şi negru, de la căruțele şi caii care treceau pe 
acolo. Mergând de-alungul acestuia, ocolind anumite porțiuni dez- 
gustătoare, Elain şi Nesta plescăiră şi se strâmbară. Ştiam de ce mă 
însoțeau -— îşi luaseră pelerinele de îndată ce văzuseră blănurile 
împăturite din tolba mea. 

Nu m-am deranjat să le vorbesc, aşa cum nici ele nu binevoiseră 
să-mi vorbească după seara trecută, cu toate că Nesta se trezise la 
răsăritul soarelui, ca să taie lemne. Probabil pentru că ştia că astăzi 
urma să vând blănurile la piaţă şi să mă întorc acasă cu bani în buzu- 
nar. Mă urmară pe drumul pustiu, mergând încet pe câmpul aco- 
perit de zăpadă, până în satul nostru ca vai de lume. 

Casele din piatră ale așezării erau banale, monotone şi cu atât 
mai neatrăgătoare din cauza iernii triste. Dar era zi de târg, ceea ce 
însemna că piața din centrul oraşului era populată de vânzătorii care 
înfruntaseră dimineaţa aspră. 

La o stradă distanţă, mirosul mâncării calde plutea în aer - miro- 
denii ademenitoare, care îmi stârniră amintiri. Elain oftă uşor în 
spatele meu. Mirodenii, sare, zahăr - bunuri rare pentru cei mai 
mulți dintre sătenii noştri, de neatins pentru noi. 

Dacă mă descurcam bine la piață, poate că urma să am suficienţi 
bani încât să cumpăr ceva delicios. Am aruncat o privire în urma 

mea, vrând să le sugerez asta, dar când am dat colțul, aproape ne-am 
lovit una de cealaltă, oprindu-ne în acelaşi timp. 

- Fie ca Lumina Nemuritoare să strălucească asupra voastră, suro- 
rilor, spuse tânăra femeie cu robă galbenă aflată din fața noastră. 

Nesta şi Elain țâţâiră; eu mi-am înăbuşit un geamăt. Perfect. 
Exact ce-mi trebuia, să-i văd în sat pe Copiii celor Binecuvântaţi, în 
zi de târg, ţinând de vorbă şi necăjind pe toată lumea. De obicei, 
bătrânii satului le permiteau să stea câteva ore, dar simpla prezență 
a proştilor fanatici care încă o venerau pe Marea Zână îi irita pe toți. 
Mă iritau pe mine. Cu mult timp în urmă, Marii Spiriduşi ne fuse- 
seră stăpâni, nu zeii. Şi, cu siguranţă, nu își arătaseră milostenia. 

Tânăra îşi întinse mâinile albe ca luna într-un gest de salut, iar 
brățara de la încheietură, cu clopoței din argint, argint adevărat, 
zornăi. 

- Aveţi o clipă pentru a asculta Cuvântul celor Binecuvântaţi? 

- Nu, rânji Nesta, neluând în seamă mâinile fetei şi înghion- 
tind-o pe Elain mai departe. Nu avem. 

Părul desfăcut al tinerei scânteia în lumina dimineţii, iar fața sa 
curată şi proaspătă strălucea în timp ce zâmbea frumos. În spatele 
ei mai erau cinci tineri acoliţi, femei şi bărbaţi cu părul lung - care 
se uitau prin piață după oameni pe care să-i bată la cap. 

- Nu durează decât un minut, spuse unul dintre ei, pășind în 
fața Nestei. 

Era impresionant - cu adevărat impresionant — să o vezi pe Nesta 
mergând drept, îndreptându-şi umerii şi privind-o de sus pe tânără, 
ca o regină fără tron. 

- Du-te şi pălăvrăgeşte prostiile astea cu vreun nerod. Printre 
noi nu veţi găsi oameni care să se convertească. 

Fata se retrase, cu o umbră pâlpâindu-i în ochii căprui. M-am 
abținut să nu tresar. Poate că nu era cea mai bună abordare, deoa- 
rece, dacă se agitau, deveneau cu adevărat o pacoste. 

Nesta ridică o mână, trăgându-şi mâneca de la haină, pentru a le 
arăta brățara din fier, care era la fel cu aceea pe care o purta Elain. 

Îşi cumpăraseră podoabe similare cu mult timp în urmă. Acolita 
suspină, cu ochii măriți. 

- Vezi asta? rosti Nesta printre dinți, înaintând. 

Acolita făcu un pas înapoi. 

- Asta ar trebui să purtați. Nu clopoței din argint, ca să atrageți 
acei spiriduşi monstruoşi. 

- Cum îndrăzneşti să ne insulți prietenii nemuritori... 

- Du-te şi predică în alt oraş, spuse Nesta. 

Două soţii de fermieri, drăguţe şi dolofane, trecură pe lângă noi, 
ţinându-se de braț. Apropiindu-se de acoliți, se strâmbară amân- 
două, dezgustate. „Târfă iubitoare de spiriduşi“, spuse una din ele 
tinerei femei. Nu puteam să le contrazic. 

Acoliţii tăcură. Cealaltă săteancă - suficient de bogată încât să 
aibă împletit în jurul gâtului un colier din fier - miji ochii, iar zâm- 
betul îi dispăru. 

- Voi, idioţilor, nu înțelegeţi ce ne-au făcut monștrii aceia timp 
de secole? Ce continuă să facă din plăcere, în vreme ce scapă fără a fi 
traşi la răspundere? Meritaţi să vă omoare. Proşti şi târfe, asta sunteți. 

Nesta dădu din cap, încuviințând spre femeile care se îndepăr- 
tară. Ne-am întors spre tânăra care încă era în fața noastră şi chiar 
şi Elain se încruntă, dezgustată. 

Tânăra respiră adânc, înseninându-se din nou, şi spuse: 

- Şi eu am trăit într-o astfel de ignoranță, până când am auzit 
Cuvântul celor Binecuvântaţi. Am crescut într-un sat foarte asemă- 
nător cu acesta - foarte trist şi mohorât. Dar, cu mai puţin de cinci 
luni în urmă, o prietenă de-a vărului meu a mers la graniţă, ca jertfă 
pentru Prythian - şi nu s-a mai întors. Acum, trăieşte în lux şi confort 
ca mireasă a unui Mare Spiriduș, la fel ai putea să o faci şi tu, dacă 
mi-ai acorda o clipă să... 

- Probabil a fost mâncată, spuse Nesta printre dinți. De aceea nu 
s-a mai întors. 

Sau mai rău, m-am gândit eu, dacă un Mare Spiriduș era cu ade- 
vărat responsabil de ademenirea unui om în Prythian. Nu îi întâl- 
nisem niciodată nici pe cruzii Mari Spiriduşi, care semănau oare- 
cum cu oamenii şi care conduceau ținutul Prythian, şi nici pe zânele 
care locuiau acolo şi care te puteau trage foarte adânc sub pământ 
cu solzii, aripile şi braţele lor lungi şi subțiri. Nu ştiam care erau mai 
greu de înfruntat, spiriduşii sau zânele. 

Acolita se încruntă. 

- Bunii noştri stăpâni nu ne-ar răni niciodată astfel. Prythian 
este un tărâm al păcii şi al abundenței. Dacă te-ar binecuvânta cu aten- 
ţia lor, ai fi bucuroasă să trăieşti printre ei. 

Nesta dădu ochii peste cap. Elain privea când spre noi, când spre 
piața din față, către cetățenii care acum se uitau și ei la scenă. Era 
timpul să plecăm. 

Nesta dădu să spună ceva, dar am pășit între ele şi m-am uitat 
la roba fetei, de un albastru-deschis, la bijuteriile din argint pe care 
le purta, la pielea ei complet curată. Nu se vedea niciun semn, 
nicio pată. 

- Te lupţi inutil, i-am spus eu. 

- Pentru o cauză nobilă. 

Fata radia de fericire. 

Am împins-o uşor pe Nesta, pentru a o convinge să meargă, și 
i-am spus acolitei: 

- Nu, nu este. 

Intrând în piaţa aglomerată, am simţit cum acolita încă ne fixa 
cu privirea, dar nu am întors capul. Aveau să plece destul de curând, 
ca să predice în alt oraş. Trebuia să ocolim la întoarcere, ca să-i evi- 
tăm. Când ne-am îndepărtat suficient de mult, m-am uitat peste 
umăr la surorile mele. Elain încă era crispată, dar privirea Nestei 
era tulburată, iar buzele subțiri. M-am întrebat dacă urma să se 
întoarcă şi să se certe cu fata. 

Nu era problema mea - nu chiar acum. 

- Ne întâlnim aici peste o oră, am spus eu şi nu le-am dat ocazia 
să mă urmeze înainte de a mă strecura în piaţa aglomerată. 

M-am gândit preţ de zece minute la cele trei opţiuni. Erau cum- 
părătorii mei obişnuiţi: cizmarul posac și negustorul de haine cu 
privirea ageră, care venea în piața noastră dintr-un oraş din apro- 
piere. Apoi, necunoscuţii: un munte de femeie, care stătea pe buza 
unei fântâni secate din piață, fără cărucior sau stand, dar care, cu 
toate acestea, părea că primea multă atenţie. Cicatricele şi armele o 
dădeau de gol destul de uşor. Era o mercenară. 

Simţeam privirile cizmarului şi ale negustorului de haine şi 
dezinteresul prefăcut cu care se holbau la tolba pe care o purtam. 
Bine — aşadar, avea să fie una dintre acele zile. 

M-am apropiat de mercenară, al cărui păr negru şi des era tuns 
până la bărbie. Chipul bronzat părea cioplit în granit; văzându-mă, 
miji puţin ochii negri. Nişte ochi negri foarte interesanţi — nu aveau 
doar o nuanţă de negru, ci... multe, cu o urmă de căprui care stră- 
lucea printre umbre. Mi-am alungat încă o dată acele gânduri inu- 
tile, instinctele care mă făceau să mă gândesc la culori, lumini şi 
forme, şi am stat dreaptă când mă evaluă ca pe o posibilă ameninţare 
sau ca pe un angajator. Armele pe care le avea asupra ei - strălucitoare 
şi periculoase — erau suficiente cât să mă facă să înghit în sec. Şi să 
mă opresc la mai bine de un metru de ea. 

- Nu primesc bunuri pentru serviciile mele, spuse ea cu un ac- 
cent pe care nu îl mai auzisem. Accept doar monede. 

Câţiva cetăţeni, aflaţi în trecere, încercară să nu pară prea intere- 
Saţi de conversaţia noastră, mai ales când am rostit: 

- Atunci, nu vei avea noroc într-un astfel de loc. 

Părea pipernicită, chiar şi când stătea jos. 

- Ce treabă ai cu mine, fato? 

Putea să aibă între douăzeci şi cinci și treizeci de ani, dar am pre- 
supus că, pentru ea, păream mai tânără, cum eram slăbită de foame, 
în hainele pe care le purtam. 

- Am de vânzare o blană de lup şi una de căprioară. M-am gân- 
dit că ai fi interesată să le cumperi. 

- Le-ai furat? 

- Nu. 

Am privit-o în ochi. 

- Le-am vânat chiar eu. Jur. 

Se uită din nou la mine cu ochii ei negri. 

- Cum. 

Nu era o întrebare, ci un ordin. Poate că întâlnise alte persoane 
pentru care promisiunile, cuvintele sau obligaţiile nu erau sacre şi 
pe care, drept urmare, le pedepsise. 

Aşadar, i-am povestit cum le-am vânat şi, după ce am terminat, 
a făcut un semn cu mâna spre tolba mea. 

- Lasă-mă să văd. 

Am scos amândouă blănurile, împăturite cu grijă. 

- Nu ai minţit în legătură cu mărimea lupului, şopti ea. Totuşi, 
nu pare a fi un spiriduş. 

Le studie cu un ochi de expert, trecându-şi mâinile pe ambele 
părți. Îmi spuse preţul. 

Am clipit, dar m-am abținut să clipesc şi a doua oară. Plătea prea 
mult, mult prea mult. Am privit-o în tăcere. 

Ea se uită dincolo de mine — pe lângă mine. 

- Presupun că acele două fete care ne privesc din partea cealaltă 
a pieţei sunt surorile tale. Toate aveți părul arămiu și acea privire 
flămândă. 

Într-adevăr, ele încă se străduiau să tragă cu urechea, fără a fi 
zărite. 

- Nu am nevoie de mila ta. 

- Nu, dar ai nevoie de banii mei, iar ceilalți comercianţi au fost 
zgârciţi toată dimineaţa. Toţi sunt distraşi de acei fanatici cu priviri 
blânde, care behăie prin piaţă. 

Făcu semn cu bărbia spre Copiii celor Binecuvântați, care încă 
îşi zornăiau clopoțeii din argint şi săreau în calea oricui încerca să 
treacă prin apropiere. 

Când m-am întors către ea, mercenara schiță un zâmbet. 

- Cum vrei, fetiţo. 

- De ce? 

Ea ridică din umeri. 

- Cândva, cineva a făcut același gest pentru mine și ai mei, în 
momentul în care aveam cea mai mare nevoie. M-am gândit că a 
sosit timpul să ajut şi eu pe cineva. 

Am privit-o din nou, cântărindu-i vorbele. 

— Tata are nişte sculpturi din lemn pe care aş putea să ţi le dau — 
pentru a fi corectă. 

- Călătoresc fără bagaj şi nu îmi trebuie. Totuși, acestea - mân- 
gâie blănurile pe care le ținea în mână - mă scutesc de efortul de a 
le omori cu mâna mea. 

Am încuviințat, obrajii încălzindu-mi-se când își întinse mâna 
spre punga cu monede pe care o ţinea în haina ei groasă. Era plină şi 
atârna greu datorită argintului, poate a aurului, dacă era să mă iau 
după cum suna. Mercenarii erau bine plătiți pe teritoriul nostru. 

Ţinutul nostru era prea mic şi prea sărac pentru a avea o armată 
permanentă, care să supravegheze zidul de la granița cu Prythian, 
iar noi, cetăţenii, puteam să ne bazăm doar pe puterea Tratatului, 
încheiat în urmă cu cinci sute de ani. Cei bogați îşi permiteau însă 
să angajeze mercenari, ca această femeie, care să le păzească granița 
cu tărâmul nemuritorilor. Acest fapt le oferea iluzia confortului, așa 
cum o făceau şi însemnările de pe pragul casei noastre. Toţi ştiam, 
în adâncul nostru, că nu se putea face nimic împotriva spiriduşilor. 
Asta ni se transmisese tuturor, indiferent de clasă socială sau de 
rang, prin avertismentele care ne erau cântate când eram în leagăn, 
încă din momentul naşterii, sau prin versurile scandate în curtea 
şcolii. Un Mare Spiriduş putea să te facă praf de la o distanţă de o 

sută de metri. Nici eu şi nici surorile mele nu văzuserăm vreodată 
aşa ceva. 

Încercam încă să credem că exista ceva - orice — care ar fi putut 
avea efect împotriva lor, dacă i-am fi întâlnit vreodată. În piață erau 
două tarabe care comercializau diverse lucruri - talismane, fleacuri, 
incantaţii și bucăţi de fier - menite să te protejeze. Eu nu-mi permi- 
team, și, dacă într-adevăr funcționau, puteau doar să ne ofere câteva 
minute, în care să ne pregătim. Fuga era inutilă; așa cum era şi 
lupta. Nesta şi Elain își purtau însă brățările din fier de câte ori ple- 
cau de acasă. Până şi Isaac avea o manşetă din fier în jurul înche- 
ieturii unei mâini, ascunsă întotdeauna sub mânecă. Odată, se ofe- 
rise să-mi cumpere una, dar îl refuzasem. Mi se păruse ceva prea 
personal, ca o plată... un memento prea permanent a ceea ce fusese 
sau nu între noi. 

Mercenara mi-a pus banii în palmă, iar eu i-am băgat în buzunar, 
simţindu-i la fel de grei ca o piatră de moară. Era imposibil ca suro- 
rile mele să nu fi văzut banii — nicio şansă ca ele să nu se fi întrebat 
deja cum ar fi putut să mă convingă să le dau şi lor o parte. 

- Mulţumesc, i-am spus mercenarei, încercând şi eşuând să nu 
par aspră când am simțit cum se apropiau surorilor mele, ca vulturii 
care zboară în jurul unui cadavru. 

Mercenara mângâie blana de lup. 

- Un sfat, ca între vânători. 

Am privit-o, mirată. 

- Nu intra adânc în pădure. Eu nici nu m-aș apropia de locul 
unde ai fost ieri. Un lup atât de mare ar putea fi cea mai mică pro- 
blemă a ta. Am auzit tot mai des poveşti despre acele lucruri care se 
strecoară prin zid. 

Un fior îmi trecu pe şira spinării. 

- Vor... vor ataca? 

Dacă era adevărat, ar fi trebuit să găsesc o cale de a-mi scoate fa- 
milia din acel teritoriu mizerabil şi umed, îndreptându-mă spre sud, 

departe de zidul invizibil care ne împărțea lumea, înainte ca ei să îl 
poată traversa. 

Cândva - acum mult timp și cu milenii înainte - fuseserăm scla- 
vii Marilor Spiriduşi. Cândva, le construiserăm civilizații extinse și 
splendide cu sângele şi sudoarea noastră, le construiserăm temple 
pentru zeii lor sălbatici. Cândva, ne răsculaserăm în toate teritoriile. 
Războiul fusese atât de sângeros și de distructiv, încât şase regine 
muritoare trebuiseră să înainteze un Tratat pentru ca măcelul să 
înceteze de ambele părți și pentru ca zidul să fie construit: Nordul 
lumii noastre fusese cedat puterii Marilor Spiriduși și a zânelor; iar 
Sudul, muritorilor, obligaţi pentru totdeauna să ne câştigăm exis- 
tența muncind pământul. 

- Nimeni nu ştie ce plănuiesc Spiridușii, spuse mercenara, cu fața 
împietrită. Nu ştim dacă bestiile scapă din lesa Marilor Lorzi sau 
dacă acestea sunt atacuri plănuite. Am păzit un nobil bătrân, care 
spunea că situaţia s-a înrăutățit în ultimii cincizeci de ani. A luat un 
vas spre sud, acum două săptămâni și mi-a spus că ar trebui să plec, 
dacă ştiu ce e bine pentru mine. Înainte de a ne despărţi, a recunoscut 
că a aflat de la unul dintre prietenii lui că, în toiul nopţii, o haită de 
martax a traversat zidul şi a distrus jumătate din orașul său. 

- Matrax? am întrebat eu. 

Ştiam că existau diferite tipuri de spiriduşi, că erau la fel de mulți 
ca alte specii de animale, dar, după nume, ştiam doar câteva feluri. 

Ochii negri ca noaptea ai mercenarei licăriră. 

- Au corpul mare, cât al unui urs, capul, ca al unui leu, şi trei rân- 
duri de dinţi, mai ascuţiţi decât ai unui rechin. Şi sunt răi - mai răi 
decât toți trei la un loc. Nobilul mi-a spus că i-au sfârtecat pe locu- 
itorii oraşului. 

Mi se întorsese stomacul. În spatele nostru, surorile mele păreau 
foarte fragile — cu pielea lor palidă, infinit mai delicată și mai ușor de 
sfâşiat. Împotriva unui matrax, nu aveam nicio șansă. Copiii celor 
Binecuvântaţi erau proști — niște proşti fanatici. 

- Aşadar, nu ştim ce înseamnă toate aceste atacuri, continuă mer- 
cenara, în afară de faptul că tot mai mulți apelează la serviciile mele 
şi că nu trebuie să te apropii de zid. Mai ales dacă Marii Spiriduși 
încep să apară - sau, mai rău, dacă apare unul dintre Marii Lorzi. Pe 
lângă ei, matrax par niște câini. 

I-am examinat cicatricele de pe mâinile crăpate de frig. 

- Ai înfruntat vreodată un alt fel de spiriduș? 

Închise ochii. 

- Nu vrei să ştii, fato. Doar dacă vrei să vomiţi ce ai mâncat la 
micul dejun. 

Într-adevăr, mă simțeam rău, îmi era greață şi eram agitată. 

- Mai periculos decât un matrax? am îndrăznit să întreb. 

Femeia își ridică mâneca hainei groase, dezvăluind un antebraţ 
bronzat și musculos, brăzdat de cicatrice oribile şi răsucite. Rontun- 
jimea acestora semăna cu... 

- Nu avea forţa brută și nici nu era de mărimea unui matrax, 
spuse ea, dar mușcătura a fost plină de otravă. Două luni - atât am 
stat la pat; au trecut patru luni până când am avut puterea de a merge 
din nou. 

Ridică un crac al pantalonilor. 

Frumos, m-am gândit, în timp ce groaza îmi zvârcoli stomacul. 
În contrast cu pielea bronzată, venele erau negre - complet negre, 
întinse ca pânza de păianjen și răsfirate ca firicele de gheaţă. 

- Vindecătorul a spus că nu se mai putea face nimic, că sunt 
norocoasă că pot să merg cu veninul încă prezent în picioare. Poate 
că, într-o zi, mă va omori, poate că mă va schilodi. Dar, cel puţin, 
voi muri ştiind că l-am ucis. 

Coborându-şi manşeta pantalonilor, sângele păru să-mi îngheţe 
în vene. În cazul în care cineva din piață văzuse ce-mi arătase, nu 
îndrăznea să vorbească despre asta - sau să se apropie. Şi mie îmi 
ajunsese pentru o zi. Așadar, am făcut un pas înapoi, calmându-mă 
în ciuda lucrurilor văzute şi auzite. 

- Mulţumesc pentru avertismente, i-am spus eu. 

Privi în spatele meu şi schiță un zâmbet. 

- Succes! 

Apoi, o mână subţire mă prinse de braţ, trăgându-mă după ea. 
Fără să mă uit, ştiam că era Nesta. 

- Sunt periculoși, şopti Nesta, înfigându-şi degetele în braţul 
meu, continuând să mă îndepărteze de mercenară. Nu te mai apro- 
pia de ei. 

Pentru o clipă, m-am uitat la ea, apoi la Elain, a cărei faţă se îngăl- 
benise și se crispase. 

- Ar trebui să ştiu ceva? am întrebat în șoaptă. 

Nu-mi aminteam ultima dată în care Nesta încercase să mă 
avertizeze în legătură cu ceva. Elain era singura de care avea grijă cu 
adevărat. 

- Sunt nişte brute și ar lua orice ban ar putea, chiar şi cu forța. 

M-am uitat la mercenară, care încă îşi examina noile blănuri. 

- Te-a jefuit? 

- Nu ea, murmură Elain. Altcineva care a trecut pe aici. Aveam 
doar câteva monede şi el s-a mâniat, dar... 

- De ce nu l-ai reclamat, sau de ce nu mi-ai spus? 

- Ce ai fi putut să faci? întrebă Nesta cu dispreţ. Îl provocai la 
luptă cu arcul şi săgețile tale? Și, în haznaua asta de oraş, cui i-ar 
păsa dacă am spune ceva? 

- Lui Thomas Mandray al tău? am rostit eu, calmă. 

Ochii Nestei străluciră, dar o mişcare din spatele meu îi atrase 
atenţia şi încercă să zâmbească drăguţ, amintindu-și, probabil, de 
banii pe care îi aveam acum. 

- Te aşteaptă prietenul tău. 

M-am întors. Într-adevăr, Isaac ne privea din partea cealaltă a pie- 
tei, cu braţele încrucișate, rezemat de o clădire. Deşi era fiul cel mai 
mare al singurului fermier înstărit din satul nostru, încă era slab din 
cauza iernii, iar părul lui castaniu părea neîngrijit. Oarecum chipeş, 
cu o voce blândă, rezervat, dar cu un fel de întunecime ascunsă, care 

ne apropiase și care ne făcuse să înțelegem ce vieți mizerabile aveam 
să ducem pentru totdeauna. 

Ne ştiam vag de ani de zile, de când familia mea se mutase în 
sat, dar, până când nu ne-am plimbat pe strada principală într-o 
după-amiază, niciodată nu mă gândisem prea mult la el. Vorbeam 
doar despre ouăle pe care le aducea la piață, iar eu admiram mulți- 
mea de culori din coșul pe care îl purta - nuanţe de maro, maro-găl- 
bui şi cele mai deschise nuanţe de albastru şi verde. Simplu, uşor şi 
poate puţin ciudat, m-a condus acasă, făcându-mă să nu mă simt 
atât de... singură. O săptămână mai târziu, l-am tras în hambarul 
acela dărăpănat. 

În cei doi ani în care ne-am întâlnit, el a fost primul şi singurul 
meu iubit. Câteodată ne întâlneam în fiecare noapte, timp de o săp- 
tămână, alteori trecea câte o lună fără să ne vedem. Dar, de fiecare 
dată, era la fel: ne dezbrăcam repede şi ne sărutam. Câteodată, vor- 
beam sau, mai degrabă, el vorbea despre presiunea şi obligaţiile pe 
care i le atribuise tatăl său. Deseori, nu vorbeam deloc. Nu ştiam 
dacă ne pricepeam să facem amor, dar tot era o eliberare, o amâ- 
nare, puţin egoism. 

Nu ne iubeam şi nu ne iubiserăm niciodată — cel puţin nu în 
modul la care presupuneam că se refereau oamenii când vorbeau 
despre dragoste - totuşi, o parte din mine se prăbuşise când îmi 
spusese că urma să se însoare în curând. Nu eram încă suficient de 
disperată încât să-i cer să mă vadă după căsătorie. 

Isaac îşi înclină capul într-un gest familiar, apoi merse încet în 
josul străzii, în afara oraşului şi spre hambarulvechi, unde obişnuia 
să mă aştepte. Nu ne ascundeam relația, dar eram precauţi, astfel 
încât să nu fie prea evidentă. 

Nesta țâţâi, încrucişându-şi braţele. 

- Sper că voi doi sunteţi atenţi. 

- Este puţin cam târziu să te prefaci că-ţi pasă, am spus eu. 

Dar eram atenţi. Deoarece eu nu îmi puteam permite, Isaac îmi 
cumpăra băutura contraceptivă. Ştia că altfel nu l-aș fi lăsat să mă 

atingă. Am băgat mâna în buzunar, scoțând o monedă de douăzeci 

de mărci. Elain respiră adânc, iar eu nu m-am deranjat să mă uit la 

niciuna din surorile mele în timp ce i-am pus-o în palmă şi i-am spus: 
- Ne vedem acasă. 


Hh 


Mai târziu, după încă o cină la care am mâncat căprioară, când 
eram cu toții adunați în jurul focului pentru o oră de linişte îna- 
inte de culcare, le-am urmărit pe surorile mele şuşotind şi râzând 
împreună. O parte din mine le invidiase întotdeauna pentru cât 
erau de apropiate. Cheltuiseră toți banii — pe ce, nu ştiu, deşi Elain 
adusese dălți noi pentru sculpturile tatălui nostru. Pelerina şi ghe- 
tele despre care se plânseseră toată noaptea trecută fuseseră prea 
scumpe. Însă nu le-am certat pentru asta, fiindcă Nesta ieși a doua 
oară să mai taie lemne, fără să-i cer. Din fericire, îi evitaseră pe 
Copiii celor Binecuvântați. 

Tatăl meu moțăia în scaun, cu bastonul așezat pe genunchiul 
rănit. Era momentul potrivit să discut cu Nesta despre Thomas 
Mandray. M-am întors spre ea, dorind să vorbesc. Dar se auzi un 
urlet care aproape că mă asurzi, iar surorile mele țipară în timp ce 
zăpada năvăli în cameră, iar o formă imensă apăru mârâind în pra- 
gul uşii. 


CAPITOLUL 
4 


Nu ştiu cum am pus mâna pe cuțitul de vânătoare cu mâner din 
lemn. Primele câteva clipe fură estompate de mârâitul bestiei uriașe 
cu blană aurie, de țipetele surorilor mele, de frigul usturător care se 
revărsa în cameră, de figura îngrozită a tatălui meu. 

Mi-am dat seama că nu era un matrax, deşi uşurarea dură doar 
o clipă. Bestia trebuie să fi fost mare cât un cal, iar în vreme ce tru- 
pul îi semăna oarecum cu al unei feline, capul era clar al unui lup. 
Nu mi-am dat seama ce erau coarnele ca de elan care îi ieșeau din 
cap. Dar, fie că era un leu, un câine sau un elan, nu m-am îndoit de 
stricăciunile pe care le putea face cu ghearele lui negre, ca niște pum- 
nale, şi de rănile pe care le puteau provoca acei colți galbeni. 

Dacă aș fi fost singură în pădure, poate că m-aș fi lăsat copleșită de 
frică, poate că aș fi căzut în genunchi și aş fi plâns, așteptând o moarte 
rapidă. Dar nu aveam timp să mă îngrozesc, nu aveam de gând să-l 
las să înainteze niciun centimetru, în ciuda faptului că îmi auzeam 
pulsul în urechi. Cumva, am ajuns în fața surorilor mele tocmai când 
creatura se lăsă pe picioarele din spate şi zbieră printre colți: 

- CRIMINALILOR! 

Dar un alt cuvânt răsună prin mine: 

Spiriduş. 

Talismanele ridicole de pe pragul uşii erau la fel de bune ca pân- 
zele de păianjen. Ar fi trebuit să o întreb pe mercenară cum îl omo- 
râse pe acel spiriduș. Gâtul gros al bestiei părea însă un loc bun în 
care să-mi înfig cuțitul. 

Am îndrăznit să arunc o privire peste umăr. Surorile mele ţipară, 
îngenunchind în fața peretelui cu şemineu, iar tatăl meu se ghemui 
în faţa lor. Încă un corp de apărat. Prosteşte, am mai făcut un pas 
spre spiriduș, lăsând masa între noi, încercând să-mi opresc mâinile 
din tremurat. Arcul și tolba mea erau în cealaltă parte a camerei, în 
spatele bestiei. Ar fi trebuit să-l ocolesc pentru a ajunge la săgeata 
din frasin - și să am destul timp să trag cu arcul. 

- CRIMINALILOR! zbieră din nou bestia, cu părul ridicat. 

- T-te rog, se bâlbâi tata, din spatele meu, negăsindu-și curajul 
de a veni lângă mine. Orice am făcut, am făcut fără să ştim, şi... 

- N-n-n-am omorât pe nimeni, adăugă Nesta, înecându-se, sus- 
pinând, cu mâna ridicată deasupra capului, de parcă minuscula bră- 
ţară din fier ar fi apărat-o împotriva creaturii. 

Am luat încă un cuţit de bucătărie de pe masă, cel mai bun lucru 
pe care îl puteam face, asta dacă nu găseam o cale să ajung la tolbă. 

- leşi afară! m-am răstit eu la creatură, agitând cuțţitele în fața mea. 

Nu vedeam nimic din fier ce ar fi putut fi folosit drept armă - 
doar să fi aruncat spre el cu brăţările surorilor mele. 

- Ieşi şi pleacă! 

Deşi cuvintele erau tăioase, îmi tremurau genunchii şi îmi era 
greu să ţin cuţitele în mâini. Un cui... aș fi luat un nenorocit de cui 
din fier, dacă aş fi avut de unde. 

Drept răspuns, urlă la mine, iar întreaga casă se cutremură, fă- 
când farfuriile și ceştile să zornăie. Dar urletul îi expuse gâtul masiv. 
Nu mă pricepeam să arunc, dar, cu toate acestea, am azvârlit cuțitul 
de vânătoare spre el. 

ÎI lovi repede cu o labă, atât de repede, că abia l-am văzut, tri- 
mițându-l cu viteză la distanţă, în timp ce se repezi cu dinţii spre 
fața mea. 


Regatul Spinilor şi al Trandafirilor 45 


Am sărit înapoi, aproape împiedicându-mă de tatăl meu, care 
era ghemuit. Spiriduşul ar fi putut să mă omoare - ar fi putut; totuşi, 
săritura fu un avertisment. Plângând, Nesta și Elain se rugară zeilor 
de mult uitaţi, care s-ar fi putut ascunde prin preajmă. 

- CINE L-A OMORÂT? 

Creatura se îndreptă spre noi. Puse o labă pe masă, care scârțâi 
sub greutatea sa. Intrând una câte una în lemn, ghearele lui scoaseră 
un zgomot surd. 

Am îndrăznit să mai fac un pas în față, în timp ce bestia își 
întinse botul peste masă, ca să ne miroasă. Ochii lui erau verzi — 
cu pete de culoarea chihlimbarului. Nu erau ochi de animal, nu cu 
forma şi culoarea aceea. Vocea îmi era surprinzător de calmă când 
l-am întrebat: 

- Pe cine am omorât? 

El mârâi pe un ton coborât, care făcu lupul din pădure să pară 
un căţel. 

- Lupul, spuse el, iar inima mi se poticni. 

Răgetul dispăru, dar mânia persistă - poate chiar cu urme de 
regret. 

Plânsetul lui Elain deveni un țipăt ascuţit. Mi-am ţinut capul 
ridicat. 

- Un lup? 

- Un lup mare cu o blană gri, mârâi el drept răspuns. 

Ar şti dacă l-am minți? Spiriduşii nu puteau minți - toți muritorii 
ştiau asta — dar puteau oare să detecteze minciunile spuse de oameni? 
Nu aveam nicio şansă să scăpăm din această luptă, dar poate că erau 
şi alte soluţii. 

- Dacă a fost omorât din greşeală, i-am spus bestiei cât am putut 
de calmă, ce plată am putea oferi în schimb? 

Toate acestea erau un coșmar; într-o clipă, aveam să mă trezesc 
lângă foc, extenuată din cauza zilei petrecute la piaţă şi a după-amie- 
zii cu Isaac. 

Bestia scăpă un lătrat care ar fi putut fi un râs amar. Împinse 
masa, pentru a păşi într-un mic cerc din fața uşii spulberate. Frigul 
era atât de intens, încât tremuram. 

- Plata pe care trebuie s-o oferi este cea cerută de Tratatul în- 
cheiat de tărâmurile noastre. 

- Pentru un lup? am întrebat eu, iar tatăl meu îmi murmură nu- 
mele, în semn de avertisment. 

Îmi aminteam vag că mi se citise Tratatul în timpul lecţiilor din 
copilărie, dar nu-mi aminteam nimic despre lupi... 

Bestia veni rapid spre mine. 

- Cine a omorât lupul? 

I-am țintuit cu privirea ochii ca de jad. 

- Eu l-am omorât. 

El clipi, aruncă o privire spre surorile mele, apoi, înapoi spre 
mine, uitându-se la cât de slabă eram - fără îndoială, vedea că 
eram fragilă. 

- Sigur minţi pentru a-i salva. 

- Nu am omorât nimic! se tângui Elain. Te rog... te rog, cruță-ne! 

Nesta o făcu rapid să tacă, printre propriile suspine, şi o împinse 
pe Elain mai departe, în spatele ei. Văzând aceasta, am simţit un gol 
în piept. 

Tata se ridică, gemând din cauza durerii din piciorul care îl făcea 
să şchioapete, dar, înainte de a se apropia de mine, am repetat: 

- Eu l-am omorât. 

Bestia, care le mirosi pe surorile mele, mă examină. Mi-am îndrep- 
tat umerii. 

- Azi am vândut blana la piață. Dacă aş fi ştiut că era un spiriduş, 
nu m-aş fi atins de el. 

- Mincinoaso, mârâi el. Ai ştiut. Ai fi fost mai tentată să-l omori 
dacă ai fi ştiut că era unul ca mine. 

Adevărat, adevărat, adevărat. 

- Mă poţi condamna? 

- Te-a atacat? Ai fost provocată? 

Am vrut să spun da, însă... 

- Nu, am zis eu, scăpând un mârâit. Dar, având în vedere tot ce 
ne-a făcut specia voastră şi ce le place încă să ne facă, chiar dacă aş 
fi ştiut cu siguranţă, a meritat. Mai bine să mor cu fruntea sus, decât 
târându-mă ca un vierme fricos. 

Răspunsul lui mârâit era definiția mâniei şi a supărării. 

Lumina focului străluci pe colții lui expuși, iar eu m-am întrebat 
cum s-ar simţi pe gâtul meu şi cât de tare ar ţipa surorile mele, înainte 
de a muri şi ele. Ştiam însă, cu o claritate neașteptată, că Nesta i-ar 
fi permis lui Elain să fugă. Nu tatălui meu, pe care îl dispreţuia cu 
toată inima ei de oţel. Nu mie, deoarece Nesta ştiuse şi urâse întot- 
deauna faptul că noi două eram feţele aceleiaşi monede şi că puteam 
lupta singură. Dar pentru Elain, cultivatoarea de flori, cu inima 
bună... Nesta s-ar fi sacrificat. 

Acea scânteie de înțelegere mă făcu să îndrept spre bestie cuțitul 
care îmi rămăsese. 

- Ce plată solicită Tratatul? 

Continuând să mă privească, spuse: 

- Viaţă pentru viaţă. Orice atac neprovocat asupra spiriduşilor, 
din partea oamenilor, se plăteşte doar cu viața unui alt om. 

Surorile mele se opriră din plâns. Mercenara din oraş omorâse 
un spiriduş, dar acesta o atacase primul. 

- Nu am ştiut, am spus eu. Nu am ştiut această parte din Tratat. 

Spiriduşii nu puteau minți — şi vorbise destul de clar, fără jocuri 
de cuvinte. 

- Cei mai mulţi dintre voi, muritorii, aţi ales să uitaţi de acea 
parte a Tratatului, spuse el, ceea ce face ca pedeapsa ta să fie mult 
mai plăcută. 

Genunchii îmi tremurară. Nu puteam scăpa, nu puteam depăși 
situaţia. Nici măcar nu puteam fugi, deoarece el bloca singura cale 
spre uşă. 

- Fă-o afară, am şoptit eu, cu vocea tremurând. Nu... aici. Nu 
unde familia mea va trebui să-mi spele sângele. 

Dacă avea să îi lase să trăiască. 

Spiriduşul se strădui să râdă pervers. 

- Eşti dispusă să-ți accepți soarta atât de uşor? 

Când m-am uitat fix la el, îmi spuse: 

- Pentru că ai avut curajul să-mi ceri unde anume să te omor, îţi 
voi împărtăși un secret, omule: într-un fel, Prythian trebuie să-ți 
revendice viața pentru cea pe care ai luat-o. Așadar, ca reprezentant 
al tărâmului nemuritorilor, pot să te tai ca pe un porc sau... poți să 
traversezi zidul şi să-ţi trăieşti restul vieții în Prythian. 

Am clipit. 

- Poftim? 

El vorbi lent, de parcă aş fi fost cu adevărat la fel de proastă ca 
un porc. 

— Poţi să mori în seara asta sau să-ţi oferi viața tărâmului Prythian, 
trăind pentru totdeauna acolo, uitând de tărâmul oamenilor. 

- Fă-o, Feyre, şopti tata, din spatele meu. Du-te. 

Fără să mă uit la el, l-am întrebat: 

- Unde să trăiesc? Fiecare centimetru din Prythian este mortal 
pentru noi. Mai bine aş muri în seara asta decât să trăiesc în teroare 
dincolo de zid, până când, fără îndoială, îmi voi găsi sfârşitul într-un 
mod mult mai îngrozitor. 

- Am terenuri, spuse şoptit spiridușul, aproape fără tragere de 
inimă. Îţi voi permite să locuieşti acolo. 

- De ce te-ai deranja? 

Poate că era o întrebare prostească, dar... 

- Mi-ai omorât prietenul, mârâi bestia. L-ai ucis, l-ai jupuit, l-ai 
vândut la piață, iar apoi ai spus că a meritat-o şi, cu toate acestea, 
ai curajul să-mi pui la îndoială generozitatea? Ce lucru tipic ome- 
nesc, păru să adauge în şoaptă. 

- Nu trebuia să-mi oferi alternativa. 

M-am apropiat atât de mult, încât i-am simțit respiraţia fierbinte 
pe față. Într-adevăr, spiriduşii nu puteau minți, dar puteau să omită 
informaţii. 

Bestia mârâi din nou. 

- Ce greşeală din partea mea să uit că oamenii ne desconsideră 
atât de mult! Voi, oamenii, nu mai înțelegeți mila? întrebă el, cu col- 
ţii la doar câțiva centimetri de gâtul meu. Dă-mi voie să-ţi explic, 
fetiţo: fie vii să locuiești în casa mea din Prythian, oferindu-ți astfel 
viața pentru cea a lupului, fie ieşi chiar acum şi te voi face bucățele. 
Este alegerea ta. 

Am auzit mersul şchiopătând al tatălui meu înainte de a mă 
apuca de umăr. 

- Vă rog, domnule, Feyre este cea mai mică fată a mea. Vă im- 
plor să o cruțaţi. Ea este tot... este tot... 

Răcnetul bestiei îl împiedică să mai vorbească. Auzind însă acele 
câteva cuvinte pe care reuşise să le spună, efortul pe care îl făcuse... 
era ca o sabie îndreptată spre stomacul meu. 

- Vă rog... zise tatăl meu, tremurând şi ploconindu-se. 

- Linişte, izbucni creatura. 

Iar eu m-am înfuriat atât de mult, încât cu greu m-am abținut să 
nu-i înfig pumnalul în ochi. Ştiam că, până să apuc să ridic mâna, 
avea să-și încleşteze colții în jurul gâtului meu. 

- Pot să-ți dau aur... spuse tatăl meu, iar mânia mea se stinse. 

Cerșşitul era singura modalitate prin care putea face rost de bani. 
Chiar şi atunci, era norocos să primească doar câteva monede din 
cupru. Văzuserăm cât de lipsiţi de compasiune erau oamenii înstăriți 
din satul nostru. De ani de zile ştiam că monștrii din tărâmul muri- 
torilor erau la fel de răi precum cei de dincolo de zid. 

Bestia rânji. 

— Cât valorează viaţa fiicei tale? Crezi că echivalează cu o sumă? 

Nesta încă o ţinea pe Elain în spatele ei. Elain era atât de palidă, 
încât chipul i se asorta cu zăpada care intra pe ușa deschisă. Nesta 

urmărea însă, încruntată, fiecare mișcare a bestiei. Nu se deranja să 
se uite la tata — de parcă i-ar fi ştiut deja răspunsul. 

Pentru că tata nu răspunse, am îndrăznit să mai fac un pas spre 
bestie, atrăgându-i atenția. Trebuia să îl scot afară — să-l îndepărtez 
de familia mea. După modul în care îmi deviase cuțitul, singura 
speranță de scăpare era să-l iau, cumva, prin surprindere. Având un 
auz foarte fin, mă îndoiam că urma să am o șansă curând, cel puţin 
nu până când credea că sunt supusă. Dacă aș fi încercat să-l atac sau 
să fug, mi-ar fi distrus familia din pură plăcere. Apoi, m-ar fi găsit 
din nou. Singura soluţie era să plec. Mai târziu, aş fi putut găsi oca- 
zia de a-i tăia gâtul bestiei. Sau, cel puţin, să-l rănesc destul de tare, 
încât să am timp să fug. 

Câtă vreme spiriduşii nu mă găseau, nu mă puteau obliga să res- 
pect Tratatul. Chiar dacă asta m-ar fi transformat într-o blestemată 
de călcătoare de jurăminte. Dar să fi mers cu el însemna să încalc cea 
mai importantă promisiune pe care o făcusem vreodată. Cu sigu- 
ranţă ar fi eclipsat un vechi tratat pe care nici măcar nu-l semnasem. 

Am ţinut mai relaxat mânerul pumnalului și m-am uitat fix în 
acei ochi verzi, făcând o pauză lungă înainte de a spune: 

- Când plecăm? 

Trăsăturile de lup erau în continuare fioroase, rele. Orice spe- 
ranță de mă lupta pe care o mai aveam dispăru când se deplasă 
spre uşă - nu din cauza freamătului lăsat în urmă. Scoase săgeata 
din frasin, o mirosi și rânji privind-o. Cu două mişcări, o rupse în 
două şi o aruncă în focul care ardea în spatele surorilor mele îna- 
inte de a se întoarce din nou către mine. Mi-am înţeles condam- 
narea când rosti: 

- Acum. 

Acum. Chiar şi Elain își înălță capul, uitându-se îngrozită la mine. 
Dar eu nu am putut să mă uit nici la ea, nici la Nesta — nu când erau 
încă ghemuite acolo, în tăcere. M-am întors spre tatăl meu. Ochii 
îi sclipiră, așadar m-am uitat la cele câteva dulapuri pe care le 

aveam - narcise prea galbene şi decolorate, care se arcuiau peste 
mânere. Acum. 

Bestia se plimba în pragul ușii. Nu voiam să mă gândesc la locul 
în care urma să mergem sau ce avea să îmi facă. Ar fi fost o prostie 
să fug înainte de momentul potrivit. 

~ Căprioara ar trebui să vă ajungă două săptămâni, i-am spus ta- 
tălui meu, adunându-mi hainele pentru a face față frigului. Începeți 
cu carnea proaspătă, apoi mâncaţi pastrama - ştii cum să o prepari. 

- Feyre... spusetatălmeu, dar am continuat, potrivindu-mi pelerina: 

- Banii de pe blănuri i-am lăsat pe bufetul din bucătărie. Dacă 
eşti chibzuit, îţi vor ajunge o vreme. 

În cele din urmă, m-am uitat iar la tatăl meu şi mi-am permis 
să-i memorez trăsăturile feţei. Ochii mă înţepară, dar am alungat 
umezeala clipind și punându-mi mănușile uzate. 

- Când vine primăvara, vânează în dumbrava de la sud de cotul 
râului Silverspring - acolo îşi fac iepurii vizuine. Roagă-l pe Isaac 
Hale să-ți arate cum să faci capcane. L-am învăţat anul trecut. 

Tatăl meu dădu din cap, acoperindu-şi gura cu mâna. Bestia mă 
avertiză mârâind şi se strecură afară, în noapte. Am reușit să îl ur- 
mez, dar m-am oprit pentru a-mi privi surorile, ghemuite încă lângă 
foc, de parcă nu ar fi îndrăznit să se miște înainte de plecarea mea. 

Elain îmi pronunță numele, dar rămase ghemuită, cu fruntea 
plecată. Așadar, m-am întors spre Nesta, a cărei față rece și severă 
semăna foarte mult cu a mamei. 

- Orice ai face, am spus eu șoptit, nu te căsători cu Thomas 
Mandray. Tatăl lui îşi bate soția şi niciunul dintre fiii săi nu face ni- 
mic să îl oprească. 

Nesta mări ochii, dar eu am adăugat: 

- Vânătăile sunt mai greu de ascuns decât sărăcia. 

Nesta înțepeni și nu spuse nimic - ambele mele surori tăcură în 
timp ce m-am întors către uşa deschisă. O mână mă cuprinse însă 
de braţ, trăgându-mă pentru a mă opri. 

Întorcându-mă spre el, tatăl meu deschise şi închise gura. Afară, 
bestia, simțind că fusesem reţinută, mârâi. 

- Feyre, spuse tatăl meu. 

Degetele îi tremurară când îmi cuprinse mâinile, dar ochii îi deve- 
niră mai clari şi mai îndrăzneți, aşa cum nu îi mai văzusem de mult. 

- Întotdeauna ai fost prea bună pentru locurile astea, Feyre. Prea 
bună pentru noi, prea bună pentru toți. 

Mă strânse de mâini. 

- Dacă vei scăpa vreodată, dacă îi vei convinge vreodată că ţi-ai 
plătit datoria, să nu te întorci. 

Nu mă așteptasem la un rămas-bun sfâșietor, dar nici asta nu-mi 
imaginasem. 

- Să nu te mai întorci niciodată, spuse tatăl meu, eliberându-mi 
mâinile pentru a mă scutura de umeri. Feyre. 

Îmi rosti numele poticnindu-se, înghițind cu greutate. 

- Du-te într-un loc nou și fă-ți o reputaţie. 

Dincolo, bestia era doar o umbră care mă îndemna spre un des- 
tin pe care îl adusesem fără voie asupra mea și a familiei mele. O 
viață pentru o viață — dar dacă viața oferită ca plată însemna și pier- 
derea celorlalte trei? Gândul era suficient să mă întărească, să-mi 
dea speranţă. 

Nu-i spusesem niciodată de promisiunea pe care i-o făcusem 
mamei, iar acum nu avea sens să îi explic. Așadar, m-am eliberat din 
strânsoarea lui și am plecat. 

Am lăsat sunetul zăpezii care îmi scârțâia sub tălpi să alunge 
cuvintele tatălui meu, urmând bestia spre pădurea învăluită de în- 
tunericul nopții. 


CAPITOLUL 
5 


Fiecare pas spre pădure era prea rapid, prea uşor, conducându-mă 
prea curând spre chinul și suferința care mă așteptau. Nu am îndrăz- 
nit să privesc înapoi spre casă. 

Am intrat în pădure. Întunericul ne chema spre depărtări. 

O iapă albă, cu părul ca zăpada proaspătă în lumina lunii, aştepta 
răbdătoare — liberă - lângă un copac. Îşi cobori capul — parcă în semn 
de respect — în vreme ce bestia se îndreptă greoaie spre ea. 

Cu laba sa enormă, îmi făcu semn să încalec. Totuși, calul rămase 
calm, chiar dacă bestia trecuse destul de aproape încât să îl sfârtece 
cu o singură lovitură. Nu mai călărisem de ani de zile şi chiar şi 
atunci călărisem doar un ponei; urcându-mă însă în şa, pe jumătate 
înghețată, m-am bucurat de căldura calului, care porni la drum. Fără 
o lumină care să mă ghideze, am lăsat-o să urmeze bestia. Amândoi 
erau aproape de aceeași mărime. Nu am fost surprinsă când ne-am 
îndreptat spre nord - spre teritoriul spiriduşilor - deşi stomacul mi 
se încleştă atât de mult, încât mă duru. 

Să locuiesc împreună cu el. Puteam să-mi trăiesc tot restul vieţii 
de muritoare pe pământurile lui. Poate că era un gest făcut din milă, 
dar, pe de altă parte, nu specificase exact cum anume aveam să tră- 
iesc. Tratatul le interzicea spiridușşilor să ne ia în sclavie, dar poate 
că acest lucru nu se aplica oamenilor care omorâseră spiriduşi. 

Probabil că urma să ne îndreptăm spre crăpătura din zid de care 
se folosise ca să ajungă aici, să mă fure. Şi, odată trecuți prin zidul 
invizibil, de îndată ce ne aflam în Prythian, familia mea nu avea să 
mă mai găsească vreodată. Urma să fiu un mieluşel în regatul lupi- 
lor. Lupilor... lupului. 

Omorâsem un spiriduş. Asta făcusem. 

Gâtul mi se uscă. Omorâsem un spiriduș, care arăta și se com- 
porta ca un lup. Nu am reușit să mă simt prost din cauza aceasta. Nu 
când îmi lăsasem în urmă familia, care, cu siguranță, avea să moară 
de foame; nu când asta însemna dispariţia unei creaturi rele şi îngro- 
zitoare de pe fața pământului. Bestia îmi arsese săgeata din frasin — 
aşadar, trebuia să mă bazez pe noroc pentru a mai obține vreodată o 
aşchie de lemn şi a avea şansa de a-l ucide. Sau de a-l răni. 

Faptul că le cunoșteam slăbiciunea, sensibilitatea lor în fața frasinu- 
lui, era singurul motiv pentru care le supraviețuisem Marilor Spiriduși 
în timpul răzvrătirii din trecut, un secret trădat de unul de-al lor. 

Sângele mi se răci şi mai mult, căutând inutil orice urmă de trunchi 
îngust cu o mulțime de crengi, despre care aflasem că indica existența 
frasinilor. Nu mai văzusem niciodată pădurea atât de nemișcată. 
Orice s-ar fi aflat acolo, trebuie că era blând în comparaţie cu bestia 
de lângă mine, în ciuda iepei care era calmă în preajma acesteia. 
Speram că, odată intrați pe tărâmul lui, avea să-i ţină la distanță pe 
ceilalți spiriduşi. 

Prythian. Cuvântul, prevestitorul morţii, răsuna iar și iar prin mine. 

Pământuri — el spusese că avea pământuri, dar ce fel de locuință? 
Calul meu era frumos, iar şaua era din piele scumpă, ceea ce însem- 
na că, într-un fel, păstra o legătură cu viaţa civilizată. Nu auzisem 
niciodată detalii despre vieţile Marilor Spiriduși şi ale zânelor - nu 
aflasem mai nimic, în afară de abilităţile şi de dorinţele lor mortale. 
Am strâns frâiele, pentru a-mi opri mâinile din tremurat. 

Prea puţini oameni îşi puteau povesti experiențele personale 
din Prythian. Muritorii care treceau dincolo de zid - fie de bunăvoie, 

ca tribut din partea Copiilor celor Binecuvântaţi, fie furaţi - nu se 
mai întorceau niciodată. Am aflat majoritatea legendelor de la să- 
teni, deşi, ocazional, tatăl meu îmi spunea o poveste mai blândă — 
sau două - în serile în care încerca să-şi amintească de existența 
noastră. 

De când ne ştiam, Marii Spiriduşi guvernau părţile nordice ale 
lumii noastre — de la imensa insulă aflată dincolo de marea îngustă 
care ne separa de continentul uriaș, dincolo de fiordurile nu foarte 
adânci, pustiurile înghețate şi deşerturile măcinate de nisip, şi toc- 
mai până la marele ocean din partea cealaltă. Unele teritorii ale 
zânelor erau imperii; unele erau controlate de regi şi regine. Apoi, 
mai existau locuri ca Prythian, care era împărțit şi condus de şapte 
Mari Lorzi - nişte fiinţe cu o putere atât de mare, încât legenda pre- 
tindea că, într-o clipă, puteau să dărâme clădiri, să despartă armate 
sau să te măcelărească. Nu mă îndoiam de asta. 

Nimeni nu-mi spusese vreodată de ce oamenii alegeau să ră- 
mână pe tărâmurile noastre, în condiţiile în care ni se dăduse un 
teritoriu foarte mic, în preajma ținutului Prythian. Nişte proşti — cei 
câțiva oameni rămaşi aici după Război trebuie să fi avut gânduri 
sinucigaşe, dacă alegeau să trăiască atât de aproape de Prythian. În 
ciuda Tratatului vechi de secole dintre tărâmurile muritorilor şi cele 
ale spiriduşilor, în zidul de apărare care le separa existau crăpături, 
găuri suficient de mari pentru ca acele creaturi mortale să se stre- 
coare pe teritoriul nostru şi să se amuze chinuindu-ne. 

Asta era partea Prythianului pe care Copiii celor Binecuvântaţi nu 
binevoiau să o recunoască niciodată. Poate că o parte a Prythianului 
pe care urma să o văd curând. Stomacul mi se întoarse pe dos. „Să tră- 
iesc împreună cu el“, mi-am amintit iar și iar. „Să trăiesc“, nu să mor. 

Cu toate că se presupune că puteam trăi şi într-o temniţă. Pro- 
babil că avea să mă închidă şi să uite că existam, să uite să mă hră- 
nească, să uite că oamenilor le trebuiau lucruri precum mâncarea, 
apa şi căldura. 

Mergând în fața mea, coarnele bestiei se răsuciră spre cerul nop- 
ţii şi fuioare de respirație fierbinte îi ieşiră, ondulându-se, pe nări. 
Trebuia să facem un popas la un moment dat — graniţa cu Prythian 
era la o distanță de câteva zile. Imediat ce ne-am oprit, am rămas 
trează toată noaptea și nu l-am scăpat din priviri. Chiar dacă îmi 
arsese săgeata din frasin, îmi ascunsesem în pelerină cuțitul rămas. 
Poate că seara aceasta avea să-mi ofere şansa de a-l folosi. 

Lăsându-mă cuprinsă de groază, mânie şi disperare, nu m-am 
gândit însă doar la soarta mea. Continuându-ne călătoria, în sin- 
gurele sunete scoase de zăpada care scârțâia sub labe şi copite, am 
alternat între îngâmfare prostească la gândul că familia moarte de 
foame, dându-mi astfel seama cât de importantă eram, şi agonia 
orbitoare cauzată de gândul că tata avea să cerșească pe străzi, împie- 
dicându-se de piciorul rănit, mergând de la un om la altul. Și, ori de 
câte ori priveam bestia, îl vedeam pe tata șchiopătând prin oraş, 
cerşind o monedă ca să le țină în viață pe surorile mele. Mai rău, 
m-am gândit la ce ar fi fost Nesta în stare să facă pentru a o ţine în 
viaţă pe Elain. Moartea tatălui meu nu ar fi deranjat-o, dar ar fi putut 
să mintă, să fure și să vândă orice de dragul lui Elain... și al ei. 

Am observat modul în care se mișca, încercând să găsesc o 
urmă - orice — de slăbiciune. Nu am putut găsi niciuna. 

- Ce fel de spiriduș eşti? l-am întrebat, cuvintele fiindu-mi aproa- 
pe înghiţite de zăpadă, de copaci şi de cerul plin de stele. 

Bestia nu se deranjă să se întoarcă. Nu se deranjă să-mi vorbească. 
O atitudine corectă. La urma urmelor, îi omorâsem prietenul. 

Am încercat din nou: 

- Ai un nume? 

Sau orice denumire, pentru a-l putea blestema. 

Scoase un sunet care ar fi putut fi un râs amar. 

- Chiar contează pentru tine, omule? 

Nu am răspuns. Ar fi putut foarte bine să se răzgândească şi să 
nu îmi mai cruţe viaţa. 

Dar poate că aveam să scap înainte de a hotărî să mă omoare. 
Mi-aş fi luat familia şi am fi călătorit clandestin pe o corabie şi am fi 
navigat foarte, foarte departe. Poate că aveam să încerc să-l omor, in- 
diferent de inutilitatea gestului, indiferent dacă ar fi constituit un alt 
atac neprovocat, doar pentru că eram cea care îmi revendicasem 
viața, când aceşti spiriduşi le prețuiau prea puțin pe ale noastre. Mer- 
cenara supraviețuise — poate că aveam să supraviețuiesc și eu. Poate. 

Am vrut să-l întreb din nou cum îl cheamă, dar mârâi iritat. Nu 
aveam şansa să lupt, să ripostez, când, deodată, un miros greu şi 
metalic îmi înțepă nasul. Extenuarea mă cuprinse, iar întunericul 
mă înghiţi complet. 


Hh 


M-am trezit zdruncinată pe cal, legată cu sfori invizibile. Soarele 
era deja pe cer. 

Magie -— asta fusese mirosul, asta mă ținea călare, cu membrele 
lipite strâns, împiedicându-mă să scot cuțitul. Am recunoscut pute- 
rea până în măduva oaselor, din memoria şi groaza colectivă a unor 
muritori. Cât timp fusesem inconștientă? Cât timp mă ţinuse el in- 
conştientă, ca să nu trebuiască să-mi vorbească? Două zile - dura 
două zile să ajung de acasă până la zid şi să intru în graniţa sudică a 
ținutului Prythian. Chiar dormisem fermecată atât de mult timp? 

Scrâşnind din dinţi, aș fi putut să-i cer nişte răspunsuri - aș fi putut 
striga la el, în vreme ce mergea încă nepăsător, tot înainte. Apoi, 
însă, păsări ciripitoare zburară pe lângă mine, iar o briză uşoară îmi 
atinse fața. Am zărit o poartă metalică, împrejmuită de un gard viu. 

Închisoarea sau salvarea mea — nu puteam să îmi dau seama care 
era varianta corectă. 

Poarta se deschise fără portar sau santinelă, iar bestia intră. In- 
diferent de voinţa mea, calul îl urmă. 


CAPITOLUL 
G 


Proprietatea se întindea peste un teren acoperit de verdeață. Nu 
mai văzusem niciodată ceva asemănător - nici măcar fosta noastră 
moşie nu se putea compara cu așa ceva. Era acoperit cu trandafiri şi 
iederă, cu terase, balcoane și scări care porneau din laturile de ala- 
bastru. Curtea era mărginită de pădure, dar se întindea atât de mult, 
încât abia vedeam linia copacilor din depărtare. Foarte multă cu- 
loare şi lumină, multă mișcare şi textură... Abia reuşeam să observ 
detaliile. Ar fi fost inutil să pictez aşa ceva, nu aș fi reuşit să redau 
totul cu fidelitate. Admiraţia ar fi putut să-mi învingă frica dacă locul 
nu ar fi fost complet gol şi liniştit. Chiar şi grădina prin care am tre- 
cut, urmând o potecă pietruită spre uşile principale ale casei, părea 
tăcută şi adormită. Deasupra mulțimii de iriși violeţi, ghiocei palizi 
şi narcise galbene ca untul se legănau în briza parfumată, iar o du- 
hoare slabă de metal îmi gâdilă nările. 

În mod sigur era un loc magic, deoarece aici era primăvară. Ce 
putere ticăloasă posedau ei, de le permitea să-şi facă pămân- 
turile atât de diferite de ale noastre, să controleze anotimpurile şi 
vremea, de parcă le-ar fi stăpânit? Transpiraţia mi se prelinse pe 
spate, iar rândurile de haine începură să mă sufoce. Mi-am rotit în- 
cheieturile mâinilor şi mi-am schimbat poziţia în șa. Sforile care mă 
țineau dispăruseră. 

Spiridușul hoinări înainte, sărind sprinten pe scara mare din 
marmură care ducea spre uşile imense din stejar, cu o mişcare ener- 
gică şi fluidă. Uşile se deschiseră fără zgomot în faţa lui, iar el intră. 
Fără îndoială că plănuise toată această sosire - ținându-mă incon- 
ştientă, ca să nu ştiu unde mă aflau, ca să nu ştiu cum să mă întorc 
acasă sau să văd ce alte teritorii ale spiridușilor s-ar fi putut ascunde 
între mine şi zid. Mi-am căutat cuțitul, dar am dat doar de straturi 
de haine zdrenţuite. 

Gândul că acele gheare îmi trecuseră prin pelerină pentru a-mi 
găsi cuțitul îmi lăsă gura uscată. Mi-am înăbuşit mânia, groaza şi dez- 
gustul, în vreme ce murgul meu se opri, de bunăvoie, în capul scărilor. 
Mesajul era destul de clar. Impozanta casă părea că privea, așteptând. 

Peste umăr, am privit spre porţile încă deschise. Dacă aș fi vrut 
să fug, ar fi trebuit să o fac acum. 

Spre sud - tot ce trebuia să fac era să merg spre sud şi, în cele din 
urmă, aș fi ajuns la zid. Asta dacă nu m-aș fi întâlnit cu altcineva între 
timp. Am tras frâiele, dar iapa a rămas pe loc, chiar dacă mi-am 
înfipt călcâiele în coastele ei. Am fluierat ascuţit. Bine. Pe jos. 

Genunchii îmi cedară când am atins pământul, vederea fiindu-mi 
tulburată de scântei luminoase. Am apucat şaua și m-am strâmbat 
din cauza durerii şi a foamei care îmi răvăşeau simţurile. Acum, tre- 
buia să plec acum. Am vrut să mă mișc, dar lumea încă se învârtea 
şi scânteia. 

Doar un prost ar fi fugit fără mâncare, fără putere. Nu m-aş fi 
îndepărtat niciun kilometru în felul acesta. Nu aş fi reuşit să merg 
un kilometru fără să mă prindă şi să mă sfâşie în bucăţi, așa cum 
îmi promisese. 

Tremurând, am respirat adânc. Mâncare - trebuia să obțin mân- 
care, apoi, să fug cu următoarea ocazie. Părea un plan destul de bun. 

Când mi-am recăpătat echilibrul, am lăsat calul la baza scărilor, 
urcând câte o treaptă. Ţinându-mi respiraţia, am trecut prin ușile 
deschise spre umbrele din casă. 

Interiorul era şi mai opulent. Marmura cadrilată alb-negru stră- 
lucea la picioarele mele, întinzându-se spre nenumărate uşi și o scară 
imensă. Un hol lung se întindea în față, spre uşile imense din sticlă 
din celălalt capăt al casei, prin care am zărit o a doua grădină, mai 
mare decât cea din față. Nici urmă de o temniţă - nici ţipete sau 
rugăminţi care să se înalțe din camerele ascunse dedesubt. Nu, doar 
un mârâit grav, sosit dintr-o cameră din apropiere, atât de grav, încât 
vazele de pe mesele dispersate pe hol, care erau pline cu buchete 
mari de hortensii, zăngăniră. Ca şi când ar fi răspuns, uşile lustruite 
din lemn din stânga mea se deschiseră. Un ordin de îndeplinit. 

Cu degetele tremurând, m-am frecat la ochi. Ştiam că Marii 
Spiriduşi îşi construiseră cândva palate şi temple în jurul lumii — clă- 
diri distruse, din ciudă, de strămoşii mei muritori, după război — dar 
nu mă gândisem niciodată la felul în care puteau trăi astăzi, la ele- 
ganţa şi bogăţiile pe care le puteau avea. Nu mă gândisem niciodată 
că spiriduşii, aceşti monștri sălbatici, ar putea poseda domenii mai 
mari decât orice aşezare a muritorilor. Poate că zvonurile despre 
Prythian, cum că ar fi fost un loc groaznic şi nemilos, erau greşite. 

Intrând în încăpere, m-am încordat. 

O masă lungă - mai lungă decât orice altă masă pe care o avuse- 
sem vreodată în conacul nostru - ocupa cea mai mare parte a spa- 
ţiului. Era plină cu mâncare şi vin — cu atât de multe feluri de mân- 
care, unele dintre ele aburind, încât îmi lăsă gura apă. Măcar erau 
obişnuite, nu delicatese de-ale spiriduşilor: pui, pâine, mazăre, peşte, 
sparanghel, miel... ar fi putut alcătui un festin la orice conac al muri- 
torilor. O altă surpriză - dacă nu era complet inutilă. Bestia făcu un 
semn spre scaunul uriaş din capul mesei. 

Am zăbovit în pragul uşii, uitându-mă la toată mâncarea aceea 
fierbinte și minunată - pe care nu puteam să o mănânc. Aceasta era 
prima regulă învățată încă de când eram copii — de obicei, prin cân- 
tece şi poezii: dacă ghinionul te obliga să-i ţii companie unui spiriduș, 
nu trebuia să bei sau să mănânci ceea ce îți oferea. Niciodată. Doar 

dacă voiai să sfârşeşti fiindu-le sclav, cu mintea şi cu trupul - doar 
dacă voiai să sfârşeşti dus înapoi în Prythian. Ei bine, a doua parte 
se întâmplase deja, dar poate că aveam o şansă să o evit pe prima. 

Bestia se trânti pe scaun, iar lemnul scârțâi şi, într-o sclipire de 
lumină albă, se transformă într-un bărbat cu părul blond. 

Mi-am înăbuşit un strigăt şi m-am împins spre peretele cu lam- 
briuri de lângă ușă, pipăind ornamentele de pe tocul uşii, încercând 
să apreciez distanţa dintre mine şi ieşire. Această bestie nu era nici 
om, nici un spiriduş inferior. Era unul dintre Marii Spiriduşi, unul 
din clasa conducătoare nobiliară: frumos, mortal şi nemilos. 

Era tânăr - sau partea feţei pe care o vedeam părea tânără. Nasul, 
obrajii şi sprâncenele erau acoperite de o splendidă mască aurie, 
incrustată cu smaralde în formă de fuioare de frunze. Vreo modă 
absurdă a Marilor Spiriduși, fără îndoială. I se zăreau doar ochii — 
aceiași pe care îi avea şi ca bestie —, un maxilar puternic şi gura, o 
linie subțire. 

— Ar trebui să mănânci, spuse el. 

Spre deosebire de eleganța măștii lui, tunica de culoare verde-în- 
chis pe care o purta era mai degrabă obișnuită, scoasă în evidenţă 
doar de cingătoarea din piele aflată de-a curmezişul pieptului său 
larg. Era mai mult pentru luptă, nu un element de stil, chiar dacă nu 
purta arme la vedere. Nu era doarunul dintre Marii Spiridușşi, ci şi... 
un războinic. 

Nu am vrut să mă gândesc la motivul pentru care purta ţinuta 
de războinic şi am încercat să nu mă uit prea insistent la cureaua 
din piele care strălucea în lumina soarelui ce pătrundea prin feres- 
trele din spatele lui. Nu mai văzusem un cer atât de senin de luni de 
zile. Îşi umplu un pahar cu vin dintr-o splendidă carafă din cristal 
şi bău pe nerăsuflate. De parcă ar fi avut nevoie. 

M-am îndreptat încet spre ușă, inima bătându-mi atât de repede, 
încât am crezut că urma să vomit. Răceala balamalelor metalice îmi 
înţepă degetele. Dacă mă mişcam repede, puteam să ies din casă şi 

să alerg spre poartă în câteva secunde. Fără îndoială, el era mai 
rapid, dar dacă i-aș fi aruncat în cale câteva dintre frumoasele piese 
de mobiler de pe hol, aş fi putut să-l încetinesc. Iar urechile lui de 
Spiriduș, cu vârfurile delicate şi ascuţite, mi-ar fi detectat şi cea mai 
mică mișcare. 

- Cine eşti? am reuşit să-l întreb. 

Părul lui auriu-deschis era foarte asemănător cu blana bestiei. 
Mai mult ca sigur, încă îşi ascundea ghearele imense pe sub piele. 

- Ia loc, spuse el ursuz, făcând un semn larg cu mâna spre masă. 
Mănâncă. 

Iar şi iar, am repetat versurile în minte. Nu merita - cu siguranță 
nu merita să-mi potolesc foamea cu riscul de a-i fi sclavă, cu trup 
şi suflet. 

El mârâi pe un ton grav: 

- Preferi să leşini? 

- Nu este bună pentru oameni, am reușit să spun, ofensându-l. 

El pufni în râs — într-un râs mai sălbatic decât orice altceva. 

- Mâncarea este bună pentru tine, omule. 

Mă fixă cu acei ochi ciudaţi şi verzi, de parcă ar fi putut să-mi 
detecteze orice mişcare a mușchilor. 

- Pleacă, dacă vrei, adăugă el rânjind. Nu sunt temnicerul tău. 
Porţile sunt deschise — poţi să locuieşti oriunde în Prythian. 

Şi, cu siguranţă, aş fi putut fi mâncată sau chinuită de vreun spi- 
riduş nenorocit. În ciuda faptului că fiecare centimetru din acest loc 
era civilizat, curat şi frumos, trebuia să plec, să mă întorc la familia 
mea. Promisiunea făcută mamei mele, atât de rece şi orgolioasă, era 
tot ce aveam. Nu m-am apropiat de mâncare. 

- Bine, spuse el mârâind și începu să se servească. 

Nu trebui să înfrunt consecințele unui alt refuz, pentru că cineva 
trecu pe lângă mine, îndreptându-se direct spre capul mesei. 

- Ei bine? întrebă străinul — un alt Mare Spiriduș, cu părul roşu 
şi îmbrăcat elegant, cu o tunică de un argintiu-deschis; şi el purta 
o mască. 

Schiţă o plecăciune bărbatului așezat, apoi îşi încrucișă braţele. 
Cumva, nu mă zărise. Eram încă lipită de perete. 

- Ei bine, ce? 

Cel care mă captură făcu un semn din cap, mișcarea fiind mai 
mult animalică, şi nu umană. 

- Atunci, Andras este mort? 

Temnicerul, salvatorul meu, orice ar fi fost, încuviinţă, dând 
din cap. 

- Îmi pare rău, îi spuse el în şoaptă. 

- Cum? întrebă străinul, iar încheieturile degetelor i se albiră 
când îşi strânse pumnii uriași. 

- Cu o săgeată din frasin, spuse celălalt. 

Interlocutorul lui, cu părul roşu, sâsâi. 

- Cerinţele Tratatului m-au condus spre muritori. I-am acordat 
un refugiu. 

- O fată... o muritoare chiar l-a ucis pe Andras. 

Nu era o întrebare, pe cât un şir de cuvinte înveninate. Aruncă o 
privire spre capătul mesei, unde se afla scaunul meu gol. 

- Tratatul a găsit-o răspunzătoare pe fată. 

Cel cu masca aurie râse grav şi amar şi arătă spre mine. 

- Magia Tratatului m-a condus chiar până în pragul uşii ei. 

Străinul se roti grațios. Masca de culoarea bronzului, modelată 
după trăsăturile unei vulpi, îi ascundea tot, în afară de jumătatea de 
jos a feţei — împreună cu mare parte din ceea ce părea a fi o cicatrice 
aspră şi urâtă, care pornea de la sprânceană și se continua până la 
maxilar. Nu îi ascundea ochiul lipsă - sau sfera sculptată şi aurie 
care îl înlocuise şi care se mișca de parcă l-ar fi putut folosi. Ochiul 
acela mă privi fix. 

Chiar şi din partea cealaltă a camerei, vedeam cum ochiul roşi- 
atic rămas i se mărea. Mirosi o dată, cu buzele puţin ridicate, dezvălu- 
indu-şi dinţii albi şi drepți, apoi se întoarse spre celălalt spiriduș. 

- Glumeşti, şopti el. Chestia aia slăbănoagă l-a doborât pe Andras 
cu o singură săgeată din frasin? 

Ticălos — un ticălos absolut. Ce păcat că nu aveam acum săgeata, 
ca să îl rănesc și pe el! 

- A recunoscut fapta, spuse cel cu părul auriu, plimbându-și un 
deget pe buza pocalului. 

O gheară lungă şi mortală ieşi în afară, zgâriind metalul. M-am 
străduit să respir normal. Mai ales când el adăugă: 

- Nu a încercat să nege. 

Spiriduşul cu mască de vulpe se lăsă pe marginea mesei, iar lu- 
mina îi scoase în evidenţă părul lung şi roşu ca focul. Puteam să 
înţeleg de ce purta masca, din cauza acelei cicatrice cumplite şi a 
ochiului lipsă, dar celălalt Mare Spiriduş părea în regulă. Poate că o 
purta din solidaritate. Poate că asta explica moda absurdă. 

- Ei bine, se agită cel cu părul roşu, acum ne-am procopsit cu 
aia, mulțumită milei tale inutile, şi ai distrus... 

Am făcut un pas în față, doar un pas. Nu ştiam sigur ce urma să 
spun, dar, deoarece se vorbea astfel despre mine... Mi-am ţinut gura 
închisă, dar pasul înainte fu suficient. 

- Te-ai bucurat când mi-ai omorât prietenul, omule? întrebă 
cel cu părul roşu. Ai ezitat sau ura din inima ta te-a dominat prea 
mult ca să te mai gândeşti să-l cruţi? Probabil că, pentru o muritoare 
atât de neînsemnată ca tine, experienţa de a-l dobori a fost foarte 
satisfăcătoare. 

Cel cu părul auriu nu spuse nimic, dar îşi încleştă maxilarul. Câtă 
vreme mă studiau, mi-am dus mâna spre cuțitul care nu era acolo. 

- În orice caz, continuă cel cu masca de vulpe, întorcându-se din 
nou spre interlocutorul lui, zâmbind disprețuitor. 

Probabil că ar fi râs dacă aș fi scos o armă, pentru a-l ataca. 

- Poate că există o cale de a... 

- Lucien, spuse calm cel care mă capturase, numele răsunând ca 
un mârâit. Poartă-te frumos. 

Lucien înţepeni, dar sări şi se înclină în fața mea. 

- Scuzele mele, domnişoară. 

O altă glumă pe seama mea. 

- Sunt Lucien. Curtean şi emisar. 

Gesticulă spre mine. 

- Ochii tăi sunt ca stelele, iar părul tău, ca aurul lustruit. 

Se încruntă, așteptând să-mi spun numele. Dar să-i fi spus ceva 
despre mine, despre familia mea și despre locul din care veneam... 

- Numele ei este Feyre, spuse cel care se afla la conducere - 
bestia. 

Probabil că aflase cum mă chema de acasă. Mă privi din nou cu 
acei ochi uimitori şi apoi se uită spre uşă. 

- Alis te va conduce spre camera ta. Poţi să faci o baie și să-ți 
schimbi hainele. 

Nu știam dacă era sau nu o insultă. Am simţit o mână fermă pe 
cot şi am tresărit. O femeie plinuță, cu păr castaniu, şi care purta o 
mască înfățișând o pasăre, mă trase de braţ şi își înclină capul spre 
uşa deschisă din spatele nostru. Şorțul ei alb peste rochia maro, 
țesută în casă, era curat — o servitoare. Asta însemna că masca era 
ceva la modă. 

Dacă le păsa atât de mult de hainele lor şi chiar şi de ale servi- 
torilor, poate că erau destul de superficiali și de vanitoşi încât să-i 
păcălesc, în ciuda straielor militare ale săpânului lor. Totuşi, erau 
Mari Spiriduşi. Trebuia să fiu inteligentă şi tăcută şi să aştept mo- 
mentul potrivit evadării. Aşadar, am lăsat-o pe Alis să mă conducă. 
Cameră... nu celulă. O mică ușurare. 

Când am plecat, Lucien mârâi: 

- Aceea este mâna despre care zeii credeau că e o amenințare? Ea 
l-a doborât pe Andras? Nu ar fi trebuit să-l trimitem acolo — niciunul 
dintre ei nu ar fi trebuit să fie acolo. A fost o misiune prostească. 

Mârâitul lui era mai mult amar decât amenințător. Putea şi el să 
se transforme? 

- Poate că ar trebui să luăm măsuri - poate că este timpul să 
punem punct. Aruncă fata undeva, omoar-o, nu-mi pasă - aici nu 
este decât o povară. Mai curând ţi-ar înfige un cuțit în spate decât să 
ne vorbească — mie sau oricăruia dintre noi. 

- Nu, spuse celălalt. Nu vom acționa până când nu vom şti sigur 
că nu mai există altă cale. În ceea ce o priveşte pe fată, rămâne. 
Nevătămată. Am încheiat discuţia. Viaţa ei în acea cocioabă a fost 
destul de grea. 

Obrajii mi se încălziră şi am evitat să o privesc pe Alis, cu toate 
că simţeam că se uita la mine. O cocioabă - presupun că asta era casa 
noastră, în comparaţie cu locul acesta. 

- Atunci, ţi-ai terminat treaba, fiule. Sunt sigur că îl va înlocui cu 
succes pe Andras — poate că se va antrena alături de ceilalți, la graniță. 

Un mârâit iritat răsună în aer. 

Holurile strălucitoare şi fără pată mă înghiţiră înainte să aud 
mai multe. 


ca 


Alis mă conduse pe holuri din aur și argint, până când am ajuns 
într-un dormitor generos de la etajul al doilea. Recunosc, nu m-am 
luptat prea mult când Alis şi alți doi servitori, mascaţi și ei, mă îm- 
băiară, mă tunseră, și apoi mă pensară până când m-am simțit ca 
un pui pregătit pentru cină. După părerea mea, puteau, la fel de bine, 
să mă mănânce la următoarea masă. 

Doar promisiunea Marelui Spiriduş - de a-mi trăi viața în 
Prythian, şi nu de a muri - mă împiedică să mi se facă rău la gândul 
acesta. În vreme ce spiriduşii arătau ca nişte oameni, cu excepția 
urechilor, nu am aflat niciodată cum li se adresau Marii Spiriduși 
servitorilor. Dar nu am îndrăznit să-i întreb sau să le vorbesc, nu 
când mă atingeau, nu când erau atât de aproape de mine încât tre- 
buia să mă controlez pentru a nu tremura. 

Totuşi, am aruncat o privire spre rochia din catifea de culoarea 
turcoazului, pe care Alis o întinsese pe pat, înfășurându-mă strâns 
în halatul meu alb, aşezându-mă pe un scaun și cerând să mi se 
înapoieze vechile haine. Alis a refuzat, iar când am insistat încercând 

din răsputeri să par patetică, tristă şi săracă, ea ieși din cameră. Nu 
mai purtasem o rochie de mulți ani. Nu aveam de gând să încep 
acum, nu când evadarea era prioritatea mea principală. Într-o ro- 
chie nu aş fi putut să mă mişc în voie. 

Înfăşurată în halat, am stat câteva minute, cântecele micilor pă- 
sări din grădina de dincolo de fereastră fiind singurele sunete care se 
auzeau. Nu ţipete, nici zăngănit de arme, nicio aluzie care să indice 
un măcel sau o tortură. 

Dormitorul era mai mare decât întreaga noastră casă, iar orna- 
mentele erau, de asemenea, aurii. Le-aş fi considerat de prost gust 
dacă nu s-ar fi asortat cu mobila de culoarea fildeşului şi cu covoa- 
rele. Patul imens era de o culoare asemănătoare, iar perdelele care 
atârnau de la impozantul cap al patului fluturau în adierea slabă a 
brizei care intra pe fereastra deschisă. Rochia mea era din cea mai 
fină mătase, cu margini din dantelă - destul de simplă și de rafinată 
încât i-am mângâiat gulerul. 

Cele câteva poveşti pe care le auzisem erau pline de minciuni - 
sau neclare, din cauza celor cinci sute de ani de separație. Da, eram 
încă o pradă, încă născută slabă și inutilă în comparaţie cu ei, dar 
acest loc era... liniştit. Calm. Doar dacă nu era şi asta o iluzie, iar 
portița de scăpare din Tratat era o minciună - o farsă care să mă 
liniştească înainte ca ei să mă distrugă. Marilor Spiriduşi le plăcea 
să se amuze cu mâncarea. 

Uşa scârţâi, iar Alis se întoarse cu un teanc de haine în braţe. 
Ridică o cămaşă udă şi cenușie. 

- Vrei să porţi asta? M-am uitat la găurile din părţile laterale şi din 
mâneci. S-a destrămat în clipa în care spălătoresele au pus-o în apă. 

Îmi arătă nişte zdrenţe maro. 

- Acestea sunt rămăşiţele pantalonilor tăi. 

Am reprimat înjurătura pe care voiam să o rostesc. Poate că era 
o servitoare, dar putea să mă omoare foarte ușor. 

- Acum vei purta rochia? întrebă ea. 

Ştiam că ar fi trebuit să mă ridic, să mă conformez, dar am rămas 
în continuare pe scaun. Pentru o clipă, Alis mă privi descumpănită 
înainte de a pleca iar. 

Se întoarse cu o tunică şi cu o pereche de pantaloni care mi se 
potriveau, ambele foarte colorate. Puțin excentrice, dar nu m-am plâns 
nici când am îmbrăcat cămaşa albă din mătase, nici când mi-am 
încheiat tunica de un albastru-închis şi mi-am trecut mâna peste 
broderia aspră şi aurie de pe revere. Probabil că tunica valora o 
avere — şi am ignorat acea parte inutilă a minții mele care admira 
lucrurile frumoase, ciudate şi colorate. 

Eram prea tânără ca să-mi amintesc prea multe despre declinul 
tatălui meu. Mă tolerase îndeajuns încât să-mi permită să zăbovesc 
în birourile sale, şi, uneori, chiar îmi explicase valoarea diverselor 
bunuri, detalii uitate de multă vreme. Timpul petrecut în birourile 
lui — pline de mirosuri de mirodenii exotice şi de muzică în limbi 
străine — forma majoritatea celor câteva amintiri fericite. Nu trebuia 
să ştiu valoarea tuturor lucrurilor din această cameră ca să înțeleg 
că doar perdelele de culoarea smaraldului - din mătase şi catifea 
aurie — puteau să ne hrănească toată viața. 

Un fior mă trecu pe şira spinării. Eram plecată de câteva zile. 
Carnea de căprioară era, probabil, deja pe terminate. 

Alis mă conduse spre un scaun cu spătar jos aflat în fața şemi- 
neului înnegrit, iar eu nu am ripostat când îmi trecu un pieptăn prin 
păr şi începu să mi-l împletească. 

- Eşti aproape numai piele și os, spuse ea, atingându-mi uşor 
scalpul cu degetele. 

- Asta le face iarna bieților muritori, am spus eu, străduindu-mă 
să nu fiu sarcastică. 

Ea râse forțat. 

- Dacă eşti înţeleaptă, îţi vei ţine gura închisă şi urechile des- 
chise. Asta te va ajuta mai mult aici decât o gură slobodă. Şi să fii 
atentă -— aici, până și simțurile vor încerca să te trădeze. 

Am încercat să mă retrag când am auzit avertismentul. Alis 
continuă: 

- Unii sunt supăraţi din cauza morţii lui Andras. Dacă mă întrebi 
pe mine, Andras era o santinelă bună, dar ştia ce urma să înfrunte 
odată trecut dincolo de zid - ştia că era foarte posibil să dea de neca- 
zuri. Şi ceilalți înţeleg termenii Tratatului - chiar dacă prezenţa ta 
aici, mulțumită milei stăpânului nostru, ar putea să nu le fie pe plac. 
Aşadar, ține-ți capul plecat și niciunul dintre ei nu te va deranja. 
Deşi Lucien ar putea să o facă, dacă vei avea curajul să îl provoci. 

Nu îl aveam și, când am vrut să o mai întreb pe cine ar fi trebuit 
să evit, deschise ușa care dădea spre hol, pentru că terminase deja 
aranjarea părului. 


CAPITOLUL 
T 


Marele Spiriduş cu părul auriu şi Lucien stăteau la masă când 
Alis mă aduse înapoi. Nu mai aveau farfurii în faţa lor, dar încă sor- 
beau din pocalurile aurii. Aur adevărat, nu vopsit sau placat. Aştep- 
tând în mijlocul camerei, m-am gândit la tacâmurile noastre des- 
perecheate. Atâta bogăţie... atâta bogăţie ameţitoare, pe când noi nu 
aveam nimic. 

„O bestie îmblânzită pe jumătate“, așa mă numise Nesta. Dar, în 
comparaţie cu el, cu locul acesta, cu modul elegant în care îşi ţineau 
pocalurile, cu felul în care mă numea om cel cu părul auriu... toți 
eram bestii pe jumătate îmblânzite pentru Marii Spiriduşi. Chiar 
dacă ei erau cei care puteau să aibă gheare şi blană. 

Am privit mâncarea care mai era pe masă. Eram flămândă - eram 
atât de ameţită, încât am crezut că aveam să leşin. 

Masca Marelui Spiriduş cu părul auriu străluci în ultimele raze 
ale soarelui de după-amiază. 

- Înainte să întrebi: mâncarea este încă bună. 

Îmi arătă scaunul din cealaltă parte a mesei. Nici urmă de gheare. 
Pentru că nu m-am mișcat, oftă tăios. 

- Ce vrei, atunci? 

Nu am spus nimic. 

Lucien se mişcă încet de-a lungul mesei. 

- 'Ţi-am spus eu, Tamlin. 

Aruncă o privire spre prietenul lui. 

- În mod sigur, ultimele decenii ți-au ştirbit priceperea în ceea 
ce priveşte femeile. 

Tamlin. El mârâi spre Lucien, mișcându-se pe scaun. Am încer- 
cat să nu mă încordez auzind cealaltă informaţie care îi scăpase lui 
Lucien. Decenii. 

Tamlin nu părea cu mult mai în vârstă ca mine, dar spiridușşii 
erau nemuritori. Putea să aibă sute de ani, dacă nu mii. Gura mi se 
uscă în vreme ce le studiam feţele ciudate şi mascate - stranii, pri- 
mitive și poruncitoare. Precum cele ale unor zei neclintiți sau 
curteni sălbatici. 

- Ei bine, spuse Lucien, țintuindu-mă cu ochiul său roșiatic, 
acum arăţi mult mai bine. O uşurare, presupun, deoarece vei trăi cu 
noi. Deşi tunica nu este la fel de frumoasă ca o rochie. 

Lupi gata să atace -— asta erau, la fel ca prietenii lor. 

- Prefer să nu port rochia aceea, am spus eu prea conştientă de 
dicţia mea, de fiecare respiraţie. 

- Şi de ce nu? întrebă încet Lucien. 

Tamlin răspunse în locul meu. 

- Deoarece este mai uşor să ne omoare purtând pantaloni. 

Am vrut să țip la ei să mă lase în pace, dar, în schimb, am spus, 
calmă: 

- Acum că sunt aici, ce... gânduri ai cu mine? 

Lucien pufni, dar Tamlin mârâi iritat: 

- Ia loc. 

Un scaun liber fusese tras la capătul mesei. Toate acele mâncă- 
ruri fierbinţi şi care abureau îmbietor! Probabil că servitorii aduse- 
seră din nou mâncare cât timp mă spălasem. O mare risipă. Mi-am 
strâns pumnii. 

- Nu te vom muşca. 

Dinţii albi ai lui Lucien străluciră într-un fel care sugera exact 
opusul. I-am evitat privirea, acel ochi ciudat din metal, însuflețit, 
care mă fixă când m-am apropiat de scaun și m-am așezat. 

Tamlin se ridică şi ocoli masa - apropiindu-se tot mai mult, cu 
mişcări domoale şi mortale - un prădător puternic. Îmi fu greu să 
stau nemişcată - mai ales când ridică o farfurie, o aduse lângă mine 
şi o umplu cu sos şi carne. 

- Mă pot servi şi singură, am șoptit. 

Aş fi zis orice, orice, doar să-l ţin departe de mine. 

Tamlin se opri atât de aproape, încât o singură mișcare a ghea- 
relor ascunse pe sub piele ar fi putut să-mi sfâşie gâtul. De asta nu 
avea nicio armă la cingătoare. De ce să le fi folosit, când el însuşi se 
născuse pentru a fi o armă? 

- Pentru un om, este o onoare să fie servit de un Mare Spiriduș, 
spuse el tăios. 

Am înghiţit cu greu. Continuă să-mi umple farfuria cu diferite 
mâncăruri, oprindu-se doar când aceasta deveni un morman de car- 
ne, sos şi pâine, iar apoi îmi turnă în pahar un vin alb și spumos. 
Am răsuflat ușurată când se îndreptă spre scaunul lui, deși, proba- 
bil, putea să mă audă. 

Nu voiam decât să-mi îngrop faţa în farfurie şi apoi să mănânc 
până dau de masă, dar mi-am pus mâinile sub coapse şi i-am privit 
fix pe cei doi spiriduși. 

Ei se uitară la mine mai atent decât de obicei. Tamlin își îndreptă 
puţin spatele şi spuse: 

- Arăţi... mai bine decât înainte. 

Era un compliment? Aş fi putut să jur că Lucien îl încurajase pe 
Tamlin, dând din cap. 

- Şi părul tău este... curat. 

Poate că foamea mă făcea să-mi imaginez aceste încercări jalnice 
de măgulire. Cu toate acestea, m-am lăsat pe spate şi am vorbit calm, 
pe un ton jos, la fel cum i-aș fi vorbit oricărui alt prădător. 

- Eşti un Mare Spiriduș, un spiriduș nobil? 

Lucien tușşi şi se uită la Tamlin. 

- Poţi răspunde la întrebarea asta. 

- Da, răspunse Tamlin, încruntându-se, de parcă şi-ar fi căutat 
cuvintele. Reuși să spună doar: „Suntem“. 

Bine. Un bărbat-spiriduş care nu vorbeşte mult. Îi omorâsem 
prietenul, eram un oaspete nedorit. Nici eu nu aș fi vrut să stau de 
vorbă cu mine, dacă aș fi fost în locul lui. 

- Acum că sunt aici, ce vrei să faci cu mine? 

Tamlin continuă să mă privească. 

- Nimic. Fă ce vrei. 

- Deci, nu voi fi sclava ta? am îndrăznit să întreb. 

Lucien se înecă din cauza vinului, dar Tamlin nu zâmbi. 

- Eu nu ţin sclavi. 

Am trecut cu vederea ușurarea pe care am simțţit-o auzind acest 
lucru. 

- Şi ce ar trebui să fac aici cu viața mea? am insistat eu. Vrei... 
vrei să-mi câştig existența? Să lucrez? 

O întrebare prostească, dacă nu se gândise la asta, dar trebuia 
să ştiu. 

Tamlin înțepeni. 

- Ce faci cu viaţa ta nu mă priveşte. 

Lucien îşi drese zgomotos vocea, iar Tamlin îi aruncă o pri- 
vire. După un schimb de priviri pe care nu l-am înțeles, Tamlin oftă 
şi spuse: 

- Nu ai nicio... pasiune? 

- Nu. 

Nu era cu totul adevărat, dar nu voiam să-i spun despre pictură. 
Nu când părea să aibă dificultăți în a purta o discuţie politicoasă 
cu mine. 

- Tipic omenesc, mormăi Lucien. 

Tamlin se strâmbă şi nu îl mustră. În schimb, spuse: 

- Umple-ţi timpul cum vrei, numai să nu dai de necazuri. 

- Deci, vrei cu adevărat să rămân aici pentru totdeauna. 

„Deci voi sta aici, în lux, în timp ce familia mea moare de foa- 
me?“ era ceea ce voiam să spun, de fapt. 

- Nu eu am făcut regulile, mârâi Tamlin. 

- Familia mea moare de foame, am spus eu. Nu mă deranja să îl 
implor - nu pentru asta. Făcusem şi respectasem o promisiune în 
urmă cu atât de mult timp, încât eram nimic şi nimeni fără aceasta. 

- Te rog, lasă-mă să plec. Trebuie să fie... o altă chichiță în regu- 
lile Tratatului, un alt mod de a-mi ispăşi pedeapsa. 

— Să-ţi ispăşeşti pedeapsa? întrebă Lucien. Ţi-ai cerut măcar scuze? 

Se pare că dorinţa de a mă flata dispăruse. Aşadar, l-am privit pe 
Lucien în ochiul său roșiatic rămas şi am spus: 

- Îmi pare rău. 

Lucien se lăsă pe spătarul scaunului. 

- Cum l-ai omorât? A fost o luptă sângeroasă sau doar o crimă 
cu sânge-rece? 

Coloana îmi înțepeni. 

- L-am rănit cu o săgeată din frasin. Apoi, i-am aruncat în ochi 
una obişnuită. Nu s-a apărat. După prima săgeată, nu a făcut decât 
să se uite la mine. 

- Totuşi, l-ai omorât, deşi nu a încercat să te atace. Apoi, l-ai ju- 
puit, spuse el printre dinți. 

- Destul, Lucien, mârâi Tamlin spre curtean. Nu vreau să aud 
detalii. 

Se întoarse către mine — bătrân, feroce şi neînduplecat. 

Am vorbit înainte să poată spune ceva. 

- Familia mea nu va rezista nici măcar o lună fără mine. 

Lucien chicoti, iar eu am scrâşnit din dinți. 

- Ştii cum este să-ţi fie foame? am întrebat eu, condusă de mânie. 
Ai idee cum este să nu ştii când vei mânca data următoare? 

Tamlin își încleştă maxilarul. 

- Familia ta trăieşte şi este bine îngrijită. Îi desconsideri atât de 
mult pe spiriduşi încât crezi că le-aş lua singura sursă de venit şi 
hrană, fără să o înlocuiesc? 

M-am îndreptat de spate. 

- Juri? 

Chiar dacă spiridușii nu puteau să mintă, trebuia să îl aud zicând-o. 

Râse, neîncrezător. 

- Pe tot ce sunt şi posed. 

- De ce nu mi-ai spus asta când am plecat de acasă? 

- M-ai fi crezut? Acum mă crezi? 

Tamlin îşi înfipse ghearele în cotierele scaunului. 

- De ce aş crede tot ce-mi spui? Toţi vă pricepeți să răstălmăciți 
adevărul în avantajul vostru. 

- Unii ar spune că nu e înțelept să insulți un Spiriduș în casa lui, 
mă avertiză Tamlin. Unii ar spune că ar trebui să fii recunoscătoare 
că te-am găsit eu, înaintea altcuiva din specia mea, pentru reven- 
dicarea datoriei, pentru că ţi-am cruțat viața şi pentru că, apoi, ţi-am 
oferit şansa de a trăi confortabil. 

M-am ridicat în picioare; la naiba cu înțelepciunea și, când eram 
pe cale să răstorn scaunul, niște mâini invizibile îmi apucară brațele 
şi mă așezară la loc. 

- Să nu faci ceea ce te gândeai să faci, spuse Tamlin. 

Am rămas nemişcată, în vreme ce magia îmi arse nările. Am 
încercat să mă răsucesc în scaun, verificând legăturile invizibile. 
Aveam însă braţele legate, iar spatele îmi era atât de lipit de spătar 
încât, mă durea. Am aruncat o privire spre cuțitul de lângă farfuria 
mea. Pe acela ar fi trebuit să-l iau mai întâi — chiar dacă ar fi fost o 
încercare inutilă. 

- Te avertizez o singură dată, spuse calm Tamlin. Doar o dată, 
apoi depinde de tine, omule. Nu-mi pasă dacă pleci să locuieşti în 
altă parte a Prythianului. Dar, dacă treci dincolo de zid, dacă fugi, 
nimeni nu se va mai îngriji de familia ta. 

Cuvintele lui mă loviră în cap ca niște pietre. Dacă aș fi evadat, 
dacă aș fi încercat să fug... mi-aş fi osândit familia. Şi chiar dacă aş 
fi îndrăznit să risc... chiar dacă aş fi reuşit să ajung la ei, unde i-aş fi 
dus? Nu puteam să-mi îmbarc surorile pe un vas - şi, odată ajunse 
în altă parte, undeva în siguranță... nu am fi avut unde să locuim. 

Dar ca el să se folosească de familia mea ca să mă condiționeze, să 
o lipsească de şansa de supraviețuire dacă aş fi încălcat regulile... 

Am deschis gura, dar mârâitul lui făcu paharele să zornăie. 

- Nu găseşti că este un târg corect? Şi, dacă fugi, atunci s-ar putea 
să nu mai ai atât de mult noroc data viitoare când cineva va veni să 
te recupereze. 

Ghearele i se retraseră sub degete. 

- Mâncarea nu este nici fermecată, nici vrăjită şi, dacă leşini, va 
fi din vina ta. Așa că vei sta la masa asta și vei mânca, Feyre. Iar 
Lucien se va strădui să fie politicos. 

Îi aruncă o privire tăioasă. Lucien ridică din umeri. 

Legăturile invizibile se slăbiră, iar eu am tresărit când mi-am 
lovit mâinile de partea de dedesubt a mesei. Legăturile de la picioare 
şi de pe talia mea rămaseră intacte. O privire în ochii verzi ai lui 
Tamlin îmi spuse ce voiam să știu: fie că eram sau nu oaspetele lui, 
nu aveam să mă ridic de la masa aceea până când nu mâncam ceva. 
Urma să mă gândesc mai târziu la schimbarea bruscă intervenită în 
planul meu de a evada. Acum... pentru moment... m-am uitat la 
furculița din argint şi am ridicat-o cu grijă. 

Încă mă priveau - îmi urmăreau fiecare gest, mișcarea nărilor 
când am mirosit mâncarea din farfurie. Nu se simţea niciun miros 
metalic de magie. Şi spiriduşii nu puteau să mintă. Aşadar, trebuie 
că avea dreptate în ceea ce privea mâncarea. Împungând o bucată 
de pui, am luat o mușcătură. 

Mă abţineam cu greu să nu clefăi. De mult nu mai mâncasem 
atât de bine. Nici hrana pe care o gustasem înainte de pierderea 
averii nu se putea compara cu asta. În linişte, am mâncat tot din 
farfurie, conştientă de faptul că Marele Spiriduş îmi urmărea fie- 
care mușcătură, dar când m-am întins pentru o a doua porţie de 
tartă cu ciocolată, mâncarea dispăru. Dispăru fără urmă, de parcă 
nici nu ar fi existat. 

Înghiţind greu, am lăsat furculița pe masă, pentru ca ei să nu 
vadă că mâna începuse să-mi tremure. 

- Încă o înghiţitură şi ți se făcea rău, spuse Tamlin, sorbind lung 
din pocalul lui, iar Lucien chicoti, tolănit în scaunul său. 

Legăturile care mă ţineau se slăbiră. O încuviinţare tăcută a 
faptului că aveam voie să plec. 

- Mulţumesc pentru mâncare, am spus eu. 

Nu m-am putut gândi la altceva. 

- Nu vrei să rămâi la un pahar de vin? spuse Lucien cu răutate. 

Mi-am sprijinit mâinile de scaun, ca să mă ridic. 

- Sunt obosită. Aş vrea să dorm. 

- Au trecut câteva decenii de când am văzut unul ca tine, spuse 
Lucien, dar voi, oamenii, nu vă schimbaţi niciodată, deci nu cred 
că greşesc dacă te întreb de ce îţi displace atât de mult compa- 
nia noastră, când sunt sigur că bărbaţii din lumea voastră nu sunt 
prea arătoşi. 

Din celălalt capăt al mesei, Tamlin îi aruncă emisarului o privire 
lungă, în semn de avertisment. Lucien nu o luă în seamă. 

- Eşti un Mare Spiriduș, am spus eu ferm. Te-aș întreba de ce 
te-ai deranjat să mă inviţi aici — sau să iei cina cu mine. 

Ce nebunie! Într-adevăr, ar fi trebuit să mă omoare de zece ori 
până acum. 

- Aşa este, zise Lucien. Dar fă-mi pe plac: eşti o femeie din spe- 
cia umană şi, totuși, ai prefera să mănânci cărbuni încinși decât să 
stai aici mai mult decât este necesar. Lăsând deoparte asta - îşi flu- 
tură mâna spre ochiul metalic şi cicatricea oribilă de pe chip - cu 
siguranță nu e atât de groaznic să ne priveşti. 

Vanitate și aroganță tipică spiridușşilor. Cel puţin în această pri- 
vință, legendele erau adevărate. Am ascuns faptul că ştiam acest 
lucru. 

- Sau poate că ai pe cineva acasă. Poate că pețitorii care stau la 
coadă la ușa casei tale ne fac să părem niște viermi, în comparaţie 
cu ei. 

Spuse destul de multe încât să am o mică satisfacţie zicând: 

- Am fost apropiată de un bărbat din satul meu. 

„Înainte ca acel Tratat să mă ia de acolo, înainte de a-mi fi clar că 
vouă vă este permis să ne faceți ce vreți, iar noi abia dacă putem riposta.“ 

Tamlin şi Lucien se priviră, dar Tamlin fu cel care mă întrebă: 

- ÎI iubeşti pe acest bărbat? 

- Nu, am spus eu, cât de calm am putut. 

Nu era o minciună, dar, chiar dacă aş fi simţit ceva pentru 
Isaac, răspunsul meu ar fi fost acelaşi. Era destul că Marii Spiriduşi 
ştiau de existenţa familiei mele. Nu am vrut să-l adaug şi pe Isaac 
pe lista aceea. 

Cei doi bărbaţi se priviră din nou. 

- Tu... iubeşti pe altcineva? întrebă Tamlin printre dinți. 

Am izbucnit într-un râs aproape isteric. 

- Nu. 

M-am uitat la ei. Ce prostie! Aceste ființe criminale şi nemuri- 
toare chiar nu aveau ceva mai bun de făcut decât să-mi pună astfel 
de întrebări? 

- Chiar asta vrei să afli? Dacă îmi pari mai frumos decât un băr- 
bat uman şi dacă am un iubit acasă? De ce te deranjezi să mă întrebi, 
când eu voi rămâne captivă aici, pentru tot restul vieții mele? 

Am simţit cum mânia fierbinte îmi afecta simţurile. 

- Vrem să aflăm mai multe despre tine deoarece vei rămâne aici 
pentru multă vreme, spuse Tamlin, serios. Mândria lui Lucien tinde 
însă să îi afecteze comportamentul. 

Oftă, de parcă ar fi fost gata să pună capăt discuţiei şi spuse: 

- Du-te şi te odihneşte. Amândoi am fost ocupați zilele acestea, 
aşadar, dacă ai nevoie de ceva, cere slujitorilor. Te vor ajuta. 

- De ce? am întrebat eu. De ce eşti atât de generos? 

Lucien îmi aruncă o căutătură care îmi sugera că nici el nu ştia, 
având în vedere că îi omorâsem prietenul, dar Tamlin mă fixă cu 
privirea câteva clipe. 

- Şi aşa omor prea des, rosti Tamlin în cele din urmă, ridicându-şi 
umerii aţi. Și nu eşti destul de importantă încât să ne deranjezi aici, 
doar dacă hotărăşti să cauţi să ne omori. 

O căldură slabă îmi cuprinse obrajii şi gâtul. Neînsemnată - da, 
eram neînsemnată în fața vieților şi a puterilor lor. La fel de neim- 
portantă ca desenele coşcovite pe care le pictasem prin casă. 

- Ei bine... mulțumesc, am spus eu, deloc recunoscătoare. 

Dădu ușor din cap şi îmi făcu semn să plec. Eram alungată, ca 
un om umil ce eram. Lucien îşi sprijini bărbia într-un pumn și îmi 
zâmbi leneș, pe jumătate. 

Destul. M-am ridicat în picioare şi m-am retras către ușă. Dacă 
le-aș fi întors spatele, ar fi fost ca și când m-aș fi îndepărtat de un lup, 
care îmi cruța sau nu viața. Nu spuseră nimic în momentul în care 
m-am strecurat pe ușă, afară. 

O clipă mai târziu, râsul zgomotos al lui Lucien răsună pe holuri, 
urmat de un mârâit tăios, care îl reduse la tăcere. 

În ciuda faptului că fusesem lăsată să trăiesc, am dormit groaznic 
în acea seară, iar încuietoarea de la ușa dormitorului meu îmi păru 
mai mult o glumă. 

M-am trezit înainte de răsăritul soarelui, dar am rămas în pat, 
privind tavanul filigranat, urmărind cum lumina în creştere se 
strecura printre draperii, savurând moliciunea saltelei de sub mine. 
De obicei, ieşeam din casă la răsărit - deși surorile mele mă sâsâiau 
în fiecare dimineaţă pentru că le trezeam atât de devreme. Dacă aș 
fi fost acasă, aș fi intrat deja în pădure, ca să nu pierd nicio rază a 
preţioasei lumini solare, ascultând ciripitul somnoros al celor câteva 
păsări. În schimb, acest dormitor şi casa erau liniștite - patul imens 
era străin și gol. Eram obişnuită să simt căldura trupurilor surorilor 
mele, suprapuse peste al meu. 

Probabil că, având mai mult loc, Nesta îşi întindea picioarele și 
zâmbea. Poate că era mulțumită, imaginându-și că spiriduşul mă 
mâncase - folosindu-se, probabil, de această veste pentru a primi mai 
multă atenţie din partea sătenilor. Poate că ştirea avea să-i îndemne 

să-mi ajute familia. Sau poate că Tamlin le dăduse bani suficienți — 
sau mâncare, sau orice ar fi însemnat să „aibă grijă“ de ei — astfel încât 
să reziste peste iarnă, Sau poate că sătenii urmau să se întoarcă îm- 
potriva familiei mele şi să o alunge în afara oraşului, nedorindu-și 
să fie asociaţi cu oameni care aveau de-a face cu tărâmul Prythian. 

Mi-am îngropat fața în pernă, trăgând pătura mai sus. Dacă 
Tamlin avusese, într-adevăr, grijă de ei, dacă acele beneficii aveau să 
înceteze în momentul în care traversam zidul, probabil că întoarce- 
rea mea ar fi fost mai degrabă un motiv de ură, şi nu de bucurie. 

Părul tău este... curat. Un compliment jalnic. Presupun că dacă 
mă invitase să locuiesc aici pentru a-mi cruța viaţa, nu putea fi în 
totalitate rău. Poate că doar încerca să ne aplaneze începutul foarte, 
foarte violent. Poate... poate că exista vreo cale să-l conving să gă- 
sească o portiță de scăpare, să afle vraja din Tratat care ar fi putut să 
mă cruţe. Şi dacă nu aveam nevoie de ceva, atunci cineva... 

Alunecam dintr-un gând într-altul, încercând să mi le pun în 
ordine, când încuietoarea uşii se deschise şi... 

Se auzi un scârțâit, urmat de un zgomot surd, iar eu m-am ridi- 
cat şi am văzut-o pe Alis grămadă pe podea. Sfoara pe care o făcu- 
sem din marginile draperiei atârna acum, desfăcută din locul în 
care o agăţasem, ca să lovească în ochi pe oricine ar fi intrat. Era tot 
ce reușisem să fac din ce aveam la îndemână. 

- Îmi pare rău, îmi pare rău, am spus fără să mă gândesc, sărind 
din pat, dar Alis era deja în picioare şi vorbea printre dinţi, în timp 
ce îşi scutura şorțul. 

Se uită la sfoara care atârna de candelabru. 

- Ce naiba este... 

- Nu m-am gândit că va intra cineva atât de devreme şi am vrut 
să o scot, şi... 

Alis mă măsură din cap până-n picioare. 

- Crezi că o bucată de sfoară care mă loveşte în față m-ar putea 
împiedica să îți rup oasele? 

Sângele îmi îngheță. 

- Crezi că l-ar afecta cumva pe vreunul dintre noi? 

Probabil că mi-aş fi cerut scuze în continuare dacă nu ar fi rânjit 
la mine. Mi-am încrucişat braţele. 

- Era o alarmă, ca să am timp să fug. Nu era o capcană. 

Părea pregătită să mă scuipe, dar, apoi, îşi miji ochii ageri şi căprui. 

- Fetiţo, nu poți să ne păcălești. 

- Ştiu, am spus, cu inima calmă, într-un sfârșit. Dar, cel puțin, 
nu mi-aş înfrunta moartea fără să ştiu. 

Alis izbucni în râs. 

- Stăpânul meu şi-a dat cuvântul că poți trăi aici — să trăieşti, nu 
să mori. Ne vom supune. 

Studie bucata de sfoară care atârna. 

- Chiar trebuia să distrugi acele draperii minunate? 

Nu am vrut — am încercat să n-o fac, dar am schițat un zâmbet. 
Alis se îndreptă spre rămăşiţele draperiei şi le trase într-o parte, 
dezvăluind un cer încă violet, stropit cu nuanțele de portocaliu şi 
purpuriu ale răsăritului. 

- Îmi pare rău, am spus din nou. 

Alis țâțâi. 

- Măcar eşti dispusă să lupți, fato, trebuie să recunosc. 

Am vrut să vorbesc, dar o altă servitoare cu masă în formă de 
pasăre intră cu tava pe care se afla micul dejun. Mă salută rapid, 
puse tava pe măsuța de lângă fereastră şi dispăru în camera de baie. 
Sunetului apei care curgea umplu camera. 

M-am aşezat la masă și am privit cu atenţie supa, ouăle şi șunca... 
şunca! Din nou, mâncăruri foarte asemănătoare celor de dincolo 
de zid. Nu ştiu de ce mă așteptasem la altceva. Alis îmi turnă o cană 
de ceva ce părea a fi, şi mirosea, a ceai. 

- Ce este locul acesta? am întrebat eu încet. Unde se află acest loc? 

- Este un loc sigur şi asta e tot ce trebuie să ştii, spuse Alis, aşe- 
zând ceainicul pe masă. Cel puţin, casa asta este sigură. Dacă mergi 
prin împrejurimi, să fii atentă. 

Bine - dacă nu voia să îmi răspundă la această întrebare... am 
încercat din nou. 

- De ce fel de... spiriduși trebuie să mă feresc? 

- De toți, spuse Alis. Stăpânul meu te poate proteja doar aici. 
Vor dori să te vâneze și să te omoare doar pentru că eşti om, indi- 
ferent de ce i-ai făcut lui Andras. 

Încă un răspuns inutil. Am început să mănânc micul dejun, iar 
ea se strecură în baie. După ce am terminat de mâncat și de făcut 
baie, am refuzat ajutorul lui Alis şi m-am îmbrăcat singură cu o altă 
tunică frumoasă - de un purpuriu atât de închis, încât ar fi putut fi 
negru. Aş fi vrut să ştiu numele culorii - am reţinut-o, oricum. Am 
încălțat ghetele maro pe care le purtasem seara trecută şi, stând în 
fața unei măsuţe de toaletă din marmură, lăsând-o pe Alis să-mi 
împletească părul ud, m-am ferit de reflexia mea. 

Nu era plăcută - deși nu din cauza aspectului. Nu a nasului 
aproape drept, ci a celeilalte trăsături moştenite de la mama. Încă 
îmi aminteam cum i se încrețea nasul când râdea fals la glumele 
nesărate ale vreunei prietene fabulos de bogate. 

Măcar aveam gura delicată a tatălui meu, deși îmi ridiculiza po- 
meții prea ascuțiți şi obrajii scobiţi. Nu am reușit să-mi privesc ochii 
uşor căzuți. Ştiam că aș fi văzut-o pe Nesta sau pe mama uitându-se 
la mine. Câteodată, mă întrebam dacă de asta îmi insultaseră suro- 
rile mele fizicul. Eram departe de a fi urâtă, dar... moşteneam prea 
multe din trăsăturile oamenilor pe care îi iubisem şi-i urâsem, pen- 
tru ca Nesta să le poată suporta. Să mă suporte. 

Deşi, presupun că lui Tamlin - unui Mare Spiriduş obişnuit cu 
frumuseţea eterică, fără cusur - îi fusese greu să-mi facă un com- 
pliment. 

Alis îmi termină de împletit părul, iar eu am sărit de pe bancă, 
înainte de a-mi putea pune florile mici din coșul pe care îl adusese. 
M-aş fi ridicat la adevărata mea valoare, dacă nu aș fi suferit din 
cauza sărăciei, dar acest lucru nu mă interesase niciodată cu ade- 
vărat. Frumuseţea nu însemna nimic în pădure. 


Regatul Spinilor și al Trandafirilor 83 


Când am întrebat-o pe Alis ce trebuia să fac acum - ce aveam să 
fac cu viaţa mea de muritoare — ea ridică din umeri şi îmi sugeră să 
mă plimb prin grădini. Auzind-o, aproape am râs la cât de super- 
ficială mi se părea ideea, dar nu am spus nimic. Ar fi fost o prostie 
să-mi alung posibilii aliați. Mă îndoiam că auzea la fel de bine ca 
Tamlin şi nu am întrebat-o dacă așa era, dar... Măcar plimbarea îmi 
dădea şansa de a mă obişnui cu împrejurimile — şi de a afla dacă 
exista altcineva care să pledeze pentru mine în faţa lui Tamlin. 

Holurile erau tăcute şi goale -— ciudat, pentru o proprietate atât 
de mare. 

Ei îi menţionaseră pe ceilalți seara trecută, dar eu nu i-am văzut 
şi nici nu i-am auzit. O briză calmă cu parfum de... zambile, mi-am 
dat eu seama - doar pentru că Elain le avea în mica ei grădină — 
plutea pe holuri, aducând cu ea ciripitul unei păsări de stuf. O 
pasăre pe care acasă nu o auzeam vreme de luni de zile — asta dacă 
nu cumva nu le auzeam deloc. 

Eram aproape de marea scară, când am observat tablourile. 

Ieri nu îmi permisesem să mă uit la ele, dar acum, pe holul gol şi 
fără nimeni care să mă vadă... o strălucire de culoare în mijlocul 
unui fundal întunecos, care mă făcu să mă opresc, un exces de cu- 
loare şi o textură care mă obligară să rămân în fața ramei aurite. 

Niciodată nu mai văzusem ceva asemănător. 

„Este doar o natură moartă“, spuse o parte din mine. Şi aşa era: 
o vază din sticlă verde, cu multe flori care se revărsau peste buza 
îngustă a acesteia, flori şi frunze de toate formele, mărimile şi culo- 
rile — trandafiri, lalele, zorele, solidago, ferigi, bujori... 

Ce talent fusese necesar să le facă să pară atât de naturale, să le 
facă mai mult decât naturale... Doar o vază cu flori, pe un fundal 
întunecat, dar, mai mult decât atât, florile păreau să vibreze din 
cauza propriilor lumini, de parcă ar fi sfidat umbrele adunate în 
jurul lor. Cât talent fusese necesar pentru ca vaza din sticlă să cap- 
teze acea lumină, să o unduiască împreună cu apa dinăuntru, ca şi 


84 SARAH J. MAAS 


când vaza chiar ar fi cântărit ceva deasupra piedestalului din pia- 
tră... Remarcabil. 

Aş fi putut să mă uit la tablou ore întregi - şi nenumăratele pic- 
turi de pe hol mi-ar fi ocupat întreaga zi, dar... grădina. Planurile. 

Totuşi, înaintând, nu puteam nega faptul că acest loc era mult 
mai... civilizat decât crezusem. Chiar liniştit, dacă aş fi putut să 
recunosc. 

Dacă Marii Spiriduşi erau într-adevăr mai buni decât mă făcu- 
seră să cred legendele oamenilor şi zvonurile, atunci poate nu mi-ar 
fi fost atât de greu să o conving pe Alis de cât eram de nefericită. 
Dacă aş fi reuşit să o am de partea mea, să o conving că Tratatul mă 
neîndreptățise cerându-mi o asemenea plată, poate s-ar fi interesat 
dacă exista vreo metodă prin care să mă scape de această datorie şi... 

- Tu, spuse cineva, iar eu am sărit un pas în spate. 

O siluetă masculină, impunătoare, stătea în fața mea, în lumina 
uşii din sticlă deschise dinspre grădină. 

Tamlin. Purta acele haine de războinic care se mulau pentru a-i 
evidenția corpul musculos, iar trei cuțite simple se aflau acum în 
teci, de-a lungul cingătoarei lui - fiecare suficient de lung încât să 
pară că ar fi putut să mă spintece la fel de uşor ca ghearele bestiei. 
Părul blond era legat la spate, dezvăluindu-i urechile ascuţite — şi 
acea mască frumoasă şi ciudată. 

- Unde mergi tu? întrebă el destul de ursuz, încât mi se păru că 
îmi ordonă să-i răspund. 

Tu - m-am întrebat dacă îşi amintea măcar cum mă chema. 

Am stat o clipă, cât să-mi adun forța în picioare ca să mă ridic 
din poziţia în care mă aflam, pe jumătate aplecată. 

- Bună dimineața, am spus eu hotărâtă. 

Măcar era un salut mai bun decât „Iu“. 

— Ai spus că-mi pot petrece timpul oricum doresc. Nu mi-am 
dat seama că sunt arestată la domiciliu. 

Îşi încleştă maxilarul. 

- Bineînţeles că nu eşti arestată la domiciliu. 

Rostind acele cuvinte, nu am putut să nu observ frumusețea mas- 
culină a maxilarului puternic, strălucirea aurie a pielii lui bronzate. 
Probabil că era chipeș — asta dacă îşi scotea vreodată masca. 

Când îşi dădu seama că nu aveam să-i răspund, schiță ceea ce 
am presupus că era un zâmbet şi întrebă: 

- Vrei să-ți arăt împrejurimile? 

- Nu, mulțumesc, am reușit să rostesc, conştientă de fiecare miş- 
care ciudată pe care am făcut-o când am trecut pe lângă el. 

El veni în calea mea - atât de aproape, încât trebui să facă un 
pas înapoi. 

- Am stat în casă toată dimineaţa. Am nevoie de niște aer proaspăt. 

„lar tu eşti atât de neînsemnată, încât nu-mi vei cauza probleme.“ 

- Mă descurc, am spus, încercând să-l evit nonșalant. Ai fost... 
suficient de generos. 

Am încercat să par serioasă. 

Nefiind obişnuit cu refuzurile, îmi zâmbi pe jumătate, nu la fel 
de plăcut. 

- Ai vreo problemă cu mine? 

- Nu, am spus eu în şoaptă şi am ieşit pe uşă. 

El mârâi încet. 

- Nu te voi omorî, Feyre. Nu îmi încalc promisiunile. 

Privind peste umăr, aproape că m-am împiedicat pe treptele 
grădinii. El stătea în capătul scărilor, la fel de solid şi antic precum 
pietrele îngălbenite ale conacului. 

- Să mă omori, nu - dar să mă răneşti? Este aceasta o altă chi- 
chiță? Una pe care Lucien, sau oricine altcineva de aici, ar putea să 
o folosească împotriva mea? 

- Ei se supun ordinului de a nu te atinge. 

- Şi, cu toate acestea, sunt încă prinsă în tărâmul tău, pentru că 
am încălcat o regulă despre care nici nu ştiam că exista. De ce se afla 
prietenul tău în pădure în acea zi? Credeam că Tratatul vă interzice 
să pătrundeţi pe pământurile noastre. 

Mă țintui cu privirea. Poate că mersesem prea departe, punând 
prea multe întrebări. Poate că ştia de ce îl întrebasem acest lucru. 

- Acel Tratat, spuse el calm, nu ne interzice nimic, cu excepția 
înrobirii voastre. Zidul este neplăcut. Dacă am vrea, am putea să îl 
spulberăm şi să trecem dincolo, să vă omorâm pe toți. 

Sângele mi se răci. Poate că eram obligată să trăiesc în Prythian 
pentru totdeauna, dar familia mea... Am întrebat încet: 

- Vreţi să distrugeţi zidul? 

Mă măsură din priviri, de parcă s-ar fi întrebat dacă meritam 
efortul de a-mi explica, şi-mi spuse: 

- Nu mă interesează tărâmul muritorilor, deşi nu pot vorbi în 
numele speciei mele. 

Încă nu-mi răspunsese la întrebare. 

- Atunci, prietenul tău ce făcea acolo? 

Tamlin tăcu. Până şi modul în care respira dezvăluia o graţie pri- 
mară şi nepământeană. 

- E o boală pe aceste tărâmuri. Peste tot în Prythian. Există de 
aproape cincizeci de ani. De aceea casa şi pământurile sunt atât 
de goale: mulţi au plecat. 

Vorbea rar, cu grijă, de parcă ar fi fost un efort să recunoască 
toate aceste lucruri în faţa unui om. 

- Boala se răspândeşte încet, dar a făcut ca magia să se comporte 
ciudat. Propriile-mi puteri s-au diminuat din această cauză. Aceste 
măști — își atinse fața — sunt rezultatul unui val al bolii, care a avut 
loc în timpul unui bal mascat, în urmă cu patruzeci şi nouă de ani. 
Nici măcar acum nu ni le putem da jos. 

Am clipit. Prizonierii măştilor - timp de aproape cincizeci de 
ani. Eu aș fi înnebunit, mi-aş fi jupuit pielea de pe faţă. 

- Ca bestie, nu aveai mască - şi nici prietenul tău. 

- Atât de cruntă este boala. 

Ori trăiai ca o bestie, ori purtând o mască. 

- Ce... ce fel de boală este asta? 


Regatul Spinilor şi al Trandafirilor 87 


- Nu este o boală, nu este o pedeapsă sau o maladie. Se răsfrânge 
doar asupra magiei, asupra celor care locuiesc în Prythian. În ziua 
aceea, Andras era dincolo de zid deoarece eu l-am trimis să caute 
un leac. 

- Poate afecta oamenii? 

Stomacul mi se întoarse pe dos. 

— Va trece peste zid? 

- Da, spuse el. Există posibilitatea să afecteze muritorii și teri- 
toriul vostru. Nu ştiu mai multe. Se răspândește încet, iar specia voas- 
tră este în siguranţă, pentru moment. Nu am făcut niciun progres 
de zeci de ani - magia pare să se fi stabilizat, cu toate că şi-a mai 
pierdut din putere. 

Faptul că recunoscuse atât de multe spunea destule despre felul 
în care îşi imagina viitorul meu: nu aveam să mă mai întorc vreodată 
acasă, să întâlnesc un alt om căruia i-aş fi putut divulga această vul- 
nerabilitate secretă. 

- O mercenară mi-a spus că ea crede că spiriduşii s-ar putea 
gândi să ne atace. Are vreo legătură cu asta? 

Probabil puţin surprins, schiță un zâmbet. 

-~ Nu ştiu. Vorbeşti des cu mercenarii? 

Am înțepenit. 

- Vorbesc cu oricine se deranjează să-mi spună ceva util. 

El își îndreptă spatele şi doar promisiunea de a nu mă omori mă 
împiedică să mă retrag. Apoi, îşi roti umerii, de parcă şi-ar fi scu- 
turat supărarea. 

- Capcana cu sfoară, pe care ai pus-o în camera ta, era pentru 
mine? 

Mi-am trecut zgomotos limba peste dinți. 

- Poţi să mă condamni, dacă era? 

- Feyre, poate că mă transform într-un animal, dar sunt civilizat. 

Deci, măcar își amintea cum mă chema. M-am uitat atent la mâi- 
nile lui, la vârfurile ascuţite ca nişte lame de ras ale ghearelor curbate, 
care îi ieșeau prin pielea bronzată. 

Observându-mi privirea fixă, îşi ascunse mâinile la spate şi 
rosti brusc: 

- Ne vedem la cină. 

Nu era o rugăminte, dar tot am încuviințat când am trecut prin 
gardul viu, fără să-mi pese unde mergeam, câtă vreme el rămânea 
în urma mea. 

O boală din tărâmul lor, care le afecta magia, scurgând-o din ei... 
o vrajă nenorocită care, cândva, ar fi putut să se răspândească şi 
spre lumea oamenilor. După atâtea secole fără magie... am fi fost 
lipsiţi de apărare împotriva ei, împotriva oricărui lucru pe care l-ar 
fi putut face oamenilor. 

M-am întrebat dacă vreunul dintre Marii Spiriduşi s-ar fi de- 
ranjat să-i avertizeze pe oameni. 

Nu trecu mult până să aflu răspunsul. 


CAPITOLUL 
8 


M-am prefăcut a hoinări prin grădinile frumoase şi liniștite, în- 
semnând în minte cărările şi ascunzătorile bune, în caz că aș fi avut 
vreodată nevoie de ele. Îmi luase armele, iar eu nu eram destul de 
proastă încât să sper că aveam să găsesc pe acolo un frasin, din care 
să-mi fac altele. Centura lui era însă plină de cuțite - trebuia să aibă 
un arsenal pe undeva, pe moşie. Iar dacă nu, dacă găseam o altă armă, 
atunci, de nevoie, aş fi furat-o. Doar ca să fiu sigură. 

În urma inspecției atente din seara precedentă, am aflat o fereas- 
tră care nu era încuiată. Nu mi-ar fi fost greu să mă strecor afară şi 
să cobor pe butucii de glicină - mă cățărasem în destui copaci încât 
să nu mă deranjeze înălțimea. Nu că aș fi plănuit să evadez, dar cel 
puţin, era bine de ştiut, asta dacă aș fi fost destul de disperată să risc 
aşa ceva. 

Nu puneam la îndoială spusele lui Tamlin, cum că restul 
Prythianului era periculos pentru un om - şi, dacă într-adevăr aceste 
tărâmuri erau bolnave deocamdată, îmi era bine aici. 

Dar nu voiam - nu puteam - pur şi simplu... să accept că aveam 
să rămân acolo pentru totdeauna, chiar dacă familia mea era în gri- 
ja cuiva, nu fără să încerc să găsesc pe cineva care să-mi susțină 
cererea înaintea lui Tamlin. 

„Deşi Lucien ar putea să o facă dacă l-ar enerva cineva, dacă ai 
avea curajul să o faci“, îmi spusese Alis cu o zi înainte. 

Mergând, mi-am ros unghiile ascuțite, gândindu-mă la fiecare 
plan posibil şi la pericole. Nu mă pricepusem niciodată să vorbesc 
prea bine, nu învățasem niciodată războiul social pe care surorile şi 
mama mea îl stăpâneau, dar mă descurcam binişor când vindeam 
blănuri la piaţa din sat. 

Așadar, poate trebuia să-l caut pe emisarul lui Tamlin, chiar dacă 
mă detesta. În mod clar, nu voia să locuiesc acolo - sugerându-i să 
mă omoare. Poate că ar fi fost nerăbdător să mă trimită înapoi, să-l 
convingă pe Tamlin să găsească o altă cale de a respecta Tratatul, 
dacă una ca asta există. 

M-am aşezat pe o bancă dintr-un chioşc acoperit cu degetariță, 
când sunetul pașilor pe prundişul mișcător umplu aerul. Două 
perechi de picioare uşoare şi rapide. M-am îndreptat de spate, ui- 
tându-mă în direcția din care venisem, dar cărarea era goală. 

Am zăbovit la marginea unui câmp deschis, cu flori de picio- 
rul-cocoşului. Câmpul, în nuanţe vii de verde şi galben, era gol. În 
spatele meu se ivi un măr pădureţ, noduros, complet înflorit, ale 
cărui petale cădeau pe banca umbrită pe care voiam să mă aşez. O 
briză făcu ramurile să foşnească, împrăștiind o cascadă de petale 
albe. Ca nişte fulgi. 

Am continuat să explorez grădina, câmpul, cu grijă, privind şi 
ascultând atent orice sunet scos de acele două perechi de picioare. 
Nu era nimic în copac sau în spatele acestuia. Am simțit o furnică- 
tură pe şira spinării. Petrecusem destul timp în pădure încât să am 
încredere în instinctele mele. 

Cineva stătea în spatele meu - poate că erau două persoane. O adul- 
mecare uşoară şi un chicotit ascuns se auziră în apropiere, iar inima 
îmi ajunse în gât. Am aruncat cu grijă o privire peste umăr, dar nu am 
văzut decât o lumină argintie pâlpâind în colțul câmpului meu vizual. 

Trebuia să mă întorc. Trebuia să o înfrunt. 

Prundişul scârțâi mai aproape. Sclipirea din colțul ochiului se 
mări - separându-se în două figuri mici - nu mai înalte de talia mea. 
Mi-am strâns pumnii. 

- Feyre! 

Vocea lui Alis străbătu grădina, iar eu am tresărit când mă strigă 
din nou. 

- Feyre, prânzul! strigă ea. 

M-am răsucit, gata să ţip, avertizând-o că în spatele meu se aflau 
două siluete, dar fiinţele strălucitoare dispăruseră împreună cu 
adulmecările şi chicotelile lor, iar eu m-am trezit în faţa unei statui 
mâncate de vreme, reprezentând doi miei care săreau veseli. Mi-am 
frecat gâtul. 

Alis mă strigă din nou, iar eu am respirat adânc şi m-am întors 
la conac. Trecând prin gardul viu, întorcându-mă cu grijă pe aceeaşi 
cale, nu am putut însă să scap de sentimentul că eram urmărită de 
cineva curios și dornic de joacă. 


a a 


În acea seară, la cină, am furat un cuţit. Doar ca să am ceva — 
orice — care să mă apere. 

Se dovedi că acea cină fu singura masă la care am fost invi- 
tată, ceea ce era în regulă. Trei mese pe zi cu Tamlin şi Lucien ar fi 
fost un chin. Puteam să îndur să stau o oră la masa lor luxoasă, 
dacă asta îi făcea să creadă că eram docilă şi că nu plănuiam să-mi 
schimb soarta. 

Câtă vreme Lucien îi povesti lui Tamlin despre un defect al 
ochiul său magic, sculptat, care, într-adevăr, îi permitea să vadă, am 
strecurat cuțitul în mâneca tunicii. Inima îmi bătu atât de repede, 
încât am crezut că au auzit-o, dar Lucien continuă, iar Tamlin îşi 
concentră atenţia asupra curteanului său. 

Cred că ar fi trebuit să-i compătimesc pentru măştile pe care erau 
forţaţi să le poarte, pentru boala care le infectase magia şi oamenii. 
Dar cu cât interacționam mai puţin cu ei, cu atât era mai bine, mai 
ales când Lucien părea să găsească orice spuneam ca fiind omenesc 
amuzant și needucat. Nu mi-ar fi folosit dacă aș fi ţipat la el. Să-i 

intru în graţii avea să fie o luptă grea doar pentru faptul că eu eram 
în viaţă, iar prietenul lui, nu. Trebuia să am de-a face singură cu el, 
altfel riscam să-i trezesc prea repede suspiciunea lui Tamlin. 

Când mâncam cât de mult puteam fără să mi se facă rău, îi stu- 
diam. Părul roşu al lui Lucien strălucea în lumina focului, iar neste- 
matele de la garda sabiei sale scânteiau - lama foarte diferit împo- 
dobită față de centura pentru cuțite pe care Tamlin încă o purta 
de-a curmezişul pieptului. Dar aici nu aveai cu cine să te lupţi cu 
sabia. Și, în vreme ce sabia era incrustată cu pietre prețioase și fili- 
gran, era destul de mare încât să nu fie doar un obiect de decor. 
Poate că avea legătură cu acele fiinţe invizibile din grădină. Poate că 
îşi pierduse ochiul şi căpătase acea cicatrice în luptă. Gândul acesta 
îmi îngheţă sângele. 

Alis îmi spusese că eram în siguranţă în casă, dar mă avertizase 
să fiu atentă. Ce s-ar fi putut ascunde în afara casei — sau cine ar fi 
putut să-mi folosească simţurile umane împotriva mea? Cât de de- 
parte mergea ordinul lui Tamlin de a nu fi rănită sau omorâtă? Ce 
fel de autoritate avea? 

Lucien făcu o pauză, rânjind spre mine, ceea ce îi urâţi şi mai 
mult cicatricea. 

- Îmi admirai sabia sau doar te gândeai cum să mă omori, Feyre? 

- Bineînţeles că nu, am spus eu șoptit și m-am uitat la Tamlin. 

Petele aurii din ochi lui străluciră, chiar şi din celălalt capăt al 
mesei. Inima îmi bătu foarte repede. Mă auzise cumva luând cuţi- 
tul, auzise sunetul metalului pe lemn? M-am forțat să mă uit din 
nou la Lucien. 

Rânjetul lui inert şi hain încă îi atârna pe chip. Să mă port civilizat, 
să fiu cuminte, poate să-l câştig de partea mea... puteam să fac asta. 

Tamlin rupse tăcerea. 

- Lui Feyre îi place să vâneze. 

- Nu îmi place să vânez. 

Poate că ar fi trebuit să folosesc un ton mai politicos, dar am 
continuat: 


Regatul Spinilor şi al Trandafirilor 93 


- Vânez de nevoie. Cum de ai știut asta? 

Privirea fixă a lui Tamlin era goală; mă evalua. 

— Aveai un arc şi săgeți în... casă. 

M-am întrebat dacă era să spună „cocioabă“. 

- Când am văzut mâinile tatălui tău, mi-am dat seama că nu el 
era cel care le folosea. 

Gesticulă spre mâinile mele, pline de bătături şi cicatrice. 

- I-ai spus despre raţii şi banii de pe blănuri. Spiriduşii pot fi 
multe lucruri, dar nu suntem proşti. Nu cred că legendele voastre 
ridicole pretind şi asta. 

Deşi cuvintele urâte ale copiilor din sat, care vorbeau despre cum 
sărăcise tatăl meu, nu mă afectaseră niciodată, Elain venea adesea 
plângând acasă, iar Nesta, înțepată şi răutăcioasă. Ridicolă, nesem- 
nificativă — aşa mă vedeau Tamlin şi ceilalţi. Nu ar fi trebuit să mă 
afecteze — ar fi trebuit să am mai multă mândrie. Dar acești spiriduși 
nemuritori şi lipsiţi de griji, cu atât de multă mâncare încât ar fi 
putut să ne hrănească pe toți din satul nostru timp de un an, îmi 
spulberaseră, cumva, mândria în doar câteva zile. 

M-am holbat la firimiturile de pâine şi la urmele de sos din far- 
furia mea din aur. Dacă aș fi fost acasă, aș fi lins farfuria, disperată 
după încă puţină hrană. Iar în ceea ce privea farfuriile... aş fi putut 
cumpăra doi cai, un plug şi un teren doar cu una dintre ele. 

Opulenţa locului mă dezgusta la fel de mult ca modul rapid în 
care mă adaptasem la aceasta. 

Lucien îşi drese vocea. 

- Câţi ani ai? 

- Nouăsprezece. Plăcut, civilizat... 

— Atât de tânără şi atât de serioasă! Şi deja o asasină iscusită, 
exclamă Lucien! 

Mi-am strâns pumnii, dar am respirat adânc. Docilă, neamenin- 
țătoare, blândă... Aveam de gând să respect promisiunea făcută ma- 
mei. Grija pe care o avea Tamlin față de familia mea nu era aceeași 
cu grija mea pentru ei. Acel vis mărunt şi sălbatic putea încă deveni 

realitate: surorile mele, măritate și cu o situație bună, plecate, și o 
viață întreagă împreună cu tatăl meu, cu destulă mâncare pentru 
amândoi şi poate suficient timp cât să pictez puțin - sau să aflu ce 
îmi doream eu. Putea încă să prindă viață - poate într-un ținut înde- 
părtat — dacă aveam să scap vreodată de această învoială şi având 
permisiunea de a pleca. Puteam încă să mă agăț de acea fărâmă de 
vis, deși, cel mai probabil, aceşti Mari Spiriduşi ar fi râs la cât de tipic 
omenesc era să gândesc atât de mărunt, să vreau atât de puțin. 

Cu toate acestea, fiecare mică informaţie mi-ar fi putut fi de 
folos şi, dacă mi-aş fi arătat interesul pentru ei, poate că s-ar fi apro- 
piat de mine. Ce era asta, dacă nu o altă capcană din pădure? Așadar, 
i-am întrebat: 

- Deci, asta faceți voi cu vieţile voastre? Cruţaţi oamenii în faţa 
Tratatului şi mâncaţi bine? 

M-am uitat la centura lui Tamlin, la hainele de războinic, la sabia 
lui Lucien. 

Lucien rânji. 

- Pe deasupra, dansăm cu spiritele sub lună plină şi răpim copiii 
oamenilor din leagăne, ca să-i înlocuim cu alții... 

- Nu... îl întrerupse Tamlin, cu o voce profundă, dar calmă, mama 
ta nu ţi-a spus nimic despre noi? 

Am împuns masa cu degetul arătător, înfigându-mi unghiile 
scurte în lemn. 

- Mama nu a avut timp să-mi spună poveşti. 

Măcar acea parte a trecutului meu puteam să le-o dezvălui. 

Pentru prima dată, Lucien nu râse. După o pauză mai degrabă 
nefirească, Tamlin mă întrebă: 

- Cum a murit? 

Când mi-am ridicat sprâncenele, el adăugă, mai blând: 

- Nu am văzut nici urmă de femeie în vârstă în casa ta. 

Prădător sau nu, nu aveam nevoie de mila lui. Totuşi, am spus: 

- De tifos. Când aveam opt ani. 

M-am ridicat de pe scaun ca să plec. 

- Feyre, spuse Tamlin, şi m-am întors pe jumătate. 

Un muşchi din obraz i se încordă. 

Lucien se uită la noi, mişcându-şi ochiul metalic, dar nu spuse 
nimic. Apoi, Tamlin scutură din cap, cu o mişcare mai degrabă 
animalică, şi murmură: 

- Îmi pare rău pentru pierderea ta. 

Întorcându-mă şi plecând, am încercat să nu mă strâmb. Nu vo- 
iam şi nu aveam nevoie de condoleanţele lui - nu pentru mama 
mea, fiindcă îmi lipsise atât de multă vreme. Preferam ca Tamlin să 
mă considere nepoliticoasă, necivilizată şi nedemnă de grija şi aten- 
ţia lui. 

Mai degrabă l-aş fi convins pe Lucien să vorbească pentru mine 
cu Tamlin - şi asta curând, înainte să apară oricare dintre ceilalți pe 
care îi menționaseră sau înainte ca boala asta a lor să se răspândească. 
A doua zi, atunci aveam să-i vorbesc, să-l testez puţin. 

În camera mea, am găsit o mică tolbă în dulap, pe care am um- 
plut-o cu haine de schimb și în care am pus cuțitul furat. Era o 
lamă jalnică, dar un tacâm era mai bun decât nimic. Asta doar în 
cazul în care urma să mi se permită vreodată să plec — şi trebuia să 
plec imediat. 

O măsură de precauţie. 


CAPITOLUL 
9 


În dimineața următoare, când Alis şi cealaltă servitoare îmi pre- 
găteau baia, m-am gândit la planul meu. Tamlin spusese că el şi 
Lucien aveau diverse obligaţii şi, în afară de faptul că, în urmă cu o 
zi, dădusem peste el în casă, nu-i văzusem prin preajmă. Deci, să-l 
găsesc pe Lucien - singur - era primul punct de pe ordinea de zi. 

O întrebare aruncată ca din întâmplare lui Alis o făcu să-mi 
spună că ea credea că, astăzi, Lucien patrula la graniță - şi că trebuie 
că era la grajduri, pregătindu-se de plecare. De îndată ce m-am îm- 
brăcat, imediat ce servitoarele plecară, am ieşit în grabă din cameră, 
rugându-mă să nu fi fost prea târziu să-l prind singur. 

Eram la jumătatea grădinii, îndreptându-mă spre un grup de clădiri 
pe care le văzusem cu o zi înainte, când Tamlin rosti în spatele meu: 

- Nicio capcană astăzi? 

Am îngheţat instantaneu şi m-am uitat peste umăr. Se afla la 
câţiva metri distanță. 

Cum de se strecurase într-o aşa liniște pe prundiș? Era ceva spe- 
cific spiridușilor, fără îndoială. Mi-am calmat pulsul și mintea și 
i-am spus, pe cât de politicos am putut: 

- Ai zis că sunt în siguranţă aici. Aşadar, te-am ascultat. 

Îşi miji puţin ochii, dar afişă ceea ce am presupus că era o încer- 
care de a zâmbi cât mai plăcut. 

- Ce aveam de făcut de dimineaţă s-a amânat, rosti el. 

Într-adevăr, nu mai avea nici tunica obișnuită şi nici centura, iar 
mânecile cămășii lui albe erau suflecate până la coate, dezvăluindu-i 
braţele bronzate şi musculoase. 

- Dacă vrei să faci un tur al împrejurimilor... dacă te interesează 
noua ta... reşedinţă, pot să te conduc. 

Din nou, acel efort de a fi serviabil, chiar dacă fiecare cuvânt părea 
să-i provoace suferință. Poate că, în cele din urmă, Lucien ar fi putut 
să-l influenţeze. Şi, până atunci, cât de departe aș fi putut merge, 
dacă depunea un efort atât de mare încât să-şi oblige curtenii să jure 
că nu aveau să mă rănească, să mă apere de Tratat? I-am zâmbit 
prietenos şi i-am spus: 

- Aş prefera să-mi petrec ziua singură, cred. Dar mulțumesc pen- 
tru propunere. 

El se încordă. 

- Dar... 

- Nu, mulțumesc, l-am întrerupt eu, minunându-mă puţin de 
îndrăzneala mea. 

Trebuia însă să-l prind singur pe Lucien, trebuia să-l testez. Poate 
că deja plecase. 

Tamlin își strânse pumnii, de parcă s-ar fi luptat să nu-şi scoată 
ghearele. Dar nu mă mustră, nu făcu altceva în afară de a se întoarce 
în casă, fără să mai spună nimic. 

Aş fi putut fi intrigată dacă nu aș fi plănuit să plec, în cele din 
urmă, din acest loc. Destul de curând, dacă aveam noroc, Tamlin 
nu mai avea să fie problema mea. M-am grăbit spre grajduri, ascun- 
zând informaţia. Poate că, într-o zi, dacă m-ar fi eliberat vreodată, 
dacă ar fi existat un ocean şi ani de zile între noi, m-aș fi gândit re- 
trospectiv şi m-aș fi întrebat de ce se deranjase. 

Am încercat să nu par prea nerăbdătoare şi să nu gâfâi prea tare 
când am ajuns, în sfârşit, la frumoasele grajduri vopsite. Nu mă miră 
faptul că băieţii de la grajduri purtau toți măşti care semănau cu un 

cal. De ei mi-a fost puțin milă pentru ceea ce le făcuse boala, pentru 
măştile ridicole pe care trebuiau să le poarte acum, până când ci- 
neva şi-ar fi dat seama cum să anuleze magia care le ţinea legate de 
feţele lor. Dar niciunul dintre ajutoarele de la grajduri nu se uită la 
mine - fie pentru că nu meritam efortul, fie pentru că şi ei mă de- 
testau pentru că îl omorâsem pe Andras. 

Încercarea de a părea neinteresată luă sfârșit când, în cele din 
urmă, l-am găsit pe Lucien călare pe un cal negru, rânjindu-mi cu 
dinţii lui prea albi. 

- Bună dimineaţa, Feyre. 

Am încercat să-mi ascund ridigitatea umerilor şi să zâmbesc. 

- Te plimbi sau doar reconsideri oferta lui Tam, de a trăi împre- 
ună cu noi? 

Am încercat să-mi aduc aminte cuvintele pe care le născocisem 
mai devreme, cele prin care să-l câştig de partea mea, dar el râse — şi 
nu într-un mod plăcut. 

- Vino acum. Astăzi trebuie să patrulez în pădurea din sud şi sunt 
curios în ceea ce priveşte... abilităţile pe care le-ai folosit ca să-mi do- 
bori prietenul, fie că a fost sau nu un accident. A trecut ceva vreme 
de când nu am mai întâlnit un om, ca să nu mai spun de un ucigaș de 
spiriduşi. Vino cu mine la vânătoare! 

Perfect — cel puţin această parte decursese bine, chiar dacă părea 
la fel de încântătoare ca înfruntarea unui urs în propriul bârlog. To- 
tuşi, nu puteam să par prea nerăbdătoare. Așadar, am păşit într-o 
parte, ca să-l las pe băiatul de la grajduri să treacă. El se mișcă gra- 
tios, la fel ca toți cei de aici. Nici el nu se uită la mine - nu ştiam ce 
părere avea despre prezenţa unui asasin de spiriduşi în grajdul lui. 

Modul în care vânam eu nu îmi permitea să călăresc. Metoda 
mea consta în urmărirea atentă şi în plasarea capcanelor. Nu ştiam 
cum să vânez călare pe cal. Lucien acceptă o tolbă cu săgeți de la bă- 
iatul care se întorsese din grajd, dând din cap în semn de mulțumire. 


Regatul Spinilor şi al Trandafirilor 99 


Îmi zâmbi într-un fel care nu se reflectă nici în ochiul lui metalic, 
nici în cel roşiatic. 

- Nicio săgeată din frasin astăzi, din nefericire. 

Mi-am încleştat maxilarul ca să mă abţin să-i dau o replică. 
Tamlin îşi dăduse cuvântul că nimeni nu avea să se atingă de mine, 
şi, cum spiridușii nu puteau minți, am presupus că eram în sigu- 
ranţă alături de Lucien - într-o oarecare măsură. Dar, de vreme ce 
nu îi era permis să mă rănească, nu am înţeles de ce mă invitase să 
merg cu el; poate doar ca să-şi bată joc de mine în fel şi chip. Pro- 
babil că era cu adevărat plictisit. Cu atât mai bine pentru mine. 

Aşa că am ridicat din umeri. 

- Ei bine... cred că sunt deja îmbrăcată pentru vânătoare. 

- Perfect, spuse Lucien, ochiul metalic strălucindu-i în lumina 
soarelui care pătrundea prin uşile deschise ale grajdului. 

M-am rugat ca Tamlin să nu intre, să nu hotărască să facă o 
plimbare de unul singur şi să ne surprindă aici. 

- Să mergem, atunci, am spus eu, iar Lucien făcu semn să mi se 
pregătească un cal. 

Cât am așteptat, m-am sprijinit de peretele din lemn, suprave- 
ghind uşa ca să-l zăresc pe Tamlin, şi i-am răspuns amabil la remar- 
cile despre vreme. 

Din fericire, în scurtă vreme mă aflam călare pe o iapă albă, 
călărind cu Lucien prin pădurea însuflețită de primăvară, dincolo 
de grădini. Pe cărarea lată, am păstrat o distanță apreciabilă față de 
spiridușul cu mască de vulpe, în speranţa că ochiul său nu putea să 
vadă prin ceafă. 

Am alungat acest gând, care nu-mi pică bine, împreună cu acea 
parte din mine care se minuna de felul în care soarele lumina frun- 
zele şi de mănunchiurile de flori de şofran care creşteau ca niște 
străluciri de un purpuriu viu, pe fundalul în culori de maro şi verde. 
Acelea erau lucruri inutile planurilor mele, detalii neimportante 
care blocau orice altceva: forma şi înclinarea potecii, copacii în care 

puteam să mă cațăr, sunetul surselor de apă din apropiere. Acele 
lucruri m-ar fi putut ajuta să supraviețuiesc, dacă aș fi avut vreodată 
nevoie de ele. Dar, ca şi restul terenurilor, pădurea era complet 
goală. Nici urmă de spiriduși, niciun Mare Spiriduș rătăcitor. Foarte 
potrivit pentru mine. 

- Ei bine, cu siguranţă ai liniştea necesară vânătorii, spuse Lucien, 
rămânând în urmă pentru a călări lângă mine. 

Mai bine aşa, decât să par prea nerăbdătoare şi prea prietenoasă, 
trebuia să-l las pe el să vină la mine. 

Am ajustat greutatea curelei tolbei pe care o purtam de-a curme- 
zişul pieptului, apoi mi-am trecut un deget de-a lungul curbei nete- 
de a arcului din lemn de tisă din poala mea. Arcul era mai mare 
decât cel pe care îl foloseam acasă, săgețile mai grele şi vârfurile lor 
mai groase. Probabil că aş fi ratat orice ţintă până când m-aş fi obiş- 
nuit cu greutatea şi echilibrul arcului. 

În urmă cu vreo cinci ani, am luat ultimii bani ai tatălui meu, 
din fosta noastră avere, ca să-mi cumpăr un arc şi săgeți. De atunci, 
am alocat lunar o mică sumă pentru a-mi procura săgeți şi coarde 
de rezervă. 

- Ei bine? insistă Lucien. Niciun vânat de aici nu e destul de 
bun pentru tine ca să-l omori? Am trecut pe lângă destule veverițe 
şi păsări. 

Bolta de deasupra arunca umbre pe masca lui de vulpe - lumină, 
umbră și metal strălucitor. 

- Se pare că ai suficientă mâncare pe masă, nu trebuie să o mai 
înmulțesc şi eu, mai ales când rămân mereu multe resturi. 

Mă îndoiam că o veveriţă ar fi fost suficient de bună pentru 
masa lor. 

Lucien pufni, dar nu mai spuse nimic altceva când am trecut pe 
sub liliacul înflorit, ale cărui conuri purpurii erau suficient de aple- 
cate încât să-mi atingă obrazul, ca niște degete catifelate şi reci. 
Parfumul dulce şi proaspăt îmi rămase în nări chiar şi după ce am 

mers mai departe. „Inutil“, mi-am spus eu. Deşi... tufişul des de din- 
colo ar fi putut fi o ascunzătoare bună, la nevoie. 

- Ai spus că eşti emisarul lui Tamlin, am îndrăznit să rostesc. 
Emisarii patrulează de obicei terenul? 

O întrebare normală și dezinteresată. 

Lucien țâţâi. 

- Sunt emisarul lui Tamlin în situaţii oficiale, dar aceasta era 
tura lui Andras. Aşadar, cineva trebuia să-i ia locul. 

Am înghiţit în sec. Andras avea aici un loc și prieteni - nu era 
doar un spiriduş necunoscut şi neînsemnat. Fără îndoială, i se sim- 
tea mai mult lipsa decât mie. 

- Îmi... pare rău, am spus — şi vorbeam serios. Nu am ştiut ce... 
ce însemna pentru voi toți. 

Lucien ridică din umeri. 

- Tamlin a spus același lucru, fapt pentru care te-a adus aici. Sau 
poate că arătai atât de jalnic în acele zdrenţe, încât i s-a făcut milă 
de tine. 

- Nu aș fi venit cu tine dacă aş fi ştiut că vei folosi această plim- 
bare ca pe un pretext de a mă insulta. 

Alis îmi spusese că Lucien avea nevoie de cineva care să îl 
înfrunte. Destul de simplu. 

Lucien pufni. 

- Îmi cer scuze, Feyre. 

Poate că l-aş fi făcut mincinos, dacă nu aş fi ştiut că nu poate 
minţi. Ceea ce însemna că scuza... era sinceră? Nu puteam să-mi 
dau seama. 

- Deci, spuse el, când vei începe să încerci să mă convingi să îl 
rog pe Tamlin să găsească o cale de a te elibera de regulile Tratatului? 

Am încercat să nu tresar. 

- Poftim? 

- De asta ai fost de acord să vii aici, nu-i aşa? De ce ai apărut la 
grajduri exact când eram pe cale să plec? 

Îmi aruncă o privire piezişă cu ochiul lui roșiatic. 

- Sincer, sunt impresionat — şi flatat — că tu crezi că aş putea să-l 
conving pe Tamlin. 

Nu mi-aş fi arătat toate cărțile din mână, nu încă. 

- Despre ce vorbeşti... 

Capul lui ridicat fu un răspuns suficient. Chicoti şi spuse: 

- Înainte să-ţi risipeşti una dintre preţioasele tale răsuflări umane, 
dă-mi voie să-ţi explic două lucruri. Unu: dacă aș fi avut de ales, ai 
fi dispărut, deci nu ai fi avut cum să mă convingi. Doi: Nu am de 
ales, deoarece nu există o alternativă la cerinţele Tratatului. Nu 
există nicio altă portiță de scăpare. 

- Dar... dar trebuie să existe ceva... 

- Îţi admir curajul, Feyre, cu adevărat. Sau, poate, prostia. Dar, 
deoarece Tam nu te va sfâșia, aceasta fiind prima mea opțiune, eşti 
blocată aici. Asta dacă nu vrei să te descurci de una singură prin 
Prythian, ceea ce - mă măsură din priviri — nu te-aș sfătui. 

Nu - nu, nu aș putea... să rămân aici. Pentru totdeauna. Până la 
moarte. Poate... poate exista cumva o altă cale sau cineva care ar fi 
putut găsi o scăpare. Mi-am stăpânit respiraţia neuniformă, alun- 
gând gândurile care mă înspăimântau. 

- O încercare curajoasă, spuse Lucien, rânjind. 

Nu m-am deranjat să-mi ascund privirea aruncată în direcţia lui. 

Am mers în liniște şi, în afară de câteva păsări şi veverițe, nu am 
văzut nimic - nu am auzit nimic — neobişnuit. După câteva minute, 
îmi liniştisem suficient gândurile dezordonate încât să spun: 

- Unde sunt restul curtenilor lui Tamlin? Au plecat într-adevăr 
toţi din cauza acelei boli magice? 

- De unde ştii despre asta? 

Mă întrebă atât de încet, încât mi-am dat seama că el credea că 
mă referisem la altceva. 

Nu am afișat nicio emoție. 

- O moșie obişnuită are emisari? Servitorii pălăvrăgesc. Nu de 
asta i-aţi pus să poarte măști-păsări la acea petrecere? 

Lucien se încruntă, iar cicatricea i se întinse. 

- În seara aceea, fiecare a ales ce să poarte, în cinstea talentului 
lui Tamlin de a se transforma. Chiar şi servitorii. Dar acum, dacă 
am avea de ales, le-am da jos cu mâinile goale, spuse el, trăgând de 
propria mască. Nu se mişcă. 

- Ce s-a întâmplat cu magia, de s-a manifestat așa? 

Lucien râse amar. 

- Ceva a venit din fundul Iadului, spuse el, apoi se uită de jur 
împrejur şi înjură. Nu ar fi trebuit să spun asta. Dacă ea ar afla... 

- Cine? 

Culoare se prelinse de pe pielea lui atinsă de soare. Își trecu o 
mână prin păr. 

- Nu contează, rosti el şi respiră adânc. Cu cât ştii mai puţine, cu 
atât mai bine. Poate că pe Tam nu-l deranjează să-ţi spună despre 
boală, dar eu nu aș spune asta atât de uşor unui om care ar vinde 
informaţia celui care oferă mai mult. 

M-am supărat, dar puţinele informaţii pe care mi le împărtășise 
străluceau ca pietrele preţioase. O „ea“ care îl speriase pe Lucien 
destul de mult încât să se îngrijoreze... să se teamă că ar fi putut fi 
ascultat, spionat şi urmărit de cineva. Chiar şi aici. Am privit cu 
atenție umbrele dintre copaci, dar nu am văzut nimic. 

Prythian era condus de şapte Mari Lorzi - poate ea era cea care 
conducea acest teritoriu; dacă nu era un Mare Lord, atunci era o 
Mare Doamnă, asta dacă acest lucru era posibil. 

- Câţi ani ai? l-am întrebat eu, sperând că va continua să-mi di- 
vulge tot mai multe informaţii. 

- Mulţi, răspunse el. 

Scrută tufişurile, dar eu aveam sentimentul că nu se uita după 
vânat. Umerii lui erau prea încordați. 

- Ce fel de puteri ai? Te poţi transforma, ca Tamlin? 

El oftă, privind către cer înainte de a mă studia cu grijă, mijind 
acel ochi metalic cu o concentrare descurajată. 

- Încerci să-mi afli slăbiciunile, ca să poți... 

M-am încruntat la el. 

- Bine. Nu, nu mă pot transforma. Doar Tam poate face asta. 

- Dar prietenul tău a apărut în formă de lup. Sau poate că asta 
nu era... 

- Nu, nu. Andras era și el Mare Spiriduş. Tam ne poate tran- 
sforma în altceva, dacă trebuie. Totuşi, o face doar pentru santinele. 
Când Andras a trecut dincolo de zid, Tam l-a transformat într-un 
lup - ca să nu fie reperat ca spiriduș, deși mărimea lui era un indiciu 
suficient de limpede. 

Un fior — atât de violent, încât nu mi-am dat seama că privirea 
roșie ca focul a lui Lucien era îndreptată spre mine - mă trecu pe 
şira spinării. Nu am avut curajul să întreb dacă Tamlin m-ar fi putut 
transforma în altceva. 

- În orice caz, continuă Lucien, Marii Spiriduşi nu au anumite 
puteri, la fel ca spiridușii mai mici. Nu am o afinitate nativă, dacă 
asta mă întrebi. Nu extermin tot ce întâlnesc în cale, nu atrag muri- 
torii spre ape ca să-i omor și nici nu răspund la orice întrebare, dacă 
mă prinzi. Noi existăm doar pentru a conduce. 

M-am întors în altă direcţie, ca să nu vadă că-mi dădusem ochii 
peste cap. 

- Presupun că, dacă aș fi fost una dintre voi, aș fi fost un spiriduş 
obișnuit, nu un Mare Spiriduș? Un spiriduș inferior, ca Alis, aștep- 
tând să te servesc? 

El nu răspunse, ceea ce însemna că răspunsul era „da“. Cu o ase- 
menea aroganță, nu era de mirare că Lucien îmi considera respin- 
gătoare prezenţa ca înlocuitor al prietenului său. Şi, de vreme ce, 
probabil, avea să mă deteste veşnic, deoarece îmi stricase planurile 
înainte de a începe, l-am întrebat: 

- Cum de te-ai ales cu acea cicatrice? 

Se încruntă. 

- Nu am tăcut când ar fi trebuit şi am fost pedepsit pentru asta. 

- Tamlin ţi-a făcut asta? 

- La naiba, nu. El nu era acolo. Dar m-a înlocuit, după aceea. 

Mai multe răspunsuri-care-nu-erau-răspunsuri. 

- Deci, există spiriduşi care chiar răspund la orice întrebare — 
dacă îi prinzi? 

Poate că ei ştiau cum să mă scape de termenii Tratatului. 

- Da, spuse el, ferm. Spiriduşii Suriel. Dar sunt bătrâni, răi, şi nu 
merită să rişti să ieşi ca să îi cauţi. Și, dacă eşti destul de proastă încât 
să continui să pari atât de intrigată, voi deveni suspicios şi îi voi 
spune lui Tam să te ţină în arest la domiciliu. Deşi cred că ai merita, 
dacă ai fi într-adevăr atât de proastă să cauţi un astfel de spiriduş. 

Dacă era atât de îngrijorat, atunci asta însemna că se ascundeau 
prin apropiere. Lucien își întoarse rapid capul spre dreapta, ascul- 
tând, ochii lucindu-i uşor. Părul de pe ceafă mi se ridică. Mi-am 
încordat imediat arcul, îndreptându-l în direcţia în care Lucien pri- 
vea atent. 

- Lasă arcul, şopti el pe un ton grav şi aspru. Lasă nenorocitul de 
arc şi uită-te înainte. 

Am făcut aşa cum mi-a spus, iar părul de pe mâini mi se ridică 
în momentul în care ceva foşni în tufiş. 

- Nu reacţiona, spuse Lucien, concentrându-şi şi el privirea îna- 
inte, în vreme ce ochiul metalic nu se mai roti şi nu mai scoase 
niciun zgomot. Indiferent de ceea ce simţi sau vezi, să nu reacţionezi. 
Să nu te uiţi. Priveşte fix înainte. 

Am început să tremur, strângând hăţurile în mâinile-mi transpi- 
rate. Aș fi putut să mă întreb dacă era vreun fel de glumă oribilă, dar 
faţa lui Lucien devenise foarte, foarte palidă. Caii noștri își lipiră 
urechile de cap, dar continuară să meargă, de parcă ar fi înțeles și ei 
ordinul lui Lucien. 

Apoi, am simțit efectul. 


CAPITOLUL 
10 


Sângele îmi îngheță în vine când o răceală se strecură în apro- 
piere. Nu vedeam nimic, doar un tremur uşor în colțul ochiului, dar 
calul înțepeni sub mine. Mi-am fixat privirea în gol. Chiar şi pădu- 
rea, liniştitoare și primăvăratică, părea să se retragă, să se veştejească 
şi să îngheţe. 

Fiinţa rece trecu tăcută pe lângă noi, înconjurându-ne. Nu 
vedeam nimic, dar o simţeam. Și, în memoria mea, o voce antică şi 
seacă şopti: 

Îți voi măcina oasele între gheare; îţi voi bea măduva; mă voi 
înfrupta din carnea ta. Sunt cea de care te temi, sunt cea care te îngro- 
zește... Uită-te la mine. Uită-te la mine. 

Am încercam să înghit, dar nu am reuşit. Am continuat să pri- 
vesc bolta, copacii, orice altceva în afară de masa rece care se rotea 
continuu în jurul nostru. 

Uită-te la mine. 

Voiam să mă uit — trebuia să văd ce era. 

Uită-te la mine. 

Am fixat cu privirea trunchiul aspru al unui ulm aflat în depăr- 
tare, gândindu-mă la lucruri plăcute, precum pâinea fierbinte şi 
burţile pline... 

Îmi voi umple stomacul cu tine. Te voi devora. Uită-te la mine. 

Un cer de noapte senin şi înstelat, liniştit, scânteietor şi nesfârşit. 
Răsăritul de vară. O baie răcoritoare într-o baltă din pădure. Întâl- 
nirile cu Isaac, când mă pierdeam o oră sau două în corpul lui, în 
respiraţiile noastre împărtăşite. 

Era peste tot în jurul nostru, atât de rece, încât îmi clănțăneau 
dinţii. Uită-te la mine. 

M-am uitat fix la acel trunchi de copac, tot mai apropiat, fără să 
îndrăznesc să clipesc. Ochii, care mă dureau, se umplură de lacrimi 
pe care le-am lăsat să cadă, refuzând să recunosc ființa care pândea 
în jurul nostru. 

Uită-te la mine. 

Şi, chiar când am crezut că aveam să o fac, când ochii mă durură 
foarte mult pentru că nu mă uitam, răceala dispăru în tufișuri, lăsând 
în urma ei o dâră de plante ofilite. Doar după ce Lucien expiră, iar 
caii noştri își scuturară capetele, am îndrăznit să mă las în şa. Până şi 
florile de şofran păreau să se înalțe din nou. 

- Ce a fost asta? am întrebat eu, ştergându-mi lacrimile de pe faţă. 

Lucien era încă palid. 

- Nu vrei să ştii. 

- Te rog. Era acel Suriel de care ai pomenit? 

Când îmi răspunse, răguşit, ochiul roşiatic al lui Lucien se întu- 
necă. 

- Nu. Era o creatură care nu ar trebui să fie pe pământurile astea. 
Noi o numim Bogge. Nu poţi nici să o vânezi, nici să o omori, nici 
măcar cu dragele tale săgeți din frasin. 

- De ce nu mă pot uita la ea? 

- Deoarece atunci când te uiţi la ea - când o recunoşti - devine 
reală. Atunci poate să te omoare. 

Un fior îmi trecu pe şira spinării. Acesta era Prythianul la care 
mă aşteptasem - creaturile care făceau oamenii să vorbească des- 
pre ele în şoaptă chiar şi acum. Motivul pentru care nu am ezitat, 

nici măcar pentru o clipă, când am crezut că acel lup ar fi putut fi 
un spiriduş. 

- I-am auzit vocea în minte. Mi-a cerut să o privesc. 

Lucien își mişcă umerii. 

- Ei bine, mulțumeşte-le zeilor că nu ai făcut-o. Mi-ar fi stricat 
tot restul zilei să curăț mizeria aceea. 

Schiță un zâmbet. Eu nu i-am zâmbit. 

Auzeam încă vocea lui Bogge şoptindu-mi printre frunze, che- 
mându-mă. 

După o oră de hoinărit printre copaci, timp în care abia ne-am 
vorbit, mă oprisem suficient din tremurat încât să mă întorc spre el. 

- Deci, eşti bătrân, am spus eu, iar Lucien îşi coborî capul. Şi 
porţi o sabie şi patrulezi la graniță. Ai luptat în Război? 

Bine - poate că nu renunțasem la curiozitatea mea în privința 
ochiul său. 

Tresări. 

- La naiba, Feyre, nu sunt chiar atât de bătrân. 

- Şi totuşi, eşti un războinic? Ai putea să mă omori, dacă s-ar 
ajunge la asta? 

Lucien izbucni în râs. 

- Nu sunt la fel de bun ca Tam, dar ştiu cum să-mi mânuiesc armele. 

Atinse mânerul sabiei. 

- Vrei să te învăţ cum să mânuieşti o sabie, sau deja ştii, o, puter- 
nică vânătoare muritoare? Dacă l-ai doborât pe Andras, probabil că 
nu mai trebuie să înveţi nimic. Doar unde să ţinteşti, nu-i aşa? 

Îşi atinse pieptul. 

- Nu ştiu cum să mânuiesc o sabie. Știu doar să vânez. 

— Este acelaşi lucru, nu-i așa? 

- Pentru mine, este altceva. 

Lucien tăcu, gândindu-se. 

- Presupun că voi, oamenii, sunteți nişte lași detestabili care aţi 
fi făcut pe voi, v-aţi fi ghemuit şi aţi fi aşteptat să muriţi, dacă aţi fi 
ştiut cu siguranţă ce era Andras. Insuportabil. 

Lucien oftă în timp ce mă examină. 

- Încetezi vreodată să fii atât de serioasă şi monotonă? 

- Încetezi vreodată să fii atât de nesuferit? i-am răspuns eu. 
Moartă - ar fi trebuit să fiu cu adevărat moartă pentru asta. 
Dar Lucien rânji la mine. 

- Mult mai bine. 

Se părea că Alis nu se înşelase. 


+ 


Orice încercare de armistițiu clădisem în acea după-amiază dis- 
păru la cină. 

Tamlin stătea pe scaunul lui, cu o gheară scoasă, trasând cercuri 
pe pocal. Se opri de îndată ce am intrat, urmată de Lucien. Ochii lui 
verzi mă ţintuiră pe loc. 

Corect. ÎI alungasem dimineaţă, pretinzând că voiam să fiu singură. 

Tamlin îşi întoarse încet privirea către Lucien, a cărui față deve- 
nise cenuşie. 

- Am fost la vânătoare, spuse Lucien. 

- Am auzit, rosti Tamlin tăios, uitându-se la noi în timp ce ne 
aşezam. Şi, v-aţi distrat? 

Încet, gheara lui se retrase sub piele. 

Lucien nu răspunse, lăsându-mă pe mine. Laşul. Mi-am dres vocea. 

- Într-un fel, am spus eu. 

- Aţi prins ceva? 

Rosti sacadat fiecare cuvânt. 

- Nu. 

Lucien tuşi spre mine, de parcă m-ar fi îndemnat să spun mai 
multe. 

Dar nu aveam nimic de spus. Tamlin se uită fix un lung moment, 
apoi începu să mănânce, nedorind să-mi vorbească. 

- Tam, spuse Lucien şoptit. 

Tamlin îşi ridică privirea, acei ochi verzi mai mult animalici 
decât umani. Un mod prin care-i ceru lui Lucien să vorbească. 

Lucien înghiți în sec. 

- Bogge era astăzi în pădure. 

Furculița din mâna lui Tamlin se îndoi singură, când spuse cu 
un calm mortal: 

— Aţi dat de ea? 

Lucien încuviinţă. , 

- Atrecut mai departe, dar s-a apropiat. Probabil că a trecut granița. 

Metalul scârțâi când Tamlin îşi scoase ghearele şi distruse fur- 
culița. Se ridică în picioare cu o mișcare puternică şi brutală. Am 
încercat să nu tremur văzând cât era de furios, văzând cum caninii 
părură să i se lungească atunci când rosti: 

- Unde în pădure? 

Lucien îi spuse. Tamlin aruncă o privire spre mine înainte de a 
ieşi din cameră, închizând în urma lui ușa cu o blândeţe formidabilă. 

Lucien oftă, împingându-şi farfuria din care mâncase doar jumă- 
tate din mâncare şi îşi frecă tâmplele. 

- Unde pleacă? am întrebat eu, uitându-mă spre uşă. 

- Să o vâneze pe Bogge. 

- Ai spus că nu poate fi omorâtă, că nu o poți înfrunta. 

- Tam poate. 

Respirația mi se opri pentru o clipă. Morocănosul Mare Spiriduș, 
care mă lăuda cu jumătate de gură, era capabil să omoare o ființă ca 
Bogge. Şi, totuşi, el mă servise în acea primă seară, îmi oferise viața 
în locul morții. Ştiam că era mortal, că era un fel de războinic, dar... 

- Deci, s-a dus să o vâneze pe Bogge în locul în care am fost as- 
tăzi, mai devreme? 

Lucien ridică din umeri. 

- Dacă va urmări traseul, o va găsi acolo. 

Nu știam cum ar fi putut înfrunta cineva oroarea nemuritoare 
pe care o văzusem, dar... nu era problema mea. 

Şi, doar pentru că Lucien nu mai mânca, nu însemna că eu aveam 
să mă opresc. Lucien, pierdut în gânduri, nici măcar nu băgă de 
seamă cât de mult înfulecasem. 

M-am întors în camera mea şi — trează şi fără nimic de făcut - am 
început să supraveghez grădina, aşteptând întoarcerea lui Tamlin. Nu 
se întoarse. 

Am ascuţit pe o bucată de piatră luată din grădină cuțitul pe care 
îl ascunsesem. Trecu o oră și Tamlin tot nu se întoarse. 

Luna răsări, transformând grădina de dedesubt în argint şi umbre. 

Ridicol. Era complet ridicol să-i aştept întoarcerea, să văd dacă, 
într-adevăr, îi supravieţuise lui Bogge. M-am întors cu spatele la fe- 
reastră, fiind pe cale să mă târăsc spre pat. 

Dar ceva se mișcă în grădină. 

M-am ascuns lângă fereastră, nevrând să fiu prinsă aşteptându-l 
şi am aruncat o privire afară. 

Nu era Tamlin - dar cineva se ascundea lângă gardul viu, cu faţa 
spre casă. Uitându-se spre mine. 

Un bărbat, cocoșat, şi... 

Respirația mi se opri când spiriduşul se apropie șchiopătând - 
făcând doi paşi în lumina care se strecura din casă. 

Nu era un spiriduș, ci un om. 

Era tatăl meu. 


CAPITOLUL 
Il 


Nu mi-am acordat şansa de a intra în panică, de a mă îndoi, de 
a face orice, dar, punându-mi o tunică peste alta şi înfășurându-mă 
într-o pelerină, băgând în gheată cuțitul pe care îl furasem, mi-am 
dorit să fi furat niște mâncare de la micul dejun. Ar fi fost o povară 
să car hainele în plus din tolbă. 

Tatăl meu. Tatăl meu venise să mă ia, să mă salveze. Însemna că 
beneficiile oferite de Tamlin după plecarea mea nu îl tentaseră prea 
mult. Poate avea o barcă pregătită să ne ducă departe, foarte departe - 
poate vânduse cumva casa şi obținuse destui bani încât să se stabi- 
lească într-un loc nou, pe un alt continent. 

Tatăl meu... tatăl meu beteag şi infirm venise. 

Privind atent terenul de sub fereastra mea, mi-am dat seama că 
nu era nimeni afară, iar liniştea din casă îmi spunea că nimeni nu-l 
reperase încă pe tata. Continuă să aştepte lângă gardul viu, făcân- 
du-mi acum semn. Cel puţin, Tamlin nu se întorsese. 

Aruncând o ultimă privire prin camera mea, ascultând să văd dacă 
se apropia cineva pe hol, am apucat spalierul cu glicină din apropiere 
şi am coborât din clădire. 

Am tresărit la sunetul pietrişului de sub ghete, dar tatăl meu deja 
se îndrepta spre porțile exterioare, şchiopătând cu bastonul lui. Cum 
de ajunsese acolo? Probabil că în apropiere erau niște cai. Era foarte 

subțire îmbrăcat pentru iarna care ne aștepta odată ce traversam 
zidul, dar îmbrăcasem destule haine încât să-i dau și lui câteva, dacă 
ar fi avut nevoie. 

Cu mişcări uşoare şi tăcute, evitând cu grijă lumina lunii, m-am 
grăbit după tatăl meu. El se mişcă surprinzător de repede spre gar- 
dul viu întunecat şi dincolo de poartă. 

În casă ardeau doar câteva lumânări. Nu am îndrăznit nici să 
respir mai zgomotos, nici să-l strig pe tata în timp ce şchiopăta spre 
poartă. Dacă plecam acum, dacă avea într-adevăr niște cai, am fi 
putut să parcurgem jumătate din drumul spre casă înainte să-şi dea 
cineva seama că dispărusem. Apoi, am fi fugit - de Tamlin, de boala 
care ar fi putut să ne invadezee în curând pământurile. 

Tatăl meu ajunsese în dreptul porților. Erau deja deschise, pădu- 
rea întunecată de dincolo de ea chemându-ne. Probabil că ascunsese 
caii mai departe. Se întoarse spre mine, cu acea față cunoscută, cris- 
pată şi tensionată, cu acei ochi căprui, care erau limpezi pentru pri- 
ma dată, şi îmi făcu un semn. Grăbește-te, grăbeşte-te, păru să strige 
fiecare mișcare a mâinii lui. 

Inima îmi bătea cu putere în piept, în gât. Mai aveam doar câţiva 
paşi acum - spre el, spre libertate, spre o nouă viaţă... 

O mână se înfășură în jurul brațului meu și mă smuci. 

- Pleci undeva? 

Rahat, rahat, rahat. 

Ridicându-mi îngrozită privirea către el, ghearele îmi rupseră 
straturile de haine. 

Nu am îndrăznit să mă mişc, nu când buzele i se subțiară, iar muş- 
chii maxilarului îi tremurară. Nu când deschise gura și i-am zărit 
colții — lungi, sfâşietori, strălucind în lumina lunii. 

Avea să mă omoare - chiar aici, apoi urma să îl ucidă pe tata. 
Fără portiţe de scăpare, fără complimente, fără milă. Nu îi mai păsa. 
Eram ca şi moartă. 

- Te rog, am şoptit eu. Tatăl meu... 

— Tatăl tău? 

Îşi ridică privirea spre porţile din spatele meu, iar mârâitul lui 
răsună prin mine când îşi arătă colții. 

- De ce nu te mai uiţi o dată? întrebă el iritat şi îmi dădu drumul. 

Ameţită, am făcut un pas în spate, m-am întors, trăgând o gură 
de aer pentru a-i spune tatălui meu să fugă, dar... 

Dar nu era acolo. Doar un arc gălbui şi o tolbă cu săgeți, rămase 
sprijinite de porţi. Frasin de munte. Nu fuseseră acolo câteva clipe 
mai devreme, nu... 

Acestea se ondulară, de parcă ar fi fost o apă, apoi arcul şi tolba 
se transformară într-un pachet mare, plin cu provizii. O altă ondu- 
lare - şi surorile mele se îngrămădiră, plângând. 

Genunchii îmi cedară. 

- Ce este... nu am rostit întrebarea până la capăt. 

Tatăl meu stătea acum acolo. 

- Nu ai fost avertizată să fii atentă? izbucni el. Nu ți s-a spus că 
simţurile tale umane te vor trăda? 

Trecu pe lângă mine şi mârâi atât de urât, încât orice ar fi fost 
acel lucru de lângă porţi sclipi şi ţâşni afară -— la fel de repede ca 
fulgerul în întuneric. 

- Proasto, îmi spuse el, întorcându-se. Dacă vei dori vreodată să 
fugi, măcar să o faci în timpul zilei. 

Se uită insistent la mine, iar colții i se retraseră încet. Ghearele 
rămaseră. 

- Există lucruri mai rele decât Bogge, care umblă noaptea prin 
pădure după pradă. Chestia aia de la porţi este una dintre ele — şi tot 
i-ar fi luat o vreme să te devoreze. 

Cumva, am reuşit din nou să vorbesc. Şi, dintre toate lucrurile 
pe care le-aş fi putut spune, am zis, fără să mă gândesc: 

- Poţi să mă condamni? Tatăl meu infirm apare sub fereastra 
mea şi te aştepţi să nu fug spre el? Chiar ai crezut că voi rămâne aici 
de plăcere, pentru totdeauna, cu toate că ai grijă de familia mea, din 

cauza vreunui Tratat care nu are nicio legătură cu mine şi care per- 
mite speciei voastre să omoare oameni după bunul plac? 

Îşi flexă degetele, de parcă ar fi încercat să-şi retragă ghearele, 
dar ele rămaseră afară, gata să sfâşie carne şi oase. 

- Ce vrei, Feyre? 

- Vreau să plec acasă! 

— Acasă la ce, mai exact? Ai prefera o existență umană mizera- 
bilă în locul celei de aici? 

- Am făcut o promisiune, am spus eu, respirând agitat. Mamei 
mele, când a murit. Că voi avea grijă de familia mea. Tot ceea ce am 
făcut în fiecare zi şi în fiecare oră a fost pentru a-mi ţine promisiunea. 
Şi doar pentru că vânam pentru a-mi salva familia, pentru a-i hrăni, 
sunt forțată acum să o încalc. 

El se îndreptă spre casă, iar eu l-am evitat, înainte de a-l urma. 
Ghearele i se retraseră încet, de parcă ar fi făcut un mare efort să-şi 
calmeze furia de prădător. Nu se uită la mine când îmi spuse: 

- Nu îţi încalci promisiunea - ba chiar o împlineşti și mai mult 
rămânând aici. Familia ta este mai bine îngrijită acum decât atunci 
când erai acolo. 

Îmi trecură prin faţa ochilor picturile coşcovite şi decolorate din 
casă. Poate că aveau să uite cine le pictase. Lipsiţi de importanţă — 
aşa urmau să fie toți acei ani pe care îi dăruisem familiei mele, la fel 
de nesemnificativi cum eram și eu pentru aceşti Mari Spiriduşi. 
Până şi visul acela de a trăi cândva cu tatăl meu, cu suficientă mân- 
care, bani şi culori... fusese visul meu - nu al altcuiva. 

Mi-am masat pieptul. 

- Nu pot, pur şi simplu, să renunţa la asta, la ei. Indiferent de 
ce-ai spune. 

Chiar dacă fusesem o proastă - un om tâmpit să cred că tata 
chiar ar fi venit vreodată după mine. 

Tamlin mă privi câş. 

- Nu renunți la ei. 

- Trăind în lux, îmbuibându-mă cu mâncare? Cum nu... 

- Cineva are grijă de ei — li se oferă mâncare şi confort, spuse el. 

Sunt hrăniţi şi îngrijiţi. Dacă nu putea să mintă, dacă era adevă- 
rat... atunci, era mai mult decât aş fi îndrăznit vreodată să sper. 

Atunci... promisiunea făcută mamei era împlinită. 

Vorbele lui mă uimiră suficient de mult încât, mergând, să tac 
o clipă. 

Acum, viața mea aparținea Tratatului, dar... poate că, într-un fel 
sau altul, fusesem eliberată. 

Ne apropiaserăm de treptele care conduceau spre conac şi, în 
sfârşit, l-am întrebat: 

- Lucien patrulează la graniţă, iar tu ai amintit şi de alte santi- 
nele — cu toate acestea, nu am văzut niciuna. Unde sunt? 

- La graniță, spuse el, de parcă ar fi fost un răspuns suficient. 
Apoi, adăugă: Nu avem nevoie de santinele, dacă sunt aici. 

Deoarece el era îndeajuns de mortal. Am încercat să nu mă gân- 
desc la asta, dar tot l-am întrebat: 

- Atunci, ai fost instruit ca războinic? 

- Da. 

Fiindcă nu am răspuns, el adăugă: 

- Mi-am petrecut cea mai mare parte din viaţă la graniţe, în trupa 
de război a tatălui meu, antrenându-mă pentru ca, într-o zi, să-l slu- 
jesc pe el — sau pe ceilalți. Nu eu trebuia... să conduc aceste ţinuturi. 

Platitudinea tonului său când rosti acele vorbe îmi spuse destul 
despre ce simţea în legătură cu titlul său și despre necesitatea pre- 
zenţei prietenului care avea darul vorbirii. 

Ar fi fost prea personal, i-aș fi cerut prea mult dacă l-aș fi întrebat 
din ce cauză se schimbase atât de mult situația. Aşadar, mi-am dres 
vocea şi l-am întrebat: 

- Ce fel de spiriduşi umblă după pradă în pădurea de dincolo de 
această poartă - dacă Bogge nu era cel mai rău dintre ei? Ce era 
acea ființă? 

De fapt, am vrut să-l întreb: Ce m-ar fi chinuit și m-ar fi mâncat? 
Cine ești tu, atât de puternic, încât ei nu reprezintă nicio ameninţare 
pentru tine? 

Se opri pe prima treaptă, aşteptându-mă să-l ajung din urmă. 

- Un puca. Se folosesc de propriile tale dorinţe pentru a te ade- 
meni într-un loc îndepărtat. Apoi, te mănâncă. Încet. Probabil ţi-a 
simţit mirosul de om în pădure şi l-a urmărit până acasă. 

Nu mă deranja să-l las să mă vadă tremurând. Tamlin continuă: 

- Cândva, aceste pământuri erau bine păzite. Spiriduşii mai 
periculoşi erau ţinuţi la graniţele teritoriului lor, supravegheați de 
Spiriduşii Lorzi din zonă sau alungaţi în ascunzători. Creaturile 
ca puca nu ar fi îndrăznit niciodată să calce pe aici. Dar acum, 
boala care a infectat ţinutul Prythian a slăbit apărarea care îi ținea 
la distanță. 

Făcu o pauză lungă, de parcă nu ar fi putut să vorbească. 

- Acum, lucrurile sunt diferite. Nu e recomandat să călătoreşti 
de unul singur noaptea - mai ales dacă eşti om. 

În comparaţie cu prădătorii înnăscuţi, precum Lucien şi Tamlin, 
care nu aveau nevoie de arme ca să vâneze, oamenii erau la fel de 
vulnerabili ca nişte copii. I-am privit mâinile, dar nu am văzut nici 
urmă de gheare. Îşi înfrâna din nou pornirile. 

— Ce altceva s-a mai schimbat? l-am întrebat, urmându-l pe trep- 
tele din marmură. 

De această dată, nici măcar nu se uită peste umăr ca să mă vadă 
când rosti: 

- Totul. 


ea 


Așadar, urma, într-adevăr, să locuiesc acolo pentru totdeauna. 
Indiferent de cât de mult îmi doream să mă asigur că vorbele lui 
Tamlin, cum că familia mea se afla pe mâini bune, erau adevărate, 
indiferent de cât pretindea că, aflându-mă departe, aveam mai multă 

grijă de familia mea... Chiar dacă rămânând în Prythian respectam 
cu adevărat jurământul făcut mamei mele... Fără povara acelei pro- 
misiuni, eram goală şi pustie. 

În următoarele trei zile, m-am trezit alăturându-mă lui Lucien 
pe fosta rută de patrulare a lui Andras, în timp ce Tamlin îl căuta pe 
Bogge, fără ca noi să îl vedem. În ciuda faptului că uneori era un 
ticălos, Lucien nu păru deranjat de compania mea, vorbind foarte 
mult, ceea ce era în regulă — îmi lăsa timp să mă gândesc la conse- 
cinţele tragerii unei singure săgeți. 

O săgeată. Nu am tras niciuna în timpul acelor trei zile în care 
ne-am plimbat călare de-a lungul graniţei. Chiar în acea dimineaţă, 
zărind o căprioară roșcată într-o vale, mi-am ţintit din instinct să- 
geata, gata să-i nimeresc ochiul, când Lucien mă luă peste picior 
spunându-mi că măcar ea nu era un spiriduş. Am privit-o cu aten- 
ție — era, grasă, sănătoasă şi mulțumită - apoi am coborât arcul, am 
pus săgeata la loc în tolbă și am lăsat căprioara să plece. De ce să fi 
vânat, când mâncarea era din belşug? 

Nu l-am văzut pe Tamlin în preajma conacului - plecase noap- 
tea, să o vâneze pe Bogge, mă informă Lucien. Chiar şi la cină, vor- 
bea puţin, înainte de a pleca devreme - continuându-și vânătoarea 
noapte după noapte. Nu mă deranja absenţa lui. Era o uşurare. 

În a treia noapte de după întâlnirea mea cu puca, abia am apucat 
să mă aşez înainte ca Tamlin să se ridice, aruncând scuza că nu voia 
să piardă vremea. 

Pentru o clipă, Lucien şi cu mine am privit tăcuţi în urma lui. 

Faţa lui Lucien era palidă şi crispată. 

- Îți faci griji pentru el, am spus eu. 

Lucien se lăsă pe scaun, un gest cu totul nedemn pentru un Lord 
Spiriduş. 

- Tamlin are... toane, rosti el cu grijă, obosit. 

- Nu vrea să-l ajuţi să o vâneze pe Bogge? 

- Preferă să fie singur. Şi, având o Bogge pe pământurile noas- 
tre... nu cred că ai înțelege. Nu ar trebui să fie aici, dar faptul că este 
îl enervează. Puca sunt destul de mici ca să nu-l deranjeze, dar chiar 
şi după ce ar sfârteca-o pe Bogge, tot s-ar gândi la asta. 

- Nu îl poate ajuta nimeni? 

- Probabil că i-ar face bucăţi pentru neascultarea ordinului de a 
nu se apropia. 

Am simţit o răceală în ceafă. 

— Ar fi atât de brutal? 

Lucien examină vinul din pocalul său. 

- Nu îţi păstrezi puterea fiind prietenul tuturor. Şi, printre spiri- 
duși, indiferent de rang, este necesar să ai o mână fermă. Suntem 
prea puternici, prea plictisiți de nemurire, ca să ne verifice oricine 
altcineva. 

Părea o poziţie singuratică şi retrasă, mai ales pentru cineva care 
nu și-o dorise în mod special. Nu știam de ce asta mă deranja atât 
de mult. 


+ 


Zăpada cădea abundent şi fără milă, ajungându-mi deja până la 
genunchi când am încordat arcul — tot mai tare, până când îmi tre- 
mură brațul. În spatele meu, o umbră pândea - nu, privea. Nu am 
îndrăznit să mă întorc şi să mă uit la ea, să văd cine putea fi în acea 
umbră, observând, nu când lupul mă ţintuia cu privirea din cealaltă 
parte a luminişului. 

Nu făcea decât să se uite. De parcă ar fi aşteptat, provocându-mă 
să trag o săgeată din lemn de frasin. 

Nu - nu, nu voiam să o fac, nu de această dată, nu din nou, nu... 

Dar nu îmi puteam controla degetele, niciunuldintre ele, iar lupul 
încă mă privea fix când am tras. 

O singură lovitură - una singură, direct prin acel ochi auriu. 

O dâră de sânge stropi zăpada, un sunet înfundat al unui corp 
greu, un oftat. Nu. 

Cel căzut în zăpadă nu era un lup - nu, era un om înalt și bine 
clădit. 

Nu... nu un om, un Mare Spiridușş, cu urechi ascuţite. 

Am clipit, iar atunci — atunci mâinile mele fură calde și murdare 
de sânge, corpul lui roșu şi fără piele, aburind în frig, iar pielea lui - 
pielea lui — era cea pe care o ţineam în mâini, şi... 


+ 


M-am trezit cu transpiraţia curgându-mi pe spate şi m-am forțat 
să respir, să deschid ochii şi să rețin fiecare detaliu al dormitorului 
întunecat. Real — era real. 

Încă vedeam acel Mare Spiriduş cu faţa în jos în zăpadă, cu să- 
geata mea în ochi, roșu și însângerat peste tot pe unde îl tăiasem şi 
îi jupuisem pielea. 

Fierea îmi înțepă gâtul. 

Nu era real. Era doar un vis. Chiar dacă ceea ce îi făcusem lui 
Andras, în forma lui de lup, era... era... 

Mi-am frecat fața. Poate că de vină era liniștea, pustietatea zilelor 
trecute - poate că era doar din cauza faptului că nu mai trebuia să 
mă gândesc oră de oră cum să-mi ţin familia în viaţă, dar... regretul 
şi poate rușinea îmi acoperiseră limba şi oasele. 

Am tremurat de parcă nu aș fi putut să alung acea senzaţie și am 
împins cearșafurile, ridicându-mă din pat. 


CAPITOLUL 
12 


Mergând pe holurile liniştite şi întunecate ale conacului, în vre- 
me ce servitorii şi Lucien dormeau deja de multă vreme, n-am putut 
să scap cu totul de groaza şi de crima din visul meu. Trebuia să fac 
ceva - orice — după acel coșmar, chiar dacă asta însemna să evit som- 
nul. Cu o bucată de hârtie într-o mână și cu un creion în cealaltă, 
mi-am surprins atent paşii, notând ferestrele, ușile și ieșirile, însem- 
nând ocazional X-uri pe pergament şi desenând schiţe neclare. 

Era tot ce puteam face şi, pentru orice om citit, însemnările mele 
nu ar fi avut niciun înțeles. Dar eu nu ştiam să scriu sau să citesc, în 
afară de literele de bază, iar harta mea provizorie era mai bună 
decât nimic. Dacă aveam să rămân aici, era esenţial să cunosc cele 
mai bune ascunzători, cea mai ușoară cale de a scăpa, în cazul în 
care lucrurile ar fi mers vreodată prost pentru mine. Nu puteam să 
renunţ la instinct. 

Era prea întuneric pentru a admira vreunul dintre tablourile ali- 
niate pe pereţi şi nu am îndrăznit să aprind o lumânare. În ultimele 
trei zile, când îmi făcusem curaj să admir arta, holul fusese plin de 
servitori — iar partea din mine care vorbea cu vocea lui Nesta se 
amuzase la ideea unui om ignorant, care încerca să admire arta spi- 
riduşilor. „Atunci, altă dată“, îmi spusesem. Aveam să găsesc o altă 
zi, o oră liniştită în care nu era nimeni în preajmă, ca să le privesc. 

Acum, zilele erau destule... o viață întreagă în fața mea. Poate... 
aveam să-mi dau seama ce îmi doream de la ea. 

M-am strecurat pe scara principală, lumina lunii inundând da- 
lele albe și negre de la intrarea în hol. Am ajuns pe ultima treaptă şi, 
cu picioarele goale pe dalele reci, am ascultat. Nu se auzea nimic — 
nimeni. 

Am pus mica mea hartă pe masa din hol și am desenat câteva 
X-uri şi cercuri care reprezentau ușile, ferestrele, scările din mar- 
mură. Voiam să mă familiarizez atât de mult cu această casă, încât 
să mă pot orienta chiar dacă m-ar fi orbit cineva. 

O briză îi anunţă sosirea — şi m-am întors de la masă spre holul 
lung, spre uşile din sticlă deschise dinspre grădină. 

Uitasem cât de uriaș era în această formă - uitasem de coarnele 
curbate şi de faţa de lup, de corpul ca de urs, care se mişca grațios 
ca o felină. Ochii lui verzi străluciră în întuneric, fixându-mă, şi, în 
timp ce uşile se închiseră încet în urma lui, sunetul ghearelor pe mar- 
mură umplu holul. Am rămas pe loc, neîndrăznind să tresar sau să 
mişc vreun muşchi. 

Şchiopăta uşor. În lumina lunii, în urma lui rămâneau pete întu- 
necate şi strălucitoare. 

Continuă să se apropie de mine, furând aerul din tot holul. Era 
atât de mare, încât spaţiul păru înghesuit, ca o cușcă. Zgârieturi ale 
ghearelor, respiraţia neregulată, sânge care picura. 

Îşi schimba forma cu fiecare pas, iar eu am închis ochii din cauza 
strălucirii sale orbitoare. Când ochii mi se obişnuiră, în sfârşit, cu 
întunericul, el stătea în faţa mea. 

Stătea, dar... dar nu arăta la fel. Nici urmă de centură sau de cuțite. 
Hainele îi erau sfâşiate — tăieturi lungi, urâte, care mă făcură să mă 
întreb cum de nu era eviscerat şi mort. Pielea musculoasă care se 
zărea pe sub cămaşă era însă netedă, nevătămată. 

- Ai omorât-o pe Bogge? 

Abia dacă puteam şopti. 

- Da. 

Un răspuns sec. De parcă nu s-ar fi deranjat să-şi amintească să 
fie amabil. Ca şi cum eu aș fi fost ultima pe lista lui de priorități. 

- Eşti rănit, am spus eu şi mai încet. 

Într-adevăr, mâna îi era acoperită de sânge, care se scurgea pe 
podea. Îşi privi mâna indiferent - de parcă ar fi trebuit să facă un 
efort imens ca să-şi amintească de faptul că o avea şi că era rănită. 
Ce dorinţă și ce putere fuseseră necesare ca să o omoare pe Bogge, ca 
să înfrunte acea amenințare nenorocită? Cât de mult trebuise să 
caute în sinea lui — în puterile lui nemuritoare și în animalul care 
locuia acolo — ca să o omoare? 

Îşi cobori privirea spre harta de pe masă şi, cu o voce golită de 
orice — emoție, mânie sau amuzament - întrebă: 

- Ce este aceea? 

Am înșfăcat harta. 

- M-am gândit că ar trebui — să învăţ împrejurimile. 

Pic, pic, pic. 

Am vrut să-i aduc aminte de starea în care se afla mâna lui, dar 
el îmi spuse: 

- Nu ştii să scrii, nu-i aşa? 

Nu i-am răspuns. Nu ştiam ce să îi spun. Om ignorant şi neîn- 
semnat. 

- Nu-i de mirare că ai devenit atât de bună la alte lucruri. 

Am bănuit că încă se gândea la întâlnirea cu Bogge, dacă nu 
realizasecomplimentul pe care mi-l făcuse. Dacă era un compliment. 

O altă picătură de sânge pe marmură. 

- Unde îţi putem curăța mâna? 

El îşi ridică din nou privirea spre mine. Nemişcat, tăcut şi obosit. 
Apoi, spuse: 

- Avem o mică infirmerie. 

Am vrut să-mi spun că era probabil cel mai util lucru pe care-l 
aflasem toată seara. Urmându-l însă într-acolo, evitând dâra de sânge 

pe care o lăsa, m-am gândit la ce îmi zisese Lucien despre izolarea 
lui, la acea povară; m-am gândit la ce îmi spusese Tamlin despre 
faptul că aceste proprietăți nu ar fi trebuit să fie ale lui şi mi-a fost... 
milă de el. 


Hh 


Mai mult o debara pentru provizii, cu o masă de lucru, şi nu un 
loc pentru găzduit spiriduşi bolnavi, infirmeria era bine aprovizio- 
nată. Am bănuit că atât le trebuia, de vreme ce se puteau vindeca 
singuri, cu puterile lor nemuritoare. Însă această rană - această 
rană nu se vindeca. 

Tamlin se lăsă pe marginea mesei, ţinându-şi de încheietură mâna 
rănită, privindu-mă cum căutam prin proviziile din dulapuri şi ser- 
tare. După ce am adunat tot ce aveam nevoie, am încercat să nu ezit 
la gândul că trebuia să-l ating, dar... nu mi-am permis să mă îngro- 
zesc când i-am apucat mâna, simţindu-i căldura pielii ca pe un 
infern, spre deosebire de degetele mele reci. 

I-am curăţat mâna însângerată şi murdară - cu grijă şi cu atenţie, 
adunându-mi curajul pentru prima apariţie a acelor gheare. Nu îşi 
scoase însă ghearele, vorbindu-mi câtă vreme i-am bandajat mâna — 
destul de surprinzător, nu erau decât câteva tăieturi urâte, care nu 
trebuiau cusute. 

I-am legat bandajul şi m-am îndepărtat, ducând bolul cu apă sân- 
gerie la chiuveta din fundul încăperii. Mă fixă cu privirea cât am 
terminat de făcut curat, iar camera deveni prea mică, prea fierbinte. 
O omorâse pe Bogge şi scăpase aproape nevătămat. Dacă Tamlin era 
atât de puternic, atunci probabil că Marii Lorzi ai ținutului Prythian 
erau niște semizei. Toate instinctele mele de muritoare fură cuprinse 
de panică din cauza acestui gând. 

Aproape că ajunsesem în dreptul uşii deschise, reprimându-mi 
impulsul de a fugi înapoi în camera mea, când spuse: 

- Nu ştii să scrii şi, totuşi, ai învăţat să vânezi, să supraviețuieşti. 
Cum ai reuşit? 

M-am oprit, cu mâna pe tocul uşii. 

- Aşa este când eşti responsabil şi pentru alte vieți, nu doar pen- 
tru a ta, nu-i aşa? Faci tot ceea ce trebuie să faci. 

- Atunci, avem măcar un lucru în comun. 

Stătea încă pe masă, şovăind pe acea linie interioară, dintre aici 
şi acum şi acel loc din mintea sa, în care dusese lupta cu Bogge. 
I-am întâlnit privirea, încă sălbatică şi strălucitoare. 

— Nu eşti deloc aşa cum mă aşteptam - de la un om, spuse el. 

Nu i-am răspuns, iar el nu şi-a luat rămas-bun când am plecat. 


z3 


În dimineața următoare, coborând pe scara principală, am încer- 
cat să nu mă gândesc prea mult la dalele proaspăt spălate ale par- 
doselii din marmură de la parter - nici urmă de sângele pe care îl 
pierduse Tamlin. De fapt, am încercat să nu mă gâdesc prea mult la 
întâlnirea noastră. 

Când am văzut că nu era nimeni pe holul din față, aproape că 
am zâmbit în sinea mea - am simţit o undă în acel gol care mă hăr- 
țuise. Poate că acum, în acest moment de linişte, puteam, în sfârşit, 
să privesc arta de pe pereți, să am timp să o observ, să o studiez, să 
o admir. 

Cu inima bătându-mi cu putere la acest gând, eram pe cale să 
mă îndrept spre un hol pe care îl notasem ca găzduind multe tablo- 
uri, când nişte voci joase şi masculine plutiră dinspre sala de mese. 

M-am oprit. Vocile erau joase şi destul de încordate, încât am 
mers tiptil, strecurându-mă în umbrele din spatele ușii deschise. 
Era un lucru lamentabil şi mișelesc — dar ceea ce spuneau mă făcu 
să nu mă simt deloc vinovată. 

— Vreau doar să ştiu ce crezi că faci. 

Era Lucien - acea răutate și mânie cunoscută îi acoperea fie- 
care cuvânt. 

- Dar tu ce faci? se răsti Tamlin. 

Prin spaţiul dintre balama şi ușă, îi vedeam pe amândoi, stând 
aproape faţă în față. Pe mâna nebandajată, ghearele îi străluciră în 
lumina dimineţii. 

- Eu? 

Lucien îşi duse o mână în dreptul pieptului. 

- Pe toți zeii, Tam, nu mai avem timp, iar tu te superi şi te în- 
crunți. Nici măcar nu mai încerci să te prefaci. 

Am ridicat din sprâncene. Tamlin plecă, dar, o clipă mai târziu, 
se întoarse, arătându-și dinţii. 

- A fost o greşeală de la bun început. Nu pot suferi situația asta, 
nu după ce le-a făcut tatăl meu speciei şi pământurilor lor. Nu îi 
voi călca pe urme, nu voi fi genul acela de persoană. Aşa că nu mă 
mai cicăli. 

- Să nu te mai cicălesc? Să te las în pace, în timp ce ne pecetluieşti 
soarta şi strici totul? Am rămas cu tine din speranţă, nu pentru a te 
privi poticnindu-te. Pentru cineva care are o inimă de piatră, zilele 
acestea a ta este cu siguranță moale. Bogge a fost pe pământurile 
noastre - Bogge, Tamlin! Barierele dintre regate au dispărut, şi până 
şi pădurile noastre sunt pline cu gunoaie, ca acei puca. Ai de gând 
să trăieşti acolo şi să omori fiecare scursoare care se furișează? 

- Ai grijă cum vorbeşti, spuse Tamlin. 

Lucien se apropie de el, arătându-și dinții. O vibraţie intensă mă 
lovi în stomac, iar duhoarea metalică îmi umplu nările. Nu vedeam 
însă nicio magie, dar o simţeam. 

- Nu mă provoca, Lucien. 

Tonul lui Tamlin deveni periculos de calm, iar părul de pe ceafă 
mi se ridică în momentul în care el mârâi ca un animal. 

- Crezi că nu ştiu ce se întâmplă pe pământurile mele? Ce am de 
pierdut - ce este deja pierdut? 

Boala. Poate că era ținută sub control, dar se pare că încă făcea 
ravagii — încă era o amenințare şi poate că una despre care nu voiau 
să aflu, fie din cauză că nu aveau încredere în mine, fie... pentru că nu 
însemnam nimic pentru ei. M-am aplecat în față, dar, când am fă- 
cut-o, degetul îmi alunecă şi se lovi uşor, cu un zgomot surd, de uşă. 
Un om nu ar fi putut să audă, dar ambii Mari Spiriduşi se întoarseră. 

Prinsă, am păşit spre tocul uşii, dregându-mi vocea. Inima îmi 
bătea cu putere în timp ce inventam o grămadă de scuze ca să mă 
protejez, dar m-am uitat la Lucien şi m-am străduit să zâmbesc. El 
făcu ochii mari, iar eu a trebuit să mă întreb dacă era din cauza 
zâmbetului sau a faptului că păream, cu adevărat, vinovată. 

- Ieşi la o plimbare? l-am întrebat eu, simțindu-mă puţin rău 
când i-am făcut un semn cu degetul mare, în spatele meu. 

Nu plănuisem să merg cu el astăzi, dar... părea o scuză bună. 

Ochiul roşiatic al lui Lucien străluci, dar zâmbetul nu îi confirmă 
încântarea. Emisarul lui Tamlin - mai calculat și mai politicos decât 
îl văzusem până acum. 

- Nu pot astăzi, spuse el calm. 

Îşi îndreptă bărbia spre Tamlin. 

- Te va însoţi el. 

Tamlin îi aruncă prietenului său o privire dispreţuitoare, pe care 
nu se deranjă să o ascundă. Centura lui obişnuită era dotată cu mai 
multe cuțite decât înainte, iar mânerele metalice ornamentate stră- 
luciră când se întoarse spre mine, cu umerii încordați. 

- Dacă vrei să pleci undeva, trebuie doar să spui. 

Ghearele mâinii lui libere se retraseră sub piele. 

Nu. Aproape că am spus-o cu voce tare, când mi-am întors pri- 
virea rugătoare spre Lucien. Oferta asta avea vreo legătură cu discu- 
ţia pe care o auzisem fără să vreau? Lucien mă atinse uşor pe umăr 
când trecu pe lângă mine. 

- Poate mâine, omule. 

Singură cu Tamlin, am înghiţit cu greu. 

El rămăsese acolo, așteptând. 

- Nu vreau să merg la vânătoare, am spus eu în cele din urmă. 
Era adevărat. 

- Urăsc vânătoarea. 

Îşi ridică privirea. 

- Atunci, ce vrei să faci? 


HH 


Tamlin mă conduse pe hol. O briză uşoară, dantelată, cu par- 
fumul trandafirilor, se strecură prin ferestrele deschise, mângâin- 
du-mi chipul. 

- Ai mai fost la vânătoare, spuse în sfârşit Tamlin, dar vânătoarea 
nu te interesează cu adevărat. 

Îmi aruncă o privire fugară. 

- Nu-i de mirare că voi doi nu prindeţi niciodată nimic. 

Nici urmă de războinicul rece din seara precedentă sau de Spi- 
riduşul nobil şi nervos de acum câteva minute. Părea că, acum, era 
doar Tamlin. 

Aş fi fost însă nebună să las garda jos în preajma lui Tamlin sau 
să cred că faptul că se purta normal însemna ceva, mai ales când, în 
mod clar, pe proprietatea lui ceva nu era în ordine. O doborâse pe 
Bogge, iar asta îl făcea să fie cea mai periculoasă creatură pe care o 
întâlnisem vreodată. Nu știam cum să îl abordez, așa că i-am spus, 
oarecum fără chef: 

- Ce-i face mâna? 

El îşi îndoi mâna afectată, examinând bandajul alb şi curat, care 
contrasta cu pielea lui bronzată. 

- Nu ţi-am mulțumit. 

- Nici nu trebuia. 

Elscutură însă din cap, iar părul lui auriu reținu lumina dimineții 
de parcă ar fi fost nişte raze de soare. 

- Muşcătura unei Bogge era menită să încetinească vindecarea 
unui Mare Spiriduş. Suficient de mult încât să ne omoare. Îți sunt 
recunoscător. 

Când am ridicat din umeri, continuă: 

- Cum ai învăţat să bandajezi răni în felul acesta? Pot să-mi folo- 
sesc mâna, chiar dacă e bandajată. 

- Prin încercări repetate. Trebuia să pot trage cu arcul a doua zi. 

Nu îmi vorbi când am intrat într-un alt hol din marmură inundat 
de soare, iar eu am îndrăznit să îl privesc. L-am văzut cum mă stu- 
dia cu atenţie, cu buzele strânse într-o linie subțire. 

- De tine a avut grijă cineva vreodată? întrebă el, calm. 

- Nu, am răspuns eu deschis. 

De multă vreme nu îmi mai băteam capul cu asta. 

- Ai învățat să vânezi tot aşa — după multe încercări? 

- Am spionat vânătorii, apoi am exersat până când am nimerit 
ceva. Când ratam, nu mâncam. Aşadar, primul lucru pe care l-am 
învăţat a fost cum să ţintesc. 

- Sunt curios, spuse el nonșalant. 

Ambra din ochii lui verzi străluci; poate că nu toate urmele ace- 
lui războinic-bestie dispăruseră. 

- Vei folosi vreodată acel cuţit pe care l-ai furat de la masa mea? 

Am înlemnit. 

- Cum ai ştiut? 

Aş fi putut jura că, pe sub mască, îşi ridicase sprâncenele. 

- Am fost instruit să observ aceste lucruri. Dar, mai mult decât 
orice, ţi-am simțit frica. 

- Am crezut că nu a observat nimeni, am mormăit eu. 

Zâmbetul lui strâmb era mai sincer decât toate zâmbetele false şi 
complimentele pe care mi le făcuse înainte. 

- Indiferent de Tratat, dacă vrei să ai o şansă să scapi de cei din 
specia mea, va trebui să fii mai creativă, nu să furi cuțite de pe masă, 
însă, cu afinitatea ta de a trage cu urechea, poate, cândva, vei învăța 
ceva valoros. 

Urechile mi se înroşiră. 

- Eu... eu nu... îmi cer scuze, am mormăit eu. 

Dar am rememorat ce auzisem. Nu avea rost să pretind că nu tră- 
sesem cu urechea. 

- Lucien a spus că nu ai mult timp. La ce se referea? Vor veni aici 
mai multe creaturi ca Bogge, din cauza bolii? 

Tamlin înţepeni, scrutând holul din jurul nostru, analizând fie- 
care imagine, sunet şi miros. Apoi, ridică din umeri, prea rigid ca să 
fie un gest natural. 

- Sunt nemuritor. Am tot timpul din lume, Feyre. 

Îmi rosti numele într-un fel foarte... intim. De parcă nu ar fi fost 
creatura capabilă să omoare monștrii din coşmaruri. Am vrut să-l 
întreb mai multe, dar mă întrerupse. 

- Forţa care ne afectează pământurile și puterile noastre va trece 
cândva, cu binecuvântarea zeilor. Şi, da - acum că Bogge a pătruns 
în aceste ținuturi, aş spune că este corect să presupun că vor urma 
şi altele, mai ales dacă acel puca a avut atât de mult curaj. 

Totuși, dacă graniţele dintre regate nu mai existau, aşa cum îl au- 
zisem pe Lucien spunând... Dacă totul era diferit în Prythian, din 
cauza acestei boli, aşa cum pretindea Tamlin... Ei bine, nu voiam să 
mă aflu în mijlocul vreunei revoluţii sau al vreunui război violent. 

Tamlin merse înainte şi deschise uşile duble din capătul holului. 
Muşchii puternici ai spatelui i se încordară pe sub haine. Părea 
sculptat în mușchi şi piatră, modelat dintr-o putere mai veche decât 
copacii care se înălțau și decât pietrele care răsăreau din pământul 
acoperit de verdeață. Nu, puţine lucruri mă făceau să uit cine era, 
de ce anume era capabil. De ce fusese în mod clar instruit să facă. 

- Așa cum ai cerut, spuse el, iată biroul. 

Văzând ce se ascundea dincolo de el, stomacul mi se întoarse 
pe dos. 


CAPITOLUL 
[3 


Tamlin flutură o mână, şi sute de lumânări se aprinseră. În mod 
clar, orice spusese Lucien, despre magia diminuată și afectată din 
cauza bolii, nu îl tulburase pe Tamlin atât de mult sau poate că fu- 
sese mult mai puternic, dacă putea să-şi transforme santinelele în 
lupi, ori de câte ori voia. Mirosul magiei îmi înțepă simţurile, dar nu 
mi-am plecat capul. Nu până când am privit înăuntru. 

Observând cu atenţie biroul imens şi opulent, palmele începură 
să-mitranspire. Cărţile erau aliniate pe fiecare perete ca soldații unei 
armate tăcute, iar canapele, birouri şi covoare mari erau răspândite 
prin cameră. Trecuse mai mult de o săptămână de când îmi pără- 
sisem familia. Deşi tatăl meu îmi spusese să nu mă mai întorc, deşi 
promisiunea făcută mamei era împlinită, puteam măcar să-i anunţ 
că eram în siguranţă - oarecum în siguranță. Şi să-i avertizez în pri- 
vinţa bolii care bântuia prin Prythian şi care cândva, curând, ar fi 
putut să treacă dincolo de zid. 

Exista un singur mod de comunicare. Din nefericire, acea opți- 
une era la fel de greu de pus în practică precum o evadare, pro- 
priu-zisă. Dar trebuia să încerc. 

- Mai ai nevoie de ceva? întrebă Tamlin, iar eu am tresărit. 

Era încă în spatele meu. 

- Nu, am răspuns, intrând repede în birou. 

Nu puteam să mă gândesc la puterea pe care tocmai mi-o ară- 
tase — la ușurința grațioasă prin care adusese la viață atât de multe 
flăcări. Trebuia să mă concentrez la ceea ce urma să fac. 

Nu era în întregime vina mea că abia puteam să citesc. Înainte 
de pierderea averii, mama ne neglijase incredibil de mult educația, 
nederanjându-se să angajeze o guvernantă, iar după ce am sărăcit, 
surorile mele mai mari, care ştiau să scrie și să citească şi care con- 
siderau că şcoala din sat era sub demnitatea noastră, nu se deran- 
jaseră să mă înveţe. Puteam să citesc doar cât să mă descurc - doar 
cât să scriu literele, dar atât de greu, încât simplul fapt de a-mi iscăli 
numele mă chinuia îngrozitor. 

Era și aşa destul de rău că Tamlin știa asta. Mă gândisem la cum 
să procedez pentru ca, odată scrisă, scrisoarea să ajungă la ei — 
poate că aș fi putut să-i cer o favoare lui sau lui Lucien, dar ar fi fost 
prea umilitor să-i rog să o scrie. Le auzeam cuvintele: un om obișnuit 
şi ignorant. Şi, deoarece Lucien părea convins că mă transformam 
în spion ori de câte ori puteam, fără îndoială ar fi ars scrisoarea şi pe 
oricare alta aș fi încercat să o scriu după aceea. Aşadar, dacă voiam 
să-mi avertizez familia, trebuia să învăţ să scriu singură. 

- Te las să lucrezi, atunci, spuse Tamlin când tăcerea deveni prea 
lungă, prea încordată. 

Nu m-am mişcat până când nu a închis uşile, lăsându-mă înă- 
untru. Pulsul îmi crescu, dar, apropiindu-mă de un raft, am respi- 
rat adânc. 


Hh 


A trebuit să fac o pauză ca să iau cina și să dorm, dar m-am întors 
în birou înainte de răsăritul soarelui. Am găsit o măsuță de scris 
într-un colț şi am luat hârtie şi cerneală. Am urmărit cu degetele un 
rând și am şoptit cuvintele. „Ea îşi lu-ă... luă pantoful, stâ... nd... 
stând în poz... po...“ M-am sprijinit pe spătarul scaunului și mi-am 


Regatul Spinilor şi al Trandafirilor 133 


apăsat pleoapele cu podul palmelor, oftând, agitată. Când am simţit 
că m-am calmat, am luat condeiul și am subliniat cuvântul: „poziție“. 

Cu mâna tremurând, m-am străduit să copiez fiecare literă pe 
lista pe care o ţineam lângă carte şi care tot creştea. Erau cel puţin 
patruzeci de cuvinte, cu litere deformate şi greu de descifrat. Aveam 
să aflu mai târziu modul în care se pronunțau. 

M-am ridicat de pe scaun, simțind nevoia să-mi întind picioarele, 
coloana - sau să plec de lângă lista foarte lungă de cuvinte pe care nu 
ştiam cum să le pronunț şi departe de căldura permanentă care îmi 
încălzea acum fața şi gâtul. 

Biroul era mai mult o bibliotecă, deoarece nu vedeam niciun pe- 
rete din cauza labirinturilor de rafturi care flancau zona principală 
şi a mezaninului care trona deasupra, acoperit, dintr-un perete în 
altul de cărți. „Birou“, părea totuși un cuvânt mai puțin amenință- 
tor. Am rătăcit printre câteva rafturi, urmând o rază de soare, spre 
un grup de ferestre, aflate în celălalt capăt al încăperii. M-am trezit 
privind o grădină cu trandafiri, plină cu zeci de nuanţe de roşu, roz, 
alb şi galben. 

Poate că mi-aş fi permis să admir pentru un moment culorile 
care străluceau în soarele dimineții, umezite de rouă, dacă nu aş fi 
zărit tablourile care atârnau pe peretele de lângă ferestre. 

Nu e un tablou, am gândit eu, clipind şi făcând un pas înapoi, pen- 
tru a-i observa dimensiunea. Nu, era... am căutat cuvântul în acea 
parte a minţii, pe jumătate uitată. Pictură murală. Asta era. 

La început, nu am putut face altceva decât să mă holbez la mări- 
mea acesteia, la ambiția care o realizase, la faptul că această capodo- 
peră era ascunsă aici, în spate, pentru ca nimeni să nu o poată vedea 
vreodată, de parcă ar fi fost ceva obişnuit — absolut banal — să creezi 
ceva asemănător. 

Spunea o poveste — prin felul în care se împleteau culorile, for- 
mele şi lumina, prin felul în care nuanțele se schimbau pe suprafața 
picturii. Povestea... ținutului Prythian. 

Începea cu un cazan. 

Un cazan foarte negru, ținut de mâini feminine, subțiri şi strălu- 
citoare, în nesfârşita noapte înstelată. Răsturnat de acele mâini, din 
acesta curgea un lichid auriu, scânteietor. Nu, nu scânteietor, ci... cu 
mici simboluri fosforescente, poate semnele vreunei limbi antice a 
spiriduşilor. Orice scria acolo, orice era, conţinutul cazanului era 
răsturnat în vidul de dedesubt, revărsându-se pe pământ pentru a 
da naştere lumii noastre... 

Harta cuprindea în întregime lumea noastră - nu doar pământul 
pe care ne aflam, ci şi mările şi continentele mai mari de dincolo. 
Fiecare teritoriu era marcat şi colorat, unele cu desene complicate 
ale ființelor care conduseseră cândva acele ținuturi care, acum, apar- 
ţineau oamenilor. Toată lumea, mi-am dat eu seama, înfiorându-mă, 
le aparținuse cândva lor - cel puţin, ei credeau că fusese creată pen- 
tru ei de purtătoarele cazanului. Oamenii nu erau menţionaţi - aici, 
nu se spunea nimic despre noi. Presupun că, pentru ei, eram la fel 
de neînsemnaţi ca porcii. 

Îmi fu greu să mă uit la următoarea secvenţă. Era atât de sim- 
plă, şi totuşi atât de detaliată, încât, pentru o clipă, am rămas pe 
acel câmp de luptă, simțind textura noroiului însângerat de sub 
mine, umăr la umăr cu mii de alți soldaţi aliniaţi, înfruntând hoar- 
dele de spiriduşi care ne atacau. Un moment de reculegere, înainte 
de măcel. 

Săgeţile şi săbiile oamenilor păreau inutile împotriva Marilor 
Spiriduşi în armurile lor strălucitoare, sau a spiridușilor cu coamele 
ridicate, cu gheare şi colți. Ştiam - ştiam fără să mai văd o altă sec- 
venţă - că oamenii nu supraviețuiseră acelei lupte. Pata neagră de 
alături, nuanțată cu străluciri roşii, spunea multe. 

Apoi, o altă hartă, una cu tărâmul mult diminuat al spiridușilor. 
Teritoriile din nord fuseseră îndepărtate și divizate, pentru a face 
loc Marilor Spiriduşi care îşi pierduseră teritoriile din zona de sud 
a zidului. Tot ce era în partea de nord le revenea; tot ce era la sud nu 

era decât o urmă ştearsă. O lume decimată și uitată — de parcă pic- 
torului nu i s-ar fi putut cere să o picteze. 

Am scrutat diferitele pământuri și ţinuturi date acum Marilor 
Spiriduşi. Un teritoriu încă destul de mare — o putere monstruoasă, 
răspândită peste partea nordică a lumii noastre. Ştiam că erau con- 
duse de regi, de regine, de consilii sau de împărătese, dar nu văzu- 
sem niciodată o asemenea reprezentare, nu văzusem cât de mult 
pământ fuseseră obligaţi să cedeze sudului şi cât de înghesuite erau 
acum teritoriile lor. 

Pământul nostru -~ o insulă imensă - adusese beneficii tărâmului 
Prythian, în comparaţie cu vârful de jos, dat nouă, nenorociţilor de 
oameni. O mare parte a sacrificiului fusese suportat de partea su- 
dică a celor șapte teritorii: un teritoriu pictat cu brândușe, miei și 
trandafiri. Teritorii de primăvară. 

M-am apropiat până când am văzut pata urâtă şi neagră care 
ţinea loc de zid — o altă nuanţă care dădea în vileag dușmănia picto- 
rului. Nicio însemnare în teritoriul oamenilor, nimic care să indice 
vreunul dintre oraşele mai mari sau centrele, dar... am găsit zona 
accidentată în care se afla oraşul nostru şi pădurea care îl separa de 
zid. Acea călătorie de două zile îmi păru foarte neînsemnată — prea 
neînsemnată - în comparaţie cu puterile care ne pândeau de deasu- 
pra. Am trasat cu degetele, o linie pe deasupra vopselei, în sus - sus, 
peste zid, în aceste teritorii — teritoriile Regatului Primăverii. Din 
nou, niciun indiciu, dar imaginea era plină de însemnele primăverii: 
copaci înfloriţi, furtuni schimbătoare, animale tinere... 

M-am uitat spre nord şi m-am retras din nou. Celelalte şase regate 
ale Prythianului ocupau diverse teritorii. Toamna, Vara şi Iarna erau 
destul de uşor de recunoscut. Apoi, deasupra acestora, două regate 
strălucitoare: cel din sud, cu un palat mai delicat şi mai roşu, era 
Regatul Zorilor de Zi; deasupra, în auriu strălucitor, galben și albas- 
tru, Regatul de Zi. Şi, deasupra lui, o zonă montană, întunecată şi 
înstelată, întinderea masivă a Regatului de Noapte. 

Printre umbrele dintre acei munți erau înfăţişate creaturi — nişte 
ochi mici şi dinți strălucitori. Un tărâm al frumuseţii mortale. Mi se 
ridică părul de pe mâini. 

Poate că dacă nu m-aş fi uitat în inima acelei hărți vii şi frumoase, 
aş fi studiat celelalte regate de dincolo de mări, care flancau pă- 
mânturile noastre, precum regatul izolat al spiriduşilor de la vest, 
care părea să fi scăpat fără nicio pierdere de teritoriu și care era 
încă autonom. 

În centrul tărâmului, care părea a fi nucleul în jurul căruia se 
extindea totul sau în care, probabil, lichidul din cazan se revărsase 
prima dată, era o mică zonă muntoasă şi înzăpezită. Din aceasta, se 
ridica un singur vârf imens. Lipsit de zăpadă şi de viaţă — de parcă 
elementele ar fi refuzat să-l atingă. Nu existau alte indicii care să 
arate ce putea fi — niciunul care să-i marcheze importanţa, așa că am 
presupus că privitorii îl ştiau deja. Aceasta nu era o pictură murală 
pentru ochii oamenilor. 

Cu acel gând, m-am întors la măsuţă. Văzusem harta teritoriilor 
lor — şi înțelesesem că nu aveam să mă îndrept niciodată spre nord. 

M-am aşezat pe scaun şi mi-am găsit locul în carte, iar fața mi se 
încălzi când am privit ilustrațiile răspândite peste tot. Era o carte 
pentru copii şi, totuşi, abia m-am descurcat prin cele aproximativ 
douăzeci de pagini. De ce avea Tamlin cărți pentru copii în biblio- 
teca sa? Erau din copilăria lui sau pentru copiii pe care spera să îi 
aibă? Nu conta. Nici măcar nu puteam să le citesc. Uram mirosul 
acestor cărţi — descompunerea paginilor, aluzia batjocoritoare a hâr- 
tiei, pielea aspră a copertelor. M-am uitat la bucata de hârtie și la 
toate acele cuvinte pe care nu le cunoşteam. 

Am strâns lista în mână, mototolind hârtia într-o bilă pe care 
am aruncat-o în coșul de gunoi. 

- Aş putea să te ajut să le scrii, dacă acesta este motivul pentru 
care te afli aici. 

Am tresărit în scaun, aproape doborându-l, şi m-am întors, vă- 
zându-l pe Tamlin în spatele meu, cu un teanc de cărți în mâini. Am 

alungat căldura care îmi cuprindea obrajii şi urechile, panicată din 
cauza informaţiei despre care ar fi putut să creadă că încercasem să 
o trimit. 

- Să mă ajuţi? Vrei să spui că un spiriduș ratează ocazia de a lua 
peste picior un muritor ignorant? 

Lăsă cărțile pe masă, cu maxilarul încordat. Nu puteam să citesc 
titlurile care străluceau pe cotoarele din piele. 

- De ce te-aş lua peste picior pentru un neajuns care nu este din 
vina ta? Lasă-mă să te ajut. Îți datorez asta, pentru că mi-ai în- 
grijit mâna. 

Neajuns. Era un neajuns. 

Totuşi, una era să-l bandajez și să-i vorbesc de parcă nu ar fi fost 
un prădător născut să omoare şi să distrugă, dar să-i dezvălui cât de 
puţine ştiam cu adevărat, să-l las să vadă acea parte din mine care 
era încă un copil neştiutor și necopt... Chipul nu îi trăda nicio emo- 
ție. Cu toate că fusese nemilos, m-am îndreptat de spate. 

- Mă descurc. 

- Crezi că nu am altceva mai bun de făcut decât să inventez me- 
tode complicate de a te umili? 

M-am gândit la acea pată de nimic, pe care pictorul o folosise 
pentru a reprezenta teritoriile oamenilor, şi nu am ştiut ce răspuns 
să-i dau — măcar unul politicos. Cedasem de prea multe ori în fața 
lor... a lui. 

Tamlin scutură din cap. 

- Aşadar, îl laşi pe Lucien să te ia la vânătoare și... 

- Lucien, l-am întrerupt eu şoptit, dar nu domol, nu pretinde să 
fie altceva decât este. 

- Ce vrei să spui? mârâi el, dar nu îşi scoase ghearele nici când 
îşi strânse pumnii pe lângă corp. 

Cu siguranță mă lansam pe un drum periculos, dar nu-mi păsa. 
Chiar dacă îmi oferise adăpost, nu trebuia să-i cad la picioare. 

- Înseamnă, am spus eu cu acelaşi ton grav și rece, că nu te cu- 
nosc. Nu ştiu cine ești, ce eşti cu adevărat sau ce vrei. 

- Înseamnă că nu ai încredere în mine. 

- Cum aș putea să am încredere într-un spiriduș? Nu vă place să 
ne omorâți şi să ne păcăliți? 

Mârâitul lui flutură lumina lumânărilor. 

- Nu eşti omul la care mă aşteptam, crede-mă. 

Aproape că am simţit rana din pieptul meu deschizându-se și 
acele cuvinte groaznice şi tăcute revărsându-se. Incultă, ignorantă, 
neinteresantă, orgoliosă, rece — toate, din gura Nestei, a cărei voce 
batjocoritoare îmi răsună în minte. 

Mi-am țuguiat buzele. 

El tresări și ridică puţin mâna, de parcă ar fi vrut să mă atingă. 

- Feyre, începu el, atât de blând, încât am scuturat din cap și am 
părăsit camera. 

Nu m-a oprit. Însă, în acea după-amiază, când am mers să-mi 
recuperez lista mototolită din coşul de gunoi, aceasta nu mai era 
acolo. Iar teancul meu de cărți fusese deranjat, titlurile nu mai erau 
în ordine. Probabil că fusese vreun servitor, m-am asigurat eu, cal- 
mându-mă. Alis sau alt spiriduş cu mască de pasăre, care făcuse 
curăţenie. Nu scrisesem nimic incriminator — nu avea cum să ştie 
că încercam să-mi avertizez familia. Mă îndoiam de faptul că m-ar 
fi pedepsit pentru asta, dar... Conversaţia noastră de mai devreme 
fusese destul de neplăcută. 

Totuși, mâinile încă îmi tremurau când m-am aşezat pe scaunul 
de la biroul mic și am găsit pasajul din cartea pe care o folosisem în 
acea dimineaţă. Ştiam că nu era frumos să însemnezi cărțile cu cer- 
neală, dar, dacă Tamlin îşi permitea să aibă farfurii din aur, putea să 
înlocuiască o carte sau două. 

Am privit fix cartea, fără să văd amestecul de litere. 

Poate că fusese o prostie din partea mea să nu îi accept ajutorul, 
că nu îmi reprimasem orgoliul şi că nu îl lăsasem să scrie scrisoarea 
în câteva clipe. Nici măcar o scrisoare de avertisment, ci doar una 
prin care să-i înştiințez că eram în siguranță. Dacă avea lucruri mai 
bune de făcut decât să inventeze metode prin care să mă facă să mă 

simt prost, atunci, cu siguranţă, avea lucuri mai bune de făcut decât 
să mă ajute să notez scrisoarea destinată familiei mele. Cu toate 
acestea, se oferise să mă ajute. 

Un ceas din apropiere anunţă ora. 

Neajunsuri — încă unul dintre neajunsurile mele. Mi-am masat 
sprâncenele între degetul mare şi cel arătător. Fusese o prostie să-mi 
pară oarecum rău pentru el — pentru spiriduşul singuratic şi gândi- 
tor, pentru cineva despre care crezusem prosteşte că i-ar fi păsat dacă 
ar fi întâlnit pe cineva care poate că simţea la fel, care înţelegea - în 
felul meu omenesc, ignorant şi lipsit de importanță — cum era să porţi 
povara de a avea grijă de alții. Ar fi trebuit să-i las mâna să sân- 
gereze în noaptea aceea, să-mi fi dat seama că poate... poate ar fi 
existat cineva, un om, un spiriduș sau orice altceva, care să fi înțeles 
ce devenise viața mea — ce devenisem eu - în aceşti ultimi ani. 

Trecu un minut, apoi altul. 

Poate că spiriduşii nu erau capabili să mintă, dar, cu siguranță, 
puteau să omită informaţii; Tamlin, Lucien și Alis se străduiseră să 
nu-mi răspundă la anumite întrebări. Merita să aflu, să ştiu mai multe 
despre boala care îi amenința - să aflu ceva despre asta, de unde 
venise, ce altceva mai putea să facă şi, în special, cum ar fi putut 
afecta un om. 

Şi, dacă se întâmpla ca ei să cunoască anumite informaţii despre 
vreo portiță de scăpare uitată a acelui Tratat nenorocit, dacă ştiau vreo 
cale prin care să-mi plătesc datoria şi să mă întorc la familia mea, ca 
să-i pot avertiza eu însămi despre boală... trebuia să risc. 

Douăzeci de minute mai târziu, l-am găsit pe Lucien în dormi- 
torul lui. Marcasem pe mica mea hartă unde se afla acesta - într-o 
aripă separată, de la etajul al doilea, departe de al meu - şi, după ce 
l-am căutat pe unde umbla de obicei, părea a fi singurul loc în care 
îl puteam găsi. Am bătut la uşa dublă, vopsită în alb. 

- Intră, omule. 

Probabil că mă putea detecta pur şi simplu după ritmul respira- 
tiei. Sau poate că acel ochi al lui vedea prin uşă. 

Am deschis. Ca formă, camera semăna cu a mea, dar era îmbră- 
cată în nuanțe de portocaliu, roșu şi auriu, cu vagi urme de verde şi 
maro. Era de parcă m-aş fi aflat într-o pădure, toamna. Dar în timp 
ce camera mea avea un aspect delicat şi grațios, a lui era mai sobră. 
În locul frumoasei mese pentru micul dejun, de lângă fereastră, o 
masă de lucru uzată, acoperită cu diverse arme domina spaţiul. Acolo 
stătea, purtând doar o cămaşă albă şi pantaloni, iar părul roşu, des- 
prins, strălucea precum un foc lichid. Emisarul lui Tamlin, instruit 
la curte, era un războinic veritabil. 

- Nu te-am mai văzut, am spus eu, închizând ușa şi sprijinindu-mă 
de aceasta. 

- A trebuit să aplanez niște conflicte la granița de nord - o mi- 
siune oficială a emisarului, spuse el, lăsând din mână cuțitul de vână- 
toare, cu lamă lungă şi periculoasă, pe care îl curăța. M-am întors la 
timp ca să aud mica ta ceartă cu Tam şi am decis că sunt mai în 
siguranță aici. M-am bucurat, totuși, să aflu că mă apreciezi. Măcar 
nu sunt primul pe lista celor pe care vrei să-i omori. 

I-am aruncat o privire lungă. 

- Ei bine, continuă el, ridicând din umeri, se pare că ai reuşit să 
intri destul de adânc pe sub pielea lui Tam, deoarece m-a căutat şi 
aproape că mi-a luat capul. Așadar, presupun că îți pot mulțumi pen- 
tru că ai stricat ceea ce ar fi trebuit să fie un dejun liniștit. Din fericire 
pentru mine, s-a întâmplat ceva în pădurea de vest, iar bietul meu 
prieten a trebuit să se descurce în singurul fel în care putea. Mă mir 
că nu te-ai întâlnit cu el pe scări. 

Mulţumesc zeilor uitaţi pentru micile indulgențe. 

- Ce anume? 

Lucien ridică din umeri, dar mişcarea fu prea încordată ca să 
pară indiferent. 

- Ce se întâmplă de obicei: nişte creaturi urâte şi nedorite, care 
s-au revoltat. 

Bine, bine că Tamlin era plecat, ca să nu mă prindă în fapt. Încă 
un strop de noroc. 

- Sunt impresionată că mi-ai răspuns la întrebări, am spus eu cât 
de calm am putut, alegându-mi cu grijă cuvintele. Dar ce păcat că nu 
eşti ca Suriel, care să-mi spună orice vreau să știu, asta dacă aș fi des- 
tul de inteligentă încât să te prind. 

Pentru un moment, se uită la mine și clipi. Apoi, gura i se strâm- 
bă într-o parte, iar acel ochi metalic bâzâi și mă ţintui. 

- Presupun că nu-mi vei spune ce vrei să afli? 

- Voi aveţi secretele voastre, iar eu le am pe ale mele, am răspuns 
eu cu grijă. 

Nu mi-am dat seama dacă ar fi încercat să mă convingă să mă 
răzgândesc, în caz că i-aș fi spus adevărul. 

- Dar, dacă ai fi un spiriduş Suriel, am adăugat eu cu o lentoare 
intenționată, în caz că nu înţelesese la ce mă refeream, cum te-aș 
prinde, mai exact? 

Lucien lăsă cuțitul din mână și îşi curăță unghiile. Pentru o clipă, 
m-am întrebat dacă îmi va spune ceva. M-am întrebat dacă s-ar 
duce direct la Tamlin, să mă pârască. 

În loc de asta, spuse: 

- Probabil aş avea o slăbiciune pentru plantațiile tinere de mes- 
teceni, din pădurile de vest, şi pentru puii de găină proaspăt omo- 
râți şi, probabil, aș fi atât de lacom încât nu aș observa lațul cu două 
bucle, întins în jurul crângului pentru a-mi imobiliza picioarele. 

- Hmmm. 

Nu am îndrăznit să-l întreb de ce hotărâse să fie atât de cooperant. 
Exista încă o șansă destul de mare să nu fie deranjat de moartea mea, 
dar mi-am asumat riscul. 

- Cumva, te prefer ca Mare Spiriduș. 

El rânji, dar amuzamentul nu ţinu mult. 

- Dacă aș fi destul de nebun și prost încât să mă duc după Suriel, 
aş lua un arc și tolba cu săgeți și poate un cuțit, unul ca acesta. 

Băgă cuțitul pe care-l curățase în teacă și îl puse pe marginea 
mesei — un dar. 

- Şi aş fi pregătit să fug cât m-ar ține picioarele când aș elibe- 
ra-o — spre cea mai apropiată apă curgătoare, pe care ele urăsc să 
o traverseze. 

- Dar nu eşti nebun, deci vei fi rămâne aici, în siguranță? 

- Voi vâna, din întâmplare, pe câmp și, cu auzul meu superior, 
s-ar putea să mă simt destul de generos încât să ascult dacă cineva 
ar striga din pădurile vestice. Dar este un lucru bun că nu am avut 
niciun rol în a-ți spune să ieşi astăzi, deoarece Tam ar sfâşia pe ori- 
cine ţi-ar spune cum să prinzi un Suriel; şi este un lucru bun că 
oricum aveam de gând să vânez, pentru că, dacă cineva m-ar prinde 
ajutându-te, ne-ar aștepta probleme mult mai mari. Sper că secretele 
tale merită. 

Îmi spuse toate acestea cu obişnuitul lui rânjet, dar nuanțând 
lucrurile — un avertisment pe care nu l-am ratat. 

O altă ghicitoare - şi o altă fărâmă de informaţie. 

- Este un lucru bun că, în timp ce tu ai un auz superior, eu mă 
pricep de minune să-mi ţin gura, i-am zis eu. 

Când am luat cuțitul de pe masă şi m-am întors pentru a-mi 
recupera propriul arc din camera mea, el pufni în râs. 

- Cred că începe să-mi placă de tine - aşa, ca om criminal. 


CAPITOLUL 
[4 


Pădurile vestice. Plantaţii tinere de mesteacăn. Pui de găină morți. 
Laț cu buclă dublă. Aproape de o apă curgătoare. 

Am repetat instrucțiunile lui Lucien în vreme ce am ieșit din 
conac, dincolo de grădinile cultivate, peste dealurile înverzite şi 
râurile limpezi, intrând în pădurea înfrunzită din depărtare. Nu mă 
oprise nimeni - nici măcar nu mă văzuse nimeni plecând cu arcul 
şi tolba cu săgeți în spate, şi purtând la şold cuțitul lui Lucien. Lua- 
sem cu mine o tolbă plină cu pui de găină proaspăt uciși, mulțumită 
amabilității personalului uimit de la bucătărie, şi îmi ascunsesem 
un cuțit în plus în cizmă. 

Pământurile erau la fel de goale ca şi conacul, cu toate că, ocazio- 
nal, am zărit cu coada ochiului ceva strălucind. De fiecare dată când 
mă întorceam pentru a privi, strălucirea se transforma în lumina 
soarelui, care dansa pe suprafaţa lacului din apropiere, sau era doar 
vântul care foşnea frunzele unui smochin singuratic de pe o colină. 
Când am traversat un lac mare, adăpostit de poalele unui deal înalt, 
aş fi putut jura că am văzut patru capete strălucitoare de femei ieşind 
din apa limpede, privindu-mă. Am grăbit pasul. 

Doar ciripitul păsărilor și freamătul animalelor mici îmi dădură 
de înțeles că am intrat în pădurea vestică, încă înverzită. Nu intra- 
sem în această pădure când fusesem la vânătoare cu Lucien. Nu era 

nicio potecă, nimic domesticit în jur. Stejari, ulmi şi fagi, împletiți 
într-un val de nepătruns, care aproape sugruma puțina lumină care 
se strecura printre coroanele dese ale copacilor. Pământul acoperit 
cu muşchi înghițea orice sunet făceam. 

Veche, această pădure era antică. Și vie, într-un fel pe care nu-l 
puteam descrie, ci doar simţi până în măduva oaselor. Poate că eram 
primul om care mergea pe sub acele crengi grele şi întunecate în ulti- 
mii cinci sute de ani, mirosind prospețimea frunzelor de primăvară, 
care mascau umezeala şi putregaiul. 

Mesteceni — apă curgătoare. Mi-am croit drum prin pădure, cu 
respirația tăiată. Noaptea era periculoasă, mi-am amintit eu. Aveam 
doar câteva ore până la apus. 

Totuşi, Bogge ne urmărise în timpul zilei. 

Bogge era moartă, iar oroarea pe care o confrunta acum Tamlin 
locuia în altă parte a acestor tărâmuri. Pământurile Regatului 
Primăverii, dacă acea pictură murală era corectă. M-am întrebat în 
ce fel trebuise Tamlin să dea socoteală Marelui Lord al Regatului 
Primăverii — sau dacă acesta era Marele Lord care îi scosese ochiul 
lui Lucien. Poate era consoarta Marelui Lord - acea ea pe care o 
menţionase Lucien - care îi înspăimânta atât de mult. Am alungat 
acest gând. 

Am mers tiptil, cu ochii și urechile în patru, respirând calm. Cu 
sau fără neajunsuri, tot puteam să vânez, iar răspunsurile de care 
aveam nevoie meritau efortul. 

Am găsit o plantație de mesteceni tineri şi subţiri, apoi am mers 
în cercuri tot mai mari, până când am întâlnit cel mai apropiat râu. 
Nu era adânc, dar era suficient de lat încât să trebuiască să alerg în 
salturi pentru a-l traversa. Lucien îmi spusese să găsesc o apă curgă- 
toare, iar asta era destul de bună ca să reuşesc să scap. Dacă ar fi 
trebuit să scap. Poate, din fericire, nu urma să am nevoie de așa ceva. 

Am făcut şi refăcut câteva trasee diferite spre râu. Și câteva 
trasee alternative, în caz că nu aş mai fi avut acces la primele când 

am fost sigură de fiecare rădăcină, piatră şi groapă din împrejurimi, 
m-am întors la mica plantație înconjurată de acei copaci albi şi am 
întins capcana. 


Ea 


De la locul meu, într-un copac din apropiere - un stejar solid şi 
dens ale cărui frunze dinamice mă ascundeau complet de ori- 
cine s-ar fi aflat dedesubt - am așteptat. Și am așteptat. Soarele de 
după-amiază se strecură pe deasupra capului, destul de fierbinte 
chiar şi printre frunze, încât am fost nevoită să-mi scot pelerina și 
să-mi suflec mânecile tunicii. Stomacul îmi chiorăi, iar eu am scos o 
bucată de brânză din rucsac. Trebuia să o mănânc într-o liniște desă- 
vârşită, nu ca pe mărul pe care îl luasem din bucătărie, în drum spre 
ieşire. Când am terminat, am băut din bidonul cu apă pe care îl adu- 
sesem, însetată din cauza efortului şi a căldurii. 

Oare Tamlin sau Lucien se plictiseau vreodată de zilele nesfârşite 
ale primăverii eterne, sau se aventurau vreodată în alte teritorii, 
doar ca să experimenteze un anotimp diferit? Nu m-ar fi deranjat 
să am parte de o primăvara călduroasă şi nesfârșită cât timp aș fi 
avut grijă de familia mea - iarna ne adusese periculos de aproape 
de moarte, în fiecare an - dar, dacă aş fi fost nemuritoare, mi-aş fi 
dorit o schimbare, ca să nu mă plictisesc. Probabil că mi-aş fi dorit 
asta mai mult decât să stau ascunsă în casă. Totuși, încă nu-mi 
adunasem curajul să întreb ce mi se strecurase în minte când am 
văzut pictura murală. 

M-am mișcat cât de mult am îndrăznit pe creangă, cât să-i per- 
mit sângelui să curgă prin membre. Când un val de linişte veni spre 
mine, am ştiut că se apropia ceva. Era de parcă sturzii, veveriţele și 
moliile şi-ar fi ținut respirația cât timp ceva trecea. 

Încet am pus o săgeată în arcul deja pregătit. Liniştea se strecura 
tot mai aproape. 

Copacii părură să se aplece, crengile împletite se strânseră şi mai 
mult, ca o cuşcă vie, care împiedica şi cele mai mici păsări să zboare 
peste coroane. 

Poate că fusese o idee foarte proastă. Poate că Lucien îmi supra- 
estimase abilitățile. Sau poate că așteptase ocazia de a mă conduce 
spre pieire. 

Stând pe creangă, mușchii îmi obosiră, dar mi-am păstrat echi- 
librul - şi am ascultat. Apoi, am auzit: o şoaptă, ca o haină trasă 
peste rădăcini şi pietre, o ființă flămândă, adulmecând zgomotos 
din poiana aflată în apropiere. Părea cumplit. La fel de veche pre- 
cum copacii. 

Întinsesem lațurile cu grijă, făcând să pară că puiul se rătăcise şi 
îşi rupsese singur gâtul, căutând să se elibereze de o creangă căzută. 
Avusesem grijă să nu-mi las mirosul să se prindă de pasăre, pe cât 
posibil. Aceşti spiriduşi aveau însă nişte simţuri foarte ascuțite şi, 
chiar dacă îmi acoperisem urmele... 

Se auziră un pocnet, un vuiet şi un țipăt urât care îmi blocară 
mușchii, oasele și respiraţia. 

Un alt țipăt înfuriat străpunse pădurea, iar laţurile mele scârțâiră 
în timp ce ţineau, țineau, ţineau. 

Am coborât din copac şi m-am dus să îl întâlnesc pe Suriel. 


AH 


Cu siguranță Lucien îmi supraestimase abilitățile, am hotărât eu, 
strecurându-mă spre zână, în valea cu mesteceni. Sau îşi dorea cu 
adevărat să mor. 

Nu ştiam la ce să mă aştept când am intrat în cercul de copaci 
albi — înalți şi drepți ca nişte stâlpi - dar nu era o siluetă înaltă și 
subțire în mantie zdrențăroasă. Cu spatele cocoşat spre mine, îi ve- 
deam vertebrele trecând prin materialul subțire. Mâinile fusiforme 
şi râioase zgâriau laţul cu unghiile crăpate şi îngălbenite. 

Fugi, şopti o parte fundamental omenească, profundă din mine. 
Mă implora. Fugi fără oprire şi nu te uita înapoi. 

Dar mi-am păstrat săgeata în arc. Am rostit, încet: 

- Eşti unul dintre spiriduşii Suriel? 

Spiriduşul înțepeni. Şi adulmecă. O dată. De două ori. 

Apoi, se întoarse încet spre mine, cu vălul negru, care îi acoperea 
capul chel, fluturând în briza slabă. 

O față care părea făurită din oase uscate și erodate, cu o piele 
uitată sau aruncată, cu o gură fără buze şi dinţi prea lungi, ţinuţi de 
gingii înnegrite, cu găuri oblice pentru nări, şi ochi... ochi care nu 
erau altceva decât adâncuri spiralate, albe ca laptele - albul morţii, 
albul bolii, albul cadavrelor curățate cu grijă. 

O adunătură de vene şi oase, la fel de uscate, întărite şi oribile ca 
textura feței sale mă cercetau pe deasupra gâtului zdrențăros al 
mantiei negre. Lăsă lațul, iar degetele lui prea lungi se loviră unele 
de altele, în timp ce mă studia. 

- Omule, spuse el, cu o voce care era în același timp una şi mai 
multe, bătrână şi tânără, frumoasă şi respingătoare. 

Intestinele îmi deveniră apose. 

- Tu ai pus această capcană inteligentă şi rea pentru mine? 

- Eşti unul dintre spiriduşii Suriel? am întrebat din nou, cuvin- 
tele-mi fiind abia mai mult decât o respiraţie răguşită. 

- Într-adevăr, sunt. 

Clic, clic, clic făcură degetele lui, lovindu-se între ele la fiecare 
cuvânt. 

- Atunci, capcana era pentru tine, am reuşit să spun. 

Fugi, fugi, fugi. 

Rămase așezat, cu picioarele noduroase prinse în lațurile mele. 

- Nu am mai văzut de un veac o femeie din rasa omenească. 
Vino mai aproape, ca să mă pot uita la cea care m-a prins. 

Nu m-am dus. 

Pufni într-un râs îngrozitor. 

- Care dintre frații mei mi-a trădat secretele? 

- Niciunul. Mama mi-a spus poveşti despre tine. 

- Minciuni - îți miros minciunile. 

Adulmecă din nou, trosnindu-și degetele. Își înclină capul în la- 
teral, rupând vălul negru cu o mişcare necontrolată şi rapidă. 

- Ce ar putea dori o femeie din rasa omenească de la un Suriel? 

- Tu să-mi spui, am rostit eu cu blândeţe. 

El râse încet, din nou. 

- E cumva un test? Un test prostesc și inutil, deoarece, dacă ai 
îndrăznit să mă capturezi, atunci înseamnă că îţi doreşti foarte mult 
să ştii anumite lucruri. 

Nu am spus nimic, iar el a zâmbit cu o gură fără buze, cu dinții 
înnegriţi și oribil de mari. 

- Întreabă-mă orice, omule, dar apoi eliberează-mă. 

Am înghiţit cu greu. 

- Nu există — chiar nu există nicio cale să mă întorc acasă? 

- Doar dacă vrei ca şi familia ta să fie omorâtă împreună cu tine. 
Trebuie să rămâi aici. 

Orice ultimă rămăşită de speranţă de care mă agățam, orice opti- 
mism prostesc se ofili şi muri. Asta nu schimba nimic. Oricum, îna- 
inte de cearta mea cu Tamlin din acea dimineaţă, nici măcar nu mă 
gândisem la aşa ceva. Poate că venisem aici din ciudă. Deci... în 
regulă - dacă eram aici, înfruntând o moarte sigură, atunci: aş fi 
putut la fel de bine să aflu ceva. 

- Ce ştii despre Tamlin? 

- Fii mai exact, omule. Fii mai exact, deoarece ştiu o mulțime de 
lucruri despre Marele Lord al Regatului de Primăvară. 

Pământul se mișcă sub picioarele mele. 

- Tamlin este... Tamlin este un Mare Lord? 

Clic, clic, clic. 

- Nu ştiai. Interesant. 

Tamlin nu era doar un spiriduş obișnuit, care avea un conac, ci... 
ci un Mare Lord al unuia dintre cele șapte teritorii. Un Mare Lord 
al Prythianului. 

- Ştiai că acesta este Regatul Primăverii, micule om? 

- Da, da, ştiam asta. 

Suriel se așeză pe pământ. 

- Primăvară, Vară, Toamnă, Iarnă, Zi şi Noapte, cugetă el de par- 
că nici măcar nu îi răspunsesem. Cele șapte Regate ale Prythianului, 
fiecare condus de un Mare Lord, toți ucigători în felul lor. Nu sunt 
doar puternici - ei sunt Puterea. 

De asta reuşise Tamlin să o înfrunte pe Bogge și să supravie- 
țuiască. Era un Mare Lord. 

Mi-am ascuns frica. 

- Toată lumea din Regatul Primăverii este obligată să poarte o 
mască şi, totuşi, tu nu o faci, am spus eu cu grijă. Nu eşti un membru 
al Regatului? 

- Nu sunt membrul niciunui Regat. Sunt mai bătrân decât Marii 
Lorzi, mai bătrân decât ţinutul Prythian, mai bătrân decât oasele 
acestei lumi. 

Cu siguranţă, Lucien îmi supraestimase abilitățile. 

- Ce se poate face în legătură cu această boală care s-a răspândit 
în Prythian, care a furat și a alterat magia? De unde a venit? 

- Rămâi cu Marele Lord, omule, spuse Suriel. Asta e tot ce poți 
face. Vei fi în siguranță. Nu te amesteca; nu căuta răspunsuri după 
ziua de astăzi sau vei fi devorată de umbrele din Prythian. Te va 
apăra de ele, așadar, stai pe lângă el şi vei fi bine. 

Acesta chiar nu era un răspuns. Am repetat: 

- De unde a venit boala? 

Ochii lăptoșşi se încruntară. 

- Marele Lord nu ştie că ai venit astăzi aici, nu-i aşa? Nu ştie că 
femeia lui din rasa omenească a venit să îl prindă pe Suriel, deoa- 
rece el nu îi poate da răspunsurile pe care le caută. Dar este prea 

târziu, omule - pentru Marele Lord, pentru tine, poate şi pentru 
tărâmul vostru. 

În ciuda tuturor lucrurilor spuse, în ciuda ordinului de a nu mai 
pune întrebări şi de a rămâne cu Tamlin, cuvintele „femeia lui din 
specia umană“ fură cele care îmi răsunară în minte. Asta mă făcu să 
strâng din dinți. 

Suriel continuă: 

- Dincolo de violenta mare de vest există un alt regat al spiri- 
duşilor numit Hybern, condus de un rege puternic şi rău. Da, de un 
rege, spuse el când am ridicat o sprânceană. Nu de un Mare Lord — 
acolo, teritoriul lui nu este divizat în regate. Acolo, el face legea. 
Oamenii nu mai există în acel regat — deşi tronul lui este făcut din 
oasele lor. 

Acea mare insulă pe care o văzusem pe hartă, cea care nu cedase 
niciun teritoriu oamenilor după Tratat. Şi un tron din oase. În sto- 
mac, brânza pe care o mâncasem se transformă în plumb. 

- De ceva timp, Regele din Hybern este nemulțumit de Tratatul 
pe care ceilalți Mari Spiriduşi ai lumii l-au încheiat cu voi, oamenii, 
cu mult timp în urmă. Este supărat că a fost forțat să-l semneze, să-i 
lase pe sclavii lui muritori să plece şi să rămână blocat pe insula lui 
umedă şi verde de la capătul lumii. Și, astfel, acum o sută de ani, i-a 
trimis pe cei mai de încredere şi mai loiali comandanți, pe cei mai 
pricepuți războinici, rămăşiţele unei vechi armate pe care o condu- 
sese cândva spre continent, să declare un război foarte dur împo- 
triva voastră, a oamenilor, toți la fel de flămânzi și răi ca el. Ca spioni, 
curteni şi amanți, s-au infiltrat în diferitele Regate ale Marilor 
Spiridușşi, regate şi imperii din toată lumea timp de cincizeci de ani, 
iar când au adunat suficiente informaţii, regele a făcut un plan. Dar 
acum aproape cincizeci de ani, unul dintre comandanții lui nu i s-a 
supus. Amăgitoarea. Şi... 

Suriel se îndreptă de spate. 

- Nu suntem singuri. 

Am încordat mai puternic arcul, dar l-am îndreptat în jos, scru- 
tând inutil copacii, dar totul se liniştise deja în prezenţa lui Suriel. 

- Omule, trebuie să mă eliberezi şi să fugi, spuse ea, mărindu-şi 
ochii plini de moarte. Fugi la conacul Marelui Stăpân. Nu uita ce 
ţi-am spus — rămâi cu Marele Stăpân şi vei trăi să vezi cum totul se 
va îndrepta. 

- Ce este? 

Dacă aș fi ştiut ce venea, aş fi avut o șansă mai bună să... 

- Naga - spiriduşi făcuți din umbre, ură şi putreziciune. Mi-au 
auzit strigătul — şi te-au mirosit. Eliberează-mă, omule. Mă vor în- 
temniţa, dacă mă prind aici. Eliberează-mă şi întoarce-te lângă 
Marele Stăpân. 

La naiba. La naiba. 

M-am întins către laţ, obligându-mă să las arcul şi să iau cuțitul, 
dar patru siluete ca nişte umbre, atât de întunecate, încât păreau fă- 
cute dintr-o noapte fără stele, alunecară printre mesteceni. 


CAPITOLUL 
[S 


Naga izvorau dintr-un coşmar. Acoperiți cu solzi negri și nimic 
mai mult, erau o combinaţie oribilă de trăsături de șarpe şi corpuri 
de bărbaţi umanoizi, ale căror braţe puternice se sfârşeau cu gheare 
negre şi lustruite, menite să sfâşie carnea. 

Acestea erau creaturile legendelor pline de sânge, care se strecu- 
raseră prin zid ca să chinuie şi să omoare muritorii. Cei pe care aș fi 
fost bucuroasă să-i omor în acea zi, în pădurea înzăpezită. Ochii lor 
imenşi, în formă de migdală, ne examinară cu lăcomie pe mine şi 
pe Suriel. 

Patru dintre ei se opriră de partea cealaltă a poienii, Suriel aflân- 
du-se între mine şi ei, iar eu mi-am îndreptat săgeata spre cel din 
centru... 

Creatura zâmbi, dezvăluind un rând de dinţi foarte ascuțiți şi o 
limbă despicată şi argintie, care îi atârna afară. 

- Mama Întunecată ne-a trimis un dar astăzi, fraților, spuse el, 
uitându-se la Suriel, care zgâria acum lațul. 

Ochii de ambră ai creaturilor naga se fixară asupra mea. 

- Şi o masă. 

- Nu prea ai ce mânca, spuse altul, flexându-şi ghearele. 

Am început să mă retrag - spre râu, spre conacul de dincolo de 
acesta, cu săgeata îndreptată spre ei. Un țipăt de-al meu l-ar fi 

informat pe Lucien - dar nu puteam să respir. Şi ar fi putut să nu 
vină deloc, dacă mă trimisese aici. Mi-am concentrat simţurile pe 
paşii în retragere. 

- Omule, mă imploră Suriel. 

Aveam zece săgeți — nouă, imediat ce o trăgeam pe cea din arc. 
Niciuna nu era din frasin, dar poate că i-ar fi reținut pe naga sufi- 
cient timp încât să fug. 

M-am mai retras un pas. Cei patru naga se apropiară ca şi când ar 
fi savurat lentoarea vânătorii, ca şi când ar fi ştiut că deja câștigaseră. 

Aveam trei secunde să mă hotărăsc. Trei secunde să-mi pun în 
aplicare planul. 

Cu mâna tremurând, am încordat mai mult arcul. 

Apoi, am ţipat. Ascuţit și tare şi cu fiecare moleculă de aer din 
plămânii mei prea încordaţi. 

Acum că naga erau concentrați asupra mea, am tras spre sfoara 
care îl ţinea pe loc pe Suriel. 

Laţul se desfăcu. Ca o umbră în vânt, Suriel dispăru, o rafală în- 
tunecată care îi făcu pe cei patru naga să se retragă, şovăitori. 

Cel mai apropiat de mine fugi spre Suriel, întinzându-și linia 
puternică a gâtului acoperit cu solzi. Nu mai era nicio şansă ca mişcă- 
rile mele să nu mai fie considerate un atac neprovocat - nu acum, 
când văzuseră cât de bine ţineam. Voiau în continuare să mă omoare. 

Aşadar, am tras cu săgeata. 

Vârful străluci ca o stea căzătoare prin întunericul pădurii și 
dură o clipă până să lovească ţinta, iar sângele ţâșni în aer. Naga se 
rostogoli pe spate chiar în momentul în care cei trei rămași se în- 
toarseră spre mine. Nu ştiam dacă îl omorâsem. Dispăruse deja. 

Am alergat spre râu pe ruta calculată mai devreme, fără să în- 
drăznesc să privesc înapoi. Lucien spusese că avea să fie în apro- 
piere, dar eram încă în adâncul pădurii, încă departe de conac şi 
de ajutor. 

Crengi şi ramuri trosniră în spatele meu - prea aproape — şi mârâi- 
turi care sunau foarte diferit de cele ale lui Tamlin, ale lui Lucien, 
ale unui lup sau ale oricărui alt animal umplură pădurea liniştită. 

Singura mea speranţă de a scăpa cu viaţă era să fug mai repede 
decât ei, suficient timp cât să ajung la Lucien, iar asta doar dacă era 
acolo, aşa cum promisese. Nu mi-am permis să mă gândesc la toate 
dealurile pe care trebuia să le urc imediat ce ieşeam din pădure. Sau 
la ce aveam să fac dacă Lucien se răzgândise. 

Trosnetul desişului se auzi mai tare şi mai aproape, iar eu am 
virat spre dreapta, sărind peste râu. Apa curgătoare ar fi putut să îl 
oprească pe Suriel, dar un sâsâit şi o bufnitură, la mică distanță în 
urma mea, îmi dădură de înţeles că nu îi împiedicase pe naga. 

Am cotit prin desiș, iar spinii îmi zgâriară obrajii. Abia le sim- 
team înţepăturile sau sângele cald care-mi curgea pe față. Nu fu 
timp nici măcar să mă strâmb de durere, nu când două siluete întu- 
necate mă flancară, apropiindu-se pentru a-mi tăia calea. 

Genunchii protestară când m-am forțat şi mai mult, concentrân- 
du-mă la strălucirea care creştea în capătul pădurii. Naga din dreap- 
ta mea se năpusti însă spre mine, atât de repede, încât am putut 
doar să sar într-o parte ca să evit ghearele sfâşietoare. 

M-am împiedicat, dar am rămas în picioare tocmai când naga din 
stânga mea se năpusti. M-am oprit brusc şi am balansat arcul cu o 
mişcare largă. Aproape că l-am scăpat când a atins acea față de şarpe, 
iar oasele i se zdrobiră cu un țipăt oribil. Am sărit repede peste imen- 
sul corp căzut, fără să mă opresc şi fără să mă uit după ceilalți. 

Am înaintat trei metri înainte ca al treilea naga să păşească în 
fața mea. 

Am balansat arcul spre capul lui. Se feri. Ceilalți doi sâsâiră, apro- 
piindu-se în spatele meu, iar eu am apucat mai bine arcul. 

Eram înconjurată. 

M-am întors încet, pregătită să lovesc cu arcul. 

Unul dintre ei mă adulmecă, mărindu-şi acele nări ca nişte fante. 

- Creatură umană sfrijită, spuse el celorlalți, ale căror zâmbete 
se lărgiră. Ştii ce am pierdut din cauza ta? 

Nu aveam de gând să cedez fără luptă, fără să iau cu mine câțiva 
dintre ei. 

- Du-te dracului, am spus gâfâind. 

Ei râseră, apropiindu-se. Am tras cu arcul spre cel mai apropiat. 
Acesta se feri, chicotind. 

- Ne vom juca - deşi s-ar putea să nu ţi se pară amuzant. 

Am strâns din dinți şi am tras din nou. Nu urma să fiu vânată ca 
o căprioară înconjurată de lupi. Aveam să scap; aveam... 

O mână neagră cu gheare îmi apucă arcul şi un trosnet răsună 
prin pădurea prea liniștită. 

Aerul îmi ieşi rapid din piept şi am avut timp să mă întorc doar 
pe jumătate înainte ca unul dintre ei să mă apuce de gât și să mă 
trântească. Îmi lovi brațul de pământ atât de tare încât mă durură 
oasele, iar degetele mi se răsfirară, scăpând ce mai rămăsese din 
arcul meu. 

- Când vom termina să-ți jupuim pielea, îţi vei dori să nu fi in- 
trat în Prythian, îmi spuse el în față, băgându-mi pe gât duhoarea 
de hoit. 

M-am înecat. 

- Te vom tăia în felii atât de subțiri, încât nu va mai rămâne ni- 
mic de dat la ciori. 

O flacără albă şi fierbinte mă străbătu. Mânie, groază sau instinct 
sălbatic, nu ştiu ce era. Nu m-am gândit. Am apucatcuţitul din gheată 
şi i l-am înfipt în gâtul tare. 

Când mi-am strigat furia, groaza, sângele îmi șiroi pe față și în 
gură. Naga se lăsă pe spate. M-am ridicat înainte ca alți doi să mă 
poată imobiliza, dar ceva tare ca piatra mă lovi în față. Căzând la 
pământ, am simțit gust de sânge, pământ şi iarbă. Am văzut stele 
verzi şi m-am ridicat din nou în picioare, din instinct, apucând 
cuțitul de vânătoare al lui Lucien. 

Nu aşa, nu așa, nu așa. 

Unul dintre ei sări spre mine, iar eu m-am ferit într-o parte. Îmi 
prinse mantia cu ghearele şi o trase, sfâşiind-o chiar în momentul 
în care însoțitorul lui mă aruncă la pământ, rupându-mi mâinile 
cu labele. 

- Vei sângera, gâfâi unul din ei, râzând în sinea lui la vederea 
cuţitului pe care-l ridicasem. Te vom tăia încet. 

Îşi mişcă ghearele - perfecte pentru tăieturi adânci şi brutale. 
Deschise gura din nou şi un răget asurzitor răsună prin poiană. 

Nu ieşise însă din gâtul creaturii. 

Zgomotul nu se împrăştiase înainte ca naga să zboare de pe mine, 
sfărâmându-se atât de tare de un copac, încât lemnul se crăpă. I-am 
recunoscut strălucirea aurie a măștii, părul şi ghearele lungi şi mor- 
tale, înainte ca Tamlin să sfâşie creatura. 

Naga care mă ţinea ţipă şi mă eliberă, sărind în picioare când 
ghearele lui Tamlin îi sfârtecară gâtul însoţitorului său. Carnea şi 
sângele zburară. 

Am rămas la pământ, aşteptând, cu lama pregătită. 

Tamlin mai urlă o dată, arătându-şi caninii lungi; măduva din 
oase mi se răci, iar creatura care mai rămase fugi spre pădure. Făcu 
doar câţiva pași înainte ca Tamlin să-l atace, punându-l la pământ, 
eviscerându-l cu o singură mişcare lungă. 

Am rămas unde eram, cu faţa pe jumătate afundată în frunze, 
crengi şi muşchi. Nu am încercat să mă ridic. Tremuram atât de 
tare, încâtam crezut că aveam să mă dezmembrez. Era tot ce puteam 
face pentru a ţine în continuare cuțitul. Tamlin se ridică în picioare, 
smulgându-şi ghearele din abdomenul creaturii. Sângele curgea din 
ele, pătând muşchiul verde. 

Mare Lord. Mare Lord. Mare Lord. 

Furia sălbatică încă îi mocnea în privire, iar eu am tresărit când 
a îngenuncheat lângă mine. A întins din nou mâna spre mine, dar 
m-am smucit înapoi, departe de ghearele însângerate, încă la vedere. 

M-am ridicat în şezut înainte de a tremura din nou. Ştiam că nu 
puteam să mă ridic în picioare. 

- Feyre, spuse el. 

Mânia îi dispăru din ochi, iar ghearele se retraseră înapoi sub 
piele, dar răgetul încă răsuna în urechile mele. Sunetul fusese doar 
o furie primară. 

- Cum? 

A fost tot ce am reușit să spun, dar el m-a înțeles. 

- Am urmărit o haită de naga - aceştia patru au scăpat şi, pro- 
babil, ţi-au luat urma prin aceste păduri. Te-am auzit țipând. 

Deci, nu ştia despre Suriel. El venise să mă ajute. 

Îmi întinse mâna, iar eu am tremurat când şi-a trecut degetele 
reci şi ude peste obrazul meu, care mă durea şi ustura. Sânge — erau 
pătate de sânge. Și, judecând după cât de lipicioasă era fața mea, 
ştiam că eram destul de împroşcată cu sânge încât să nu mai conteze. 

Durerea feței şi a braţul se diminuă, apoi dispăru. Se încruntă 
puțin când îmi văzu vânătaia deja apărută pe obraz, dar zvâcnirea 
se reduse rapid. Mirosul metalic al magiei mă învălui, apoi zbură cu 
o briză uşoară. 

- Am găsit unul mort la un kilometru distanță, continuă el, 
luându-și mâinile de pe față cât îşi scoase centura şi tunica, pe care 
mi-o înmână. 

Partea din faţă a tunicii mele fusese sfâșiată de ghearele acelor 
naga. 

- Am văzut una dintre săgețile mele în gâtul lui, aşa că i-am ur- 
mărit până aici. 

Am îmbrăcat tunica lui Tamlin peste a mea, fără a lua în seamă 
cât de uşor i se vedeau mușchii sculptați pe sub cămașa albă, felul în 
care hainele îmbibate cu sânge îi scoteau şi mai mult în evidenţă. 
Un prădător pur-sânge, instruit să ucidă fără să stea pe gânduri, fără 
remuşcări. Am tremurat din nou şi am savurat căldura care trecea 

prin material. Mare Lord. Trebuia să-mi fi dat seama, să fi bănuit. 
Poate că nu am vrut — poate că îmi fusese frică. 

- Poftim, spuse el, ridicându-se în picioare și întinzându-mi o 
mână pătată de sânge. 

Nu am îndrăznit să privesc spiriduşii naga omorâţi când i-am 
apucat mâna întinsă şi m-am ridicat. Genunchii îmi tremurau, dar 
am rămas în picioare. 

Am privit mâinile noastre unite, ambele acoperite cu sânge care 
nu ne aparținea. 

Nu, nu fusese singurul care vărsase sânge acum. Probabil că asta 
mă transformase și pe mine într-o bestie ca el. Dar mă salvase. 
Omorâse pentru mine. 

- Vreau să ştiu ce făceai aici, spuse el. 

„Nu. Cu siguranță, nu.“ Nu după ce mă avertizase deja de nenu- 
mărate ori. 

- M-am gândit să nu mă limitez la casă şi grădină. Nu mi-am 
dat seama că am ajuns atât de departe. 

El îmi lăsă mâna și oftă zgomotos. 

- În zilele în care sunt plecat să rezolv... probleme, stai aproape 
de casă. 

Am dat din cap, puţin amorțită. 

- Mulţumesc, am mormăit eu, luptându-mă cu tremuratul care 
îmi chinuia corpul şi mintea. 

Faptul că eram acoperită de sângele creaturilor naga devenise 
aproape insuportabil. 

- Nu, nu pentru asta. Pentru că mi-ai salvat viaţa, vreau să spun. 

Mi-am dorit să-i spun cât de mult însemna pentru mine faptul 
că Marele Lord al Regatului Primăverii credea că meritam să fiu 
salvată, dar nu mi-am găsit cuvintele. 

Colţii îi dispărură. 

- Atât... am putut să fac. Ei nu ar fi trebuit să intre atât de mult 
pe pământurile mele. 

Scutură din cap, mai mult ca pentru sine. 

- Să mergem acasă, spuse el, scutindu-mă de efortul de a-i 
explica de ce venisem aici, în primul rând. 

Nu m-am îndurat să-i spun că acel conac nu era casa mea — că s-ar 
fi putut nici să nu mai am o casă. 

Ne-am întors în linişte, amândoi murdari de sânge și palizi. Încă 
simțeam măcelul pe care îl lăsasem în urmă - pământul şi copacii 
îmbibaţi cu sânge. Bucăţile de naga. 

Ei bine, măcar aflasem ceva de la Suriel. Chiar dacă nu era în 
întregime ce voiam să aud - sau să aflu. 

„Rămâi cu Marele Lord.“ Bine - părea destul de ușor. În ceea ce 
privea însă lecţia de istorie pe care voia să mi-o dea, despre regi răi 
şi comandanții lor şi legătura pe care o avea cu faptul că trebuia să 
fiu alături de Marele Lord, boala... Încă nu aveam destule detalii 
încât să-mi avertizez familia. Suriel îmi spusese însă să nu mai caut 
răspunsuri. 

Aveam sentimentul că aș fi făcut o prostie dacă nu i-aş fi ascultat 
sfatul. Atunci, familia trebuia să se descurce cu puţinele informaţii 
pe care le aveam. Speram că aveau să fie suficiente. 

Nu l-am mai întrebat pe Tamlin nimic despre naga - despre cât 
de mulți omorâse înainte ca acei patru să scape - nu i-am mai pus 
nicio întrebare, deoarece nu am remarcat nicio urmă de sentiment 
al victoriei, ci, mai degrabă, un fel de nesfârşită ruşine şi înfrângere. 


CAPITOLUL 
16 


După ce m-am înmuiat în cadă timp de aproape o oră, m-am 
trezit stând pe un scaun cu spătarul lăsat, în fața șemineului aprins 
din camera mea, savurând senzaţia pe care mi-o dădea Alis, care 
îmi pieptăna părul ud. Deşi cina trebuia să fie servită curând, Alis 
îmi aduse o ceașcă de ciocolată topită şi refuză să mai facă altceva 
până când nu luam câteva guri. 

Era cel mai bun lucru pe care îl gustasem vreodată. Am băut 
din cana grea cât timp Alis mi-a pieptănat părul, aproape torcând 
la senzaţia pe care mi-o dădeau degetele ei subţiri de-a lungul scal- 
pului meu. 

Când am fost sigură că toate celelalte servitoare coborâseră la 
parter ca să ajute la masa de seară, mi-am pus cana în poală. 

- Dacă mai mulți spiriduşi vor trece graniţele regatului şi vor 
ataca, va începe un război? 

„Poate că ar trebui să luăm atitudine — poate că a sosit timpul să 
spunem stop“, îi zisese Lucien lui Tamlin în acea primă seară. 

Peria se opri. 

- Nu pune asemenea întrebări. Vei atrage ghinionul. 

M-am răsucit pe scaun, ridicându-mi privirea spre fața ei mascată. 

- De ce nu-şi stăpânesc ceilalți Mari Lorzi supușii? De ce li se per- 
mite acestor creaturi groaznice să meargă pe unde vor? Cineva... ci- 
neva a început să-mi spună o poveste despre un rege din Hybern... 

Alis mă apucă de umăr şi mă întoarse. 

- Nu e treaba ta. 

- O, ba eu cred că este. 

M-am întors din nou, apucând spătarul scaunului din lemn. 

- Dacă toate astea scapă în lumea oamenilor - dacă începe un 
război sau dacă această boală ne otrăveşte pământurile... 

Am alungat spaima care mă copleşea. Trebuia să-mi avertizez 
familia — trebuia să le scriu. Curând. 

- Cu cât ştii mai puţine, cu atât mai bine. Lasă-l pe Lordul 
Tamlin să se ocupe de asta - este singurul care o poate face. 

Asta spusese şi Suriel. Ochii căprui ai lui Alis erau duri, neier- 
tători. 

- Credeai că nimeni nu mi-ar spune ce ai cerut din bucătărie 
astăzi sau că nu şi-au dat seama pe cine voiai să prinzi? Fată proastă. 
Dacă Suriel nu ar fi fost în toane bune, ai fi meritat moartea pe care 
ti-ar fi oferit-o. Nu ştiu ce este mai rău: asta sau prostia ta cu puca. 

- Tu ai fi făcut altceva? Dacă ai fi avut o familie... 

- Am o familie. 

Am măsurat-o din priviri. Nu avea niciun inel pe deget. 

Alis îmi observă privirea şi spuse: 

- Sora mea și partenerul ei au fost omorâți acum aproape cinci- 
zeci de ani, lăsând în urmă doi copii. Tot ce fac, toată munca mea, 
este pentru acei băieți. Așadar, fetiţo, nu ai dreptul să mă priveşti 
aşa şi să mă întrebi dacă aș fi făcut altfel. 

- Unde sunt? Locuiesc aici? Poate că de aceea erau cărți pentru 
copii în birou. Poate că acele două mici siluete strălucitoare din gră- 
dină... Poate că ei erau. 

- Nu, nu locuiesc aici, spuse ea, prea tăios. Sunt în altă parte — 
foarte departe. 

M-am gândit la vorbele ei, apoi mi-am înclinat capul. 

- Copiii spiriduşi cresc diferit? Dacă părinţii lor au fost omo- 
râți în urmă cu aproape cincizeci de ani, e puţin probabil să mai fie 
copii mici. 

- O, unii cresc la fel ca voi şi se pot reproduce la fel de des ca 
iepurii, dar sunt alţii - ca mine, ca Marea Zână - care rareori pot 
face copii. Cei care se nasc îmbătrânesc ceva mai lent. Toţi am fost 
şocaţi când sora mea a născut un al doilea copil, doar cinci ani mai 
târziu, iar cel mai mare nici nu va ajunge la maturitate până la vârsta 
de şaptezeci şi cinci de ani. Dar aceștia sunt foarte rari — toţi copiii 
noştri sunt aşa — şi mult mai dragi nouă decât pietrele preţioase 
sau aurul. 

Strânse din dinți suficient de tare încât să ştiu că era tot ce aveam 
să aflu de la ea. 

- Nu am vrut să pun la îndoială dăruirea ta pentru ei, am spus 
eu în şoaptă. 

Pentru că nu a răspuns, am adăugat: 

- Înţeleg ce vrei să zici, că faci totul pentru ei. 

Alis îşi ţuguie buzele, dar spuse: 

- Data viitoare când nebunul de Lucien îți mai oferă sfaturi 
despre cum să prinzi un Suriel, vino la mine. Pui morţi de găină, pe 
naiba! Tot ce trebuie să faci este să îi oferi o mantie nouă şi o ai la 
picioarele tale. 


Ba 


Până să intru în sala de mese, m-am oprit din tremurat şi m-am 
încălzit puţin. Fie că era sau nu Marele Lord al Prythianului, nu 
avea să mă intimideze - nu după cele trăite astăzi. 

Lucien şi Tamlin mă aşteptau deja la masă. 

- Bună seara, am spus eu, mergând spre scaunul meu obişnuit. 

Lucien îşi înclină capul, uşor mirat, iar eu am dat subtil din cap 
când m-am aşezat. Secretul lui încă era în siguranţă, deşi merita 
să fie bătut pentru că mă trimisese atât de nepregătită să prind 
un Suriel. 

Lucien se aplecă puţin în scaun. 

- Am auzit că voi doi aţi avut o după-amiază destul de emoțio- 
nantă. Aș fi vrut să fiu acolo, să vă ajut. 

O scuză ascunsă, rostită cu jumătate de gură, dar eu mi-am 
înclinat din nou capul, uşor, către el. 

- Ei bine, încă arăţi minunat, fără a ţine seama de după-amiaza 
infernală, spuse cu o delicateţe puţin forțată. 

Am pufnit. În viaţa mea nu arătasem niciodată minunat. 

- Credeam că spiriduşii nu pot minţi. 

Tamlin se înecă cu vinul, dar Lucien rânji, întinzându-şi acea 
cicatrice mare şi urâtă. 

- Cine ţi-a spus asta? 

- Toată lumea o ştie, am răspuns eu, umplându-mi farfuria şi 
începând să pun sub semnul întrebării tot ce îmi spuseseră până 
atunci, fiecare declaraţie pe care o acceptasem ca pe un pur adevăr. 

Lucien se lăsă pe spătarul scaunului, zâmbind cu încântarea 
unei feline. 

- Bineînţeles că putem minţi. Considerăm minciuna o artă. Am 
minţit când le-am spus muritorilor din Antichitate că nu putem 
minţi. Cum altfel am fi putut să-i facem să aibă din nou încredere în 
noi şi să ne facă voia? 

Gura mea deveni o linie subțire. Spunea adevărul, deoarece, dacă 
minţea... Logica acestui fapt mă derută. 

- Fierul? am reușit eu să întreb. 

- Nu are niciun efect. Doar frasinul, după cum bine ştii. 

Faţa mi se încălzi. Crezusem tot ce îmi spuseseră. Poate că și Suriel 
minţise azi, în legătură cu acea lungă explicaţie despre politica tă- 
râmului spiridușilor. Despre faptul că trebuia să rămân cu Marele 
Lord şi că totul avea să fie bine, într-un sfârşit. 

M-am uitat la Tamlin. Marele Lord. Asta nu era o minciună - sim- 
team în oase acest adevăr. Chiar dacă nu se purta ca nemiloşii Mari 
Lorzi din legende, care sacrificaseră fecioare şi omorâseră oameni 
după bunul plac. Nu, Tamlin era... exact ca bogăţiile şi confortul 

Prythianului, pe care le descriau acei fanatici Copii ai celor Binecu- 
vântați, cu ochi de vițel. 

- Chiar dacă Lucien a dezvăluit unele dintre secretele noastre 
cele mai bine păzite, spuse Tamlin, mârâind spre interlocutorul lui 
când rosti ultimul cuvânt, niciodată nu am folosit împotriva ta in- 
formaţiile greşite pe care le ai. 

Privirea lui o întâlni pe a mea. 

- Niciodată nu te-am mințit intenționat. 

Am reuşit să dau din cap şi am luat o gură mare de apă. Am 
mâncat în linişte, prea ocupată să încerc să descifrez fiecare cuvânt 
auzit fără să vreau de când sosisem aici, încât nu mi-am dat seama 
când Lucien se ridică de la masă înainte de desert. Am fost lăsată 
singură cu cea mai periculoasă ființă pe care o întâlnisem vreodată. 

Pereții camerei se strânseră în jurul meu. 

- Te simți... mai bine? 

Deşi îşi sprijinea bărbia într-un pumn, îngrijorarea - şi poate 
surpriza faptului că era îngrijorat — îi strălucea în ochi. 

Am înghiţit în sec. 

- Dacă nu voi mai întâlni vreodată un naga, mă voi considera 
norocoasă. 

- Ce căutai în pădurea vestică? 

Adevăr sau minciună, minciună sau adevăr... ambele. 

- Am auzit cândva o legendă despre o creatură care îţi răspunde 
la întrebări, dacă o prinzi. 

Tamlin tresări când ghearele îi ieşiră, tăindu-i faţa. Rănile i se 
închiseră însă imediat, pe pielea aurie curgându-i doar o dâră de 
sânge, pe care o şterse cu mâneca. 

- Ai fost să prinzi un Suriel. 

- Am prins un Suriel, l-am corectat eu. 

- Şi ţi-a spus ce voiai să ştii? 

Nu eram sigură dacă respira. 

- Am fostîntrerupți de naga înainte de a-mi spune ceva important. 

Îşi strânse buzele. 

- Aş țipa, dar cred că ziua de azi a fost o pedeapsă suficientă. 

Scutură din cap. 

- Chiar l-ai prins pe Suriel. O fată din specia umană! 

Făcând abstracție de mine şi de tot ce se întâmplase după-amiază, 
m-am strâmbat. 

- Se presupune că e greu? 

Chicoti, apoi scoase ceva din buzunar. 

- Ei bine, dacă sunt norocos, nu va trebui să prind un Suriel ca 
să aflu ce este asta. 

Îmi arătă lista mea mototolită cu cuvinte. 

Inima mi se prăvăli în stomac. 

- Este... nu puteam să mă gândesc la o minciună potrivită - totul 
era absurd. 

- Neobişnuit? Coadă? Căsăpi? Conflagraţie? citi el lista. 

Mi-a venit să mă ghemuiesc şi să mor. Cuvinte pe care nu le-am 
recunoscut din carte - cuvinte care păreau atât de simple, atât de 
absurd de uşoare, acum că le rostea cu voce tare. 

- Este un poem despre cum să mă omori şi să îmi arzi corpul? 

Am simţit un nod în gât şi a trebuit să-mi strâng pumnii, ca să 
nu-mi ascund faţa în spatele lor. 

- Noapte bună, am spus eu, aproape şoptit, și m-am ridicat, cu 
genunchii tremurând. 

Când am ajuns lângă ușă, îmi vorbi din nou. 

- Îi iubeşti foarte mult, nu-i așa? 

M-am întors pe jumătate spre el. Ochii lui verzi îi întâlniră pe ai 
mei când se ridică de pe scaun şi veni spre mine. Se opri la o distanță 
onorabilă. 

Încă ţinea strâns în mână lista de cuvinte stâlcite. 

- Mă întreb dacă familia ta ştie asta, murmură el, că tot ce ai făcut 
nu a avut legătură cu promisiunea făcută mamei tale sau cu tine, ci 
cu ei. 

Nu am spus nimic, neavând încredere în voce să-mi ascundă 
ruşinea. 

Ştiu — ştiu că atunci când am spus-o mai devreme nu a sunat 
bine, dar aş putea să te ajut să scrii... 

- Lasă-mă în pace, i-am zis eu. 

Aproape că am ieşit din cameră când am dat peste cineva - peste 
el. Am făcut un pas înapoi. Uitasem cât de rapid era. 

- Nu te insult. 

Vocea lui calmă făcu totul să sune mai rău. 

- Nu am nevoie de ajutorul tău. 

- Evident că nu, spuse el, zâmbind pe jumătate. 

Dar zâmbetul îi dispăru. 

- Un om care poate dobori un spiriduș în blană de lup, care l-a 
prins pe Suriel şi a ucis doi naga de unul singur... 

Se sufocă de râs și îşi scutură capul. Lumina focului dansă pe 
masca lui. 

- Sunt proşti. Proşti să nu vadă asta. 

Se strâmbă, dar în ochii lui nu se citi răutate. 

- Poftim, spuse, întinzându-mi lista de cuvinte. 

Am băgat-o în buzunar. M-am întors, dar el mă apucă uşor de braţ. 

- Ai renunțat la foarte multe pentru ei. 

Îşi ridică şi cealaltă mână, de parcă ar fi vrut să-mi mângâie 
obrazul. M-am pregătit să mă atingă, dar îşi cobori mâna înainte 
să o facă. 

- Ştii măcar să râzi? 

Mi-am smucit mâna, incapabilă să-mi opresc cuvintele mâni- 
oase. La naiba cu Marele Lord! 

- Nu vreau mila ta. 

Ochii lui de jad erau atât de strălucitori, încât mă hipnotizau. 

- Dar un prieten? 

- Spiridușii pot să fie prieteni cu muritorii? 

- Acum cinci sute de ani, mulți spiriduși erau prieteni cu muri- 
torii într-atât, încât să meargă la război în numele lor. 

- Poftim? 

Nu mai auzisem asta niciodată, iar lucrul acesta nu era repre- 
zentat în acea pictură murală din birou. 

Ridică din umeri. 

- Cum crezi că armatele oamenilor au supraviețuit atât de mult 
şi au făcut atâtea stricăciuni până când specia mea a acceptat chiar 
şi să încheie un tratat? Doar cu arme din frasin? Au existat spiriduși 
care au luptat şi murit de partea oamenilor, pentru libertatea lor, şi 
care au suferit când singura soluţie a fost să ne separăm. 

- Ai fost unul dintre ei? 

- Atunci eram un copil, prea tânăr ca să înţeleg ce se întâmpla 
sau să mi se spună, măcar, zise el. 

Un copil. Ceea ce însemna că ar fi trebuit să aibă peste... 

- Dar, dacă aş fi avut vârsta potrivită, aş fi fost unul dintre ei. 
Împotriva sclaviei, împotriva tiraniei, mi-aș fi înfruntat bucuros 
moartea, indiferent de libertatea cui aș fi apărat-o. 

Nu eram sigură că aş fi procedat la fel. Prioritatea mea ar fi fost 
să-mi protejez familia — și aş fi ales orice tabără ar fi putut să o ţină 
în mai multă siguranță. Până acum, nu mă gândisem la asta ca la 
o slăbiciune. 

- Dacă te ajută cu ceva, spuse Tamlin, familia ta ştie că eşti în 
siguranţă. Nu-şi amintesc bestia care a dat buzna în casa lor şi cred 
că o mătuşă îndepărtată şi foarte bogată te-a chemat să o ajuţi, de- 
oarece este pe patul de moarte. Ştiu că eşti în viaţă, hrănită şi îngri- 
jită. Ştiu şi că au existat zvonuri despre o... ameninţare din Prythian 
şi sunt pregătiți să fugă dacă apare vreunul dintre semnele care pre- 
vestesc prăbușirea zidului. 

- Tu... tu le-ai modificat amintirile? 

Am făcut un pas înapoi. Aroganța spiridușilor, o asemenea aro- 
ganță încât să ne modifice mințile, să ne implanteze gânduri de 
parcă nu ar fi fost o violare... 

- Le-am vrăjit amintirile - am pus un văl peste ele. M-am temut 
că tatăl tău ar putea să vină după tine sau să convingă nişte săteni să 
traverseze zidul împreună cu el, încălcând şi mai mult Tratatul. 

Şi ar fi murit oricum cu toții, imediat ce ar fi dat de puca, Bogge 
sau naga. O linişte îmi acoperi mintea, până când am devenit atât 
de extenuată, încât nu am mai putut gândi, până când nu am mai 
reușit să mă abțin să spun: 

- Nu îl cunoşti. Tata nu s-ar fi deranjat să o facă. 

Tamlin se uită la mine pentru mult timp. 

- Ba da, ar fi făcut-o. 

Dar nu ar fi făcut-o - nu cu acel genunchi sucit, pe care l-ar fi 
folosit drept scuză. În acel moment, mi-am dat seama că iluzia cre- 
ată de puca dispăruse. 

Hrăniţi, îngrijiţi şi în siguranţă - fuseseră avertizați despre boală, 
fie că înțeleseseră acel avertisment, fie că nu. Privirea lui era sinceră. 
Mersese mai departe decât aș fi bănuit, pentru a-mi domoli grijile. 

- Chiar i-ai avertizat despre posibila amenințare? 

El dădu serios din cap. 

- Nu un avertisment direct, ci unul ţesut în vraja memoriei lor - 
împreună cu un ordin de a fugi la primul semn că nu este în re- 
gulă ceva. 

Aroganţă de spiriduș, dar... dar făcuse mai mult decât aș fi putut 
face eu. Familia mea ar fi putut să-mi nesocotească scrisoarea cu 
totul. Dacă aș fi ştiut că avea aceste abilități, poate că i-aș fi cerut 
Marelui Lord să le vrăjească amintirile, dacă nu ar fi făcut-o chiar el. 

Chiar nu aveam de ce să mă îngrijorez, în afară de faptul că pro- 
babil mă uitaseră mai curând decât mă aşteptam. Nu puteam să-i 
învinovăţesc. Îmi ţinusem promisiunea, îmi dusesem sarcina la bun 
sfârșit... Ce mai aveam de făcut? 

Lumina focului dansă pe masca lui, încălzind aurul și făcând 
smaraldele să strălucească, în varii culori şi nuanțe cărora nu le ştiam 
numele, pe care voiam să le cataloghez şi să le unesc. Culori pe care 
nu aveam niciun motiv să nu le studiez acum. 

- Să pictez, am spus eu, abia suflând. 

EI îşi înclină capul, iar eu am înghiţit, îndreptându-mi umerii. 

- Dacă... dacă nu cer prea mult, aş vrea nişte vopsea. Şi pensule. 

Tamlin clipi. 

- Îţi place arta? Îi place să pictezi? 

Cuvintele lui stângace nu erau neplăcute. Fură suficiente încât 
să spun: 

- Da. Nu, nu pictez frumos, dar, dacă nu este un deranj prea 
mare... Voi picta afară, ca să nu fac mizerie, dar... 

- Afară, în casă, pe acoperiș... pictează oriunde vrei. Nu-mi pasă, 
spuse el. Dar dacă îţi trebuie vopsea şi pensule, vei avea nevoie şi de 
hârtie şi pânză. 

- Pot să lucrez — să ajut pe la bucătărie sau în grădină - să plătesc 
pentru ele. 

— Mai mult i-ai încurca. Va dura câteva zile să fac rost de ele, dar 
vopseaua, pensulele, pânzele şi spaţiul sunt ale tale. Lucrează ori- 
unde vrei. Casa asta este şi aşa prea curată. 

- Mulţumesc, vorbesc serios, cu adevărat. Mulţumesc. 

- Desigur, zise calm. 

M-am întors, dar el vorbi din nou: 

- Ai văzut galeria? 

Am întrebat, pe nerăsuflate: 

- Există o galerie în casa asta? 

Rânji. Marele Lord al Regatului Primăverii rânji cu adevărat. 

- Am închis-o când am moştenit acest loc. 

Când moştenise titlul pe care nu părea încântat să îl păstreze. 

- Părea o pierdere de timp ca servitorii să o păstreze curată. 

Bineînţeles că da, pentru un războinic instruit. 

- Mâine voi fi ocupat, iar galeria trebuie curățată, deci... continuă 
el. Poimâine... lasă-mă să ţi-o arăt poimâine. 

Îşi frecă gâtul, roşind puţin în obraji - mai energic şi emotiv 
decât îl văzusem până acum. 

- Te rog, îmi va face plăcere. 

Şi l-am crezut. 

Am dat prosteşte din cap. Dacă picturile de pe hol erau superbe, 
atunci cele alese pentru galerie trebuie că depăşeau imaginația mea 
de om. 

- Mi-ar plăcea foarte mult. 

Încă îmi zâmbea larg, fără reţinere şi fără să ezite. Isaac nu îmi 
zâmbise niciodată în felul acesta. Isaac nu mă făcuse niciodată să 
îmi pierd suflul, nici măcar pentru o clipă. 

Am plecat destul de uimită, apucând hârtia mototolită din bu- 
zunar, de parcă gestul m-ar fi împiedicat să zâmbesc. 


CAPITOLUL 
[7 


M-am trezit tresărind în mijlocul nopții, gâfâind. Visasem țăcă- 
nitul degetelor osoase ale lui Suriel, rânjetele creaturilor naga şi o 
femeie, palidă şi fără față, care-mi zgâria gâtul cu unghiile roşii ca 
sângele, sfâşiindu-mă puţin câte puţin. Mă tot întreba cum mă 
cheamă, dar, de fiecare dată când încercam să vorbesc, sângele îmi 
bolborosea prin rănile superficiale de pe gât, înecându-mă. 

Mi-am trecut mâinile prin părul ud de transpiraţie. Când mi-am 
revenit din gâfâit, un altfel de sunet umplu aerul, strecurându-se înă- 
untru pe sub uşă, din holul de la intrare. Strigăte şi țipetele cuiva. 

M-am ridicat imediat din pat. Strigătele nu erau agresive, ci, mai 
degrabă, poruncitoare, pretențioasă. Țipetele, însă... 

Deschizând brusc uşa, fiecare fir de păr de pe corp mi se ridică. 
Poate că aș fi rămas pe loc sau m-aș fi ascuns de frică, dar mai auzi- 
sem ţipete ca acela, în pădurea de acasă, când nu omoram prada din 
prima încercare, iar animalele sufereau. Nu puteam suporta aşa 
ceva. Trebuia să ştiu ce se întâmpla. 

Am ajuns în capul scării principale la timp pentru a vedea ușile 
de la intrare ale conacului deschizându-se cu o lovitură și pe Tamlin 
dând buzna, cu spiridușul care ţipa pe umărul lui. Spiriduşul era 
aproape la fel de mare ca Tamlin şi, totuși, Marele Lord îl ducea de 
parcă ar fi fost un sac de cereale. Părea a fi o altă specie de spiriduş, 

mai neînsemnat, cu pielea albastră, membre mari, urechi ascuțite 
şi păr lung, brunet. Chiar şi din vârful scărilor, vedeam sângele 
care şiroia pe spatele spiridușului — sânge de la cioturile negre care 
îi ieşeau din omoplaţi. Sângele care acum îi uda tunica verde a lui 
Tamlin, cu pete strălucitoare. Unul dintre cuţitele de la centură 
îi lipsea. 

Lucien dădu buzna în foaierul de la parter în momentul în care 
Tamlin strigă: 

- Masa - goleşte-o! 

Lucien împinse vazele cu flori de pe masa lungă aflată în mij- 
locul holului. Ori Tamlin nu gândea clar, ori îi era frică să piardă 
minute în plus ducându-l la infirmerie. Sunetul de sticlă spartă mă 
făcu să mă mișc; m-am aflat la jumătate scării înainte ca Tamlin să-l 
pună pe spiriduşul care ţipa cu fața în jos, pe masă. Acesta nu purta 
mască; nu avea cu ce să ascundă agonia care îi contorsiona trăsătu- 
rile lungi și nepământene. 

- Cercetaşii l-au găsit aruncat chiar peste graniţă, îi explică 
Tamlin lui Lucien, dar îşi îndreptă privirea spre mine. 

Mă avertiza, dar am mai coborât o treaptă. 

- Este din Regatul Verii. 

~ La naiba, spuse Lucien, examinând rănile. 

- Aripile mele, spuse sufocat spiriduşul, holbându-se în gol cu 
ochii lui negri şi lucioşi. Ea mi-a luat aripile. 

Din nou, acea „ea“ care le bântuia existenţa. Cine era? Dacă nu 
conducea Regatul Primăverii, atunci, poate, conducea un alt regat. 
Tamlin făcu un semn cu mâna, iar apa fierbinte și bandaje apărură, 
pur şi simplu, pe masă. Gura mi se uscă, dar am ajuns la baza scă- 
rilor şi m-am îndreptat spre masă şi spre moartea care plutea cu 
siguranţă în acest hol. 

- Mi-a luat aripile, spuse spiriduşul, tremurând puternic. Mi-a 
luat aripile, repetă el, strângând marginea mesei cu degetele sale sub- 
tiri şi albastre. 

Tamlin murmură un sunet delicat — delicat într-un fel pe care 
nu-l mai auzisem - și luă o cârpă, ca să o înmoaie în apă. M-am așe- 
zat în partea opusă lui şi am rămas fără aer când am văzut rănile. 

Oricine ar fi fost „ea“, nu îi luase aripile. 1 le smulsese. 

Sângele şiroia din cioturile catifelate şi negre de pe spatele spiri- 
duşului. Rănile erau zimţate - cartilajul și țesutul erau rupte şi ară- 
tau ca niște tăieturi neregulate. De parcă i-ar fi retezat aripile puțin 
câte puţin. 

- Mi-a luat aripile, spuse spiridușul din nou, cu vocea spartă. 

Tremurând şi intrând în stare de şoc, venele din aur pur - irizate, 
ca un fluture albastru, îi sclipiră prin piele. 

- Stai nemișcat, îi ordonă Tamlin, storcând cârpa. Vei sângera 
mai mult. 

- N-n-nu, zise spiriduşul şi începu să se întoarcă pe spate, înde- 
părtându-se de Tamlin, de durerea pe care o simţea, cu siguranță, 
atunci când cârpa îi atingea rănile deschise ale cioturilor. 

Din instinct, din milă sau din disperare, poate, i-am apucat bra- 
tele şi l-am împins înapoi, ţinându-l pe masă cât de blând am putut. 
El se zvârcoli destul de tare şi trebui să mă concentrez doar asupra 
lui. Pielea îi era netedă ca o catifea şi alunecoasă, o textură pe care 
nu aş fi putut niciodată să o pictez, nici dacă aș fi avut la dispoziţie 
o veșnicie ca să exersez. L-am ţinut însă cu forța, strângând din 
dinţi şi dorindu-mi să se oprească. M-am uitat la Lucien, dar cu- 
loarea îi părăsise chipul — lăsând în urmă doar o neplăcută nuanță 
alb-verzuie. 

- Lucien, spuse Tamlin - un ordin calm. 

Lucien continuă însă să se holbeze la spatele distrus al spiri- 
dușului și la cioturi cu ochiul lui din metal, care se mărea şi se mic- 
şora. Făcu un pas înapoi. Şi încă unul. Apoi, vomită într-un ghiveci 
de flori, înainte de a fugi din cameră. 

Spiridușşul se răsuci din nou, iar eu l-am ţinut strâns, cu mâinile 
tremurânde din cauza efortului. Rănile trebuie că îl slăbiseră mult, 
dacă puteam să-l ţin pe loc. 

- Te rog, i-am spus eu. Te rog, nu te mai mişca. 

- Mi-a luat aripile, suspină spiriduşul. Ea mi le-a luat. 

- Ştiu, am murmurat, simțind durerea în degete. Ştiu. 

Tamlin atinse cârpa de unul din cioturi, iar spiridușul ţipă atât 
de tare, încât simţurile mi se stinseră, făcându-mă să mă retrag, clă- 
tinându-mă. Încercă să se ridice, dar braţele îi cedară şi se prăbuşi 
din nou, cu fața în jos. 

Sângele şiroi — atât de repede şi de strălucitor, încât îmi luă o clipă 
să-mi dau seama că o astfel de rană necesita un bandaj de com- 
presie — şi că spiriduşul pierduse până acum prea mult sânge pentru 
ca bandajul să mai schimbe ceva. Curgea pe spatele lui şi pe masă 
şi apoi către margine şi pic-pic-picura pe podea, aproape de picioa- 
rele mele. 

L-am văzut pe Tamlin uitându-se la mine. 

- Sângele nu se coagulează, spuse el printre dinţi, în timp ce spi- 
riduşul gâfâia. 

- Nu poţi face o vrajă? l-am întrebat eu, vrând să-i pot smulge 
masca de pe chip, ca să-i văd expresia feţei. 

Tamlin înghiţi cu greu. 

- Nu. Nu pentru o rană mare. Puteam cândva, dar nu mai pot 
acum. 

Spiriduşul de pe masă scânci, gâfâind mai lent. 

- Mi-a luat aripile, şopti el. 

Ochii verzi ai lui Tamlin licăriră şi atunci mi-am dat seama că 
acel spiriduş avea să moară. Moartea nu doar că plutea în acel hol; 
număra ultimele bătăi ale inimii spiriduşului. 

L-am luat pe spiriduş de o mână. Pielea era aproape întărită şi, 
poate mai mult din reflex decât din altă cauză, degetele lui lungi le 
înfășurară pe ale mele, acoperindu-le cu totul. 

- Mi-a luat aripile, spuse el din nou, tremurând mai puţin. 

Am dat la o parte părul lung de pe faţa pe jumătate întoarsă a 
spiridușului, dezvăluind un nas micuţ și o gură plină de dinţi ascu- 
țiți. Mă privi cu ochii lui negri, implorând stăruitor. 

- Va fi bine, i-am spus şi am sperat că nu-mi simţea minciunile 
în acelaşi fel în care o făcea Suriel. 

I-am mângâiat părul moale, a cărui textură era ca o noapte li- 
chidă — încă una pe care nu aveam să o pot picta niciodată, dar pe 
care aş fi încercat să o redau, poate pentru totdeauna. 

- Va fi bine. 

Spiriduşul închise ochii şi mă strânse de mână. 

Ceva cald îmi atinse picioarele şi nu trebui să mă uit în jos ca 
să-i văd sângele băltind în jurul meu. 

- Aripile mele, şopti spiridușul. 

- Le voi recupera. 

Spiridușul se luptă să-şi deschidă ochii. 

-— Juri? 

- Da, am răspuns eu. 

Era prima promisiune mincinoasă pe care o făcusem vreodată — 
şi m-am urât pentru asta. Spiridușul reuși să schițteze un zâmbet şi 
închise din nou ochii. Buzele îmi tremurară. Mi-am dorit să-i fi spus 
altceva, să-i fi oferit ceva în locul acelei promisiuni goale. Tamlin 
începu însă să vorbească, iar eu mi-am ridicat privirea, văzând cum 
îl ia pe spiriduș de cealaltă mână. 

- Zeii să te mântuiască, spuse el, recitând cuvintele unei rugă- 
ciuni probabil mai vechi decât tărâmul oamenilor. Zeița Mamă să te 
adăpostească. Să treci dincolo de porţi şi să simţi mirosul acelui 
tărâm nemuritor al abundenței. Unde nu există răutate şi durere. 

Vocea lui Tamlin oscilă, dar reuși să termine. 

- Du-te şi păşeşte în eternitate. 

Spiridușşul oftă pentru ultima dată, iar mâna lui se lăsă moale 
într-a mea. Cu toate acestea, nu i-am dat drumul şi am continuat 
să-i mângâi părul, chiar și când Tamlin își retrase mâna şi se înde- 
părtă câţiva paşi de masă. 

Am simțit că Tamlin mă privea, dar nu aveam de gând să renunţ, 
deoarece nu știam cât dura ca sufletul să iasă din corp. Am stat în 
balta de sânge până când mi s-a făcut frig, ţinându-i mâna subțire 

şi mângâindu-i părul, întrebându-mă dacă ştia că îl mințisem când 
îi jurasem că urma să își recapete aripile, întrebându-mă dacă, în 
locul în care plecase acum, le primise înapoi. 

Undeva în casă, un ceas anunţă ora, iar eu am simțit mâna lui 
Tamlin pe umărul meu. 

- A murit. Lasă-l. 

Am privit cu atenţie fața spiridușului - nepământeană, neome- 
nească. Cine era atât de crud încât să-l rănească aşa? 

- Feyre, spuse Tamlin, strângându-mă de umăr. 

Am strecurat părul spiriduşului după urechea lui ascuţită, do- 
rindu-mi să-i fi ştiut numele, şi i-am dat drumul mâinii. 

Tamlin mă conduse la etaj, amândoi nebăgând în seamă petele 
de sânge lăsate în urmă sau partea din față a cămășii mele de noapte, 
îmbibată de sânge. Cu toate acestea, m-am oprit în capul scărilor, 
eliberându-mă din strânsoarea lui, şi m-am uitat la masa din holul 
de la parter. 

- Nu putem să-l lăsăm acolo, am spus eu, coborând o treaptă. 

Tamlin mă prinse de cot. 

- Ştiu, zise el, lipsit de vlagă și obosit. Am vrut mai întâi să te 
conduc la etaj. Înainte de a-l îngropa. 

- Vreau să merg cu tine. 

- Noaptea este prea periculos ca să... 

- Pot să-mi păstrez... 

- Nu, spuse el, cu ochii verzi licărindu-i. 

M-am îndreptat de spate, dar el oftă, coborându-și umerii. 

- Trebuie să fac asta. Singur. 

Îşi tinu capul plecat şi umerii curbați spre interior. Fără gheare şi 
fără colți — nu se putea face nimic împotriva acestui dușman, împo- 
triva acestui destin. Nu avea cu cine să se lupte. Așadar am dat din 
cap, deoarece și eu aș fi vrut să fiu singură, şi m-am întors spre dor- 
mitorul meu. Tamlin rămase în capul scărilor. 

- Feyre, spuse el atât de încet, încât trebui să mă întorc din nou 
spre el. De ce? 


Regatul Spinilor şi al Trandafirilor 177 


Îşi înclină capul într-o parte. 

- În mod normal, îți displace specia noastră. Şi, după ce s-a în- 
tâmplat cu Andras... 

Chiar şi în holul întunecat, umbrele se vedeau în ochii lui, de 
obicei strălucitori. 

- Deci, de ce? 

Am făcut un pas spre el, tălpile mele acoperite cu sânge lipin- 
du-se de covor. Am privit în josul scărilor, spre locul în care se 
vedea corpul întins al spiridușului şi cioturile aripilor sale. 

- Pentru că nu aş vrea să mor singură, am spus eu, iar vocea îmi 
tremură privindu-l din nou pe Tamlin, forțându-mă să-l privesc în 
ochi. Pentru că aş vrea ca şi pe mine să mă ţină cineva de mână până 
la sfârşit şi puţin după aceea. Om sau spiriduș, oricine asta merită. 

Am înghiţit cu greu, gâtul fiindu-mi dureros de strâmt. 

- Regret ce i-am făcut lui Andras, am rostit eu, atât de gâtuit încât 
abia m-am auzit. Regret că am avut o asemenea ură în inimă. Mi-aş 
dori să repar răul făcut şi... Îmi pare rău. Îmi pare foarte rău. 

Nu-mi aminteam ultima dată când vorbisem aşa cuiva - asta 
dacă o făcusem vreodată. Fl însă încuviinţă şi se întoarse, iar eu 
m-am întrebat dacă ar fi trebuit să spun mai multe, dacă ar fi tre- 
buit să îngenunchez şi să-i cer iertare. Dacă era atât de îndurerat şi 
se simţea atât de vinovat față de un străin, atunci, față de Andras... 
Până să apuc să vorbesc, el coborâse deja treptele. 

L-am urmărit - i-am urmărit fiecare mișcare, muşchii vizibili 
prin acea tunică îmbibată cu sânge, am urmărit acea povară invizi- 
bilă care îi încovoia umerii. Nu mă privi când ridică trupul distrus 
şi îl cără spre uşile grădinii - dincolo de câmpul meu vizual. M-am 
dus la fereastra din capătul scărilor şi l-am urmărit pe Tamlin 
ducând spiriduşul prin grădina luminată de lună şi prin câmpiile 
care se întindeau dincolo de aceasta. Nu privi în urmă nici măcar 
o dată. 


CAPITOLUL 
18 


A doua zi, până când am luat masa, m-am spălat şi m-am îmbră- 
cat, sângele spiriduşului fusese curățat. Nu m-am grăbit, iar în jurul 
prânzului am ajuns în capătul de sus al scărilor, examinând holul de 
la intrare, de la parter. Doar ca să mă asigur că nu mai era acolo. 

Eram hotărâtă să-l găsesc pe Tamlin şi să-i explic, cu adevărat, 
cât de rău îmi părea pentru ceea ce-i făcusem lui Andras. Dacă tre- 
buia să stau aici, cu el, puteam măcar să încerc să repar răul făcut. 
Am aruncat o privire pe fereastra din spatele meu, a cărei privelişte 
era atât de întinsă, încât vedeam chiar şi oglinda de apă de dincolo 
de grădină. 

Apa era foarte calmă, iar cerul vibrant şi norii mari şi pufoşi 
de deasupra se reflectau perfect. Mi se păru nepotrivit să întreb de 
obiecte după noaptea trecută, dar poate... poate de îndată ce acele 
culori şi pensule soseau, aş fi putut să mă aventurez până la iaz, ca 
să-l imortalizez. 

Aş fi privit în continuare acea pată de culoare, lumina și textura, 
dacă Tamlin şi Lucien nu ar fi apărut dintr-o altă aripă a conacului, 
discutând despre vreo patrulă de la graniță sau despre orice altceva. 
Tăcură când am coborât scările, iar Lucien ieşi pe ușa din față, fără 
să-mi spună măcar bună dimineaţa - îmi făcu un semn cu mâna, 
indiferent. Nu era un gest răutăcios, dar, în mod clar, nu avea nicio 

intenţie să se alăture conversaţiei pe care Tamlin şi cu mine urma să 
o purtăm. 

Am aruncat o privire în jur, sperând să văd vreo culoare din cele 
promise, dar Tam arătă spre uşile deschise de la intrare, prin care 
ieşise Lucien. Prin acestea, am văzut ambii noştri cai, înşeuați şi 
aşteptând. Lucien se urca deja în şaua celui de-al treilea cal. M-am 
întors către Tamlin. 

Rămâi lângă el: va avea grijă de mine şi lucrurile se vor îndrepta. 
Bine. Puteam face asta. 

- Unde mergem? am mormăit eu cu jumătate de gură. 

- Instrumentele tale vor sosi abia mâine, iar galeria a fost cu- 
rățată şi întâlnirea mea a fost amânată. 

Era incoerent? 

- M-am gândit să facem o plimbare - fără să omorâm ceva sau 
să ne facem griji în privinţa creaturilor naga. 

Chiar dacă îmi vorbi zâmbind pe jumătate, întristarea i se citea 
în ochi. Într-adevăr, avusesem parte de destule morţi în ultimele 
două zile. Destul cu omorâtul spiridușilor. Cu omorâtul oricăror 
alte fiinţe. Nu avea nicio armă la centură sau în dreptul șoldului, dar 
mânerul unui cuțit îi străluci la gheată. 

Unde îl îngropase pe acel spiriduş? Un Mare Lord săpase un 
mormânt pentru un străin. Poate că nu aș fi crezut dacă mi s-ar fi 
spus, dacă nu mi-ar fi oferit un adăpost în loc să mă omoare. 

- Încotro? l-am întrebat. 

Îmi zâmbi, fără să-mi răspundă. 


+ 


Nu am reuşit să-mi găsesc cuvintele în momentul în care am 
ajuns — şi am ştiut că nu aş fi pututsă-i redau frumusețea, chiar dacă 
aș fi încercat să-l pictez. Nu era doar cel mai frumos loc în care fuse- 
sem vreodată sau care mă umplea de dor şi bucurie, ci părea pur şi 

simplu... perfect. Ca şi când culorile, luminile şi texturile lumii se 
uniseră pentru a forma un loc fără cusur — o adevărată părticică de 
frumuseţe. După seara precedentă, mă aflam exact unde trebuia. 

Ne-am aşezat pe o movilă înverzită, care se ridica deasupra unui 
lumini cu stejari atât de mari și de înalți, încât ar fi putut fi stâlpii 
şi turlele unui castel antic. Sclipirile smocurilor pufului de păpădie 
pluteau pe lângă noi, iar pământul era acoperit cu brânduşe care se 
legănau, ghiocei şi zambile. Am ajuns acolo la o oră sau două după 
prânz, dar lumina era puternică şi aurie. 

Deşi eram doar noi trei, aş fi putut jura că auzeam cântece. Mi-am 
cuprins genunchii şi m-am delectat privind vâlceaua. 

- Am adus o pătură, spuse Tamlin. 

M-am uitat peste umăr şi l-am văzut făcându-mi semn din bărbie 
spre pătura purpurie pe care o întinseseră la câțiva metri distanță. 
Lucien se aşeză, întinzându-se. Tamlin rămase în picioare, aşteptând 
să-i răspund. 

Am scuturat din cap şi am privit înainte, trecându-mi mâna prin 
iarba moale ca puful, catalogându-i culoarea şi textura. Nu mai pi- 
păisem o astfel de iarbă, şi cu siguranță nu aveam să stric această 
experienţă stând pe o pătură. 

În spatele meu am auzit nişte şoapte grăbite şi, până să mă întorc 
să mă uit, Tamlin se aşezase lângă mine. Maxilarul îi era destul de 
încordat, aşa că am privit înainte. 

- Ce este locul acesta? l-am întrebat, trecându-mi iar degetele 
prin iarbă. 

Din colțul ochiului, am zărit albul zâmbetului lui Tamlin, care 
era doar o siluetă aurie, strălucitoare. 

- O vâlcea. 

În spatele nostru, Lucien pufni. 

- Îţi place? mă întrebă Tamlin în grabă. 

Verdele ochilor lui se potrivea cu iarba dintre degetele mele, iar 
scânteile de culoarea ambrei erau ca razele de soare care treceau 

printre copaci. Chiar şi masca lui, ciudată şi străină, părea să se potri- 
vească în peisaj — de parcă acest loc fusese făcut doar pentru el. Mi-l 
puteam imagina în forma lui de bestie, ghemuit în iarbă, moțăind. 

- Poftim? am întrebat eu. 

Uitasem ce mă întrebase. 

- Îţi place? repetă el, iar buzele lui schițară un zâmbet. 

Am respirat anevoie şi am privit din nou vâlceaua. 

- Da. 

EI chicoti. 

- Doar atât? Da? 

- Ai vrea să fac plecăciuni de recunoştinţă pentru că m-ai adus 
aici, Mare Lord? 

- Ah. Suriel nu ţi-a spus nimic important, nu-i aşa? 

Zâmbetul lui îmi stârni curajul. 

- Mi-a spus că-ţi place să fii mângâiat şi că, dacă sunt o fată is- 
teață, aş putea să te dresez, cu bunătăți. 

Tamlin îşi ridică fruntea spre cer şi izbucni în râs. Fără să vreau, 
am râs şi eu încet. 

- M-ai luat prin surprindere, spuse Lucien în spatele meu. Ai 
făcut o glumă, Feyre. 

M-am întors pentru a-i arunca un zâmbet rece. 

- Nu vrei să ştii ce a spus Suriel despre tine. 

M-am încruntat, iar Lucien își ridică mâinile în semn de înfrângere. 

- Aş plăti bani buni ca să aud ce crede Suriel despre Lucien, spu- 
se Tamlin. 

Se auzi pocnetul unui dop, urmat de sunetele lui Lucien care goli 
conţinutul sticlei, mormăind şi chicotind: 

- Auzi, să te mângâie. 

Cu o privire încă amuzată, Tamlin mă prinse de cot şi mă ridică 
în picioare. 

- Haide, spuse el, făcându-mi semn din cap spre poalele dealului, 
către micul râu care curgea la baza acestuia. Vreau să-ţi arăt ceva. 


182 SARAH J. MAAS 


M-am ridicat, dar Lucien a rămas așezat pe pătură, întinzând sti- 
cla de vin în semn de salut. Luă o gură, după care se aşeză pe spate 
şi privi coroanele verzi. 

Fiecare mișcare a lui Tamlin era precisă şi eficientă, picioarele 
lui musculoase mâncând pământul în timp ce mergeam printre 
copacii înalți, sărind peste mici pâraie şi urcând dealuri abrupte. 
Ne-am oprit în vârful unei movile, iar mâinile îmi căzură, moi, pe 
lângă corp. Acolo, în poiana înconjurată de copaci înalți, se afla un 
iaz scânteietor. Chiar şi de la distanță, mi-am dat seama că nu era 
apă, ci altceva mult mai rar și infinit mai preţios. 

Tamlin mă prinse de încheietura mâinii şi mă trase spre poalele 
dealului, zgâriindu-mi uşor pielea cu degetele-i bătătorite. Îmi dădu 
drumul ca să sară mai uşor peste rădăcina unui copac, dintr-o sin- 
gură mişcare, și se îndreptă spre marginea apei. Puteam doar să scrâş- 
nesc din dinţi în timp ce îl urmam, şovăitoare, împiedicându-mă 
de rădăcini. 

Se aplecă lângă iaz şi își umplu palma. Își înclină mâna, lăsând 
apa să cadă. 

- Uită-te! 

Scânteierea argintie a apei care se scurse din mâna lui făcu apa 
iazului să unduiască și să strălucească în culori diferite, şi... 

- Arată ca lumina stelelor, am spus eu. 

El izbucni în râs, umplându-și și golindu-şi mâna din nou. M-am 
uitat uimită la apa scânteietoare. 

- Chiar este lumina stelelor. 

- Imposibil, am spus eu, luptându-mă cu impulsul de a mai face 
un pas către apă. 

- Acesta este Prythian. Conform legendelor voastre, nimic nu 
este imposibil. 

- Cum? am întrebat eu, continuând să privesc iazul - argintiul, 
dar şi albastrul, roşul, rozul şi galbenul care sclipeau în adâncuri, lu- 
minozitatea acestuia... 

- Nu știu, nu am întrebat niciodată şi nimeni nu mi-a explicat 
vreodată. 

Când nu am reușit să-mi desprind privirea, râse, distrăgându-mi 
atenţia — doar ca să-l văd descheindu-și tunica. 

- Sari în apă, îmi zise el, iar invitaţia îi licări în ochi. 

Să înotăm, dezbrăcaţi, doar noi. Cu un Mare Lord. Am scuturat 
din cap, retrăgându-mă un pas. Degetele lui se opriră în dreptul 
celui de-al doilea nasture de la guler. 

- Nu vrei să ştii cum este? 

Nu ştiam la ce se referea: cum era să înot în lumina stelelor sau 
să înot cu el? 

- Eu... nu. 

- Bine. 

Îşi lăsă tunica descheiată. Pe dedesubt i se vedeau muşchii, aco- 
periţi de pielea aurie. 

- De ce aici? l-am întrebat eu, luându-mi privirea de la pieptul lui. 

- Când eram copil, acesta era locul meu preferat de vânătoare. 

- Când se întâmpla asta? nu m-am putut abţine să nu întreb. 

Îmi aruncă o privire. 

- Acum foarte mult timp. 

O spuse atât de încet, încât m-am ruşinat. Într-adevăr, trebuie să 
fi fost acum foarte mult timp, dacă în vremea Războiului era copil. 

Ei bine, dacă tot începusem, am îndrăznit să-l întreb: 

- Lucien este în regulă? După noaptea trecută, vreau să spun. 

Păruse la fel de meschin și lipsit de respect, dar vomitase la vede- 
rea spiridușului muribund. 

- Nu... a reacţionat bine. 

Tamlin ridică din umeri, dar îmi răspunse cu blândeţe: 

- Lucien... Lucien a îndurat lucruri care au făcut ca evenimentul 
de noaptea trecută să fie... dificil de suportat. Nu mă refer doar la 
cicatricea de la ochiul lui, deşi sunt sigur că seara trecută i-a amintit 
şi de asta. 

Tamlin îşi frecă gâtul, apoi îmi întâlni privirea. În ochi şi în con- 
turul maxilarului i se citea o povară străveche. 

- Lucien este fiul cel mai mic al Marelui Lord al Regatului 
Toamnei. 

M-am îndreptat de spate. 

- Cel mai mic din cei șapte frați. Regatul Toamnei este... foarte 
crud. Frumos, dar frații lui se percep ca nişte contracandidaţi, deoa- 
rece cel mai puternic dintre ei va moșteni titlul, nu cel mai în vârstă. 
În Prythian e peste tot la fel, în fiecare Regat. Lui Lucien nu i-a păsat 
niciodată de acest lucru, nu s-a așteptat să fie încoronat ca Mare 
Lord, aşa că și-a petrecut tinerețea făcând tot ce nu ar fi trebuit să 
facă fiul unui Mare Lord: a hoinărit prin regate, s-a împrietenit cu 
fiii celorlalți Mari Lorzi — rostind aceste vorbe, o scânteie licări în 
ochii săi — și și-a petrecut timpul cu femei care nu erau nici pe de- 
parte din nobilimea Regatului Toamnei. 

Tamlin se opri pentru o clipă, iar eu aproape că am simțit durerea 
când spuse: 

- Lucien s-a îndrăgostit de o zână pe care tatăl lui a considerat-o 
foarte nepotrivită pentru cineva din neamul lui. Lucien a spus că 
nu-i pasă că nu era de sânge nobil, că era sigur că această uniune 
urma să aibă loc în curând, că se va căsători cu ea şi că va lăsa re- 
gatul tatălui şi fraților săi intriganți. 

Oftă gâtuit. 

- Tatăl lui a omorât-o. A executat-o în fața lui Lucien, în timp ce 
doi dintre frații lui mai mari l-au ținut și l-au obligat să se uite. 

Stomacul mi se întoarse pe dos, iar eu mi-am apăsat pieptul cu 
mâna. Nu puteam să-mi imaginez, nu puteam să înțeleg o ase- 
menea pierdere. 

- Lucien a plecat. Și-a blestemat tatăl, a abandonattitlul și Regatul 
Toamnei şi a plecat. Şi, fără un titlu care să-l protejeze, frații lui s-au 
gândit să elimine încă un pretendent la coroana de Mare Lord. Trei 
dintre ei s-au dus să-l omoare; doar unul s-a întors. 

- Lucien... i-a omorât? 

- El a omorât unul, spuse Tamlin. Eu l-am omorât pe celălalt, de- 
oarece au intrat pe teritoriul meu, iar eu eram Mare Lord şi puteam 
face tot ce doream cu intrușii care amenințau pacea de pe pămân- 
turile mele. O declaraţie brutală şi rece. L-am revendicat pe Lucien 
ca pe unul dintre ai mei — l-am numit emisar, deoarece s-a priceput 
dintotdeauna să le vorbească oamenilor, în vreme ce mie... mi se 
pare ceva dificil. De atunci, a rămas aici. 

- În calitate de emisar pentru celelalte curţi, am început eu, a 
mai avut de-a face cu tatăl lui? Sau cu fraţii săi? 

- Da. Tatăl lui nu şi-a cerut niciodată scuze, iar frații săi se tem 
prea mult de mine ca să rişte să-l rănească. 

Cuvintele nu exprimau o aroganță, ci adevărul rece. 

- Dar el nu a uitat niciodată ce i-au făcut zânei sau ce au încercat 
să-i facă fraţii lui. Chiar dacă pretinde că a uitat. 

Și nu prea era o scuză pentru tot ce îmi spusese sau îmi făcuse 
Lucien, dar... Acum înțelegeam. Înțelegeam zidurile şi barierele pe 
care, fără îndoială, le ridicase în jurul lui. Pieptul mi se strânse, prea 
mic să cuprindă durerea care prindea viață în mine. Am privit iazul 
luminilor strălucitoare ale stelelor şi am oftat adânc. Trebuia să 
schimb subiectul. 

- Ce s-ar întâmpla dacă aș bea apa? 

Tamlin se încordă puţin, apoi se relaxă, de parcă s-ar fi bucurat 
să scape de acea veche supărare. 

- Legenda pretinde că ai fi fericită până la ultima suflare. Poate 
că amândoi avem nevoie de un pahar, adăugă el. 

- Nu cred că mi-ar ajunge tot iazul, am spus, iar Tamlin râse. 

- Două glume într-o zi - un miracol trimis de zei, rosti el. 

Am schițat un zâmbet. Se apropie cu un pas, de parcă ar fi lăsat 
în urmă acea întunecată și tristă pată a celor petrecute lui Lucien, 
iar lumina stelelor dansă în ochii lui când mă întrebă: 

- Ce ţi-ar trebui ca să fii fericită? 

M-am îmbujorat până în vârful urechilor. 

- N... nu ştiu. 

Era adevărat - nu mă gândisem deloc la ce însemna asta, în afară 
de a le mărita pe surorile mele, de a avea suficientă mâncare pentru 
mine şi tatăl meu şi timp pentru a învăţa să pictez. 

- Hmm, spuse el, fără să se îndepărteze. Ce zici de sunetul zam- 
bilelor? Sau de o fundă din raze de soare? Sau de o ghirlandă din 
lumina lunii? 

Rânji răutăcios. 

Era, într-adevăr, Marele Lord al Prythianului, dar „Marele Lord 
al Nebuniei“ ar fi fost titlul care i s-ar fi potrivit mai bine. Iar el știa — 
ştia că aveam să-l refuz, că faptul că eram singură cu el îmi ţinea 
treze toate simţurile. 

Nu. Nu aveam să-i dau satisfacția de a mă stânjeni. Destul mă 
ruşinasem în ultima vreme... mă săturasem de acea fată închisă 
într-o platoşă din gheaţă și amărăciune. Așadar, i-am zâmbit, dân- 
du-mi silința să pretind că stomacul nu mi se întorcea pe dos. 

- Mi-ar face mare plăcere să înotăm. 

Nu mi-am permis să anticipez. Şi m-am simţit foarte mândră că 
degetele nu mi-au tremurat când mi-am scos ghetele, mi-am des- 
cheiat tunica și pantalonii, şi când le-am aruncat pe iarbă. Lenjeria 
mea intimă era destul de decentă încât să nu arate prea multe, dar, 
stând pe malul înverzit, tot l-am privit în ochi. Aerul era cald și 
liniştit, iar o briză ușoară îmi sărută abdomenul gol. 

Încet, foarte încet, mă măsură. De parcă mi-ar fi studiat fiecare 
centimetru de piele, fiecare rotunjime. Și, în ciuda lenjeriei mele de 
culoarea fildeșului, mă dezbrăcă din priviri. 

Ochii ni se întâlniră şi îmi zâmbi uşor, înainte de a-și scoate hai- 
nele. Nasture cu nasture. Aș fi putut jura că strălucirea din ochi îi 
devenise una suficient de flămândă şi de sălbatică, încât să trebu- 
iască să privesc în altă parte. 

Înainte de a intra în apă, mi-am permis să-i zăresc pieptullarg, bra- 
tele musculoase şi picioarele puternice. Nu avea constituţia lui Isaac, 

al cărui corp nu semăna cu al unui bărbat în toată firea. Nu - corpul 
falnic al lui Tamlin fusese şlefuit în secole de luptă şi brutalitate. 

Lichidul era minunat de cald, iar eu m-am scufundat destul de 
mult încât să înot puțin şi să dau din picioare pe loc. Nu era apă, 
era ceva mai fin şi mai dens. Şi nu era nici ulei, ci era ceva mai lim- 
pede, mai puţin vâscos. Ca şi când aș fi fost înfășurată într-o mătase 
caldă. Fiind atât de preocupată să mă bucur de substanța argintie 
care-mi trecea printre degete, nu l-am observat până când nu a 
venit lângă mine. 

- Cine te-a învăţat să înoți? întrebă el şi se scufundă. 

Când ieşi la suprafață, rânji, iar fire strălucitoare de lumină ste- 
lară se prelinseră de-a lungul marginilor măștii lui. 

Nu m-am scufundat, neştiind dacă glumise în legătură cu apa 
care m-ar fi făcut fericită, dacă aş fi băut-o. 

- Când aveam doisprezece ani, i-am văzut pe copiii din sat îno- 
tând într-un lac şi mi-am dat singură seama cum se face. 

Fusese cea mai îngrozitoare experienţă din viața mea şi înghi- 
țisem jumătate de lac învățând să înot, dar înțelesesem principiul, 
reuşisem să-mi înving panica şi groaza şi să am încredere în mine. 
Părea o abilitate vitală să ştiu să înot - una care, într-o zi, ar fi putut 
face diferenţa dintre viață şi moarte. Cu toate acestea, nu mă aștep- 
tasem niciodată la aşa ceva. 

Se scufundă din nou și, când ieși la suprafaţă, își trecu o mână 
prin părul auriu. 

- Cum şi-a pierdut tatăl tău averea? 

- De unde ai aflat asta? 

Tamlin pufni. 

- Nu cred că țăranii au dicţia ta. 

O parte din mine fu tentată să născocească un comentariu despre 
snobism, dar... ei bine, avea dreptate, iar eu nu-l puteam învinovăți 
pentru că era un fin observator. 

- Tatălui meu i se spunea Prințul Comercianţilor, am spus eu 
deschis, călcând apa mătăsoasă și ciudată. 

Nu trebuia să depun niciun efort — era atât de caldă și atât de 
uşoară, încât mi se părea că pluteam în aer, că fiecare durere pe care 
o simțeam dispărea. 

- Acel titlu, pe care l-a moştenit de la tatăl său, care, la rândul lui, 
l-a moştenit de la străbunicul meu, era o minciună. Era doar un 
nume bun, care masca trei generaţii de datornici. Ani de zile, tata a 
încercat să găsească o cale de a scăpa de acele datorii şi, când a găsit 
ocazia să le plătească, a profitat fără să țină cont de riscuri. 

Am înghițit. 

- În urmă cu opt ani, a încărcat toată averea pe trei nave care 
navigau spre Bharat, în căutare de mirodenii şi haine scumpe. 

Tamlin se încruntă. 

- Într-adevăr, riscant. Apele acelea sunt o capcană mortală, dacă 
nu urmezi o rută ocolitoare. 

- Ei bine, el nu a mers pe ocolite. Ar fi durat prea mult, iar credi- 
torii noştri îi respirau în ceafă. Așadar, şi-a asumat riscul de a trimite 
navele direct spre Bharat. Dar n-au ajuns niciodată pe acele țărmuri. 

Mi-am băgat din nou părul în apă, alungând amintirea feței 
tatălui meu în ziua în care am aflat despre naufragiu. 

- Când navele s-au scufundat, creditorii s-au învârtit în jurul lui 
ca lupii. L-au distrus, până când tot ce a mai rămas din el a fost un 
nume compromis şi câteva monede din aur, care putea cumpăra casa 
aceea. Aveam unsprezece ani. Tatăl meu... După acest eveniment a 
încetat, pur şi simplu, să mai încerce. 

Nu am reușit să îi povestesc şi finalul urât — când celălalt creditor 
venise cu bătăuşii lui, ca să-i distrugă piciorul tatălui meu. 

- Atunci ai început să vânezi? 

- Nu, cu toate că ne-am mutat, dar a durat cam trei ani până când 
am rămas fără niciun ban, am spus eu. Am început să vânez la pai- 
sprezece ani. 

Ochii îi sclipiră - nici urmă de acel luptător obligat să accepte 
povara unui Mare Lord. 

- Şi, iată-te acum. Ce altceva ai mai învăţat de una singură? 

Poate din cauza iazului fermecat sau poate datorită interesului 
rea] din spatele întrebării i-am zâmbit şi i-am povestit despre anii 
petrecuţi în pădure. 


Fa 


Obosită, dar surprinzător de mulțumită de cele câteva ore petre- 
cute înotând, mâncând şi trândăvind în vâlcea, în acea după-amiază, 
l-am privit pe Lucien pe drumul de întoarcere către conac. Traver- 
sam o pajişte întinsă, cu iarbă nouă de primăvară, când mă surprinse 
uitându-mă la el pentru a zecea oară, iar eu mi-am adunat curajul 
în momentul în care l-am părăsit pe Tamlin. 

Ochiul lui metalic mă privi cu atenţie, celălalt rămânând circum- 
spect, dezinteresat. 

- Da? 

Cuvântul fu suficient cât să mă convingă să nu întreb nimic des- 
pre trecutul lui. Şi eu aș fi urât mila. Iar el nu mă cunoștea - nu 
destul de bine încât să nu mă disprețuiască dacă aș fi pomenit ceva, 
chiar dacă faptul că îi cunoșteam trecutul mă apăsa, mă făcea să 
sufăr pentru el. 

Am aşteptat până ce Tamlin ne lăsă mult în urmă, până când 
auzul lui de Mare Lord nu ar mai fi interceptat niciunul dintre cu- 
vintele mele. 

- Nu am reuşit să-ți mulțumesc pentru sfatul dat în privinţa lui 
Suriel. 

Lucien se încordă. 

- Poftim? 

Am privit înainte, la felul uşor în care Tamlin călărea, la calul 
deloc deranjat de greutatea puternicului călăreț. 

- Dacă încă îţi doreşti să mor, am spus în şoaptă, va trebui să te 
străduieşti mai mult. 

Lucien oftă. 

- Nu asta am intenționat. 

I-am aruncat o privire lungă. 

- Nu aș fi vărsat nicio lacrimă, adăugă el. 

Ştiam că era adevărat. 

- Dar ceea ce ţi s-a întâmplat... 

- Am glumit, i-am zis eu şi am schițat un zâmbet. 

- Nu se poate să mă ierți atât de ușor pentru că te-am pus în pericol. 

- Nu. Şi o parte din mine ar vrea să te bată pentru că nu m-ai 
avertizat în legătură cu Suriel. Dar înțeleg: sunt un om, care ţi-a omo- 
rât prietenul şi care acum locuieşte în casa ta și trebuie să ai de-a face 
cu mine. Înţeleg, i-am repetat. 

Tăcu destul de mult, iar eu am crezut că avea să-mi răspundă. Toc- 
mai în momentul în care eram pe cale să mă îndepărtez, îmi vorbi. 

- Tam mi-a spus că ai tras prima săgeată ca să-i salvezi viața lui 
Suriel. Nu pe a ta. 

- Mi s-a părut cea mai bună alegere. 

Mă privi, cu mai multă admiraţie decât oricând. 

- Cunosc mult prea mulți Mari Lorzi şi spiriduși mai neînsem- 
nați care nu ar fi văzut aşa lucrurile — sau care nu s-ar fi deranjat. 

Întinse mâna spre ceva din dreptul coastelor şi îl aruncă spre 
mine. Trebui să mă lupt să rămân în șa, încercând să îl prind - un 
cuţit de vânătoare cu pietre prețioase. L-am prins. 

- Te-am auzit țipând, spuse el cât studiam lama din mâinile mele. 

Nu maiţinusem niciunul atât de bine lucrat, atât de bine echilibrat. 

- Şi am ezitat. Nu mult, dar am ezitat înainte de a veni în fugă. 
Chiar dacă Tam a ajuns acolo la timp, tot mi-am încălcat promisiu- 
nea în acele secunde în care am aşteptat. Făcu un semn, din bărbie, 
spre cuţit. 

— Este al tău. Să nu mi-l înfigi în spate, te rog. 


CAPITOLUL 
19 


În dimineața următoare, vopseaua şi proviziile apărură de ori- 
unde le scoseseră Tamlin sau servitorii, dar înainte ca Tamlin să mă 
lase să le văd, mă conduse prin toate coridoarele, până când am 
ajuns într-oaripă în care nu mai pătrunsesem niciodată, nici măcar 
în explorările mele nocturne. Pardoseala din marmură strălucea atât 
de tare, încât trebuie că fusese spălată de curând, iar acea briză cu 
parfum de trandafiri intra prin ferestrele deschise. Toate acestea, 
făcuse toate astea pentru mine. De parcă mi-ar fi păsat de pânze de 
păianjen sau de praf. 

Când se opri în faţa ușilor din lemn, zâmbetul pe care îl schiță fu 
suficient cât să mă facă să spun, fără să gândesc: 

- De ce, de ce ai făcut asta? 

Zâmbetul dispăru. 

- A trecut multă vreme de când aceste lucruri au fost apreciate 
de cineva. Îmi place să le văd folosite din nou. 

Mai ales când sângele și moartea invadaseră fiecare aspect al vie- 
ţii sale. 

Deschise uşile galeriei, iar respirația mi se tăie. 

Pardoseala galbenă din lemn strălucea de curățenie, lumina pu- 
ternică se revărsa prin ferestre. Camera era goală, cu excepția câtorva 
scaune mari și a câtorva bănci pentru a privi... 

Abia am sesizat că am intrat în galeria lungă, ridicându-mi pri- 
virea spre tablouri cu o mână în jurul gâtului. 

Atât de multe şi atât de diferite şi, cu toate acestea, aranjate ca să 
se potrivească fără cusur... O multitudine de viziuni, de fragmente 
şi de unghiuri ale lumii. Peisaje, portrete, naturi moarte... fiecare, o 
poveste şi o experienţă, fiecare, o voce care striga, şoptea sau cânta 
despre cum fusese acel moment, acel sentiment, fiecare, un strigăt 
în vidul timpului că fuseseră aici, că existaseră. Unele fuseseră pic- 
tate prin ochi ca ai mei, de artişti care văzuseră în culori şi forme pe 
care le înțelegeam. Unele aveau culori pe care nu le luasem în consi- 
derare; acestea ofereau o viziune asupra lumii care îmi spunea că 
fuseseră realizate de altfel de ochi. O poartă spre mintea unei crea- 
turi foarte diferite față de mine şi, totuși... şi totuşi i-am privit lucra- 
rea şi am înţeles, am simţit și mi-a păsat. 

- N-am ştiut, spuse Tamlin din spatele meu, că oamenii sunt în 
stare să... 

Se opri când m-am întors, iar mâna pe care mi-o pusesem la gât 
cobori spre piept, unde inima îmi bătea cu putere şi durere şi cu o 
smerenie copleșitoare - cu smerenie în faţa acelei opere splendide 
de artă. 

Rămase în picioare lângă uşi, cu fruntea înclinată în felul lui 
animalic, fără cuvinte. 

Mi-am şters obrajii umezi. 

- Este... 

Perfect, minunat, dincolo de imaginația mea nu erau vorbele care 
să exprime ceea ce voiam să spun. Mi-am ţinut mâna peste piept, în 
dreptul inimii. 

- Mulţumesc, am rostit. 

Asta fu tot ce am putut să-i spun - ca să-i arăt ce însemnau aceste 
tablouri — şi faptul că îmi era permis să intru în acea cameră. 

- Poţi veni aici oricând vrei. 

I-am zâmbit, abia reuşind să-mi stăpânesc bucuria din inimă. 
Zâmbetul lui fu nesigur, dar strălucitor, apoi mă lăsă să admir ga- 
leria în linişte. 

Am stat acolo ore întregi — am rămas până când m-am îmbătat 
cu artă, până am ameţit de foame și am rătăcit afară pentru a găsi 
ceva de mâncare. 

După masa de prânz, Alis îmi arătă o cameră goală de la primul 
etaj, în care se aflau o masă plină cu pânze de diferite mărimi, pen- 
sule ale căror mânere din lemn galben străluceau în lumina per- 
fectă şi clară, şi culori - atât de multe culori, în afară de cele patru 
de bază la care sperasem, încât respirația mi se tăie din nou. 

Şi, după ce Alis plecă şi liniştea se instală în camera mea, care 
mă aştepta... 

Am început să pictez. 


Ga 


Săptămânile trecură. Am pictat şi-am tot pictat, în mare parte 
lucruri inutile şi îngrozitoare. 

Nu am lăsat pe nimeni să-mi vadă tablourile, indiferent de cât 
de mult insistă Tamlin şi de cât de mult rânji Lucien uitându-se la 
hainele mele pătate de vopsea; niciodată satisfăcută de faptul că 
munca mea nu se potrivea cu imaginile care îmi ardeau în minte. 
Pictam adesea de la răsărit până la apus, câteodată în acea cameră, 
alteori afară, în grădină. Zilele nu se mai deosebeau unele de altele. 
Ocazional, luam o pauză ca să explorez pământurile Regatului 
Primăverii împreună cu Tamlin pe post de ghid, întorcându-mă cu 
idei noi, care mă făceau să sar din pat în dimineața următoare şi să 
desenez sau să mâzgălesc scenele sau culorile, aşa cum le văzusem. 

Erau însă şi zile când Tamlin era chemat să înfrunte cea mai 
nouă ameninţare de la graniță şi nici măcar pictatul nu mă putea 
distrage până când se întorcea, acoperit de sânge care nu era al lui, 

câteodată în formă de bestie, câteodată ca Mare Lord. Nu îmi dădea 
niciodată detalii, iar eu nu mă gândeam să i le cer; faptul că se 
întorcea în siguranță era suficient. 

În jurul conacului nu se vedea nici urmă de creaturi naga sau 
Bogge, însă nu m-am apropiat de pădurile vestice, chiar dacă le pic- 
tam destul de des, din memorie. Şi, cu toate că visele mele continuau 
să fie chinuite de morţile la care asistasem, de cele pe care le cau- 
zasem şi de acea femeie palidă şi oribilă care mă sfâşia în bucăţi — 
toate acestea supravegheate de o umbră pe care nu reuşeam să o 
zăresc - treptat, am încetat să mă mai îngrozesc. 

„Rămâi cu Marele Lord. Vei fi în siguranţă.“ Aşa am şi făcut. 

Regatul Primăverii era un tărâm al dealurilor verzi, al pădurilor 
luxuriante şi al lacurilor adânci şi limpezi. Magia nu doar că exista 
în dâmburi şi gropi, ci creştea acolo. Ori de câte ori încercam să 
o pictez, nu reuşeam niciodată să o imortalizez, să o surprind. Aşa 
că, uneori, îndrăzneam să-l pictez pe Marele Lord, care călărea ală- 
turi de mine când hoinăream pe pământurile lui, în zilele libere, pe 
Marele Lord, căruia eram bucuroasă să îi vorbesc sau alături de care 
să-mi petrec orele într-o tăcere confortabilă. 

Probabil că liniştea magiei îmi întuneca gândurile; nu m-am 
mai gândit la familia mea până când nu am trecut de gardul viu de 
dincolo de zid într-o dimineaţă, căutând un nou loc în care să pic- 
tez. O briză dinspre sud, proaspătă şi calmă, îmi zbârli părul. Primă- 
vara cobora acum în lumea muritorilor. 

Cum de trecuse atât de mult timp? Familia mea, vrăjită, îngrijită 
şi în siguranță, încă nu ştia unde eram. Lumea muritorilor... îşi relu- 
ase traiul, de parcă eu nu aș fi existat. Şoapta unei vieți mizerabile — 
dispărută, neamintită de nimeni dintre cunoscuții mei sau de cei la 
care ţineam. 

În acea zi, nici nu am pictat și nici nu am călărit alături de Tamlin. 
În schimb, am stat în faţa pânzei albe, fără nicio culoare în minte. 

Acasă, nimeni nu avea să îşi aducă aminte de mine - pentru ei, 
eram moartă. lar Tamlin mă lăsase să-i uit. Poate că şi culorile 

fuseseră o amăgire, un mod de a mă împiedica să-mi mai fac griji 
pentru ei, de a nu mai fi o pacoste dorindu-mi să-i văd. Sau poate 
că ei îmi distrăgeau atenţia de la orice se întâmpla cu boala şi ţinu- 
tul Prythian. Am încetat să-mi mai pun întrebări, așa cum îmi or- 
donase Suriel — ca un om prost, inutil şi ascultător. 

Fu nevoie de o voinţă fără margini ca să rezist în timpul cinei. 
Tamlin şi Lucien îmi observară starea de spirit şi continuară să 
discute între ei. Acest lucru nu ajută cu nimic furiei mele crescânde 
şi, după ce am mâncat pe săturate, am mers prin grădină sub lumina 
lunii şi m-am pierdut în labirintul din gard viu şi printre straturile 
de flori. 

Nu-mi păsa încotro mă îndreptam. După un timp, m-am oprit 
în grădina cu trandafiri. Lumina lunii păta petalele roșii cu un pur- 
puriu închis, lăsând o strălucire argintie pe florile albe. 

- Tatăl meu a aranjat ca grădina asta să fie creată pentru mama, 
spuse Tamlin, din spatele meu. 

Nu m-am deranjat să mă întorc cu faţa spre el. Când se opri 
lângă mine, mi-am înfipt unghiile în palme. 

- A fost un dar de împerechere. 

Am privit florile, fără să văd nimic. Probabil că florile pe care le 
pictasem pe masa de acasă se fărâmaseră sau dispăruseră până 
acum. Poate chiar Nesta le răzuise. 

Unghiile îmi înţepară pielea palmelor. Fie că Tamlin avea grijă 
de ei sau nu, fie vrăjindu-le sau nu amintirile, fusesem... ştearsă din 
vieţile lor. Uitată. Îl lăsasem să mă şteargă. Îmi oferise culori, spaţiu 
şi timp să exersez; îmi arătase iazuri cu lumină stelară şi curcubeie 
selenare şi peşti care puteau merge pe uscat. Îmi salvase viaţa ca 
un cavaler descins dintr-o legendă, iar eu acceptasem totul, ca pe 
vinul spiriduşilor. Nu eram mai bună decât Copiii fanatici ai celor 
Binecuvântați. 

În întuneric, masca lui era de culoarea bronzului, iar smaral- 
dele străluceau. 

- Pari... supărată. 

M-am îndreptat către cea mai apropiată tufă de trandafiri şi am 
rupt unul, înțepându-mă cu spinii. Nu am luat în seamă durerea, 
căldura sângelui care picura. Nu aș fi putut niciodată să-l pictez cu 
adevărat - nu l-aş fi redat niciodată aşa cum o făcuseră acei artişti, 
în tablourile din galerie. Nu aveam să pictez niciodată mica grădină 
a lui Elain din afara casei așa cum mi-o aminteam, chiar dacă fami- 
lia mea nu-şi aducea aminte de mine. 

Nu mă mustră pentru că luasem unul dintre trandafirii părinţilor 
lui — părinți care erau la fel de absenţi ca ai mei, dar care probabil se 
iubiseră şi care îl iubiseră mai mult decât mă iubiseră ai mei. O fa- 
milie care s-ar fi oferit să plece în locul lui, dacă cineva ar fi venit 
să-l fure. 

Degetele mă înțepară şi mă durură, dar am continuat să ţin 
trandafirul în mână când i-am spus șoptit: 

— Nu ştiu de ce îmi este atât de ruşine pentru că i-am părăsit. De 
ce mi se pare atât de egoist şi de îngrozitor să pictez. Nu ar trebui... 
nu ar trebui să mă simt așa, nu? Știu că nu ar trebui să o fac, dar nu 
mă pot abţine. 

Trandafirul atârna moale între degetele mele. 

- Toți acei ani, tot ce am făcut pentru ei... Iar ei nu au încercat să 
te oprească să mă iei. Aceasta era imensa durere care mă rupea în 
două dacă mă gândeam prea mult la asemenea lucruri. 

- Nu ştiu de ce m-am așteptat ca ei... de ce am crezut că iluzia 
creaturii puca era reală în acea seară. Nu ştiu de ce mă obosesc să 
mă mai gândesc la asta. Sau să-mi mai pese. 

El tăcu destul de multă vreme, așa că am adăugat: 

- În comparaţie cu tine, cu graniţele şi magia care s-a diminuat, 
cred totuşi că autocompătimirea este absurdă. 

- Dacă te întristează, spuse el cu o blândeţe care îmi mângâie 
oasele, atunci nu cred că este deloc absurd. 

- De ce? 

O întrebare directă, după care am aruncat trandafirul în tufe. 

Mă luă de mâini. Degetele lui bătătorite, puternice şi solide, îmi 
ridicară cu blândețe mâna sângerândă spre gura lui, iar el îmi sărută 
palma. De parcă gestul însuşi ar fi fost un răspuns suficient. 

I-am simțit pe piele buzele moi şi respiraţia caldă, iar genunchii 
îmi cedară când îmi sărută şi cealaltă mână. O'sărută cu grijă, într-un 
fel care făcu să-mi pulseze căldura în inimă, între picioare. 

Când se retrase, sângele meu străluci pe gura lui. Mi-am privit 
mâinile pe care încă le ţinea într-ale sale și am văzut că rănile dispă- 
ruseră. M-am uitat din nou la faţa lui, la masca sa aurită, la albul 
pielii sale, la roşul buzelor acoperite cu sânge, în timp ce murmură: 

- Să nu te simți prost nicio clipă pentru că faci tot ceea ce te 
bucură. 

Se apropie, eliberându-mi o mână, ca să-mi pună după ureche 
trandafirul pe care îl rupsesem. Nu ştiam cum ajunsese în mâna lui 
sau unde dispăruseră spinii. 

Nu m-am putut abține să nu insist: 

- De ce, de ce să faci toate acestea? 

Se aplecă mai aproape, atât de aproape, încât trebui să-mi las 
capul pe spate ca să-l văd. 

- Deoarece bucuria ta omenească mă fascinează - felul în care 
trăieşti evenimentele, în timpul vieţii tale, atât de sălbatic, de pro- 
fund şi deodată, este... încântător. Mă atrage, chiar dacă ştiu că nu 
ar trebui, chiar şi când încerc să nu mă las fermecat. 

Pentru că eram un om şi aveam să îmbătrânesc — când se apropie 
şi mai mult, nu mi-am permis să mă gândesc prea departe. Încet, de 
parcă mi-ar fi dat timp să mă retrag, îmi atinse obrazul cu buzele. 
Erau moi, calde şi înduioşător de blânde. Abia dacă mă mângâie, 
înainte de a se îndepărta. Nu mă mai mișcasem din clipa în care 
gura lui îmi atinsese pielea. 

- Într-o zi - într-o zi, toate lucrurile îşi vor găsi un răspuns, şopti 
el, dându-mi drumul mâinii și îndepărtându-se. Dar nu înainte de 
momentul potrivit. Nu înainte de a fi sigur. 

În întuneric, tonul lui fu suficient pentru a-mi da seama că în 
ochii lui se citea amărăciunea. 

Plecă, iar eu am luat o gură de aer, realizând că îmi ținusem 
respiraţia. 

Abia după ce a plecat am înțeles că tânjeam după căldura şi apro- 
pierea lui. 


e 


Chinul obositor a ceea ce recunoscusem, a ceea ce... se schim- 
base între noi mă făcu să mă furişez după micul dejun, căutând 
adăpostul pădurii pentru a lua o gură de aer curat - şi pentru a stu- 
dia lumina şi culorile. Mi-am adus arcul, săgețile şi cuțitul de vână- 
toare incrustat cu pietre preţioase pe care mi-l dăduse Lucien. Mai 
bine să fiu înarmată decât prinsă cu mâna goală. 

M-am strecurat printre copaci şi tufe, nu mai mult de o oră, îna- 
inte să simt o prezenţă în spatele meu - care se apropia tot mai mult, 
făcând animalele să-şi caute adăpost. Am zâmbit în sinea mea şi, 
douăzeci de minute mai târziu, m-am aşezat pe creanga unui ulm 
şi am aşteptat. 

Tufele foşniră - nu mai mult ca la o adiere de vânt, dar știam la 
ce să mă aştept, cunoşteam semnele. 

Un trosnet şi un răget de furie răsunară peste câmpuri, împrăş- 
tiind păsările. 

Am coborât din copac și am mers în poieniță, apoi mi-am încru- 
cişat braţele și mi-am ridicat privirea spre Marele Lord, care atârna 
cu picioarele în sus, în laţul pe care îl întinsesem. 

Când m-am apropiat, chiar şi cu susul în jos, el îmi zâmbi leneş. 

- Om crud. 

- Asta se întâmplă când urmărești pe cineva. 

E] chicoti, iar eu m-am apropiat suficient cât să îndrăznesc să-mi 
trec un deget prin părul lui auriu, care se legăna chiar deasupra feţei 

mele, admirându-i multitudinea de culori - nuanţe de galben, 
maro şi auriu. Ştiam că, probabil, îmi auzea inima bătând cu pu- 
tere. Îşi înclinăînsă capul spre mine, o invitaţie tăcută, iar eu mi-am 
trecut degetele prin părul lui — cu blândeţe, cu grijă. El toarse, sune- 
tul vuind prin degetele, braţele, picioarele şi inima mea. M-am între- 
bat cum s-ar fi simţit acel sunet, dacă s-ar fi lipit de mine. M-am 
îndepărtat. 

Se răsuci în sus cu o mișcare puternică şi lină şi tăie cu o singură 
gheară planta agățătoare pe care o folosisem ca sfoară. Am luat o 
gură de aer pentru a ţipa, dar se roti în cădere, aterizând lin în 
picioare. Îmi era imposibil să uit vreodată ce era şi ce putea să facă. 
Păși spre mine, continuând să zâmbească. 

- Te simţi mai bine astăzi? 

Am mormăit un răspuns neutru. 

- Bun, spuse el, fie ignorându-mi răspunsul, fie ascunzând faptul 
că era amuzat. Dar, ca să fiu sigur, am vrut să-ţi dau asta, adăugă el, 
scoțând un teanc de hârtii din tunică şi întinzându-le. 

Privind cele trei bucăţi de hârtie, mi-am mușcat buza. Era o 
serie de... poezii de cinci rânduri. În total, erau opt, iar eu am înce- 
put să transpir în fața cuvintelor pe care nu le-am recunoscut. Avea 
să-mi ia toată ziua să-mi dau seama ce însemnau. 

- Înainte să fugi sau să începi să ţipi... spuse el, ocolindu-mă 
pentru a se uita peste umărul meu. 

Dacă aş fi îndrăznit, m-aş fi sprijinit de pieptul lui. Respirația lui 
îmi încălzi gâtul şi pavilionul urechii. 

Îşi drese vocea şi citi primul poem: 


A fost odată o femeie foarte frumoasă, 
Curajoasă și puțin neobişnuită, 

Care avea puțini prieteni. 

Însă ea îi refuza 

Pe toți bărbaţii care stăteau la coadă. 

Sprâncenele mi se ridicară atât de sus, încât am crezut că-mi vor 
atinge linia părului şi m-am întors, clipind la el, respirațiile noastre 
împletindu-se când el termină de citit poezia cu un zâmbet. 

Fără să aștepte răspunsul meu, Tamlin luă hârtia şi făcu un pas 
în spate, pentru a citi a doua poezie, care nu era la fel de politicoasă 
ca prima. M-am înroşit până să o citească pe cea de-a treia. Tamlin 
se opri înainte de a o citi pe a patra, apoi îmi înmână hârtiile. 

- Ultimul cuvânt din a doua și a patra strofă a fiecărui poem, 
spuse el, făcând un semn din bărbie spre hârtiile din mâinile mele. 

Neobișnuită. Coadă. M-am uitat la al doilea poem. Omorând. 
Conflagraţie. 

- Acestea sunt... am început eu. 

- Lista ta de cuvinte a fost prea bună ca să ratez ocazia. Şi nu este 
deloc potrivită pentru poezii de dragoste. 

Când mi-am ridicat sprânceana, cercetându-l în tăcere, el spuse: 

- Desfăşuram concursuri - pentru cine putea să scrie cea mai 
obscenă epigramă - când eram cu banda de război a tatălui meu, 
lângă graniță. Nu-mi place în mod deosebit să pierd, aşa că m-am 
hotărât să devin cel mai bun. 

Nu ştiam cum de îşi amintise acea listă lungă pe care o întoc- 
misem - nu am vrut să ştiu. Simţind că eram pe cale să scot o săgeată 
şi să trag în el, Tamlin luă hârtiile şi citi al patrulea poem, cel mai 
obscen şi mai groaznic dintre toate. 

Când termină, mi-am înclinat capul pe spate şi am răcnit, râsul 
meu auzindu-se ca lumina soarelui care sparge gheaţa întărită de 
vreme. 


A 


Încă zâmbeam când am ieşit din zăvoi şi ne-am îndreptat spre 
dealurile ondulate, urmând calea șerpuită înapoi spre conac. 

- Ai spus... în acea seară, în grădina cu trandafiri... 

Mi-am supt dinţii pentru o clipă. 

- Ai spus că tatăl tău a plantat-o pentru împerechere - nu pen- 
tru nuntă? 

- Marii Lorzi se căsătoresc, de cele mai multe ori, spuse el, pie- 
lea-i aurie aburind puțin. Şi, dacă sunt binecuvântaţi, îşi găsesc 
partenerul. Egalul lor, perechea lor în toate privinţele. Marii Lorzi 
se căsătoresc fără nicio legătură de împerechere, dar, dacă îţi găseşti 
perechea, legătura este atât de profundă, încât căsătoria este... ne- 
semnificativă, prin comparaţie. 

Nu am avut curaj să întreb dacă spiriduşii avuseseră vreodată 
legături de împerechere cu oamenii, dar, în schimb, am îndrăznit 
să-l întreb: 

- Unde sunt părinţii tăi? Ce s-a întâmplat cu ei? 

Muşchiul maxilarului i se încordă, iar eu am regretat întrebarea 
din cauza durerii care scânteia în ochii lui. 

- Tatăl meu... 

Ghearele îi străluciră în dreptul încheieturilor de la degete, dar 
nu ieşiră mai mult. Cu siguranţă pusesem întrebarea greşită — fuse- 
sem prea curioasă, deşi eram îndreptățită. 

— Tatăl meu era la fel de rău ca tatăl lui Lucien. Mai rău. Cei doi 
fraţi ai mei mai mari erau exact ca el. Ei aveau sclavi - toți, iar fraţii 
mei... Eu eram tânăr când s-a încheiat Tratatul, dar îmi amintesc 
încă ce obişnuiau frații mei să... 

Se opri. 

- M-a marcat - destul de mult încât atunci când te-am văzut pe 
tine, când ţi-am văzut casa, nu am putut - nu mi-am permis să fiu 
ca ei. Nu v-aș fi făcut niciun rău ţie şi familiei tale, nu v-aș fi supus 
mofturilor spiridușilor. 

Sclavi - aici existaseră sclavi. Nu voiam să ştiu - nu le căutasem 
urmele, nici chiar după cinci sute de ani. Pentru lumea lui, pentru 
cea mai mare parte a oamenilor săi, eram puţin mai bună ca un 
sclav. De aceea îmi oferise portiţa de scăpare, de aceea îmi oferise 
libertatea de a trăi oriunde aș fi vrut în Prythian. 

- Mulţumesc, i-am spus eu. 

EI ridică din umeri, de parcă asta i-ar fi alungat bunătatea, po- 
vara vinei care încă îi apăsa pe umeri. 

Şi mama ta? am întrebat eu. 

Tamlin oftă. 

- Mama mea l-a iubit profund pe tata. Prea mult, poate, dar erau 
împerecheaţi, și... Chiar dacă vedea ce tiran era, nu spunea nimic rău 
despre el. Nu m-am aşteptat niciodată — nu am vrut niciodată — titlul 
tatălui meu. Frații mei nu m-ar fi lăsat să trec de adolescență, dacă 
ar fi bănuit că îl voiam. Aşadar, când am fost destul de mare, m-am 
alăturat companiei de război a tatălui meu şi am fost instruit în așa 
fel încât, cândva, să-l pot servi pe tatăl meu sau pe oricare dintre 
frații mei care ar fi moştenit titlul. 

Îşi îndoi mâinile, de parcă ar fi văzut ghearele de dedesubt. 

- Din tinerețe mi-am dat seama că a mă lupta şi a ucide erau cam 
singurele lucruri la care mă pricepeam. 

- Mă îndoiesc de asta, am spus eu încet. 

El îmi zâmbi, crispat. 

- O, pot cânta la vioară, dar fiii Marilor Lorzi nu devin menestrei. 
Aşa că m-am antrenat şi am luptat pentru tatăl meu împotriva oricui 
mi-a spus să lupt, şi aș fi fost fericit să las intrigile fraților mei. Puterea 
mea a continuat însă să crească şi nu am putut să o ascund - nu 
printre ai noştri. 

Scutură din cap. 

- Din fericire sau nefericire... toți au fost omorâți de Marele Lord 
al unui regat rival. Eu am fost cruțat, din nu ştiu ce motiv, sau dato- 
rită norocului dăruit de zei. Mama și cu mine i-am jelit. Ceilalți... 

Ridică din umeri, prea încordat. 

- Fraţii mei nu ar fi încercat să mă salveze de o soartă ca a ta. 

Mi-am ridicat privirea spre el. O lume atât de dură şi de brutală — 
în care familiile se omorau între ele pentru putere şi răzbunare, din 
cauza duşmăniei şi a dorinței de a deţine controlul. Poate genero- 
zitatea şi bunătatea lui erau o reacție împotriva acelor lucruri — 

poate că, văzându-mă pe mine, se văzuse pus în situaţia de a se uita 
într-un fel de oglindă. 

- Îmi pare rău pentru mama ta, i-am spus eu, părerea de rău 
fiind tot ce-i puteam oferi, tot ce îmi putuse oferi şi el mie, odată. 

El schiţă un zâmbet. 

- Deci, aşa ai devenit Mare Lord. 

- Mulţi dintre Marii Lorzi sunt instruiți încă de la naştere în 
ceea ce priveşte manierele, legile şi strategiile de război. Când mi-a 
revenit titlul, a fost o... tranziţie grea. Mulţi dintre curtenii tatălui 
meu au preferat să plece în alte regate decât să mârâie la ei un răz- 
boinic-bestie. 

Nesta îmi spusese cândva că eram „o bestie pe jumătate domes- 
ticită“. Am făcut un efort să nu îl iau de mână, să nu vin spre el și 
să-i spun că am înţeles. În schimb, i-am zis doar atât: 

- Atunci, sunt nişte idioţi. Ai protejat aceste pământuri de boală, 
când se pare că toți ceilalți nu s-au descurcat la fel de bine. Sunt niş- 
te idioţi, am spus din nou. 

Întunericul licări însă în ochii lui Tamlin, iar umerii lui îmi părură 
puţin căzuți. Înainte să-l pot întreba ce nu era în regulă, am ieșit din 
pădurice, în fața unei întinderi de dealuri şi coline care şerpuiau îna- 
inte. La distanță, în vârful multora dintre acestea erau nişte spiriduși 
mascaţi, care făceau ceea ce păreau a fi focuri neaprinse. 

- Ce sunt acelea? am întrebat şovăitor. 

- Pregătesc focuri de tabără pentru Calanmai. Este peste două zile. 

- Pentru ce? 

- Noaptea Focurilor? 

Am scuturat din cap. 

- Nu avem sărbători pe tărâmul oamenilor. Nu după ce voi... ai 
voştri au plecat. În unele locuri, este interzis. Noi nici măcar nu 
ne amintim numele zeilor voştri. Ce sărbătoreşte Cala... Noaptea 
Focurilor? 

El îşi frecă gâtul. 

- Este un ritual de primăvară. Aprindem focuri şi... magia pe 
care o creăm regenerează pământul pentru tot restul anului. 

- Cum creaţi magia? 

- Este un ritual. Dar este specific spiriduşilor. 

Îşi încordă maxilarul şi continuă să meargă, îndepărtându-se de 
focurile neaprinse. 

- S-ar putea să vezi mai mulți spiriduşi prin preajmă ca de obicei, 
spiriduşi din acest regat şi din alte teritorii, care sunt liberi să treacă 
graniţa în acea seară. 

- Am crezut că boala i-a alungat pe mulţi dintre ei. 

- Aşa este, dar unii vor fi aici. Să ai grijă... să te fereşti de toţi. Vei 
fi în siguranţă în casă, dar, dacă te întâlnești cu unul dintre ei îna- 
inte de aprinderea focurilor, la apusul soarelui de peste două zile, 
nu-l lua în seamă. 

- Nu sunt invitată la ritualul vostru? 

- Nu. Nu eşti. 

Îşi strânse pumnul și îl relaxă, din nou şi din nou, de parcă ar fi 
încercat să-şi stăpânească ghearele. 

Indiferent de cât de mult am încercat să-i uit spusele, am simţit 
un gol în piept. 

Am mers spre casă într-o tăcere încordată pe care nu o mai îndu- 
rasem de câteva săptămâni. Apoi, Tamlin se încordă în clipa în care 
am intrat în grădină. Nu din cauza mea sau a conversaţiei noastre 
incomode. Era linişte, acea groaznică tăcere care, de obicei, însemna 
că unul dintre spiriduşii meschini se afla în apropiere. Tamlin îşi 
arătă dinţii, cu un mârâit slab, şi se uită la mine. 

- Ascunde-te şi, indiferent de ce auzi, să nu ieşi. 

După aceea, dispăru. 

Singură, am privit în ambele părţi ale potecii pietruite, ca o 
proastă. Dacă într-adevăr era ceva acolo, aș fi fost prinsă în câmp 
deschis. Poate că era ruşinos să nu merg în ajutorul lui, dar el era 
Marele Lord. Nu aş fi făcut decât să-l încurc. 

M-am ascuns în spatele gardului viu, apoi i-am auzit apropiin- 
du-se pe Tamlin şi... pe Lucien. Am înjurat în tăcere şi am înțepenit. 
Poate că aș fi putut să mă strecor şi să traversez câmpurile, spre graj- 
duri. Dacă ar fi fost ceva în neregulă, grajdurile nu doar că mi-ar fi 
oferit un adăpost, ci şi un cal pe care să pot fugi. Era cât pe ce să ajung 
la iarba înaltă, la câțiva pași dincolo de marginea grădinii, când mâ- 
râitul lui Tamlin răsună prin aer, de cealaltă parte a gardului viu. 

M-am întors — doar cât să-i văd prin frunzișul des. „Ascunde-te“, 
îmi spusese el. Dacă m-aș fi mișcat acum, cu siguranță m-ar fi văzut. 

- Ştiu ce zi este, spuse Tamlin, dar nu lui Lucien. 

Cei doi stăteau, mai degrabă, cu fața spre... nimic. Spre cineva 
care nu era acolo. Cineva invizibil. Aş fi crezut că îmi joacă o festă, 
dacă nu aș fi auzit răspunsul unei voci joase, imateriale. 

- Comportamentul tău neschimbat atrage multă atenţie la curte, 
spuse vocea profundă şi şuierătoare. 

În ciuda căldurii zilei, mă trecu un fior. 

- Ea a început să se întrebe de ce nu ai renunțat încă. Și de ce 
patru naga au fost omorâți, în urmă cu foarte puţin timp. 

- Tamlin nu este ca toți ceilalți proşti, izbucni Lucien, cu umerii 
traşi înapoi pentru a se ridica la înălțimea lui, mai pregătit de luptă 
decât îl văzusem până atunci. 

Nu era de mirare că avea toate acele arme în camera lui. 

- Dacă ea aşteaptă capete plecate, atunci este mai idioată decât 
am crezut. 

Vocea şuieră, iar zgomotul îmi îngheță sângele în vene. 

- Vorbeşti atât de urât despre cea care vă ţine soarta în mâini? 
Cu un singur cuvânt, ar putea distruge această proprietate jalnică. 
Nu a fost mulțumită când a auzit că ţi-ai trimis războinicii. 

Vocea părea acum întoarsă către Tamlin. 

- Dar, cum nu s-a întâmplat nimic, a ales să nu ia în seamă 
acest fapt. 

Marele Lord mârâi pe un ton grav, dar rosti calm: 

- Spune-i că m-am săturat să adun gunoiul pe care îl aruncă la 
granițele mele. 

Vocea chicoti, auzindu-se ca nisipul mişcător. 

- Ea îi eliberează ca pe nişte daruri - şi ca pe un memento a ce 
se va întâmpla dacă te va prinde că încerci să încalci termenii... 

- Nu îi încalcă, mârâi Lucien. Acum, pleacă. Ne-am săturat de 
neamul vostru care roieşte pe la graniţe — nu vrem să ne pângăriți și 
casa. La drept vorbind, staţi dracului departe de peşteră. Nu este un 
drum obișnuit pentru gunoaiele de teapa ta, ca să treceţi pe acolo 
oricând doriţi. 

Tamlin mârâi, încuviinţând. 

Creatura invizibilă râse din nou, un sunet foarte groaznic și urât. 

- Deşi ai o inimă din piatră, Tamlin, spuse creatura, iar Tamlin 
înţepeni, cu siguranță ea găzduieşte foarte multă frică. 

Vocea scăzu într-o şoaptă. 

- Nu-ţi face griji, Mare Lord. 

Rosti titlul ca pe o glumă. 

- Curând, totul va fi bine. 

- Să arzi în iad, răspunse Lucien în locul lui Tamlin, iar creatura 
râse din nou, înainte ca fâlfâitul unor aripi din piele să vuiască şi un 
vânt murdar să îmi înțepe fața. Apoi, totul se linişti. 

După o clipă, amândoi oftară adânc. Am închis ochii, având şi 
eu nevoie să-mi calmez respiraţia, dar nişte mâini mari mă prinseră 
de umeri, iar eu am ţipat. 

- A plecat, spuse Tamlin, dându-mi drumul. A fost nevoie de 
toată voința mea ca să nu mă sprijin pe gardul viu. 

- Ce ai auzit? întrebă Lucien, venind de după colț, cu mâinile 
încrucişate. 

I-am privit chipul lui Tamlin, dar am văzut că era atât de alb de 
mânie - mânios pe acea creatură - încât m-am simţit nevoită să mă 
uit din nou la Lucien. 

- Nimic - eu... ei bine, nimic din care să înţeleg ceva, am spus 
eu, şi era adevărat. 

Nimic din toate astea nu avea sens. Nu mă puteam opri din tre- 
murat. Ceva din acea voce smulsese căldura din mine. 

- Cine... ce era aceea? 

Tamlin începu să meargă, pietrişul frământându-se sub ghe- 
tele lui. 

- În Prythian există anumiţi spiriduşi care au inspirat legendele 
de care voi, oamenii, vă temeți atât de mult. Unii, ca acela, sunt mi- 
turi întrupate. 

În acea voce şuierată am auzit țipetele victimelor omenești, ru- 
găminţile fecioarelor ale căror piepturi fuseseră despicate pe alta- 
rele de sacrificiu. Menţionarea unei „curți“, diferită, se pare, de cea 
a lui Tamlin - ea era cea care îi omorâse pe părinţii lui Tamlin? 
O Mare Zână, poate, în locul unui Lord. Luând în considerare cât 
de nemiloşi erau Marii Lorzi cu propriile familii, probabil că erau 
de coşmar pentru inamicii lor. Şi, dacă urma să aibă loc un război 
între curți, dacă boala îl slăbise deja pe Tamlin... 

- Dacă Attorul a văzut-o... spuse Lucien, aruncând o privire 
împrejur. 

- Nu a văzut-o, mârâi Tamlin peste umăr, apoi se uită la mine, 
încă palid de furie, cu buzele strânse. Ne vedem la cină. 

Înţelegând că trebuia să plec şi dorindu-mi să ajung în dormi- 
tor şi să încui uşa, m-am întors încet spre casă, gândindu-mă la cine 
era ea, cea care îi făcea pe Tamlin şi Lucien atât de nervoși şi care îi 
dădea ordine acelei creaturi, ca mesager al ei. 

Briza de primăvară îmi şopti că nu voiam să ştiu. 


CAPITOLUL 
20 


După o cină încordată, în timpul căreia Tamlin abia dacă ne 
vorbi lui Lucien şi mie, am aprins toate lumânările din camera mea 
pentru a alunga umbrele. 

Nu am ieșit afară a doua zi, iar când m-am aşezat să pictez, ce se 
ivi pe pânza mea fu o creatură înaltă, scheletică, având aripi imense 
din piele şi urechi de liliac. Botul îi era deschis într-un răget, dezvă- 
luind mai multe rânduri de colți în timp ce se pregătea să zboare. 
Pictându-l, aş fi putut jura că simţeam mirosul respirației care duh- 
nea a hoit şi aerul de sub aripi, care şoptea promisiunea morții. 

Produsul finit fu atât de înfiorător, încât a trebuit să pun deoparte 
tabloul, în partea din spate a camerei, şi am plecat să o conving pe 
Alis să mă lase să ajut la prepararea mâncării din bucătărie, pentru 
Noaptea Focurilor. Aș fi făcut orice doar ca să evit să ies în grădină, 
unde ar fi putut să apară Attorul. 

Ziua Nopţii Focurilor - Calanmai, o numise Tamlin - sosi, 
iar eu nu i-am văzut pe Tamlin sau pe Lucien toată ziua. Când 
după-amiaza se transformă în amurg, m-am trezit din nou în prin- 
cipala aripă a casei. Niciunul dintre servitorii cu feţe de păsări nu 
era de găsit. În bucătărie nu era nici personalul, nici mâncarea pe 
care o preparaseră timp de două zile. Se auzi sunetul tobelor. 

Ritmul venea de foarte departe - de dincolo de grădină, de din- 
colo de domeniul de vânătoare, de pădurea care se întindea în spa- 
tele acestuia. Erau profunde, ademenitoare. O singură bătaie trezea 
două chemări, drept răspuns. Era o chemare. 

Am rămas lângă ușile grădinii, aruncând o privire asupra pro- 
prietăţii, în vreme ce văzduhul se acoperea cu nuanţe de roșu şi 
portocaliu. La distanţă, pe dealurile dinspre pădure, câteva focuri 
licăreau, nori de fum negru se uneau pe cerul rubiniu - focurile nea- 
prinse pe care le văzusem în urmă cu două zile. Mi-am amintit că 
nu era invitată. Neinvitată la petrecerea care-i făcuse pe toți spiri- 
duşii din bucătărie să chicotească şi să râdă între ei. 

Sunetul tobelor se auzi mai repede, mai tare. Deşi mă obişnu- 
isem cu izul magiei, mirosul metalic în creştere, mai intens decât îl 
simţisem până acum, îmi înțepă nasul. Am făcut un pas în față, apoi 
m-am oprit, apucând tocul uşii. Ar fi trebuit să mă întorc în casă. În 
spatele meu, soarele care apunea păta dalele albe şi negre ale pardo- 
selii din hol cu o nuanţă de portocaliu sclipitor, iar umbra-mi alun- 
gită părea să pulseze în ritmul tobelor. 

Până şi grădina în care, de obicei, răsuna bâzâitul orchestrei loca- 
tarilor, se liniştise la auzul tobelor. Un şnur... un şnur legat de abdo- 
menul meu mă trăgea spre acele dealuri, ordonându-mi să merg și 
să ascult tobele spiriduşilor... 

Poate că, dacă Tamlin nu ar fi apărut în hol, m-aş fi dus. 

Nu purta cămașă, ci doar centura, de-a curmezișul pieptului 
musculos. Mânerul sabiei strălucea auriu în lumina soarelui care 
apunea, iar capetele împănate ale săgeţilor, pătate cu roșu, îi ieşeau 
deasupra umerilor largi. L-am fixat cu privirea, iar el se uită la mine. 
Războinicul întruchipat. 

- Unde pleci? am reuşit să întreb. 

- Este Calanmai, spuse el hotărât. Trebuie să plec. 

Făcu semn din bărbie spre focuri și tobe. 

- Ce să faci? l-am întrebat, uitându-mă la arcul din mâna lui. 

Inima îmi răsuna în ritmul tobelor de afară, pulsând mai sălbatic. 

Pe sub masca aurită, ochii îi erau umbriți. 

- În calitate de Mare Lord, trebuie să particip la Marele Ritual. 

- Ce este Marele... 

- Du-te în camera ta, mârâi el, privind spre focuri. Încuie ușile, 
pune un laț, fă ce ştii. 

- De ce? am vrut eu să aflu. 

Vocea Attorului îmi şerpui printre amintiri. El spusese ceva des- 
pre un ritual specific spiridușilor — ce naiba era asta? Judecând după 
arme, trebuie că era brutal şi violent - mai ales dacă înfățișarea de 
bestie a lui Tamlin nu era o armă suficientă. 

- Fă cum ţi-am spus. 

Caninii începură să i se lungească. Inima îmi bătu mai repede. 

- Să nu ieși până dimineaţă. 

Ritmul tobelor se simţi mai puternic, mai rapid, iar muşchii gâtu- 
lui lui Tamlin tremurară, de parcă nemișcarea le-ar fi cauzat durere. 

- Pleci la luptă? am şoptit, iar el a râs zgomotos. 

Ridică mâna de parcă ar fi vrut să-mi atingă braţul, dar o cobori 
înainte ca degetele să atingă materialul tunicii mele. 

- Feyre, să rămâi în camera ta. 

- Dar eu... 

-— Te rog. 

Înainte să-i pot cere să se răzgândească și să mă ia cu el, plecă în 
fugă. Când sări treptele spre grădină, vioi şi rapid ca un cerb, muş- 
chii puternici ai spatelui i se mișcară. Dispăru în câteva secunde. 


G3 


Am făcut așa cum îmi ordonase, deși, la puțin timp după aceea, 
mi-am dat seama că mă încuiasem în cameră fără să fi luat cina. 
Din cauza bătăilor neîncetate de tobă şi a nenumăratelor focuri de 
tabără care se iveau de-a lungul dealurilor îndepărtate, nu am putut 
să nu mă plimb încolo şi-ncoace prin cameră, privind afară, spre 
flăcările care ardeau la distanţă. 

Rămâi în camera ta. 

O voce sălbatică şi rea îmi şopti însă altceva printre bătăile de 
tobe. „Du-te, îmi spuse vocea, îndemnându-mă. „Du-te și te uită.“ 

Înainte de ora zece, nu am mai putut suporta. Am urmat sune- 
tul tobelor. 

Grajdurile erau goale, dar Tamlin mă învățase în aceste ultime 
săptămâni cum să călăresc fără şa, iar iapa mea albă o luă curând la 
trap. Nu fu nevoie să o ghidez - urmă şi ea ademenirea tobelor și 
urcă prima colină. 

Fumul şi magia pluteau în aer dense. Ascunsă de mantia mea cu 
glugă, am privit uimită în timp ce mă apropiam de primul foc imens 
de tabără, aflat în vârful dealului. Pe acolo se învârteau sute de Mari 
Lorzi, dar, în afară de măştile diferite pe care le purtau, nu am reuşit 
să observ alte trăsături. De unde veniseră, unde locuiau, dacă apar- 
ţineau de Regatul Primăverii, dar nu stăteau la conac? Când am 
încercat să mă uit maiatent la detaliile chipurilor lor, totul a devenit 
o pată de culoare. Erau mai solizi când îi vedeam cu coada ochiului, 
dar când mă întorceam cu fața spre ei, vedeam umbre şi culori care 
se roteau. 

La mijloc era o magie — un fel de vrajă aruncată asupra mea, me- 
nită să mă împiedice să-i văd bine, aşa cum fusese vrăjită și familia 
mea. M-aş fi înfuriat şi m-aș fi gândit să mă întorc la conac dacă 
tobele nu mi-ar fi răsunat prin oase şi dacă acea voce sălbatică nu 
m-ar fi chemat. 

Am descălecat, dar am rămaslângăiapă, făcându-mi loc prin mul- 
time cu trăsăturile mele umane şi acuzatoare ascunse de umbrele 
glugii. M-am rugat ca fumul şi nenumăratele miresme ale diverşilor 
Mari Lorzi şi spiriduşi să fie suficiente încât să-mi acopere mirosul de 
om, dar, înaintând, am verificat dacă aveam la şold cele două cuțite. 

Cu toate că toboşarii cântau lângă foc, spiriduşii se adunară într-o 
vale dintre dealurile din apropiere. Mi-am legat calul de un smochin 
singuratic aflat în vârful unei coline şi i-am urmat, savurând ritmul 

pulsator al tobelor care răsuna prin pământ și prin tălpile mele. Ni- 
meni nu se uită de două ori în direcția mea. 

Aproape că am alunecat pe malul abrupt ajungând în vale. În- 
tr-un capăt, gura unei peşteri se deschidea în coasta domoală a 
dealului. Exteriorul acesteia fusese împodobit cu flori, crengi și 
frunze, iar eu am zărit porțiunea de început a unei pardoseli aco- 
perite cu blană, chiar dincolo de intrarea în peşteră. Interiorul nu 
se vedea deoarece, de la intrare, camera urmărea o curbă, dar lu- 
mina focului dansa pe pereți. 

Ce se întâmpla în peşteră - sau ce era pe cale să se întâmple -— era 
centrul atenţiei spiriduşilor fantomatici, care se aliniau de fiecare 
parte a cărării lungi ce ducea într-acolo. Cărarea şerpuia în valea 
dintre dealuri, iar Marii Lorzi se legănau pe loc, mișcându-se în rit- 
mul tobelor, ale căror bătăi îmi răsunau în stomac. 

I-am privit legănându-se, apoi m-am mișcat pe loc. Asta îmi fu- 
sese interzis să fac? Părea un lucru inofensiv. Am scrutat zona lumi- 
nată de foc, încercând să văd prin vălul de fum şi întuneric. Nu am 
zărit nimic interesant, şi niciunul dintre spiriduşii mascaţi nu mă 
băgă în seamă. Rămăseseră pe potecă, sporindu-şi numărul cu fie- 
care minut. Ceva avea să se întâmple cu siguranţă - orice ar fi fost, 
era Marele Ritual. 

M-am întors pe coasta dealului și am stat lângă marginea focului 
de tabără din apropierea copacilor, privind spiridușşii. Eram pe cale 
să-mi adun curajul să întreb un spiriduş mai neînsemnat, care era 
în trecere - un servitor cu mască de pasăre, ca Alis - ce fel de ritual 
urma să aibă loc, când cineva mă apucă de braţ şi mă răsuci. 

Am clipit în fața celor trei străini, încremenind când le-am văzut 
chipurile ascuţite — fără măşti. Arătau ca nişte Mari Lorzi, dar erau 
oarecum diferiți de aceştia, ceva mai înalți şi mai slabi decât Tamlin 
sau decât Lucien, iar ochii lor, de un negru infinit, erau mai răi. Aşa- 
dar, erau Spiriduși. 

Cel care mă ţinea de braţ îmi zâmbi de sus, dezvăluindu-și dinții 
puţin ascuțiți. 

- O femeie din specia omenească, murmură el, măsurându-mă 
din priviri. Nu am mai văzut una ca tine de ceva timp. 

Am încercat să-mi smucesc mâna, dar el îmi ţinu ferm cotul. 

- Ce vrei? l-am întrebat calm şi rece. 

Cei doi spiriduși care îl flancau îmi zâmbiră, iar unul din ei mă 
apucă de celălalt braţ tocmai când voiam să iau cuțitul. 

- Vrem doar să ne distrăm de Noaptea Focurilor, spuse unul din 
ei, întinzând o mână, prea lungă și palidă, pentru a-mi aranja o şu- 
viță de păr. 

Mi-am ferit capul și am încercat să-i evit atingerea, dar nu re- 
nunță. Niciunul dintre spiridușii din apropierea focului de tabără 
nu reacționă - nimeni nu se deranjă să se uite. 

Dacă aş fi strigat după ajutor, mi-ar fi răspuns careva? Mi-ar fi 
răspuns Tamlin? Nu aveam cum să fiu atât de norocoasă din nou - 
probabil că îmi folosisem cu naga porţia de noroc alocată. 

Mi-am tras mâinile cu putere. Prinsoarea lor mă strânse până 
când mă duru şi îmi ținură mâinile departe de cuțite. Cei trei se 
apropiară, luându-mă de lângă ceilalți. Am privit împrejur, căutând 
un aliat. Erau tot mai mulți spiriduși fără mască. Cei trei chicotiră, 
pe un ton scăzut și sâsâit care îmi traversă corpul. Nu-mi dădusem 
seama de cât de departe stăteam de toţi ceilalți — de cât de mult mă 
apropiasem de marginea pădurii. 

- Lasă-mă în pace, am spus, mai tare și mai mânioasă decât m-aș 
fi aşteptat, având în vedere că genunchii începeau să-mi tremure. 

- O declaraţie curajoasă pentru un om, de Calanmai, rosti cel 
care mă ţinea de braţul stâng. 

Focul nu se reflecta în ochii lui. Era ca și când ar fi absorbit lu- 
mina. M-am gândit la naga, ale căror corpuri oribile se potriveau cu 
inimile lor putrede. Cumva, aceşti spiriduși frumoși și eterici erau 
mult mai răi. 

- Ne vom distra după încheierea Ritualului, nu-i așa? O bucu- 
rie — ce bucurie! — să găseşti o femeie din specia omenească aici. 

I-am arătat dinții. 

- Ia-ți mâinile de pe mine, am rostit destul de tare încât să audă 
toată lumea. 

Unul dintre ei îşi cobori mâna pe lângă mine, degetele lui osoase 
împungându-mi coastele şi şoldurile. M-am smucit înapoi, doar ca 
să mă lovesc de cel de-al treilea, care își împleti degetele lungi prin 
părul meu şi strânse puternic. Nimeni nu se uită; nimeni nu remarcă. 

- Încetează, am spus eu gâtuit când începură să mă îmbrâncească 
spre linia copacilor, spre întuneric. 

I-am împins și i-am lovit; nu făcură altceva decât să șuiere. Unul 
dintre ei mă împinse, iar eu m-am împiedicat, scăpând din prin- 
soarea lor. Pământul se adânci sub mine și m-am întins după cuțite, 
dar nişte mâini solide mă apucară de sub umeri înainte de a le putea 
scoate sau de a cădea în iarbă. 

Mâinile erau puternice - mari și calde. Deloc asemănătoare cu 
degetele ascuţite şi osoase ale celor trei spiriduşi, care tăcură când 
acel cineva care mă prinsese cu blândețe mă ridică în picioare. 

— Aici erai. Te-am căutat, zise vocea joasă şi senzuală a unui băr- 
bat, pe care nu o mai auzisem niciodată. 

Am continuat să-i privesc pe cei trei spiriduşi, adunându-mi 
puterile ca să fug în clipa în care bărbatul din spatele meu păși lângă 
mine şi mă cuprinse de umeri cu o mână. 

Cei trei spiriduşi neînsemnaţi se albiră la față, mărindu-şi 
ochii negri. 

- Mulţumesc pentru că aţi găsit-o pentru mine, le spuse salva- 
torul meu, calm şi elegant. Bucuraţi-vă de Ritual. 

Ultimele cuvinte fură destul de înțepătoare, iar spiriduşii încre- 
meniră. Fără niciun alt comentariu, fugiră înapoi spre focurile 
de tabără. 

Am ieşit din adăpostul oferit de braţul salvatorului meu și m-am 
întors pentru a-i mulțumi. 

În fața mea se afla cel mai frumos bărbat pe care-l văzusem 
vreodată. 


CAPITOLUL 
2I 


Străinul radia eleganță și calm. Fără îndoială, era un Mare Lord. 
Părul lui negru şi scurt strălucea precum penele corbului, contrastând 
cu pielea-i palidă şi ochii de un albastru atât de profund, încât erau 
violet, chiar şi în lumina focului. Când mă privi, îmi zâmbi amuzat. 

Pentru o clipă, am tăcut amândoi. „Mulţumesc“ nu părea cuvân- 
tul potrivit pentru ce făcuse pentru mine, dar felul în care stătea, 
complet nemişcat, şi noaptea care parcă se aduna în jurul lui mă 
făcură să ezit să vorbesc — mă făcură să vreau să fug în direcția opusă. 

Nici el nu purta mască. Atunci, însemna că era din alt regat. 

O jumătate de zâmbet se undui pe buzele lui senzuale. 

- Ce caută aici o femeie muritoare, în Noaptea Focurilor? 

Vocea lui, ca torsul unui iubit, mă înfioră, mângâindu-mi fiecare 
muşchi, os şi nerv. 

Am făcut un pas înapoi. 

- Prietenii mei m-au adus. 

Ritmul bătăilor de tobe era în creştere, către un punct culminant 
pe care nu îl înțelegeam. Trecuse foarte mult timp de când nu mai 
văzusem o față nemascată care să arate ca a unui om, chiar dacă vag. 
Hainele lui, complet negre şi fin lucrate, erau destul de mulate pe 
corpul lui încât am înțeles cât de minunat era, de parcă ar fi fost 
creat din noaptea însăși. 

- Şi cine sunt prietenii tăi? 

Continuă să îmi zâmbească — un prădător care își evalua prada. 

- Două doamne, am minţit din nou. 

- Cum le cheamă? 

Făcu încă un pas, băgându-și mâinile în buzunar. M-am retras 
încă puţin, în tăcere. Scăpasem de trei monştri ca să dau peste ceva 
mai rău? 

Chicoti în clipa în care faptul că nu aveam să-i răspund deveni 
evident. 

- Cu plăcere, spuse el. Pentru că te-am salvat. 

Aroganţa lui mă enerva, dar m-am mai retras un pas. Eram des- 
tul de aproape de focul de tabără, de acea mică vale în care spiridușii 
se adunaseră, încât să fi reuşit să ajung, dacă aş fi fugit. Poate cuiva 
avea să i se facă milă de mine - poate că Lucien sau Alis erau acolo. 

- Ciudat lucru ca un muritor să fie prieten cu doi spiriduși, 
spuse el gânditor şi începu să se învârtă în jurul meu. 

Aș fi putut să jur că fuioare de noapte înstelată pluteau în urma 
lui. Oamenii nu se tem de noi, de obicei? Și tu, la drept vorbind, nu 
trebuia să rămâi de partea ta de zid? 

Mă temeam de el, dar nu voiam să-și dea seama. 

- Ne cunoaştem de o viață. Nu am avut de ce să mă tem de ei. 

Se opri pentru a mă studia. Stătea acum între mine și focul de 
tabără — şi calea mea de evadare. 

- Şi, cu toate acestea, te-au adus la Marele Ritual şi te-au abandonat. 

- S-au dus să ia nişte gustări, am spus, iar el a zâmbit mai larg. 

Vorbele mele mă dăduseră de gol. Zărisem servitorii ducând 
mâncarea, dar... poate că nu acolo. 

Îmi mai zâmbi o clipă. Nu mai văzusem niciodată pe nimeni atât 
de chipeş — şi nu auzisem niciodată atât de multe semnale de alarmă 
răsunându-mi în minte din această cauză. 

- Mă tem că gustările sunt foarte departe, spuse el, venind acum 
mai aproape. S-ar putea să treacă o vreme până când se vor întoarce. 
Între timp, pot să te însoțesc undeva? 

Îşi scoase o mână din buzunar, pentru a-mi oferi brațul. 

Reușşise să îi sperie pe toți acei spiriduşi fără să ridice un deget. 

- Nu, am spus eu, cu limba groasă şi grea. 

El îşi flutură mâna spre vale - către tobe. 

- Atunci, bucură-te de Ritual. Încearcă să nu intri în bucluc. 

Ochii îi străluciră într-un fel care îmi sugeră că a nu intra în 
bucluc însemna să stau foarte departe de el. Dar aveam foarte multe 
întrebări — și, cu toate că ar fi putut fi cel mai mare risc pe care mi-l 
asumasem vreodată, am spus, fără să gândesc: 

- Așadar, nu eşti din Regatul Primăverii? 

El se întoarse spre mine, cu mişcări rafinate, însoțite de o putere 
mortală, dar eu am rămas locului când îmi zâmbi leneş. 

- Ți se pare că sunt din Regatul Primăverii? 

Rosti cuvintele cu o aroganță specifică nemuritorilor. Râse în 
barbă. 

- Nu, nu fac parte din nobilul Regat al Primăverii. Şi mă bucur 
pentru asta. 

Gesticulă spre fața lui, pe care ar fi trebuit să poarte o mască. 

Ar fi trebuit să plec, ar fi trebuit să tac. 

- Atunci, de ce eşti aici? 

Ochii remarcabili ai bărbatului părură să strălucească - destul 
de mortal, încât am făcut un pas înapoi. 

- Deoarece, în această seară, toți monştrii au fost eliberaţi din 
cuşti, indiferent de regatul din care fac parte. Aşadar, până la răsă- 
ritul soarelui, pot să hoinăresc pe unde vreau. 

Alte ghicitori şi întrebări fără răspuns. Îmi ajunsese, mai ales 
când zâmbetul lui deveni rece şi crud. 

- Bucură-te de Ritual, i-am repetat, cât de curajos am putut. 

M-am grăbit înapoi spre vale, prea conştientă de faptul că îi în- 
torceam spatele. Eram recunoscătoare să mă pierd în mulțime, 
mergând de-a lungul potecii, spre peşteră, încă așteptând să se 
întâmple ceva. 

Când m-am oprit din tremurat, m-am uitat împrejur la spiriduşii 
adunați. Cei mai mulți dintre ei purtau măşti, dar erau şi câțiva, ca 
acel străin periculos şi acei trei spiriduşi îngrozitori, care nu aveau 
deloc măşti. Erau spiriduşi care fie nu aparțineau niciunui regat, fie 
erau membri ai altor regate. Nu puteam să îi deosebesc. Cercetând 
atent mulțimea, ochii mei îi întâlniră pe cei ai unui spiriduş mascat, 
aflat dincolo de potecă. Unul era roșiatic şi strălucea la fel de intens 
ca părul lui roşu. Celălalt era... metalic. Am clipit amândoi în același 
timp, apoi ochii lui se măriră. Dispăru fără urmă şi, o secundă mai 
târziu, cineva mă apucă de cot şi mă trase din mulțime. 

- Ai înnebunit? ţipă Lucien la mine, acoperind tobele. 

Era palid la față ca o fantomă. 

- Ce cauţi aici? 

Niciunul dintre spiriduşi nu ne remarcă - se holbau toți la po- 
tecă — departe de peşteră. 

- Am vrut să... am început eu, dar Lucien înjură violent. 

- Idioato! ţipă el la mine, apoi aruncă o privire în spatele lui, spre 
locul în care se uitau ceilalți spiriduşi. Om inutil şi prost. 

Fără a mai spune un cuvânt, mă puse pe umăr ca pe un sac de 
cartofi. 

În ciuda zbaterii şi a strigătelor de protest, în ciuda cererilor 
de a-mi aducecalul, el mă ţinu ferm, iar când m-am deranjat să-mi 
ridic privirea, mi-am dat seama că alerga repede. Mai repede decât 
orice altceva. Mi se făcu atât de rău, încât am închis ochii, dar el nu 
se opri până ce aerul nu deveni mai răcoros şi mai calm, până când 
nu lăsă mult în urmă bătăile de tobe. 

Lucien mai că mă trânti pe podeaua holului din conac, iar când 
m-am ridicat, am văzut că era la fel de palid ca mai devreme. 

- Muritoare proastă, izbucni el. Nu ţi-a spus să rămâi în ca- 
mera ta? 

Lucien se uită peste umăr, spre dealuri, unde tobele deveniseră 
foarte zgomotoase şi rapide, ca o furtună. 

- Nu am făcut nimic... 

- Nici măcar nu era ceremonia! 

Doar atunci i-am văzut transpiraţia de pe chip şi panica strălu- 
cindu-i în ochi. 

- Pe toți zeii, dacă Tam te găsea acolo... 

- Şi ce dacă? am întrebat, țipând şi eu. 

Uram să mă simt ca un copil neascultător. 

— Este Marele Ritual, arde-m-ar focul! Nu ţi-a spus nimeni ce este? 

Tăcerea mea fu un răspuns suficient. Mai că vedeam ritmul 
tobelor pulsându-i pe sub piele, chemându-l să se alăture din nou 
mulțimii. 

- Noaptea Focurilor marchează începutul oficial al primăverii — 
atât în Prythian, cât şi în lumea muritorilor, spuse Lucien. 

Deşi îmi vorbea calm, glasul îi tremura puţin. M-am sprijinit de 
peretele holului, forțându-mă să par indiferentă. 

- Aici, culturile noastre depind de magia pe care o regenerăm în 
timpul Calanmai — în seara aceasta. 

Mi-am băgat mâinile în buzunarele pantalonilor. Tamlin spusese 
ceva asemănător, în urmă cu două zile. Lucien tresări de parcă ar fi 
îndepărtat o atingere invizibilă. 

- Regenerăm magia prin Marele Ritual. Fiecare dintre cei șapte 
Mari Lorzi ai tărâmului Prythian face asta în fiecare an, deoarece 
magia lor vine din pământ şi tot acolo se întoarce, la sfârșit — este 
un schimb. 

- Dar ce este? am întrebat eu, iar el țâțâi. 

- În această seară, Tam va permite... magiei puternice și teribile 
să intre în corpul lui, spuse Lucien, fixând cu privirea focurile din 
depărtare. Magia va prelua controlul minţii, al corpului şi al sufle- 
tului său şi îl va transforma într-un Vânător. Îl va umple cu singurul 
lui scop: acela de a o găsi pe Fecioară. Împerecherea lor va elibera 
şi răspândi magia pe pământ, unde va regenera viața pentru tot res- 
tul anului. 

Fața mi se înfierbântă, iar eu m-am luptat cu impulsul de a 
mă fâțâi. 

- În seara aceasta, Tam nu va fi spiriduşul pe care îl cunoşti, 
spuse Lucien. Nu va şti nici măcar cum îl cheamă. Magia îl va con- 
suma cu totul, cu excepția acelei singure comenzi — şi nevoi. 

- Cine este această Fecioară? am întrebat eu. 

Lucien pufni. 

- Nimeni nu va şti, până la momentul potrivit. După ce Tam va 
prinde cerbul alb și îl va sacrifica, se va îndrepta către acea peşteră 
sacră, unde va găsi poteca plină cu femei spiriduş, care aşteaptă să 
fie alese ca partener pentru această seară. 

- Poftim? 

Lucien râse. 

- Da, Tamlin trebuie să aleagă una dintre toate acele femei spiri- 
duş care erau în jurul tău. Este o onoare să fie aleasă, dar el o alege 
din instinct. 

- Dar tu şi alți spiriduşi bărbaţi erați acolo. 

Faţa mă ardea atât de tare, încât am început să transpir. De aceea 
veniseră acolo cei trei spiriduşi îngrozitori — şi crezuseră că simpla 
mea prezenţă însemna că eram bucuroasă să mă supun lor. 

- Ah. 

Lucien chicoti. 

- Ei bine, Tam nu este singurul care are şansa de a săvârşi ritualul 
în această seară. După ce alege, suntem liberi să ne amestecăm, iar 
distracţia noastră din seara aceasta va ajuta pământul, chiar dacă nu 
se compară cu Marele Ritual. 

Îndepărtă acea mână invizibilă pentru a doua oară şi privi spre 
dealuri. 

- Totuşi, ai avut noroc că te-am găsit, spuse el încet. Pentru că 
te-ar fi mirosit şi te-ar fi revendicat, dar nu Tamlin te-ar fi dus în 
acea peşteră. 

Când îmi întâlni privirea, mă trecu un fior. 

- Şi nu cred că ți-ar fi plăcut. În seara asta nu se face dragoste. 

Mi-am înghiţit greaţa. 

- Ar trebui să plec, spuse Lucien, privind spre dealuri. Trebuie 
să mă întorc înainte să sosească la peşteră — şi măcar să încerc să-l 
controlez când îți va simţi mirosul şi nu te va găsi în mulțime. 

Gândul că Tamlin m-ar fi siluit mă făcu să-mi vină rău. Dar, au- 
zind asta... că o parte sălbatică din el mă dorea... Îmi era greu să respir. 

— Feyre, să nu ieşi din camera ta în această seară, îmi spuse Lucien, 
îndreptându-se către porțile grădinii. Indiferent de cine bate la uşă, 
să nu o deschizi. Să nu ieşi până când nu se va face dimineaţă. 


+ 


La un moment dat, stând la măsuța de toaletă, am ațipit. M-am 
trezit în clipa în care tobele se opriră. O linişte înfiorătoare trecu 
prin casă, iar părul de pe mână mi se ridică în clipa în care magia 
trecu pe lângă mine, unduindu-se în afară. 

Cu toate că nu am vrut, m-am gândit la sursa probabilă şi am 
roșit, chiar dacă pieptul mă strângea. Am aruncat o privire la ceas. 
Era trecut de ora două dimineaţa. 

Ei bine, cu siguranţă nu se grăbise să termine ritualul, ceea ce 
însemna, probabil, că fata fusese frumoasă şi fermecătoare şi îi tre- 
zise instinctele. 

M-am întrebat dacă se bucurase să fie aleasă. Posibil. Venise pe 
deal de bunăvoie. Și, la urma urmelor, Tamlin era un Mare Lord şi 
era o mare onoare. Credeam că Tamlin era chipeș. Teribil de chipeș. 
Chiar dacă nu-i vedeam partea de sus a feței, avea ochi delicați şi 
niște buze pline și frumos arcuite. Apoi, corpul lui, care era... era... 
Am şuierat şi m-am ridicat. 

M-am uitat fix spre uşă, la laţul pe care îl pusesem. Cât era de 
absurd — de parcă bucăţile de sfoară și lemn ar fi putut să mă pro- 
tejeze împotriva demonilor din acest ţinut. 

Simțind nevoia să fac ceva cu mâinile, am desfăcut cu grijă lațul. 
Apoi, am descuiat uşa și am ieșit pe hol. Ce sărbătoare ridicolă! 
Absurdă. Era bine că oamenii renunţaseră la aşa ceva. 

Am ajuns în bucătăria goală, m-am îndopat cu o jumătate de 
pâine, un măr şi o tartă cu lămâie. Am ciugulit dintr-un biscuit cu 
ciocolată, îndreptându-mă către atelierul meu de pictură. Trebuia 
să scap de câteva dintre imaginile pline de furie din mintea mea, 
chiar dacă ar fi însemnat să pictez la lumina lumânării. 

Tocmai coteam pe hol, când o siluetă înaltă de bărbat apăru în 
fața mea. Lumina lunii care intra pe fereastra deschisă îi făcu masca 
să pară argintie şi părul auriu - dezlegat şi încoronat cu frunze de 
laur — să strălucească. 

- Unde te duci? întrebă el. 

Vocea lui nu era chiar pământeană. 

Mi-am reprimat un fior. 

- Să iau o gustare, am spus eu, apropiindu-mă de el, foarte con- 
ştientă de fiecare mișcare, de fiecare respirație. 

Pieptul lui dezgolit era pictat cu spirale de culoare albastru-închis 
de drobuşor și, judecând după urmele lăsate pe vopsea, mi-am dat 
seama unde fusese atins. Am încercat să nu le observ coborând pe 
abdomenul lui musculos. 

Când am dat să trec pe lângă el m-a apucat atât de repede, încât 
nu am văzut nimic până ce nu m-a lipit de perete. Apucându-mi 
încheieturile, biscuitul îmi căzu din mână. 

- Ți-am simţit mirosul, spuse el, în vreme ce pieptul pictat se 
ridica şi cobora foarte aproape de al meu. Te-am căutat, dar nu 
erai acolo. 

Mirosea a magie. Când m-am uitat în ochii lui, rămășițele puterii 
licăriră. Nici urmă de bunătate, umor ambiguu şi mustrări blânde. 
Tamlin pe care îl ştiam dispăruse. 

- Dă-mi drumul, i-am spus pe cât de calm am putut, dar ghearele 
îi ieșiră în afară, înfigându-se în lemn, deasupra mâinilor mele. 

Încă sub influența magiei, era pe jumătate sălbatic. 

- M-ai înnebunit, mârâi el, iar sunetul îmi vibră pe gât şi de-a 
lungul sânilor până când mă duru. Te-am căutat şi nu erai acolo. 
Pentru că nu te-am găsit, spuse el, apropiindu-și fața de a mea, până 
ce am respirat acelaşi aer, am fost obligat să aleg pe altcineva. 

Nu puteam să scap. Nu eram însă sigură că voiam să scap. 

- Mi-a cerut să nu fiu blând nici cu ea, mârâi el, dinţii strălu- 
cindu-i în lumina lunii. 

Îşi apropie buzele de urechea mea. 

- Totuși, cu tine aș fi fost blând. 

M-am înfiorat când am închis ochii. Fiecare centimetru din cor- 
pul meu se încordă în vreme ce cuvintele lui răsunară prin mine. 

- Te-aş fi făcut să-mi gemi numele neîncetat. Şi mi-ar fi luat 
foarte, foarte mult timp, Feyre. 

Îmi rosti numele ca pe o mângâiere, iar respirația lui fierbinte 
îmi gâdilă urechea. Spatele mi se arcui puţin. 

Îşi scoase ghearele din perete, iar genunchii îmi cedară când îmi 
dădu drumul. M-am ţinut de perete ca să nu cad la podea, ca să nu 
mă ţin de el — nu ştiam dacă să-l lovesc sau să-l mângâi. Am deschis 
ochii. Încă zâmbea - zâmbea ca un animal. 

- De ce aş vrea resturile altcuiva? am întrebat eu, ca să-l resping. 

Îmi apucă din nou mâinile şi mă mușcă de gât. 

Am ţipat când şi-a înfipt dinţii în punctul moale dintre gât şi 
umăr. Nu puteam să mă mișc - nu puteam să gândesc, iar lumea 
mea se limita la senzaţia buzelor și a dinţilor lui pe gâtul meu. Nu 
îmi străpunse pielea, ci, mai degrabă, o muşcă pentru a mă ţine pe 
loc. Apăsarea corpului său de al meu, duritatea și blândețea mă 
făcură să văd roşu - să văd fulgere, mă făcu să-mi zdrobesc coapsele 
de ale lui. Ar fi trebuit să-l urăsc - pentru ritualul său prostesc, din 
cauza femeii avute în seara aceea... 

Musșcătura slăbi, iar limba mângâie locurile în care fuseseră din- 
ţii lui. Nu se mişcă - rămase pe loc, sărutându-mi gâtul. Intens, 

posesiv, încet. Căldura pulsă între picioarele mele, iar când corpul 
lui îl acoperi pe al meu, în fiecare punct dureros, un geamăt îmi 
scăpă printre buze. 

Se smuci. Aerul era pătrunzător de rece pe pielea mea dezgolită, 
iar eu am gâfâit când mă privi. 

- Să nu-mi mai încalci niciodată ordinele, spuse el, cu o voce ca 
un tors profund, care ricoşă prin mine, trezind totul şi calmân- 
du-mă, dorind să-i fac voia. 

Apoi, m-am gândit la vorbele lui şi m-am îndreptat. Rânji la mine 
în acel fel sălbatic, iar eu i-am atins fața cu mâna. 

- Nu-mi spune ce să fac, i-am zis, iar palma mă ustură. Şi nu mă 
muşca precum o bestie înfuriată. 

Chicoti cu amărăciune. Lumina lunii îi schimbă culoarea ochi- 
lor în cea a frunzelor umbrite. Mi-am dorit mai mult - am vrut ca 
duritatea corpului său să-l zdrobească pe al meu; am vrut să-i simt 
gura, dinții şi limba pe pielea mea goală, pe sânii mei, între picioa- 
rele mele. Peste tot - voiam să îl simt peste tot. Nevoia mă copleşea. 

Nările i se măriră când mă adulmecă — simțind fiecare gând arză- 
tor şi furios care-mi pulsa prin corp, prin simţuri. În loc să respire, 
eliberă un vâjâit puternic. 

Înainte de a pleca, mârâi o dată, pe un ton grav, frustrat şi 
încrâncenat. 


CAPITOLUL 
22 


M-am trezit când soarele era pe cer, după ce mă zvârcolisem 
toată noaptea, epuizată şi cu dureri în tot corpul. 

Servitorii dormeau până mai târziu, după sărbătoarea nocturnă, 
aşa că am făcut o baie lungă şi bună. Oricât m-am străduit să uit 
atingerea buzelor lui Tamlin pe gâtul meu, în locul în care mă muş- 
case aveam o vânătaie imensă. După baie, m-am îmbrăcat şi m-am 
aşezat la măsuţa de toaletă, ca să-mi împletesc părul. 

Am deschis sertarele, căutând o eşarfă sau orice altceva care 
să-mi acopere vânătaia ce se ivea peste gulerul tunicii mele albastre, 
dar m-am oprit şi m-am privit în oglindă. Se purtase ca o brută și 
ca un sălbatic şi, dacă avea să îşi revină în simţiri până dimineaţă, 
atunci imaginea a ceea ce făcuse urma să fie o mică pedeapsă. 

Pufnind, am descheiat gulerul tunicii şi mai mult şi mi-am aran- 
jat şuvițele rătăcite ale părului blond-castaniu în spatele urechilor, 
ca să nu o ascund. Eram mai mult decât umilită. 

Fredonând şi balansându-mi mâinile, am coborât la parter şi am 
urmat mirosul spre sala de mese, unde ştiam că Tamlin şi Lucien 
luau, în mod obişnuit, micul dejun. Când am deschis uşile, i-am 
găsit pe amândoi tolăniţi în scaunele lor şi aş fi putut jura că Lucien 
dormea pe scaun, cu furculița în mână. 

- Bună dimineața, am spus eu veselă, zâmbind siropos spre 
Marele Lord. 

El clipi şi ambii spiriduşi mă salutară murmurând când m-am așe- 
zat în faţa lui Lucien, nu pe locul meu obișnuit, ci cu faţa spre Tamlin. 

Am băut cu nesaț din pocalul meu cu apă înainte de a-mi pune 
mâncare în farfurie. Mâncând, am savurat tăcerea încordată. 

- Pari... împrospătată, observă Lucien în timp ce-i aruncă o pri- 
vire lui Tamlin. 

Am ridicat din umeri. 

- Ai dormit bine? 

- Ca un copilaș. 

I-am zâmbit. Am mai luat o gură de mâncare şi am simțit cum 
Lucien îmi privea gâtul, pe toate părțile. 

- Ce e cu vânătaia aia? mă întrebă Lucien. 

Am arătat cu furculița spre Tamlin. 

- Întreabă-l pe el. El mi-a făcut-o. 

Lucien îl privi pe Tamlin, se uită la mine, apoi îl privi iar și schiță 
un zâmbet. 

- De ce i-ai făcut o vânătaie pe gât lui Feyre? întrebă el, foarte 
amuzat. 

- Am mușcat-o, spuse Tamlin fără să se oprească, în timp ce își 
tăia friptura. Ne-am întâlnit pe hol, după Ritual. 

Eu m-am îndreptat în scaun. 

— Se pare că îşi doreşte să moară, continuă el, tăind carnea. 

Ghearele îi rămaseră retrase, dar împinseră pielea de deasupra 
degetelor. Gâtul îmi înțepeni. O, era supărat, furios din cauza nesă- 
buinţei mele de a-mi părăsi camera, dar, cumva, reuși să-și stăpâ- 
nească mânia foarte bine. 

- Deci, dacă Feyre nu se deranjează să-mi asculte ordinele, 
atunci nu pot fi tras la răspundere pentru consecințe. 

- Tras la răspundere? am izbucnit, punându-mi palmele pe masă. 
M-ai încolțit pe hol, aşa cum face un lup cu un iepure! 

Lucien îşi propti un braț pe masă şi îşi acoperi gura cu mâna, iar 
ochiul lui roșiatic străluci. 

- Chiar dacă eu s-ar putea să nu fi fost în apele mele, atât eu, cât 
şi Lucien ţi-am spus să rămâi în camera ta, zise Tamlin, atât de 
calm, încât am vrut să-mi smulg părul. 

Nu m-am putut abține. Nici măcar n-am încercat să rezist mâniei 
roşii ca focul care îmi anulase simţurile. 

- Porc de spiriduș ce eşti! am ţipat, iar Lucien izbucni în râs, 
aproape răsturnându-se cu tot cu scaun. 

Văzând zâmbetului tot mai larg al lui Tamlin, am plecat. 

Abia după câteva ore am încetat să mai pictez mici portrete în 
care Tamlin şi Lucien aveau trăsături de porci. Dar, când l-am ter- 
minat pe ultimul - intitulat Doi porci de spiriduși tăvălindu-se în 
propria mizerie - am zâmbit în lumina clară şi strălucitoare a ate- 
lierului meu personal de pictură. Tamlin pe care-l ştiam revenise. 

Acest lucru mă făcu... fericită. 


+ 


La cină, ne-am cerut scuze. Îmi aduse și un buchet de trandafiri 
albi din grădina părinţilor lui şi, chiar dacă nu i-am luat în seamă 
gestul, când m-am întors în cameră m-am asigurat ca Alis să aibă 
grijă de flori. Ea dădu pieziş din cap spre mine, înainte de a-mi pro- 
mite că avea să le pună în camera în care pictam. Am adormit cu 
zâmbetul pe buze. 

Pentru prima dată după o perioadă foarte îndelungată, am dor- 
mit liniştită. 


$ 


- Nu ştiu dacă ar trebui să fiu mulțumită sau îngrijorată, spuse 
Alis în seara următoare, trecându-mi juponul auriu peste braţele 
ridicate şi apoi trăgându-l în jos. 

Am zâmbit puțin, minunându-mă de dantela metalică, delicată, 
care mi se lipise de brațe şi de bust ca o a doua piele, înainte de a alu- 
neca lejer, spre covor. 

- Este doar o rochie, am spus, ridicând din nou brațele când 
aduse rochia diafană de culoare turcoaz. 

Era destul de transparentă încât să văd auriul strălucitor al plasei 
de dedesubt, uşoară, vaporoasă şi unduitoare, de parcă ar fi plutit pe 
un curent invizibil. 

Alis chicoti în sinea ei şi mă conduse spre măsuța de toaletă, ca 
să-mi aranjeze părul. Acordându-mi prea multă atenţie, nu am avut 
curajul să mă privesc în oglindă. 

- Asta înseamnă că de acum vei purta rochii? mă întrebă ea, 
separându-mi şuvițele pentru a face cine ştie ce minuni. 

- Nu, am răspuns eu rapid. Vreau să spun - în timpul zilei voi 
purta hainele mele obişnuite, dar, am crezut... că ar fi frumos să... 
încerc, măcar în seara asta. 

- Înţeleg. Atunci, este bine că nu îţi pierzi complet simțul 
realității. 

Mi-am strâmbat gura într-o parte. 

- Cine te-a învăţat să aranjezi părul în felul ăsta? 

Degetele ei se opriră, apoi îşi continuară treaba. 

- Mama ne-a învăţat pe mine şi pe sora mea, iar ea a învățat de 
la mama ei. 

- Ai trăit dintotdeauna în Regatul Primăverii? 

- Nu, răspunse ea, fixându-mi părul în diferite şi subtile locuri. 
Nu, noi suntem din Regatul Verii, rudele mele încă locuiesc acolo. 

- Cum de ai ajuns aici? 

Cu buzele strânse, Alis îmi întâlni privirea în oglindă. 

- Am ales să vin aici, iar rudele au crezut că am înnebunit. Dar 
sora mea şi partenerul ei au fost omorâţi şi, pentru băieţii ei... 

Tuşi, de parcă s-ar fi înecat cu acele cuvinte. 

- Am venit aici pentru a face tot ce ştiu. 

Mă atinse pe umăr. 

- Uită-te. 

Am îndrăznit să-mi privesc reflexia. 

M-am grăbit să ies din cameră, înainte de a-mi pierde curajul. 


+ 


A trebuit să-mi ţin pumnii strânşi pe lângă corp ca să evit să-mi 
şterg palmele transpirate de rochie când am ajuns în sala de mese şi 
m-am gândit imediat să fug la etaj şi să mă schimb în tunică şi pan- 
taloni. Ştiam însă că mă auziseră deja, că mă adulmecaseră sau că 
îşi folosiseră oricare dintre simţurile ascuţite pe care le aveau pen- 
tru a-mi detecta prezenţa şi, deoarece fuga ar fi înrăutățit situația, 
m-am aflat în situaţia de a deschide uşile duble. 

Tamlin şi Lucien încetară să mai discute, iar eu am încercat să 
nu-i privesc în ochi când m-am îndreptat către locul meu obişnuit, 
din capătul mesei. 

- Ei bine, am întârziat la ceva foarte important, spuse Lucien şi, 
înainte să-l fac mincinos sau să-l rog să rămână, spiridușul cu mască 
de vulpe dispăru. 

Simţeam cum toată atenția lui Tamlin era concentrată asupra 
mea - asupra fiecărei respiraţii şi mișcări. Am studiat candelabrele 
care atârnau deasupra polițelor de lângă masă. Nu aveam nimic de 
spus care să nu pară absurd - şi, totuşi, dintr-un motiv oarecare, 
gura mea începu să se miște. 

- Eşti foarte departe. 

Am gesticulat spre lungimea mesei care ne separa. 

- Parcă ai fi în altă cameră. 

Sferturi din masă dispărură, lăsându-l pe Tamlin la mai puţin de 
doi metri, stând la o masă infinit mai intimă. Am ţipat şi aproape 
am căzut de pe scaun, iar el a râs când am privit uimită măsuţa care 
se afla acum în fața noastră. 

- Este mai bine? întrebă el. 

Am dat deoparte gustul metalic al magiei când l-am întrebat: 

- Cum... cum ai făcut asta? Unde a dispărut? 

El își înclină capul. 

- Undeva între. Gândeşte-te ca la o... debara ascunsă printre bu- 
zunarele lumii. 

Îşi îndoi mâinile şi îşi roti gâtul, de parcă ar fi alungat o durere. 

-— Te solicită? 

Transpirația păru să strălucească pe gâtul lui puternic. 

Se opri din a-şi mai îndoi mâinile şi le puse pe masă. 

- Cândva, îmi era uşor să fac asta. Însă, acum.. trebuie să mă 
concentrez. 

Din cauza bolii din Prythian și îndatoririi care îi căzuse pe umeri. 

- Ai fi putut să te așezi mai aproape, i-am spus. 

Tamlin îmi zâmbi leneş. 

- Şi să ratez ocazia de a mă da mare în fața unei femei frumoase? 
Niciodată. 

Am zâmbit pe ascuns. 

- Chiar eşti frumoasă, spuse el încet. Vorbesc serios, adăugă el 
când m-am strâmbat. Nu te-ai uitat în oglindă? 

Cu toate că vânătaia pe care mi-o făcuse încă îmi colora gâtul, 
eram drăguță. Feminină. Nu m-aş fi aventurat să mă consider 
frumoasă, dar... nu am dat înapoi. Cele câteva luni petrecute aici 
făcuseră minuni cu unghiurile neplăcute ale feţei mele. Şi îndrăznesc 
să spun că un fel de lumină se furişase în ochii mei - ai mei, nu ai 
mamei mele sau ai lui Nesta, ci în ai mei. 

- Mulţumesc, am spus și am fost recunoscătoare că nu a trebuit 
să mai spun şi altceva cât timp mă servi pe mine, apoi pe el. 

Când stomacul meu fu plin ochi, am îndrăznit să-l privesc - să-l 
privesc cu adevărat - din nou. 

Tamlin se sprijinea de spătarul scaunului şi, totuși, umerii îi erau 
încordaţi, gura, o linie subţire. Nu mai fusese chemat la graniţă de 

câteva zile - nu se mai întorsese acoperit de sânge şi obosit încă 
dinainte de Noaptea Focurilor. Şi, cu toate acestea... suferea pentru 
acel spiriduş fără nume din Regatul Verii, cu aripile tăiate. Ce sufe- 
rințe şi poveri mai purta din cauza celor pierduţi în acest conflict — 
din cauza bolii sau a atacurilor de la graniță? Mare Lord - o poziţie 
pe care nu şi-o dorise sau la care nu se așteptase, dar a cărei greutate 
fusese obligat să o poarte, cu onoare. 

- Vino, am spus, ridicându-mă de pe scaun şi trăgându-l de mână. 

Bătăturile lui se atinseră de ale mele şi degetele i se încordară 
când își ridică privirea spre mine. 

- Am ceva pentru tine. 

- Pentru mine, repetă el atent, dar se ridică. 

L-am condus afară din sala de mese. Când am vrut să-i dau dru- 
mul la mână, nu mă lăsă. Fu suficient cât să mă facă să merg repede, 
de parcă aș fi putut să-mi depăşesc inima, care-mi bătea cu putere, 
sau prezenţa nemuritoare de lângă mine. L-am condus, pe holuri, 
până când am ajuns în dreptul micului meu atelier de pictură, iar el 
îmi dădu în sfârşit drumul la mână, cât am căutat cheia. Fără căldura 
mâinii lui, aerul rece îmi intră în piele. 

- Ştiam că îi vei cere o cheie lui Alis, dar nu am crezut că ai încu- 
iat cu adevărat camera, spuse el în spatele meu. 

Deschizând ușa, i-am aruncat o privire încruntată peste umăr. 

- Toată lumea este băgăcioasă în casa asta. Nu am vrut ca tu sau 
Lucien să intrați aici înainte să fiu pregătită. 

Am intrat în camera întunecată şi mi-am dres vocea, o cerere tă- 
cută de a aprinde lumânările. Îi luă mai mult timp decât observasem 
că îi trebuia înainte, şi m-am întrebat dacă faptul că micşorase masa 
îl epuizase mai mult decât lăsa să se vadă. Suriel îmi spusese că Marii 
Lorzi erau puterea - şi totuşi... totuşi ceva trebuie că era cu adevărat 
şi pe deplin greşit dacă asta era tot ce putea face. Camera se lumină 
treptat, iar eu mi-am alungat grijile când am înaintat în cameră. Am 
respirat adânc şi am gesticulat spre şevalet şi spre tabloul pe care îl 

pusesem acolo. Am sperat că nu avea să observe tablourile pe care 
le rezemasem de perete. 

Se întoarse pe loc, uitându-se în jurul lui, prin cameră. 

-Ştiucă sunt ciudate, am spuseu, cu palmele din nou transpirate. 

Le-am ascuns la spate. 

- Şi ştiu că nu sunt, că nu sunt la fel de bune precum cele pe care 
le ai aici, dar... 

M-am apropiat de tabloul de pe şevalet. Era o imagine, nu o re- 
dare exactă. 

- Am vrut să-l vezi pe acesta, am spus arătând spre pata de cu- 
loare verde, aurie, argintie şi albastră. Este pentru tine. Un dar. Pen- 
tru tot ce ai făcut. 

Când se apropie de tablou, căldura îmi cuprinse obrajii, gâtul şi 
urechile. 

- Este vâlceaua... şi iazul cu lumină stelară, am spus repede. 

- Ştiu ce este, murmură el, studiind tabloul. 

M-am îndepărtat un pas, incapabilă să-l privesc examinându-l, 
dorindu-mi să nu-l fi adus aici, dând vina pe vinul băut la cină, pe 
rochia aceea absurdă. Studie tabloul o veșnicie, apoi îşi îndreptă pri- 
virea spre cel mai apropiat tablou sprijinit de perete. 

Stomacul mi se strânse. Era doar un peisaj ceţos cu zăpadă, co- 
paci scheletici şi nimic altceva. Pentru oricine, în afară de mine, 
arăta ca... ca un nimic, am presupus eu. Am vrut să-i explic, dorin- 
du-mi să le întorc pe celelalte, dar el vorbi. 

- Aceea era pădurea ta. Unde vânai. 

Se apropie de tablou, privind peisajul friguros, pictat în alb, gri, 
maro şi negru. 

- Asta era viaţa ta, rosti el. 

Eram prea jenată, prea uimită ca să răspund. Se îndreptă spre 
următorul tablou pe care îl rezemasem de perete. Pâlpâiri de roşu 
rubiniu și portocaliu, care se strecurau printre nuanțele de negru şi 
maro-închis. 

- Casa ta, pe timp de noapte. 

Am încercat să mă mişc, să-i spun să nu se mai uite la acele tablo- 
uri, ci la altele pe care le pregătisem, dar n-am putut... n-am putut 
nici măcar să respir cum trebuie când se mişcă spre tabloul următor. 
Mâna bronzată și robustă a unui bărbat, cu pumnul strâns în fân, ale 
cărui părți palide se încolăceau printre şuvițe maro, acoperite cu 
auriu — părul meu. Stomacul mi se întoarse pe dos. 

- Bărbatul cu care te întâlneai... în satul tău. 

Îşi înclină din nou capul în timp ce studie pictura şi scăpă un 
mârâit. 

- În timp ce făceați dragoste... 

Se îndepărtă, uitându-se la rândul de tablouri. 

- Acesta este singurul care are puţină strălucire. 

Era... gelos? 

- Era singura mea scăpare. 

Adevărat. Nu aveam să îmi cer scuze pentru Isaac. Nu când 
Tamlin tocmai fusese la Marele Ritual. Nu îi purtam pică pentru 
asta, dar, dacă era gelos pe Isaac... 

Probabil că şi Tamlin îşi dădu seama de acest lucru, deoarece 
expiră lung şi controlat, înainte de a se îndrepta către următorul ta- 
blou. Umbrele înalte ale unor bărbaţi, de pe bâtele şi din pumnii 
cărora picura un roşu-deschis la culoare, care păta marginile tablo- 
ului în timp ce stăteau peste silueta sângerândă, cu piciorul într-un 
unghi greşit, ghemuită pe podea. 

Tamlin înjură. 

- Erai acolo când i-au nenorocit piciorul tatălui tău. 

Am înghiţit cu dificultate. 

- Cineva trebuia să-i implore să se oprească. 

Tamlin îmi aruncă o privire atotştiutoare şi se întoarse pentru a 
vedea şi restul tablourilor. Erau acolo; toate rănile pe care le exploa- 
tasem lent în aceste câteva luni. Am clipit. Câteva luni. Oare familia 

mea credea că aveam să fiu plecată pentru totdeauna din cauza 
aşa-zisei mătuși muribunde? 

În cele din urmă, Tamlin se uită la tabloul cu vâlceaua și lumina 
de stele. Dădu din cap cu admiraţie, dar arătă spre tabloul cu pădu- 
rea acoperită de zăpadă. 

- Acela. Îl vreau pe acela. 

- Este rece şi melancolic, am spus, ascunzându-mi crisparea. Nu 
se potriveşte deloc cu acest loc. 

Se apropie de tablou, iar zâmbetul pe care mi-l dărui fu mai 
frumos decât orice luncă fermecată sau lac de stele. 

- Cu toate acestea, îl vreau, spuse el cu blândețe. 

Niciodată nu-mi dorisem mai mult să-i scot masca și să văd 
chipul pe care îl ascundea, să aflu dacă era întocmai ca acela pe care 
îl visasem. 

- Spune-mi că te pot ajuta cumva, i-am zis. În legătură cu măş- 
tile, cu ameninţarea care ţi-a diminuat atât de mult puterea, oricare 
ar fi aceasta. Spune-mi... spune-mi cum pot să te ajut. 

- Un om vrea să ajute un spiriduş? 

- Nu mă tachina, i-am spus. Te rog, spune-mi. 

- Nu vreau să faci nimic, nu poți face nimic - nici tu, nici altci- 
neva. Este povara mea. 

- Nu trebuie să... 

- Ba da. Feyre, nu ai supravieţui lucrurilor pe care trebuie să le 
înfrunt, să le îndur... 

- Aşadar, voi trăi aici pentru totdeauna, fără să cunosc adevăratul 
scop al lucrurilor care se întâmplă? Dacă vrei să nu înţeleg ce se 
întâmplă... ai prefera să... am înghiţit cu greu. Să găsesc un alt loc în 
care să locuiesc? Undeva unde să nu îţi distrag atenţia? 

- Calanmai nu te-a învăţat nimic? 

- Doar că magia te transformă într-o brută. 

Râse, deși nu prea convingător. Pentru că nu am mai spus 
nimic, oftă. 

— Nu, nu vreau să locuieşti în altă parte. Te vreau aici, unde pot 
avea grijă de tine, unde pot să vin acasă şi să ştiu că eşti aici, pictând 
şi în siguranţă. 

Nu mi-am putut lua privirea de la el. 

- La început, m-am gândit să te trimit de aici, murmură el. O 
partea din mine încă mai crede că ar fi trebuit să-ţi găsesc un alt loc 
în care să locuieşti. Dar poate că am fost egoist. Chiar şi când mi-ai 
spus clar că te interesa mai mult să încalci Tratatul sau să găseşti o 
modalitatate de scăpare, nu m-am îndurat să te las să pleci — să 
găseşti un loc în Prythian în care să ai destul confort, încât să nu fii 
tentată să fugi. 

- De ce? 

Fl ridică micul tablou cu pădurea înghețată şi îl examină din nou. 

- Am avut multe iubite, recunoscu el. Femei de viță nobilă, răz- 
boinice, prințese... 

Ciuda mă lovi profund şi adânc în stomac la acest gând -— ciuda 
pe titlurile lor, pe faptul că, în mod sigur, erau frumoase şi că îi 
fuseseră atât de apropiate. 

- Dar ele nu au înţeles niciodată. Cum a fost, cum este pentru 
mine să am grijă de poporul meu, amintind de pământurile mele. 
Cicatricele care încă există, amintind de zilele proaste. 

Acea gelozie mânioasă dispăru ca roua de dimineaţă când zâmbi 
la tabloul meu. 

- Tabloul îmi aminteşte de asta. 

- De ce anume? l-am întrebat. 

Lăsă tabloul şi mă privi, uitându-se direct prin mine. 

- De faptul că nu sunt singur. 

În acea seară, nu am încuiat ușa dormitorului meu. 

În după-amiaza următoare, m-am întins pe spate în iarbă, savu- 
rând căldura soarelui care pătrundea prin cupola de frunze, luând 
aminte la cum aş fi putut să includ imaginea în următorul meu 
tablou. Lucien, pretinzând că avea de rezolvat nişte nenorocite de 
afaceri diplomatice, ne lăsase pe Tamlin și pe mine cu planurile 
noastre, iar Marele Lord mă dusese, din nou, într-un loc frumos din 
pădurea fermecată. 

Dar acolo nu era nimic fermecat - nici lacuri de lumină stelară, 
nici cascade de curcubeie. Era doar o vale înverzită, străjuită de săl- 
cii plângătoare, traversată de un pârâu limpede. Am stat tolăniți 
într-o tăcere confortabilă, iar eu am aruncat o privire spre Tamlin, 
care aţipise lângă mine. Părul lui auriu și masca sclipeau puternic, 
contrastând cu verdele de smarald al covorului. Arcul delicat al 
urechilor lui ascuţite mă făcură să mă opresc. Un memento perma- 
nent al faptului că eram foarte diferiți. Ce altceva mai era diferit? 
Mi-am dorit să întind mâna şi să-i scot masca - să-i privesc chipul 
pentru o clipă. După toți acei ani în care îi acoperise chipul, părea 
obișnuit cu aceasta. Nu credeam că aș fi rezistat atâta timp fără să 
înnebunesc, fără să simt vântul sau ploaia pe faţă. 

Deschise un ochi și îmi zâmbi leneş. 

- Cântecul acelei sălcii mă adoarme întotdeauna. 

- Ce, al cui? am întrebat, sprijinindu-mă pe coate pentru a mă 
uita la copacul de deasupra noastră. 

Tamlin arătă spre salcie. În adierea vântului, ramurile oftară. 

- Cântă. 

- Presupun că recită şi poezioare scurte şi absurde care se spun 
în taberele de război? 

Zâmbi şi se ridică pe jumătate, întorcându-se pentru a mă privi. 

- Tu eşti om, spuse el, iar eu îmi dădui ochii peste cap. Simţurile 
tale nu sunt încă deschise în fața mediului înconjurător. 

M-am strâmbat. 

- Încă unul dintre multele mele neajunsuri. 

Dar, într-un fel sau altul, cuvântul - neajunsuri - nu mai reuşi să 
mă rănească. 

Culese un fir de iarbă din părul meu. Căldura radie pe chipul 
meu când degetele lui îmi atinseră uşor obrazul. 

- Aş putea să te fac să vezi asta, spuse el. 

Degetele îi zăboviră la capătul cosiței mele, răsucind o buclă 
de păr. 

- Să-mi vezi lumea... să o auzi, să o miroşi. 

Respirația îmi deveni superficială când se ridică. 

- Să o guşti. 

Privi vânătaia care dispărea de pe gâtul meu. 

- Cum? l-am întrebat, căldura înflorind în mine în timp ce se 
ghemui în fața mea. 

- Fiecare dar vine cu un preţ. 

M-am încruntat, iar el rânji. 

- Un sărut. 

- Categoric, nu! 

Dar inima îmi bătu cu putere şi trebui să mă prind cu mâinile de 
iarbă ca să nu-l ating. 

- Nu crezi că e un dezavantaj faptul că nu pot vedea toate acestea? 


238 SARAH J. MAAS 


- Sunt unul dintre Marii Spiriduşi, noi nu dăruim nimic fără să 
câştigăm ceva. 

- Bine, am spus, spre surprinderea mea. 

Clipi, aşteptându-se probabil să fi luptat ceva mai mult. Mi-am 
ascuns zâmbetul și m-am ridicat pentru a sta cu fața la el, genunchii 
noştri atingându-se în clipa în care am îngenuncheat amândoi în 
iarbă. Mi-am lins buzele, iar inima mi-a bătut repede, ca aripile 
unei păsări colibri. 

- Închide ochii, spuse el, iar eu m-am supus, apucând iarba cu 
degetele. 

Păsările ciripiră, iar ramurile de salcie oftară. Iarba se rupse 
când Tamlin se ridică în genunchi. Mi-am adunat curajul când îmi 
sărută, pe rând, pleoapele. Se retrase, iar eu am rămas cu respiraţia 
tăiată, atingerea gurii lui zăbovind încă pe pielea mea. 

Ciripitul păsărilor deveni o orchestră — o simfonie de voci vesele. 
Nu auzisem niciodată atât de multe melodii, nu auzisem niciodată 
variațiile şi temele care se împleteau între arpegiile lor. Şi, în afară 
de ciripitul păsărilor, se mai auzea o melodie eterică — a unei femei 
melancolice şi obosite... a salciei. Gâfâind, am deschis ochii. 

Lumea devenise mai bogată, mai limpede. Pârâul era un curcu- 
beu de apă aproape invizibil, care curgea peste pietre la fel de ademe- 
nitor şi neted ca mătasea. Copacii erau îmbrăcaţi într-o sclipire 
palidă, care radia din centrul lor şi dansa de-a lungul frunzelor. Nu 
se simţea nicio duhoare înțepătoare şi metalică - nu, mirosul magiei 
se transformase în parfumul iasomiei, al liliacului şi al trandafirilor. 
Nu aş fi putut niciodată să redau bogăţia, senzaţia... Poate frânturi 
din aceasta, dar nu totul. 

Magia - totul era magic, iar acest lucru îmi frânse inima. 

L-am privit pe Tamlin; inima mea se nărui. 

Era şi nu era Tamlin. Mai curând, era Tamlin pe care îl visasem. 
Pielea îi strălucea aurie, iar în jurul capului îi sclipea un inel din raze 
de soare. Şi ochii lui... 

Nu doarverzi sau aurii, ciavând fiecare nuanţă și variație care putea 
fi imaginată, ca şi când toate frunzele din pădure se amestecaseră 
într-o singură culoare. Acesta era Marele Lord al Prythianului - 
devastator de chipeș, fermecător, incredibil de puternic. 

Respirația mi se opri în gât când i-am atins marginile măștii. 
Metalul rece îmi înțepă vârful degetelor, iar smaraldele alunecară 
pe pielea mea bătătorită. Cu cealaltă mână, am apucat cu grijă şi 
cealaltă latură a măștii. Am tras uşor. 

Nu se mișca. 

Începu să zâmbească în clipa în care am tras din nou, iar eu am 
clipit, coborându-mi mâinile. Instantaneu, Tamlin cel strălucitor şi 
auriu dispăru, în locul lui revenind cel pe care îl știam. Încă auzeam 
cântecul salciei şi al păsărilor, dar... 

- De ce nu te mai pot vedea? 

- Pentru că mi-am retras strălucirea. 

~ De ce? 

- Ca să arăt normal. Sau pe cât de normal pot să arăt cu drăcia 
asta, adăugă el, gesticulând spre mască. Să fii un Mare Lord, chiar și 
unul cu... puteri limitate, înseamnă să fii şi însemnat, fizic. De aceea 
nu am putut să le ascund fraţilor mei - sau tuturor ce deveneam. 
Îmi este încă mai uşor să mă pierd în mulțime. 

- Dar masca nu poate fi scoasă cu adevărat — vreau să spun, eşti 
sigur că nu există nimeni care să ştie cum să repare ce a făcut magia 
în noaptea aceea, chiar şi cineva din alt regat? 

Nu ştiu de ce masca mă deranja atât de mult. Nu trebuia să-i văd 
tot chipul ca să-l cunosc. 

- Îmi pare rău că te dezamăgesc. 

- Eu doar... vreau să ştiu cum arăţi. 

M-am întrebat când devenisem atât de superficială. 

- Cum crezi că arăt? 

Mi-am înclinat capul într-o parte. 

- Cred că ai un nas drept și puternic, am spus, gândindu-mă la 
ceva ce încercasem odată să pictez. Pomeţi înalți, care îți scot ochii 
în evidență. Sprâncene... foarte puţin arcuite, am terminat eu roşind. 

Zâmbi atât de larg, încât i-am văzut aproape toți dinţii, dar nu şi 
colții. Am încercat să-mi scuz îndrăzneala, dar, când o greutate ne- 
aşteptată mi se lăsă pe pleoape, am căscat. 

- Cum rămâne cu partea ta din învoială? 

- Poftim? 

Se aplecă spre mine, zâmbind viclean. 

- Cum rămâne cu sărutul meu? 

I-am apucat degetele. 

- Poftim, am spus și i-am pupat dosul mâinii. Iată sărutul tău. 

Tamlin izbucni în râs, dar lumea se înceţoșă, adormindu-mă. 
Salcia îmi făcu semn să mă întind, iar eu m-am supus. De la distanţă, 
l-am auzit pe Tamlin înjurând. 

- Feyre? 

Somn. Voiam să dorm. Şi cel mai bun loc de dormit era acolo, 


unde puteam asculta salcia, păsările şi pârâul. M-am ghemuit pe o 
parte, folosindu-mi mâinile pe post de pernă. 

- Ar trebui să te duc acasă, murmură el, dar nu se mișcă și nu mă 
ridică în picioare. 

În schimb, am simţit o lovitură surdă în pământ, iar ploaia de 
primăvară şi parfumul lui de iarbă proaspătă îmi umplu nările când 
se întinse lângă mine. M-am furnicat de plăcere în timp ce îmi 
mângâie părul. 

Era un vis minunat. Nu mai dormisem niciodată atât de bine, 
atât de în siguranţă, cuibărită lângă el. Calm. Uşor, reverberând în 
lumea somnului meu, îmi vorbi din nou. 

— Şi tu eşti exact cum te-am visat, îmi şopti el, respirația sa mân- 
gâindu-mi urechea înainte ca totul să fie învăluit de întuneric. 


CAPITOLUL 
HA -7 


Nu răsăritul soarelui mă trezi, ci, mai degrabă, un bâzâit care 
venea din camera mea. Am gemut când m-am ridicat din pat şi 
am mijit ochii la femeia ghemuită, cu pielea din coajă de copac, care 
aranja farfuriile pentru micul dejun. 

- Unde este Alis? am întrebat-o, frecându-mi ochii pentru a-mi 
alunga somnul. 

Probabil că Tamlin mă adusese aici - mă cărase tot drumul 
spre acasă. 

- Poftim? 

Se întoarse către mine. Masca ei de pasăre îmi era cunoscută. O 
mai întâlnisem? Mi-aş fi amintit de un spiriduş cu o astfel de piele. 
I-aş fi pictat deja portretul. 

- Alis nu se simte bine? am întrebat, coborând din pat. 

Aceasta era camera mea, nu? O privire rapidă îmi adeveri că 
așa era. 

- Ţi-ai pierdut minţile? întrebă spiridușul. 

Mi-am muşcat buza. 

- Eu sunt Alis, cloncăni ea şi, scuturând din cap, intră în baie să 
pregătească toate cele necesare. 

Era imposibil. Alis pe care o ştiam era frumoasă și dolofană şi 
arăta ca un Mare Spiriduş. 

Mi-am frecat ochii cu degetul mare și cel arătăror. O vrajă - asta 
spusese Tamlin că purta. Vederea lui de spiriduş anulase toate lu- 
crurile vrăjite pe care le privisem. Dar de ce să te deranjezi să vră- 
jeşti totul? 

Pentru că eram un om fricos, de asta. Deoarece Tamlin ştia că 
m-aș fi încuiat în această cameră şi nu aş mai fi ieşit niciodată 
dacă aş fi văzut exact cum arătau. 

Lucrurile se înrăutăţiră când am coborât la parter, căutându-l pe 
Marele Lord. Holurile forfoteau de spiriduși mascaţi pe care nu-i 
mai văzusem. Unii erau înalți și arătau ca oamenii - Mari Spiriduşi, 
ca Tamlin - alţii... nu erau. Spiriduși. Foarte surprinși de faptul că îi 
remarcasem, am încercat să evit să îi privesc pe aceia. 

Am ajuns, aproape tremurând, în sala de mese. Lucien, din feri- 
cire, arăta ca Lucien. Nu ştiu dacă era din cauză că Tamlin îl aten- 
ţionase să poarte o vrajă mai eficientă ori pentru că nu se deranjase 
să pară altceva. 

Tamlin stătea tolănit în scaunul lui obișnuit, dar se îndreptă 
când am rămas în pragul ușii. 

- Ce s-a întâmplat? 

- Sunt... mulți oameni — spiriduși - prin preajmă. Când au sosit? 

Mai că am ţipat când m-am uitat pe fereastra dormitorului și am 
văzut toţi spiriduşii din grădină. Mulţi dintre ei - toți cu măşti de 
insecte — tundeau gardul viu şi îngrijeau florile. Acei spiriduşi erau 
cei mai ciudaţi dintre toți, deoarece aveau pe spate nişte aripi irizate, 
care bâzâiau. Și, desigur, mai erau şi cei cu pielea verde-şi-maronie, 
ale căror membre erau nefiresc de lungi și... 

Tamlin îşi mușcă buza, de parcă ar fi încercat să nu zâmbească. 

- Au fost aici în tot acest timp. 

- Dar... dar nu am auzit nimic. 

- Bineînţeles că nu, spuse afectat Lucien și învârti unul dintre 
pumnale între degete. Ne-am asigurat că nu vei vedea sau auzi pe 
nimeni, în afară de cei pe care era necesar să-i auzi sau să-i vezi. 

Mi-am aranjat reverul tunicii. 

- Deci, vrei să spui că... atunci când am alergat după puca, în 
acea seară... 

- Ai avut spectatori, termină Lucien în locul meu. 

Am crezut că mă furişasem foarte bine. În tot acest timp, mer- 
sesem tiptil pe lângă spiriduși care, probabil, se prăpădiseră de râs 
văzând omul orb care urmărea o iluzie. 

Luptându-mă cu sentimentul tot mai intens de umilire, m-am 
întors spre Tamlin. Buzele îi zvâcniră, iar el le strânse cu putere, dar 
amuzamentul încă dansa în ochii lui când dădu din cap. 

- A fost un efort demn de toată lauda. 

- Dar am putut să-i văd pe naga, și pe puca, și pe Suriel. Şi... și pe 
acel spiriduş ale cărui aripi i-au fost... smulse, am spus, crispându-mă 
în sinea mea din cauza amintirilor. De ce vraja nu a funcţionat și în 
cazul lor? 

Privirea i se întunecă. 

- Ei nu sunt membrii regatului meu, spuse Tamlin, deci vraja mea 
nua avut efectasupralor. Puca aparține vântului şi vremii și oricărui 
alt lucru care se schimbă. Iar creaturile naga... ele aparțin altcuiva. 

- Înţeleg, am minţit eu, neînțelegând aproape nimic. 

Simţind acest lucru, Lucien chicoti, iar eu m-am uitat chiorâș 
la el. 

- Ai fost din nou remarcabil de absent. 

Îşi folosi pumnalul pentru a-şi curăța unghiile. 

- Am fost ocupat. După cum înțeleg că ai fost şi tu. 

- Ce vrei să spui? l-am întrebat. 

- Dacă ți-aş fi oferit luna de pe cer, mi-ai fi dăruit și mie un sărut? 

- Nu fi măgar, îi spuse Tamlin cu un mârâit ușor, dar Lucien 
continuă să râdă chiar și când părăsi încăperea. 

Singură cu Tamlin, m-am mișcat pe loc. 

- Deci, dacă m-aș întâlni din nou cu Attorul, am spus mai mult 
ca să evit liniștea apăsătoare, l-aş vedea cu adevărat? 

- Da, şi nu ar fi plăcut. 

- Atunci ai zis că nu m-a văzut şi, cu siguranță, nu pare a fi un 
membru al regatului tău, am îndrăznit eu să spun. De ce? 

- Pentru că te-am acoperit cu o vrajă când am intrat în grădină, 
răspunse el simplu. Attorul nu a putut să te vadă, să te audă sau să 
îți simtă mirosul. 

Privi pe fereastră, dincolo de mine, și își trecu o mână prin păr. 

- Am făcut tot ce am putut ca să te păstrez invizibilă în fața 
unor creaturi ca Attorul — şi a altora, mai rele. Boala se manifestă 
din nou - și tot mai multe asemenea ființe scapă din lanţuri. 

Stomacul mi se întoarse pe dos. 

- Dacă se întâmplă să vezi o astfel de creatură, continuă Tamlin, 
chiar dacă pare plăcută, dar te face să te simţi incomod, fă-te că nu o 
vezi. Nu-i vorbi. Dacă te rănesc, eu... rezultatul nu va fi unul plăcut nici 
pentru ele, nici pentru mine. Îți aminteşti ce s-a întâmplat cu naga. 

Îmi spunea toate astea pentru siguranța mea, nu pentru amuza- 
mentul lui. Nu voia să fiu rănită, nu voia să-i pedepsească pentru că 
m-ar fi rănit pe mine. Chiar dacă naga nu făceau parte din regatul 
lui, oare îl duruse să-i omoare? 

Dându-mi seama că aştepta să îi răspund, am încuviințat. 

- Boala se răspândeşte din nou? 

Tamlin spuse calm: 

- Până acum, doar în alte teritorii. Aici eşti în siguranță. 

- Nu pentru siguranța mea îmi fac griji, i-am răspuns. 

Privirea i se îmblânzi, dar buzele i se transformară într-o linie 
subțire când îmi spuse: 

- Va fi bine. 

- Este posibil ca valul să fie trecător? 

O speranţă prostească. 

Tăcerea lui Tamlin fu un răspuns suficient. În cazul în care boala 
avea să lovească din nou... Nu m-am deranjat să îmi ofer ajutorul. 
Ştiam deja că nu mi-ar fi permis să-l ajut în această situație. 

Dar m-am gândit la tabloul pe care i-l dăruisem şi la ce spusese 
despre el... și mi-am dorit să mă fi lăsat să-l sprijin. 


ea 


A doua zi, am găsit un cap în grădină. 

Capul însângerat al unui Mare Spiriduș - înfipt în vârful unei 
statui din preajma lacului, care înfățișa un stârc imens, dând din 
aripi. Piatra era îmbibată cu suficient sânge încât să sugereze faptul 
că acel cap fusese proaspăt retezat în momentul în care cineva îl 
înfipsese în ciocul ridicat al stârcului. 

Îmi căram culorile şi şevaletul în grădină pentru a picta un strat 
de irişi, când am dat peste el. Cutiile cu vopsea şi pensulele zăngăniră 
pe pietriş. 

Holbându-mă la acel cap care încă ţipa, cu ochii maro bulbucaţi, 
cu dinții sparți şi însângeraţi, nu mi-am dat seama încotro mă în- 
dreptam. Nu avea mască - aşadar, nu făcea parte din Regatul 
Primăverii. Era singurul lucru pe care îl puteam spune despre el. 

Sângele lui era foarte strălucitor pe piatra gri - gura deschisă în- 
tr-o expresie grotescă. M-am retras un pas şi m-am lovit de ceva cald 
şi tare. 

M-am răsucit, cu mâinile ridicate din instinct, dar Tamlin spuse: 

- Eu sunt, iar eu m-am oprit brusc. 

Lucien era lângă el, palid şi îngrozit. 

- Nu este din Regatul Toamnei, spuse Lucien. Nu-l recunosc. 

Mâinile lui Tamlin mă prinseră de umeri când m-am întors spre 
acel cap. 

- Nici eu. 

Un mârâit slab şi urât îi dantelă cuvintele, dar nicio gheară nu-i 
împunse pielea în timp ce continuă să mă ţină. Cu toate acestea, 
mâinile i se încordară când Lucien păși în micul lac în care se înălța 
statuia - tot mai aproape, până ce privi acel chip îndurerat. 

- L-au marcat cu un sigiliu în spatele urechii, spuse Lucien, înju- 
rând. Un munte cu trei stele... 

- Regatul Nopții, spuse Tamlin, prea calm. 

Regatul Nopții - cea mai nordică parte a Prythianului, dacă îmi 
aminteam corect harta murală. Un tărâm al întunericului şi al lu- 
minii stelare. 

- De ce... de ce ar face asta? am întrebat şoptit. 

Tamlin îmi dădu drumul, așezându-se lângă mine cât timp Lucien 
se urcă pe statuie, pentru a da jos capul. În schimb, eu am privit spre 
mărul înflorit. 

- Cei din Regatul Nopţii fac ce vor, spuse Tamlin. Ei trăiesc după 
propriul cod, după propria moralitate coruptă. 

- Toţi sunt nişte criminali sadici, rosti Lucien. 

Am îndrăznit să-l privesc; era cocoţat pe aripa din piatră a stâr- 
cului. Am privit din nou în altă parte. 

- Îi încântă tortura de orice fel, iar genul acesta de ispravă li se 
pare amuzant. 

- Amuzant, dar nu este un mesaj? 

Am scrutat grădina. 

- O, este un mesaj, spuse Lucien, iar eu m-am crispat la sunetul 
umed şi dens al cărnii şi al oaselor pe piatră care se auzi când smulse 
capul de acolo. 

Jupuisem destule animale, dar asta... Tamlin își puse şi cealaltă 
mână pe umărul meu. 

— Să intre şi să iasă din bastionul nostru, să comită crima în apro- 
piere, sângele încă atât de proaspăt... 

Lucien ateriză zgomotos în apă. 

- Este exact ce l-ar amuza pe Marele Lord al Regatului Nopţii. 
Ticălosul! 

Am măsurat distanţa dintre lac şi casă. Şaizeci sau şaptezeci de 
paşi, atât de mult se apropiaseră de noi. Tamlin îmi perie umărul cu 
degetul mare. 

- Eşti încă în siguranţă aici. E doar o farsă de-a lor. 

- Nu are legătură cu boala? am întrebat. 

- Doar în ideea în care ei ştiu că boala se trezeşte din nou - şi ne 
anunţă că vor da târcoale Regatului Primăverii ca vulturii, în cazul 
în care puterea noastră de apărare va scădea şi mai mult. 

Probabil că arătam la fel de rău pe cât mă simțeam, deoarece 
Tamlin adăugă: 

- Nu voi permite să se întâmple aşa ceva. 

Inima nu mă lăsă să le spun că măștile lor dădeau destul de clar 
de înţeles că nu se putea face nimic împotriva bolii. 

Lucien ieși din lac, stropind cu apă în jur, dar nu l-am putut privi, 
nu atâta timp cât ducea acel cap. 

- Destul de curând, vor primi ceea ce merită. Să sperăm că boala 
îi va distruge și pe ei. 

Tamlin îi ordonă rapid lui Lucien să aibă grijă de cap, iar pietri- 
şul scârțâi când Lucien plecă. 

M-am aplecat să-mi ridic culorile şi pensulele, scotocind, cu mâi- 
nile tremurând, după o pensulă mare. Tamlin îngenunche lângă 
mine, dar mâinile lui se apropiară de ale mele, strângându-le. 

- Încă eşti în siguranță, spuse el din nou. 

Ordinul lui Suriel răsună în mintea mea. „Rămâi cu Marele Lord, 
omule. Vei fi în siguranță.“ 

Am încuviințat. 

- Este atitudinea regatului, rosti el. Regatul Nopţii este mor- 
tal, dar aceasta a fost doar o glumă a lordului lor. Dacă ar ataca pe 
cineva de aici - dacă te-ar ataca - ar avea mai multe probleme 
decât și-ar putea permite. În cazul în care boala va afecta, într-ade- 
văr, aceste ținuturi, iar Regatul Nopţii ne va traversa granițele, vom 
fi pregătiți. 

Când m-am ridicat, genunchii îmi tremurară. Politica spiridu- 
şilor, regatele spiridușilor... 

- Noţiunea lor de farsă trebuie să fi fost şi mai groaznică atunci 
când ne-aţi înrobit. 

Probabil că ne torturaseră după bunul plac — probabil că îşi supu- 
seseră animalele de companie, oamenii, unor lucruri foarte neplă- 
cute şi cumplite. 

O umbră licări în ochii lui. 

- Câteodată, mă bucur foarte mult că eram încă un copil când 
tatăl meu și-a trimis sclavii în zona de sud a zidului. Chiar şi aşa, am 
văzut lucruri destul de grave. 

Nu voiam să-mi imaginez. Nici până acum nu căutasem să văd 
dacă rămăsese vreo urmă a acelor oameni de demult. Nu credeam 
că cinci secole fuseseră suficiente pentru a curăța pata ororilor în- 
durate de poporul meu. Ar fi trebuit să renunţ... ar fi trebuit, dar 
n-am putut. 

- Îţi aminteşti dacă au fost bucuroşi să plece? 

Tamlin ridică din umeri. 

- Da. Şi totuşi, nu au cunoscut niciodată libertatea sau anotim- 
purile, așa cum o faceți voi. Ei n-au ştiut ce să facă în lumea murito- 
rilor. Dar, da — cei mai mulți au fost foarte bucuroşi să plece. 

Fiecare cuvânt era mai accentuat decât următorul. 

- M-am bucurat să-i văd plecând, chiar dacă tatăl meu nu a fost 
de aceeași părere. 

În ciuda faptului că stătea nemișcat, ghearele îi ieşiră deasupra 
degetelor. 

Nu era de mirare că se purtase atât de ciudat cu mine, că nu ştiuse 
ce să-mi facă în prima zi în care ajunsesem aici. 

- Tamlin, tu nu eşti ca tatăl tău, i-am șoptit eu. Nici ca fraţii tăi. 

EI privi în altă parte, iar eu am adăugat: 

- Nu m-ai făcut niciodată să mă simt ca o prizonieră - nu m-ai 
făcut niciodată să mă simt ca o sclavă. 

Umbrele care îi licăriră în ochi când îmi mulțumi, dând din cap, 
îmi spuseră că mai erau şi alte lucruri pe care avea să mi le spună 

despre familia lui, despre viața de dinainte de a fi omorâţi şi despre 
acest titlu care îi fusese încredințat. Nu aveam de gând să-i pun în- 
trebări, nu când boala îi dădea târcoale - nu înainte ca el să fie pre- 
gătit. Mă lăsase cu ale mele şi mă respectase - nu aveam altă soluție; 
trebuia să procedez la fel. 

Cu toate acestea, în acea zi, nu am reușit să pictez. 


CAPITOLUL 
25 


La câteva ore după ce am găsit acel cap, Tamlin fu chemat la una 
dintre graniţe - nu îmi spuse unde şi de ce. Dar, din tăcerea lui, am 
înţeles destule: într-adevăr, din alte regate, boala se îndrepta către 
al nostru. 

Rămase acolo peste noapte - prima pe care o petrecuse plecat — 
dar îl trimisese pe Lucien ca să mă informeze că era în viață. Lucien 
sublinie destul acele ultime cuvinte, încât am dormit groaznic, 
chiar dacă o mică parte din mine se minună că Tamlin se deranjase 
să mă informeze despre starea lui. Ştiam, știam că urmam o cale 
care, cel mai probabil, avea să-mi distrugă inima de muritoare şi, 
totuși... Şi totuşi nu mă puteam abţine. Nu reușisem asta încă din 
acea zi, în care mă întâlnisem cu naga. Totuşi, văzând acel cap... 
jocul pe care îl jucau aceste regate cu vieţile oamenilor, care erau ca 
niște jetoanele pe o planşetă... Ori de câte ori mă gândeam la asta, 
îmi era greu să nu vomit. 

Cu toate acestea, în ciuda răului care se apropia, a doua zi m-am 
trezit în sunetul vesel al viorilor și, când m-am uitat pe fereastră, am 
văzut grădina împodobită cu panglici şi fanioane. Pe dealurile din 
depărtare am zărit cum se pregăteau focurile şi cum se ridicau stâl- 
pii de arminden. Când am întrebat-o pe Alis - despre care aflasem 

că făcea parte dintr-un popor numit urisk — ce se întâmpla, ea mi-a 
spus pur și simplu: 

- Solstițiul de vară. De obicei, sărbătoarea principală se ţinea în 
Regatul Verii, dar... lucrurile s-au schimbat. Aşa că, acum, are loc 
aici. Eşti invitată. 

Vara - în săptămânile în care pictasem şi luasem cina cu Tamlin 
şi colindasem pământurile regatului alături de el... venise vara. Oare 
familia mea încă mai credea cu adevărat că vizitam vreo mătușă de 
mult uitată? Ce făceau cu viața lor? Dacă era vremea solstițiului, 
atunci în centrul satului avea să fie o mică adunare - nimic religios, 
desigur, deşi Copiii celor Binecuvântaţi ar fi putut veni, încercând 
să-i convertească pe tineri —, ci doar niște mâncare împărțită, şi bău- 
tură gratis de la tavernele singuratice şi, poate, niște cadriluri. Singu- 
rul lucru de sărbătorit era o zi liberă din lungile zile de vară în care 
se ara şi se semăna. După ornamentele din jurul conacului, mi-am 
dat seama că această sărbătoare avea să fie mult mai grandioasă - 
mult mai animată. 

Tamlin fu plecat în cea mai mare parte a zilei. Grijile mă măcinau 
chiar şi când am pictat, simplu, panglicile şi fanioanele din grădină. 
Poate că era un gest meschin și egoist, având în vedere întoarcerea 
bolii, dar, în tăcere, am sperat ca solstițiul să nu necesite aceleaşi 
ritualuri ca Noaptea Focurilor - nu mi-am permis să mă gândesc 
prea mult la ce aș fi făcut dacă pe Tamlin l-ar fi aşteptat o mulțime 
de zâne frumoase. 

Abia târziu după-amiază am auzit vocea profundă a lui Tamlin 
şi râsul strident al lui Lucien răsunând pe holuri, până în camera în 
care pictam. Uşurarea îmi relaxă pieptul, dar, când m-am grăbit să-i 
găsesc, Alis m-a tras în sus pe scări. Mi-a scos hainele pătate de 
vopsea şi a insistat să mă schimb într-o rochie grațioasă din şifon, 
de culoare albastră. Mi-a lăsat părul liber, dar mi-a împletit o ghir- 
landă de flori sălbatice roz, albe şi albastre în jurul capului. 

Poate că mă simțeam ca un copil purtând-o, dar în lunile petre- 
cute aici oasele mele ascuțite și silueta scheletică mi se rotunjiseră. 
Aveam trup de femeie. Mi-am trecut mâna peste rotunjimile line 
ale taliei şi ale coapselor. Nu mă gândisem niciodată că aveam să 
simt şi altceva în afară de mușchi şi oase. 

- Arză-m-ar focul, chiui Lucien când am coborât scările. Cu 
siguranţă arată ca o Zână. 

Eram prea ocupată să-l examinez pe Tamlin - căutând o rană 
sau orice urmă de sânge ori semn lăsat de boală — pentru a-i mul- 
tumi lui Lucien de compliment. Tamlin era însă neînarmat, aproape 
strălucitor de curat şi îmi zâmbi. Scăpase nevătămat din lupta cu 
lucrul pe care îl înfruntase. 

- Arăţi minunat, murmură Tamlin şi ceva din tonul lui blând 
mă făcu să torc. 

Mi-am îndreptat umerii, fără să fiu dispusă să-l las să vadă cât 
de mult mă afectaseră cuvintele, vocea lui sau faptul că era bine. 
Nu încă. 

- Mă surprinde faptul că mi se dă voie să particip în această seară. 

- Din nefericire pentru tine şi pentru gâtul tău, contracară Lucien, 
în seara asta va avea loc doar o petrecere. 

- Cumva stai treaz noaptea, născocindu-ți replicile spirituale pen- 
tru a doua zi? 

Lucien îmi făcu cu ochiul, iar Tamlin râse şi îmi oferi brațul. 

- Are dreptate, spuse Marele Lord. 

Eram conştientă de fiecare centimetru pe care i-l atingeam, de 
muşchii puternici de sub tunica lui verde. Mă conduse spre grădină, 
iar Lucien ne urmă. 

- Solstiţiul se sărbătoreşte când ziua și noaptea sunt egale — este 
o perioadă neutră, când toată lumea se bucură, pur și simplu, de fap- 
tul că este spiriduș - nu un Mare Spiriduş sau o zână; suntem doar 
noi înşine. 

- Așadar, vom cânta, vom dansa şi vom bea fără măsură, inter- 
veni Lucien, venind lângă mine. Şi vom flirta, adăugă el cu un rân- 
jet viclean. 

Într-adevăr, eram foarte conștientă de corpul lui Tamlin, care se 
freca de al meu, dar când am ieşit din grădină şi am pătruns în 
câmpiile de dincolo de aceasta, Marele Lord nu făcu altceva decât să 
mă ţină mai strâns de mână. 

Când am ajuns pe platoul unde aveau loc festivitățile, soarele 
începuse să apună. Am încercat să nu mă holbez la spiriduşii adu- 
naţi laolaltă, chiar dacă ei se uitau la mine. Nu mai văzusem atât de 
mulţi la un loc, cel puţin nu fără vraja care îi ascundea de mine. 
Acum că îi vedeam, era o încântare să le privesc îmbrăcămintea 
rafinată, siluetele suple şi forma corpurilor colorate şi construite 
atât de ciudat și de diferit. Totuși, noutatea oferită de prezența mea 
lângă Marele Lord dispăru curând - ajutată de un mârâit slab de 
avertizare din partea lui Tamlin, care îi împrăștie, ca să-şi vadă de tre- 
burile lor. 

Multe mese cu mâncare fuseseră aliniate de-a lungul marginii 
îndepărtate a platoului, iar eu l-am pierdut pe Tamlin când am aş- 
teptat la coadă pentru a-mi umple farfuria, străduindu-mă să nu 
par a fi omul lui de jucărie. Muzica se auzi de lângă imensul foc de 
tabără - viori, tobe şi instrumente vesele, care mă făcură să bat din 
picioare în iarbă. Sora veselă, plăcută şi accesibilă a sângeroasei 
Nopți a Focurilor. 

Desigur, Lucien excela în a se face nevăzut când aveam nevoie 
de el, aşa că am mâncat pe săturate prăjitură cu căpşune, tartă cu 
mere şi plăcintă cu coacăze — deloc diferite de bunătăţile de vară din 
tărâmul muritorilor — singură, în spatele unui smochin acoperit cu 
lampioane din mătase şi panglici scânteietoare. 

Singurătatea nu mă deranja - nu când eram atât de ocupată con- 
templând felul în care lampioanele și panglicile străluceau, umbrele 

pe care le făceau; poate că aveau să fie următorul meu tablou. Sau 
poate că aveam să pictez spiriduşii diafani care începuseră să dan- 
seze. Erau foarte colorați şi variați. M-am întrebat dacă vreunul 
dintre ei fusese subiectul sau pictorul ale cărui lucrări erau expuse 
în galerie. 

M-am mişcat doar pentru a-mi lua ceva de băut. Platoul deveni 
mai aglomerat când soarele coborî spre linia orizontului. Dincolo 
de dealuri, începură alte petreceri şi se aprinseră alte focuri de ta- 
bără, muzica lor auzindu-se ocazional, când a noastră înceta. Îmi 
turnam un vin alb spumos într-un pocal, când Lucien apăru în sfâr- 
şit în spatele meu. 

— Nu aş bea, dacă aș fi în locul tău. 

- O? am rostit, încruntându-mă la lichidul efervescent. 

- E vinul spiriduşilor pentru solstițiu, lăsă Lucien să se înțeleagă. 

- Hmm, am spus, mirosindu-l. 

Nu duhnea a alcool. De fapt, mirosea ca verile petrecute întinsă 
în iarbă, ca băile în lacuri răcoroase. Nu simţisem niciodată un 
miros atât de fantastic. 

- Vorbesc serios, spuse Lucien când am dus paharul la buze, cu 
sprâncenele ridicate. Îți aminteşti ce s-a întâmplat ultima dată când 
nu mi-ai ascultat avertizarea? 

Îmi împunse gâtul, iar eu i-am îndepărtat mâna. 

- Îmi mai amintesc şi de faptul că mi-ai spus că era bună şi mă- 
trăguna şi, în clipa următoare, m-am trezit delirând pe jumătate și 
împiedicându-mă, i-am zis eu, amintindu-mi de după-amiaza de 
acum câteva săptămâni. 

După aceea, halucinasem ore în şir, iar Lucien se prăpădise de 
râs, suficient de mult încât Tamlin să-l arunce în lac. Mi-am alungat 
acest gând. Astăzi — doar astăzi - renunțam la griji. Astăzi, trebuia 
să dau naibii precauţia. Să uit de boala care plutea la marginile rega- 
tului, care îl amenința pe Marele meu Lord şi pământurile lui. Unde 

era Tamlin? Dacă ar fi existat vreo ameninţare, cu siguranţă Lucien 
ar fi ştiut — cu siguranţă ar fi anulat sărbătoarea. 

- Ei bine, de data aceasta vorbesc serios, spuse Lucien, iar eu 
mi-am luat pocalul din raza lui de acţiune. Tam m-ar spinteca dacă 
te-ar prinde bând așa ceva. 

- Întotdeauna îţi aperi interesul, i-am spus şi am dat pe gât con- 
ţinutul pocalului. 

L-am simţit ca pe un milion de artificii explodând în mine, 
umplându-mi venele cu lumină de stele. Am râs cu voce tare, iar 
Lucien oftă. 

- Om prost, şuieră el. 

Acum, vraja aruncată asupra lui dispăruse. Părul castaniu îi 
ardea ca metalul încins, iar ochiul lui roşiatic mocnea ca o forjă fără 
fund. Asta aveam să pictez data viitoare. 

- Am să te pictez, i-am spus chicotind - chiar am chicotit - când 
cuvintele îmi zburară din gură. 

- Arde-m-ar focul, mormăi el, iar eu am râs din nou. 

Înainte de a mă putea opri, am băut încă un pahar din vinul 
spiriduşilor. Era cel mai grozav lucru pe care îl gustasem vreodată. 
Mă eliberase de legături despre care nu ştiusem că existau. 

Muzica se transformă în cântecul unei sirene. Melodia era mag- 
netul meu, iar eu m-am lăsat ispitită. Totul era frumos şi plin de 
speranță. M-am bucurat de umezeala ierbii de sub picioarele mele 
goale. Nici măcar nu mi-am dat seama că-mi pierdusem pantofii. 

Cerul era o vâltoare de ametist, safir şi rubin topit, toate ameste- 
cate pe un fundal negru. Am vrut să înot în el, să mă îmbăiez în 
culori şi să simt stelele sclipindu-mi printre degete. 

Clipind, m-am împiedicat şi m-am trezit stând pe marginea rin- 
gului de dans. Un grup de muzicieni cântau la instrumentele lor de 
spiridușşi, iar eu m-am legănat privind alţi spiriduși care dansau în 

jurul focului de tabără. Nu era un dans obişnuit. Era de parcă ar fi 
fost la fel de relaxaţi ca şi mine. Liberi. I-am iubit pentru asta. 

- La naiba, Feyre, spuse Lucien, apucându-mă de cot. Vrei să mă 
sinucid încercând să te împiedic să mai dai cu fundul tău de muri- 
tor de o altă piatră? 

- Poftim? l-am întrebat, întorcându-mă spre el. 

Întreaga lume se învârti cu mine, minunat și fermecător. 

- Idioato, spuse el când se uită la fața mea. Idioată beată. 

Ritmul se înteți. Voiam să fiu în muzică, voiam să plutesc pe vi- 
teza şi unda dintre notele acesteia. Simțeam muzica din jurul meu 
ca pe o minune, ca pe o bucurie şi o frumuseţe plină de viaţă. 

- Feyre, încetează, spuse Lucien şi mă apucă din nou. 

M-am îndepărtat, dansând, continuând să-mi legăn trupul în 
direcţia muzică. 

- Încetează tu. Nu mai fi atât de serios, am spus, smucindu-mă. 

Voiam să aud muzica, voiam să o aud, proaspăt ieșită din instru- 
mente. Când m-am îndepărtat, Lucien înjură. 

Am ţopăit printre dansatori, învârtindu-mi fustele. Muzicienii 
mascaţi, care stăteau jos, nu mă priviră când am sărit în fața lor, 
dansând pe loc. Fără lanţuri, fără limite - doar eu și muzica, dansând 
şi dansând. Nu eram un spiriduș, dar eram parte a acestui ținut, iar 
pământul era o parte din mine şi aș fi fost mulțumită să dansez așa 
pentru tot restul vieții mele. 

Unul dintre muzicieni își ridică privirea de la vioară, iar ochii 
mei se măriră. 

Transpiraţia îi străluci pe gâtul puternic în clipa în care îşi spri- 
jini bărbia pe lemnul de culoare închisă al viorii. Își suflecase mâne- 
cile cămăşii, dezvăluindu-şi mușchii antebrațelor. Cândva, spusese 
că i-ar fi plăcut să fie un cântăreț ambulant, dacă nu ar fi fost un 
războinic sau un Mare Lord - acum, auzindu-l cântând, am ştiut că 
ar fi făcut o avere din asta. 


Regatul Spinilor şi al Trandafirilor 257 


- Îmi pare rău, Tam, gâfâi Lucien, apărând de nicăieri. Am lă- 
sat-o puţin singură la una dintre mesele cu mâncare şi când am re- 
venit lângă ea, am găsit-o bând vin şi... 

Tamlin nu se opri din cântat. Cu părul auriu şi ud de transpiraţie, 
arăta extrem de chipeş - chiar dacă nu-i vedeam mare parte din 
chip. Dansând în faţa lui, îmi zâmbi sălbatic. 

- Voi avea eu grijă de ea, murmură Tamlin acoperind muzica, 
iar eu am strălucit, dansând mai rapid. Du-te şi distrează-te. 

Lucien se făcu nevăzut. 

- Nu am nevoie de un paznic! 

Voiam să mă rotesc şi să mă tot rotesc. 

- Nu, nu ai nevoie, spuse Tamlin, continuând să cânte fără cusur. 

Cum dansa arcușul pe corzi! Degetele lui erau ferme, puternice 
şi lungi, fără acele gheare de care ajunsesem să nu mă mai tem... 

- Dansează, Feyre, îmi șopti el. 

Am dansat. 

M-am eliberat, un titirez care se tot învârtea, şi nu am ştiut cu cine 
am dansat şi nici cum arătau partenerii mei, ştiam doar că deve- 
nisem muzica, focul şi noaptea, şi că nimic nu m-ar fi putut opri. 

În tot acest timp, Tamlin și muzicienii cântară nişte melodii atât 
de vesele, încât nu am crezut că lumea ar fi putut să înglobeze toată 
acea bucurie. M-am îndreptat spre el în paşi de dans, spre lordul 
meu spiriduş, protectorul, luptătorul şi prietenul meu, şi am dansat 
în faţa lui. El rânji la mine, iar eu am continuat să dansez când se 
ridică de pe scaun şi se aşeză în genunchi în fața mea, pe iarbă, cân- 
tând la vioară doar pentru mine. 

Muzică doar pentru mine — un dar. Cântă, mișcându-şi degetele 
rapide şi puternice pe corzile viorii. Corpul meu se unduia ca al unui 
şarpe, apoi mi-am înclinat capul spre cer şi m-am lăsat cuprinsă de 
muzica lui Tamlin. 

Am simţit o apăsare pe talie, iar mâinile cuiva mă traseră şi 
mă aduseră înapoi pe ringul de dans. Am râs atât de tare, încât am 

crezut că urma să iau foc, iar când am deschis ochii, l-am văzut pe 
Tamlin învârtindu-mă. 

Totul deveni o pată de culoare şi sunet, iar el fu singurul care mă 
ajută să nu-mi pierd mințile, ținându-se de corpul meu, ce strălucea 
şi ardea în locul în care mă atingea. 

Eram plină de strălucirea soarelui. Era ca și când nu aş mai fi 
trăit vara niciodată, ca şi când nu aș fi ştiut ce aştepta să iasă din 
acea pădure înghețată. Nu voiam să se termine - nu voiam să mai 
plec de pe acea colină. 

Muzica se apropie de final şi, gâfâind, am privit luna - aproape 
apunea. Eram transpirată toată. 

Tamlin, gâfâind şi el, mă luă de mână. 

- Timpul trece repede când te îmbeţi cu vinul spiriduşilor. 

- Nu sunt beată, am spus pufnind. 

EI chicoti şi mă luă de pe ringul de dans. Mi-am înfipt călcâiele 
în pământ când ne-am apropiat de marginea focului. 

- Încep din nou, am spus, arătând spre dansatorii care se adunau 
în față și spre muzicienii odihniţi. 

Se înclină mai aproape, respirația lui mângâindu-mi lobul ure- 
chii în timp ce îmi şopti: 

- Vreau să-ţi arăt ceva mai frumos. 

Nu am protestat. M-a condus departe de deal, orientându-se după 
lumina lunii. Alesese cărarea gândindu-se la picioarele mele goale, 
deoarece doar iarba moale îmi proteja tălpile. Curând, nu se mai auzi 
nici muzica, rămânând doar cu oftatul copacilor în briza nopții. 

- Uite, spuse Tamlin, oprindu-se la marginea unei pajişti vaste. 

Privind, mâna lui zăbovi pe umărul meu. 

Iarba înaltă se mișca precum apa în timp ce ultimele raze ale 
lunii dansau pe suprafața acesteia. 

- Ce este? am şoptit eu, dar el îşi duse un deget în dreptul buzelor 
şi îmi făcu semn să privesc. 

Timp de câteva minute, nu am văzut nimic. Apoi, din partea 
opusă a pajiştii, zeci de siluete sclipitoare ieşiră din iarbă, aproape 
la fel de străvezii ca lumina lunii. Începură să cânte. 

Era o voce colectivă, dar în care se regăseau atât voci masculine, 
cât şi feminine - două feţe ale aceleiaşi monede, una cântându-i 
celeilalte, într-o chemare și un răspuns. Când muzica se auzi mai 
tare şi începură să danseze, mi-am dus mâna la gât. Fantomatice şi 
eterice, ele valsară pe câmp, simple fante subţiri de lumină lunară. 

- Ce sunt? 

- Himere - spirite ale aerului şi ale luminii, spuse el încet. Au 
venit să sărbătorească solstițiul. 

- Sunt frumoase. 

Buzele lui îmi atinseră gâtul, în timp ce murmură aproape de 
pielea mea: 

- Dansează cu mine, Feyre. 

- Vorbeşti serios? 

M-am întors şi i-am văzut faţa la doar câţiva centimetri de a mea. 

El zâmbi leneş. 

- Serios. 

Mă luă la dans de parcă aș fi fost uşoară ca aerul. Abia îmi amin- 
team pașii pe care îi învățasem în copilărie, dar el compensă cu 
graţia lui animalică, fără greşeală, prevenindu-mi orice poticnire, 
dansând pe câmpul plin de spirite. 

Eram despovărată ca un puf de păpădie, iar el, vântul care mă 
învârtea deasupra lumii. 

Îmi zâmbi, iar eu i-am zâmbit automat. Învârtită pe pajişte, cu 
himerele dansând în jurul nostru ca zeci de luni, nu trebuia să mă 
prefac, nu trebuia să fiu nimic altceva decât ce eram atunci. 

Dansul nostru încetini şi am rămas acolo, ţinându-ne în braţe şi 
legănându-ne pe muzica spiritelor. Îşi sprijini bărbia pe capul meu 
şi îmi mângâie părul, degetele lui atingându-mi uşor pielea gâtului. 

- Feyre, şopti el deasupra mea. 

Îmi făcu numele să sune frumos. 

- Feyre, şopti el din nou, pur şi simplu, din plăcerea de a-l pronunţa. 

Pe cât de repede apăruseră, pe atât de repede dispăruseră spiri- 
tele, luând cu ele muzica. Am clipit. Stelele dispăreau, iar cerul deve- 
nea roșu-cenușiu. 

Chipul lui Tamlin era la câțiva centimetri de al meu. 

- E aproape dimineaţă. 

Am dat din cap, fascinată de vederea lui, de mirosul şi senzația 
de a mă ţine în braţe. Mi-am întins mâna pentru a-i atinge masca. 
Era foarte rece, în ciuda pielii ude pe care o ascundea. Mâna îmi 
tremură, iar respirația îmi deveni superficială când i-am atins pielea 
de pe maxilar. Era netedă - şi fierbinte. 

Îşi umezi buzele, respirând la fel de întretăiat ca şi mine. Îmi cu- 
prinse talia cu degetele, iar eu l-am lăsat să mă tragă mai aproape 
de el - până când corpurile noastre se atinseră şi căldura lui mă 
inundă. 

Mi-am lăsat capul pe spate, pentru a-i vedea fața. Gura lui era 
era prinsă între un zâmbet şi un fior. 

- Ce e? l-am întrebat şi mi-am pus o mână pe pieptul lui, pre- 
gătindu-mă să mă împing înapoi. 

Cealaltă mână îi alunecă însă sub părul meu, oprindu-se la baza 
gâtului. 

- Mă gândesc la faptul că s-ar putea să te sărut, spuse el încet, 
contemplativ. 

- Atunci, fă-o! 

Îndrăzneala mă făcu să mă îmbujorez. 

Tamlin râse şi se aplecă spre mine. 

Buzele lui se atinseră de ale mele - moi şi calde, căutându-mă. 
Se retrase puțin, iar eu am deschis ochii. Încă mă privea; m-am uitat 
la el în timp ce mă sărută din nou, mai apăsat, dar diferit de felul 
în care mă sărutase pe gât. De data aceasta, se retrase mai mult şi 
mă privi. 

- Asta-i tot? am întrebat eu, iar el râse şi mă sărută cu înverşunare. 

I-am cuprins gâtul cu mâinile, trăgându-l mai aproape, strivin- 
du-mă de el. Mâinile lui rătăciră pe spatele meu, jucându-se în 
părul meu, apucându-mă de talie, de parcă nu s-ar mai fi săturat să 
mă atingă. 

Suspină şi se îndepărtă. 

- Vino, spuse el, sărutându-mi sprânceana. Ratăm ocazia, dacă 
nu plecăm acum. 

- E ceva mai frumos decât himerele? l-am întrebat, dar el îmi 
sărută obrajii, gâtul şi, în final, buzele. 

L-am urmat în pădure, prin lumea veşnic luminată. M-a ţinut 
strâns de mână când am trecut prin ceața joasă şi m-a ajutat să urc 
un deal, care era alunecos şi umed. 

Ne-am aşezat în vârful acestuia, iar eu mi-am ascuns zâmbe- 
tul când Tamlin m-a cuprins de umeri, trăgându-mă mai aproape. 
Mi-am sprijinit capul pe pieptul lui, iar el s-a jucat cu florile din 
ghirlanda mea. 

Am privit în tăcere peste dealurile care se întindeau în fața noastră. 

Cerul deveni violet, iar norii se umplură cu o lumină roz. Apoi, 
ca un disc strălucitor, prea clar şi viu ca să fie descris, soarele alunecă 
peste orizont şi auri totul. Era ca şi când am fi văzut lumea născân- 
du-se, noi fiind singurii martori. 

Mâna lui Tamlin se strânse în jurul meu, iar el îmi sărută creş- 
tetul capului. M-am retras, ridicându-mi privirea spre el. 

Auriul din ochii lui, strălucitor datorită răsăritului, pâlpâi. 

- Ce? 

- Cândva, tata mi-a spus că ar trebui s-o las pe sora mea să-şi 
imagineze o viață mai bună - o lume mai bună. Iar eu i-am spus că 
nu există aşa ceva. 

Mi-am trecut degetul mare peste gură, minunându-mă, şi am 
scuturat din cap. 

- Nu am înțeles niciodată - deoarece nu am putut... să cred că 
aşa ceva era măcar posibil. 

Am înghiţit, coborându-mi mâna. 

- Până acum. 

Gâtul îi zvâcni. De această dată, mă sărută atent, pasional şi pe 
îndelete. 

Am lăsat răsăritul să mă pătrundă, să mă inunde cu fiecare miş- 
care a buzelor și a limbii lui, care o mângâia pe a mea. Cu ochii în- 
chişi, am lăcrimat. Era cel mai fericit moment din viaţa mea. 


CAPITOLUL 
26 


A doua zi, Lucien ni se alătură la masa de prânz - care era micul 
dejun pentru toţi. De când mă plânsesem de inutilitatea mărimii 
mesei, mâncam la o masă mult mai mică. Mâncând, neobișnuit de 
tăcut, Lucien îşi tot masă tâmplele, iar eu am zâmbit pe furiș când 
l-am întrebat: 

- Şi, unde ai fost noaptea trecută? 

Ochiul metalic al lui Lucien se concentră asupra mea. 

- Ţin să vă anunţ că, în timp ce voi doi aţi dansat cu spiritele, eu 
am fost obligat să patrulez la graniţă. 

Tamlin tuşi afectat, iar Lucien adăugă: 

- Dar nu singur. 

Îmi zâmbi viclean. 

- Zvonurile spun că v-aţi întors abia după ce a răsărit soarele. 

I-am aruncat o privire lui Tamlin, muşcându-mi buza. Practic, 
plutisem prin dormitor în acea dimineaţă. Privirea lui Tamlin rătăci 
însă pe chipul meu, de parcă ar fi căutat o urmă de regret, de frică. 
Era ridicol. 

- M-ai muşcat de gât în Noaptea Focurilor, am spus eu printre 
dinţi. Dacă după asta te-am putut privi, atunci câteva săruturi nu 
înseamnă nimic. 

Îşi puse braţele pe masă, aplecându-se către mine. 

- Nimic? 

Se uită la buzele mele. Lucien se mișcă în scaunul lui, mormăind 
zeilor să-l cruțe, dar nu l-am luat în seamă. 

- Nimic, am repetat puţin distantă, urmărind mișcarea gurii lui 
Tamlin, atât de conștientă de fiecare mișcare pe care o făcea, detes- 
tând masa dintre noi. 

Aproape că îi simțeam căldura respirației. 

- Eşti sigură? murmură el, atent şi destul de flămând încât m-am 
bucurat că mă aflam pe scaun. 

Ar fi putut să mă aibă chiar acolo - pe acea masă. Voiam ca mâi- 
nile lui mari să-mi mângâie pielea goală, voiam ca dinții lui să mă 
zgârie pe gât, voiam să-i simt gura pe tot corpul meu. 

- Încerc să mănânc, spuse Lucien, iar eu am clipit, expirând zgo- 
motos. Dar acum, că v-am captat, Tamlin, izbucni el, deşi Marele 
Lord se uită din nou la mine, devorându-mă din priviri. 

Abia puteam sta pe loc, abia suportam hainele care-mi zgâriau 
pielea prea fierbinte. Cu ceva efort, Tamlin îi aruncă o privire emi- 
sarului. 

Lucien se foi în scaun. 

- Nu vreau să fiu mesagerul unor veşti cu adevărat proaste, dar 
informatorul meu din Regatul Iernii a reuşit să-mi trimită o scrisoare. 

Lucien respiră adânc, iar eu m-am întrebat dacă a fi emisar în- 
semna a fi şi spion. Şi m-am întrebat de ce se deranja să spună asta 
în prezenţa mea. Zâmbetul lui Tamlin dispăru imediat. 

- Boala, spuse Lucien încordat şi încet. Le-a răpus douăzeci şi 
patru de tineri. Douăzeci şi patru, toți morți. Înghiţi. Pur şi simplu... 
a trecut prin magia lor şi le-a distrus minţile. Nimeni din Regatul 
Iernii nu a putut face nimic - nimic nu a putut-o opri odată ce şi-a 
concentrat atenţia asupra acelor tineri. Durerea lor este... de neima- 
ginat. Informatorii îmi spun că şi alte regate sunt grav afectate, deşi 
Regatul Nopţii, reuşeşte, desigur, să scape nevătămat. Boala pare 

să-şi trimită răutatea în această direcție — tot mai departe, spre sud, 
cu fiecare atac. 

Toată căldura, toată bucuria scânteietoare se scurse din mine ca 
sângele vărsat. 

- Boala chiar... chiar poate să omoare populaţia? am reușit să 
întreb. 

Copiii. Omorâse... copii, ca o furtună de întuneric şi moarte. Şi, 
dacă urmașii erau la fel de rari cum pretindea Alis, pierderea unui 
număr atât de mare avea să fie mult mai devastator decât îmi pu- 
team imagina. 

Cu privirea umbrită, Tamlin scutură încet din cap - de parcă ar 
fi încercat să alunge durerea şi şocul cauzate de acele morti. 

- Boala poate să ne rănească în moduri pe care tu... 

Se ridică în picioare atât de repede, încât răsturnă scaunul. Își 
scoase ghearele și mârâi spre ușa deschisă, arătându-şi caninii lungi 
şi strălucitori. 

Casa, de obicei plină de foșnetele fustelor și de murmurul servi- 
torilor, devenise tăcută. 

Nu era tăcerea profundă din Noaptea Focurilor, ci, mai degrabă, 
una tremurătoare care mă făcu să vreau să mă ascund sub masă. 
Sau să o iau la goană. Lucien înjură şi îşi scoase sabia. 

- Du-o pe Feyre la fereastră - lângă draperii, mârâi Tamlin spre 
Lucien, continuând să privească ușile deschise. 

Mâna lui Lucien mă apucă de cot, trăgându-mă de pe scaun. 

- Ce... am dat eu să zic, dar Tamlin mârâi din nou, sunetul răsu- 
nând prin cameră. 

Am înșfăcat un cuţit de pe masă și l-am lăsat pe Lucien să mă 
conducă spre fereastră, unde mă împinse în draperiile de catifea. 
Am vrut să-l întreb de ce nu se deranjase să mă ascundă în spatele 
acestora, dar spiridușul cu mască de vulpe se așeză cu spatele la 
mine, prinzându-mă între el şi perete. 

Mirosul magiei îmi intră în nări şi, cu toate că sabia era îndrep- 
tată spre podea, Lucien o apucă şi mai strâns, până când degetele i 
se albiră. Magie - o vrajă. Ca să mă camufleze, să mă facă o parte 
din Lucien - invizibilă, ascunsă de magia şi parfumul spiriduşu- 
lui. Peste umărul lui, l-am privit pe Tamlin, care respiră adânc, îşi 
scoase ghearele şi colții, centura plină de cuțite apărându-i din senin 
pe piept. Cu toate astea, îşi ridică scaunul, aşezându-se din nou, şi 
începu să îşi curețe unghiile, fără să scoată niciun cuţit. De parcă 
nu s-ar fi întâmplat nimic. 

Totuşi venea cineva, cineva destul de îngrozitor încât să-i înspăi- 
mânte - cineva care ar fi vrut să mă rănească, dacă ar fi ştiut că 
eram acolo. 

Mi-am amintit vocea şuierătoare a Attorului. Existau creaturi mai 
rele decât el, îmi spusese Tamlin. Mai rele decât naga, Suriel şi Bogge. 

Pe hol, se auziră paşi. Egali, lejeri, nepăsători. 

Tamlin continuă să-şi curețe unghiile şi, în faţa mea, Lucien 
adoptă o poziţie din care părea că privea pe fereastră. Paşii se auziră 
mai tare - scârțâitul ghetelor pe dalele de marmură. Apoi, apăru. 

Fără mască. El, ca şi Attorul, făcea parte din altă categorie. Era 
altcineva. 

Și, mai rău... îl mai întâlnisem. Mă salvase de acei trei spiriduşi, 
în Noaptea Focurilor. 

Cu paşi prea graţioşi, prea de felină, se apropie de masă şi se opri 
la câțiva metri de Marele Lord. Era exact aşa cum mi-l aminteam, 
cu îmbrăcămintea lui, delicată şi luxoasă, învăluită în spiralele nop- 
ii: o tunică neagră brodată cu aur şi argint, pantaloni negri şi cizme 
negre, lungi până la genunchi. Nu îndrăznisem să-l pictez, şi mi-am 
dat seama că nu aş fi avut niciodată curajul să o fac. 

- Mare Lord, spuse încet străinul, înclinându-și uşor capul. 

Nu era o plecăciune. 

Tamlin nu se ridică. Nu-i vedeam fața, dar l-am auzit rostind, cu 
promisiunea violenţei în glas: 

- Ce vrei, Rhysand? 

Rhysand zâmbi - sfâşietor de frumos - şi îşi puse o mână pe 
piept. 

- Rhysand? Haide, Tamlin. Nu ne-am văzut de patruzeci şi nouă 
de ani şi tu începi să-mi spui Rhysand? Numai prizonierii şi duş- 
manii îmi spun aşa. 

Rânjetul lui se mări când termină de vorbit, şi ceva în înfățișarea 
lui deveni sălbatic şi mortal, mai mult decât văzusem vreodată la 
Tamlin. Rhysand se întoarse, iar eu mi-am ţinut respiraţia când îl 
privi pe Lucien. 

- O mască de vulpe. Ți se potriveşte, Lucien. 

- Du-te dracului, Rhys, izbucni Lucien, iar străinul râse. 

- Este întotdeauna o plăcere să intru în contact cu agitatorii, 
spuse el, şi se întoarse din nou spre Tamlin. 

Eu încă nu respiram. 

— Sper că nu v-am întrerupt. 

- Tocmai mâncam, spuse Tamlin, cu obișnuita lui voce lipsită 
de căldură. 

Vocea Marelui Lord. Măruntaiele mi se răciră. 

- Reconfortant, spuse Rhysand. 

- Ce cauţi aici, Rhys? întrebă Tamlin, încă aşezat pe scaun. 

- Am vrut să văd ce mai faci. Am vrut să văd cum îți merge, şi să 
aflu dacă ai primit micul meu cadou. 

- Cadoul tău nu era necesar. 

- Dar a fost un frumos memento al zilelor pline de distracție, 
nu-i aşa? 

Rhysand ţâţâi şi examină camera. 

- Aproape jumătate de secol, ascuns într-un conac de ţară. Nu 
ştiu cum ai rezistat. Dar, spuse el, întorcându-se din nou spre Tamlin, 
eşti un ticălos atât de încăpățânat încât asta trebuie să fi fost un 
paradis, în comparaţie cu Poalele Muntelui. Presupun că da. Totuşi, 
sunt surprins: patruzeci şi nouă de ani şi nicio încercare de a te 


268 SARAH J. MAAS 


salva sau de a-ți salva pământurile. Nici acum, când lucrurile devin 
din nou interesante. 

- Nu am ce face, recunoscu Tamlin, cu o voce gravă. 

Rhysand se apropie de Tamlin, cu mişcări fine ca mătasea. Vocea 
lui se transformă într-o şoaptă - un sunet ca o mângâiere erotică, 
încălzindu-mi obrajii. 

- Ce păcat că trebuie să suporţi greul, Tamlin - şi încă şi mai 
păcat e că eşti atât de resemnat. Poate că eşti încăpățânat, dar ce faci 
acum e jalnic. Cât de diferit este Marele Lord de astăzi de liderul 
crud al companiei de război, de acum câteva secole. 

Lucien izbucni: 

— Ce ştii tu? Eşti doar târfa A maranthei. 

- Poate că sunt, dar nu fără motiv. 

Am tresărit când vocea lui se ascuțţi. 

- Măcar nu mi-am irosit timpul printre garduri vii şi flori, în 
timp ce lumea se ducea dracului. 

Sabia lui Lucien se ridică uşor. 

- Dacă tu crezi că asta am făcut, atunci, în curând, vei afla că nu 
a fost aşa. 

- Micul Lucien. Cu siguranţă le-ai oferit un subiect de discuţie 
când ai schimbat regatul pentru cel de Primăvară. Ce lucru trist, să 
o văd pe minunata ta mamă jelind mereu din cauză că te-a pierdut. 

Lucien îşi îndreptă sabia spre Rhysand. 

- Ai grijă cum vorbeşti. 

Rhysand râse — era râsul unui amant, şoptit, delicat și intim. 

- Aşa vorbeşti cu Marele Lord al Prythianului? 

Inima mi se opri. De asta fugiseră acei spiriduşi în Noaptea 
Focurilor. Să-l contrazici însemna să te sinucizi. Şi, judecând după 
felul în care întunericul părea să se onduleze din el, după acei ochi 
violeţi care ardeau ca stelele... 

- Haide, Tamlin, spuse Rhysand. Nu ar trebui să-ți mustri lacheul 
pentru că mi-a vorbit aşa? 

- În regatul meu nu impun ranguri, spuse Tamlin. 

- Încă nu? îşi încrucişă Rhysand braţele. Dar este atât de dis- 
tractiv când se umilesc! Presupun că tatăl tău nu s-a deranjat să-ți 
arate asta. 

- Acesta nu este Regatul Nopţii, rosti Lucien printre dinţi. Nu ai 
nicio putere aici, aşa că pleacă. Patul Amaranthei se răceşte. 

Am încercat să nu respir prea zgomotos. Rhysand - el trimisese 
acel cap. Drept cadou. Am tresărit. Regatul Nopţii era locul în care 
se afla această femeie, această Amarantha? 

Rhysand chicoti, dar apoi se năpusti asupra lui Lucien, prea ra- 
pid ca să-l pot urmări cu ochii mei omeneşti, mârâind în faţa lui. 
Lucien mă împinse cu spatele în perete, destul de tare încât să fiu 
nevoită să-mi înăbuș un țipăt când am fost strivită de lemn. 

- Eu măcelăream pe câmpul de luptă înainte de a te fi născut, 
mârâi Rhysand. 

Apoi, la fel de rapid cum venise, se retrase nepăsător. Nu, nu aş 
fi îndrănit niciodată să pictez acea grație întunecată şi nemuritoare 
nici într-o sută de ani. 

- În plus, spuse el, băgându-şi mâinile în buzunar, cine crezi că 
i-a arătat iubitului tău Tamlin aspectele delicate ale săbiilor şi ale 
femeilor? Doar nu crezi cu adevărat că a învăţat aşa ceva în mica 
tabără de război a tatălui său! 

Tamlin îşi masă tâmplele. 

- Las-o pentru altă dată, Rhys. Mă vei vedea destul de curând. 

Rhysand se îndreptă spre uşă. 

- Deja se pregăteşte pentru tine. Având în vedere starea ta actuală, 
cred că îi pot raporta cu siguranță că eşti distrus şi că te vei mai 
gândi la oferta ei. 

Lucien nu mai respira când Rhysand trecu de masă. Marele Lord 
al Regatului Nopţii îți trecu un deget pe spătarul scaunului meu — 
un gest natural. 

- Abia aştept să-ți văd faţa când... 

Rhysand privi cu atenție masa. 

Lucien înțepeni, împingându-mă mai tare în perete. Masa era 
încă pusă pentru trei persoane, farfuria mea pe jumătate goală aflân- 
du-se chiar în fața lui. 

- Unde este oaspetele tău? întrebă Rhysand calm, ridicând poca- 
lul meu şi adulmecându-l înainte de a-l pune din nou pe masă. 

- I-am spus să plece când ţi-am simțit sosirea, minți Tamlin, 
calm. 

Rhysand îl privi în față pe Marele Lord, iar chipul lui perfect nu 
exprimă niciun sentiment înainte de a-şi ridica sprâncenele. Un fior 
de încântare — poate chiar de îndoială — străluci pe chipul lui, dar îşi 
întoarse rapid fața spre Lucien. Magia îmi uscă nările, iar eu m-am 
holbat cu groază la Rhysand când fața i se strâmbă de mânie. 

- Îndrăzneşti să mă vrăjeşti? mârâi el, privindu-mă cu ochi vio- 
leți şi arzători. 

Deşi bariera magică dispăruse, Lucien mă împinse şi mai tare 
în perete. 

Scaunul lui Tamlin scârțâi când îl aruncă în spate. El se ridică, 
cu ghearele pregătite, mai mortal decât orice cuţit pe care îl avea 
asupra lui. 

Continuând să mă privească fix, faţa lui Rhysand deveni o mască 
de mânie calmă. 

- Îmi amintesc de tine, spuse el. Se pare că nu mi-ai ascultat aver- 
tizarea de a te feri de probleme. 

Se întoarse către Tamlin. 

- Cine, mă rog, este oaspetele tău? 

- Logodnica mea, răspunse Lucien. 

- Poftim? Şi eu care credeam că, după atâtea secole, încă mai 
suferi după iubita ta din popor, spuse Rhysand, venind spre mine. 

Lumina soarelui nu străluci pe firele metalice ale tunicii lui, de 
parcă ar fi fost împiedicată de întunericul care pulsa din el. 

Lucien scuipă la picioarele lui Rhysand şi puse sabia între noi. 

Zâmbetul înveninat al lui Rhysand se lăți. 

- Lucien, dacă mă răneşti, vei afla cât de repede poate târfa 
Amaranthei să facă întreg Regatul Toamnei să sângereze. Mai ales 
pe iubita Stăpână a regatului. 

Lucien se albi la față, dar rămase pe loc. Tamlin fu cel care 
răspunse. 

- Coboară sabia, Lucien. 

Rhysand mă măsură din priviri. 

- Lucien, ştiam că ai gusturi proaste în materie de iubite, dar nu 
m-am gândit niciodată că te-ai încurca şi cu gunoaiele muritoare. 

Faţa îmi ardea. Lucien tremura - de mânie, de frică sau de supă- 
rare, nu îmi dădeam seama. 

- Stăpâna Regatului Toamnei va suferi cu adevărat când va afla 
de faptele fiului ei cel mai mic. Dacă aş fi în locul tău, mi-aş ţine 
noul animal de companie departe de tatăl tău. 

- Pleacă, Rhys, îi ordonă Tamlin, stând la câțiva pași distanță de 
Marele Lord al Regatului Nopţii. 

Cu toate acestea, în ciuda ghearelor, în ciuda faptului că Rhysand 
încă se apropia de mine, el nu îl atacă. Probabil că o luptă între doi 
Mari Lorzi ar fi putut dărâma din temelii conacul - și ar fi lăsat în 
urmă doar praf. Sau poate că, dacă Rhysand era într-adevăr amantul 
acelei femei, represaliile pentru rănirea lui ar fi fost prea mari, mai 
ales cu povara suplimentară a înfruntării bolii. 

Rhysand îl dădu deoparte pe Lucien de parcă ar fi fost o draperie. 

Acum nu mai era nimic între noi, doar aerul înțepător și rece. 
Tamlin rămase însă unde era, iar Lucien nici măcar nu clipi când 
Rhysand, cu o blândeţe îngrozitoare, luă cuțitul din mâinile mele şi 
îl aruncă în cealaltă parte a camerei. 

- Nu ţi-ar folosi oricum la nimic, îmi spuse Rhysand. Dacă ai fi 
înţeleaptă, ai țipa şi ai fugi din locul acesta, de aceşti spiriduşi. De 
fapt, este o minune că încă mai eşti aici. 

Probabil că mirarea mi se citi pe chip, deoarece Rhysand râse 
zgomotos. 

- O, nu ştie, nu-i așa? 

Am tremurat, incapabilă să-mi găsesc cuvintele sau curajul. 

— Ai câteva secunde, Rhys, îl avertiză Tamlin. Câteva secunde 
pentru a pleca. 

- Dacă aş fi în locul tău, nu aş vorbi aşa cu mine. 

Împotriva voinței mele, corpul meu se îndreptă, fiecare muşchi 
se întinse, iar oasele mi se tensionară. Era ceva mai puternic decât 
o vrajă. O puterea care prelua controlul asupra fiinţei mele: chiar şi 
sângele îmi curse unde își dori el. 

Nu am putut să mă mişc. O mână invizibilă, cu gheare, îmi zgâ- 
rie mintea. Şi am ştiut — am ştiut că, dacă aş fi împins, dacă aș fi lovit 
acele gheare mentale, aş fi încetat să mai exist. 

- Dă-i drumul, spuse Tamlin, enervându-se, dar fără să înainteze. 

Un fel de panică se ivi în ochii lui și, încetând să mă privească, se 
uită spre Rhysand. 

- Destul. 

- Am uitat că poţi pătrunde în mintea unui om la fel de ușor 
cum spargi o coajă de ou, spuse Rhysand și își trecu un deget pe 
baza gâtului meu. 

Tremuram, ochii îmi ardeau. 

- Uite cât de minunată este! Uite cum încearcă să nu țipe de 
groază! 

- Voi fi rapid, promit. 

Dacă nu aș fi păstrat controlul asupra corpului meu, probabil că 
aş fi vomitat. 

- Are cele mai delicioase gânduri cu tine, Tamlin, spuse el. Se 
întreabă cum ar fi să-ți simtă degetele pe coapsele ei — şi între ele. 

Chicoti. Arzând de dezgust şi de rușine, am tremurat din cauza 
prinsorii care îmi stăpânea mintea, când îmi dădu în vileag cele mai 
intime gânduri. Rhysand se întoarse spre Marele Lord. 

- Sunt curios: de ce s-a întrebat dacă s-ar simți la fel de bine dacă 
i-ai muşca sânul așa cum ai mușcat-o de gât? 

- Dă-i drumul. 

Faţa lui Tamlin se contorsionă cu o asemenea furie sălbatică, 
încât lovi o coardă diferită, mai profundă, a groazei din mine. 

- Dacă te consolează să afli, îi mărturisi Rhysand, ar fi fost potri- 
vită pentru tine — şi tu ai fi putut să scapi. Totuşi, este puţin cam târ- 
ziu. Este mai încăpăţânată ca tine. 

Acele gheare invizibile îmi mângâiară din nou mintea, apoi dispă- 
rură. M-am lăsat spre podea, ghemuindu-mă pe genunchi, tremu- 
rând toată, încercând să nu suspin, să nu ţip, să nu vomit. 

- Amaranthei îi va face plăcere să o distrugă, îi spuse Rhysand 
lui Tamlin. Aproape la fel de mult cum îi va face plăcere să te pri- 
vească în timp ce o va rupe bucată cu bucată. 

Tamlin era paralizat, braţele lui — ghearele sale — atârnându-i 
moi pe lângă corp. Nu-l mai văzuse niciodată arătând așa. 

- Te rog, fu tot ce spuse Tamlin. 

- Te rog, ce? rosti Rhysand, blând, convingător. 

Ca un amant. 

- Nu-i spune Amaranthei despre ea, zise Tamlin, cu vocea 
tensionată. 

- Şi de ce nu? Fiind târfa ei, spuse el aruncându-i o privire lui 
Lucien, ar trebui să-i spun tot. 

- Te rog, reuși Tamlin să spună, de parcă i-ar fi fost greu să respire. 

Rhysand arătă spre pământ, iar zâmbetul lui deveni pervers. 

- Dacă mă implori, mă voi mai gândi dacă să-i spun sau nu 
Amaranthei. 

Tamlin căzu în genunchi și îşi înclină capul. 

- Mai jos. 

Tamlin își lipi fruntea de podea, mâinile alunecându-i spre ghe- 
tele lui Rhysand. Aș fi putut să plâng de furie văzându-l pe Tamlin 

obligat să se încline în fața cuiva, văzându-l pe Marele meu Lord 
umilit. Rhysand arătă spre Lucien. 

- Şi tu, băiatule-vulpe. 

Fața lui Lucien era întunecată, dar se lăsă în genunchi, apoi îşi 
atinse fruntea de pământ. Mi-am dorit cuțitul pe care mi-l luase 
Rhysand, mi-am dorit să fi avut ceva cu care să-l omor. 

M-am oprit destul din tremurat încât să-l aud pe Rhys vorbind 
din nou. 

- Faci asta de dragul tău sau al ei? întrebă el, apoi ridică din 
umeri, de parcă nu ar fi obligat un Mare Lord al Prythianului să se 
umilească. Eşti mult prea disperat, Tamlin. Este neplăcut. Faptul că 
ai devenit Mare Lord te-a făcut să fii plictisitor. 

- Îi vei spune Amaranthei? întrebă Tamlin, cu faţa pe podea. 

Rhysand zâmbi superior. 

- Poate că da, poate că nu. 

Într-o mișcare fulgerătoare, prea rapidă ca să o văd, Tamlin fu în 
picioare, cu dinții periculos de aproape de faţa lui Rhysand. 

- Nu face asta, spuse Rhysand, țâţâind şi împingându-l uşor cu 
o singură mână. Nu în faţa unei doamne. 

Privi în direcția mea. 

- Cum te numeşti, scumpete? 

Dacă i-aş fi spus numele meu - şi numele familiei mele - ar fi pro- 
vocat și mai multă durere şi suferință. Ar fi putut foarte bine să-mi 
găsească familia şi să o târască în Prythian pentru a o chinui, doar 
ca să se amuze. Dacă aş fi ezitat prea mult, ar fi putut să-mi afle nu- 
mele citindu-mi gândurile. Calmă şi fără să mă gândesc la nimic, 
am rostit pe nerăsuflate primul nume care mi-a venit în minte, nu- 
mele unei prietene de-a surorii mele, care nu vorbise niciodată cu 
mine și al cărei chip nu mi-l puteam aminti. 

- Clare Beddor. 

Vocea mea nu fu mai mult decât un suspin. 

Rhysand se întoarse spre Tamlin, netulburat de apropierea 
Marelui Lord. 

- Ei bine, a fost distractiv. De fapt, nu m-am mai amuzat aşa de 
secole. Abia aştept să vă văd pe toți trei la Poalele Muntelui. Îi voi 
transmite salutările tale Amaranthei. 

Apoi, Rhysand dispăru în neant - de parcă ar fi trecut printr-o 
despicătură a lumii, lăsându-ne singuri, într-o tăcere groaznică și 
tremurătoare. 


CAPITOLUL 
21 


Am rămas întinsă pe pat, urmărind lumina lunii mişcându-se pe 
podea. Era greu să nu mă gândesc la chipul lui Tamlin când ne ordo- 
nase mie şi lui Lucien să plecăm şi să închidem ușa sălii de mese. 
Dacă nu mi-aș fi impus să mă adun, poate că aş fi rămas. Poate că 
l-aş fi întrebat pe Lucien despre asta - despre toate. Dar, laşă cum 
eram, am fugit în camera mea, unde Alis mă aştepta cu o ceaşcă de 
ciocolată caldă. Era un efort şi mai mare să nu-mi amintesc răgetul 
care făcuse candelabrul să se miște sau trosniturile mobilei distruse 
care răsunaseră prin casă. 

Nu am mers la cină. Nu voiam să ştiu dacă mai exista o sală de 
mese în care să mănânc. Și nu am fost în stare să pictez, nu când nu 
aveam nimic în minte, în suflet. 

În casă era linişte de ceva vreme, dar valurile mâniei lui Tamlin 
răsunau, reverberând în lemn, piatră şi sticlă. 

Nu voiam să mă gândesc la vorbele lui Rhysand - nu voiam să mă 
gândesc la atacul bolii, care se întrevedea, sau la Poalele Muntelui — 
la oricum s-ar fi chemat acel loc şi la motivul pentru care aş fi putut 
fi obligată să merg acolo. Şi la Amarantha - în sfârşit, un nume 
demn de prezența feminină care le urmărea vieţile. Tremuram de 
fiecare dată când mă gândeam la cât de mortală trebuie că era pen- 
tru a da ordine Marilor Lorzi ai Prythianului. Îl ţinea în lesa pe 

Rhysand şi îl făcuse pe Tamlin să implore pentru a mă ţine ascunsă 
de ea. 

Uşa scârțâi, iar eu m-am ridicat brusc. Lumina lunii străluci pe 
aur, dar inima mea nu se linişti când Tamlin închise încet ușa și se 
apropie de patul meu. Paşii îi erau înceţi și grei — şi nu vorbi până ce 
nu se așeză pe marginea saltelei. 

- Îmi pare rău, spuse el. 

Vocea îi era răguşită şi goală. 

- Este în regulă, am mințit eu, apucând cearşafurile cu mâna. 

Dacă mă gândeam prea mult la asta, simţeam mângâierea ghea- 
relor puterii lui Rhysand zgâriindu-mi mintea. 

- Nu este, mârâi el şi mă apucă de mână, trăgându-mi degetele 
de pe cearşafuri. Este... 

Îşi lăsă capul în jos, oftând adânc şi strângându-mă de mână. 

- Feyre... aş vrea... 

Îşi scutură capul şi își drese vocea. 

- Te trimit acasă, Feyre. 

Ceva în mine se rupse. 

- Poftim? 

- Te trimit acasă, repetă el și, deşi cuvintele lui erau mai puter- 
nice, mai sonore, vocea îi tremură puţin. 

- Cum rămâne cu termenii Tratatului... 

- Ți-am preluat datoria. Dacă va veni cineva să se intereseze de 
legile încălcate, îmi voi asuma responsabilitatea pentru moartea 
lui Andras. 

- Dar mi-ai spus odată mi-ai spus că nu exista nicio altă portiță 
de scăpare. Suriel mi-a spus că nu era nici... 

Un mârâit. 

- Dacă au o problemă cu asta, îmi pot spune mie. 

Şi să sfârșească fâșii. Inima mi se prăbuși. Să trăiesc liberă. 

- Am făcut ceva greşit... 

El îmi ridică mâna şi o lipi de obrazul său. Era foarte ademenitor 
şi cald. 

- Nu ai făcut nimic greşit. 

Îşi întoarse fața pentru a-mi săruta palma. 

- Ai fost perfectă, murmură el pe pielea mea, apoi îmi coborî 
mâna. 

- Atunci, de ce trebuie să plec? 

Mi-am smucit mâna. 

- Deoarece există... există oameni care te-ar răni, Feyre. Care 
te-ar răni din cauza a ceea ce însemni pentru mine. Am crezut că voi 
fi în stare să mă ocup de ei, să te feresc de așa ceva, dar, după ziua de 
azi... Nu pot. Deci, trebuie să pleci acasă, departe de aici. Acolo vei 
fi în siguranţă. 

- Pot să mă apăr singură, şi... 

- Nu poţi, spuse el, iar vocea îi tremură. Pentru că eu nu pot. 

Îmi prinse fața cu ambele mâini. 

- În faţa lor, nu pot să mă apăr nici pe mine, nu pot să mă apăr 
de ce se întâmplă în Prythian. 

Am simţit fiecare cuvânt pe care îl rosti şi care ajunse pe buzele 
mele, un suflu de aer fierbinte şi frenetic. 

- Chiar dacă ne-am împotrivi bolii... te-ar căuta - ea ar găsi o 
modalitate prin care să te ucidă. 

- Amarantha. 

Se zburli la auzul numelui, dar încuviință. 

- Cine este... 

- Când ajungi acasă, interveni el, să nu spui nimănui adevărul 
despre locul în care ai fost — lasă-i să creadă vraja. Nu le spune cine 
sunt; nu le spune unde ai stat. Spionii ei te vor căuta. 

- Nu înţeleg. 

I-am apucat braţul şi l-am strâns cu putere. 

- Spune-mi... 

- Trebuie să pleci acasă, Feyre. 

Acasă. Nu era casa mea, era Iadul. 

- Vreau să rămân cu tine, am șoptit, cu vocea spartă. Cu sau fără 
Tratat, cu sau fără boală. 

Îşi trecu o mână peste față. Degetele lui se înfiorară când întâl- 
niră masca. 

- Ştiu. 

- Așadar, lasă-mă... 

- Nu e cazul să stăm la discuţii, mârâi el, iar eu l-am privit. Nu 
înţelegi? 

Se ridică în picioare. 

- Rhys a fost doar începutul. Vrei să fii aici când se întoarce 
Attorul? Vrei să ştii căror creaturi le dă socoteală Attorul? Unor 
ființe ca Bogge - și mai rele. 

- Lasă-mă să te ajut... 

- Nu. 

Păși în fața patului. 

- Nu ai citit ieri printre rânduri? 

Nu o făcusem, dar mi-am ridicat bărbia şi mi-am încrucișat 
braţele. 

- Deci, mă alungi deoarece sunt inutilă în luptă? 

- Te alung deoarece mă îmbolnăvesc dacă mă gândesc la tine în 
mâinile lor! 

Se aşternu tăcerea, umplută doar de sunetele respirației lui grele. 
Se lăsă pe pat şi îşi apăsă ochii cu podul palmelor. 

Cuvintele lui răsunară prin mine, topindu-mi mânia, făcându-mă 
fragilă. 

- Cât... cât timp va trebui să fiu plecată? 

El nu răspunse. 

- O săptămână? 

Niciun răspuns. 

- O lună? 

Scutură încet din cap. Buza mea superioară se răsuci, dar m-am 
străduit să fiu neutră. 

- Un an? 

Atât timp departe de el... 

- Nu ştiu. 

- Dar nu pentru totdeauna, nu-i așa? 

Chiar dacă boala s-ar fi răspândit din nou în Regatul Primăverii, 
chiar dacă m-ar fi sfâșiat... M-aş fi întors. Îmi dădu într-o parte 
părul de pe față. M-am smucit. 

- Probabil ar fi mai uşor dacă aş pleca, am spus, privind în altă 
parte. Cine ar vrea să aibă în preajmă pe cineva care este acoperit 
de spini? 

- Spini? 

- Spinoasă. Uşor de ofensat. Irascibilă. Încăpăţânată. 

El se aplecă şi mă sărută uşor. 

- Nu pentru totdeauna, spuse el lângă gura mea. 

Şi, deși știam că era o minciună, i-am pus mâinile în jurul gâtului 
şi l-am sărutat. Mă trase în poala lui, ținându-mă strâns, în timp ce 
buzele lui le despărţi pe ale mele. Când limba lui îmi intră în gură, 
am devenit conștientă de fiecare por din corpul meu. 

Cu toate că groaza magiei lui Rhysand încă mă afecta, l-am 
împins pe Tamlin pe pat, încălecându-l, ţintuindu-l ca şi cum asta 
m-ar fi împiedicat cumva să plec, de parcă gestul ar fi oprit scurge- 
rea timpului. 

Îşi odihni mâinile pe coapsele mele, iar căldura lor mă arse prin 
mătasea fină a cămășii de noapte. Părul meu căzu în jurul fețelor 
noastre ca o cortină. Nu-l puteam săruta destul de repede, destul 
de tare încât să exprim nevoia năvalnică a corpului meu. El mârâi 
uşor — şi mă întoarse cu pricepere, întinzându-mă sub el în timp ce 
îşi desprinse buzele de ale mele şi mă sărută pe gât. 

Toată lumea mea se contractă la atingerea buzelor lui pe pielea 
mea. Totul de dincolo de ele, de dincolo de el, era un gol format din 
întuneric și lumină selenară. Spatele mi se arcui când ajunse la locul 
în care mă mușcase odată, iar eu mi-am trecut mâinile prin părul 

lui, savurând netezimea ca de mătase. El trasă un arc pe şoldul meu, 
zăbovind la marginea lenjeriei. Cămașa de noapte mi se strânsese în 
jurul taliei, dar nu-mi păsa. Mi-am împletit picioarele goale în jurul 
picioarelor lui, întinzându-le pe muşchii tari ai gambelor sale. 

Îmi şopti numele pe piept şi cu una din mâini îmi exploră corpul, 
întinzând-o spre sâni. Am tremurat, anticipând senzația mâinii lui 
acolo, iar gura lui o găsi din nou pe a mea, în timp ce degetele i se 
opriră puţin mai jos. 

De această dată, sărutul lui fu mai lent, mai blând. Vârfurile 
degetelor celeilalte mâini alunecară sub lenjeria mea intimă, iar eu 
am respirat adânc.. 

Sunetul îl făcu să ezite şi să se retragă puţin. Dar i-am muşcat 
buza, dându-i o comandă mută, iar el mârâi în gura mea. Cu o sin- 
gură gheară lungă, sfâşie mătasea şi dantela, iar lenjeria mea se des- 
trămă în bucăți. Gheara se retrase, sărutul devenind mai profund 
când degetele îi alunecară între picioarele mele, seducându-mă și 
tachinându-mă. M-am frecat de mâna lui, cedând complet zvârco- 
lirii sălbătice care prinsese viaţă în interiorul meu şi i-am şoptit 
numele pe piele. 

El se opri din nou, retrăgându-şi degetele, dar l-am apucat, tră- 
gându-l mai mult peste mine. ÎI voiam acum - voiam ca barierele 
hainelor noastre să dispară, voiam să-i simt transpiraţia, voiam să 
mă umplu cu esenţa lui. 

- Nu te opri, am gâfâit. 

- Eu... spuse el apăsat, odihnindu-și fruntea între sânii mei, tre- 
murând. Dacă voi continua, nu voi mai putea să mă opresc. 

M-am ridicat, iar el m-a privit, respirând greu. Am continuat 
să-l privesc în ochi, respirând mai calm când mi-am ridicat cămașa 
de noapte peste cap şi am aruncat-o pe podea. Complet goală în fața 
lui, l-am urmărit cum se uita la sânii mei, tari din cauza răcorii nop- 
ţii, la abdomenul meu, între coapsele mele. Un fel de poftă lacomă și 
neînduplecată îi traversă chipul, privirea. Mi-am îndoit un genunchi 

şi l-am dat într-o parte, ca pe o invitație tăcută. El mârâi - şi, încet, 
ca un prădător, îşi ridică din nou privirea spre a mea. 

Toată forţa acelui Mare Lord sălbatic şi nemilos se concentră 
doar asupra mea, iar eu am simțit furtuna captivă de sub pielea lui, 
capabilă să mă spulbere, chiar aşa diminuată cum era. Dar puteam 
să am încredere în el - şi în mine, să înfrunt acea mare putere. 
Puteam să mă arunc cu totul asupra lui, ştiind că nu s-ar fi ferit. 

- Dă-mi totul, i-am şoptit. 

El plonjă ca o bestie eliberată din cușcă. 

Eram o încurcătură de mâini şi dinţi, iar eu am tras de hainele 
lui până când ajunseră pe jos, apoi am tras de pielea lui până ce l-am 
zgâriat pe spate şi pe braţe. Ghearele scoase erau blânde pe şoldurile 
mele, în drumul lor către interiorul coapselor, unde se înfruptă din 
mine, oprindu-se doar după ce am tremurat, epuizată. Am gemut, 
rostindu-i numele când mă pătrunse, împingându-se încet şi puter- 
nic, încât mă făcu să mă despic în jurul lui. 

Ne-am mișcat împreună la nesfârșit, sălbatic şi arzător şi, când am 
atins pentru a doua oară extazul, mârâi și culmină în același timp. 


+ 


Am adormit în braţele lui, iar când m-am trezit, câteva ore mai 
târziu, am făcut din nou dragoste, încet şi intens; un foc mocnit, în 
comparaţie cu pasiunea dezlănțuită de mai devreme. Odată epui- 
zați amândoi, gâfâind transpiraţi, am stat întinși în linişte pentru o 
vreme, iar eu i-am respirat parfumul, pământiu și proaspăt. Nu aș fi 
putut niciodată să surprind aşa ceva - nu aș fi fost niciodată în stare 
să-i pictez atingerea şi gustul, indiferent cât aş fi încercat, indiferent 
câte culori aş fi folosit. 

Tamlin trasă lent cercuri pe abdomentul meu și murmură: 

- Ar trebui să dormim. Mâine ai de făcut o călătorie lungă. 

- Mâine? 

M-am ridicat fără să țin cont de goliciunea mea, nu după ce vă- 
zuse şi gustase totul. 

Gura lui exprimă un regret. 

- La răsărit. 

- Dar este... 

Cu o mișcare lentă, se ridică. 

- Te rog, Feyre. 

Te rog. Tamlin se înclinase în faţa lui Rhysand. De dragul meu. 
Se mută spre marginea patului. 

- Unde pleci? 

Mă privi peste umăr. 

- Dacă rămân, nu vei mai dormi. 

- Rămâi, i-am spus. Promit să nu te ating. 

O minciună fățişă. 

Îmi schiță un zâmbet care îmi spuse că şi el ştia asta, dar se cui- 
bări, trăgându-mă în braţele lui. Mi-am înfășurat un braţ în jurul 
taliei lui și mi-am odihnit capul pe umărul său. 

El îmi mângâie leneş părul. Nu voiam să dorm, nu voiam să pierd 
niciun minut cu el, dar epuizarea mă trase la somn, până când i-am 
simţit doar respiraţia şi atingerea degetelor în păr. 

Plecam. Când acest loc devenise mai mult decât un adăpost, când 
ordinul lui Suriel devenise o binecuvântare, iar Tamlin mult mai 
mult decât un salvator sau un prieten, plecam. Ar fi putut trece ani 
de zile până ce aveam să revăd această casă, până ce aveam să miros 
grădina cu trandafiri, până când vedeam din nou acei ochi cu pete 
aurii. Acasă — aici era acasă. 

Când starea de conştiență mă părăsi în cele din urmă, am crezut 
că l-am auzit vorbind, gura lui fiind aproape de urechea mea. 

- Te iubesc, şopti el şi mă sărută pe frunte. Cu tot cu spini. 

Când m-am trezit, nu mai era acolo şi am fost sigură că visasem. 


CAPITOLUL 
28 


Nu dură mult să-mi fac bagajul şi să-mi iau rămas-bun. Am fost 
cumva surprinsă când Alis mă îmbrăcă într-o ţinută foarte diferită 
de hainele mele obişnuite - dantelată, strânsă pe corp şi legată în 
toate locurile greşite. Vreo modă printre muritorii bogaţi, fără îndo- 
ială. Rochia era confecţionată din straturi de mătase roz-deschis, 
accentuată cu dantelă albă şi de un albastru-deschis. Alis îmi dădu 
o jachetă scurtă din in, cu reverele mărginite de un tiv roz. Pe cap 
îmi puse într-o parte o mică pălărie absurdă, sidefie, în mod clar, 
pur decorativă. Mai că mă aşteptam şi la o umbrelă asortată. 

Lui Alis, care țâțâi, i-am spus astfel: 

- Nu ar trebui să-ți iei rămas-bun de la mine plângând? 

Am tras de mănuşile din dantelă - inutile şi subțiri. 

- Nu-mi plac despărțirile. Dacă aş putea, aş pleca fără să spun 
nimic. 

Alis se uită lung la mine. 

- Nici mie nu-mi plac. 

M-am îndreptat către uşă, dar am zis, fără să vreau: 

- Sper că în curând vei fi alături de nepoții tăi. 

- Bucură-te de libertate, fură singurele ei vorbe. 

La parter, Lucien pufni când mă văzu. 

- Acele haine sunt destul încât să mă convingă să nu-mi doresc 
vreodată să calc pe tărâmul oamenilor. 

- Nu sunt sigură că tărâmul oamenilor ar ști cum să se comporte 
cu tine, i-am răspuns. 

Zâmbetul lui Lucien era tăios, privind atent peste umărul meu 
spre locul în care Tam mă aștepta în fața trăsurii aurite, îşi încordă 
umerii. Când se întoarse din nou spre mine, miji ochiul metalic. 

- Am crezut că eşti mai deşteaptă. 

- La revedere şi ţie, am izbucnit eu. 

Halal prieten. Faptul că mă ţinuseră departe de conflictele lor nu 
era vina sau alegerea mea, chiar dacă nu puteam face nimic împo- 
triva bolii, a creaturilor sau a Amaranthei, oricine ar fi fost ea. 

Lucien, a cărui cicatrice era rigidă în soarele strălucitor, scutură 
din cap şi se îndreptă spre Tamlin, în ciuda mârâitului de avertizare 
al Marelui Lord. 

- Nu îi mai acorzi măcar câteva zile? Doar câteva - înainte de a 
o trimite spre acea hazna omenească? întrebă Lucien. 

- Nu intră în discuţie, izbucni Tamlin, arătând spre casă. Ne 
vedem la prânz. 

Lucien îl fixă cu privirea pentru o clipă, scuipă pe pământ şi urcă 
grăbit scările. Tamlin nu-l mustră. 

Poate m-aş fi gândit mai mult la cuvintele lui Lucien, poate i-aş 
fi strigat o replică, dar... Pieptul mi se goli când, cu mâinile transpi- 
rate în mănuși, m-am întors spre Tamlin, care stătea în fața caleş- 
tii aurite. 

- Aminteşte-ți ce ţi-am spus, zise el. 

Am dat din cap, prea ocupată să-i memorez trăsăturile feței ca 
să-i răspund. Se referise oare la ce am crezut că îmi spusese aseară, la 
faptul că mă iubea? M-am mișcat, bietele mele picioare durându-mă 
deja din cauza pantofilor mici pe care Alis mă obligase să îi port. 

- Tărâmul muritorilor rămâne sigur - pentru tine, pentru fami- 
lia ta. 

Am dat din cap, întrebându-mă dacă ar fi încercat să mă con- 
vingă să părăsesc până şi teritoriul oamenilor, să navighez spre sud, 
dar înțelese că aș fi refuzat să fiu atât de departe de zid, de el. Că 
acasă era cel mai îndepărtat loc în care aș fi acceptat să fiu trimisă, 
departe de el. 

- Tablourile mele sunt ale tale, am rostit, incapabilă să născocesc 
altceva mai bun pentru a-mi exprima sentimentele, pentru a-i spune 
ce însemna faptul că trebuia să plec şi cât de îngrozită eram de tră- 
sura care se ivea în spatele meu. 

Îmi ridică bărbia cu un deget. 

- Ne vom revedea. 

Mă sărută și se îndepărtă prea repede. Am înghiţit cu greu, lup- 
tându-mă cu ochii care mă ardeau. „Ie iubesc, Feyre.“ 

M-am întors înainte ca vederea să mi se înceţoșeze, dar el fu ime- 
diat acolo, ca să mă ajute să urc în trăsura opulentă. Când m-am 
aşezat, mă privi calm prin uşa deschisă. 

- Eşti pregătită? 

Nu, nu, nu eram pregătită, nu după noaptea trecută, nu după toate 
aceste luni. Dar am încuviințat. Dacă Rhysand se întorcea, dacă 
această Amarantha era, într-adevăr, o amenințare atât de mare încât 
aş fi fost doar un alt corp de apărat pentru Tamlin... trebuia să plec. 

Închise uşa, izolându-mă înăuntru cu un zgomot ce răsună prin 
mine. Se aplecă prin fereastra deschisă, pentru a-mi mângâia obra- 
zul — și aş fi putut jura că am simţit cum mi se rupea inima. Vizitiul 
pocni din bici. 

Degetul lui Tamlin îmi atinse gura. Trăsura se zdruncină când 
cei șase cai albi începură să meargă. Mi-am mușcat buza, ca să nu 
tremure. 

Tamlin îmi zâmbi pentru ultima dată. 

- Te iubesc, spuse el şi se îndepărtă. 

Ar fi trebuit să o spun - ar fi trebuit să-i spun acele cuvinte, dar 
mi se blocară în gât din cauza... Din cauza lucrurilor pe care trebuia 
să le înfrunte, din cauză că era posibil să nu mă mai găsească, în 

ciuda promisiunii, din cauză... din cauză că, dincolo de toate, el era 
nemuritor, iar eu aveam să îmbătrânesc şi să mor. Şi poate că acum 
vorbea serios, şi poate că noaptea trecută îl schimbase la fel de mult 
ca şi pe mine, dar... Nu voiam să devin o povară pentru el. Nu voiam 
să devin o altă greutate care să-i apese pe umeri. 

Așadar, nu am spus nimic în clipa în care trăsura plecă. Și nu 
m-am uitat înapoi când am trecut de porţile conacului și am intrat 
în pădurea aflată dincolo de acestea. 


Ea 


Aproape imediat ce trăsura intră în pădure, sclipirea magiei îmi 
inundă nările, târându-mă într-un somn profund. Am fost furioasă 
când m-am trezit cu o smucitură, întrebându-mă de ce fuseseră 
necesare toate acestea, dar aerul răsuna de bocănitul asurzitor al 
copitelor pe poteca pavată cu dale din piatră. Frecându-mă la ochi, 
am privit pe fereastră şi am văzut un drum înclinat, flancat de gar- 
duri vii, conice, şi de irişi. Nu mai fusesem aici. 

Când trăsura se opri în fața unui castel din marmură albă şi cu 
acoperișuri din smarald - aproape la fel de mare ca şi conacul lui 
Tamlin, am fost atentă la cât mai multe detalii. 

Feţele servitorilor care se apropiau nu-mi erau necunoscute, iar 
eu nu am afișat nicio emoție când i-am prins mâna vizitiului și am 
coborât din trăsură. 

Om. Cu urechile rotunjite, cu fața rumenă şi hainele lui era, pur 
şi simplu, un om. 

Şi ceilalți servitori erau oameni - toți neliniștiţi, spre deosebire 
de liniştea totală pe care o adoptau Marii Spiriduși. Creaturi imper- 
fecte, lipsite de graţie, făcute din pământ şi sânge. 

Servitorii mă priviră, dar nu se apropiară, dispărând în fundal. 
Păream atât de distinsă, atunci? Agitaţia de mișcare și culoare care 
țâşni pe uşile principale mă făcu să mă îndrept de spate. 

Le-am recunoscut pe surorile mele înainte să mă vadă. Se apro- 
piară de trăsură, aranjându-și rochiile elegante. Le-am văzut sprân- 
cenele ridicându-se în fața trăsurii aurite. 

Acel sentiment de ruptură din pieptul meu se înrăutăți. Tamlin 
îmi spusese că avusese grijă de familia mea, dar asta... 

Nesta vorbi prima, făcând o reverență. Urmă Elain. 

- Bun venit în casa noastră, spuse Nesta cam nehotărâtă. Doamnă... 

Am râs cu poftă. 

- Nesta, am spus, iar ea înţepeni. 

Am râs din nou. 

- Nesta, nu-ţi recunoșşti propria soră? 

Elain icni. 

- Feyre? 

Se îndreptă spre mine, dar se opri. 

- Ce s-a întâmplat cu mătuşa Ripleigh? A... murit? 

Aceea era povestea, mi-am amintit eu — că plecasem să am grijă 
de mătușa bogată, de mult uitată. Am dat ușor din cap. Nesta se uită 
la hainele mele și la trăsură, perlele împletite în părul ei șaten-des- 
chis strălucind în lumina soarelui. 

- Ţi-a lăsat averea ei, spuse Nesta cu siguranță. 

Nu era o întrebare. 

- Feyre, ar fi trebuit să ne spui! exclamă Elain, încă uimită. O, cât 
de îngrozitor! Şi a trebuit să înduri singură pierderea ei, sărăcuța de 
tine! Tata va fi devastat că nu a reuşit să-şi prezinte omagiile. 

Nişte... nişte lucruri atât de simple: rude care mureau, averi lăsate 
moştenire şi prezentarea omagiilor pentru cel mort. Şi totuși... to- 
tuși... o greutate pe care nu realizasem că o purtam se micşoră când 
mi-am dat seama că aceasta era singura lor grijă; acestea erau lucru- 
rile care contau pentru ei acum. 

- De ce eşti atât de tăcută? mă întrebă Nesta, păstrând distanța. 

Uitasem cât de şireți erau ochii ei, cât de reci. Fusese altfel clă- 
dită, din ceva mai tare şi mai puternic decât din oase și sânge. Era la 
fel de diferită de oamenii din jurul nostru așa cum devenisem și eu. 

- Mă... bucur să văd cât de mult ţi s-a schimbat soarta, am reuşit 
să spun. Ce s-a întâmplat? 

Birjarul - vrăjit ca să pară om, fără mască vizibilă - începu să 
descarce bagajele, dându-le servitorilor. Nu ştiam că Tamlin mă 
trimisese cu tot cu bunuri. 

Elain străluci. 

- Nu ai primit scrisorile noastre? 

Nu-şi amintea - sau poate că nici nu ştiuse cu adevărat, că nu aş 
fi putut oricum să le citesc. Când am scuturat din cap, se plânse de 
inutilitatea poştei, iar apoi spuse: 

- O, nu ai fi crezut! La aproape o săptămână după ce ai plecat să 
ai grijă de mătușa Ripleigh, un străin a apărut la ușa noastră şi i-a 
cerut tatei să-i investească banii, pentru el! Tata a ezitat, deoarece 
oferta părea prea bună, dar străinul a insistat, astfel că tata a accep- 
tat. Ne-a dat un cufăr cu aur doar pentru că am fost de acord! Într-o 
lună, a dublat investiția bărbatului, iar apoi banii au început să vină. 
Şi, ştii ce? Toate acele nave pe care le-am pierdut au fost găsite în 
Bharat, cu tot cu profiturile tatei! 

Tamlin... Tamlin făcuse asta pentru ei. Nu am luat în seamă 
golul care creştea în pieptul meu. 

- Feyre, pari la fel de uimită ca şi noi, spuse Elain, luându-mă de 
braţ. Vino înăuntru. Îţi vom arăta casa! Nu avem o cameră decorată 
pentru tine, deoarece ne-am gândit că vei mai sta câteva luni cu 
săraca mătușă Ripleigh, dar avem atât de multe dormitoare, încât, 
dacă vrei, poţi să dormi în fiecare noapte în altul! 

Am aruncat o privire peste umăr spre Nesta, care mă urmărea 
atentă, cu o față care nu exprima nimic. Aşadar, nu se măritase cu 
Thomas Mandra. 

- Probabil că tata va leşina când te va vedea, pălăvrăgi în con- 
tinuare Elain, mângâindu-mi mâna în timp ce mă escortă spre uşa 
principală. O, poate va da şi un bal în onoarea ta! 

Nesta ne ajunse din urmă, o prezenţă tăcută care ne urmărea. 
Nu voiam să ştiu la ce se gândea. Nu ştiam dacă ar fi trebuit să fiu 

mânioasă sau ușurată că se descurcaseră atât de bine fără mine — și 
dacă Nesta se întreba același lucru. 

Potcoavele tropăiră, iar trăsura începu să se deplaseze pe alee — 
îndepărtându-se de mine, întorcându-se la adevărata mea casă, la 
Tamlin. Fu nevoie de toată voinţa mea ca să nu fug după ea. 

El îmi spusese că mă iubea, iar eu simţisem adevărul spuselor lui 
datorită faptului că făcusem dragoste şi că mă trimisese departe, 
pentru a fi în siguranţă; mă eliberase de acel Tratat, ca să fiu în sigu- 
ranță, deoarece furtuna care era pe cale să se stârnească în Prythian 
era destul de periculoasă încât niciun Mare Lord nu-i putea face 
față. Trebuia să rămân; era înțelept să rămân aici, dar nu puteam să 
mă lupt cu senzația, ca o umbră întunecată din sinea mea, că făcusem 
o greşeală foarte mare plecând, indiferent de ordinele lui Tamlin. 
„Rămâi cu Marele Lord“, îmi spusese Suriel. Singurul lui ordin. 

Mi-am alungat gândul când tatăl meu începu să plângă la vederea 
mea şi, într-adevăr, dădu un bal pentru mine. Şi, deşi știam că pro- 
misiunea făcută cândva mamei mele era împlinită, cu toate că știam 
că mă eliberasem într-adevăr de ea şi că familia mea era îngrijită 
pentru totdeauna, acea umbră crescândă îmi acoperi inima. 


CAPITOLUL 
29 


Nu îmi era greu să inventez povești despre timpul petrecut cu 
mătușa Ripleigh: îi citeam zilnic, ea mă instruia, de pe patul ei, cum 
să mă port, iar eu am îngrijit-o până când a murit în somn în urmă 
cu două săptămâni, lăsându-mi averea. 

Şi era o avere imensă! Cuferele care mă însoțţiseră nu conţineau 
doar haine - câteva erau pline cu aur şi pietre prețioase. Nu pietre 
tăiate, ci imense, netăiate, care ar fi cumpărat o mie de moșii. 

Acum, tatăl meu făcea inventarul acelor pietre preţioase; se închi- 
sese în biroul lui, care avea vedere spre grădina în care stăteam în 
iarbă, lângă Elain. Pe fereastră, l-am urmărit pe tata aplecat peste 
biroul său, cu o mică balanţă în faţa lui, cântărind un rubin netăiat, 
de mărimea unui ou de rață. Era din nou concentrat şi animat de un 
scop în viață, cum nu-l văzusem de dinainte de a ne pierde averea. 
Până şi piciorul lui șchiop era mai bine — îşi revenise în mod mira- 
culos datorită unui tonic şi unui balsam pe care i le dăduse gratis un 
vindecător aflat în trecere. I-aș fi fost recunoscătoare pentru totdea- 
una lui Tamlin, doar pentru bunătatea lui. 

Nu mai era cocoşat, iar ochii nu-i mai erau încețoşați şi abătuți. 
Tatăl meu zâmbea cu sinceritate, râdea cu plăcere şi o iubea pe Elain 
care, la rândul ei, îl iubea şi ea. În schimb, Nesta fusese tăcută şi 


292 SARAH J. MAAS 


vigilentă, răspunzându-i lui Elain cu nu mai mult de un cuvânt 
sau două. 

- Acei bulbi, spuse Elain, arătând cu mâna înmănușată spre un 
grup de flori purpurii și roșii, au venit tocmai de pe câmpurile cu 
lalele de pe continent. Tata spune că primăvara următoare mă va 
duce să le văd. Spune că sunt kilometri întregi de flori. 

Mângâie solul negru şi fertil. Grădinița de sub fereastră era a ei: 
toate florile și toți arbușştii fuseseră aleşi şi plantați cu mâna sa; nu ar 
fi permis nimănui altcuiva să le îngrijească. Tot ea le plivea şi le uda. 

Cu toate acestea, servitorii o ajutau să transporte găleţile grele 
cu apă, recunoscuse ea. S-ar fi minunat, foarte probabil ar fi plâns, 
dacă ar fi văzut grădinile care îmi deveniseră atât de familiare, flo- 
rile permanent înflorite din Regatul Primăverii. 

- Ar trebui să vii cu mine, continuă Elain. Nesta nu ne va însoți 
pentru că nu vrea să riște să traverseze, dar noi două... O, ne vom 
distra, nu-i aşa? 

Am privit-o câş. Sora mea strălucea, mulțumită, mai drăguță 
decât o văzusem vreodată, chiar şi în rochia ei simplă de grădinărit, 
din muselină. Obrajii îi erau roşii pe sub pălăria mare, trasă în jos. 

- Cred... cred că aş vrea să văd continentul, am spus eu. 

Era adevărat, mi-am dat eu seama. Nu văzusem prea multe locuri 
din această lume, nici măcar nu mă gândisem să le vizitez. Nici 
măcar nu reuşisem vreodată să visez la ele. 

- Sunt surprinsă că eşti atât de nerăbdătoare să pleci, primăvara 
viitoare, am spus eu. Nu este chiar mijlocul sezonului? 

Sezonul persoanelor importante, care se pare că se terminase în 
urmă cu doar câteva săptămâni, plin de petreceri, baluri și dejunuri 
oficiale şi bârfe, bârfe, bârfe. Elain îmi povestise totul despre asta la 
cina din seara trecută, abia observând că mă străduiam din greu să 
înghit mâncarea. O mare parte era la fel - carnea, pâinea, legumele 
şi, totuşi... o simțeam ca pe o cenușă, în comparaţie cu mâncarea 
din Prythian. 

- Sunt surprinsă că peţitorii nu stau la rând la uşa ta, să-ţi cer- 
şească mâna. 

Elain se îmbujoră, dar își înfipse lopăţica în pământ, pentru a 
scoate o buruiană. 

- Da, ei bine, vor mai fi şi alte ocazii. Nesta nu îţi va spune, dar 
sezonul acesta a fost oarecum... ciudat. 

- În ce fel? 

Îşi ridică umerii subțiri. 

- Oamenii s-au purtau de parcă, vreme de opt ani, am fi fost toţi 
bolnavi sau plecaţi într-o ţară îndepărtată - ca şi cum nu am fi trăit 
la câteva sate distanţă, în acea casă. Ai crede că am visat tot ce ni s-a 
întâmplat în toţi acei ani. Nimeni nu a suflat o vorbă despre asta. 

- Credeai că o vor face? 

Dacă eram atât de bogaţi cum sugera această casă, cu siguranţă 
destule familii erau gata să lase deoparte care fusese sărăcia noastră. 

- Nu, dar m-a făcut... m-a făcut să-mi doresc din nou acei ani, în 
ciuda foamei şi a frigului. Uneori, casa aceasta pare foarte mare, 
tata este mereu ocupat, iar Nesta... 

Privi peste umăr spre sora mea cea mare, care sătea lângă un dud 
noduros şi se uita la marea întindere a pământurilor noastre. Abia 
dacă îmi vorbise seara trecută şi deloc la micul dejun. Am fost sur- 
prinsă când ni se alătură afară, chiar dacă, în tot acest timp, nu plecă 
de lângă copac. 

- Nesta nu a participat la toate manifestările sezonului. Nu vrea 
să îmi spună de ce. A început să refuze orice invitație. Nu prea vor- 
beşte, iar când prietenii mei vin în vizită, mă simt groaznic, deoa- 
rece îi face să se simtă foarte prost, holbându-se la ei aşa cum o face 
de obicei... 

Elain oftă. 

- Poate reușeşti tu să vorbeşti cu ea. 

M-am gândit să-i spun lui Elain că trecuseră ani de zile de când 
Nesta şi cu mine nu mai purtaserăm o conversaţie civilizată, dar 
Elain adăugă: 

- A încercat să te vadă, ştii. 

Am clipit, sângele răcindu-mi-se puţin. 

- Poftim? 

- Fi bine, a fost plecată cam o săptămână și a spus că trăsura s-a 
stricat la jumătatea drumului și că i-a fost mai uşor să se întoarcă. 
Dar nu aveai de unde să ştii, pentru că nu ai primit nicio scrisoare 
de la noi. 

Am privit-o pe Nesta, care stătea nemişcată sub ramuri, în vre- 
me ce briza verii îi flutura fustele rochiei. Plecase să mă vadă, doar 
ca să se întoarcă din cauza vreunei vrăji pe care Tamlin o aruncase 
asupra ei? 

M-am întors din nou spre grădină şi am surprins-o pe Elain 
holbându-se la mine. 

- Ce e? 

Elain scutură din cap şi reveni la plivit. 

- Arăţi foarte... diferit. Până şi vocea ta sună altfel. 

Într-adevăr, nu prea îmi venise să-mi cred ochilor ce văzusem 
când trecusem pe lângă oglinda din hol, seara trecută. Chipul meu 
era neschimbat, dar mă înconjura o... strălucire, un fel de lumină 
sclipitoare aproape insesizabilă. Ştiam că se datora șederii mele în 
Prythian, că toată acea magie se lipise, cumva, de mine. Mă temeam 
de ziua în care avea să dispară pentru totdeauna. 

- S-a întâmplat ceva în casa mătuşii Ripleigh? întrebă Elain. Ai... 
cunoscut pe cineva? 

Am ridicat din umeri și am smuls o buruiană din apropiere. 

- Am mâncat bine şi m-am odihnit, atâta tot. 


eh 


Zilele trecură. Tristeţea din mine nu se micşoră, şi chiar şi gân- 
dul de a picta mi se părea respingător. În schimb, mi-am petre- 
cut cea mai mare parte a timpului cu Elain, în grădiniţa ei. Eram 

mulțumită să o ascult vorbind despre fiecare mugur şi floare, despre 
planurile ei de a planta o nouă grădină lângă seră, poate o gră- 
dină de legume, dacă ar fi învăţat destule în următoarele câteva 
luni. Aici îşi revenise, iar veselia ei era contagioasă. Nu era niciun 
servitor sau grădinar care să nu-i zâmbească, şi până şi bucătarul 
răstit găsea scuze pentru a-i aduce farfurii cu prăjituri şi tarte în 
diferite momente ale zilei. De fapt, acest lucru mă miră - acei ani de 
sărăcie nu îi răpiseră lumina lui Elain. Poate o îngropaseră puţin, 
dar era generoasă, iubitoare şi bună — eram mândră că o cunoşteam 
Şi că era sora mea. 

Tata termină de numărat giuvaierele şi aurul; eram o femeie 
extraordinar de bogată. Am investit un mic procent în afacerea lui 
şi, când m-am uitat la suma imensă rămasă, l-am rugat să-mi dea 
câteva pungi cu bani şi am plecat. 

Conacul se afla la câţiva kilometri distanţă de casa noastră dără- 
pănată, iar drumul îmi era cunoscut. Nu mă deranjă când tivul se 
stropi cu noroiul de pe cărarea udă. Era linişte — puţine căruţe tre- 
ceau pe acolo. Îmi plăcea să aud vântul printre copaci şi cântecul 
ierburilor înalte. Deşi nu era nici pe departe la fel de frumos ca 
Prythianul, dacă mă străduiam destul de mult să-mi amintesc, mă 
puteam imagina mergând lângă Tamlin prin pădurile lui. 

Nu aveam niciun motiv să cred că urma să îl văd curând, dar 
mergeam la culcare în fiecare noapte rugându-mă să mă trezesc în 
conacul lui sau să primesc un mesaj prin care să mă cheme lângă el. 
Mai rea decât dezamăgirea mea, decât faptul că aşa ceva nu se în- 
tâmpla, era frica sâcâitoare care se strecura, aceea că el se afla în 
pericol - că Amarantha, oricine ar fi fost ea, avea să îl rănească, 
într-un fel sau altul. 

„Ie iubesc.“ Aproape că auzeam cuvintele - aproape că îl auzeam 
spunându-le, aproape că vedeam lumina soarelui strălucind în 
părul lui auriu şi în verdele orbitor al ochilor săi. Mai că îi simțeam 
corpul apăsându-l pe al meu, degetele lui jucându-se pe pielea mea. 

Am ajuns în dreptul unei cotituri pe unde aş fi putut merge prin 
întuneric, şi am văzut-o. 

Mică - era o casă foarte mică. Vechea grădină de flori a lui Elain 
era o mare de buruieni şi flori, iar semnele erau încă gravate pe tocul 
uşii. Uşa de la intrare — pe care o văzusem spulberată și distrusă — 
fusese înlocuită, dar unul dintre gemulețele rotunde se crăpase. 
Înăuntru era întuneric, iar terenul, netulburat. 

Am urmat cărarea invizibilă pe care obişnuiam să merg, prin 
iarba înaltă, în fiecare dimineaţă din faţa uşii de la intrare, dincolo 
de drum și apoi peste dealuri, până la linia copacilor. Pădurea... pă- 
durea mea. 

Cândva, păruse îngrozitoare - mortală, lacomă şi dură. Acum, 
părea... obișnuită. Banală. 

Am privit din nou acea casă tristă şi întunecată, locul care ne 
fusese închisoare. Elain îmi spusese că îi lipsea, iar eu m-am întrebat 
ce vedea când se uita la casă. Dacă vedea un adăpost și nu o închi- 
soare — un adăpost în fața unei lumi care avea foarte puţine lucruri 
bune de oferit, dar pe care ea încerca oricum să le găsească, chiar 
dacă mie mi se părea un gest prostesc şi inutil. 

Ea privise acea casă cu speranţă, iar eu, cu ură. Ştiam însă care 
din noi două fusese mai puternică. 


CAPITOLUL 
30 


Mai aveam un singur lucru de făcut înainte de a mă întoarce la 
conacul tatălui meu. Sătenii, care cândva mă ignoraseră sau mă pri- 
viseră rânjind, se uitau acum uimiți la mine, câțiva dintre ei ieşin- 
du-mi în cale pentru a mă întreba despre mătuşă şi averea mea şi 
despre multe alte lucruri. Eu am refuzat ferm și politicos să discut 
cu ei, pentru a nu le oferi un subiect de bârfă. Dar îmi luă totuși 
prea mult să ajung în partea săracă a satului nostru, încât am bătut, 
complet epuizată, la prima uşa dărăpănată. 

Săracii satului nostru nu îmi mai puseră întrebări când le-am 
dăruit micile pungi cu aur şi argint. Încercară să refuze; unii dintre 
ei nici măcar nu mă recunoscură, dar eu le-am lăsat banii oricum. 
Măcar atât puteam face pentru ei. 

Pe drumul de întoarcere către conacul tatălui meu, am trecut pe 
lângă Thomas Mandray şi acoliţii lui, care stăteau lângă fântâna sa- 
tului şi vorbeau despre o casă care arsese cu o săptămână în urmă şi 
despre familia prinsă înăuntru, întrebându-se dacă aveau ce să fure 
de pe acolo. Se uită lung la mine, mă măsură din priviri şi îmi schiţă 
un zâmbet, așa cum le zâmbise şi altor fete din sat, de sute de ori. De 
ce se răzgândise Nesta? L-am privit şi am trecut mai departe. 

Când aproape ieşisem din târg, se auzi râsul unei femei plutind 
peste pietre, în timp ce eu am cotit şi am dat nas în nas cu Isaac — 

alături de o femeie dolofană şi drăguță, care nu putea fi decât soția 
lui. Se ţineau de braţ şi zâmbeau, amândoi strălucind cu o lumină 
interioară. 

Când mă văzu, zâmbetul îi pieri. 

Om... părea atât de om, cu membrele lui lungi şi subțiri, cu fru- 
museţea lui simplă; dar acel zâmbet pe care îl afişase cu doar câteva 
clipe în urmă îl transformase în ceva mai mult. 

Uşor agitată, soţia lui se uită când la mine, când la el, de parcă 
orice ar fi simţit pentru el — dragostea pe care o văzusem radiind - 
ar fi fost atât de nou, atât de neaşteptat, încât o îngrijora faptul că ar 
fi putut să dispară. Cu grijă, Isaac îşi înclină capul şi mă salută. 
Când am plecat, era doar un băiat şi, cu toate acestea, persoana care 
se apropia acum de mine - tot ce clădise alături de soţia lui, tot ce 
era între ei îl transformase într-un bărbat. 

Nu simţeam nimic pentru el în inima şi în sufletul meu. Nimic — 
în afară de un vag sentiment de recunoştinţă. 

Alţi câțiva paşi ne făcură să trecem unul pe lângă celălalt. Am 
zâmbit larg amândurora şi mi-am înclinat capul, dorindu-le binele, 
din toată inima. 


Hh 


Mai erau două zile până la balul pe care tata îl dădea în cinstea 
mea, iar casa deja fremăta. Bani aruncați pe lucruri la care nu visa- 
sem niciodată, nici măcar pentru o clipă. L-aş fi implorat să nu 
organizeze balul, dar Elain se ocupase de planificarea acestuia și de 
a-mi găsi, în ultimul ceas, o rochie... şi, oricum, nu avea să dureze 
decât o seară. O seară în care să-i suport pe oamenii care ne ocoliseră 
şi care ne lăsaseră să murim de foame ani de zile. 

Soarele aproape apunea când m-am oprit din munca pe ziua 
respectivă: săpam o nouă parcelă de pământ pentru următoarea 
grădină a lui Elain. Pe grădinari îi îngrozise puţin faptul că încă 

unul dintre noi preluase activitatea — ca şi cum, curând, aveam să 
le facem toată munca şi să scăpăm de ei. I-am asigurat că nu mă 
pricepeam la grădinărit şi că voiam să fac ceva doar ca să-mi 
umplu timpul. 

Încă nu-mi dădeam seama ce făcusem timp de o săptămână, o 
lună sau mult timp după aceea. Dacă boala se manifesta cu adevărat 
dincolo de zid, dacă acea femeie, Amarantha, îşi trimitea creaturile 
pentru a profita de asta... Îmi era greu să nu mă gândesc la acea 
umbră din inima mea, la umbra care îmi urmărea fiecare pas. Odată 
ajunsă acasă, nu mi-am mai dorit să pictez, iar acel loc din inte- 
riorul meu din care se nășteau toate acele culori, forme şi lumini, 
încremenise, devenind... liniştit şi monoton. „Curând“, mi-am spus 
eu. Curând urma să cumpăr niște culori și aveam să încep să pictez 
din nou. 

Am înfipt lopata în pământ și mi-am sprijinit piciorul pe aceas- 
ta, odihnindu-mă pentru o clipă. Poate că grădinarii se îngrozi- 
seră, pur şi simplu, din cauza tunicii şi a pantalonilor de împrumut. 
Unul chiar venise în fugă pentru a-mi aduce una dintre acele pă- 
lării mari, cu boruri lăsate, pe care le purta Elain. Am purtat-o de 
dragul lor; deja mă bronzasem și îmi apăruseră câţiva pistrui în 
urma lunilor pe care mi le petrecusem hoinărind pe pământurile 
Regatului Primăverii. 

Mi-am privit mâinile, care ţineau coada lopeţii. Bătătorite, în- 
semnate de cicatrice şi cu mizerie pe sub unghii. Cu siguranţă s-ar 
fi înfiorat dacă m-ar fi văzut pătată de vopsea. 

- Chiar dacă te speli, nu poţi să le ascunzi, spuse Nesta în spatele 
meu, venind dinspre copacul lângă care îi plăcea să stea. Ca să te 
integrezi, ar trebui să porți mănuși tot timpul. 

Era îmbrăcată într-o rochie simplă, din muselină, de un mov-des- 
chis, iar păru-i pe jumătate ridicat îi plutea pe spate ca un val 
brun-auriu. Frumoasă, poruncitoare, liniştită ca un Mare Spiriduș. 

- Poate că nu vreau să fac parte din cercurile tale sociale, i-am 
spus, întorcându-mă spre lopată. 

- Atunci, de ce te deranjezi să rămâi aici? 

O întrebare tăioasă și rece. 

Am înfipt lopata mai adânc, mâinile şi spatele meu încordându-se 
când am ridicat o movilă de pământ negru şi iarbă. 

- Este casa mea, nu-i așa? 

- Nu, nu este, rosti ea, categorică. 

Am înfipt iar lopata în pământ. 

- Cred că locuinţa ta este undeva foarte departe. 

M-am oprit. 

Încet, am lăsat lopata jos și m-am întors spre ea. 

- Casa mătuşii Ripleigh... 

- Nu există nicio mătuşă Ripleigh. 

Nesta băgă mâna în buzunar și azvârli ceva pe pământul afânat. 

Era o bucată de lemn, parcă ruptă din ceva. Pe suprafața netedă 
era pictată o încrengătură frumoasă de vrejuri şi flori de degeţel. 
Flori de degeţel pictate cu o nuanţă nepotrivită de albastru. 

Am încetat să mai respir. În tot acest timp, în toate aceste luni... 

- Micul truc al bestiei tale nu a avut efect asupra mea, spuse ea 
cu un ton calm și rece. Se pare că o voinţă de fier e de ajuns ca să îm- 
piedice vraja. Aşadar, am fost nevoită să văd cum tata și Elain s-au 
transformat, din nişte isterici plângăcioşi, în nimic. A trebuit să-i 
ascult vorbind despre cât de mult noroc ai avut să fii dusă în casa nu 
ştiu cărei mătuși inventate, cum nu ştiu ce vânt de iarnă ne-a spul- 
berat uşa. Şi am crezut că am înnebunit — dar, de fiecare dată, m-am 
uitat la acea parte pictată a mesei, la urmele de gheare de sub culori 
şi mi-am dat seama că nu erau o iluzie. 

Nu mai auzisem de o vrajă care să nu funcționeze, dar Nesta își 
controla mintea; construise niște ziduri mentale atât de puternice — 
din oţel, din fier şi din lemn de frasin - încât nici măcar magia unui 
Mare Lord nu reușise să le ştirbească. 

- Elain mi-a spus... mi-a spus, totuși, că ai plecat să mă vizitezi. 
Că ai încercat. 

Nesta pufni, arătându-și faţa serioasă şi plină de acea mânie care 
fierbea de mult şi pe care nu fusese niciodată în stare să o stăpânească. 

- Te-a furat noaptea, mormăind nişte prostii despre Tratat, 
spuse ea. Apoi, totul a continuat de parcă nu s-ar fi întâmplat nimic. 
Nu era normal. Nimic din toate acele lucruri nu era normal. 

Mâinile îmi atârnau pe lângă corp. 

- Ai fost după mine, i-am zis. Ai fost după mine, în Prythian. 

- Am ajuns la zid. Nu am găsit nicio intrare. 

Mi-am ridicat mâna tremurândă în dreptul gâtului. 

- Ai călătorit două zile până acolo şi două zile înapoi spre casă, 
prin pădure, iarna? 

Ea ridică din umeri, uitându-sela aşchia pe care o luase din masă. 

- Am angajat-o pe acea mercenară din oraş să mă conducă, la o 
săptămână după ce ai fost luată. Cu banii de pe blană. A fost singura 
care a părut să mă creadă. 

- Ai făcut asta... pentru mine? 

Ochii Nestei — ochii mei, ai mamei noastre - îi întâlniră pe ai mei. 

- Nu era în regulă, repetă ea. 

Tamlin se înșelase când discutasem despre faptul că tata ar fi 
venit vreodată după mine - nu avea curajul, mânia. Mai degrabă ar 
fi angajat pe cineva să o facă în locul lui. Nesta apelase însă la acea 
mercenară. Sora mea, nesuferită și rece, fusese dispusă să înfrunte 
Prythianul ca să mă salveze. 

- Ce s-a întâmplat cu Thomas Mandray? am întrebat cu o voce 
gâtuită. 

- Mi-am dat seama că nu ar fi mers cu mine să te salvez din 
Prythian. 

Şi, pentru ea, cu acea inimă furioasă şi nemiloasă, acela fusese 
sfârşitul. 

M-am uitat la sora mea, m-am uitat cu adevărat la ea, la această 
femeie care nu-i suporta pe linguşitorii care o înconjurau acum, 
care nu petrecuse nicio zi în pădure, dar care intrase pe teritoriul 

lupilor... Care învăluise pierderea mamei și apoi decăderea noastră 
în amărăciune şi furie rece, deoarece mânia fusese o coardă de sal- 
vare, iar cruzimea, o eliberare. Îi păsase, însă, în sinea ei, şi poate că 
iubea mai înverșunat decât puteam eu să înțeleg, mai profund și 
mai loial. 

- Oricum, Thomas nu te merita, i-am spus eu încet. 

Sora mea nu zâmbi, dar o lumină străluci în ochii ei albaştri. 

- Spune-mi tot ce s-a întâmplat, îmi zise ea ca un ordin, nu ca o 
rugăminte. 

Așadar, i-am spus. 

Şi, după ce mi-am terminat povestea, Nesta mă fixă cu privirea 
mult timp înainte de a-mi cere să o învăţ să picteze. 


+ 


Să o învăţ pe Nesta să picteze s-a dovedit a fi la fel de plăcut pe cât 
mă așteptasem, dar măcar era o scuză pentru a evita zonele aglo- 
merate din casa care devenise tot mai agitată, odată cu apropierea 
balului meu. Am făcut rost destul de ușor de materiale, dar să-i explic 
felul în care pictam, să o conving pe Nesta să exprime ce era în min- 
tea şi în inima ei... Îmi repeta tușele cu o mână fermă şi precisă. 

Când am ieșit din camera liniştită pe care o ocupasem, amândouă 
stropite cu vopsea şi mânjite de cărbune, castelul își finaliza pregă- 
tirile. Lampioane din sticlă colorată flancau aleea și interiorul, împle- 
tituri şi ghirlande din toate florile și de toate culorile decorau fiecare 
balustradă, fiecare suprafață, fiecare arcadă. Era frumos. Elain ale- 
sese fiecare floare și îi instruise pe ceilalți unde să le aşeze. 

Nesta și cu mine ne-am strecurat pe scări, dar, când am ajuns pe 
palier, tata și Elain apărură la parter, ținându-se de braţ. 

Nesta se crispă. Tata o lăudă în șoaptă pe Elain, care străluci pri- 
vindu-l și își rezemă capul pe umărul lui. Mă bucuram pentru ei — 
pentru confortul și ușurința stilului lor de viață, pentru mulțumirea 

care li se citea pe chip. Da, își aveau micile mâhniri, dar păreau 
foarte... relaxaţi. 

Am urmat-o pe Nesta, pe hol. 

- Sunt zile, spuse Nesta când se opri în fața ușii camerei ei, vizavi 
de a mea, în care vreau să-l întreb dacă își aminteşte de anii în care 
mai că ne-a lăsat să murim de foame. 

- Tu cheltuiai fiecare bănuţ pe care-l făceam, i-am amintit eu. 

- Ştiam că întotdeauna puteai să aduci mulți alții. Şi, dacă nu ai fi 
reuşit, atunci aş fi vrut să văd dacă ar fi încercat să facă bani, în loc să 
sculpteze acele bucăţi de lemn. Dacă ar fi ieșit cu adevărat să lupte 
pentru noi. Eu nu puteam să am grijă de noi, nu în felul în care aveai 
tu. Te uram pentru asta, dar pe el îl uram mai mult. Încă îl urăsc. 

- Ştie? 

- Întotdeauna a știut că l-am urât, chiar şi înainte de a sărăci. A 
lăsat-o pe mama să moară - a avut la dispoziţie o flotă de nave care 
să caute un leac peste tot în lume; ar fi putut să angajeze oameni 
să meargă în Prythian și să ceară ajutor, dar a lăsat-o să moară. 

- A iubit-o... a suferit când a murit. 

Nu ştiam care era adevărul — poate că era undeva la mijloc. 

- A lăsat-o să moară. Tu ai fi mers până la capătul lumii ca să-ți 
salvezi Marele Lord. 

Am simţit din nou un gol în piept, dar am spus doar atât: 

- Da, aş fi făcut-o, şi am intrat în camera mea, pentru a mă pregăti. 


= CAPITOLUL 
ia 31 


Balul a fost o ceaţă de vals şi laudă de sine, cu nobili împodobiţi 
cu bijuterii, cu vin şi pahare închinate în cinstea mea. Am zăbovit 
lângă Nesta, deoarece părea să se priceapă la a alunga peţitorii prea 
curioşi, care voiau să afle mai multe despre averea mea. Am încercat 
însă să zâmbesc, chiar dacă doar de dragul lui Elain, care mergea 
prin cameră, salutând personal fiecare invitat şi dansând cu toți fiii 
lor importanți. 

Dar m-am tot gândit la cuvintele lui Nesta - la a-l salva pe Tamlin. 

Ştiam că ceva nu era în regulă. Ştiam că are probleme - nu doar 
cu boala din Prythian, ci şi cu forțele mortale care se adunau pen- 
tru a-l distruge... Totuşi, nu am mai căutat răspunsuri, nu m-am 
mai opus, bucuroasă — atât de egoist de bucuroasă — să pot renunța 
la acea parte sălbatică din mine care nu făcuse altceva decât să su- 
pravieţuiască de la o oră la alta. L-am lăsat să mă trimită acasă. Nu 
m-am mai străduit să pun cap la cap informaţiile pe care le aflasem 
despre boală sau despre Amarantha; nu am încercat să-l salvez. Nici 
măcar nu i-am spus că-l iubesc. Iar Lucien... şi Lucien ştia — şi îmi 
arătase că îl dezamăgisem prin cuvintele amare din ultima mea zi 
petrecută acolo. 

Era ora două dimineaţa şi, cu toate acestea, petrecerea încă 
nu dădea semne că se apropia de sfârşit. Tata discuta cu alți câțiva 

comercianți şi nobili care îmi fuseseră prezentaţi, dar ale căror 
nume le uitasem imediat. Elain râdea în cercul ei de prieteni fru- 
moși, bogaţi şi strălucitori. Nesta plecase în linişte la miezul nopții, 
însă eu nu m-am deranjat să-i urez noapte bună, iar în cele din 
urmă, m-am strecurat la etaj. 

În după-amiaza următoare, cu ochii înceţoșați şi tăcuţi, ne-am 
adunat toţi la masă. Am mulțumit surorii şi tatălui meu pentru pe- 
trecere şi am evitat să răspund când tata m-a întrebat dacă remar- 
casem vreun fiu al prietenilor lui. 

Sosise căldura verii iar eu îmi sprijineam bărbia în pumn, făcân- 
du-mi vânt cu evantaiul. Dormisem cu intermitențe din cauza căl- 
durii de noaptea trecută. La moşia lui Tamlin, nu era niciodată prea 
cald sau prea frig. 

- Mă gândesc să cumpăr pământul familiei Beddor, îi spunea 
tata lui Elain, care era singura care-l asculta. Am auzit un zvon cum 
că va fi scos la vânzare în curând, dat fiind faptul că niciunul dintre 
membrii familiei nu a supraviețuit, şi ar fi o investiţie bună. Poate că 
una dintre voi își va construi acolo o casă, când va fi momentul. 

Elain dădu din cap interesată, dar eu am clipit. 

- Ce s-a întâmplat cu familia Beddor? 

- O, a fost îngrozitor, spuse Elain. Casa lor a ars şi toată lumea a 
murit. Ei bine, nu i-au găsit corpul lui Clare, dar... 

Îşi cobori privirea în farfurie. 

- S-a întâmplat în toiul nopții — familia, servitorii lor, toată lumea. 
De fapt, cu o zi înainte să vii acasă. 

- Clare Beddor, am spus eu încet. 

- Prietena noastră, ţi-o aminteşti? întrebă Elain. 

Am încuviințat, simțind privirea Nestei. 

Nu, era imposibil. Trebuia să fie o coincidenţă, cu siguranţă, 
pentru că alternativa... 

Îi spusesem acel nume lui Rhysand. 

Iar el nu îl uitase. 

Stomacul mi se întoarse pe dos, iar eu m-am luptat cu greața care 
mă necăjea. 

- Feyre? întrebă tata. 

Cu o mână tremurând, mi-am acoperit ochii şi am tras aer în 
piept. Ce se întâmplase? Nu doar cu familia Beddor, dar acasă, 
în Prythian? 

- Feyre, spuse tata din nou, iar Nesta sâsâi: 

- Linişte! 

Mi-am alungat vina, dezgustul și groaza. Trebuia să obțin răs- 
punsuri - trebuia să știu dacă fusese o coincidență sau dacă aș mai 
fi avut cum să o salvez pe Clare. Iar dacă aici, în tărâmul muritorilor, 
se întâmplase ceva, atunci, în Regatul Primăverii... Atunci, acele 
creaturi care îl înspăimântaseră pe Tamlin atât de mult... Boala care 
le infectase magia și pământurile... 

Spiriduşii. Traversaseră zidul şi nu lăsaseră nicio urmă. 

Mi-am coborât mâna şi m-am uitat întâi la tata, apoi la Nesta. 

- Trebuie să mă asculți cu mare atenţie, i-am spus ei, înghițind 
cu greu. Tot ce v-am spus trebuie să rămână secret. Să nu veniți să 
mă căutaţi. Să nu-mi mai rostiţi numele niciodată, în faţa nimănui. 

- Despre ce vorbeşti, Feyre? 

Tata mă privi uimit din capul mesei. Elain se uită la noi nesigură, 
mișcându-se pe scaun. 

Nesta mă privi însă în ochi. Neclintită. 

- Cred că e pe cale să se întâmple ceva foarte rău în Prythian, am 
spus eu încet. 

Nu aflasem ce avertismente le inoculase Tamlin în vrajă, ca să-i 
îndemne să plece, dar nu aveam de gând să risc şi să mă bazez doar 
pe acelea. Nu când Clare fusese răpită, iar familia ei omorâtă... din 
cauza mea. 

- Prythian, spuseră tata şi Elain într-un glas, dar Nesta ridică o 
mână, făcându-i să tacă. 

Am continuat. 

- Dacă nu plecaţi, atunci angajaţi gărzi — şi cercetași care să 
supravegheze zidul, pădurea. Și satul. 

M-am ridicat de pe scaun. 

- La primul semn de pericol, la primul zvon pe care îl auziți des- 
pre spargerea zidului sau despre un lucru ciudat, îmbarcaţi-vă pe o 
corabie şi plecați. Navigați departe, cât de departe puteți spre sud, 
undeva unde spiridușşii nu ar vrea să meargă. 

Vorbind, m-am ridicat de pe scaun. Tata şi Elain începură să cli- 
pească, de parcă ar fi încercat să-şi alunge ceața din minţi — ca şi 
cum s-ar fi trezit dintr-un somn adânc. Nesta mă urmă însă pe hol 
Şi apoi pe scări. 

- Familia Beddor, rosti ea încet. Trebuia să fim noi, dar le-ai 
dat un nume fals acelor spiriduşi răi care l-au amenințat pe Marele 
tău Lord. 

Am încuviințat. I-am citit în priviri planurile calculate. 

- Va avea loc o invazie? 

- Nu ştiu. Nu ştiu ce se întâmplă. Mi s-a spus că există un fel de 
boală care le-a micşorat sau le-a afectat puterile; o boală pe pământul 
lor care le-a pus în pericol graniţele şi care ar putea omori oameni, 
dacă ar lovi destul de puternic. Ei — ei au spus că se dezlănțuie din 
nou... că se răspândește. Din câte am auzit, nu ajunsese destul de 
aproape încât să ne afecteze pământurile, dar dacă Regatul Primăverii 
este pe cale de a capitula, atunci înseamnă că boala se apropie, iar 
Tamlin... Tamlin era unul dintre ultimele bastioane care ținea 
celelalte regate sub control - regatele primejdioase. Şi cred că este 
în pericol. 

Am intrat în cameră şi am început să-mi dau jos rochia. Sora 
mea mă ajută, apoi deschise şifonierul pentru a scoate o tunică 
groasă, o pereche de pantaloni şi nişte ghete. M-am îmbrăcat şi, 
când îmi împleteam părul, îmi spuse: 

- Nu avem nevoie de tine aici, Feyre. Să nu priveşti în urmă. 

M-am încălțat cu ghetele şi m-am dus după cuțitele de vânătoare 
pe care le achiziționasem discret cât fusesem acasă. 

- Tata ţi-a spus cândva să nu te mai întorci, zise Nesta, iar eu ţi-o 
spun acum. Putem să avem singuri grijă de noi înşine. 

Cândva, poate aş fi crezut că era o insultă, dar acum înțele- 
geam - înţelegeam ce dar îmi oferea. Mi-am pus cuţitele în tecile de 
la şold şi mi-am aruncat în spate o tolbă cu săgeți — niciuna din fra- 
sin - înainte de a-mi lua arcul. 

- Pot minți, i-am spus, oferindu-i informaţii de care speram 
să nu aibă nevoie niciodată. Spiriduşii pot minți, iar fierul nu are 
niciun efect asupra lor. Lemnul de frasin pare să funcționeze. Ia 
banii mei şi cumpără-i lui Elain o dumbravă nenorocită, pe care 
să o îngrijească. 

Nesta scutură din cap, prinzându-şi încheietura mâinii - brățara 
din fier încă era acolo. 

- Cum crezi că poți să-l ajuţi? El este Mare Lord - tu eşti doar 
un om. 

Nici asta nu era o insultă; era o întrebare de la o minte care gân- 
dea la rece. 

- Nu-mi pasă, am recunoscut eu în dreptul uşii, pe care am 
deschis-o repede. Dar trebuie să încerc. 

Nesta rămase în camera mea. Nu îşi luă la revedere — ura despăr- 
țirile la fel de mult ca şi mine. 

Nu ştiam ce urma să înfrunt, ce pericole m-ar fi putut aştepta, 
dar m-am întors spre sora mea şi i-am spus: 

- Există o lume mai bună, Nesta. Există o lume mai bună, undeva, 
care te așteaptă să o găseşti. Şi, dacă voi avea vreodată şansa, dacă 
situaţia se va îmbunătăţi, dacă nu vor mai fi pericole... te voi găsi 
din nou. 

Era tot ce puteam să-i ofer. 

Nesta îşi îndreptă însă umerii. 

- Nu te deranja. Nu cred că m-aş da în vânt după spiriduşi. 

Am ridicat o sprânceană. Continuă, ridicând puţin din umeri. 

- Încearcă să ne dai de veste de îndată ce nu va mai exista niciun 
pericol. Și, dacă va fi vreodată cazul... tata şi Elain pot rămâne aici. 
Cred că mi-ar plăcea să văd ce mai este prin lume, ce ar putea face 
o femeie cu avere şi o reputație bună. 

„Orice“, mi-am spus în sinea mea. Odată ce ar fi ajuns într-un 
loc pe care să îl considere al ei, acţiunile lui Nesta nu ar mai fi avut 
limite, ar fi putut să devină orice şi-ar fi dorit. M-am rugat să fiu 
destul de norocoasă încât să apuc să văd acea zi. 


+ 


Spre surprinderea mea, când m-am grăbit să cobor pe scări, Elain 
îmi pregătise un cal, o desagă cu mâncare și provizii. Tata nu se ve- 
dea nicăieri, dar Elain mă îmbrățișă şi, ţinându-mă strâns, îmi spuse: 

- Îmi amintesc... acum îmi amintesc totul. 

Am îmbrățișat-o. 

- Să fiți cu ochii în patru. Toţi. 

Ea încuviinţă, cu lacrimi în ochi. 

- Mi-ar fi plăcut să văd continentul alături de tine, Feyre. 

I-am zâmbit surorii mele, memorându-i chipul frumos, și i-am 
şters lacrimile. 

- Poate, cândva, i-am spus. 

O altă promisiune pe care aș fi fost norocoasă să o respect. 

Elain încă plângea când am dat pinteni calului şi am galopat pe 
alee. Nu am fost în stare să-mi iau din nou rămas-bun de la tata. 

Am călărit toată ziua şi m-am oprit doar când întunericul mă 
împiedică să mai văd. Spre nord - într-acolo mă îndreptasem și tot 
spre nord urma să merg, până ce întâlneam zidul. Trebuia să mă 
întorc - trebuia să văd ce se întâmplase, trebuia să-i spun lui Tamlin 
tot ce simțeam înainte de a fi prea târziu. 

Am călărit toată ziua următoare, am dormit cu întreruperi şi am 
plecat la răsăritul soarelui. 

Am tot călătorit prin pădurea înverzită, bogată, densă şi zumză- 
itoare. 

Până când se aşternu o tăcere absolută. Am încetinit, mergând 
cu grijă şi scrutând tufele şi copacii din faţă în căutarea oricărui semn, 
a oricărui unduiri. Nu era nimic. Nimic, apoi... 

Calul meu se ridică în două picioare scuturând din cap şi, deoa- 
rece refuză să înainteze, nu am putut decât să rămân în şa. Totuşi, nu 
era nimic - niciun semn. Cu toate acestea, când am descălecat, res- 
pirând cu greu şi întinzând o mână, am aflat că nu puteam să trec. 

Un zid invizibil despărțea pădurea. 

Totuşi, spiriduşii intrau şi ieşeau prin acesta - prin găuri, așa 
pretindeau zvonurile. Aşadar, mi-am condus calul de-a lungul zi- 
dului, lovindu-l din când în când pentru a mă asigura că nu mă 
îndepărtasem. 

Trecură două zile — şi noaptea dintre acestea, mai îngrozitoare 
decât orice trăisem în Regatul Primăverii. Două zile înainte de a 
vedea pietrele acoperite cu muşchi, puse față în față, ambele sculp- 
tate cu spirale abia vizibile. O poartă. 

De această dată, când m-am urcat pe cal şi l-am condus spre 
pietre, mă ascultă. 

Magia îmi înțepă nările, arzându-le până când calul se ridică din 
nou în două picioare, dar ne aflam deja dincolo. 

Cunoşteam aceşti copaci. 

Am călărit în liniște, cu săgeata pregătită în arc, amenințările 
care pândeau în pădure fiind mult mai mari decât în păduricea din 
care tocmai ieşisem. 

Tamlin ar fi putut să se înfurie — ar fi putut să-mi ordone să mă 
întorc şi să plec acasă. Dar i-aş fi zis că aveam să îl ajut, că îl iubeam 
şi că aș fi luptat pentru el oricum aş fi putut, chiar dacă ar fi trebuit 
să-l leg, ca să-l fac să mă asculte. 


Regatul Spinilor şi al Trandafirilor 3H 


M-am cufundat atât de mult în gânduri, meditând la modul prin 
care aş fi reuşit să-l conving să nu înceapă să urle, încât nu am ob- 
servat imediat liniştea - faptul că păsările nu se auzeau cântând, 
nici măcar în preajma conacului, şi cum gardul viu al proprietăţii 
părea că trebuia să fie tuns. 

Până să ajung în dreptul porţilor, gura mi se uscase. Porţile erau 
deschise, dar fierul fusese îndoit ca şi cum nişte mâini puternice 
le-ar fi deschis forțat. 

Fiecare pas al potcoavelor calului era prea zgomotos pe aleea 
pietruită, iar stomacul mi s-a strâns şi mai mult când am văzut ușile 
de la intrare larg deschise. Una din ele atârna într-o parte, cu bala- 
maua smulsă. 

Am descălecat, cu săgeata încă pregătită. Dar degeaba. Era gol, 
totul era gol. Ca un mormânt. 

- Tam? am şoptit. 

Am sărit treptele din faţă şi am intrat în casă. M-am grăbit, în- 
jurând când am alunecat pe o bucată de porțelan spart — rămășițele 
unei vaze. Încet, m-am întors spre holul de la intrare. Părea că o 
armată mărșăluise pe acolo. Tapiseriile atârnau fâşii, balustrada din 
marmură era crăpată, iar candelabrele erau sparte pe jos, reduse la 
o movilă de cristale sparte. 

- Tamlin? am strigat, îngrozită. 

Niciun răspuns. 

Toate ferestrele fuseseră sparte. 

- Lucien? 

Nu răspunse nimeni. 

- Tam? am şoptit. 

Vocea îmi răsună prin casă, sfidându-mă. 

Singură în conacul dărăpănat, am îngenuncheat. 

Dispăruse. 


CAPITOLUL 
Ș 32 


Mi-am acordat un minut - doar un minut - şi am îngenuncheat 
în rămăşiţele holului de la intrare. Apoi, m-am ridicat, având grijă 
să nu calc pe bucăţile de sticlă sau de lemn, sau în sânge. În jur, 
totul era stropit, iar de-a lungul pereţilor concavi şi pătați se înşirau 
mici bălți. 

„O altă pădure“, mi-am spus în sinea mea. Un alt set de urme. 

Încet, am traversat podeaua, căutând indiciile rămase. Fusese o 
luptă crâncenă şi, judecând după felul în care era răspândit sângele, 
cele mai multe stricăciuni din casă fuseseră făcute în timpul luptei, 
nu după aceea. Sticla zdrobită și urmele pașilor se întâlneau din fața 
şi până în partea din spate a casei, de parcă întregul loc fusese în- 
conjurat. Intruşii fuseseră nevoiţi să pătrundă forțând ușa de la 
intrare; spulberaseră uşile care conduceau spre grădină. 

„Fără cadavre“, am continuat să-mi repet. Nu existau nici cada- 
vre, nici prea mult sânge. Trebuie că erau în viață. Tamlin trebuia să 
fie în viață. 

Pentru că, dacă ar fi fost mort... 

Mi-am frecat faţa, respirând adânc. Nu aveam să-mi permit să 
mă gândesc atât de departe. Când m-am oprit în fața uşilor camerei 
de zi, mâinile îmi tremurară, abia atingând clanţele. 

Nu-mi dădeam seama dacă izbucnirea lui, de după sosirea lui 
Rhysand în ziua plecării mele, cauzase dezastrul sau dacă altcineva 
fusese responsabil pentru asta. Masa uriașă era făcută bucăţi, feres- 
trele distruse, iar perdelele sfâşiate. Dar nu era sânge -— aici nu era 
sânge. Şi, luând în considerare amprentele de pe cioburile de sticlă... 

Am studiat urmele aflate de-a lungul podelei. Fuseseră răscolite, 
dar am putut identifica două perechi - mari și alăturate — care înce- 
peau din locul în care se aflase masa. De parcă Tamlin şi Lucien 
ar fi stat la masă cât timp se petrecuse atacul şi ar fi ieşit fără să 
se lupte. 

Dacă aveam dreptate... erau în viață. Am urmat pașii către ușă, 
ghemuindu-mă o clipă pentru a căuta printre cioburile răvăşite, 
murdărie şi sânge. Se întâlniseră aici — asta indica numărul mare de 
amprente. Şi se îndreptaseră către grădină... 

Din hol, se auziră resturi scârțâind. Mi-am scos cuțitul de vână- 
toare şi m-am repezit în capătul mai îndepărtat al camerei de zi, 
căutând un loc în care să mă ascund. Însă totul era făcut bucăți. 
Neavând de ales, m-am furișat în spatele ușii deschise. Mi-am dus o 
mână la gură, ca să nu respir prea zgomotos, şi am privit prin crăpă- 
tura dintre ușă şi perete. 

Cineva intră şchiopătând în cameră şi adulmecă. Îi vedeam doar 
spatele — acoperit de o pelerină simplă, de o înălțime medie... Nu 
trebuia decât să închidă ușa pentru a mă găsi. Eram prinsă în cap- 
cană. Dacă intra destul de mult în încăpere, aveam şansa să mă stre- 
cor afară, dar asta ar fi însemnat să-mi părăsesc ascunzătoarea. 
Poate că avea doar să se uite prin jur şi apoi să plece. 

Silueta adulmecă din nou, iar stomacul mi se încleștă. Ar fi putut 
să mă miroasă. Am îndrăznit să mă uit mai bine, sperând să găsesc 
o slăbiciune, un loc pentru cuțitul meu, pentru orice eventualitate. 

Silueta se întoarse uşor către mine. 

Am ţipat, iar aceasta cârâi când am împins ușa. „Alis.“ Îmbră- 
cată în rochia ei maro obișnuită, fără şorț şi cu mâna în dreptul 

inimii, rămase cu gura căscată când mă văzu. Totuşi, nu era plină 
de sânge - nu avea nimic, în afara faptului că şchiopăta ușor cu 
piciorul drept, ceea ce o ajută să se grăbească spre mine, mai palidă 
ca niciodată. 

- Nu ai voie să fii aici. 

Îmi luă cuțitul, arcul și tolba. 

- Ți s-a spus să stai deoparte. 

- Trăieşte? 

- Da, dar... 

Genunchii îmi cedară de uşurare. 

- Şi Lucien? 

-~ Trăieşte şi el. Dar, dacă nu pleci acum de aici, tu nu vei mai trăi. 

- Povesteşte-mi ce s-a întâmplat, spune-mi tot. 

M-am uitat spre fereastră, ascultând conacul şi pământurile din 
jurul nostru. Nu se auzea nimic. 

Alis mă prinse de braţ şi mă scoase din cameră. Grăbindu-ne pe 
holurile goale și mult prea liniștite — toate distruse şi pline de sânge, 
dar fără cadavre... nu îmi vorbi. Fie fuseseră luate, fie... Intrând în 
bucătărie, nu mi-am permis să mă gândesc la o a doua variantă. 

Un incendiu mistuise camera imensă, din care nu mai rămăse- 
seră decât tăciuni și pietre înnegrite. După ce adulmecă prin jur 
şi ascultă, pentru a vedea dacă exista vreun pericol, Alis îmi eli- 
beră braţul. 

- Ce faci aici? 

- Trebuia să mă întorc. M-am gândit că s-a întâmplat ceva rău, nu 
am putut sta deoparte. Trebuia să dau o mână de ajutor. 

- El ţi-a spus să nu te întorci, se răsti Alis. 

- Unde este? 

Alis îşi acoperi chipul cu mâinile lungi și osoase, apucând cu vâr- 
furile degetelor marginea superioară a măștii, ca şi cum ar fi încercat 
să şi-o smulgă de pe față. Masca rămase însă la locul ei, iar Alis oftă 
în timp ce-şi lăsă în jos mâinile ca niște coji de copac. 

- L-a luat, spuse ea, iar sângele îmi îngheţă în vine. L-a luat în 
regatul ei de la Poalele Muntelui. 

- Cine? 

Ştiam deja răspunsul. 

- Amarantha, şopti Alis şi se uită din nou prin bucătărie, de parcă 
s-ar fi temut să n-o cheme, rostindu-i numele. 

- De ce? Cine este ea, ce este? Te rog, te rog să-mi spui, spune-mi 
adevărul. 

Alis se cutremură. 

- Fato, vrei să ştii adevărul? Atunci, iată-l: l-a luat din cauza bles- 
temului — pentru că cei patruzeci şi nouă de ani au trecut, iar el nu 
i-a ridicat blestemul. De această dată, ea i-a chemat pe toți Marii 
Lorzi în regatul ei — ca să-i oblige să o vadă cum îl distruge... 

- Ce... ce-ce blestem? m-am bâlbâit eu. 

Un blestem... blestemul pe care ea îl aruncase peste acest loc. Un 
blestem despre care nici nu ştiusem. 

- Amarantha este Marea Regină a acestui ţinut. Marea Regină a 
insulei Prythian, rosti Alis, cu ochii măriți din cauza vreunei amin- 
tiri groaznice. 

- Dar cei şapte Mari Lorzi conduc insula în mod egal. Nu există 
nicio Mare Regină. 

- Aşa a fost, aşa a fost dintotdeauna, până acum o sută de ani, 
când ea a apărut pe aceste tărâmuri, ca emisar din partea ţinu- 
tului Hybern. 

Alis apucă un sac pe care, probabil, îl lăsase lângă uşă. Era pe 
jumătate plin cu ceva ce părea a fi haine şi provizii. 

Când începu să se plimbe prin bucătărie, adunând cuțite şi res- 
turi de mâncare, m-am gândit la informaţiile pe care mi le dăduse 
Suriel - despre un rege spiriduş rău, care urâse vreme de câteva 
secole Tratatul pe care fusese forțat să-l semneze și care își trimisese 
cel mai periculos dintre comandanți să se infiltreze în celelalte curți 
şi regate ale spiriduşilor, ca să vadă dacă și aceştia îi împărtăşeau 


316 SARAH J. MAAS 


sentimentele, să vadă dacă ar fi luat în considerare ideea de a re- 
cupera tărâmurile omeneşti. M-am sprijinit de unul dintre pereții 
colorați de funingine. 

- A mers de la o curte la alta, continuă Alis, uitându-se atent la 
un măr pecare,când îl consideră a fi bun, îl băgă în sac, fermecându-i 
pe Marii Lorzi cu discuții despre mai multe schimburi comerciale 
între Hybern şi Prythian, despre o mai bună comunicare, despre 
cum să împartă mai multe bunuri. O numeau „Floarea care nu se 
ofileşte niciodată“. Şi, vreme de cincizeci de ani, a trăit aici ca un 
curtean care nu aparținea niciunei curți, pretinzând că se revan- 
şează pentru acțiunile întreprinse de ea şi de ținutul Hybern în 
timpul Războiului. 

- A luptat în Războiul împotriva muritorilor? 

Alis se opri din a mai aduna lucruri. 

- Povestea ei e legendă printre cei ca noi - legendă şi coşmar. A 
fost unul dintre cei mai periculoşi generali ai Regelui ținutului 
Hybern - a luptat în primele linii, măcelărind oamenii şi orice Mare 
Zână sau spiriduşi care îndrăzneau să ia apărarea muritorilor. A 
avut o soră şi mai mică, Clythia, care a luptat alături de ea, la fel de 
violent şi de mizerabil... până când s-a îndrăgostit de un războinic 
muritor. De Jurian. 

Alis răsuflă, agitată. 

- Jurian era conducătorul unor armate de oameni puternici, 
însă Clythia l-a căutat în secret, deoarece încă îl iubea nebunește. 
Era prea oarbă să îşi dea seama că Jurian se folosea de ea pentru a 
afla informaţii despre forțele Amaranthei. Amarantha bănuia acest 
lucru, dar nu a reuşit să o convingă pe Clythia să îl părăsească - şi 
nu a fost în stare să îl omoare, nu când şi-ar fi făcut sora să sufere 
atât de mult. 

Alis țâţâi şi începu să deschidă dulapurile, uitându-se la strică- 
ciunile dinăuntru. 

- Amaranthei îi plăcea să tortureze şi să ucidă, însă, cu toate 
acestea, își iubea destul de mult sora încât să se abțină. 

- Ce s-a întâmplat? am întrebat eu. 

- O, Jurian a trădat-o pe Clythia. După câteva luni în care a ac- 
ceptat să fie iubitul ei, a făcut rost de informaţiile de care avea 
nevoie, după care a torturat-o şi a măcelărit-o, răstignind-o pe scân- 
duri de frasin, astfel încât să nu se poată mișca în acest timp. I-a 
lăsat rămăşiţele acolo, ca să le găsească Amarantha. Se spune că, 
dacă regele ei nu i-ar fi ordonat să nu acționeze, mânia A maranthei 
ar fi putut dobori cerurile. Confruntarea finală dintre ea şi Jurian a 
avut însă loc mai târziu - şi, de atunci, Amarantha a urât oamenii 
cu o furie pe care nu ţi-o poți imagina. 

Alis găsi ceea ce părea a fi un borcan cu alimente conservate şi îl 
băgă în sac. 

- După ce ambele părți au întocmit Tratatul, spuse Alis, căutând 
acum prin sertare, și-a măcelărit propriii sclavi, în loc să-i elibereze. 

M-am făcut albă ca varul. 

- Secole mai târziu, Marii Lorzi au crezut-o însă când le-a spus 
că moartea surorii ei a schimbat-o — mai ales când a deschis liniile 
comerciale dintre cele două teritorii ale noastre. Marii Lorzi nu au 
ştiut niciodată că aceleași vase care aduceau bunuri în Hybern îi 
transportau şi propriile forțe armate. Nici regele ținutului Hybern 
nu a știut. Însă, curând, am aflat toți că, în cei cincizeci de ani petre- 
cuţi aici, hotărâse că voia să domnească peste Prythian, începând să 
acumuleze putere şi folosindu-ne pământurile ca punct de lansare 
astfel încât, într-o zi, să-ți distrugă lumea o dată şi pentru totdea- 
una, cu sau fără binecuvântarea regelui ei. Aşadar, în urmă cu pa- 
truzeci şi nouă de ani, a dat lovitura. Ştia -— ştia că, în ciuda faptului 
că avea o armată proprie, nu îi va putea copleşi vreodată pe cei şapte 
Mari Lorzi folosindu-și doar puterea sau subordonații; dar ea, ne- 
miloasă şi vicleană, a aşteptat până când le-a câştigat încrederea 
absolută, până când ei s-au adunat la un bal dat în cinstea ei, iar în 


318 SARAH J. MAAS 


acea noapte le-a turnat în vin o licoare făcută după cartea cu vrăji a 
Regelui ținutului Hybern. De îndată ce au băut vinul, Marii Lorzi au 
căzut la pământ, expunându-și magia - iar ea le-a furat puterile din 
interiorul trupurilor, din locurile în care își aveau originea - le-a 
smuls de parcă ar fi cules un măr de pe o creangă, lăsându-le doar 
cele mai simple elemente ale magiei. Ce ai văzut la Tamlin al tău e 
doar o umbră a ceea ce obişnuia să fie, a puterii pe care a avut-o. Şi, 
cu puterea atât de diminuată a Marilor Lorzi, Amarantha a pus stă- 
pânire pe Prythian în doar câteva zile. Timp de patruzeci şi nouă de 
ani, am fost sclavii ei. Patruzeci şi nouă de ani a așteptat o ocazie, 
momentul potrivit pentru a încălca Tratatul şi pentru a vă lua pă- 
mânturile - şi toate teritoriile muritorilor de dincolo de acestea. 

Mi-am dorit să fi avut un scaun sau o bancă pe care să mă așez. Alis 
trânti şi cel din urmă sertar şi se îndreptă șchiopătând spre cămară. 

- Acum i se spune Amăgitoarea -— cea care i-a prins pe cei şapte 
Mari Lorzi şi care şi-a construit palatul sub Muntele sacru, în inima 
ținutului nostru. 

Alis se opri în faţa ușii de la cămară şi îşi acoperi iar chipul, 
inspirând şi expirând de câteva ori, pentru a se calma. 

Muntele sacru - acel vârf monstruos şi golaş pe care îl zărisem 
în pictura murală din bibliotecă, acum câteva luni. 

- Dar... boala ținuturilor... Tamlin a spus că mana i-a luat 
puterea... 

- Ea este boala de pe aceaste meleaguri, se răsti Alis, coborându-şi 
mâinile și intrând în cămară. În afară de ea, nu există nicio mană. 
Granițele s-au prăbușit din cauza ei. I s-a părut amuzant să-și tri- 
mită creaturile să ne atace pământurile, să testeze puterea pe care o 
mai avea Tamlin. 

Dacă Amarantha era calamitatea, atunci amenințarea asupra tărâ- 
mului omenesc... Ea era ameninţarea asupra tărâmului omenesc. 

Alis ieşi din cămară, cu braţele pline de diverse legume rădă- 
cinoase. 


Regatul Spinilor şi al Trandafirilor 319 


- Ai fi putut fi tu cea care să o oprească. 

Mă ţintui cu privirea, arătându-şi dinţii. Erau alarmant de ascu- 
țiți. Puse napii şi sfecla în sac. 

- Dacă nu ai fi fost atât de oarbă în faţa inimii, ai fi putut fi cea 
care să-l elibereze şi să-i redea puterea. Oamenii, scuipă ea. 

Am reuşit să respir. 

- Eu... Eu... mi-am ridicat mâinile, arătându-i palmele. Nu am 
ştiut. 

- Nu aveai de unde să ştii, spuse Alis cu amărăciune, râzând 
aspru - ca o cioară — când intră iar în cămară. Era o parte din bles- 
temul lui Tamlin. 

Am ameţit şi m-am rezemat de perete. 

— Ce anume? 

M-am luptat cu nodul din gât. 

— Care este blestemul lui? Ce i-a făcut? 

Alis luă borcanele pentru condimente rămase pe raftul din 
cămară. 

- Tamlin şi Amarantha se cunoşteau de dinainte. Foarte multă 
vreme, familia lui a avut legături cu ținutul Hybern. În timpul 
Războiului, Regatul Primăverii s-a aliat cu Hybern - pentru ca 
oamenii să rămână în continuare înrobiţi. Deci, tatăl lui — care era 
un Lord violent şi capricios — era foarte apropiat de Regele ținutului 
şi de Amarantha. În copilărie, Tamlin îl însoțea adesea în excursiile 
către Hybern. Şi, aşa, a întâlnit-o pe Amarantha. 

Tamlin îmi spusese cândva că se luptase să apere libertatea cuiva, 
că nu ar permite niciodată sclavia. Să fi fost doar din cauza rușinii 
cauzate de propria moştenire sau pentru că... ajunsese cumva să ştie 
ce însemna să fii sclav? 

- Amarantha, în cele din urmă, a ajuns să-l dorească pe Tamlin, 
să râvnească la el cu toată inima ei rea, dar el auzise de la alții po- 
veştile despre Război, și ştia ce făcuseră Amarantha, tatăl său şi re- 
gele Hybernului, spiriduşilor şi oamenilor deopotrivă. Ce îi făcuse 

lui Jurian, ca pedeapsă pentru moartea surorii ei. A fost circum- 
spect în privința ei când a venit aici, în ciuda încercărilor ei de a-l 
atrage în patul său - şi a păstrat distanța până când i-a furat puterile. 
Lucien... Lucien a fost trimis la ea ca emisar al lui Tamlin, pentru a 
încerca să trateze pentru pace între ei. 

Mi-am simțit fierea în gât. 

- Ea a refuzat, iar... Lucien i-a spus să se întoarcă în haznaua de 
unde ieşise. Ea i-a scos ochiul drept pedeapsă. L-a scos cu propriile 
unghii, apoi i-a mutilat fața. I l-a trimis înapoi atât de însângerat, 
încât Tamlin... Marele Lord a vomitat când şi-a văzut prietenul. 

Nu-mi puteam imagina în ce stare fusese Lucien atunci, dacă lui 
Tamlin i se făcuse greață. 

Alis lovi uşor masca, metalul bâzâind sub unghiile ei. 

- După aceea, a găzduit un bal mascat la Poalele Muntelui, în 
cinstea ei. Toate curțile au fost prezente. O petrecere, spunea ea, 
ca să compenseze pentru ce îi făcuse lui Lucien, şi un bal mascat, ca 
să nu fie nevoit să-şi dezvăluie cicatricele groaznice de pe față. Tre- 
buia să asiste tot Regatul Primăverii, chiar şi servitorii, şi să poarte 
măşti - pentru a cinsti puterile lui Tamlin de a-şi schimba forma, 
îmi zise Alis. A fost dispusă să încerce să pună capăt conflictului 
fără vărsare de sânge, iar el a fost de acord să meargă - să ne aducă 
pe toți. 

Mi-am pus mâinile pe zidul din piatră aflat în spatele meu, savu- 
rându-i răcoarea şi duritatea. 

Oprindu-se în mijlocul bucătăriei, Alis își lăsă jos tolba, acum 
plină cu mâncare şi provizii. 

- Când s-au adunat toţi, ea a pretins că ar putea să încheie 
pacea - dacă Tamlin i se alătură, ca iubit şi partener. Dar, când a 
încercat să-l atingă, el a refuzat să o lase să se apropie. Mai ales după 
ceea ce îi făcuse lui Lucien. El a spus în fața tuturor aflați acolo în 
acea seară, că mai curând s-ar culca cu un om, că mai curând s-ar 
căsători cu un om, decât să o atingă vreodată. Poate că ea nu i-ar fi 


Regatul Spinilor şi al Trandafirilor 321 


luat în seamă spusele - dacă nu ar fi zis apoi că propria ei soră pre- 
ferase compania oamenilor în locul ei, că propria ei soră îl alesese 
pe Jurian, în locul ei. 

Am tresărit, ştiind deja ce avea să spună Alis când își puse mâi- 
nile în şolduri și continuă. 

- Poţi doar să ghiceșşti cât de bine a reacționat Amarantha, dar 
i-a spus lui Tamlin că se simţea generoasă - i-a spus că îi dă o şansă 
de a rupe vraja pe care o aruncase asupra lui, ca să-i fure puterea. El 
a scuipat-o în față, apoi a râs. I-a zis că are patruzeci și nouă de ani 
înainte de a-l revendica, înainte de a fi nevoit să i se alăture la Poalele 
Muntelui. Dacă voia să rupă vraja, trebuia să găsească o fată din spe- 
cia omenească, dornică de a se căsători cu el. Dar nu orice fată, ci 
una cu inima de gheaţă, care să îi urască pe ai noştri. O fată dornică 
să omoare un spiriduș. 

Pământul se cutremură sub mine şi am fost recunoscătoare pen- 
tru peretele de care mă sprijineam. 

- Mai rău, spiridușul omorât de ea trebuia să fie unul dintre spi- 
riduşii lui, trimis de el dincolo de zid, ca mieii la tăiere. Doar aşa 
fata putea fi adusă aici, la judecată, dacă ar fi omorât unul dintre 
spiriduşii lui într-un atac neprovocat - dacă l-ar fi omorât pur şi 
simplu din ură, exact cum a ucis-o Jurian pe Clythia... Ca să poată 
înțelege cât de mult a suferit sora ei. 

- Tratatul... 

- Totul a fost o minciună. Tratatul nu prevede aşa ceva. Poți să 
omori câți spiriduşi nevinovați vrei şi să nu suferi nicio consecință. 
Tu l-ai omorât pe Andras - santinela lui Tamlin, trimis de Tamlin, 
sacrificându-se în acea zi. 

„Andras căuta un leac“, îmi spusese Tamlin. Nu pentru vreo 
boală magică, ci un leac pentru a salva Prythianul de Amarantha, 
un leac pentru acest blestem. 

Lupul - Andras - nu făcuse nimic altceva decât să mă privească 
fix, înainte de a-l omori. Mă lăsase să-l omor, pentru a da startul 

evenimentelor, astfel încât Tamlin să poată avea o şansă de a rupe 
vraja. Iar dacă Tamlin îl trimisese pe Andras dincolo de zid, ştiind 
că era foarte probabil să moară... „Vai, Tamlin!“ 

Alis se aplecă să ridice un cuțit pentru unt, răsucit şi îndoit, şi, 
încet şi cu grijă, îndreptă lama. 

- Totul a fost o glumă crudă, o pedeapsă ingenioasă din partea 
Amaranthei. Voi, oamenii, detestați atât de mult spiridușşii și vă te- 
meți de ei atât de tare, încât ar fi imposibil... imposibil pentru vreo 
fată care a omorât cu sânge-rece un spiriduş să se îndrăgostească 
apoi de unul dintre noi. Vraja aruncată asupra lui Tamlin putea fi 
ruptă doar dacă făcea asta înainte de a se încheia cei patruzeci şi 
nouă de ani — dacă acea fată îi spunea în față că îl iubea și o spunea 
din toată inima. Amarantha știe că pe oameni îi preocupă frumu- 
seţea, aşa că ne-a obligat să purtăm măşti; i-a pus şi lui una, ca să fie 
şi mai dificil să găsească o fată dornică să privească dincolo de 
mască, dincolo de natura lui de spiriduș și în sufletul aflat în spatele 
acesteia. Apoi, ne-a obligat să nu spunem nimic despre blestem. 
Niciun cuvânt. Abia dacă am putut să-ți spun câte ceva despre lumea 
noastră, despre soarta noastră. El nu a putut, niciunul dintre noi nu 
ar fi putut să o facă în mod fățiș. Minciunile despre boală — asta a 
fost tot ce a reușit el să facă, este tot ce am reușit să inventăm. Fap- 
tul că pot acum să îți povestesc înseamnă că jocul s-a sfârșit, în 
favoarea ei. 

Puse cuțitul în buzunar. 

- Când l-a blestemat prima dată, Tamlin și-a trimis, zilnic, câte 
un spiriduş dincolo de zid. În pădure, la ferme, toți deghizați în lupi, 
pentru ca şansa de a fi omorâți de un om să fie mai mare. Dacă se 
întorceau, veneau cu poveşti despre fete care fugeau şi țipau şi im- 
plorau, care nu schiţau niciun gest. Când aceştia nu s-au întors - 
Tamlin, în calitate de Lord şi de stăpân al lor, şi-a dat seama că au 
fost omorâţi de alții. De oameni vânători, poate de femei în vârstă. 
Timp de doi ani i-a trimis, zi de zi, trebuind să aleagă unul care să 

traverseze zidul. Când a mai rămas doar cu doisprezece, a fost atât 
de afectat, încât a renunțat. A anulat totul. Şi, de atunci, Tamlin a 
rămas aici şi a apărat graniţele, în timp ce haosul şi dezordinea au 
domnit în celelalte regate controlate de Amarantha. Şi ceilalți Mari 
Lorzi au ripostat. În urmă cu patruzeci de ani, ea a executat trei 
dintre aceştia şi o mare parte din familiile lor, pentru că s-au asociat 
împotriva ei. 

- Rebeliune? Care dintre regate? 

M-am îndreptat, făcând un pas de la perete. Poate că printre 
curtenii acelor regate aveam să găsesc aliaţi care să mă ajute să-l 
salvez pe Tamlin. 

- Regatul Zilei, Regatul Verii şi Regatul Iernii. Şi nu - nu s-a 
ajuns atât de departe încât să fie considerată o rebeliune. Ea s-a folo- 
sit de puterea Marilor Lorzi ca să ne lege de pământ. Aşadar, lorzii 
rebeli au încercat să ceară ajutor de la alte teritorii ale Spiriduşilor, 
folosind pe post de mesageri chiar şi oamenii destul de nebuni încât 
să intre pe teritoriile noastre - majoritatea, tinere femei care ne vene- 
rau ca zei. 

Copiii celor Binecuvântaţi. Chiar reușiseră acele fete să treacă de 
zid, dar nu pentru a fi mirese. Eram prea afectată de ce auzeam ca 
să sufăr şi să mă supăr din cauza lor. 

- Amarantha i-a prins însă pe toți înainte de a părăsi aceste 
tărâmuri şi... Îți poți imagina cum au sfârşit acele fete. După aceea, 
imediat ce Amarantha i-a măcelărit și pe Marii Lorzi răzvrătiți, suc- 
cesorii lor au fost prea înspăimântați ca să-i provoace din nou mânia. 

- Şi unde sunt acum? Li s-a permis să trăiască pe pământurile 
lor, aşa cum o făcea Tamlin? 

- Nu. Îi ţine, cu tot cu supuși, la Poalele Muntelui, unde îi poate 
chinui după bunul plac. Altora... altora, dacă îi jură credință, dacă 
se umilesc şi o slujesc, le oferă ceva mai multă libertate; le dă voie să 
vină şi să plece de la Poalele Muntelui după cum vor. Celor din 

regatul nostru li s-a permis să rămână aici doar până când blestemul 
lui Tamlin ia sfârşit, dar... 

Alis se înfioră. 

- De asta îţi ascunzi nepoții, ca să-i fereşti de pericol, am spus eu 
cu blândeţe, uitându-mă la sacul plin de la picioarele ei. 

Alis încuviință, iar când se îndreptă pentru a ridica masa de 
lucru răsturnată, m-am dus să o ajut, mormâind amândouă din 
cauza greutăţii. 

- Sora mea şi cu mine am slujit în Regatul Verii, iar ea şi parte- 
nerul ei au fost printre cei omorâţi în ciudă când Amarantha a 
invadat prima oară. Am luat băieţii şi am fugit înainte ca Amarantha 
să-i târască pe toți la Poalele Muntelui. Am venit aici deoarece era 
singurul loc în care puteam merge, și l-am rugat pe Tamlin să-mi 
ascundă băieţii. El a făcut-o, iar când l-am implorat să mă lase să-l 
ajut, oricât de puţin, m-a angajat aici, cu doar câteva zile înainte de 
balul mascat în urma căruia am fost obligată să port nenorocita asta 
de mască. Aşa că, de aproape cincizeci de ani sunt aici şi văd cum ea 
îi strânge şi mai mult laţul în jurul gâtului. 

Am întors masa, gâfâind uşor amândouă când ne-am rezemat 
de aceasta. 

- A încercat, spuse Alis. În ciuda spionilor ei, a încercat să gă- 
sească metode prin care să rupă blestemul, prin care să acționeze 
împotriva acestuia, împotriva nevoii de a-şi trimite spiriduşii din 
nou afară, pentru a fi măcelăriți de oameni. S-a gândit că, dacă fata 
l-ar fi iubit cu adevărat, atunci să o aducă aici, pentru a-l elibera, ar 
fi fost o altă formă de înrobire. Şi a crezut că, dacă s-ar fi îndrăgostit 
într-adevăr de ea, Amarantha ar fi făcut orice pentru a o distruge, 
aşa cum a fost distrusă și sora ei. Așa că şi-a petrecut decenii refu- 
zând să o facă sau măcar să riște. Dar, în iarna aceasta, când i-au 
mai rămas doar câteva luni, el pur şi simplu... a izbucnit. Și-a trimis 
ultimii spiriduşi peste zid, unul câte unul. S-au dus de bunăvoie - ei 
l-au implorat să meargă, în toți aceşti ani. Tamlin era disperat să-şi 

salveze poporul, destul de disperat încât să riște viețile oamenilor 
lui, să rişte viaţa acelei fete din specia omenească pentru a ne salva. 
După trei zile, Andras a dat peste o fată în poiană, iar tu l-ai omorât 
cu inima plină de ură. 

Cu toate astea, îi dezamăgisem. Şi, prin asta, îi condamnasem 
pe toți. 

Condamnasem fiecare persoană care locuia pe această moşie, 
condamnasem însuși ţinutul Prythian. 

M-am bucurat că mă sprijineam de marginea mesei, altfel aş fi 
alunecat pe podea. 

- Ai fi putut să rupi vraja, mârâi Alis, cu acei dinți ascuţiţi la 
doar câţiva centimetri de fața mea. Nu trebuia decât să-i spui că îl 
iubeşti cu adevărat - să-i spui că îl iubeşti cu adevărat, din toată ini- 
ma ta inutilă de om, iar puterea lui ar fi fost eliberată. Fată proastă. 

Nu e de mirare că Lucien mă detestase, dar, în ciuda acestui fapt, 
îmi tolerase prezența - nu e de mirare că fusese foarte dezamăgit 
când am plecat, certându-se cu Tamlin să mă lase să mai stau. 

- Îmi pare rău, i-am spus, simțind înțepături în ochi. 

Alis mormăi. 

- Spune-i asta lui Tamlin. Înainte să pleci, mai avea doar trei zile 
până la sfârşitul celor patruzeci și nouă de ani. Urma să te elibereze 
după trei zile. A venit aici cu acoliții ei după exact patruzeci şi nouă 
de ani şi l-a luat, împreună cu o mare parte din curteni, şi i-a dus la 
Poalele Muntelui ca să îi fie supuși. Creaturile ca mine sunt prea 
umile pentru ea, deşi nu se fereşte să ne omoare pe loc. 

Am încercat să nu-mi imaginez asta. 

- Dar ce s-a întâmplat cu Regele Hybernului - dacă ea a cucerit 
Prythianul şi a furat vrăjile, atunci o vede ca pe o rebelă sau ca pe 
o aliată? 

- Dacă sunt în relații proaste, nu a făcut nimic să o pedepsească. 
Timp de patruzeci şi nouă de ani, ea a controlat aceste pămân- 
turi. Mai rău, după căderea Marilor Lorzi, toţi cei răi din teritoriul 

nostru - cei prea îngrozitori chiar şi pentru Regatul Nopții - au 
fugit la ea. Încă mai fug. Le-a oferit adăpost. Dar ştim — ştim că îşi 
strânge o armată, așteptând momentul în care să lanseze un atac în 
lumea voastră, înarmată cu cei mai mortali și mai răi spiriduşi din 
Prythian şi Hybern. 

- Attorul, am spus eu, groaza răsucindu-mi-se în stomac, iar 
Alis încuviință. Pe teritoriul oamenilor, zvonul pretinde că tot mai 
mulți spiriduși s-au strecurat dincolo de zid ca să atace oamenii, am 
rostit eu. Şi dacă niciun spiriduş nu poate traversa zidul fără permi- 
siunea ei, înseamnă că ea este de acord cu atacurile. 

Şi, dacă aveam dreptate în legătură cu tot ce i se întâmplase lui 
Clare Beddor şi familiei sale, atunci Amarantha ordonase şi acel atac. 

De pe masa pe care ne sprijineam, Alis şterse nişte praf pe care 
nu-l vedeam. 

- Nu aș fi surprinsă să aflu că şi-a trimis supușii în tărâmul oa- 
menilor ca să vă cerceteze punctele forte şi slăbiciunile, înainte de 
dezastrul pe care speră să îl cauzeze cândva. 

Asta era mai rău - mult mai rău decât îmi imaginasem când îi 
avertizasem pe Nesta şi pe ai mei să fie cu ochii în patru și să plece 
la ivirea celei mai mici probleme. Mi se făcu greață gândindu-mă la 
ce fel de companie avea Tamlin - la gândul că era atât de disperat, 
atât de măcinat de vinovăţie şi de durere pentru că trebuise să-şi 
sacrifice santinelele fără să-mi poată spune... Şi mă lăsase să plec. 
Toate sacrificiile lor şi al lui Andras fuseseră în van. 

Ştia că, dacă aș fi rămas, aş fi riscat să o mânii pe Amarantha, 
chiar dacă l-aş fi eliberat. 

„Împotriva lor, împotriva a ceea ce se întâmplă în Prythian, nu 
mă pot apăra nici pe mine... Chiar dacă ne-am împotrivi bolii, te-ar 
captura — ar găsi ea o metodă prin care să te omoare.“ 

Mi-am amintit acel efort jalnic de a mă flata la sosirea mea - și 
faptul că apoi renunțase să îmi mai facă vreun compliment, re- 
nunţase la orice încercare de a mă câştiga când i-am părut atât de 

disperată să plec, să nu-i mai vorbesc niciodată. Se îndrăgostise însă 
de mine în ciuda acestui lucru - ştia că-l iubeam, şi mă lăsase să 
plec cu doar câteva zile înainte. Mă pusese pe mine înaintea între- 
gului său regat, înaintea întregului Prythian. 

- Dacă Tamlin ar fi eliberat - dacă ar avea puteri depline, am 
întrebat eu, fixând cu privirea un punct înnegrit de pe perete, ar 
putea să o distrugă pe Amarantha? 

- Nu ştiu. I-a păcălit pe Marii Lorzi prin viclenie, nu prin forță. 
Magia este un lucru precis - îi plac regulile şi i-a manipulat prea 
bine. Le păstrează puterile închise în ea, de parcă nu ar putea să le 
folosească sau ca şi cum accesul la ele i-ar fi limitat. Da, are şi ea 
puteri letale, deci, dacă s-ar ajunge la o luptă... 

- Dar este mai puternică? am început să-mi frământ mâinile. 

- El este un Mare Lord, răspunse Alis, ca şi cum răspunsul ar fi 
fost suficient, dar nimic din toate acestea nu mai contează acum. El 
va fi sclavul ei, iar noi vom purta aceste măști până când va fi de 
acord să devină iubitul ei — şi nici atunci nu își va căpăta pe deplin 
puterile. lar ea nu-i va lăsa niciodată pe cei de acolo să părăsească 
Poalele Muntelui. 

Am împins masa şi mi-am îndreptat umerii. 

- Cum ajung la Poalele Muntelui? 

Ea țâţâi. 

- Nu poți să te duci la Poalele Muntelui. Omul care intră acolo 
nu mai iese nicicând. 

Mi-am strâns pumnii atât de tare, încât unghiile îmi intrară în 
carne. 

- Cum. Ajung. Acolo. 

- Este sinucidere curată — te va omori, chiar dacă te vei apropia 
destul încât să o vezi. 

Amarantha îl păcălise - avea să îl rănească foarte rău. Avea să îi 
rănească pe toți. 

- Tu eşti un om, continuă Alis, stând şi ea în picioare. Pielea ta 
este subțire ca hârtia. 

Amarantha trebuie să-l fi luat şi pe Lucien - Amarantha îi sco- 
sese ochiul lui Lucien şi astfel îl mutilase. Oare mama lui suferea 
pentru el? 

- Ai fost prea oarbă să vezi blestemul lui Tamlin, continuă Alis. 
Cum te aştepţi să îi faci față Amaranthei? Vei înrăutăți lucrurile. 

Amarantha îmi luase tot ce îmi dorisem, tot ce, în sfârşit, îndrăz- 
nisem să-mi doresc. 

- Arată-mi cum să ajung acolo, i-am spus cu vocea tremurând, 
dar fără lacrimi. 

- Nu, spuse Alis, aruncându-şi sacul pe umăr. Du-te acasă. Te 
voi conduce până la zid. Acum nu mai este nimic de făcut. Tamlin 
va rămâne sclavul ei pentru totdeauna, iar ea va conduce ţinutul 
Prythian. Asta ne-a oferit Soarta, asta au decis zeii. 

- Nu cred în Soartă. Nici în vreun zeu ridicol. 

Ea scutură din nou din cap, părul ei de culoarea noroiului stră- 
lucind în lumina slabă. 

- Du-mă la ea, am insistat. 

Dacă Amarantha avea să îmi rupă gâtul - măcar muream făcând 
ceva pentru el, muream încercând să repar răul pe care nu îl preve- 
nisem, încercând să salvez populaţia pe care o condamnasem. Cel 
puţin, Tamlin ar fi ştiut că am făcut-o pentru el şi că l-am iubit. 

Alis mă studie pentru o clipă înainte de a mă privi cu blândețe. 

- Cum doreşti. 

Poate că mă îndreptam spre moarte, dar nu aveam de gând să o 
întâmpin neînarmată. 

Am strâns cureaua tolbei peste piept şi apoi am mângâiat penele 
săgeţii, trăgând cu ochiul peste umăr. Desigur, nu aveam săgeți din 
lemn de frasin, dar trebuia să mă descurc cu ce găsisem prin conac. 
Aș fi putut lua mai multe, dar armele nu făceau decât să mă împo- 
văreze şi, în orice caz, nu ştiam cum să le folosesc pe cele mai multe 
dintre ele. Așadar, aveam o tolbă plină, două pumnale atârnate la 
talie şi un arc aruncat peste umăr. Era mai bine decât să nu fi avut 
nimic, chiar dacă înfruntam spiridușşi care se născuseră ştiind cum 
să ucidă. 

Alis mă conduse prin păduri şi peste dealurile submontane tă- 
cute, oprindu-se destul de des să asculte, ca să ne schimbăm traseul. 
Nu voiam să aflu ce auzea sau mirosea, nu când o linişte adâncă 
acoperise ţinuturile. „Rămâi cu Marele Lord“, îmi spusese Suriel. 
„Rămâi cu el, îndrăgostește-te şi totul va fi bine.“ Dacă aş fi rămas, 
dacă aş fi recunoscut ceea ce simţeam... Nimic din toate acestea nu 
s-ar fi întâmplat. 

Noaptea cobora hotărâtă peste lume, iar picioarele mă dureau 
din cauza pantelor abrupte ale dealurilor, dar Alis se grăbea, fără a 
se uita în urmă, să vadă dacă o urmam. 

Când se opri în valea dintre două dealuri, am început să mă în- 
treb dacă ar fi trebuit să iau cu mine mai multă mâncare, şi nu doar 
pentru o singură zi. Aerul era mai rece - mult mai rece decât în 
vârful dealului, iar eu am tremurat când am văzut gura îngustă a 
unei peşteri. Intrarea nu avea cum să fie aceasta deoarece în acea 
pictură murală Poalele Muntelui erau reprezentate în centrul insulei 
Prythian. Ar fi trebuit să călătorim câteva săptămâni. 

- Toate drumurile întunecate şi mizerabile duc spre Poalele 
Muntelui, rosti Alis foarte încet, cu o voce care nu se deosebi prea 
mult de foşnetul frunzelor. 

Îmi arătă peştera. 

— Este o veche scurtătură - considerată cândva sacră, dar nu şi 
acum. 

Aceasta era peştera pe care Lucien îi interzisese Attorului să o 
folosească în acea zi. Am încercat să-mi stăpânesc tremuratul. Îl 
iubeam pe Tamlin; aș fi mers până la capătul lumii pentru a îndrepta 
situaţia, pentru a-l salva, dar, dacă Amarantha era mai rea decât 
Attorul... dacă Attorul nu era cel mai crud dintre acoliţii ei... dacă îl 
speriase până şi pe Tamlin... 

- Cred că acum regreți faptul că ţi-ai pierdut cumpătul. 

M-am îndreptat. 

- Îl voi elibera. 

- Vei fi norocoasă dacă te va omori rapid. Vei fi norocoasă să fii 
măcar adusă înaintea ei. 

Probabil că mă îngălbenisem, deoarece îşi țuguie buzele şi mă 
bătu uşor pe umăr. 

— Fato, să nu uiţi câteva reguli, spuse ea când privirăm amândouă 
gura peşterii. 

Din burta peşterii, întunericul duhni, otrăvind aerul curat. 

- Să nu bei vinul - nu e ca vinul pe care l-am băut la Solstițiu, și 
îţi va face mai mult rău decât bine. Să nu cazi la învoială cu nimeni, 
cu excepția cazului în care viața ta depinde de asta - dar, chiar și 
atunci, să te gândeşti dacă merită. Și, mai presus de toate, să nu ai 


Regatul Spinilor şi al Trandafirilor 331 


încredere în nimeni acolo - nici măcar în Tamlin al tău. Simţurile 
îţi sunt cei mai mari dușmani; vor încerca să te trădeze. 

M-am abținut să nu-mi ating unul dintre pumnale şi, în schimb, 
i-am mulțumit dând din cap. 

- Ai vreun plan? 

- Nu, am recunoscut eu. 

- Să nu te aştepţi ca oţelul acela să te ajute cumva, spuse ea, pri- 
vindu-mi armele. 

— Nu mă aştept. 

Am confruntat-o, mușcându-mi buza pe interior. 

- E o parte a blestemului. O parte pe care nu ţi-o putem spune. 
Chiar şi acum, oasele-mi plâng la simpla amintire a acesteia. O parte 
pe care trebuia să o afli tu singură, o parte pe care ea... ea... Înghiţi 
zgomotos. Pe care ea încă nu vrea să o cunoşti, dacă eu nu ţi-o pot 
spune, icni ea. Dar ascultă - ascultă, fato. Ascultă ceea ce auzi. 

I-am atins braţul. 

- Aşa voi face. Îți mulțumesc pentru că m-ai condus. 

Pentru că pierduse ore preţioase, când acea pungă cu provizii — 
pentru ea şi băieţii ei - spunea destule despre locul spre care se îndrepta. 

Alis râse ca o cioară. 

- Într-adevăr, rare sunt zilele în care o persoană îți mulțumește 
pentru că ai adus-o să-şi întâlnească moartea. 

Dacă mă mai gândeam mult la pumnal, exista riscul de a-mi 
pierde cumpătul, cu sau fără Tamlin. Ea nu mă ajuta. 

- Cu toate acestea, îţi doresc succes, adăugă Alis. 

- Dacă tu și nepoții tăi aveţi nevoie de un loc în care să fugiţi, 
după ce îi recuperezi, atunci traversaţi zidul, i-am spus eu. Duceţi-vă 
la casa familiei mele. 

I-am zis unde. 

- Întreabă de Nesta, sora mea mai mare. Ea ştie cine ești, ştie 
totul. Te va adăposti cum va putea. 

Acum ştiam că avea să o facă, în ciuda faptului că Alis și băieţii ei 
o îngrozeau. Avea să-i ţină în siguranţă. 

Alis îmi mângâie ușor mâna. 

- Să nu mori, spuse ea. 

Am privit-o pentru ultima dată, apoi m-am uitat la cerul nopții, 
care flutura deasupra noastră, şi la verdele intens al dealurilor. Cu- 
loarea ochilor lui Tamlin. 

Am intrat în peşteră. 


H 


Singurele sunete care se auzeau erau respirația mea slabă şi scâr- 
ţâitul ghetelor mele pe piatră. Am înaintat, împiedicându-mă prin 
întunericul îngheţat. M-am ţinut aproape de perete, iar mâna îmi 
amorţi când piatra rece şi udă îmi atinse pielea. Am mers cu paşi 
mici, de teama vreunei gropi invizibile, în care m-aș fi rostogolit 
spre moarte. 

După ceea ce mi se păru a fi o eternitate, o rază portocalie de lu- 
mină străpunse întunericul. Apoi, se auziră vocile. 

Șuierând şi zbierând, elocventă şi guturală - o cacofonie rupse 
tăcerea, ca o pocnitoare. M-am lipit de peretele peşterii, dar sunetele 
trecură şi dispărură. 

M-am strecurat spre lumină, clipind când am găsit sursa: o mică 
fisură în piatră. Se deschidea spre un pasaj subteran săpat grosolan, 
luminat de un foc. Am zăbovit în întuneric, inima bătându-mi săl- 
batic în piept. Crăpătura din perete era suficient de mare pentru ca 
o persoană să se poată strecura — atât de zimţată şi de dură, încât era 
evident că nu era folosită des. Privind mizeria, nu am văzut nicio 
urmă, niciun semn că altcineva ar fi intrat pe aici. Culoarul de din- 
colo nu era circulat, dar urma o altă direcţie, blocându-mi vederea. 

I-am mulțumit lui Tamlin pentru privirea de spiriduș, care îmi per- 
mitea să văd dincolo de toate vrăjile, dar mi-am amintit avertismentul 
dat de Alis și nu mi-am crezut urechile, pentru că spiridușii puteau 
fi tăcuţi ca pisicile. O linişte de moarte domnea pe coridoare. 

Totuși, trebuia să părăsesc această peşteră... Trecuseră câteva săp- 
tămâni de când Tamlin se afla aici. Trebuia să găsesc locul în care îl 
ţinea Amarantha, cu speranța că nu aveam să dau peste nimeni în 
acest timp. Faptul că ucisesem animale şi creaturi naga era una, dar 
să mai ucid şi alții... 

Am inspirat adânc de câteva ori, făcându-mi curaj. Era ca o vâ- 
nătoare, doar că animalele erau spiriduşi. Spiriduşi care puteau să 
mă tortureze la nesfârşit - până când i-aș fi implorat să mă omoare. 
Să mă tortureze aşa cum îl torturaseră pe acel spiriduş al Regatului 
Primăverii, căruia i se smulseseră aripile. 

Când am ieşit prin acea deschizătură minusculă, sugându-mi 
burta ca să pot trece, nu mi-am permis să mă gândesc la acele cio- 
turi sângerânde. Armele mele zgâriară piatra, iar eu am tresărit la 
şuieratul pietricelelor care căzură. „Mergi în continuare, mergi în 
continuare.“ Traversând în grabă coridorul deschis, m-am strecurat 
într-o firidă din peretele opus. Nu era o ascunzătoare prea bună. 

M-am furişat de-a lungul peretelui, oprindu-mă în dreptul arca- 
dei din coridor. Era o greşeală; doar un idiot ar fi venit aici. Aş fi 
putut fi oriunde în regatul Amaranthei. Alis ar fi trebuit să-mi spună 
mai multe. Ar fi trebuit să fiu destul de deşteaptă încât s-o întreb. 
Sau destul de deşteaptă cât să mă gândesc la o altă soluţie, la oricare, 
în afară de aceasta. 

Mi-am asumat riscul de a privi după colț, iar frustrarea aproape 
mă făcu să plâng. Un alt coridor săpat în piatra gălbuie a muntelui, 
străjuit pe fiecare parte de torţe. Nu exista niciun loc întunecos în 
care m-aş fi putut ascunde, iar în celălalt capăt, privirea îmi fu iar 
obturată de o cotitură bruscă. Mă aflam în câmp deschis. Eram o 
pradă la fel de ușoară ca o căprioară flămândă, care rupea scoarța 
unui copac într-un luminiş. 

Coridoarele erau însă tăcute — nu se auzeau nici măcar vocile de 
mai devreme. Şi, dacă se întâmpla să aud pe cineva, urma să fug 

spre gura peşterii. Pentru un timp, puteam merge în recunoaştere, 
adunând informații, pentru a afla unde era Tamlin... 

Nu. Era posibil ca o doua șansă să nu se mai ivească prea curând. 
Trebuia să acţionez acum. Dacă mă opream pentru prea multă vreme, 
nu-mi mai recăpătam curajul. Am reuşit să mă strecor după colț. 

Nişte degete lungi şi osoase mă apucară de braţ, iar eu am înlemnit. 

Un chip ascuţit, cu o piele gri și tăbăcită, ieşi la vedere, iar colții 
din argint îi străluciră când îmi zâmbi. 

- Bună ziua, şuieră acesta. Ce caută una ca tine aici? 

Cunoșteam această voce. Încă îmi bântuia coşmarurile. 

Aşadar, când şi-a aplecat urechile ca de liliac, iar eu mi-am dat 
seama că mă aflam în faţa Attorului, am făcut tot ce mi-a stat în pu- 
tere ca să nu ţip. 

Aproape târându-mă spre sala tronului, Attorul continuă să-mi 
strângă brațul în ghearele-i reci ca gheața. Nu se deranjă să mă dezar- 
meze. Ştiam amândoi că armele nu-mi prea erau de folos. 

„Tamlin. Alis şi băieții ei. Surorile mele. Lucien.“ Le-am cântat 
numele în tăcere iar şi iar, în vreme ce Attorul, un demon al răutății, 
se contură deasupra mea. Din când în când, îşi flutura aripile ca de 
piele — şi, dacă aș fi fost în stare să vorbesc fără să țip, l-aş fi întrebat 
de ce nu mă ucisese pe loc. Mă trase mai departe după el, târându-și 
picioarele ale căror gheare zgâriau tacticos pardoseala peşterii, care 
arăta întocmai cum mi-o imaginasem. 

Chipuri răutăcioase - dure și nemiloase - mă priviră trecând, 
niciunul arătându-se câtuşi de puţin deranjat sau îngrijorat de fap- 
tul că mă aflam în ghearele Attorului. Spiriduşi - o mulțime - însă 
doar câțiva Mari Spiriduşi erau prezenți. 

Am trecut prin două uși vechi şi enorme din piatră, mai înalte 
decât conacul lui Tamlin, şi am intrat într-o cameră imensă, săpată 
într-o piatră de culoare gălbuie, susținută de nenumărați stâlpi 
sculptați. Acea mică parte din mine care devenise din nou inutilă şi 
banală observă că sculptura nu era formată doar din niște modele 
ornamentale și că, de fapt, înfățișa spiriduşi, Mari Zâne şi animale 
în diferite medii şi poziţii. Gravurile spuneau poveşti nenumărate 

despre ținutul Prythian. Între stâlpi atârnau candelabre din bijuterii, 
care pătau în culoare pardoseala din marmură roșie. Aici... aici se 
aflau Marii Spiriduși. 

O mulțime ocupa cea mai mare parte a spaţiului, unii dintre ei 
dansând pe ritmurile unei muzici înfundate, alții mergând în cerc, 
stând de vorbă - probabil că era o petrecere. Mi s-a părut că văd 
câteva măşti strălucitoare printre cei adunaţi, dar totul era o imagine 
neclară de dinţi ascuţiţi şi haine elegante. Attorul mă aruncă îna- 
inte, iar lumea se învârti. 

Când am căzut, pardoseala din marmură rece fu neînduple- 
cată, iar oasele mele gemură şi răcniră. M-am împins în sus şi, când 
mi-am ridicat capul, am văzut scântei dansând. Însă, când am zărit 
podiumul înaintea mea, am rămas la pământ, încercând să nu ies în 
evidență. Câţiva paşi mă conduseră până acolo. Mi-am înălțat capul 
şi mai mult. 

Acolo, lenevind pe un tron negru, era Amarantha. 

Deşi era drăguță, nu era la fel de devastator de frumoasă precum 
mi-o imaginasem, nu era vreo zeiţă a întunericului şi a urii. Asta o 
făcea să pară şi mai dură. Părul roşu-auriu era frumos împletit şi 
petrecut prin coroana ei din aur, culoarea intensă îmbogăţindu-i 
pielea albă ca zăpada care, la rândul ei, îi scotea în evidenţă buzele 
rubinii. Dar, cu toate că ochii de abanos îi străluceau, avea ceva care 
îi răpea toată frumuseţea, un fel de surâs disprețuitor şi permanent 
al trăsăturilor, care făcea să pară că farmecul ei era fals și rece. Aș fi 
înnebunit dacă ar fi trebuit să îi pictez portretul. 

Cel mai mare comandant al Regelui ținutului Hybern. Cu secole 
în urmă, măcelărise armate de oameni, preferând să-şi ucidă sclavii, 
decât să-i elibereze. Luase în stăpânire ţinutul Prythian în doar 
câteva zile. 

Apoi, m-am uitat la tronul din piatră neagră de lângă ea şi brațele 
îmi cedară. 

Încă purta aceeași mască din aur, aceleaşi haine de războinic, acea 
cingătoare, cu toate că nu mai avea cuțite, nici măcar o singură armă. 
Ochii nu i se măriră, gura nu i se strânse. Fără gheare, fără colţi. Mă 
privi, pur şi simplu, indiferent, nemișcat. Neimpresionat. 

- Ce-i asta? întrebă Amarantha cu o voce zglobie, în ciuda zâm- 
betului de viperă pe care mi-l aruncase. 

De gâtul ei delicat şi catifelat atârna un lanţ lung şi subțire - pe 
care era prins un os foarte vechi, de dimensiunea unui deget. Rămâ- 
nând pe podea, nu am vrut să mă gândesc cui i-ar fi putut aparţine. 
Dacă mi-aş fi mişcat braţul, aș fi putut să-mi scot pumnalul... 

- Doar un om pe care l-am găsit la parter, şuieră Attorul şi o 
limbă bifurcată se repezi printre dinții ca nişte lame. 

Dădu o dată din aripi, împrăştiind un aer urât mirositor spre 
mine, apoi şi le strânse cu grijă în spatele trupului său scheletic. 

- Evident, toarse Amarantha. 

Am evitat să o privesc şi mi-am concentrat atenţia asupra cizme- 
lor maronii ale lui Tamlin. Era la trei metri distanță de mine - la 
trei metri şi nu spunea niciun cuvânt, nici măcar nu părea îngrozit 
sau furios. 

~- Dar de ce ar trebui să-mi pierd vremea cu ea? Attorul chicoti, 
sunetul auzindu-se ca sfârâitul apei pe o tavă fierbinte, şi un picior 
cu gheare mă lovi într-o parte, rupându-mi tunica. 

- Spune-i Maiestăţii Sale de ce te ascundeai prin catacombe, de 
ce ai ieşit din vechea peşteră care duce spre Regatul Primăverii. 

Ar fi fost mai bine să-l omor pe Attor sau să încerc să o ucid pe 
Amarantha? Attorul mă lovi din nou, iar eu am tresărit când ghea- 
rele lui îmi atinseră coastele. 

- Spune-i Maiestăţii Sale, mizerie umană! 

Aveam nevoie de timp - trebuia să înţeleg unde mă găseam. Dacă 
Tamlin se afla sub influența vreunei vrăji, atunci ar fi trebuit să îmi 
fac griji în privinţa modului în care urma să-l iau de acolo. 


338 SARAH J. MAAS 


M-am ridicat, căutându-mi în tot acest timp pumnalele. Ca să 
nu-i întâlnesc privirea, m-am uitat la rochia strălucitoare din aur a 
Amaranthei. 

~ Am venit să-l revendic pe cel pe care îl iubesc, am rostit eu încet. 

Poate că blestemul mai putea fi ridicat. L-am privit din nou, iar 
vederea ochilor săi de smarald fu ca un balsam. 

- Poftim? întrebă Amarantha, aplecându-se înainte. 

- Am venit să-l revendic pe Tamlin, Marele Lord al Regatului 
Primăverii. 

O bolboroseală se răspândi printre curteni. Amarantha îşi lăsă 
însă capul pe spate și râse — râsul ei era asemănător croncănitului 
unui corb. 

Marea Zână se întoarse către Tamlin şi zâmbi răutăcios. 

- Cu siguranţă ai fost ocupat în toți aceşti ani. Au început să-ți 
placă oamenii, nu-i aşa? 

El tăcu, impasibil. Ce îi făcuse? Nu se mişcă - atunci, înseamnă 
că blestemul ei funcționase. Ajunsesem prea târziu. Îl dezamăgisem, 
îl condamnasem. 

- Totuşi, zise Amarantha încet. 

Simţeam cum Attorul și toţi cei de la curte se adunau în spa- 
tele meu. 

- Îmi dă de gândit — dacă ai luat o singură fată, de vreme ce ţi-a 
ucis santinela... 

Ochii îi sclipiră. 

- O, eşti delicios. M-ai lăsat s-o torturez pe acea fată nevinovată, 
pentru ca aceasta să fie în siguranță? Drăguţule! Chiar ai reușit să 
faci un vierme uman să te iubească. Minunat. 

Bătu din palme, iar Tamlin abia reuși să nu o privească — singura 
reacție pe care am văzut-o din partea lui. 

Torturată. O torturase... 

- Lasă-l să plece, am spus eu, încercând să par calmă. 

Amarantha râse din nou. 

- Omule, dă-mi un singur motiv pentru care nu ar trebui să te 
distrug pe loc. 

Avea dinţii foarte albi şi drepţi, aproape strălucitori. 

Sângele începu să-mi curgă mai repede prin vene, dar eu mi-am 
ținut capul sus şi i-am zis: 

- L-ai păcălit — este constrâns pe nedrept. 

Tamlin înlemnise. 

Amarantha făcu un zgomot cu limba şi îşi privi una din mâinile 
ei subțiri şi albe -— îşi privi inelul de pe degetul arătător. Un inel a 
cărui montură semăna cu... cu un ochi omenesc, încastrat într-un 
cristal, am observat eu când îşi cobori mâna. Aş fi putut să jur că se 
răsucea înăuntru. 

- Voi, fiarele umane, sunteți lipsite de creativitate. Ne-am petre- 
cut ani de zile învățându-vă poezii şi cum să vă exprimaţi elegant şi 
asta e tot ce poți să-mi spui? Ar trebui să-ți smulg limba, pentru că 
nu ştii cum să vorbeşti. 

Mi-am încleştat dinţii. 

- Dar sunt curioasă să aflu ce discurs îmi vei ţine când vei vedea 
ce ar fi trebuit să fii? 

Când Amarantha îmi arătă ceva din spatele meu și hidosul inel 
cu ochi chiar privi în acea direcție, m-am încruntat şi m-am întors. 

Țintuit pe peretele peşterii enorme, am văzut cadavrul mutilat al 
unei tinere. Pe alocuri, pielea îi era arsă, degetele îndoite în unghiuri 
ciudate şi linii roşii şi țipătoare îi traversau corpul. Abia o auzeam 
pe Amarantha din cauza hohotelor. 

- Probabil că ar fi trebuit să ascult când mi-a zis că nu l-a mai 
văzut niciodată pe Tamlin, cugetă Amarantha. Sau când a insistat 
asupra faptului că nu a ucis niciodată un spiriduș, că nu a vânat 
nicio zi în viaţa ei. Cu toate că țipetele ei au fost încântătoare. De 
mult nu am mai auzit o muzică atât de frumoasă. 

Îmi adresă direct următoarele cuvinte: 

- Ar trebui să îți mulțumesc pentru că i-ai spus lui Rhysand cum 
o cheamă, în loc să îi spui numele tău. 

Clare Beddor. 

Aici o aduseseră, asta îi făcuseră după ce-i arseseră de vie familia, 
în propria lor casă. Asta îi făcusem eu, spunându-i lui Rhysand cum 
o chema, pentru a-mi proteja familia. 

Măruntaiele mi se răsuciră; m-am străduit din răsputeri să nu 
vărs pe pietre. 

Attorul îşi înfipse ghearele în umerii mei, forțându-mă să o 
confrunt pe Amarantha, care încă îmi zâmbea ca o şerpoaică. La fel 
de bine aș fi putut să o omor pe Clare. Îmi salvasem viaţa, condam- 
nând-o pe a ei. Acel cadavru putrezit de pe perete ar fi trebuit să fie 
al meu. 

Al meu. 

- Vino, scumpo, spuse Amarantha. Ce ai de spus în legătură 
cu asta? 

Voiam să-i spun că merita să ardă în iad pentru vecie, dar, chiar 
şi când am privit în gol spre Tamlin, nu am văzut decât trupul țin- 
tuit al lui Clare. El le permisese să o ucidă astfel pe Clare pentru ca 
ei să nu afle că eram încă în viață. Ochii mă usturară, în vreme ce 
simţeam cum îmi arde gâtlejul. 

- Încă mai vrei să revendici persoana care ar face aşa ceva unei 
fiinţe nevinovate? întrebă Amarantha blând, consolator. 

Am privit-o în ochi. Nu puteam permite ca moartea lui Clare să 
fi fost în zadar. Nu aveam de gând să renunţ fără să mă lupt. 

- Da, i-am răspuns. Da, vreau. 

Îşi ridică buza superioară, dezvăluindu-și caninii foarte ascuțiți. 
Şi, când am privit în ochii ei negri, mi-am dat seama că urma să mor. 

Amarantha se lăsă însă pe spate în tronul ei şi își încrucișă 
picioarele. 

- Ei bine, Tamlin, spuse ea, atingându-i braţul ca şi cum ar fi 
fost stăpâna lui. Nu cred că te-ai așteptat vreodată ca aceasta să 
apară aici. 

Îşi flutură mâna spre mine. Murmurul râsetelor celor adunaţi în 
jurul meu răsună, lovindu-mă ca o piatră. 

- Tu ce ai de spus, Mare Lord? 

Am privit chipul celui pe care îl iubeam atât de mult, dar urmă- 
toarele lui cuvinte aproape că mă făcură să îngenunchez. 

- Nu am mai văzut-o până acum. Probabil cineva i-a jucat o 
festă. Poate Rhysand. 

Încă încerca să mă protejeze, chiar şi acum, chiar şi aici. 

- O, nici măcar nu ştii să minți. 

Amarantha își înclină capul. 

- Oare, oare tu, în ciuda cuvintelor pe care le-ai rostit cu mulți 
ani în urmă, simți ceva pentru această ființă? O fată care îi urăște 
din toată inima pe cei ca noi a reușit să se îndrăgostească de un spi- 
riduş. Şi spiriduşul al cărui tată a măcelărit cândva mulțimile de 
oameni, alături de mine, chiar s-a îndrăgostit de ea? 

Râse iar, ca o cioară. 

- O, e prea de tot — prea distractiv! 

Pipăi degetul agăţat de lanţ şi se uită la ochiul din inel. 

— Cred că dacă ar putea cineva să aprecieze momentul, se adresă 
ea inelului, acela eşti tu, Jurian. 

Zâmbi frumos. 

- Totuşi, e păcat că târfa ta umană nu s-a deranjat să te salveze. 

Jurian - acela era ochiul lui; al lui era osul degetului. Am sim- 
tit groaza în stomac. Cumva, cu ajutorul vreunei puteri sau al vre- 
unui lucru necurat, ea îi păstra încă sufletul și conștiința în inel, în 
acel os. 

Tamlin continuă să mă privească fără să mă recunoască, lipsit de 
sentimente. Poate că Amarantha folosise aceeaşi putere pentru a-l 
vrăji; poate că îi furase toate amintirile. 

Regina îşi curăță unghiile. 

- Lucrurile au fost extrem de plictisitoare de când Clare a decis 
să moară cât se afla în grija mea. Să te ucid pe loc ar fi neintere- 
sant, omule. 

Îmi aruncă o privire, apoi îşi văzu iar de unghiile ei, de inelul de 
pe deget. 

- Totuşi, destinul stârneşte viața în feluri ciudate. Poate că draga 
mea Clare a trebuit să moară pentru ca eu să mă distrez cu adevărat 
pe seama ta. 

Când stomacul mi se înmuie, am tremurat, neputând să mă abțin. 

- Ai venit să îl iei pe Tamlin, spuse Amarantha. Nu era o între- 
bare, ci o provocare. Ei bine, din întâmplare, tăcerea lui ursuză mă 
plictiseşte până la lacrimi. Am fost îngrijorată când nu a clipit cât 
timp m-am jucat cu draga de Clare, când nici măcar nu și-a arătat 
acele gheare minunate... Îţi voi propune un târg, omule, zise ea, iar 
eu, în mintea mea, am auzit sunetul de avertizare al unor clopoței. 

„Doar dacă viaţa ta depinde de asta“, îmi spusese Alis. 

- La alegerea mea, vei îndeplini trei sarcini - trei sarcini ca să do- 
vedeşti cât de profundă îţi e dragostea şi loialitatea umană, iar Tamlin 
va fi al tău. Doar trei provocări mărunte, ca să-ți dovedeşti devo- 
tamentul; ca să ne arăţi mie și dragului de Jurian că neamul vostru 
poate să iubească sincer, şi îl vei putea avea pe Marele tău Lord. 

Se întoarse către Tamlin și zise: 

- Consideră că îţi fac o favoare, Mare Lord - aceste javre ome- 
neşti ne pot face să fim atât de orbiţi de dorință, încât ne pierdem 
judecata. E mai bine pentru tine să-i vezi acum adevărata faţă. 

- Vreau să-i dezlegi și blestemul, m-am trezit eu spunând. 

Ea ridică o sprânceană, zâmbind mai larg și arătându-și prea 
mult dinţii albi. 

- Voi duce la bun sfârșit toate cele trei sarcini, blestemul lui va fi 
ridicat, iar noi - şi toți curtenii lui — vom putea pleca de aici, am 
adăugat. 

Alis îmi spusese că magia era precisă, așa îi păcălise Amarantha. 
Nu aveam de gând să fiu înfrântă doar pentru că nu specificasem 
anumite lucruri. 

- Desigur, toarse Amarantha. Şi, dacă nu te superi, voi mai pre- 
ciza ceva, doar ca să văd dacă eşti demnă de unul de-al nostru, dacă 
eşti destul de deşteaptă încât să-l meriți. 

Când ochiul lui Jurian se roti sălbatic, ea ţâţâi, iar acesta se opri. 

- Îi voi oferi o cale de scăpare, fato, continuă ea. În momentul 
în care vei îndeplini toate sarcinile, sau când nu vei mai putea su- 
porta, va trebui să răspunzi unei întrebări. 

Din cauza sângelui care mi se urcase la cap, abia o auzeam. 

- Unei ghicitori. Îmi dai răspunsul ghicitorii, iar blestemul se va 
risipi. Într-o clipă. Va fi liber, fără să fiu nevoită să ridic măcar un 
deget. Îmi dai răspunsul corect, iar el e al tău. Poţi să-mi răspunzi 
când vrei tu, dar, dacă greşeşti... 

Făcu un semn cu mâna, iar eu am ştiut, fără să trebuiască să mă 
întorc, că mi-o arăta pe Clare. 

- Şi dacă nu reuşesc să îndeplinesc sarcinile? am întrebat eu, mai 
îndrăzneață decât mă simţeam. 

I-am răstălmăcit cuvintele, căutând capcane și lacune în modul 
în care le formulase. Dar totul părea în regulă. 

Zâmbetul îi deveni aproape grotesc, iar ea mângâie cu degetul 
mare partea superioară a inelului. 

- Dacă nu reuşeşti să duci până la capăt o sarcină, nu va mai ră- 
mâne nicio bucată din tine cu care să mă joc. 

Am simţit un fior pe şira spinării. Alis mă avertizase - mă aver- 
tizase să nu închei niciun târg. Amarantha m-ar fi omorât însă pe 
loc, dacă aş fi refuzat-o. 

- Care este natura acestor sarcini? 

- O, dacă ți-aş destăinui, aş răpi toată distracţia. Dar îţi spun că 
vei avea de îndeplinit o sarcină în fiecare lună - când va fi lună plină. 

- Şi ce voi face între timp? 

Am îndrăznit să-l privesc pe Tamlin. Auriul din ochii lui strălu- 
cea mai intens decât îmi aminteam. 

- Între timp, răspunse Amarantha cam tăios, fie vei rămâne în 
celula ta, fie vei face tot ce-ţi voi mai cere în plus. 

- Dacă mă vei ține mereu ocupată, nu voi fi dezavantajată? 

Ştiam că îşi pierdea interesul, că nu se așteptase să îi pun atât de 
multe întrebări. Trebuia însă să încerc să obţin nişte informaţii. 

- Vor fi doar simple treburi casnice. Mi se pare normal să îţi poți 
câştiga existenţa. 

Aş fi putut să o strâng de gât pentru asta, dar am încuviințat. 
Când spuse: „Atunci, ne-am înțeles“, m-am întrebat dacă nu cumva 
făcusem o prostie. 

Ştiam că aştepta să încuviințez, la rândul meu, dar trebuia să 
mă asigur. 

- Dacă voi îndeplini cele trei sarcini sau dacă voi răspunde 
corect la ghicitoare, vei face tot ce îţi voi cere? 

- Desigur, răspunse Amarantha. Eşti de acord? 

Când Tamlin mă privi, groaznic de palid, ochii lui se măriră 
aproape imperceptibil. 

Fie acceptam târgul, fie moartea - o moarte lentă și crudă, ca a 
lui Clare. 

Attorul şuieră în spatele meu, avertizându-mă să răspund. Nu 
credeam în destin sau în zei — şi nu aveam de ales, deoarece, chiar 
în momentul în care m-am uitat în ochii lui Tamlin, care stătea lân- 
gă Amarantha în calitate de sclav al ei sau mai rău, l-am iubit cu 
înverșunare, din toată inima. Pentru că, atunci când ochii i se mări- 
seră, am ştiut că încă mă iubea. 

Doar atât îmi rămăsese, fărâma de speranță neghioabă că aș fi 
putut câștiga - că aș fi reuşit să păcălesc şi să înving o Regină a 
Zânelor la fel de străveche precum pietrele de sub mine. 

- Ei, bine? îmi ceru Amarantha să-i vorbesc. 

În spatele meu, l-am simţit pe Attor pregătindu-se să se năpus- 
tească, să mă bată, la nevoie, până ce i-aș fi dat un răspuns. Ea îi pă- 
călise pe toți, dar eu nu supraviețuisem degeaba sărăciei şi anilor 

petrecuţi în pădure. Cea mai bună șansă a mea consta în a nu-i 
dezvălui nimic despre mine sau ce ştiam. Ce era regatul ei, dacă nu 
o altă pădure, un alt teren de vânătoare? 

L-am privit pe Tamlin pentru o ultimă dată înainte de a spune: 
„Sunt de-acord“. 

Amarantha îmi aruncă un zâmbet oribil şi uşor, iar magia sfârâi 
în aerul dintre noi când pocni din degete. Se cuibări din nou în tro- 
nul ei. 

- Oferiţi-i o întâmpinare demnă de sala mea, se adresă ea cuiva 
din spatele meu. 

Şuieratul Attorului fu singurul avertisment când ceva tare ca 
piatra mă lovi în falcă. 

Uimită de durere, am fost aruncată în partea laterală a tronului, 
însă o altă lovitură brutală în față mă aștepta. Osul se sfărâmă - 
oasele mele. Picioarele mi se răsuciră sub mine, iar pielea Attorului 
îmi zgârie obrazul când mă lovi încă o dată. Am ricoşat şi mai de- 
parte, dar am întâlnit pumnul altcuiva - al unui spiriduş diform şi 
neînsemnat, al cărui chip nu am reuşit să-l zăresc. Era de parcă aş fi 
fost pocnită cu o cărămidă. Poc, trosc. Cred că erau trei la număr, iar 
eu eram sacul lor de box - dat mai departe lovitură cu lovitură, în 
vreme ce oasele mele țipau de durere. Poate că şi eu urlam de durere. 

Gustul metalic al sângelui care ţâşni îmi umplu gura înainte să nu 
mai ştiu de mine. 


CAPITOLUL 
55 


SA 


Simţurile îmi reveniră încet, unul mai dureros decât celălalt. Mai 
întâi, am auzit sunetul apei curgătoare, apoi ecoul pierdut al unor 
paşi greoi. Un gust persistent de cupru îmi umplea gura - era sânge. 
Pe lângă respiraţia şuierătoare a ceea ce trebuie că erau nările mele 
înfundate, mirosul puternic de pământ şi mucegai inunda aerul 
umed și rece. Fire ascuţite de fân îmi înțepau obrazul. Cu o mișcare 
teribil de dureroasă, am cercetat cu limba marginile unei buze cră- 
pate. Clipind, am deschis ochii, dar am reușit doar să-i măresc pu- 
ţin — erau umflaţi. Ceea ce se arătă în faţa ochilor mei, netăgăduit de 
învinețiți, nu îmi ridică prea mult moralul. 

Mă găseam într-o celulă de închisoare. Armele îmi dispăruseră, 
iar singura sursă de lumină erau torţele aflate dincolo de uşă. 
Amarantha îmi spusese că aveam să-mi petrec timpul într-o celulă, 
dar, în momentul în care m-am ridicat, atât de amețită încât aproape 
că am leşinat din nou, inima îmi bătu mai tare. O temniță. Am exa- 
minat razele oblice care se strecurau printre crăpăturile dintre ușă 
şi perete şi care îmi atingeau uşor faţa. 

Mă durea - mă durea mai mult decât orice altceva îndurasem 
vreodată. Când mi-am atins nasul cu degetele şi am simţit cum sân- 
gele îmi curgea din nări, m-am abținut să nu plâng. Era rupt. Rupt. 

Dacă maxilarul nu m-ar fi durut atât de groaznic, mi-aş fi încleş- 
tat dinţii. 

Nu puteam să mă las cuprinsă de panică. Nu, trebuia să-mi con- 
trolez lacrimile, trebuia să gândesc limpede. Trebuia să-mi studiez 
rănile cât mai bine posibil şi apoi să-mi dau seama ce urma să fac. 
Probabil că mi-aş fi putut folosi cămașa pentru a mă bandaja - 
poate că, la un moment dat, aveau să-mi dea apă, să-mi spăl rănile. 
Respirând cu greu, mi-am cercetat restul chipului. Maxilarul nu era 
rupt şi, cu toate că aveam ochii umflaţi şi buza crăpată, cel mai vătă- 
mat era nasul. 

Controlându-mi respirația, mi-am ţinut genunchii strânşi la 
piept. Încălcasem una dintre regulile lui Alis. Totuşi, nu avusesem 
de ales. Văzându-l pe Tamlin stând lângă Amarantha... 

Maxilarul îmi protestă, dar eu am scrâșnit din dinți oricum. Luna 
era plină - trecuse o jumătate de lună de când părăsisem casa tatălui 
meu. Câtă vreme stătusem aici, inconștientă? Nu eram îndeajuns de 
nesăbuită încât să cred că timpul avea să mă pregătească pentru 
prima sarcină a Amaranthei. 

Nu mi-am permis să-mi imaginez la ce avea de gând să mă su- 
pună. Era suficient să ştiu că se aştepta să mor - că nu ar mai fi 
rămas prea mult din mine, ca să mă tortureze. 

Mi-am strâns picioarele mai tare, ca să nu-mi mai tremure mâi- 
nile. Undeva - nu prea departe - începură tipetele. Un behăit ascuţit 
şi sfâşietor, accentuat de strigăte asurzitoare, mă făcu să-mi simt fie- 
rea arzându-mi gâtul. Confruntată cu prima sarcină a Amaranthei, şi 
eu aș fi putut striga aşa. 

Un bici lovi, iar țipătul continuă, neoprindu-se pentru a mai res- 
pira. Probabil că şi Clare strigase aşa. La fel de bine aş fi putut să o 
torturez eu. Ce obținuse cu toate acestea - cu toți spiriduşii care îi 
doreau sângele şi nefericirea? O meritam - meritam orice durere şi 
suferință — chiar dacă numai pentru ceea ce îndurase ea. Însă... 
aveam să fac dreptate. Cumva. 

Probabil că am ațipit pentru că, la un moment dat, m-am trezit 
pe pragul uşii celulei mele, sprijinită de piatră. Uitând de durerea 
care îmi cuprindea chipul, m-am târât înapoi, ca să mă ascund în 
umbra celui mai apropiat colț. Cineva se strecură în celulă şi trase 
repede uşa, lăsând-o ușor întredeschisă. 

— Feyre? 

Am încercat să mă ridic, dar picioarele îmi tremurau atât de 
tare, încât nu m-am putut.mişca. 

- Lucien? am respirat eu, iar fânul fâșâi când el se așeză pe pă- 
mânt, lângă mine. 

- Pe toţi dracii, te simţi bine? 

- Faţa mea... 

O lumină slabă scânteia lângă capul său și, când i-am zărit ochii, 
cel din metal se micşoră. Şuieră: 

- Ţi-ai pierdut minţile? Ce faci aici? 

M-am împotrivit lacrimilor - oricum, erau inutile. 

- M-am întors la conac... Alis mi-a spus... mi-a spus despre bles- 
tem şi nu am putut să o las pe Amarantha... 

- Feyre, nu ar fi trebuit să vii, spuse el tăios. Nu trebuia să fii aici. 
Nu înţelegi ce a sacrificat el, ca să te elibereze? Cum de ai putut să fii 
atât de nebună? 

- Ei bine, acum sunt aici! am rostit eu, mai tare decât ar fi tre- 
buit. Sunt aici şi situația rămâne neschimbată, așa că nu te obosi 
să-mi spui cât sunt de slabă și de proastă! Cunosc şi eu toate aceste 
lucruri... 

Am vrut să-mi acopăr fața cu mâinile, dar mă durea prea mult. 

- Eu doar... Trebuia să-i spun că îl iubesc. Să văd dacă nu este 
prea târziu. 

Lucien se sprijini pe călcâie. 

- Aşadar, ştii totul. 

Am reușit să dau din cap, fără să leşin din cauza durerii. Probabil 
că se vedea că sufeream, deoarece el tresări. 

- Ei bine, cel puţin nu mai trebuie să te minţim. Hai să te curăț 
puţin. 

- Cred că am nasul rupt. În rest, sunt bine. 

Rostind aceste cuvinte, m-am uitat în jurul lui, să văd apa sau 
bandajele - nu erau acolo. Atunci, avea să facă o vrajă. 

Lucien privi peste umăr, cercetând uşa. 

- Gărzile erau bete, dar vor fi înlocuite curând, spuse el, apoi îmi 
studie nasul. 

Lăsându-l să mi-l atingă uşor, ne-am îmbrățișat. Chiar şi atinge- 
rea gentilă a degetelor sale mă săgeta cu o durere cruntă. 

- Înainte să-l vindec, va trebui să-l îndrept. 

Mi-am învins panica oarbă. 

- Fă-o. Acum. 

Înainte să mă las cuprinsă de laşitate şi să-i spun să-și ia gândul. 
El ezită. 

- Acum, am gâfâit eu. 

Prea rapid ca să-l urmăresc, îmi cuprinse nasul cu degetele. Du- 
rerea mă pătrunse şi, înainte să leşin, urechile şi capul îmi bubuiră 
din cauza unui trosnet. 

Când mi-am revenit, am reuşit să-mi deschid complet ambii ochi, 
nasul îmi era curat şi nu zvâcnea, iar agonia nu-mi mai schimonosea 
chipul. Lucien era ghemuit deasupra mea, încruntat. 

- Nu am putut să te vindec în totalitate — şi-ar da seama că te-a 
ajutat cineva. Încă mai ai vânătăi şi un ochi vânăt hidos, dar... toate 
umflăturile au dispărut. 

- Şi nasul meu? am întrebat eu, pipăindu-l înainte ca el să-mi 
răspundă. 

- E la locul lui — la fel de obraznic şi de drăguţ ca înainte. 

Îmi zâmbi. Gestul familiar îmi făcu pieptul să se strângă până în 
pragul durerii. 

- Am crezut că ţi-a luat cea mai mare parte a puterii, am reuşit 
să spun. 

În timpul petrecut la conac, nu prea îl văzusem făcând vrăji. 

Dădu din cap spre luminița care plutea peste umărul său. 

- Mi-a dat înapoi o parte - ca să-l amăgesc pe Tamlin să-i ac- 
cepte oferta, dar el încă o refuză. 

Îşi îndreptă bărbia spre chipul meu vindecat. 

- Ştiam că trebuie să iasă ceva bun din faptul că am venit aici. 

- Deci, şi tu eşti ținut captiv la Poalele Muntelui? 

Încuviință sumbru, printr-un gest al capului. 

- Acum, i-a chemat la ea pe toți Marii Lorzi — nici cei care i-au 
jurat credință nu pot pleca până când... până când nu treci de toate 
probele. 

Probabil că voia să spună până când muream. 

- Inelul acela, am zis eu. Este... chiar este ochiul lui Jurian? 

Lucien se retrase. 

- Da. Aşadar, ştii totul, cu adevărat? 

- Alis nu mi-a povestit ce s-a întâmplat după confruntarea din- 
tre Jurian şi Amarantha. 

- Au distrus un întreg câmp de luptă, folosindu-i pe soldaţi drept 
scuturi, până când aproape toți au murit. Jurian a primit în dar o 
vrajă de protecție împotriva ei, dar, odată intraţi în luptă pe cont 
propriu... Doar câteva minute i-au fost necesare pentru a-l înfrânge. 
Apoi, l-a târât înapoi în tabăra ei şi au trecut săptămâni - săptă- 
mâni — de tortură, până când l-a omorât. A refuzat să meargă să-l 
ajute pe Regele ținutului Hybern - din această cauză, a rămas fără 
armate și a pierdut Războiul; până când nu l-a ucis pe Jurian, a re- 
fuzat totul. I-a păstrat doar osul degetului şi ochiul. Clythia i-a pro- 
mis că nu va muri niciodată — și, câtă vreme Amarantha îi păstrează 
ochiul cu ajutorul magiei sale, sufletul şi conştiinţa lui vor fi legate 
de acesta; Jurian va rămâne prizonier şi va vedea prin el. O pedeapsă 
potrivită pentru fapta sa, dar - Lucien atinse uşor locul în care pro- 
priul ochi îi lipsea - mă bucur că nu m-a supus și pe mine unui 
astfel de tratament. Se pare că e obsedată de astfel de lucruri. 

M-am cutremurat. O femeie care vâna - era ceva mai mult decât 
o ființă crudă și nemuritoare care vâna și aduna trofee din cuceririle 
ei şi de la victimele sale, ca să se bucure de ele de-a lungul veacurilor. 
Furia, disperarea şi groaza pe care Jurian trebuia să le îndure în 
fiecare zi, pentru vecie... Poate că o făcuse pe bună dreptate, dar era 
o pedeapsă mai înfiorătoare decât orice mi-aş fi putut imagina. Nu 
m-am mai gândit la asta. 

- Tamlin e... 

- Este... 

Lucien se ridică în picioare, din cauza unui sunet pe care urechile 
mele de om nu îl auzeau. 

- Gărzile sunt pe cale să facă schimb de ture și se îndreaptă în 
această direcție. Încearcă să rămâi în viață, bine? Am deja o listă 
lungă cu spiriduşii pe care trebuie să îi omor - nu trebuie să mai 
adaug alţii, chiar dacă doar de dragul lui Tamlin. 

Care, în mod sigur, era motivul venirii sale aici. Lucien dispăru - 
dispăru, pur şi simplu, în lumina slabă. O clipă mai târziu, un ochi 
gălbui cu o tentă roşiatică apăru în dreptul vizorului ușii, îmi aruncă 
o priviră urâtă şi se îndepărtă. 


e 3 


Am tot aţipit şi m-am trezit vreme de câteva ceasuri sau chiar 
zile. Îmi dădură trei mese mizerabile, constau în pâine mucegăită 
şi apă, la un interval de timp neregulat, din câte mi-am putut da 
seama. Tot ce ştiam era că, atunci când uşa celulei se deschidea, 
foamea necruțătoare nu mai conta și că ar fi fost înțelept din partea 
mea să nu mă lupt cu spiridușii îndesaţi și cu piele roșie care mă 
târau în sala tronului. Am marcat drumul, fiind atentă la detaliile de 
pe hol - la crăpăturile interesante din pereţi, la modelul tapiseriilor, 
la o cotitură ciudată — la orice mi-ar fi amintit de ieșirea din temnițe. 

De această dată, am observat mai multe lucruri în camera tro- 
nului Amaranthei, luând aminte la ieşiri. Deoarece ne aflam în 
subteran, nu erau ferestre. Muntele pe care îl văzusem înfățișat pe 
acea hartă de la conac se afla în inima ținutului — departe de Regatul 
Primăverii şi încă și mai departe de zid. Dacă aş fi evadat împreună 
cu Tamlin, cea mai bună soluţie ar fi fost să fug spre peştera din 
adâncul muntelui. 

În depărtare, de-a lungul unui perete, o mulțime de spiriduşi 
stăteau în picioare. Deasupra capetelor lor, am zărit arcada unei uși. 
Când am trecut pe lângă corpul lui Clare, aflat în stare de putrefacție, 
am încercat să nu ridic privirea şi, în schimb, m-am concentrat asu- 
pra celor de la curte. Toată lumea era îmbrăcată cu haine somptuoase 
şi colorate -— toți păreau curați și bine hrăniți. Printre aceştia, se 
aflau şi spiriduşi care purtau măști. Din Regatul Primăverii. Dacă aş 
fi avut vreo şansă să-mi găsesc aliaţi, ar fi fost ei. 

Am cercetat rapid mulțimea ca să-l văd pe Lucien, dar nu l-am 
găsit până când nu am fost aruncată la picioarele podiumului. 
Amarantha purta o rochie cu rubine, atrăgând atenţia asupra pă- 
rului ei arămiu şi a buzelor care, atunci când mi-am ridicat privirea 
spre ea, se curbară într-un zâmbet. 

Regina Zână vorbi: 

- Arăţi groaznic, indiscutabil, spuse ea şi se întoarse către Tamlin, 
care era lângă ea. 

Chipul lui înfățișa o expresie rece. 

- Nu ai spune că situaţia ei s-a înrăutățit? 

El nu răspunse; nici măcar nu se uită în direcția mea. 

- Ştii, medită Amarantha, rezemându-se de un braţ al tronului 
său, noaptea trecută nu am putut să dorm şi, în această dimineaţă, 
mi-am dat seama de ce. 

Mă privi din cap până-n picioare. 

- Nu ştiu cum te numești. Dacă noi două vom fi prietene foarte 
apropiate în următoarele trei luni, ar trebui să ştiu cum te cheamă... 
nu-i aşa? 

M-am abținut să încuviinţez. Avea ceva fermecător şi ademeni- 
tor — o parte din mine începu să înţeleagă de ce Marii Lorzi ajunse- 
seră să-i fie sclavi, de ce îi crezuseră minciunile. Pentru asta, o uram. 

Pentru că nu i-am răspuns, Amarantha se încruntă. 

- Vino, acum, animăluțul meu de companie. Îmi ştii numele — 
nu ar fi corect să-l știu și eu pe al tău? 

În dreapta mea, ceva se mișcă, iar eu m-am încordat când Attorul 
apăru prin mulțimea dată la o parte, rânjind spre mine, arătându-şi 
nenumăratele rânduri de dinţi. 

- La urma urmei - Amarantha îşi flutură elegant o mână în spa- 
tiul din spatele meu, spre carcasa din cristal în care se afla ochiul lui 
Jurian şi care capta lumina - ai aflat deja ce se întâmplă dacă-mi 
spui nume false. 

Un nor negru mă învălui când i-am simțit trupul lui Clare, piro- 
nit în peretele din spatele meu. 

- Rhysand, spuse Amarantha - netrebuind să ridice tonul pen- 
tru a-l chema. 

Auzind sunetul acelor pași uşori, ca de plimbare, care veneau 
din spate, inima îmi deveni grea ca plumbul. Se opriră când ajunseră 
lângă mine - mult prea aproape, după părerea mea. 

Cu coada ochiului, l-am studiat pe Marele Lord al Regatului 
Nopţii făcând o plecăciune. Noaptea încă părea să fluture asupra 
lui, ca o mantie aproape invizibilă. 

Amarantha îşi ridică sprâncenele. 

- Aceasta e fata pe care ai văzut-o pe moşia lui Tamlin? 

Înainte de a mă privi, îşi scutură tunica neagră de praful invizibil. 
În ochii lui de culoare violet se citeau plictisul şi disprețul. 

— Cred că da. 

- Dar mi-ai spus sau nu că ea era fata pe care ai văzut-o? întrebă 
Amarantha, al cărei ton se ascuţi când arătă spre Clare. 

El îşi băgă mâinile în buzunare. 

- Pentru mine, toți oamenii arată la fel. 

Amarantha îi zâmbi dulce. 

— Şi cum rămâne cu zânele? 

Rhysand se înclină din nou, atât de uşor, încât păru că dansează. 

- Într-o mare de feţe lumești, chipul tău e o operă de artă. 

Dacă nu m-aş fi aflat în bătălia dintre viaţă şi moarte, aș fi râs 
zgomotos. 

„Toţi oamenii arată la fel“... Nu l-am crezut nicio secundă. 
Rhysand ştia exact cum arătam - mă recunoscuse în acea zi, la 
conac. Când Amarantha îşi îndreptă din nou atenţia asupra mea, 
m-am ascuns în spatele indiferenței. 

- Care e numele ei? îl întrebă ea pe Rhysand. 

- De unde să ştiu? M-a minţit. 

Pentru el, faptul că se juca uneori cu Amarantha era fie o glumă - 
cam ca tragerea în țeapă a unui cap în grădina lui Tamlin - fie... doar 
îi făcea avansuri. 

Mi-am adunat curajul în fața acelor gânduri chinuitoare, în fața 
următoarei porunci pe care eram sigură că avea să o dea. Cu toate 
acestea, am tăcut. M-am rugat ca Nesta să le fi angajat pe acele is- 
coade şi gărzi - m-am rugat să-l fi convins pe tata să-şi ia toate mă- 
surile de precauţie necesare. 

- Fato, dacă îţi plac jocurile, atunci presupun că putem face asta 
şi la modul distractiv, spuse Amarantha. 

Pocnind din degete, îi făcu semn Attorului, care intră în mulțime 
şi apucă pe cineva. Părul roșcat străluci, iar eu m-am cutremurat 
când acesta îl îmbrânci brusc pe Lucien înainte, ținându-l de gulerul 
tunicii sale verzi. Nu. Nu! 

Lucien îl insultă pe Attor, dar nu putu să facă nimic în fața acelor 
unghii ca nişte cuie, care îl forțară să îngenuncheze. Creatura zâmbi, 
dându-i drumul tunicii, dar rămase în apropiere. 

Amarantha arătă însă cu degetul în direcția lui Rhysand. Marele 
Lord al Regatului Nopţii îşi ridică sprâncenele îngrijite. 

- Controlează-i mintea, porunci ea. 

Inima îmi stătu în loc. Lucien era încă nemişcat, sudoarea stră- 
lucindu-i pe gât în momentul în care Rhysand îşi înclină capul în 
fața reginei şi îl confruntă. 

În spatele lor, înaintară patru Mari Spiridușşi, făcându-și loc în 
faţa mulţimii. Tonifiați şi musculoşi, unii dintre ei arătând ca nişte răz- 
boinici pregătiți să păşească pe câmpul de luptă, alții, ca niște curteni 
drăguți, îl priviră pe Lucien şi rânjiră. Cei patru fii care îi mai rămă- 
seseră Marelui Lord al Regatului Toamnei. 

- Numele ei, Emisare? îl întrebă Amarantha pe Lucien, dar acesta 
nu făcu decât să-l privească pe Tamlin, înainte de a închide ochii și 
de a-și îndrepta umerii. 

Rhysand începu să zâmbească uşor, iar eu m-am cutremurat adu- 
cându-mi aminte cum simțisem acele gheare invizibile, care îmi con- 
trolaseră mintea. Cât de ușor i-ar fi fost să-l strivească! 

Nemiloşi și însetați de sânge, fraţii lui Lucien se ascunseră în 
marginile mulțimii — pe chipurile lor frumoase nu se citeau nici re- 
muşcarea, nici teama. 

Amarantha oftă. 

- Lucien, am crezut că ţi-ai învățat lecţia. Deşi, de această dată, 
tăcerea te va blestema la fel de mult ca şi limba ta. 

Lucien nu deschise ochii. Era pregătit ca Rhysand să şteargă tot 
ce însemna el, să-i transforme mintea și sinele în praf. 

- Care e numele ei? îl întrebă pe Tamlin, care nu răspunse. 

Privirea îi era aţintită asupra fraților lui Lucien, de parcă ar fi 
vrut să-şi dea seama care dintre ei zâmbea mai larg. 

Amarantha zgârie brațul tronului cu un cui. 

- Lucien, presupun că fraţii tăi chipeşi îl ştiu, toarse ea. 

- Doamnă, dacă am şti, am fi primii care vi l-am zice, spuse cel 
mai înalt. 

Era zvelt, bine îmbrăcat, un nenorocit instruit la curte. Probabil 
că era cel mai în vârstă, având în vedere felul în care până și cei ce 

arătau ca nişte războinici înnăscuți îl priveau cu respect şi apre- 
ciere, şi teamă. 

Amarantha îi zâmbi meditativ şi îşi ridică mâna. Rhysand își 
înclină capul, privindu-l mai îndeaproape pe Lucien. 

Lucien înțepeni. Scoase un geamăt şi... 

- Feyre! am strigat eu. Numele meu este Feyre. 

Doar asta am putut să fac, pentru a nu cădea în genunchi când 
Amarantha încuviinţă, iar Rhysand se îndepărtă. Nici măcar nu-şi 
scosese mâinile din buzunare. 

Aşadar, poate că îi îngăduise să aibă mai multă putere decât cei- 
lalți, dacă încă mai putea face atâtea fapte rele, aflându-se în lesa ei. 
Sau poate că puterea pe care i-o furase fusese... extraordinară, dacă 
asta era considerată o rămășiță esențială. 

Lucien se chirci la pământ, tremurând. Fraţii lui se încruntară — 
cel mai mare chiar mârâi ușor spre mine, arătându-și dinții. Nu l-am 
luat în seamă. 

- Feyre, rosti Amarantha, cercetându-mi numele, gustând cele 
două silabe. Un nume vechi - din dialectele noastre de demult. Ei 
bine, Feyre, zise ea. 

Aş fi putut să plâng de uşurare pentru că nu mă întrebă de nu- 
mele de familie. 

- Ţi-am promis o ghicitoare. 

Totul deveni dens şi de nepătruns. De ce Tamlin nu făcuse nimic, 
de ce nu zisese nimic? Ce avusese Lucien de gând să spună, înainte 
de a ieşi din celula mea? 

- Feyre, rezolvă asta şi tu şi Marele tău Lord şi toţi curtenii săi 
veți putea pleca imediat, cu binecuvântarea mea. Să vedem dacă, 
într-adevăr, eşti destul de inteligentă încât să meriți să fii cu unul 
de-al nostru. 


Ochii ei întunecați străluciră, iar eu, auzind-o vorbind, mi-am 
limpezit mintea cât de mult am putut. Unii mă caută o viață în- 
treagă, dar nu mă întâlnesc, 

Pe alții îi sărut, dar mă calcă în picioare, nerecunoscători. 


Uneori, pare că-i favorizez pe cei corecţi şi deştepţi, 

Dar îi binecuvântez pe toți cei care sunt destul de curajoși încât 
să îndrăznească. 

În mare, ajutorul pe care-l ofer e blând și dulce, 

Dar, dacă sunt disprețuită, devin o fiară greu de învins. 


Pentru că, deși fiecare lovitură a mea e puternică, 
Atunci când ucid, o fac lent... 


Am clipit, iar ea repetă, zâmbind la final, elegant ca o pisică. Min- 
tea mea era un gol imens şi inutil. Să fi fost vreun fel de boală? Mama 
murise din cauza tifosului, iar vărul ei, de malarie, după ce călătorise 
în Bharat. Niciunul dintre simptome nu părea să se potrivească ghi- 
citorii... Poate că era vorba despre o persoană? 

Un val de râsete se răspândi printre cei adunaţi în spatele nostru, 
fraţii lui Lucien râzând cel mai zgomotos. Rhys mă supraveghea, 
învăluit în noapte şi zâmbind uşor. 

Răspunsul era foarte aproape - un singur răspuns şi toţi puteam 
fi liberi. Imediat, zisese ea — spre deosebire de... stai, condiţiile pro- 
belor mele fuseseră diferite față de cele ale ghicitorii? Accentuase 
cuvântul „imediat“ doar în legătură cu dezlegarea ghicitorii. Nu, nu 
puteam să mă gândesc la asta chiar acum. Trebuia să găsesc răs- 
punsul. Puteam fi toţi liberi. Liberi. 

Nu am fost însă în stare să o fac — nici măcar nu am putut să-i 
ofer o altă rezolvare. Mi-ar fi fost mai bine dacă mi-aş fi tăiat gâtul 
şi mi-aș fi pus capăt suferinţei aici, înainte să mă poată rupe în bu- 
căți. Eram o proastă - o ființă umană idioată și banală. L-am privit 
pe Tamlin. Auriul din ochii lui strălucea, însă chipul său nu trăda 
nicio emoție. 

- Gândeşte-te la ghicitoare, spuse Amarantha blând şi se uită rân- 
jind la inel - la ochiul care se rotea înăuntru. Când vei găsi răs- 
punsul, eu te voi aștepta. 

L-am privit lung pe Tamlin chiar și când am fost târâtă spre tem- 
niţe, în vreme ce mintea mea absentă încerca să dezlege ghicitoarea. 
Când mă închiseră iar în celulă, am ştiut că aveam să pierd. 


H 


Mi-am petrecut două zile în acea celulă sau, cel puțin, m-am 
gândit că trecuseră două zile, în funcție de momentele în care mi se 
aducea mâncarea, pe care începusem să le descifrez. Am mâncat 
părțile bune ale mâncării pe jumătate mucegăită şi, deşi am sperat, 
Lucian nu a mai venit să mă vadă. Ştiam că nu avea rost să-mi 
doresc să mă viziteze Tamlin. 

Nu prea aveam nimic de făcut, în afară de a mă gândi la ghici- 
toarea Amaranthei. Cu cât cugetam mai mult, cu atât nu avea niciun 
sens. Am meditat asupra diferitelor tipuri de otrăvuri şi de animale 
veninoase - şi asta nu-mi demonstră nimic, în afara prostiei mele, 
care devenea din ce în ce mai mare. Ca să nu mai spun de sentimen- 
tul care nu-mi dădea pace; acela că s-ar putea să mă fi indus în 
eroare cu această învoială, când menţionase cuvântul „imediat“, în 
legătură cu ghicitoarea. Poate că se referise la faptul că nu urma să 
ne elibereze imediat după ce mi-aș fi dus la bun sfârșit sarcinile date 
de ea. Nu - nu, eram, pur şi simplu, paranoică. Gândeam prea mult, 
însă ghicitoarea ne-ar fi putut elibera - instantaneu. Trebuia să-i 
găsesc dezlegarea. 

Deşi îmi jurasem să nu mă gândesc prea mult la probele care mă 
aşteptau, nu am pus la îndoială imaginația Amaranthei şi, adesea, 
m-am trezit transpirând şi gâfâind din cauza viselor mele neliniş- 
tite — vise în care eram prinsă într-un inel din cristal, mută pentru 
totdeauna şi obligată să fiu martora setei lor de sânge, a lumii 

nemiloase, despărțită de tot ceea ce iubisem vreodată. Amarantha 
spusese că, dacă nu îndeplineam o sarcină, nu avea să rămână îndea- 
juns de mult din mine încât să aibă cu ce să se joace — şi m-am rugat 
să nu fi minţit. Mai bine distrusă, decât să îndur soarta lui Jurian. 

Cu toate acestea, când uşa celulei se deschise şi un gardian cu 
piele roşie îmi spuse că luna plină răsărise, mă cuprinse o teamă pe 
care nu o mai simțisem niciodată. 


CAPITOLUL 
36 


Sunetele unei mulțimi agitate reverberau peste pasaj. Îmbrân- 
cindu-mă înainte, însoțitorii mei armați nu se deranjară să-și scoată 
armele. Nici măcar nu eram încătuşată. Cineva sau ceva avea să mă 
prindă şi să mă înjunghie pe loc, înainte să pot face trei paşi. 

Cacofonia de sunete, țipete și urlete nelumeşti se înrăutăți când 
culoarul se deschise în ceea ce trebuia să fie o arenă imensă. Nimeni 
nu încercase să decoreze caverna luminată cu torţe, iar eu nu mi-am 
putut da seama dacă fusese cioplită din piatră sau creată de natură. 
Podeaua era netedă şi noroioasă şi, înaintând, m-am străduit să-mi 
menţin echilibrul. 

Ceea ce mă făcu însă să îngheț fu marea de oameni care mă pri- 
veau. Nu mi-am dat seama ce strigau, dar aveam o bănuială. Chipu- 
rile nemiloase şi eterice şi rânjetele largi îmi spuseră tot ce aveam 
nevoie să ştiu; nu doar cele ale spiriduşilor de rang inferior, ci şi cele 
ale Marilor Spiriduşi, entuziasmul făcându-le feţele să pară aproape 
la fel de sălbatice ca ale fraţilor lor nepământeni. 

Am fost trasă către o platformă de lemn, ridicată peste mulțime. 
Amarantha şi Tamlin stăteau aşezaţi deasupra și, în fața acesteia... 

Când am văzut labirintul de tuneluri şi tranșee care se întindea 
de-a lungul podelei, m-am străduit să-mi țin capul cât mai sus. Cei 
din mulțime stăteau în picioare, înşiraţi lângă bănci, blocându-mi 

vederea, ca să nu zăresc ce anume se afla înăuntru în momentul în 
care am fost aruncată în genunchi în fața platformei Amaranthei. 
Noroiul pe jumătate înghețat mi se strecură în pantaloni. 

M-am ridicat, tremurând. În jurul platformei se afla un grup de 
şase bărbaţi, separați de masa mulțimii. Judecând după chipurile 
lor frumoase şi reci și după ecoul puterii care încă îi mai însoțea, am 
ştiut că erau ceilalți Mari Lorzi ai ținutului Prythian. Am privit din- 
colo de Rhysand de îndată ce i-am observat zâmbetul de felină şi 
coroana de întuneric din jurul lui. 

Amarantha trebui doar să ridice o mână și adunarea zgomo- 
toasă fu redusă la tăcere. 

Se făcu o liniște atât de adâncă, încât aproape că mi-am auzit 
bătăile inimii. 

- Ei bine, Feyre, spuse Regina Zânelor. 

Am încercat să nu mă uit la mâna pe care şi-o odihnea pe genun- 
chiul lui Tamlin, la inelul care era la fel de vulgar ca gestul în sine. 

- A sosit timpul pentru prima ta sarcină. Să vedem cât de pro- 
funde sunt sentimentele tale umane. 

Am scrâşnit din dinţi şi aproape că am lăsat-o să-i vadă. Pe faţa 
lui Tamlin nu se citea nicio emoție. 

- Mi-am luat libertatea de a afla câteva lucruri despre tine, rosti 
Amarantha tărăgănat. Ştii, așa era corect. 

Fiecare instinct şi fiecare părticică umană din mine îmi țipa să 
fug, dar am rămas neclintită și cu genunchii strânși, ca să nu cedeze. 

- Cred că îţi va plăcea această sarcină, spuse ea. 

Flutură o mână, iar Attorul păşi înainte pentru a despărți mul- 
țimea, eliberând drumul spre marginea unui şanţ. 

- Du-te. Priveşte. 

M-am supus. Şanţurile, adânci de aproximativ şase metri, erau 
alunecoase din cauza noroiului - de fapt, păreau a fi săpate în 
noroi. Privind mai departe, m-am străduitsă-mi păstrez echilibrul. 
Şanţurile formau un labirint de-a lungul întregii podele a camerei, 

iar drumul pe care îl alcătuiau nu părea să aibă vreun sens. Era 
plin de găuri şi de gropi care, fără îndoială, duceau spre tuneluri 
subterane şi... 

Nişte mâini mă împinseră din spate, iar eu am țipat din cauza 
sentimentului grețos de cădere înainte de a fi trasă brusc sus, în aer, 
de o gheară ca de piatră. Râsetele răsunară prin încăpere, în vreme 
ce eu atârnam în ghearele Attorului, ale cărui aripi puternice aco- 
pereau toată arena. Acesta sări în şanţ şi mă lăsă în picioare. 

Noroiul se împrăștie, iar eu mi-am legănat braţele, alunecând și 
clătinându-mă. Se auziră şi mai multe râsete, chiar şi când m-am 
ţinut dreaptă. 

Noroiul mirosea cumplit, dar eu am încercat să nu vomit. M-am 
întors şi am văzut platforma Amaranthei plutind acum spre mar- 
ginea șanțului. Mă privea de sus, zâmbind ca o şerpoaică. 

- Rhysand îmi spune că vânezi, zise ea, iar inima îmi stătu în loc. 

Probabil că-mi citise gândurile din nou sau... sau poate că-mi 
găsise familia şi... 

Amarantha îşi flutură degetele în direcția mea. 

- Vânează asta. 

Zânele aplaudară, iar eu am văzut scânteieri aurii între palmele 
lor fusiforme și multicolore. Puneau pariuri pe viaţa mea - pe cât 
de mult aveam să rezist, odată începută proba. 

Mi-am ridicat privirea spre Tamlin. Privirea lui de smarald era 
înghețată; i-am memorat pentru ultima dată liniile chipului, forma 
măștii sale şi nuanţa părului. 

- Eliberaţi-l, strigă Amarantha. 

Când un grilaj se deschise vuind şi o mișcare şerpuitoare rapidă şi 
zgomotoasă umplu încăperea, am tremurat până în măduva oaselor. 

Umerii mi se ridicară până spre urechi. Mulțimea se mai potoli, 
murmurând destul de liniştit încât să aud un fel de bâzâit gutural şi să 
simt vibraţiile din pământ în vreme ce acel ceva se grăbea către mine. 

Amarantha făcu un zgomot cu limba, iar eu mi-am întors rapid 
capul în direcţia ei. Ridică din sprâncene. 

- Fugi, şopti ea. 

Apoi, apăru. 

Am fugit. 

Era un vierme uriaş sau ceva ce ar fi putut să fie odată un vierme, 
dacă partea din faţă nu s-ar fi transformat într-o gură imensă, plină 
de şiruri concentrice de dinţi ascuţiţi ca lama. Se îndreptă cu viteză 
spre mine, trupul roz al acestuia crescând şi răsucindu-se cu o uşu- 
rință îngrozitoare. Aceste şanţuri erau bârlogul său. 

Şi eu eram cina. 

Alunecând şi fugind pe noroiul care mirosea urât, m-am lovit de 
partea de jos a șanțului, dorindu-mi să fi reţinut mai mult din tra- 
seul acestuia în cele câteva minute pe care le avusesem la dispoziţie, 
ştiind că drumul meu ar fi putut foarte bine să mă conducă spre o 
fundătură unde, cu siguranţă, aş fi... 

Mulțimea zbieră, acoperind zgomotele viermelui, dar eu nu am 
îndrăznit să privesc în urmă. Duhoarea pe care o emana şi care mă 
însoțea mereu îmi dădea de înţeles cât de aproape se afla. Nu am 
putut să respir ușurată când am dat peste o bifurcaţie şi am făcut 
brusc la stânga. 

Trebuia să mă distanţez pe cât de mult posibil; trebuia să găsesc 
un loc în care să întocmesc un plan, un loc în care să găsesc un 
avantaj. O altă bifurcaţie - am făcut iar la stânga. Poate că, dacă aş 
fi făcut la stânga ori de câte ori ar fi fost posibil, aş fi creat un cerc şi, 
cumva, aş fi ajuns în spatele creaturii și... 

Nu, era absurd. Ar fi trebuit să fiu de trei ori mai rapidă ca vier- 
mele și, acum, abia puteam păstra distanța. Când am făcut din nou 
stânga, m-am strecurat printr-un perete şi m-am izbit de noroiul 
lunecos. Rece, urât mirositor şi sufocant. M-am şters la ochi şi am 
văzut feţele răutăcioase ale zânelor care pluteau deasupra mea, râ- 
zând. Fugeam pentru a-mi salva viața. 

Am ajuns în dreptul unei întinderi drepte și joase a șanțului şi 
am sărit de-a lungul acesteia, concentrându-mi forţa în picioare. În 
cele din urmă, am îndrăznit să privesc înapoi, iar teama mea 

deveni sălbatică şi nimicitoare de îndată ce viermele se ivi brusc pe 
urmele mele. 

Din cauza privirii aruncate, aproape că am ratat o mică deschi- 
zătură din peretele șanțului și am renunțat la paşi valoroşi când am 
patinat pentru a mă opri şi a mă strecura prin acel spațiu. Era prea 
mic pentru vierme, dar, probabil, creatura putea să treacă prin 
noroi. Dacă nu, atunci sigur ar fi reușit, cu ajutorul dinților, dar me- 
rita să risc. 

Când am reușit să mă strecor înăuntru, o forță mă trase înapoi. 
Nu - nu o forță, ci pereţii. Crăpătura era prea mică şi, din cauza în- 
cercării mele frenetice de a pătrunde, am sfârşit prin a rămâne 
prinsă între aceştia. Cu spatele la vierme și mult prea adânc prinsă, 
nu puteam să-l văd apropiindu-se. Totuşi, mirosul... mirosul deve- 
nea mai puternic. 

Am tras şi am împins, dar noroiul era prea alunecos şi mă ţinea 
în loc. 

Mişcările furtunoase ale viermelui făcură șanțurile să se cutre- 
mure. Mai că-i simţeam respiraţia puturoasă pe trupul meu pe jumă- 
tate expus, mai că-i auzeam dinţii spintecând aerul, apropiindu-se 
din ce în ce mai mult. Nu așa. Nu se putea termina așa. 

Mi-am înfipt mâinile în noroi, răsucindu-le și distrugând totul, ca 
să reușesc să trec pe partea cealaltă. Viermele se apropia cu fiecare bă- 
taie a inimii mele, mirosul acestuia aproape copleșindu-mi simţurile. 

Am azvârlit noroiul, zvârcolindu-mă, lovind și împingând, plân- 
gând printre dinţii strânşi. „Nu aşa.“ 

Pământul se cutremură. O duhoare își făcu loc chiar pe lângă 
mine, iar aerul fierbinte îmi lovi trupul. Dinţii i se încleștară. 

Am tot săpat, apucându-mă de perete. După o lovitură, presiunea 
din jurul mijlocul meu dispăru brusc, iar eu am căzut prin crăpătură, 
lăţindu-mă pe noroi. 

Mulțimea oftă. Nu am avut timp să plâng de uşurare, deoarece 
m-am trezit într-un alt pasaj, afundându-mă și mai mult în labirint. 


Regatul Spinilor şi al Trandafirilor 365 


Din vuietul potolit şi continuu, mi-am dat seama că scăpasem de 
vierme. 

Însă nu avea sens — pasajul nu-mi oferea niciun loc în care să mă 
ascund. M-ar fi văzut înțepenită acolo, cu excepţia cazului în care 
nu reuşise să treacă, iar acum urma o altă rută pentru a apărea în 
faţa mea. 

Nu mi-am redus viteza, cu toate că ştiam că-mi pierdusem rit- 
mul tot izbindu-mă de pereţi, cu fiecare întoarcere bruscă. Și vier- 
mele trebuie să-şi fi pierdut din viteză luând acele curbe - o creatură 
atât de mare nu putea să se întoarcă fără să încetinească, indiferent 
de cât de abilă ar fi fost. 

Am riscat să privesc mulțimea. Chipurile întoarse cu totul din 
direcția mea, spre celălalt capăt al încăperii, erau crispate din cauza 
dezamăgirii. Acolo trebuie că era viermele - acolo se terminase pa- 
sajul. Nu văzuse încotro mă îndreptasem. Nu mă văzuse. 

Era orb. 

Am fost atât de surprinsă, încât nu am observat puțul enorm care 
se deschidea în fața mea, ascuns de o pantă uşoară, iar când m-am 
rostogolit înăuntru, am reușit să nu ţip. Aer, doar aer... 

M-am prăbușit în noroiul care îmi ajungea până la glezne, iar 
mulțimea strigă. Noroiul îmi atenuase căderea, dar dinţii îmi clăn- 
țăneau încă din cauza impactului. Totuşi, nu aveam nimic rupt, nimic 
nu mă durea. 

Câţiva spiriduşi mă priviră atent de deasupra gurii largi a puţu- 
lui. M-am răsucit, cercetând în jurul meu, încercând să găsesc cea 
mai rapidă cale de ieşire. Puţul dădea într-un tunel mic şi întunecat, 
dar nu aveam cum să urc — peretele era prea abrupt. 

Eram prinsă acolo. Încercând să respir, am făcut câțiva paşi în 
bezna tunelului. M-am abținut să urlu când ceva de sub piciorul 
meu se sfărâmă zgomotos. M-am clătinat înapoi, cu şezutul cuprins 
de durere. Am continuat să merg în patru labe, dar am atins cu mâna 
ceva tare şi neted, pe care l-am ridicat şi am văzut o urmă albă. 

Chiar şi cu degetele pline de noroi, cunoşteam prea bine acea 
textură. Era un os. 

Răsucindu-mă pe mâini şi pe genunchi, am pipăit pământul, 
înaintând şi mai mult în întuneric. Tot mai multe oase, de toate 
formele şi mărimile; mi-am înghițit urletul când mi-am dat seama 
ce era acest loc. Am sărit în picioare doar când am atins țeasta ne- 
tedă a unui craniu. Trebuia să ies. Acum. 

- Feyre, am auzit eu vocea îndepărtată a Amaranthei. Strici dis- 
tracţia tuturor! 

O spusese de parcă aş fi fost un partener de joc nepriceput. 

- leşi! 

Cu siguranţă nu aveam de gând să fac asta, dar îmi spusese ce 
aveam nevoie să ştiu. Viermele nu ştia unde eram - nu mă putea 
mirosi. Ca să scap, aveam la dispoziţie secunde prețioase. 

Când privirea mi se acomodă cu întunericul din hruba vierme- 
lui, movile şi mormane de oase străluciră în fața mea, grămezile 
rostogolindu-se în beznă. Aspectul ca de cretă al noroiului trebuie 
că se datora straturilor infinite de oase descompuse. Trebuia să scap 
acum, să găsesc un loc în care să mă ascund, care să nu fie o capcană 
a morții. Am ieșit din hrubă împleticindu-mă, lăsând în urmă tros- 
netele oaselor. 

Aflându-mă din nou în aerul deschis al puţului, am pipăit unul 
dintre pereţii abrupți ai acestuia. Câţiva spiriduși cu feţe verzi mă 
blestemară, dar nu i-am ascultat, încercând să escaladez peretele; am 
reușit să mă înalt vreo trei centimetri, apoi am alunecat pe podea. 
Nu puteam să ies fără o frânghie sau o scară, iar cercetarea hrubei şi 
mai departe, ca să văd dacă exista o altă cale de scăpare, nu era o 
opţiune. În mod sigur exista o altă ieşire. Bârlogul oricărui animal 
avea două ieşiri, dar nu aveam de gând să risc, pe întuneric — orbind, 
practic din cauza mea - eliminând, astfel, micul meu avantaj. 

Trebuia să ajung sus. Am încercat iar să mă cațăr pe perete. Spi- 
ridușii încă îşi murmurau nemulțumirile — și, câtă vreme nu le dădeam 
satisfacție, eram bine. M-am prins din nou de peretele noroios, 

săpând pământul moale. Căzând încă o dată la pământ, nu m-am 
ales decât cu noroi îngheţat pe sub unghii. 

Duhoarea locului mă învălui. Reprimându-mi greaţa, am încer- 
cat să urc de nenumărate ori. Acum, zânele râdeau. „Un şoarece 
într-o capcană“, spuse una dintre ele. „Ai nevoie de o scăriță?“ în- 
trebă o alta. 

O scăriță. 

M-am îndreptat repede spre grămezile de oase, apoi mi-am îm- 
pins mâna tare-tare în perete. Era ferm. Întregul loc era făcut din 
noroi bătătorit şi, dacă această creatură semăna câtuși de puţin cu 
fraţii săi mai mici şi inofensivi, puteam să presupun că duhoarea - 
şi, prin urmare, chiar noroiul — era tot ce mai rămăsese în urma 
digestiei viermelui. 

Lăsând la o parte acel fapt execrabil, am profitat de raza de spe- 
ranță şi am apucat cele mai mari şi mai puternice două oase pe care 
le-am putut găsi în grabă. Ambele erau mai lungi decât piciorul 
meu şi grele — atât de grele, încât m-am chinuit să le înfig în perete. 
Nu ştiam ce mânca de obicei creatura, dar trebuie că avea cel puțin 
mărimea unei vite. 

- Ce face? Ce pune la cale? șuieră unul dintre spiriduși. 

Am apucat un al treilea os şi l-am înfipt adânc în perete, cât de 
sus am putut ajunge. Am luat un al patrulea os, ceva mai mic şi mi 
l-am pus la centura pe care mi-am legat-o la spate. Testând cele trei 
oase cu vreo câteva smucituri zdravene, mi-am ţinut respiraţia, nu 
i-am ascultat pe spiriduşii care ciripeau şi am început să urc pe 
scară. Pe scărița mea. 

Primul os se ţinu bine, iar eu, ţinându-mă de osul care era a doua 
treaptă şi ridicându-mă, am mormăit. Tocmai mă pregăteam să pun 
şi celălalt picior pe treaptă, când îmi veni o altă idee, care mă făcu 
să mă opresc. 

Spiriduşii, aflați nu prea departe, începură să strige din nou. 

Ar fi putut să funcţioneze. Asta, dacă jucam bine. Putea, pentru 
că trebuia să funcționeze. Am sărit înapoi în noroi, iar zânele care 

mă priveau îşi exprimară confuzia, murmurând. Am scos osul de la 
centură şi, ţinându-mi brusc respiraţia, l-am rupt pe genunchi. 

O durere cruntă îmi trecu prin oase, dar am reuşit să îl rup în 
două bucăţi, cu vârfuri ascuţite. Avea să funcţioneze. 

Dacă Amarantha voia să vânez, urma să îi îndeplinesc dorința. 

Am mers până în mijlocul deschiderii puţului, am calculat dis- 
tanța și am înfipt cele două oase în pământ. M-am întors la movila 
din resturi şi, uşor şi repede, am frânt toate oasele robuste şi ascu- 
tite pe care le-am găsit. Când genunchiul mă duru prea tare ca să-l 
mai folosesc, am rupt oasele cu talpa piciorului. Rând pe rând, le-am 
înfipt în podeaua noroioasă de sub gura puțului până când, cu 
excepţia unui mic loc, toată zona fu acoperită de lănci albe. 

Nu am verificat de două ori - fie funcționa, fie aveam să dau greş 
şi să ajung printre oasele de pe jos. O singură şansă. Atât aveam. Era 
mai bine decât să nu fi avut niciuna. 

M-am repezit spre scara mea din oase şi am ignorat așchiile care 
îmi înțepau degetele când am pășit pe cea de-a treia treaptă, unde 
am şovăit înainte de a înfige al patrulea os în perete. 

Şi, uite-aşa, m-am ridicat deasupra gurii puţului şi, aflându-mă 
iar la suprafaţă, în aer liber, aproape că am plâns. 

Am pus bine cele trei oase pe care le luasem la centura mea, și a 
căror greutate era o prezență încurajatoare, şi m-am grăbit spre cel 
mai apropiat perete. Am luat un pumn de noroi urât mirositor și 
mi-am uns fața. Când am luat şi mai mult, de această dată ca să mi-l 
dau pe păr şi apoi pe gât, spiriduşii şuierară. Obişnuită deja cu du- 
hoarea groaznică, am lăcrimat foarte puțin în timpul acestei trans- 
formări rapide. Ba chiar m-am oprit pentru a mă rostogoli pe jos. 
Trebuia să acopăr cu noroi fiecare centimetru din mine. Fiecare 
centimetru nenorocit. 

Dacă acea creatură era oarbă, atunci se baza pe miros - mirosul 
avea să se dovedească a fi cea mai mare slăbiciune a mea. 

M-am frecat cu noroi până când m-am asigurat că nu mi se ve- 
deau decât ochii gri-albaştri. M-am uns pentru ultima dată; mâinile 

îmi erau atât de alunecoase, încât abia mă puteam ţine de unul din- 
tre oasele cu vârfuri ascuţite pe care îl scoteam de la centură. 

- Ce face? se smiorcăi din nou spiridușul cu chipul verde. 

O voce profundă şi elegantă îi răspunse de această dată. 

- Construieşte o capcană. 

Rhysand. 

- Dar Middengard... 

- Ca să vadă, se bazează pe miros, răspunse Rhysand şi, când 
m-am uitat peste marginea șanțului şi l-am văzut zâmbindu-mi, i-am 
dăruit o căutătură specială. Feyre tocmai a devenit invizibilă. 

Ochii violeţi îi străluciră. Am făcut un gest obscen înainte de a o 
lua la fugă, îndreptându-mă direct spre vierme. 


+ 


Am plasat intenţionat oasele rămase în colțurile înguste, ştiind 
destul de bine că nu mă puteam întoarce cu viteza cu care speram 
să fug. Nu dură mult până să găsesc viermele, deoarece o mulțime 
de spiriduşi se strânseseră ca să-l tachineze, dar trebuia să ajung în 
locul potrivit — trebuia să-mi aleg câmpul de luptă. 

Mi-am încetinit ritmul şi m-am lipit cu spatele de perete când 
am auzit târâitul şi gemetele viermelui. Ronţăitul acestuia. 

Spiriduşii care îl priveau — zece la număr, cu pielea de un albas- 
tru glaciar şi cu ochi negri, migdalaţi - chicotiră. Puteam doar să 
bănuiesc că se plictisiseră de mine şi că hotărâseră să privească pe 
altcineva murind. 

Ceea ce era minunat doar dacă viermele încă mai era flămând - 
doar dacă avea să intre în capcana pe care i-o întinsesem. Mulțimea 
murmură şi mormăi. 

Am încetinit în dreptul unei curbe, întinzându-mi gâtul. Prea 
acoperit de mirosul viermelui ca să mă simtă, acesta continuă să se 
ospăteze, alungindu-şi ascendent forma bulbucată când una dintre 
zâne îl ademeni cu ceva ce părea a fi un braţ păros. Viermele scrâşni 

din dinți, iar spiriduşii albaştri chicotiră când dădură drumul bra- 
tului în gura deschisă a acestuia. 

M-am retras în preajma curbei şi am ridicat sabia din os pe care 
mi-o confecționasem. Mi-am amintit drumul parcurs şi cotiturile 
numărate. 

Cu toate acestea, când am trecut marginea zimțată a osului peste 
palmă, tăindu-mă, inima îmi rămase în gât. Sângele se scurse, limpede 
şi strălucitor precum rubinele. Înainte de a-mi închide pumnul, 
l-am lăsat să se adune. Viermele avea să-l miroasă destul de curând. 

Abia atunci mi-am dat seama că mulțimea tăcuse. 

Aproape scăpând osul, m-am aplecat din nou după curbă, ca să 
văd creatura. 

Dispăruse. 

Spiriduşii albaştri îmi zâmbiră răutăcios. 

Apoi, spărgând tăcerea ca o stea căzătoare, o voce - a lui Lucien — 
zbieră din cealaltă parte a camerei. 

Am fugit mâncând pământul, reuşind să mă îndepărtez câțiva 
metri înainte ca peretele din spatele meu să explodeze, pulverizând 
noroiul, în timp ce viermele, o masă de dinţi distrugători, aflată la 
doar câţiva centimetri distanţă, trecu prin acesta. 

Fugeam deja atât de repede, încât șanțurile se vedeau ca o pată 
maro-roşcat. 

Aveam nevoie de ceva distanță; dacă nu, urma să cadă chiar peste 
mine. Dar aveam nevoie și să-l ţin aproape, ca să nu poată să se ab- 
ţină, cuprins de o foame nebună. 

Am trecut de prima cotitură strânsă şi m-am prins de bara din 
oase pe care o înfipsesem în peretele din colț. Am folosit-o ca să mă 
învârt, nereducând viteza şi împingându-mă mai repede, ceea ce 
îmi oferi un avantaj de câteva secunde în fața viermelui. 

Apoi, am făcut la stânga. Îmi simţeam respiraţia ca pe o flacără 
care îmi devasta gâtul. Urmă o altă curbă periculoasă, iar eu m-am 
folosit din nou de bucata de os, ca să cotesc mai repede. 

Genunchii şi gleznele îmi gemeau de durere, în vreme ce eu mă 
luptam să nu alunec în noroi. O singură cotitură, apoi, drum drept... 

Am trecut în viteză de ultima curbă, iar hohotele spiriduşilor 
nu mai fură cele de dinainte. În spatele meu, viermele era o forță 
care spulbera totul, furioasă, însă eu am ajuns cu paşi fermi în pasa- 
jul final. 

Gura puţului se ivi şi, cu o ultimă rugăciune, am sărit. 

Doar bezna se întinse, înghițindu-mă. 

Balansându-mă în jos, ţintind spre locul ales, mi-am luat avânt 
cu braţele. Lovindu-mă de pământul noroios şi rostogolindu-mă, 
durerea îmi urlă prin oase şi prin cap. M-am întors şi am ţipat când 
ceva mă lovi peste umăr, trecându-mi prin piele. 

Nu aveam însă timp să mă gândesc şi nici măcar să mă uit la ce 
era; m-am dat la o parte, îndepărtându-mă, pe cât posibil, în întu- 
nericul din hruba viermelui. Am luat un alt os şi m-am răsucit când 
viermele căzu brusc în puț. 

Se izbi de pământ şi își aruncă trupul masiv într-o parte, anti- 
cipând lovitura care avea să mă omoare, dar, în schimb, un scârțâit 
umed umplu aerul. 

Apoi, viermele nu se mai mișcă. 

M-am ghemuit, înghițind lacom aerul fierbinte, uitându-mă cu 
ochi mari în abisul gurii sfârtecătoare de carne, care era încă larg 
deschisă, gata să mă devoreze. Trecură câteva secunde până când 
mi-am dat seama că viermele nu avea să mă înghită cu totul şi alte 
câteva momente până ce am înțeles că viermele era, cu adevărat, 
țintuit în fragmentele de oase. Mort. 

Nu am auzit toate suspinele şi nici uralele de după — nu prea m-am 
gândit la nimic şi nici nu prea am simţit multe lucruri, ocolind vier- 
mele şi ieşind încet din puț, cu sabia din os încă în mână. 

În linişte, încă dincolo de cuvinte, m-am întors împleticindu-mă 
prin labirint cu braţul zvâcnind, însă, deoarece tremuram atât de 
tare, nu am observat. 

În momentul în care am văzut-o pe Amarantha pe platforma ei, la 
marginea șanțului, mi-am încleştat mâna liberă. Să-mi dovedesc dra- 
gostea. Durerea îmi pătrunse braţul, însă eu am acceptat-o. Câştigasem. 

Am privit în sus, pe sub sprâncene, şi nu m-am controlat, ară- 
tându-mi dinţii. Avea buzele subțiri şi nu-şi mai ţinea mâna pe ge- 
nunchiul lui Tamlin. 

Tamlin. Tamlin al meu. 

Am strâns cu şi mai multă putere osul lung pe care-l ţineam în 
mână. Tremuram - tremuram din toate încheieturile, dar nu de teamă. 
O, nu. Nu era vorba despre teamă. Îmi dovedisem dragostea -— şi îi 
demonstrasem multe alte lucruri. 

- Ei bine, spuse Amarantha rânjind uşor. Cred că oricine ar fi 
putut face asta. 

Am alergat câțiva paşi şi, cu toată puterea rămasă, am aruncat 
osul spre ea. 

Acesta se înfipse în noroiul de la picioarele ei, împroşcându-i 
rochia albă cu mizerie, şi rămase în loc, clătinându-se. 

Spiriduşii icniră din nou, iar Amarantha se uită fix la osul care se 
hâţâna, înainte de a atinge noroiul de pe corset. Zâmbi leneş. 

- Obraznico, țâţâi ea. 

Dacă nu am fi fost despărțite de un șanț de netrecut, i-aş fi tăiat 
gâtul. Într-o zi — dacă aveam să supraviețuiesc — urma să o jupoi de vie. 

— Cred că vei fi bucuroasă să afli că mulți dintre curtenii mei au 
pierdut bani buni în seara aceasta, spuse ea, luând un pergament. 

Cât timp analiză hârtia, eu l-am privit pe Tamlin. Ochii verzi îi 
străluceau şi, cu toate că fața lui avea paloarea unui mort, aş fi putut 
să jur că zărisem o umbră de victorie. 

- Să vedem, continuă Amarantha, citind pergamentul şi jucân- 
du-se cu osul degetului lui Jurian, care era ultimul pe colierul ei. 
Da, aş putea spune că toată curtea mea a pariat că vei muri în primul 
minut, unii au zis că vei rezista cinci minute şi — întoarse hârtia - o 
singură persoană a spus că vei câştiga. 

Jignitor, dar nu surprinzător. Nu m-am împotrivit când Attorul 
m-a tras afară din şanţuri şi m-a lăsat la picioarele platformei îna- 
inte de a-şi lua zborul. Impactul îmi mistui de durere brațul. 

Amarantha privi încruntată lista şi flutură o mână. 

- Duceţi-o! M-am plictisit de faţa ei lumească. 

Se apăsă pe braţele tronului suficient de tare încât să i se vadă 
albul articulaţiilor degetelor. 

- Rhysand, vino aici! 

Nu am rămas destul de mult timp încât să-l văd pe Marele Lord 
înaintând. Mâini roșii mă apucară şi mă ţinură strâns, ca să nu alu- 
nec. Uitasem că noroiul se prinsese de mine, ca o a doua piele. Când 
mă scoaseră de acolo, îmbrâncindu-mă, o durere bruscă şi acută 
îmi traversă braţul, iar agonia îmi înăbuși simţurile. 

Mi-am privit antebraţul stâng, iar stomacul mi s-a întors pe dos 
la vederea sângelui care curgea şi a tendoanelor rupte, a marginilor 
pielii trase înapoi ca să acopere fragmentul de os care ieşea curat 
prin aceasta. 

Nici măcar nu am putut să arunc o privire înapoi spre Tamlin, nici 
să-l găsesc pe Lucien, pentru a-i putea mulțumi, înainte ca durerea să 
mă cuprindă cu totul, abia reuşind să mă întorc în celula mea. 


CAPITOLUL 
37 


În zilele care au urmat victoriei mele, nimeni, nici măcar Lucien, 
nu veni să-mi vindece brațul. Durerea mă copleşi până în punctul 
în care țipam de fiecare dată când atingeam bucata de os dezgolit, 
iar singura soluţie era să rămân acolo, să las rana să-mi macine 
puterea, străduindu-mă să nu mă gândesc la zvâcnetul constant, ale 
cărui scânteieri de fulger otrăvit mă săgetau. 

Dar, mai grav decât atât, era spaima crescândă — spaima că rana 
încă sângera. Ştiam ce însemna sângele care continua să curgă. Am 
supravegheat rana, îndemnată fie de speranţa că aveam să văd sân- 
gele coagulându-se, fie de groaza că urma să zăresc primele semne 
ale infecţiei. 

Nu puteam să mănânc hrana stricată pe care mi-o dădeau. Ve- 
derea acesteia mă făcea să îmi fie atât de greață, încât, acum, unul 
dintre colțurile celulei mele duhnea a vomă. Faptul că eram încă 
plină de noroi şi că temniţa era veșnic înghețată nu îmi era de ajutor. 

Stăteam pe jos, sprijinită de peretele din capăt al celulei, bucu- 
rându-mă de răcoarea pietrei din spatele meu. Mă trezisem dintr-un 
somn zbuciumat, pomenindu-mă foarte fierbinte. Un soi de fierbin- 
țeală care făcea ca totul să fie puţin confuz. Brațul rănit îmi atârna 
pe lângă corp, în vreme ce priveam plictisită uşa celulei. Cu liniile-i 
ondulându-se, părea că se legăna. 

Această căldură pe care o simţeam în obraji era un fel de răceală 
uşoară - nu febra cauzată de infecție. Mi-am pus o mână pe piept, 
iar noroiul uscat mi se fărâmiţă în poală. De fiecare dată când res- 
piram, parcă înghițeam sticlă spartă. Nu aveam febră. Nu aveam 
febră. Nu aveam febră. 

Pleoapele grele mă înțepau. Nu puteam să adorm. Trebuia să mă 
asigur că rana nu era infectată, trebuia să... să... 

În acel moment, ușa chiar se mişcă — nu, nu ușa, ci, mai degrabă, 
întunericul din jurul acesteia, care păru să facă valuri. Când o siluetă 
masculină ieşi din beznă, de parcă s-ar fi strecurat printre crăpătu- 
rile dintre perete şi ușă, ca o umbră, teama mă cuprinse cu adevărat. 

Acum, Rhysand se materializase complet, iar ochii violeţi îi stră- 
luceau în lumina slabă. Îmi zâmbi uşor de lângă ușă. 

- Cât de jalnic arată campioana lui Tamlin! 

- Du-te dracului! m-am răstit eu, dar cuvintele se auziră mai mult 
ca o respirație şuierătoare. 

Îmi simțeam capul greu şi uşor în același timp. Dacă aş fi încer- 
cat să mă ridic, m-aș fi rostogolit. 

Se apropie cu graţia unei feline şi se aplecă ușor înaintea mea. 
Adulmecă, strâmbându-se când dădu de colțul împroșcat cu voma 
mea. Am încercat să-mi aduc picioarele într-o poziție mai potrivită 
ca să mă ridic sau să-i lovesc fața, dar erau grele ca plumbul. 

Rhysand își înclină capul. Pielea lui palidă păru să radieze o lu- 
mină de alabastru. Am clipit ca să văd mai bine, dar nu mi-am putut 
întoarce chipul când degetele-i reci îmi atinseră ușor fruntea. 

- Ce ar spune Tamlin, dacă ar ști că iubita lui putrezeșşte aici, cu- 
prinsă de febră? murmură el. Nu că ar putea să vină aici, nu când 
fiecare mișcare îi este urmărită. 

Mi-am ţinut braţul ascuns în umbră. Ultimul lucru de care aveam 
nevoie era ca ei să ştie cât de slăbită eram. 

- Pleacă, i-am spus eu, iar ochii mă înțepară, în timp ce cuvintele 
îmi arseră gâtul. 

Îmi era greu să înghit. 

El ridică o sprânceană. 

- Am venit să te ajut şi tu ai tupeul să-mi spui să plec? 

- Pleacă, i-am repetat. 

Aveam ochii atât de inflamaţi, încât mă durea să-i ţin deschişi. 

- Ştii, datorită ţie, am câştigat mulți bani. M-am gândit să-ţi în- 
torc favoarea. 

Mi-am sprijinit capul de perete. Totul se învârtea - ca un titirez, 
ca un... Mi-am înăbușit greața. 

- Lasă-mă să-ţi văd braţul, spuse el foarte încet. 

Îmi ţinusem brațul ascuns - doar pentru că îmi era prea greu 
să-l ridic. 

— Lasă-mă să-l văd, mârâi ameninţător. 

Fără să mai aştepte să reacționez, mă apucă de cot şi îmi trase 
braţul, cu forța, în lumina slabă a celulei. 

Ca să nu plâng, mi-am muşcat buza - am mușcat-o destul de tare 
încât să-mi simt sângele explodând ca nişte râuri de foc, în timp ce 
gândurile mi se învârteau, iar toate simţurile mi se concentrară în 
bucata de os curat care-mi ieşea prin braţ. Nu trebuiau să ştie - nu 
trebuiau să ştie cât de gravă era situaţia, pentru că ar fi folosit-o îm- 
potriva mea. 

Rhysand îmi examină rana, după care, buzele lui senzuale con- 
turară un zâmbet. 

- O, e înspăimântător de minunat. 

L-am înjurat, iar el a chicotit. 

- Ce cuvinte nepotrivite pentru o domnişoară! 

- Pleacă, am şuierat eu. 

Vocea mea fragilă era la fel de îngrozitoare ca rana. 

- Nu vrei să îți vindec braţul? 

Îmi strânse cotul cu degetele. 

- Cu ce preț? i-am răspuns, ţinându-mi capul sprijinit de piatră, 
deoarece aveam nevoie de reazemul umed al acesteia. 

- A, asta. Trăind printre spiriduși, ai învățat câte ceva despre noi. 

M-am concentrat asuprasenzaţiei pe care mi-o dădea mâna nevă- 
tămată pe genunchiul meu - asupra noroiului uscat de sub unghii. 

- Îţi voi propune un târg, spuse el indiferent şi îmi lăsă uşor bra- 
tul în jos. 

Când atinse podeaua, a trebuit să închid ochii, pentru a rezista 
fulgerului otrăvit care îl invadă. 

- Dacă vei fi a mea, îţi voi vindeca braţul. În fiecare lună, vreme 
de două săptămâni, la alegerea mea, vei trăi cu mine în Regatul 
Nopţii, dupăîncheierea celor trei probe ale acestei afaceri murdare... 

Am deschis ochii. 

- Nu. M-am ales deja cu o afacere păguboasă. 

- Nu? 

Îşi sprijini mâinile pe genunchi şi se aplecă mai aproape. 

- Serios? 

Totul începea să se învârtă. 

- Pleacă, am rostit eu. 

- Îmi refuzi oferta — şi pentru ce? 

Nu i-am răspuns, așadar continuă. 

- Cred că îl aştepţi pe unul dintre prietenii tăi - pe Lucien, nu-i 
aşa? La urma urmei, te-a mai vindecat şi înainte, nu? O, nu mai face 
pe nevinovata. Attorul şi acoliţii lui ți-au spart nasul. Deci, dacă nu 
cumva cunoşti vreo magie despre care nu ne spui, nu cred că oasele 
unui om se vindecă atât de repede. 

Ochii îi străluciră, iar el se ridică şi se plimbă puţin. 

- Feyre, din punctul meu de vedere, ai două opțiuni. Prima, şi 
cea mai bună, ar fi să-mi accepţi oferta. 

Am scuipat la picioarele lui, dar continuă să se plimbe, aruncân- 
du-mi o privire dezamăgită. 

- A doua opţiune — şi singura pe care doar un prost ar alege-o - ar 
fi să-mi refuzi oferta și să-ți laşi viaţa şi, astfel, şi pe cea a lui Tamlin, 
la voia întâmplării. 

Se opri şi se uită lung la mine. Cu toate că în mintea mea lumea 
se rotea şi dansa, o parte primitivă a ființei mele încremeni sub 
acea privire. 

- Să spunem că voi pleca. Poate că, în cinci minute după aceea, 
Lucien îţi va veni în ajutor. Poate că va veni în cinci zile. Poate că 
nu va veni deloc. Între noi fie vorba, după izbucnirea mai degrabă 
jenantă din timpul probei tale, a încercat să nu iasă prea mult în 
evidenţă. Amarantha nu e chiar mulțumită de el. Până şi Tamlin a re- 
nunțat la tăcerea lui încântătoare, ca să o implore să-i cruţe viaţa — 
ce războinic nobil, Marele tău Lord. Desigur, ea l-a ascultat - dar 
doar după ce l-a obligat pe Tamlin să-l pedepsească. Douăzeci de 
lovituri de bici. 

Am început să tremur, fiindu-mi scârbă să mă gândesc la cum 
trebuie să se fi simţit Marele meu Lord pedepsindu-şi prietenul. 

Rhysand ridică din umeri; un gest simplu şi grațios. 

- Aşadar, se pune într-adevăr problema de cât de mult eşti dis- 
pusă să ai încredere în Lucien — şi cât de mult eşti în stare să rişti 
pentru asta. Deja te întrebi dacă febra aia a ta e primul semn al in- 
fecţiei. Poate există o legătură, poate nu există. Poate totul e în 
regulă. Poate că noroiul viermelui nu e plin de mizerie purulentă. 
Poate că Amarantha va trimite un vindecător, dar, până atunci, fie 
vei muri, fie îți vor descoperi braţul atât de infectat, încât vei fi 
norocoasă dacă nu ţi-l vor tăia, până la cot. 

Stomacul mi se strânse într-o minge dureroasă. 

- Nu e nevoie să-ţi invadez gândurile ca să ştiu aceste lucruri. 
Ştiu deja ce tu ai înţeles mai greu. 

Se ghemui din nou în fața mea. 

- Eşti pe moarte. 

Ochii mă înţepară, iar eu mi-am strâns buzele. 

- Cât de mult eşti dispusă să riști, sperând că vei primi o altă 
formă de ajutor? 

L-am privit lung, transmiţându-i cât de mult îl uram. El era cel 
care provocase toate aceste lucruri. El îi spusese Amaranthei despre 
Clare; din cauza lui, Tamlin o implorase pe Amarantha. 

- Ei bine? 

Mi-am arătat dinţii. 

- Du-te. Dracului. 

Se întinse cu viteza fulgerului, apucă bucata de os din braţ şi o 
răsuci. Am urlat îngrozitor, rănindu-mi gâtul care mă durea. Am 
văzut lumea în alb, roşu şi negru. M-am zbătut şi m-am zvârcolit, 
dar el a continuat să mă ţină, răsucind încă o dată osul, înainte de 
a-mi elibera braţul. 

Gâfâind şi pe jumătate plângând în vreme ce durerea mi se răs- 
pândea în trup, l-am văzut zâmbind cu multă compasiune. L-am 
scuipat în față. 

Râse, ştergându-şi obrazul cu mâneca închisă la culoare a tuni- 
cii sale. 

- E ultima dată când îţi mai ofer ajutorul, spuse el, oprindu-se 
lângă uşa celulei. De îndată ce voi ieşi de aici, oferta mea nu va mai 
fi valabilă. 

L-am scuipat din nou, iar el scutură din cap. 

- Pun pariu că vei scuipa şi Moartea-n față, când va veni după tine. 

Începu să dispară în întuneric, conturul trupului său pierzându-se 
într-o noapte fără sfârșit. 

Putea să joace la cacealma, să încerce să mă păcălească să-i accept 
propunerea. Sau putea avea dreptate - poate că eram pe moarte. 
Viaţa mea depindea de oferta lui. Mai multe lucruri, nu doar viaţa 
mea, depindeau de această alegere. Şi, dacă într-adevăr Lucien nu 
putea să vină... sau dacă venea prea târziu... 

Eram pe moarte. Ştiam asta de ceva vreme. Dacă Lucien îmi 
subestimase puterile, în trecut - ca om, nu îmi înţelesese prea bine 
limitele. Mă trimisese să vânez un Suriel cu un arc şi câteva cuțite. 
Ba chiar recunoscuse că ezitase în acea zi, când strigasem după aju- 
tor. Era posibil să nu fi ştiut nici măcar cât eram de rănită. Să nu fi 


380 SARAH J. MAAS 


înțeles gravitatea unei astfel de infecții. Ar fi putut veni cu o zi, o oră 
sau un minut prea târziu. 

Pielea albă ca luna a lui Rhysand începu să se întunece, transfor- 
mându-se într-o simplă umbră. 

- Aşteaptă. 

Întunericul care îl mistuia se risipi. Pentru Tamlin... pentru Tamlin, 
mi-aş fi vândut sufletul, aș fi renunţat la tot ce aveam, ca să fie liber. 

- Aşteaptă, i-am repetat eu. 

Bezna dispăru, lăsându-l pe Rhysand în forma lui omenească, 
zâmbind. 

- Da? 

Mi-am ridicat bărbia cât de mult am putut. 

- Doar două săptămâni? 

- Doar două săptămâni, toarse el şi îngenunche înaintea mea. 
Două săptămâni pe lună care vor trece foarte, foarte rapid, e tot 
ceea ce îţi cer. 

- De ce? Şi care... vor fi condiţiile? am întrebat eu, luptându-mă 
pentru a-mi învinge ameţeala. 

- Ah, rosti el, aranjându-şi reverul tunicii negre. Dacă ți le-aş 
spune, nu ar mai fi distractiv, nu-i așa? 

Mi-am privit brațul distrus. Era posibil ca Lucien să nu mai vină 
niciodată, să decidă că nu mai meritam să îşi rişte viața pentru mine; 
nu acum, când fusese pedepsit din această cauză. Iar dacă vinde- 
cătorii Amaranthei aveau să-mi taie braţul... 

Nesta ar fi făcut la fel pentru mine, pentru Elain. Şi Tamlin fă- 
cuse foarte multe pentru mine, pentru familia mea; chiar dacă mă 
minţise în legătură cu Tratatul, despre faptul de a mă fi protejat de 
termenii acestuia, tot îmi salvase viaţa în acea zi în care mă confrun- 
tasem cu naga, şi mi-o salvase din nou, izgonindu-mă de la conac. 

Nu puteam să mă gândesc prea mult la enormitatea a ceea ce 
eram pe cale să ofer — deoarece, dacă aş fi făcut-o, aş fi refuzat încă 
o dată. L-am surprins pe Rhysand privindu-mă. 

- Cinci zile. 

— Ai de gând să te târguieşti? 

Rhysand râse în barbă. 

- Zece zile. 

L-am țintuit cu privirea, cu toată puterea mea. 

- O săptămână. 

Rhysand tăcu o vreme, uitându-se la trupul și la fața mea, apoi 
murmură: 

- Fie, o săptămână. 

- Atunci, ne-am înțeles, i-am răspuns. 

Când magia se aprinse între noi, un gust metalic îmi umplu gura. 

Zâmbetul său deveni uşor sălbatic şi, înainte de a mă pregăti fizic 
şi sufleteşte, mă apucă de braț. Urmă o durere orbitoare şi rapidă, 
iar țipătul meu îmi răsună în urechi ca şi cum oasele și carnea mi-ar 
fi fost spulberate, de parcă sângele ar fi țâşnit din mine, apoi... 

Când am deschis ochii, Rhysand încă rânjea. Nu ştiam câtă 
vreme zăcusem inconștientă, dar nu mai aveam febră şi, când m-am 
ridicat, aveam capul limpede. De fapt, nici nu mai eram plină de 
noroi — mă simțeam de parcă tocmai aș fi făcut o baie. 

Apoi, mi-am ridicat brațul. 

- Ce mi-ai făcut? 

Rhysand se ridică, trecându-șşi o mână prin părul scurt şi şaten. 

- La curtea mea, se obișnuiește ca învoielile să fie însemnate 
permanent, pe trup. 

Mi-am frecat braţul stâng, care era acum acoperit de vârtejuri şi 
spirale din cerneală neagră, la fel ca şi degetele. În centrul palmei 
aveam tatuat un ochi mare. Pupila îngustă, de felină, mă privi. 

— Fă-l să dispară, i-am zis eu, iar el râse. 

- Voi, oamenii, sunteți niște creaturi cu adevărat recunoscătoare, 
nu-i aşa? 

De la distanţă, tatuajul părea o mănușă din dantelă, lungă până 
la cot, dar, când îl priveam mai de aproape, desluşeam reprezentările 

detaliate ale florilor și ale liniilor curbe, care se răspândeau peste 
tot, formând un model complicat. 

Permanent. Pentru totdeauna. 

- Nu mi-ai spus că se va întâmpla așa ceva. 

- Nu m-ai întrebat. Așadar, de ce ar fi vina mea? 

Se îndreptă spre ușă, dar zăbovi până când și noaptea pură i se 
împrăștie de pe umeri. 

- Doar dacă nu cumva această nerecunoştință şi lipsă de apre- 
ciere se manifestă din cauză că îţi e teamă de reacţia unui anumit 
Mare Lord. 

Tamlin. Vedeam deja cum i se albea chipul şi cum i se subțiau 
buzele când îşi arăta ghearele. Aproape că auzeam mârâitul pe care 
avea să-l scoată, întrebându-mă la ce mă gândisem. 

- Totuşi, cred că voi aştepta momentul potrivit pentru a-i spune, 
rosti Rhysand. 

Sclipirea din ochii lui îmi dezvălui destule. Rhysand nu făcuse 
nimic din toate astea pentru a mă salva, ci, mai degrabă, pentru a-l 
răni pe Tamlin, iar eu căzusem în capcana lui — mai rău decât vier- 
mele care căzuse într-a mea. 

- Odihneşte-te, Feyre, spuse Rhysand. 

Se transformă într-o umbră vie și dispăru printr-o crăpătură 
din ușă. 


CAPITOLUL 
38 


Cât am frecat podelele holului, am încercat să nu-mi privesc 
brațul. Cerneala - care la lumină era, de fapt, de un albastru atât de 
închis încât părea negru - îmi umbrea gândurile, care erau destul 
de sumbre chiar și fără să ştiu că mă vândusem lui Rhysand. Nu 
puteam să mă uit la ochiul din palmă - mă urmărea sentimentul 
absurd că se uita la mine. 

Am înmuiat peria mare în găleata pe care gărzile cu piele roşie 
mi-o aruncaseră în braţe. Abia înţelegeam ce spuneau printre din- 
ţii galbeni care le umpleau gurile, dar, când îmi dăduseră peria şi 
găleata şi mă împinseseră într-un coridor lung de marmură albă, 
mi-am dat seama la ce se referiseră. 

- Dacă nu e curat şi strălucitor până la cină, spusese una dintre 
gărzi, zâmbind cu dinţii clănțănind, trebuie să te legăm de proţap şi 
să te rumenim bine. 

Zicând acestea, plecaseră. Nu ştiam când era ora cinei, aşadar 
am început să spăl frenetic podeaua. Spatele mă durea îngrozitor, 
cu toate că nu frecasem marmura mai mult de treizeci de minute. 
Apa pe care mi-o dăduseră era însă murdară și, cu cât frecam mai 
mult podeaua, cu atât era mai mizerabilă. Când m-am dus la uşă 
pentru a cere o găleată cu apă curată, am găsit-o încuiată. Nu avea 
cine să mă ajute. 

O sarcină imposibilă - una care să mă chinuiască. Proțapul - 
poate că acesta era sursa țipetelor care se auzeau mereu în temnițe. 
Oare dacă m-ar fi rotit de câteva ori în proțap mi s-ar fi topit toată 
pielea sau doar m-ar fi ars destul de tare încât să fiu nevoită să închei 
o altă afacere cu Rhysand? Am înjurat, frecând mai apăsat, firele 
aspre ale periei zgâriind surd plăcile de marmură. În urma lor se ivi 
un curcubeu maroniu, iar eu am mârâit, înmuind din nou peria. 
Odată scoasă din găleată, apa murdară picură peste toată podeaua. 

Cu fiecare spălare, dâra de mizerie maro se răspândea. Respirând 
rapid, am aruncat peria pe jos şi mi-am acoperit fața cu mâinile 
ude. Când mi-am dat seama că ochiul tatuat era lipit de obrazul 
meu, mi-am coborât mâna stângă. 

Am luat câteva guri mari şi liniştitoare de aer. Trebuia să existe 
o cale raţională de a face asta; trebuia să existe vreun truc, folosit 
de femeile înțelepte. Proțapul - legată de un proțap ca un porc pen- 
tru friptură. 

Am apucat peria din locul în care ajunsese şi am frecat podeaua 
până când mi-am simţit mâinile zvâcnind. Arăta de parcă cineva 
împrăştiase noroi peste tot. Cu cât frecam mai mult, mizeria se 
transforma, efectiv, în noroi. Odată rotită pe acel proţap, probabil 
că aveam să urlu sau să cerşesc milă. Trupul gol al lui Clare era aco- 
perit de linii roşii — ce instrument de tortură le provocase? Mâinile 
îmi tremurară, iar eu am lăsat jos peria. Puteam să dobor un vierme 
uriaș, dar să spăl o podea - asta era o sarcină imposibilă. 

Când o uşă se deschise undeva pe hol, am sărit în picioare. Un 
cap castaniu se uită la mine. Am respirat uşurată. Lucien... 

Nu era Lucien. Chipul care se întoarse către mine era al unei 
femei - și nu era acoperit de o mască. 

Poate că arăta puţin mai în vârstă decât Amarantha, dar pielea 
ei ca de porțelan era minunat colorată, înfrumusețată cu cea mai 
uşoară urmă de îmbujorare. Dacă părul nu ar fi fost un indiciu 

suficient, când ochii ei roșiatici îi întâlniră pe ai mei, mi-am dat 
seama cine era. 

Mi-am plecat fruntea în fața Doamnei Regatului Toamnei, iar ea 
îşi înclină uşor bărbia. Am presupuscă gestul era destul de respectuos. 

- Pentru că i-ai salvat viața fiului meu, spunându-i Amaranthei 
numele tău, zise ea cu o voce dulce ca merele încălzite de soare. 

Trebuie să se fi aflat în mulţime în acea zi. Arătă spre găleată cu 
o mână lungă şi subțire. 

- Mi-am plătit datoria. 

Dispăru pe ușa pe care o deschisese, iar eu aș fi putut jura că în 
urma ei am simţit un miros de castane prăjite și lemn ars. 

Abia după ce uşa se închise m-am gândit că ar fi trebuit să îi 
mulţumesc, şi doar după ce m-am uitat în găleată mi-am dat seama 
că îmi ţinusem mâna stângă la spate. 

Am îngenuncheat lângă găleată şi mi-am băgat degetele în apă. 
Când le-am scos, erau curate. 

M-am cutremurat, permiţându-mi să rămân o clipă în genunchi 
înainte de a arunca o parte din apă pe podea şi de a privi cum no- 
roiul dispărea. 


a 


Spre disperarea gărzilor, am dus la bun sfârşit sarcina imposi- 
bilă pe care mi-o dăduseră. A doua zi mă împinseră însă zâmbind 
într-un dormitor imens şi întunecat, în care erau aprinse doar 
câteva lumânări, şi îmi arătară șemineul care abia se zărea. 

- Slujitorul a împrăştiat linte în cenușă, mormăi unul dintre gar- 
dieni, aruncându-mi o găleată din lemn. Adun-o până la întoarce- 
rea locatarului; dacă nu, îţi va sfâşia pielea. 

O ușă trântită, zgomotul unei încuietori... și eram singură. 

Să aduni lintea din tăciuni şi cenuşă - era o sarcină ridicolă, o 
pierdere de vreme și... 

M-am apropiat de şemineul întunecat şi m-am ghemuit. 

Era imposibil. 

Am aruncat o privire prin dormitor. Nu avea ferestre, nici alte 
ieşiri, în afară de cea prin care tocmai fusesem aruncată înăuntru. 
Patul era enorm şi făcut cu grijă, iar cearşafurile negre erau din mă- 
tase. În afară de mobilierul necesar, în cameră nu mai exista nimic 
altceva; nici măcar haine aruncate, cărți sau arme. 

Ca şi cum locatarul nu ar fi dormit niciodată aici. Am înge- 
nuncheat în faţa şemineului şi mi-am tras sufletul. 

Aveam o privire ageră, mi-am amintit eu. Puteam să zăresc ie- 
purii care se ascundeau în tufișuri şi să urmăresc o mare parte din 
creaturile care îşi doreau să rămână nevăzute. Nu putea fi chiar atât 
de greu să adun lintea. Oftând, m-am târât mai aproape de şemineu 
şi am început. 


+ 


M-am înşelat. 

Două ore mai târziu, ochii îmi ardeau şi mă dureau şi, cu toate 
că pipăisem fiecare centimetru al şemineului, găseam de fiecare dată 
tot mai multe boabe de linte, mult mai multe, pe care, cumva, nu 
le văzusem. Gărzile nu-mi spuseseră când avea să se întoarcă pro- 
prietarul camerei, astfel că, fiecare bătaie a ceasului de pe poliţă se 
transforma într-un dangăt al morţii, fiecare pas de dincolo de uşă 
provocându-mă să mă întind după vătraiul din fier rezemat de par- 
tea laterală a vetrei. Amarantha nu-mi zisese nimic despre faptul că 
nu puteam riposta - nu specificase niciodată că nu aveam voie să 
mă apăr. Cel puţin nu urma să fiu înfrântă fără să mă lupt. 

Am căutat, iar şi iar, prin cenușă. Acum, mâinile îmi erau negre 
şi pătate, iar hainele acoperite de funingine. Cu siguranţă nu puteau 
fi mai multe boabe; cu siguranță... 

Încuietoarea făcu un clic, iar eu am sărit în picioare şi m-am re- 
pezit spre vătrai, cu faţa spre uşă, ţinând la spate bara din fier. 

Întunericul pătrunse în cameră, topind lumânările cu o briză 
răcoroasă. Am strâns şi mai tare vătraiul, sprijinindu-mă de pia- 
tra şemineului, chiar şi când bezna se așeză pe pat şi luă o formă 
cunoscută. 

- Feyre, dragă, deşi este minunat să te văd, spuse Rhysand, întins 
pe pat, sprijinindu-şi capul într-o mână, vreau oare să ştiu de ce 
scotoceşti prin şemineul meu? 

Mi-am îndoit uşor genunchii, pregătindu-mă să fug, să mă as- 
cund, să fac orice pentru a ajunge la uşa aceea, care părea a fi foarte, 
foarte departe. 

- Mi-au spus că trebuie să culeg lintea din cenuşă, altfel îmi vei 
jupui pielea. 

- Aşa au zis, nu-i așa? 

Un zâmbet de felină. 

— Ție trebuie să îți mulțumesc pentru această idee? am șuierat eu. 

Nu îi era permis să mă omoare, nu dacă avea în vedere târgul 
meu cu Amarantha, dar... existau alte modalități prin care-mi putea 
face rău. 

- O, nu, tărăgănă el. Nimeni nu a aflat încă despre înţelegerea 
noastră ~- tu ai reuşit să-ţi ţii gura. Îţi e ruşine că profit puţin de tine? 

Mi-am încleştat maxilarul și am arătat cu o mână spre şemineu, 
păstrând vătraiul ascuns la spate. 

- Este destul de curat pentru tine? 

- În primul rând, ce căutau boabele de linte în şemineul meu? 

L-am privit direct în ochi. 

- Presupun că e una dintre sarcinile gospodăreşti date de per- 
soana care se ocupă de această locuinţă. 

- Hm, făcu el, examinându-şi unghiile. Se pare că ea sau acoliţii 
ei cred că mă voi distra cu tine. 

Mi se uscă gura. 

- Sau e un test pentru tine, am reușit eu să găsesc un răspuns. Ai 
spus că ai pariat pe mine în timpul primei mele misiuni. Nu a fost 
prea încântată de acest lucru. 

— Şi de ce ar trebui să mă testeze Amarantha? 

Nu m-am sustras acelei priviri violete. Demult, Lucien îl numise 
târfa Amaranthei. 

- Pentru că ai minţit-o în legătură cu Clare. Ştiai foarte bine cum 
arătam. 

Rhysand se ridică dintr-o mișcare fluidă şi își sprijini antebraţele 
pe coapse. Avea foarte multă graţie într-o înfăţişare foarte puter- 
nică. „Vărsam sânge pe câmpul de luptă înainte de a te fi născut“, îi 
zisese odată lui Lucien. Nu mă îndoiam de asta. 

- Amarantha joacă propriile jocuri, spuse el simplu, iar eu le joc 
pe ale mele. Cu fiecare zi, atmosfera devine tot mai plictisitoare aici. 

— Te-a lăsat să ieşi pentru Noaptea Focurilor. Şi, cumva, ai reuşit 
să pui acel cap în grădină. 

- Ea mi-a cerut să-l pun acolo. Cât despre Noaptea Focurilor... 

Mă privi din cap până-n picioare. 

- Atunci, am avut motivele mele să ies. Feyre, să nu crezi că nu 
m-a costat. 

Zâmbi din nou, dar nu şi din priviri. 

- Ai de gând să laşi vătraiul acela sau ar trebui să mă aştept să-l 
învârți cât de curând? 

M-am abținut să nu înjur şi l-am scos la iveală — însă nu l-am 
lăsat din mână. 

- O faptă vitează, dar inutilă, spuse el. 

Era adevărat - foarte adevărat, când nici măcar nu fusese nevoie 
să-şi scoată mâinile din buzunar pentru a-i citi gândurile lui Lucien. 

- Cum e posibil ca tu să mai ai o astfel de putere, şi ceilalți nu? 
Am crezut că ea v-a furat toate puterile. 

Îşi ridică o sprânceană întunecată şi îngrijită. 

- O, mi-a luat puterile. Aceasta... 

Mi-am simțit mintea dezmierdată de gheare. Am tresărit şi am ţâş- 
nit înapoi, izbindu-mă de şemineu. Tensiunea din mintea mea dispăru. 

- Aceasta este doar o rămăşiţă. Un rest prin care mă amuz. Tamlin 
al tău are puterea unei brute și capacitatea de a-și schimba forma; 
arsenalul meu era cu mult mai periculos. 

Ştiam că nu minţea - nu când îi simţisem ghearele în minte. 

- Așadar, nu îți poţi schimba forma? Nu e o însușire specifică 
unui Mare Lord? 

- O, toți Marii Lorzi o pot face. Pe sub pielea fiecăruia dintre noi 
hoinăreşte câte o fiară, care urlă să iasă afară. Dacă Tamlin al tău 
preferă blana, eu cred că aripile şi ghearele sunt mai distractive. 

O atingere rece îmi sărută şira spinării. 

- Acum poți să te transformi sau ţi-a luat și puterea asta? 

— Atât de multe întrebări de la un om atât de mic! 

Când se ridică, întunericul care îl înconjura începu să se răsu- 
cească şi să se zvârcolească. Am clipit, iar transformarea fu gata. 

Am balansat ușor vătraiul. 

- Vezi, nu e o schimbare completă, spuse Rhysand, lovindu-și 
ghearele negre care îi înlocuiseră degetele. 

Deasupra genunchiului, întunericul îi păta pielea, însă, în locul 
degetelor de la picioare, luceau tot nişte gheare. 

- Nu îmi place să cedez cu totul în fața părții mele animalice. 

Într-adevăr, era tot chipul lui Rhysand, trupul său masculin și 
puternic, dar în spatele lui se întindeau nişte aripi uriașe; membra- 
noase şi negre ca ale unui liliac, la fel ca ale Attorului. Şi le strânse 
cu grijă la spate, dar peste umerii lui largi se vedea unica gheară din 
vârful fiecărei aripi. Oribil, şocant - înfățișarea a o mie de vise şi 
coşmaruri. Acea parte din mine, din nou inutilă, se agită văzând 
felul în care lumina lumânărilor îi strălucea prin aripi, iluminându-i 
venele, şi modul în care i se reflecta din gheare. 

Rhysand îşi roti gâtul şi totul dispăru într-o clipită - aripile, 
ghearele, picioarele, lăsând în urmă doar bărbatul bine îmbrăcat 
şi netulburat. 

- Nu încerci să mă linguşeşti? 

Greşisem enorm oferindu-i propria-mi viață. 

- Deja ai o părere foarte bună despre tine, i-am zis eu. Mă îndo- 
iesc de faptul că vorbele măgulitoare ale unui om mărunt contează 
pentru tine. 

Râsul lui uşor se strecură de-a lungul oaselor mele, încălzindu-mi 
sângele. 

- Nu pot hotărî dacă îndrăzneala ta față de un Mare Lord e un 
lucru de admirat sau o mare prostie. 

Se părea că doar în preajma lui aveam probleme în a-mi ţine gura. 

- Ştii răspunsul ghicitorii? am îndrăznit să-l întreb. 

Îşi încrucişă braţele. 

- Trişezi, nu-i aşa? 

- Nu mi-a spus niciodată că nu aş putea să cer ajutor. 

- Ah, dar după ce ai fost bătută crunt, ne-a ordonat să nu te mai 
ajutăm. 

Am așteptat, dar el scutură din cap. 

- Chiar dacă aş vrea să te ajut, nu pot. Ea dă ordinul și noi toți 
îl ascultăm. 

Scutură o pată de praf de pe jacheta lui neagră. 

- E un lucru bun că mă place, nu-i aşa? 

Am vrut să insist — să-l implor, dacă asta ar fi însemnat liberta- 
tea imediată. 

- Nu te obosi, spuse el. Nu pot să-ţi zic — nimeni de aici nu 
poate. Dacă ne-ar ordona tuturor să nu mai respirăm, ar trebui să 
îi dăm ascultare. 

Se încruntă spre mine şi-şi pocni degetele. Funinginea, murdăria 
şi cenuşa îmi dispărură de pe piele, lăsându-mă curată, de parcă aş 
fi făcut baie. 

- Poftim. Un cadou - pentru că ai avut curajul să îmi ceri ajutorul. 

L-am privit direct în ochi, dar el făcu un semn spre vatră. 

Era curată - iar găleata mea era plină cu linte. Uşa se deschise de 
la sine, înfățişându-i pe gardienii care mă târâseră aici. Rhysand 
ridică leneş mâna spre ei. 

- Şi-a îndeplinit sarcina. Duceţi-o înapoi. 

Aceştia mă apucară, dar el zâmbi, arătându-şi dinţii într-o ma- 
nieră deloc prietenoasă - şi gărzile se opriră. 

- Fără alte treburi casnice, fără alte sarcini, spuse el, torcând erotic. 

Ochii lor galbeni deveniră sticloşi şi plictisiţi, iar dinţii ascuțiți 
străluciră când gurile li se destinseră. 

- Spuneţi-le şi celorlalți. Nu intraţi în celula ei şi nu o atingeți. 
Dacă o faceţi, va trebui să vă scoateţi singuri maţele, cu propriile 
pumnale. Aţi înțeles? 

Uluiţi, dădură amorţiți din cap, clipiră şi se îndreptară de spate. 
Mi-am ascuns tremuratul. 

Vraja, controlul minţii — orice le-ar fi făcut, funcţionă. 

Îmi făcură semn să mă apropii, dar nu îndrăzniră să se atingă 
de mine. 

Rhysand îmi zâmbi. 

- Cu plăcere, toarse el când am ieşit din cameră. 

Din acel moment, în fiecare dimineață şi seară, o masă caldă își 
făcu apariţia în celula mea. O înfulecam, dar tot îl blestemam pe 
Rhysand. Închisă în celulă, nu aveam nimic de făcut decât să mă 
gândesc la ghicitoarea Amaranthei - doar pentru ca, într-un final, 
să mă aleg cu o groaznică durere de cap. Am recitat-o la nesfârşit, 
fără niciun rezultat. 

Zilele trecură, dar eu nu l-am văzut pe Lucien sau pe Tamlin, iar 
Rhysand nu veni să mă tachineze. Eram singură - complet singură, 
captivă a tăcerii — deşi țipetele din temnițe continuară să se audă zi 
şi noapte. În momentele în care strigătele deveneau prea greu de 
suportat şi de ignorat, mă uitam la ochiul tatuat din palma mea. 
M-am întrebat dacă îl făcuse doar pentru a-mi reaminti, subtil, de 
Jurian - o palmă crudă şi meschină dată peste faţă, menită să-mi 
transmită că, probabil, nu mai aveam mult până să-i aparțin, așa 
cum războinicul antic îi aparţinea acum Amaranthei. 

Din când în când, îi vorbeam tatuajului, apoi îmi spuneam că 
eram nebună. Sau îl blestemam pe Rhysand. Dar aş fi putut jura 
că, într-o noapte, când eram pe cale să aţipesc, îmi făcuse un 
semn, clipind. 

Dacă număram corect mesele, cam la patru zile după ce-l văzu- 
sem pe Rhysand în camera lui, două Mari Zâne ajunseră în celula mea. 

Apărură printre crăpături, din valuri de întuneric, întocmai ca 
Rhysand, dar, în vreme ce el se materializase, aceste zâne rămaseră 
ca nişte umbre ale căror trăsături abia se distingeau, cu excepţia ro- 
chiilor largi şi vaporoase, din țesături fine. Când ajunseră lângă mine, 
tăcură. Nu m-am luptat cu ele — nu aveam cu ce anume să mă lupt şi 
nu puteam fugi nicăieri. Am simțit pe braţe atingerea mâinilor reci, 
dar solide, de parcă umbrele ar fi fost un înveliș, o a doua piele. 

Rhysand trebuie să le fi trimis - nişte slujitoare de-ale lui, din 
Regatul Nopţii. La fel de bine ar fi putut fi mute, de vreme ce nu îmi 
adresară niciun cuvânt când se lipiră de trupul meu, pășind - am 
pășit efectiv prin ușa închisă, ca şi cum nici n-ar fi fost acolo. De 
parcă şi eu aş fi devenit o umbră. Traversând temnițele întunecate 
din care se auzeau ţipete, mi s-a părut că păianjenii mi se târâiau pe 
şira spinării şi pe braţe, iar genunchii mi se înmuiară. Niciunul din- 
tre gardieni nu ne opri - nici măcar nu se uitară la noi. Aşadar, 
eram vrăjite; doar o beznă tremurândă în fața trecătorilor. 

Zânele mă conduseră pe scări prăfuite şi pe holuri uitate, până 
când am ajuns în dreptul unei camere greu de descris, unde mă 
dezbrăcară, mă spălară temeinic şi apoi, spre groaza mea, începură 
să-mi picteze trupul. 

Atingerile lor insuportabil de reci mă gâdilau, iar când mă zvâr- 
coleam, strânsorile uşoare deveneau ferme. Situaţia se înrăutăți şi 
mai mult când îmi pictară părțile intime, trebuind să fac un efort ca 
să nu o lovesc pe vreuna dintre ele în față. Nu îmi oferiră nicio 
explicaţie pentru ce se întâmpla, nu-mi dădură de înțeles că acest 
lucru ar fi fost un alt chin, ordonat de Amarantha. Chiar dacă aș fi 
fugit, nu aş fi avut unde să scap — nu fără să-l condamn şi mai mult 
pe Tamlin. Așadar, am încetat să le mai cer răspunsuri, nu m-am 
mai împotrivit şi le-am lăsat să termine ce începuseră. 

De la gât în sus, aveam o înfăţişare regală: chipul îmi era înfrumu- 
seţat cu machiaje fine — aveam ruj pe buze, o umbră de praf auriu 
pe pleoape, ochii conturaţi cu praf de cărbune - şi părul îmi era 

răsucit în jurul unei mici diademe din aur, incrustată cu pietre de 
lapis lazuli. Însă, de la gât în jos, eram jucăria unui zeu păgân. Con- 
tinuară modelul tatuajului de pe brațul meu şi, de îndată ce vopseaua 
neagră-albăstruie se uscă, mă îmbrăcară cu o rochie de un alb stră- 
veziu. Dacă se putea numi rochie. Era puţin mai opacă decât două 
valuri lungi de voal, suficient de lată încât să-mi acopere sânii, prinsă 
la ambii umeri cu broșe din aur. Fâşiile ajungeau până în dreptul 
unei curele cu bijuterii, care îmi atârna pe șolduri, unde se uneau 
într-o singură bucată de material, care anina între picioarele mele și 
podea. Abia mă îmbrăca şi, după aerul rece pe care-l simțeam pe 
piele, ştiam că, în mare parte, aveam spatele dezgolit. 

Briza rece care îmi mângâia pielea goală fu suficientă încât să mă 
înfurie. Cele două Mari Zâne nu îmi ascultară rugăminţile de a fi 
îmbrăcată cu alte haine, ascunzându-şi chipurile greu de zărit, dar 
ținându-mă strâns de braţe când am încercat, violent, să scap din 
prinsoarea lor. 

- Nu aș face asta, se auzi o voce joasă şi vioaie de lângă ușă. 

Rhysand era rezemat de perete, cu braţele încrucișate. 

Ar fi trebuit să ştiu că el era în spatele acestei situații, desenele 
pereche care îmi acopereau tot trupul ar fi trebuit să mă facă să-mi 
dau seama. 

- Învoiala noastră nu a început încă, m-am răstit eu. 

Instinctele care odată îmi spuseseră să tac în preajma lui Tam și 
a lui Lucien mă lăsară baltă când Rhys se apropie. 

- Ah, dar am nevoie de o însoțitoare pentru petrecere. 

Ochii lui violeţi străluciră ca stelele. 

- Şi când m-am gândit la cum stai ghemuită toată noaptea în 
celula aceea, singură... 

Flutură o mână şi zânele slujitoare dispărură pe ușa din spatele lui. 
Văzându-le trecând prin lemn - fără îndoială că toţi curtenii Regatului 
Nopţii puteau face asta — am tresărit, iar Rhysand chicoti. 

- Arăţi întocmai cum am sperat. 

Din locașurile prăfuite ale minţii, mi-am reamintit cuvinte simi- 
lare pe care, cândva, Tamlin mi le şoptise la ureche. 

- Sunt necesare toate astea? am întrebat eu, arătând spre vopsea 
şi îmbrăcăminte. 

- Desigur, răspunse el cu răceală. Altfel, cum voi şti dacă te-a 
atins cineva? 

El se apropie, iar eu mi-am adunat curajul când el își trecu un deget 
de-a lungul umărului meu, întinzând vopseaua. De îndată ce îl ridică, 
vopseaua reapăru de la sine, oferindu-i desenului forma originală. 

- Nici rochia şi nici mișcările tale nu-l vor strica, spuse el, cu fața 
apropiată de a mea. 

Dinţii lui erau mult prea aproape de gâtul meu. 

- Şi eu îmi voi aduce precis aminte pe unde mi-au fost mâinile. 
Dar, dacă te atinge altcineva, să spunem un anume Mare Lord că- 
ruia îi place primăvara, îmi voi da seama. Îmi dădu uşor peste nas. 
Şi, Feyre, adăugă el cu un murmur mângâietor, nu îmi cade bine ca 
bunurile mele să fie atinse de altcineva. 

Stomacul îmi îngheță. În fiecare lună, timp de o săptămână, era 
stăpânul meu. În mod clar, credea că înţelegerea noastră avea să fie 
valabilă pentru tot restul vieţii mele. 

- Vino, spuse Rhysand, făcându-mi semn cu mâna. Am întâr- 
ziat deja. 


Hh 


Am traversat holurile. Sunetele veseliei se auzeau înaintea noas- 
tră, iar chipul îmi ardea în vreme ce plângeam, în tăcere, din cauza 
materialului prea transparent al rochiei mele. Sânii mi se vedeau pe 
dedesubt, vopseaua nelăsând loc imaginației, iar aerul rece al peş- 
terii îmi făcea pielea ca de găină. Având picioarele, coastele şi cea mai 
mare parte a abdomenului expuse, mai puţin în zona fâşiilor subțiri 
din voal, a trebuit să strâng din dinţi, ca să nu-mi mai clănțăne. 

Tălpile goale îmi erau pe jumătate înghețate, iar eu speram că, ori- 
unde ne îndreptam, avea să fie un foc imens. 

Muzica bizară, excentrică, răsuna prin două uşi din piatră, pe 
care le-am recunoscut imediat. Sala tronului. Nu! Nu, în orice alt 
loc, dar nu aici. 

Spiriduşii şi Marii Spiriduși rămaseră cu gura căscată când am 
intrat. Unii se înclinară în faţa lui Rhysand, în vreme ce alții icniră. 
I-am spionat pe câțiva dintre fraţii lui Lucien, care tocmai se adu- 
nau lângă uși. Îmi aruncară nişte zâmbete şirete. 

Rhysand nu mă atinse, dar păşi destul de aproape de mine, astfel 
încât să fie evident că îl însoțeam - că îi aparţineam. Nu m-ar fi 
surprins dacă mi-ar fi pus o lesă şi o zgardă în jurul gâtului. Poate 
că avea să o facă la un moment dat, acum că eram legată de el şi că 
învoiala era marcată pe trupul meu. 

Şoaptele se auziră peste strigătele de sărbătoare şi chiar şi muzica 
încetă când mulțimea se dădu la o parte, făcându-ne loc spre po- 
diumul Amaranthei. Mi-am ridicat bărbia, greutatea coroanei apă- 
sându-mi craniul. 

Îndeplinisem prima sarcină. Dusesem la bun sfârşit și treburile 
casnice pe care mi le dăduse. Puteam să-mi ţin capul sus. 

Tamlin stătea lângă ea pe acelaşi tron, în hainele lui obişnuite, 
neînarmat şi cu masca peste chip - singurul semn al sfidării sale 
continue. Rhysand spusese că voia să îi comunice la momentul po- 
trivit, că voia să îl rănească pe Tamlin, dezvăluindu-i târgul pe care 
îl acceptasem. Nenorocitul! Un nenorocit mizerabil şi intrigant. 

- Miez de vară fericit, spuse Rhysand, înclinându-se în fața 
Amaranthei. 

Ea purta o rochie elegantă, în tonuri de mov-deschis şi violet — 
surprinzător de modestă. Spre deosebire de frumusețea ei cultivată, 
eu eram o sălbatică. 

- Ce i-ai făcut prizonierei mele? întrebă ea, dar zâmbetul nu îi 
atinse privirea. 

Chipul lui Tamlin era ca din piatră - ca din piatră, cu excepția 
articulaţiilor albe ale degetelor care strângeau braţele tronului. Nu 
avea gheare. Cel puţin, era în stare să ţină sub control acel semn al 
temperamentului său. 

Făcusem un lucru foarte prostesc legându-mă de Rhysand. De 
Rhysand, cu aripile şi ghearele-i care pândeau de sub acea înfăţişare 
frumoasă, fără cusur; de Rhysand, care putea distruge minţile. „Pen- 
tru tine am făcut-o“, am vrut să strig. 

- Am încheiat un târg, rosti Rhysand. 

Am tresărit când îmi dădu la o parte o şuviță de păr de pe față. 
Îşi trecu degetele peste gâtul meu - o mângâiere blândă. Sala tronului 
fu mult prea liniştită când îi adresă următoarele cuvinte lui Tamlin: 

- O săptămână petrecută cu mine în Regatul Nopţii, pentru că 
am vindecat-o după prima sarcină. 

Îmi ridică braţul stâng ca să mi se vadă tatuajul a cărui cerneală 
nu strălucea la fel de puternic precum vopseaua de pe trupul meu. 

- Pentru tot restul vieţii ei, adăugă el nonșalant, privind-o acum 
pe Amarantha. 

Regina Zânelor își îndreptă puţin postura - până şi ochiul lui 
Jurian păru aţintit asupra mea, asupra lui Rhysand. Pentru restul 
vieţii mele - o spusese de parcă ar fi urmat să trăiesc foarte, foarte 
mult timp. 

Credea că aveam să rezolv cu succes toate sarcinile Amaranthei. 

I-am privit profilul, nasul elegant și buzele senzuale. Jocuri — lui 
Rhysand îi plăcea să joace jocuri şi se părea că eu eram acum pionul 
principal în schema lui, oricare ar fi fost aceasta. 

- Bucuraţi-vă de petrecerea dată de mine, fu singura replică a 
A maranthei, care îşi făcea de lucru cu osul din capătul colierului ei. 

Lăsat să plece, Rhysand își puse o mână pe spatele meu, ducân- 
du-mă din fața lui Tamlin, care încă ţinea strâns braţul tronului. 

Cei din mulțime păstrară o distanță rezonabilă, iar eu nu am putut 
să mă uit la niciunul dintre ei, de teamă că s-ar putea să trebuiască 

să-l văd iar pe Tamlin sau că l-aş putea urmări pe Lucian - că i-aş 
surprinde expresia feței, privindu-mă. 

Mi-am ținut capul sus. Nu aveam de gând să-i las pe ceilalți să 
observe acea slăbiciune - nu aveam de gând să le permit să știe cât 
de mult mă durea faptul că eram atât de expusă în faţa lor, că purtam 
simbolurile lui Rhysand pictate pe aproape fiecare centimetru de 
piele, nu puteam îngădui ca Tamlin să mă vadă atât de înjosită. 

Rhysand se opri în faţa unei mese încărcate cu mâncăruri alese. 
Marii Spiriduși care se aflau în jurul acesteia plecară imediat. Dacă 
şi alți curteni ai Regatului Nopţii erau prezenți, ei nu dispărură învă- 
luiţi în întuneric, aşa cum o făceau Rhysand și slujitorii lui; nu în- 
drăzniră să se apropie de el. Muzica începu să se audă destul de tare 
încât să sugereze faptul că, undeva în încăpere, se dansa. 

- Vin? spuse el, oferindu-mi un pocal. 

Prima regulă a lui Alis. Am clătinat din cap, în semn că nu. 

Zâmbi şi-mi întinse din nou pocalul. 

- Bea. Vei avea nevoie. 

Bea, îmi repetă mintea mea, iar degetele mi se agitară, întinzân- 
du-se spre pocal. Nu. Nu, Alis îmi spusese să nu beau vinul de aici - 
un vin care era diferit față de cel vesel care sărbătorea solstițiul. 

- Nu, am zis eu şi câteva zâne care ne priveau de la distanță 
chicotiră. 

- Bea, spuse el şi degetele mele trădătoare prinseră pocalul. 


H 


M-am trezit în celula mea, încă îmbrăcată cu acea batistă pe care 
el o numea rochie. Totul se învârtea atât de tare, încât abia am ajuns 
la colț înainte să vomit. Din nou. Şi din nou. Când mi-am golit sto- 
macul, m-am târât în colțul opus al celulei și m-am prăbușit. 

Am dormit agitat, în vreme ce lumea continua să se rotească vio- 
lent în jurul meu. Eram legată de o roată, care se învârtea și se în- 
vârtea şi se învârtea... 

E de la sine înţeles că mi-a fost rău o mare parte din acea zi. 

Tocmai terminasem de ciugulit cina fierbinte care apăruse cu 
doar câteva momente înainte ca uşa să scârțâie și o vulpe aurie — 
cu un ochi mijit de metal, să îşi facă apariţia. 

- La naiba, spuse Lucien. E foarte frig aici. 

Avea dreptate, dar îmi era prea greață ca să bag de seamă. Făceam 
un efort doar pentru a-mi ţine capul ridicat, ca să nu mai vorbim de 
faptul că mă străduiam să nu vomit. Îşi desfăcu mantia şi mi-o puse 
pe umeri. Căldura copleșitoare mă învălui. 

- Uită-te la toate acestea, zise el, holbându-se la vopseaua de 
pe mine. 

Din fericire, era intactă, cu excepţia câtorva locuri din zona taliei. 

- Nenorocitul! 

- Ce s-a întâmplat? am reuşit să-l întreb, deşi nu eram sigură 
că-mi doream cu adevărat să aflu răspunsul. 

Îmi aminteam, vag, doar muzica sălbatică. 

Lucien se retrase. 

- Nu cred că vrei să ştii. 

Mi-am studiat câteva pete de pe talie, semne care arătau că fuse- 
sem atinsă de nişte mâini. 

- Cine mi-a făcut asta? am întrebat şoptit, urmărind arcul vop- 
selei întinse. 

- Cine crezi? 

Inima mi se strânse, iar eu mi-am plecat privirea. 

- A văzut... Tamlin a văzut asta? 

Lucian încuviință. 

- Rhys a făcut-o doar ca să-l enerveze. 

- A reuşit? 

Încă nu-l puteam privi direct pe Lucien. Măcar ştiam că nu mă 
pângărise mai mult de atât. Vopseaua îmi spunea asta. 

- Nu, zise Lucien, iar eu am zâmbit trist, 

- Ce... ce am făcut în tot acel timp? 

Degeaba mă avertizase Alis. 

Lucien expiră scurt, trecându-și o mână prin părul roșcat. 

- Te-a obligat să dansezi pentru el toată noaptea. Și, când nu ai 
dansat, ai stat în poala lui. 

- Ce fel de dans? am insistat eu. 

- Nu genul pe care l-ai dansat cu Tamlin, la Solstiţiu, răspunse 
Lucien, iar eu am roșit. 

Din amintirile mele întunecate din seara precedentă, mi-am 
reamintit apropierea unor anumiţi ochi violeți — care, privindu-mă, 
străluceau a viclenie. 

- În faţa tuturor? 

- Da, răspunse Lucien, mai blând decât îmi vorbise vreodată. 

Am înlemnit. Nu voiam să-i fie milă de mine. Oftă şi-mi apucă 
braţul stâng, studiind atent tatuajul. 

- Ce-a fost în mintea ta? Nu ştiai că voi veni cât mai repede 
posibil? 

Mi-am smuls braţul din strânsoarea lui. 

- Eram pe moarte! Aveam febră, abia reușeam să nu-mi pierd 
cunoştinţa. De unde era să știu că vei veni? Că ai înțeles cât de re- 
pede pot muri oamenii dintr-o asemenea cauză? Mi-ai spus că ai 
ezitat atunci, când m-am confruntat cu naga. 

- I-am jurat lui Tamlin... 

— Nu am avut altă soluţie! Crezi că voi mai avea încredere în tine, 
după tot ce mi-ai spus la conac? 

- Mi-am riscat viaţa pentru tine în timpul în care tu îţi îndeplineai 
sarcina. Nu a fost de ajuns? 

Ochiul lui din metal se roti încet. 

- Ţi-ai dezvăluit numele ca să mă salvezi — după tot ce ţi-am spus, 
după tot ce am făcut, tu tot ai spus cum te numești. Nu ţi-ai dat seama 
că urma să te ajut? Cu sau fără jurământ? 

Nu-mi dădusem seama că, de fapt, gestul meu însemnase ceva 
pentru el. 

- Nu am avut de ales, i-am spus încă o dată, respirând greu. 

- Nu înţelegi ce e Rhys? 

- Ba da! m-am răstit eu, apoi am oftat. Înţeleg, am repetat încet 
şi m-am uitat la ochiul din palma mea. S-a făcut. Aşadar, nu mai e 
nevoie să respecţi jurământul făcut lui Tamlin de a mă proteja - sau 
să crezi că-mi datorezi ceva pentru că te-am salvat de Amarantha. 
Aş fi făcut-o şi doar ca să văd cum le piere zâmbetul fraților tăi. 

Lucien țâţâi, dar ochiul roşu care-i mai rămăsese străluci. 

- Mă bucur să constat că nu ţi-ai vândut şi veselia sau încăpățâ- 
narea lui Rhys. 

- Doar o săptămână din viața mea, în fiecare lună. 

- Da, bine — vom vedea cum vor sta lucrurile, la timpul potrivit, 
mârâi el, în vreme ce ochiul din metal privi spre ușă. 

Se ridică. 

- Ar trebui să plec. Gărzile urmează să-şi schimbe tura. 

- Îmi pare rău că te-a pedepsit pentru ajutorul pe care mi l-ai dat 
în timpul sarcinii, i-am spus după ce făcu un pas. Am auzit... 

Gâtul mi se încordă. 

- Am auzit ce l-a obligat pe Tamlin să-ți facă. 

Ridică din umeri, dar eu am adăugat: 

- Mulţumesc. Pentru că m-ai ajutat. 

Se îndreptă către uşă şi, pentru prima dată, am observat cât de 
greoi se mişca. 

- De aceea nu am putut veni mai devreme, zise el în vreme ce 
capul i se clătină. Ea - şi-a folosit puterea, s-a folosit de puterile noas- 
tre ca să-mi împiedice spatele să se vindece. Abia astăzi am fost în 
stare să mă mişc. 

Am început să respir mai greu. 

- Poftim, i-am spus eu, dându-mi mantia la o parte şi ridicân- 
du-mă să i-o dau. 

Frigul neaşteptat îmi făcu pielea ca de găină. 

- Păstreaz-o. În drum spre tine, am furat-o de la un gardian care 
moțăia. 

În lumina slabă, simbolul brodat al unui dragon care dormea sclipi. 
Blazonul Amaranthei. M-am strâmbat, dar mi-am pus-o pe umeri. 

- În plus, adăugă Lucien rânjind, te-am văzut destul de bine prin 
rochie încât să nu te uit toată viața. 

Când deschise ușa, m-am îmbujorat. 

- Așşteaptă... i-am spus. Tamlin e bine? Mă refer la vraja 
Amaranthei, care îl face să fie atât de tăcut... 

- Nu e nicio vrajă. Nu ţi-a trecut prin minte că Tamlin nu vor- 
beşte pentru a evita să-i spună Amaranthei care dintre chinurile la 
care te supune îl afectează cel mai mult? 

Nu, nu mă gândisem la aşa ceva. 

- Totuşi, joacă un joc periculos, zise Lucien, strecurându-se pe 
ușă. Toți facem asta. 


a 


În noaptea următoare, am fost din nou spălată, pictată şi adusă 
în acea cameră nenorocită a tronului. De această dată, nu era un 
bal, ci doar o distracţie de seară. După cum se dovedi, eu eram dis- 
tracţia. Totuși, din fericire, după ce am băut vinul, nu am mai con- 
ştientizat ce se întâmpla. 

Nopți la rând, am fost îmbrăcată în același fel şi însoțită de 
Rhysand în sala tronului. Astfel, am devenit jucăria lui Rhysand, o 
târfă pentru târfa Amaranthei. Mă trezeam amintindu-mi vag și 
fragmentat - de cum dansasem între picioarele lui Rhysand, în 
vreme ce el stătea pe scaun şi râdea, de mâinile lui pătate de albastru 
din locurile în care, cumva, îmi atinsese doar talia și brațele. Mă 
obliga să dansez până când îmi era rău şi, după ce vomitam, îmi 
spunea să dansez din nou. 

În fiecare dimineaţă mă trezeam bolnavă și epuizată, şi, cu toate 
că gărzile respectau într-adevăr ordinul dat de Rhysand, activită- 
tile nocturne mă sleiau de puteri. Îmi petreceam zilele dormind, 

așteptând ca efectul vinului zânelor să treacă, moţăind pentru a 
scăpa de umilința îndurată. Când puteam, mă gândeam la ghicitoa- 
rea Amaranthei, interpretând fiecare cuvânt — fără niciun rezultat. 

Şi, când intram din nou în sala tronului, îmi permiteam să-l văd 
pe Tamlin doar pentru o clipă, înainte ca drogul din vin să pună 
stăpânire pe mine. Dar de fiecare dată, în fiecare noapte, în singurul 
moment în care privirile ni se întâlneau, nu-mi ascundeam dra- 
gostea şi durerea care îmi umpleau ochii. 


eu 


Tocmai terminaseră să mă picteze şi să mă îmbrace - în acea 
seară, rochia mea din voal era de un portocaliu însângerat - când 
Rhysand intră în cameră. Ca de obicei, slujnicele-fantomă ieşiră 
prin pereţi şi dispărură. Dar, în loc să-mi facă semn să vin cu el, 
Rhysand închise uşa. 

- Mâine-seară va avea loc cea de-a doua ta probă, spuse el pe un 
ton neutru. 

Firul din aur şi argint din tunica lui neagră străluci în lumina 
lumânărilor. Nu purta niciodată haine de altă culoare. 

- Şi? 

— Ar putea fi ultima, zise el şi se sprijini de tocul uşii, încrucişân- 
du-și braţele. 

- Dacă încerci să mă păcăleșşti să iau parte la un alt joc de-al tău, 
îţi pierzi timpul. 

- Nu mă implori să-ţi ofer o noapte cu iubitul tău? 

- Voi avea parte de acea noapte şi de toate cele care vor urma, 
după ce voi reuşi să duc la capăt ultima sarcină pe care mi-o va da. 

Rhys ridică din umeri, apoi îmi aruncă un zâmbet când trecu 
pe lângă mine şi împinse ușa. 

- Mă întreb dacă erai atât de acră şi cu Tamlin, pe vremea când 
erai prizoniera lui. 

- Nu m-a tratat niciodată ca pe o prizonieră - sau ca pe o sclavă. 

- Nu - cum ar fi putut? Nu când rușinea tatălui său şi brutalitatea 
fraţilor lui apăsau mereu umerii săracei, nobilei fiare. Dar, poate 
dacă s-ar fi deranjat să înveţe câte ceva despre cruzime, despre ce 
înseamnă să fii cu adevărat un Mare Lord, ar fi împiedicat declinul 
Regatului Primăverii. 

- Şi regatul tău a avut aceeaşi soartă. 

Tristețea pâlpâi în ochii lui violeți. Nu aş fi observat-o dacă nu aș 
fi... simţit-o — adânc în sinea mea. Privirea îmi alunecă spre ochiul 
pe care îl purtam gravat în palmă. Ce fel de tatuaj îmi făcuse, mai 
exact? În schimb, l-am întrebat: 

- Când hoinăreai liber în Noaptea Focurilor - întimpulRitualului, 
mi-ai spus că te-a costat. Tu ai fost unul dintre Marii Lorzi care i-au 
jurat credință Amaranthei, ca să nu fie obligat să trăiască aici? 

Orice urmă de tristețe i s-ar fi oglindit în ochi dispăru - lăsând să 
se zărească doar o privire calmă, rece şi scânteietoare. Aș fi putut jura 
că umbra aripilor sale puternice colorase peretele din spatele lui. 

- Ceea ce fac sau am făcut pentru Regatul meu nu este treaba ta. 

- Şi ea ce a făcut în ultimii patruzeci şi nouă de ani? I-a asuprit pe 
cei de la curte şi i-a torturat pe toți, după bunul ei plac? În ce scop? 

„Spune-mi despre ameninţarea pe care o reprezintă pentru lume“, 
am vrut să-l implor — „spune-mi ce înseamnă toate acestea, de ce au 
trebuit să se întâmple atât de multe lucruri îngrozitoare.“ 

- Stăpâna Muntelui nu trebuie să îşi justifice acțiunile. 

- Dar... 

- Festivităţile ne aşteaptă. 

Făcu un semn spre uşa din spatele lui. 

Ştiam că mă aflam pe un teren periculos, dar nu îmi păsa. 

- Ce vrei de la mine? În afară de a-l necăji pe Tamlin... 

— Să-l necăjesc pe el e cea mai mare plăcere a mea, zise el, imitând 
o plecăciune. Şi, în ceea ce priveşte întrebarea ta, de ce ar avea un băr- 
bat nevoie de un motiv pentru a se bucura de prezenţa unei femei? 

- Mi-ai salvat viaţa. 

- Şi, salvând-o pe a ta, i-am salvat viaţa lui Tamlin. 

- De ce? 

Îmi făcu un semn cu ochiul, netezindu-și părul negru-albăstrui. 

- Feyre, aceasta e adevărata întrebare, nu-i aşa? 

Rostind acele vorbe, mă conduse în afara camerei. 

Am ajuns în sala tronului, unde mi-am adunat curajul de a mă 
lăsa drogată şi umilită din nou. Mulțimea se uită însă la Rhysand - 
la Rhysand, care era urmărit de fraţii lui Lucien. Vocea limpede a 
Amaranthei răsună deasupra muzicii, chemându-l. 

El se opri, aruncând o privire către fraţii lui Lucien, care veneau 
țanțoş spre noi şi a căror atenţie era îndreptată asupra mea. Nerăb- 
dători, flămânzi - răi. Am deschis gura, nu prea mândră ca să-l rog 
pe Rhysand să nu mă lase singură cu ei, câtă vreme discuta cu 
Amarantha, dar el îşi puse o mână pe spatele meu şi mă înghionti. 

- Stai pe-aproape şi ţine-ţi gura, îmi murmură el la ureche, con- 
ducându-mă la braţ. 

Mulțimea se despărți de parcă am fi fost în flăcări, dezvăluind 
mult prea curând ceea ce se afla în fața noastră. 

Nu a noastră, m-am corectat după aceea, ci a lui Rhysand. 

Un Mare Spiriduş cu pielea maronie plângea în hohote pe po- 
deaua aflată în fața podiumului. Amarantha îi zâmbea precum un 
şarpe — atât de intens, încât nici măcar nu se uită la mine. Lângă ea, 
Tamlin era complet nepăsător. O bestie fără gheare. 

Rhysand mă privi - o poruncă tacită de a rămâne la marginea 
mulțimii. M-am supus şi, când mi-am îndreptat atenţia către Tamlin, 
aşteptând să se uite - doar să se uite la mine - el nu reacționă, 
având în prim-plan numai regina şi masculul din faţa ei. I-am în- 
teles gestul. 

Amarantha îşi mângâie inelul, urmărind fiecare mişcare a lui 
Rhysand în timp ce se apropia. 

- Boiernașul văratic, spuse ea despre bărbatul care se înjosea 
la picioarele ei, a încercat să scape prin ieşirea dinspre terenurile 
Regatului Primăverii. Vreau să ştiu de ce. 

La marginea mulțimii stătea un Mare Spiriduş, înalt şi chipeș — 
cu părul aproape alb cu ochi din cristal de un albastru zdrobitor 
şi cu o piele de un arămiu intens. Însă, când atenţia îi fu atrasă de 
Amarantha și Rhysand, se strâmbă. Îl mai văzusem înainte, în tim- 
pul primei mele probe — Marele Lord al Regatului Verii. Obişnuia să 
strălucească - aproape emanând o lumină aurie; acum era tăcut, 
mohorât. De parcă Amarantha i-ar fi supt şi ultimul strop de putere, 
în vreme ce îşi interoga supusul. 

Rhysand îşi băgă mâinile în buzunare şi se apropie de bărbatul 
aflat la pământ. 

Spiridușul Verii se crispă, faţa strălucindu-i de lacrimi. Propriile-mi 
măruntaie se dizolvară de teamă și ruşine când, văzându-l Rhysand, 
se scăpă pe el. 

- T-te rog, icni acesta. 

Mulțimea era fără suflare, prea tăcută. 

Cu spatele la mine, umerii lui Rhysand erau relaxaţi, şi toate cu- 
săturile hainelor, la locul lor. Dar am ştiut că-şi fixase ghearele în 
mintea spiridușului în clipa în care bărbatul, aflat la pământ, se opri 
din tremurat. 

Marele Spiriduș al Regatului Verii înlemnise, iar în ochii lui de 
un albastru uimitor se citeau frică şi o durere, o durere adevărată. 
Mi-am amintit că Regatul Verii fusese unul dintre regatele care se 
răzvrătiseră. Aşadar, acesta era un nou Mare Lord, necercetat, dar 
care fusese obligat să facă alegeri care îl costaseră nişte vieți. 

După un moment de tăcere, Rhysand o privi pe Amarantha. 

— A vrut să scape. Să ajungă la Regatul Primăverii, să traverseze 
zidul şi să fugă spre sud, către teritoriul oamenilor. Nu a avut niciun 
complice, niciun motiv, în afară de propria-i lașitate jalnică. 

Făcu un semn brusc din barbă spre balta de urină în care stătea 
bărbatul. Cu coada ochiului, l-am văzut pe Marele Lord al Regatului 
Verii încovoindu-se puțin — destul cât să mă facă să mă întreb... să 
mă întreb ce alesese Rhysand în momentul în care hotărâse să caute 
în mintea bărbatului. 

Amarantha își dădu însă ochii peste cap şi se tolăni în tron. 

- Nimiceşte-l, Rhysand. 

Făcu un semn cu mâna spre Marele Lord al Regatului Verii. 

- După aceea, poţi face orice dorești cu leșul lui. 

Marele Lord al Regatului Verii se înclină - de parcă ar fi primit 
un cadou - şi își privi supusul, care încremenise şi se calmase pe 
jos, îmbrăţişându-și genunchii. Spiriduşul era pregătit - ușurat. 

Rhys îşi scoase o mână din buzunar, lăsând-o să-i atârne pe 
lângă corp. Aş fi putut jura că ghearele fantomatice pâlpâiră când 
îşi strânse uşor degetele. 

- Rhysand, încep să mă plictisesc, zise Amarantha cu un oftat, 
jucându-se din nou cu acel os. 

Prea atentă la prada ei, nu mă privise nici măcar o dată. 

Rhysand își încleştă pumnul. 

Ochii spiridușului se măriră - apoi sticliră când căzu într-o parte, 
în propria-i baltă de urină. Sângele îi curse din nas şi din urechi, 
băltind pe podea. Foarte rapid - foarte uşor, irevocabil... Era mort. 

- Am spus să-i nimiceşti mintea, nu creierul, se răsti Amarantha. 

În jurul meu, mulțimea murmură, agitându-se. Nu voiam nimic 
mai mult decât să mă pierd în ea - să mă târăsc înapoi în celula mea 
şi să-mi şterg din memorie ce văzusem. Tamlin nu se înfiorase — 
nu-i tresărise niciun mușchi. Oare la ce orori asistase în lunga lui 
viață, dacă acest lucru nu-i năruise acea expresie rece, acel control? 

Rhysand ridică din umeri, băgându-şi mâna înapoi în buzunar. 

~ Îmi cer scuze, regina mea. 

Se întoarse fără să-i fi fost dat voie şi nu mă privi când se îndreptă 
spre partea din spate a sălii tronului. L-am urmat, ţinându-mi în 

frâu tremuratul, încercând să nu mă gândesc la cadavrul întins în 
urma noastră sau la Clare — încă țintuită pe perete. 

Trecând prin mulțime, membrii acesteia rămaseră mult, mult în 
spate. „Târfo“, îi şoptiră unii, departe de urechile ei; târfa Amaranthei. 
Mulţi încercară însă să-i zâmbească și să-i vorbească -— „bine că l-ai 
omorât; bine ca l-ai ucis pe trădător.“ 

Cu umerii căzuți şi fără să se grăbească, Rhysand nu catadicsi 
să le răspundă. Mă întrebam dacă oricine altcineva, în afară de el şi 
de Marele Lord al Regatului Verii, ştia că îl ucisese din milă. Eram 
dispusă să pariez că şi alte persoane fuseseră implicate în acest plan 
de evadare, poate chiar însuşi Marele Lord al Regatului Verii. 

Dar poate că păstrarea acelor secrete ajutase doar jocurilor lui 
Rhysand. Poate faptul că îl cruțase pe acel spiriduş, ucigându-l rapid, 
în loc să-i nimicească mintea şi să-l transforme într-o legumă care 
saliva, fusese doar o altă mişcare calculată. 

Nu se opri nici măcar o dată în lungul drum care traversa încă- 
perea tronului, dar când am ajuns la mâncarea şi vinul din partea 
din spate a camerei, îmi dădu un pocal şi bău şi el dintr-unul, alături 
de mine. Nu spuse nimic înainte ca vinul să mă învăluie în uitare. 


CAPITOLUL 
40 


Sosi vremea celei de-a doua sarcini. 

Cu dinţii strălucind, Attorul îmi rânji când m-am aflat în fața 
Amaranthei. O altă peşteră - mai mică decât sala tronului, dar des- 
tul de mare încât să fie, probabil, un vechi spațiu de distracție. Nu 
era decorată şi nici mobilată, cu excepţia pereților auriţi, iar regina 
însăşi stătea pe scaun din lemn sculptat, cu Tamlin în picioare, în 
spatele ei. Nu m-am uitat prea mult la Attor, care zăbovea de cea- 
laltă parte a scaunului reginei, biciuind podeaua cu coada-i lungă şi 
subțire. Zâmbea doar ca să mă descurajeze. 

Funcţiona. Nu mă puteam calma nici dacă îl priveam pe Tamlin. 
Când Amarantha zâmbi, mi-am pus mâinile în şold. 

- Ei bine, Feyre, a sosit vremea celei de-a doua probe. 

Părea foarte îngâmfată - sigură că moartea mea plutea în apro- 
piere. Eram îngrozită de ceea ce avea să urmeze. 

Fusese o prostie din partea mea să refuz să mor în dinții vier- 
melui. Îşi încrucișă braţele și își sprijini bărbia într-o mână. În inel, 
ochiul lui Jurian se roti, se întoarse către mine, cu pupila mărită în 
lumina slabă. 

- Ai găsit soluţia ghicitorii pe care ţi-am dat-o? 

Nu am binevoit să îi răspund. 

- Păcat, spuse ea, strâmbându-se. Totuși, în această seară mă 
simt generoasă. 

Râsetele: şuierate ale Attorului și ale celor câțiva spiriduşi din 
spatele meu mi se strecurară de-a lungul şirei spinării. 

- Ce spui de un mic antrenament? întrebă Amarantha, iar eu 
m-am forțat să par nepăsătoare. 

Dacă Tamlin se prefăcea indiferent ca să ne protejeze pe amân- 
doi, atunci o puteam face şi eu. 

Am îndrăznit însă să ridic ochii spre Marele Lord şi i-am văzut 
privirea grea. Nu voiam decât să-l ţin de mână, să-i simt pielea doar 
pentru o clipă - să-l miros, să-l aud rostindu-mi numele. 

Îmi era greu să-mi stăpânesc lacrimile, dar am reușit. Nu le-aș fi 
dat acestor oameni satisfacția de a mă frânge. 

Un șuierat uşor trecu pe deasupra încăperii şi am văzut-o pe 
Amarantha încruntându-se la Tamlin de la locul ei. Nu-mi dădusem 
seama că ne holbam unul la celălalt. 

- Daţi-i drumul, se răsti Amarantha, şi, până să apuc să mă pre- 
gătesc, podeaua începu să se cutremure. 

Genunchii începură să-mi tremure şi mi-am fluturat braţele pen- 
tru a rămâne în picioare în timp ce pietrele de sub mine începură să 
se scufunde, coborându-mă într-o grotă imensă, de formă dreptun- 
ghiulară. Câţiva spiriduși chicotiră, dar i-am întâlnit din nou pri- 
virea lui Tamlin şi am continuat să mă uit la el până când am ajuns 
atât de jos, încât fața lui dispăru dincolo de margine. 

Am cercetat cei patru pereți care mă înconjurau, căutând o uşă 
sau orice semn cu privire la ceea ce avea să se întâmple. Doi pereți 
erau făcuţi dintr-o singură bucată de piatră fină, strălucitoare - prea 
netedă și plată să te poţi cățăra. Celălalt perete nu era deloc un pe- 
rete, ci un grilaj din fier care împărțea camera în două, iar prin el... 

Răsuflarea mi se opri în gât. 

- Lucien. 

Legat în mijlocul podelei din cealaltă parte a camerei, cu singurul 
lui ochi roşiatic atât de larg deschis, încât era înconjurat de alb. Cel 
din metal se răsucea de parcă ar fi luat-o razna. Cicatricea lui oribilă 

se reliefa clar pe pielea lui palidă. Era din nou jucăria de tortură a 
Amaranthei. 

Nu existau uşi, nu aveam nicio posibilitate să ajung la el, decât 
dacă aş fi escaladat grilajul dintre noi. Avea niște spaţii atât de largi 
încât aş fi putut, probabil, să mă cațăr pentru a sări pe partea lui. 
N-am îndrăznit să o fac. 

Spridușii începură să murmure, iar aurul zăngăni. Oare Rhysand 
pariase din nou pe mine? În mulțime, părul roşu străluci - patru 
capete roşcate - și mi-am îndreptat spatele. Ştiam că fraţii lui zâm- 
beau văzând nenorocirea lui Lucien, dar unde era mama lui? Tatăl 
lui? Cu siguranță că Marele Lord al Regatului Toamnei trebuia să fie 
prezent. Am cercetat mulțimea. Nici urmă de ei. În schimb, am 
descoperit-o pe Amarantha stând alături de Tamlin la marginea 
gropii şi privind în jos. Îşi înclină capul spre mine şi făcu un gest 
elegant spre peretele de sub ea. 

- Aici, dragă Feyre, îţi vei găsi însărcinarea. Răspunde pur şi 
simplu la întrebare, alegând mânerul potrivit, şi câştigi. Alege-l pe 
cel greşit şi eşti pierdută. Cum nu ai decât trei posibilități, cred că 
ţi-am oferit un avantaj în plus. 

Pocni din degete şi un geamăt metalic se auzi. 

- Asta, adăugă ea, dacă reuşeșşti să rezolvi misterul la timp. 

Nu cu mult mai sus, cele două grilaje uriașe, incrustate cu ţepi, 
pe care nu le băgasem în seamă, crezând că erau candelabre, înce- 
pură să coboare încet spre cameră... 

M-am răsucit spre Lucien. Acesta era rostul grilajului care îm- 
părțea camera în două - să-l văd făcut praf în timp ce eram, la rân- 
dul, meu zdrobită. Ţepii, care avuseseră lumânări şi torţe înfipte în 
ei, străluceau roșiatic — şi, chiar și de la distanță, vedeam căldura 
care emana dinspre aceştia. 

Gura mi se uscă în timp ce Lucien trăgea cu violenţă de lanţuri. 
Nu avea să fie o moarte uşoară. Groaza pe care o simțeam nu era 

însă nimic în comparație cu teroarea care puse stăpânire pe mine 
când m-am întors spre peretele pe care-l indicase Amarantha. 

Pe suprafața lui netedă era săpată o inscripție lungă, sub care 
erau trei mânere din piatră cu numerele I, I şi HI gravate dedesubt. 

Am început să tremur. Am recunoscut doar cuvinte de bază — 
din cele nefolositoare, ca și, dar şi s-a dus. Restul era o încâlceală de 
litere pe care nu le cunoșteam, litere pe care ar fi trebuit să le pronunţ 
încet sau să le cercetez pentru a le înțelege. 

Respirația îmi deveni neregulată. Grilajul cu ţepi continuă să 
coboare, fiind acum la nivelul capului Amaranthei, urmând să-mi 
răpească în curând orice şansă de a ieşi din această groapă. Simţeam 
deja căldura din fierul înroşit, iar sudoarea îmi curgea pe spate. 
Cine-i spusese oare că nu ştiam să citesc? 

- E vreo problemă? 

Ridică din sprâncene. 

Mi-am îndreptat atenţia asupra inscripției, încercând să păstrez 
un ritm al respirației cât mai natural. Nu spusese nimic de citit — şi-ar 
fi bătut joc şi mai tare de mine dacă ar fi ştiut că eram analfabetă. 
Soarta -— un joc crud şi nemilos al sorții. 

Am auzit lanţurile întinzându-se, apoi pe Lucien blestemând la 
vederea a ceea ce se afla în fața mea. M-am întors spre el, dar, când 
i-am văzut chipul, mi-am dat seama că era prea departe de cuvinte 
ca să mi le poată citi cu glas tare, chiar şi cu ochiul lui din metal. Dacă 
aş fi auzit întrebarea, poate că aş fi avut o şansă să răspund corect — 
deşi ghicitorile nu erau punctul meu forte. 

Aveam să fiu străpunsă de țepușe încinse şi apoi strivită de podea, 
ca un strugure. 

Grilajul trecu acum peste buza gropii, acoperind-o complet - 
niciun colţ nu era sigur. Dacă nu răspundeam la întrebare înainte ca 
grilajul să ajungă în dreptul mânerelor... 

Am simţit că mă sugrum şi am citit şi am citit şi am citit, dar cu- 
vintele nu au apărut. Aerul se umplu de duhoarea metalului - nu 

una magică, ci de oțel incandescent, nemilos, care se strecura spre 
mine, centimetru cu centimetru. 

- Răspunde! strigă Lucien la mine cu o voce şovăielnică. 

Mă usturau ochii. Lumea era doar o amestecătură de litere care-şi 
băteau joc de mine cu răsucirile și formele lor. 

Metalul gemu, zgâriind piatra netedă a camerei, iar şoaptele spi- 
riduşilor se întețiră. Mi s-a părut că-l văd pe fratele cel mai mare al 
lui Lucien chicotind. 

Aveau să doară -— țepii aceia erau mari și bonţi. Nu avea să se 
termine repede. Le trebuia o oarecare forță pentru a trece prin tru- 
pul meu. Am început din nou să transpir, holbându-mă la litere, la 
cifrele J, 1] şi III, care deveniseră, cumva, coarda mea de salvare. Două 
alegeri m-ar fi dus la pieire - una ar fi oprit mânerul. 

Am descoprit numerele de pe inscripție - trebuie că era o ghi- 
citoare, o problemă de logică, un labirint de cuvinte mai îngrozitor 
decât labirintul oricărui vierme. 

- Feyre! strigă Lucien, suspinând, cu ochii la țepii care continuau 
să coboare. 

Prin găurile din grilaj, feţele voioase ale Reginei Zânelor și ale 
spiridușilor de rang inferior mă priviră batjocoritor. 

Trei... lă... lăcu.. lăcuste... 

Grilajul nu se opri şi nu mai era nici cât un stat de om între mine 
şi primii ţepi. 

Săr... săn...săl... săltau... 

Am vrut să închid ochii și să ţip, să cer îndurare și să plâng. Ar fi 
trebuit să-mi iau rămas-bun de la Tamlin. Chiar acum. La atât mi se 
redusese viața, acestea erau ultimele mele momente; asta era: ulti- 
mele răsuflări ale trupului meu, ultimele bătăi ale inimii. 

- Alege odată! strigă Lucien și câţiva din mulțime pufniră în râs — 
fraţii lui, fâră îndoială, cel mai zgomotos. 

Am întins o mână spre mâner, holbându-mă la cele trei numere 
de după degetele mele tatuate și tremurânde. 

II III 

Nu însemnau decât viață şi moarte pentru mine. Norocul m-ar 
fi putut salva, dar... 

Doi. Doi era un număr norocos, pentru că era ca mine şi ca 
Tamlin - numai doi oameni. „Unu“ trebuie că era rău, pentru 
că „unu“ era ca Amarantha sau ca Attorul, ființe solitare. „Unu“ era 
un număr rău, iar „trei“ era prea mult — erau „trei surori“ îngrămă- 
dite într-o cocioabă, urându-se una pe cealaltă până ce ura le îneca, 
până le otrăvea. 

„Doi“. Era „doi“. Puteam să cred cu bucurie, cu dorinţă, cu fana- 
tism într-un zeu şi în Destin, dacă aveau să aibă grijă de mine. 
Credeam în „doi“ „Doi“ 

Am întins mâna spre cel de-al doilea mâner, dar o durere surdă 
mi-o cuprinse înainte de a putea atinge piatra. Am scos un şuierat 
şi mi-am retras mâna. Mi-am desfăcut palma, dezvăluind ochiul 
despicat tatuat acolo. Cred că aveam halucinaţii. 

Grilajul aproape că acoperi inscripția, la aproximativ doi metri 
deasupra capului meu. Nu mai puteam respira, nu mai puteam 
gândi. Căldura era prea puternică, iar metalul sfârâia, aşa că am în- 
chis ochii. 

Am întins din nou mâna spre mânerul din mijloc, dar durerea 
îmi paraliză degetele. Ochiul reveni la starea lui obişnuită. Am în- 
tins mâna spre primul mâner. Din nou, durere. 

Am întins mâna spre cel de-al treilea. Nicio durere. Degetele îmi 
atinseră piatra, iar eu mi-am ridicat privirea şi am văzut grilajul la 
mai puţin de un metru şi jumătate deasupra capului meu. Prin 
acesta, am văzut o privire înstelată, de culoare violet. 

Am întins mâna spre primul mâner. Durere. Dar, când am în- 
tins-o spre al treilea mâner... 

Chipul lui Rhysand rămase o mască a plictiselii. Sudoarea mi se 
scurgea pe frunte. Puteam doar să mă încred în el; puteam doar să 
mă las din nou în voia lui, silită să-mi recunosc neputința. 

De aproape, ţepii erau enormi. Nu trebuia decât să-mi ridic mâna 
deasupra capului şi i-aș fi atins. 

- Feyre, te rog, gemu Lucien. 

Tremuram atât de tare, încât abia mă mai puteam ţine pe pi- 
cioare. Fierbinţeala țepilor mă învăluia. - 

Mânerul din piatră era rece în mâna mea. 

Am închis ochii, incapabilă să mă uit la Tamlin, pregătindu-mă 
de impact şi agonie, trăgând de cel de-al treilea mâner. 

Linişte. 

Căldura pulsândă nu se apropiase mai mult. Apoi, un oftat. Lucien. 

Am deschis ochii și mi-am văzut degetele tatuate albe sub cer- 
neală, ținând strâns mânerul. Țepii stăteau suspendați la câțiva cen- 
timetri distanță de capul meu. 

Nemișcaţi. Opriţi. 

Învinsesem. 

Grilajul gemu în timp ce se ridică spre tavan, eliberând aerul, iar 
răcoarea inundă încăperea. 

Lucien înălța un fel de rugăciune, sărutând pământul iar şi iar. 
Podeaua de sub mine se ridică şi mă sili să dau drumul mânerului 
care mă salvase, în timp ce eram adusă înapoi la suprafață. Genun- 
chii începură să îmi tremure. 

Nu ştiam să citesc, iar asta aproape că mă ucisese. Nu învinsesem 
în mod corect. M-am prăbuşit în genunchi, lăsând platforma să mă 
poarte și mi-am acoperit faţa cu mâinile tremurânde. 

Lacrimile începură să mă ardă încă dinainte ca durerea să-mi 
străpungă braţul drept. Nu aveam să rezolv niciodată cea de-a 
treia însărcinare. Nu aveam să-i eliberez niciodată pe Tamlin şi pe 
oamenii lui. Durerea mă săgetă din nou prin oase şi, prin isteria 
mea crescândă, am auzit în gând cuvinte care mă făcură să mă 
opresc brusc. 

„Nu o lăsa să te vadă plângând.“ 

„Lasă-ţi mâinile pe lângă corp şi ridică-te.“ 

Nu puteam. Nu puteam să mă mişc. 

„Ridică-te. Nu-i da satisfacția de a te vedea înfrântă.“ 

Genunchii şi coloana mea, nu pe de-a-ntregul prin voința mea, 
mă siliră să mă ridic, iar când pământul se opri, în sfârşit, am pri- 
vit-o pe Amarantha fără nicio lacrimă în ochi. 

„Bun“, îmi spuse Rhysand. „Ţintuieşte-o cu privirea. Fără la- 
crimi — așteaptă să ajungi înapoi în celulă.“ Amarantha era trasă 
la față și palidă, iar ochii ei negri erau ca onixul, în timp ce mă pri- 
vea. Învinsesem, dar ar fi trebuit să mor. Ar fi trebuit să fiu zdrobită, 
cu sângele curgându-mi peste tot. 

„Numără până la zece. Nu te uita la Tamlin. Uită-te fix la ea.“ 

M-am supus. Era singurul lucru care mă ţinea să nu izbucnesc 
în lacrimile care mi se formau în piept, bubuind să iasă. 

M-am silit să-i înfrunt privirea Amaranthei. Era rece, vastă şi 
plină de o răutate străveche, dar i-am rezistat. Am numărat până 
la zece. 

„Bravo, fato. Acum, pleacă. Întoarce-te pe călcâie - bun. Mergi 
spre ușă. Ține-ți bărbia sus. Lasă mulțimea să se despartă. Un pas, 
încă unul.“ 

L-am ascultat, l-am lăsat să mă ajute să nu-mi pierd minţile câtă 
vreme gărzile, care încă păstrau distanța, mă conduseră înapoi în 
celula mea. Cuvintele lui Rhysand îmi răsunară în minte, împie- 
dicându-mă să nu clachez, dar când ușa celulei se închise, el tăcu, 
iar eu am căzut la podea și am plâns. 


Ga 


Am plâns ore în şir. Pentru mine, pentru Tamlin, pentru că ar 
fi trebuit să mor şi pentru că, într-un fel, supraviețuisem. Am plâns 
pentru tot ce pierdusem, pentru fiecare prejudiciu care mi se adu- 
sese vreodată, pentru fiecare rană - fizică sau de orice alt fel. Am 
plâns acea parte trivială din mine, odată atât de plină de culoare şi 
lumină - acum pustie, goală şi întunecată. 

Nu mă puteam opri. Nu puteam respira. Nu puteam să o înving. 
Azi câștigase, fără să ştie. 

Câştigase; supraviețuisem trişând. Tamlin nu avea să fie nicio- 
dată liber, iar eu aveam să pier în cele mai îngrozitoare moduri. Nu 
ştiam să citesc — eram o ființă omenească proastă, ignorantă. Lipsa 
de cunoştinţe mă ajunsese din urmă; acest loc urma să-mi fie mor- 
mânt. Nu aveam să mai pictez sau să mai văd soarele vreodată. 

Pereţii se apropiară - tavanul căzu. Mi-am dorit să fiu zdrobită, 
nimicită. 'Totul se apropie, presând către interior, absorbind aerul. 
Nu puteam rămâne în corpul meu - pereţii obligându-mă să ies din 
acesta. Mă întindeam către trup, dar mă durea de fiecare dată când 
încercam să păstrez legătura. Tot ceea ce îmi dorisem - tot ceea ce 
îndrăznisem să-mi doresc era o viaţă uşoară, liniștită. Nimic mai 
mult. Nimic extraordinar. Dar, acum... acum... 

Am simţit valul în întuneric fără să fiu nevoită să privesc în sus 
şi nu am tresărit la auzul paşilor uşori care se îndreptau spre mine. 
Nu m-am deranjat sperând că ar fi putut fi Tamlin. 

- Încă mai plângi? 

„Rhysand.“ 

Am continuat să-mi ascund fața în palme. Podeaua se înălță 
spre tavanul care cobora - curând, urma să fiu strivită. Aici, nu era 
nicio culoare, nicio lumină. 

- Tocmai ţi-ai îndeplinit cea de-a doua sarcină. Lacrimile sunt 
inutile. 

Am plâns mai tare, iar el râse. 

Când îngenunche înaintea mea, pietrele reverberară, și, în ciuda 
încercării mele de a mă lupta cu el, îmi apucă ferm încheieturile şi-mi 
luă mâinile de pe față. 

Pereţii nu se mișcau, camera era un spaţiu deschis — gol. Singu- 
rele culori erau nuanțele întunericului, ale nopţii. Doar acei ochi 
violeți şi înstelaţi erau strălucitori, plini de culoare şi de lumină. 
Înainte de a se apleca spre mine, îmi zâmbi leneş. 

M-am retras, dar mâinile lui erau ca niște cătuşe. Nu am putut 
face nimic în momentul în care gura lui îmi atinse obrazul şi îmi 
linse o lacrimă. I-am simțit limba pe piele, fierbinte și atât de înfio- 
rătoare, încât nu am putut să mă mişc în vreme ce linse o altă dâră 
de apă sărată şi, apoi, o alta. Trupul mi se crispă şi mi se destinse în 
același timp, iar eu ardeam din cauza febrei, în ciuda frisoanelor 
care-mi făceau membrele să tremure. M-am retras abia când limba 
lui dansă de-a lungul vârfurilor umede ale genelor mele. 

El mă eliberă şi chicoti în vreme ce eu am mers în patru labe în 
colțul celulei. Privindu-l, m-am şters pe față. 

Zâmbi, aşezându-se lângă perete. 

- M-am gândit eu că asta te va opri din plâns. 

- A fost dezgustător. 

M-am şters iar. 

- Serios? 

Ridică o sprânceană şi îmi făcu semn să mă uit la palma lui — la 
locul în care ar fi trebuit să fie tatuajul meu. 

- Dincolo de mândria şi de încăpățânarea ta, aş fi putut să jur că 
am constatat că ai simţit ceva diferit. Interesant. 

- Pleacă. 

- Ca de obicei, recunoştinţa ta este copleșitoare. 

- Vrei să-ți sărut picioarele pentru ce ai făcut în timpul probei? 
Vrei să-ți mai ofer o săptămână din viața mea? 

- Doar dacă te simţi obligată să o faci, zise el, cu ochii lucind ca 
stelele. 

Am tăcut. Era destul de grav că acest Lord spiriduş pusese stă- 
pânire pe viaţa mea - dar să fi avut o legătură în care el să-mi ci- 
tească liber gândurile, sentimentele, şi în care să comunicăm... 

- Cine ar fi crezut că această fată nevinovată nu ştie să citească? 

- 'Ţine-ţi naibii gura în legătură cu asta. 

- Eu? Nici nu m-aş gândi să spun cuiva. De ce să las această 
informaţie să devină o bârfă măruntă? 

Dacă aş fi avut puterea, m-aș fi repezit asupra lui și l-aș fi rupt în 
bucăți. 

- Eşti un nenorocit dezgustător. 

- Va trebui să-l întreb pe Tamlin dacă astfel de vorbe măgulitoare 
i-au câştigat inima. 

Când se ridică, suspină - un sunet grav şi dulce, care îmi pă- 
trunse în oase. Îmi întâlni privirea şi îmi zâmbi uşor. Mi-am arătat 
dinţii, aproape şuierând. 

- Mâine te voi scuti de îndatoririle tale de însoțitoare, spuse el, 
ridicând din umeri în timp ce se îndreptă spre uşa celulei. Dar, în 
noaptea următoare, mă aştept să arăţi pe cât de bine posibil. 

Îmi aruncă un rânjet care îmi sugeră că asta nu însemna cine ştie 
ce. Se opri lângă ușă, dar nu se evaporă în întuneric. 

- M-am gândit la modalităţile prin care să te torturez când vei 
veni în regatul meu. Mă întreb: dacă îţi voi cere să înveți să citeşti, 
va fi la fel de dureros cum a părut astăzi? 

Dispăru în umbră înainte să mă năpustesc asupra lui. 

M-am plimbat prin celulă, încruntându-mă la ochiul din palmă. 
L-am blestemat în câte feluri m-am priceput, dar nu mi-a răspuns. 

Mi-a luat mult timp să-mi dau seama că, în mod conştient sau 
nu, Rhys mă salvase, efectiv, de la a mă distruge complet. 


CAPITOLUL 
4 


Ce urmă celei de-a doua încercări fu un șir de zile pe care nu aș 
fi vrut să mi le amintesc. Un întuneric permanent stărui deasupra 
mea, iar eu am început să aştept momentul în care Rhysand să-mi 
dea pocalul cu vinul spiriduşilor, ca să mă pierd pentru câteva ore. 
Am renunțat să mă mai gândesc la ghicitoarea Amaranthei - era 
imposibilă, mai ales pentru un om incult şi ignorant. 

Gândul la Tamlin înrăutăţea totul. Rezolvasem două dintre sar- 
cinile Amaranthei, dar ştiam - în adâncul meu - că a treia avea să fie 
cea care urma să mă omoare. După ce se întâmplase cu sora ei, după 
ce îi făcuse Jurian, nu avea să mă va lăsa să plec vie de aici. Nu puteam 
să o învinovăţesc în întregime; mă îndoiam că aş fi uitat sau iertat 
dacă aşa ceva i s-ar fi întâmplat lui Nesta sau lui Elain, indiferent de 
câte secole ar fi trecut. Dar tot nu urma să plec vie de aici. 

Acel viitor pe care îl visasem era doar atât: un vis. Aveam să îm- 
bătrânesc şi să mă usuc, în timp ce el ar fi rămas tânăr secole întregi, 
poate milenii. În cel mai bun caz, aș fi avut parte de câteva zeci de 
ani cu el înainte de a muri. 

Zeci de ani. Pentru asta luptam. O scânteie în timp pentru ei - o 
picătură în oceanul eonilor lor. 

Așadar, am băut cu lăcomie acel vin şi nu mi-a mai păsat de cine 
eram şi de tot ce contase, cândva pentru mine. Nu m-am mai gândit 
la culoare, la lumină, la verdele din ochii lui Tamlin - la acele lucruri 

pe care încă voiam să le pictez, dar pe care nu mai aveam cum să le 
redau vreodată. 
Nu urma să părăsesc vie acest munte. 


z3 


Mă îndreptam spre vestiar alături de cele două servitoare-umbre 
ale lui Rhys, fără a privi ceva anume şi gândindu-mă la şi mai puțin, 
când un zgomot şuierător şi fâlfâitul aripilor se auziră dintr-un colț 
din apropiere. Attorul. Zâna de lângă mine se încordă, dar bărbiile 
li se ridicară puţin. 

Nu mă obişnuisem cu Attorul, dar ajunsesem să-i accept prezența 
malefică. Văzând că rigiditatea escortelor mele trezise o groază ador- 
mită, gura mi se uscă în timp ce ne apropiam de curbă. Chiar dacă 
eram acoperite şi ascunse de umbră, fiecare pas mă aducea mai 
aproape de acel demon înaripat. Picioarele îmi deveniră din plumb. 

Apoi, o voce joasă, guturală, mârâi ca răspuns la şuieratul lui Attor. 
Unghiile țăcăniră pe piatră, iar escortele mele se priviră înainte de a 
mă arunca într-o firidă, într-o tapiserie care nu fusese acolo cu o 
clipă înainte de a cădea peste noi, umbrele adâncindu-se, întărin- 
du-se. Am avut senzaţia că, dacă cineva ar fi tras acea tapiserie, ar fi 
văzut doar întuneric şi piatră. 

Una din ele îmi acoperi gura cu mâna, ţinându-mă strâns, um- 
brele şerpuind de pe mâna ei, pe a mea. Mirosea a iasomie — nu re- 
marcasem asta înainte. După toate aceste nopţi, nu ştiam nici măcar 
cum le chema. 

Attorul şi companionul lui dădură colțul, încă vorbind - încet. 
Doar atunci am reuşit să le înţeleg cuvintele și mi-am dat seama că 
nu ne ascundeam pur şi simplu. 

- Da, spuse Attorul, bine. Va fi foarte încântată să audă că sunt, 
în sfârşit, pregătiţi. 

- Marii Lorzi vor contribui cu forţele lor? întrebă vocea guturală. 

Aş fi putut jura că grohăia ca un porc. 

Se apropiară tot mai mult, fără să ştie că eram acolo. Escortele 
mele se împinseră mai mult în mine, atât de mult, încât mi-am dat 
seama că îşi țineau respirația. Slujnice — şi spioane. 

- Marii Lorzi vor face tot ce le va spune ea, izbucni Attorul, iar 
coada lui şerpui când biciui podeaua. 

- Am auzit de la soldaţii din Hybern că Marele Rege nu este 
mulțumit de situaţia asta cu fata. Amarantha a făcut un târg pros- 
tesc. L-a făcut să piardă Războiul ultima dată din cauza nebuniei ei 
cu Jurian; dacă îi întoarce din nou spatele, nu va mai fi atât de dispus 
să o ierte. Să-i fure vrăjile și să ia un teritoriu doar pentru ea este un 
lucru. Eşecul de a-i susține cauza pentru a doua oară, este altceva. 

Se auzi un sâsâit puternic, iar eu am tremurat când Attorul se 
repezi cu fălcile la companionul lui. 

- Stăpâna mea nu face târguri care nu sunt avantajoase pentru 
ea. Îi lasă să se agaţe de speranță, dar, odată aceasta sfărâmată, devin 
frumoşii ei servitori. 

Trebuie să fi trecut chiar prin fața tapiseriei. 

— Să sperăm că aşa va fi, răspunse vocea guturală. 

Ce fel de creatură era aceasta, care nu ezita în fața Attorului? Mâna 
întunecată a escortei îmi apăsă mai tare gura, iar Attorul trecu mai 
departe. 

„Să nu ai încredere în simțurile tale“, răsună vocea lui Alis în 
mintea mea. Attorul mă mai prinsese o dată, când crezusem că sunt 
în siguranță... 

- Şi ai face bine să-ți ţii gura, îl avertiză Attorul, sau Stăpâna mea 
o va face pentru tine, iar unghiile ei nu sunt blânde. 

Cealaltă creatură scoase acel sunet ca de porc. 

- Aici am imunitate din partea regelui. Dacă stăpâna ta crede că 
este deasupra regelui deoarece conduce acest tărâm nenorocit, îşi va 
aminti în curând cine poate să-i ia puterile — fără vrăji sau poțiuni. 

Attorul nu răspunse - iar o parte din mine își dori ca el să o fi 
făcut, să fi izbucnit. Dar fu redus la tăcere de cealaltă creatură, iar 
frica îmi lovi stomacul ca o piatră aruncată în lac. 

Orice ar fi plănuit Regele Hybernului în toți aceşti ani - campania 
lui de a lua înapoi tărâmul muritorilor — părea că nu mai era mul- 
tumit să aștepte. Poate că, în curând, Amarantha avea să primească 
tot ce îşi dorea: distrugerea întregului meu tărâm. 

Sângele mi se răci. Nesta... aveam încredere că Nesta urma să-mi 
ducă familia departe, pentru a o proteja. 

Vocile lor scăzură, iar cele două femei se relaxară abia după încă 
un minut. Tapiseria dispăru, iar noi ne-am strecurat înapoi pe hol. 

- Cea fost asta? am întrebat, uitându-mă de la una la cealaltă, în 
timp ce umbrele din jurul nostru se micșorau, dar nu cu mult. Cine 
este acela? am fost eu mai clară. 

- Probleme, au răspuns ele la unison. 

- Rhysand ştie? 

- Va afla în curând, răspunse una din ele. 

Ne-am reluat mersul tăcut spre garderobă. 

Oricum nu aveam ce să fac în privinţa Regelui din Hybern - nu 
atâta timp cât eram prinsă la Poalele Muntelui, nu atunci când 
nu reușisem nici măcar să-l eliberez pe Tamlin, cu atât mai puţin pe 
mine. Dacă Nesta se pregătea să fugă împreună cu familia mea, nu 
mai aveam pe cine să avertizez. Așadar, zilele trecură, aducându-mă 
mai aproape de a treia încercare. 


H 


M-am cufundat atât de mult în mine, încât fu nevoie de ceva 
extraordinar pentru a mă scoate din nou la suprafață. Priveam lu- 
mina dansând pe pietrele ude ale tavanului celulei mele — ca lumina 
lunii pe apă - apoi, un zgomot veni spre mine, coborând prin pietre, 
fácând valuri pe podea. 

Eram atât de obişnuită cu viorile ciudate și cu tobele spiridușilor, 
încât, atunci când am auzit melodia ritmică, am crezut că era încă o 
halucinație. Câteodată, dacă mă uitam fix la tavan suficient timp, 

devenea un vast cer înstelat, iar eu mă transformam într-un lucru 
mic şi neimportant, purtat de vânt. 

Am privit spre gura de aerisire din colțul tavanului, prin care 
muzica intra în celula mea. Sursa trebuie că era foarte departe, de- 
oarece era doar o slabă agitație de note, dar, când am închis ochii, 
am auzit-o mai clar. Am... văzut-o. De parcă ar fi fost un tablou 
imens, o pictură murală vie. 

În muzica aceasta era frumuseţe — frumuseţe şi bunătate. Muzica 
se încolăcea peste ea însăşi, ca aluatul turnat dintr-o covată, o notă 
deasupra alteia, topindu-se împreună pentru a forma un întreg, 
ridicându-se, umplându-mă. Nu era o muzică sălbatică, dar con- 
ținea o violenţă a pasiunii, un fel de bucurie și suferință înfocată, 
care se mărea. Mi-am strâns genunchii la piept, având nevoie să-mi 
simt fermitatea pielii, chiar și așa, pătată de ulei și de vopsea. 

Muzica forma un tipar, o ascensiune fondată pe arcade de cu- 
loare. Am urmat-o, ieşind din acea celulă, prin straturile de pământ, 
tot mai sus — în câmpurile de albăstrele, dincolo de coroanele copa- 
cilor şi în deschiderea cerului. Pulsul muzicii era ca mâinile care mă 
împingeau uşor înainte, trăgându-mă mai sus, ghidându-mă prin- 
tre nori. Nu mai văzusem nori ca aceştia — în marginile lor pufoase, 
am zărit fețe frumoase şi triste. Dispărură înainte de a le putea 
vedea mai clar, iar eu am privit la distanţă, spre locul din care mă 
chema muzica. 

Soarele, care ori apunea, ori răsărea, inunda norii în nuanţe de 
violet şi purpuriu, iar razele portocaliu-aurii se amestecau cu dru- 
mul meu formând o bandă din metal strălucitor. 

Am vrut să mă pierd în ea, am vrut ca lumina acelui soare să mă 
ardă complet, să mă umple cu o asemenea bucurie încât să devin şi 
eu o rază de soare. Nu era o muzică pe care să dansezi — era o muzică 
pe care să o venerezi, care să umple golurile din suflet, care să te 
aducă într-un loc unde nu exista durere. 

Nu mi-am dat seama că plângeam până ce căldura umedă a unei 
lacrimi mă stropi pe braţ. Dar, chiar şi atunci, m-am agăţat de 

muzică, prinzându-mă de ea ca de o margine care nu mă lăsa să 
cad. Nu-mi dădusem seama cât de mult îmi doream să nu cad în 
acel întuneric profund - cât de mult voiam să rămân aici, printre 
nori, culori şi lumini. 

Am lăsat sunetele să mă devasteze, să mă aplatizeze şi să treacă 
peste corpul meu cu bătăile lor. Tot mai sus, crescând spre un palat 
din cer, o sală din alabastru şi adular, unde tot ce era frumos şi bun 
şi fantastic sălăşluia în pace. Am plâns - am plâns din cauză că eram 
foarte aproape de acel palat, am plâns din nevoia de a fi acolo. Tot 
ce îmi doream era acolo - cel pe care îl iubeam era acolo... 

Muzica era ca degetele lui Tamlin plimbându-se pe corpul meu; 
era aurul din ochii lui şi arcuirea zâmbetului său. Era acel chicotit 
liniştit şi felul în care spunea acele două cuvinte. Era Tamlin. Pentru 
asta luptam eu, asta jurasem să salvez. 

Muzica se înălță - mai puternică, mai grandioasă, mai ritmată, 
din orice instrument ar fi ieşit - o undă care atinse apogeul, distru- 
gând tristeţea din celula mea. Am suspinat, tremurând când sunetul 
se stinse în tăcere. Am stat acolo, tremurând și plângând, prea ne- 
împlinită şi neprotejată, dezgolită de muzica şi culoarea rămase în 
mintea mea. 

Când lacrimile se opriră, dar muzica răsuna încă în fiecare gură 
de aer pe care o sorbeau, m-am întins pe balotul de paie, ascultân- 
du-mi respiraţia. 

Muzica zbură prin amintirile mele, adunându-le, transformân- 
du-le într-o plapumă care se înfăşură înjurul meu, încălzindu-mi 
oasele. Am privit la ochiul din mijlocul palmei mele, dar se uita 
înapoi la mine - nemișcat. 

Încă două zile până la ultima încercare. Doar două zile, apoi 
aveam să aflu ce îmi pregătiseră zeii. 


CAPITOLUL 
42 


Era o petrecere ca toate celelalte — chiar dacă avea să fie, cel mai 
probabil, şi ultima pentru mine. Spiridușii beau, se odihneau şi dan- 
sau, râzând şi cântând cântece triviale şi eterice. Nicio scânteie de 
anticipare pentru ce ar fi putut să se întâmple a doua zi — pentru ce 
aş fi putut schimba pentru ei, pentru lumea lor. Poate că şi ei ştiau 
că urma să mor. 

M-am ascuns lângă un perete, uitată de mulțime, așteptând ca 
Rhysand să-mi facă semn să beau vinul și să dansez sau să fac orice 
altceva ar fi vrut el. Eram îmbrăcată cu ţinuta mea obișnuită, vopsită 
de la gât în jos cu acea vopsea de un albastru-închis. În seara aceasta, 
rochia mea diafană era de culoare roz. Culoarea părea prea deschisă 
şi feminină în contrast cu spiralele de vopsea de pe pielea mea. Prea 
veselă pentru ce mă aștepta a doua zi. 

Rhysand întârzia să mă cheme mai mult decât de obicei - pro- 
babil din cauza zânei suple din poala lui, care îi mângâia părul cu 
degetele sale lungi şi verzui. Avea să se plictisească de ea în curând. 

Nu m-am deranjat să mă uit la Amarantha. Era mai bine să îmi 
închipui că nu era aici. Lucien nu-mi vorbea niciodată în public, iar 
Tamlin... Devenise dificil să-l privesc în ultimele zile. 

Voiam să se termine totul. Voiam ca acel vin să mă poarte prin 
această noapte și să mă ducă spre soarta mea. Eram atât de concentrată 

să anticipez ordinul lui Rhysand de a-l servi, încât nu am observat că 
stătea cineva lângă mine până când căldura corpului lui nu se prelinse 
pe al meu. 

Am înțepenit când am mirosit acel parfum pământesc de ploaie 
şi nu am îndrăznit să mă întorc spre Tamlin. Stăteam unul lângă 
celălalt, fixând mulțimea cu privirea, ca pe nişte statui nemișcate şi 
imperceptibile. 

Degetele lui se atinseră de ale mele şi o săgeată aprinsă trecu prin 
mine, arzându-mă atât de rău, încât am lăcrimat. Mi-am dorit să 
nu-mi atingă mâna marcată, pentru ca degetele lui să nu fie nevoite 
să mângâie contururile acelui tatuaj nenorocit. 

Am trăit însă momentul — viața mea a devenit din nou frumoasă 
pentru acele câteva secunde în care mâinile ni s-au atins. 

Dacă în sinea mea eram un torent, fața îmi era o mască înghe- 
tată. El își cobori mâna şi plecă la fel de repede cum venise, trecând 
prin mulțime. Doar când se uită peste umăr și îşi înclină uşor 
capul, am înţeles. 

Inima îmi bătea mai repede decât o făcuse vreodată în timpul 
acelor încercări, iar eu m-am prefăcut pe cât de plictisită am putut 
înainte de a pleca de lângă perete şi de a-l urma nepăsătoare. Am 
mers pe altă cale, dar m-am îndreptat spre acea uşă mică, ascunsă 
pe jumătate, aflată sub tapiseria lângă care zăbovea. Aveam doar 
câteva clipe înainte ca Rhysand să înceapă să mă caute, dar o clipă 
doar cu Tamlin mi-ar fi fost de ajuns. 

Abia am reuşit să respir când uşa se apropie tot mai mult, trecând 
de podiumul Amaranthei, de grupul de spiriduşi care chicoteau... 
Tamlin dispăru pe ușă la fel de repede ca fulgerul, iar eu mi-am 
încetinit paşii, ocolind. Zilele acestea nu îmi acordase nimeni aten- 
ţie cu adevărat, nu până când devenisem jucăria drogată a lui Rhys. 
Prea repede, uşa apăru în fața mea, iar eu am deschis-o fără zgomot, 
pentru a intra. 

Întunericul m-a învăluit. Am văzut doar o scânteie de culoare 
verde şi auriu înainte ca fierbințeala trupului lui Tamlin să mă atingă 
şi ca buzele noastre să se întâlnească. 

Nu l-am putut săruta destul de profund, nu l-am putut ține des- 
tul de strâns, nu l-am putut atinge destul. Cuvintele erau inutile. 

I-am tras de cămașă, simțind nevoia să-i ating pielea pentru ul- 
tima oară şi a trebuit să-mi înăbuş un geamăt care se stârni în mine 
când îmi apucă sânii. Nu voiam să fie blând - deoarece tot ceea ce 
simţeam pentru el nu era deloc așa. Simţeam ceva sălbatic, intens şi 
arzător, asta cum era el cu mine. 

Îşi smulse buzele de pe ale mele şi îmi muşcă gâtul - îl muşcă la 
fel ca în Noaptea Focurilor. Trebui să scrâșnesc din dinți pentru a 
mă abţine să nu gem, dându-ne de gol. Asta ar fi putut fi ultima dată 
în care îl atingeam, ultima dată când am fi putut fi împreună. Nu 
aveam de gând să ratez ocazia. 

Degetele mele apucară catarama curelei sale, iar gura lui o găsi pe 
a mea. Limbile noastre dansară - nu vals sau menuet, ci un dans de 
război, un dans al morţii, al tobelor din oase şi al viorilor ţipătoare. 

Îl voiam - acolo. 

Mi-am încolăcit un picior în jurul taliei lui, trebuind să fiu mai 
aproape, iar el opuse rezistență, încordându-şi mai mult şoldurile, 
strivindu-mă de peretele rece ca gheaţa. I-am desfăcut cureaua, sco- 
țând-o, iar Tamlin mârâi, exprimându-și dorinţa la urechea mea — 
un sunet jos, cercetător, care mă făcu să văd roșu, alb şi fulgere. 
Amândoi ştiam ce urma să se întâmple a doua zi. 

I-am aruncat cureaua şi am început să bâjbâi după pantalonii 
lui. Cineva tuşi. 

- Ce rușine! spuse Rhysand, iar noi ne-am întors și l-am văzut în 
lumina slabă care intra pe uşă. 

Stătea în spatele nostru, pe coridor. Nu venise din sala tronului. 
Cu acea abilitate a lui, probabil că intrase prin perete. 

- Pur şi simplu, o rușine. 

Se îndreptă spre noi. Tamlin mă ţinea în continuare. 

- Uite ce i-ai făcut animalului meu de companie. 

Gâfâind, niciunul din noi nu spuse nimic, dar aerul se transformă 
într-un sărut rece pe pielea mea, pe sânii mei dezgoliți. 

- Amarantha ar suferi mult dacă ar şti că micul ei războinic se 
distrează cu slujitoarea ei umană, continuă Rhysand, încrucișân- 
du-şi braţele. Mă întreb cum te-ar pedepsi. Sau poate că ar păstra 
obiceiul şi l-ar pedepsi pe Lucien. La urma urmelor, încă mai are un 
ochi de pierdut. Poate că i-l va pune şi într-un inel. 

Foarte încet, Tamlin își luă mâinile de pe mine și se îndepărtă 
din îmbrățişarea mea. 

- Mă bucur să văd că eşti rezonabil, spuse Rhysand, iar Tamlin se 
enervă. Acum, fii un Mare Lord isteţ, pune-ți cureaua şi aranjează-ți 
hainele înainte de a ieşi afară. 

Tamlin se uită la mine şi, spre groaza mea, făcu aşa cum îi co- 
mandă Rhysand. Marele meu Lord continuă să îmi privească fața 
când îşi îndreptă tunica şi părul, apoi se retrase şi îşi puse cureaua. 
Vopseaua de pe mâini şi haine - vopseaua de pe mine — dispăruse. 

- Bucură-te de petrecere, rosti încet Rhysand, arătându-i ușa. 

Ochii verzi ai lui Tamlin pâlpâiră în timp ce continua să mă pri- 
vească fix în ochi. Spuse, încet: 

- Te iubesc. 

Fără să se mai uite la Rhysand, plecă. 

Am fost orbită temporar de strălucirea care se revărsă înăuntru 
când deschise ușa şi se strecură afară. Nu se uită în urmă la mine 
înainte ca uşa să se închidă ușor, iar întunericul se coborî din nou 
peste holul obscur. 

Rhys chicoti. 

- Dacă eşti atât de disperată să te eliberezi, ar fi trebuit să-mi 
spui mie. 

- Porcule, am izbucnit, acoperindu-mi sânii cu faldurile rochiei. 

Din câțiva paşi, traversă distanța dintre noi şi îmi fixă brațele de 
perete. Oasele mă durură. Aş fi putut jura că ghearele de întuneric 
intrau în pietrele de lângă capul meu. 

- Tu chiar vrei să te laşi la mila mea sau chiar eşti atât de proastă? 

Vocea lui era o combinaţie de furie senzuală și putere. 

- Nu sunt sclava ta. 

- Eşti o proastă, Feyre. Îți poţi imagina ce s-ar fi întâmplat dacă 
Amarantha v-ar fi găsit acolo? Tamlin poate că refuză să fie iubitul 
ei, dar îl ţine lângă ea sperând că îl va distruge, că îl va domina, aşa 
cum îi place să le facă tuturor celor ca tine. 

Am tăcut. 

- Sunteţi nebuni, amândoi, murmură el, cu respiraţia întretăiată. 
Cum de nu v-aţi gândit că vor observa că aţi dispărut? Ar trebui să 
fiţi recunoscători că nu vă supravegheau încântătorii frați ai neno- 
rocitului de Lucien. 

- 'Ţie ce-ţi pasă? m-am repezit eu, iar el îmi strânse atât de puter- 
nic încheieturile, încât am fost sigură că, dacă ar mai fi apăsat puţin, 
mi-ar fi rupt oasele. 

- Ce-mi pasă? inspiră el, furia contorsionându-i trăsăturile. 

Aripile — aripile acelea membranoase minunate — îi izbucniră din 
spate, croite din umbrele care îl urmau. 

- Ce-mi pasă? 

Înainte să poată continua, capul i se răsuci brusc spre ușă, pentru 
ca apoi să mă privească din nou. Aripile îi dispărură la fel de repede 
precum apăruseră, iar buzele i se lipiră zdrobitor de ale mele. Limba 
lui îmi deschise gura cu forța, iar el mă invadă, îmi invadă spaţiul 
unde încă îl simțeam pe Tamlin. L-am împins şi m-am zbătut, dar mă 
ținea strâns, limba-i cutreierându-mi cerul gurii, izbindu-se de dinţii 
mei, punând stăpânire pe gura mea, punând stăpânire pe mine... 

Uşa se dădu în lături, iar silueta voluptuoasă a Amaranthei umplu 
spaţiul. Tamlin - lângă ea era Tamlin, care privea uimit, cu umerii 
rigizi, cum buzele lui Rhys le dominau pe ale mele. 

Amarantha izbucni în râs, iar pe fața lui Tamlin se lăsă o mască 
împietrită, lipsită de sentimente, lipsită de orice ar fi amintit măcar 
de departe de acel Tamlin care își împletise lumea cu a mea cu doar 
câteva clipe înainte. 

Rhys mă eliberă fără grabă, purtându-şi limba pe buza mea de 
jos, iar în spatele reginei apăru o mulțime de Mari Spiridușşi, care 
începură să râdă şi ei. Rhysand le aruncă un rânjet leneş, plin de 
mândrie, şi se înclină, dar în ochii reginei se zări ceva când îl privi 
pe Rhysand. Târfa Amaranthei, aşa îl numeau. 

- Ştiam că până la urmă se va întâmpla, spuse ea, punându-și 
mâna pe braţul lui Tamlin. 

Îşi tinu celălalt braț ridicat — pentru ca ochiul lui Jurian să vadă 
tot, spunând, în același timp: 

- Voi, oamenii, sunteți toți la fel, nu-i așa? 

Mi-am ţinut gura, chiar dacă muream de rușine, chiar dacă ar- 
deam să-i dau o explicaţie. Tamlin era cel care trebuia să-și dea seama 
care era adevărul. 

Nu îmi fu dat să aflu însă dacă Tamlin înțelesese sau nu, pentru 
că regina țâțâi şi îmi întoarse spatele, luându-și însoțitorii cu ea. 

„Gunoaie omeneşti, cu sufletele nestatornice și banale“, îşi spuse 
ea sieşi, ca o pisică satisfăcută. 

Urmându-i, Rhys mă luă de braţ, târându-mă înapoi în sala tro- 
nului. De-abia când lumina se revărsă asupra mea, am văzut petele 
şi urmele din vopseaua mea - petele de pe sâni şi abdomen şi vop- 
seaua care apăruse, în mod misterios, pe mâinile lui Rhysand. 

- M-am săturat de tine pe seara asta, spuse Rhys, împingându-mă 
uşor spre ieşirea principală. Întoarce-te în celula ta. 

În spatele lui, Amarantha şi curtenii ei zâmbiră cu răutate, rân- 
jind şi mai larg când observară tatuajul distrus. L-am căutat cu pri- 
virea pe Tamlin, dar el se îndrepta spre tronul său obişnuit de pe 
podium, având grijă să rămână cu spatele la mine. De parcă nu ar fi 
suportat să mă privească. 

M-am împleticit înapoi în celula mea, unde nu se poate spune că 
am dormit, pentru că m-am tot gândit la expresia feței lui Tamlin 
când îl văzuse pe Rhys sărutându-mă. 


Hh 


Nu ştiu cât era ceasul, dar, câteva ore mai târziu, în celulă se auziră 
pași. M-am ridicat brusc în capul oaselor, iar Rhys apăru din umbră. 

Încă îi simţeam buzele pe ale mele, alunecarea lină a limbii sale 
în gura mea, chiar dacă de atunci mă spălasem de trei ori pe gură cu 
apa din găleata care era în celulă. 

Tunica îi era descheiată în dreptul gâtului, iar el îşi trecu mâna 
prin părul său de un negru albăstrui înainte de a se lăsa să alunece 
fără cuvinte pe podea, sprijinindu-se de zidul din fața mea. 

- Ce vrei? l-am întrebat, pe un ton poruncitor. 

- O clipă de linişte şi pace, rosti dintr-odată, masându-și tâmplele. 

Am tăcut. 

- De ce? 

Îşi masă pielea palidă, trăgând repetat de colțurile gurii. Oftă. 

- Din cauza situaţiei ăsteia. 

Am continuat să stau în capul oaselor, pe patul meu din fân. 
Nu-l mai văzusem niciodată atât de sincer. 

- Ticăloasa aia mă stoarce de puteri, zise el mai departe şi îşi lăsă 
mâinile să-i cadă de pe tâmple, sprijinindu-şi capul de zid. 

- Mă urăşti. Imaginează-ţi cum te-ai simți dacă te-aş obliga să 
mă slujeşti în dormitor. Sunt Marele Lord al Regatului Nopţii, nu 
târfa ei. 

Deci, zvonurile erau adevărate. Şi mi-aş fi putut imagina foarte 
uşor cât de mult l-aş fi urât — şi în ce m-aş fi transformat — dacă aş 
fi fost sclava unei asemenea fiinţe. 

- De ce-mi spui asta? 

Mândria şi răutățile dispărură. 

- Pentru că sunt epuizat şi singur, iar tu eşti singura persoană 
căreia îi pot vorbi fără teamă. 

Lăsă să-i scape un hohot de râs. 

- E absurd: un Mare Lord al Prythianului şi un... 

- Dacă ai de gând să mă insulţi, n-ai decât să pleci. 

- Dar mă pricep foarte bine să te insult. 

Şi-mi aruncă unul dintre rânjetele lui. I-am aruncat, la rândul 
meu, o privire încruntată, dar el oftă. 

- O singură mişcare greşită mâine, Feyre, şi suntem terminați. 

Această idee atinse o coardă atât de înfricoşătoare, încât îmi tăie 
respiraţia. 

- Şi, dacă dai greş, continuă el, mai mult ca pentru sine, atunci 
Amarantha va fi regină pentru totdeauna. 

„Dacă a pus mâna pe puterea lui Tamlin o dată, cine spune că nu 
o să o facă din nou?“ Era întrebarea pe care nu îndrăznisem încă să 
i-o adresez. 

- Nu se va lăsa păcălită din nou atât de uşor, spuse el, uitându-se 
fix la tavan. Cea mai mare armă a ei este faptul că ne ține înlănțuite 
puterile. Dar nici nu le poate accesa, nu întru totul. Deşi, cu ajutorul 
lor, ne poate controla. De aceea nu am putut niciodată să-i sfărâm 
mintea, de aceea e încă în viață. În clipa în care vei distruge bleste- 
mul Amaranthei, furia lui Tamlin va fi atât de puternică, încât nicio 
forță din lume nu-l va putea împiedica să o împrăștie pe ziduri. 

Mă trecu un fior. 

- De ce crezi că fac asta? şi flutură o mână spre mine. 

- Pentru că eşti un monstru. 

El râse. 

- E adevărat, dar sunt şi un pragmatic. Cea mai bună armă pe care 
o avem împotriva ei este să-l aducem pe Tamlin într-o stare de furie 
oarbă. Una a fost să te vadă că ai făcut înţelegerea aceea nesocotită 
cu Amarantha și alta când Tamlin ţi-a văzut tatuajul meu pe braţul 

tău... O, ar fi trebuit să te naşti având capacitățile mele, măcar ca să-i 
fi simțit mânia care emana din el. 

Nu voiam să mă gândesc prea mult la capacitățile lui. 

- Cine spune că nu te va face şi pe tine bucăți? 

- Poate că va încerca, dar am sentimentul că mai întâi o va omorî 
pe Amarantha. Oricum se va ajunge la asta: chiar și supunerea ta în 
faţa mea poate fi pusă pe seama ei. Așa că mâine o va omori, iar eu voi 
fi liber înainte să poată începe o luptă cu mine, o luptă care să reducă 
muntele nostru, cândva sacru, la o grămadă de dărâmături. 

Îşi curăţă unghiile. 

- Şi mai am câţiva aşi în mânecă. 

Am ridicat din sprâncene, în semn de întrebare. 

- Feyre, pentru numele zeilor! Te droghez, dar nu te-ai întrebat 
de ce ţi-am atins doar talia şi braţele? 

Până în noaptea aceea - până la sărutul acela blestemat. Am scrâş- 
nit din dinţi, dar, în timp ce furia mă cuprinse, imaginea deveni 
mai clară. 

- Doar aşa pot pretinde că sunt nevinovat, spuse el, e singurul 
lucru care îl va face pe 'Tamlin să se gândească de două ori înainte 
de a începe o luptă cu mine, care ar putea duce la pierderea catas- 
trofală a unor vieți nevinovate. Este singurul mod prin care îl pot 
convinge că am fost de partea ta. Crede-mă, nu mi-ar fi plăcut nimic 
mai mult decât să mă bucur de tine, dar în joc sunt lucruri mai im- 
portante decât să mă culc cu o muritoare. 

Deși ştiam răspunsul, l-am întrebat: 

- Cum ar fi? 

- Teritoriul meu, de pildă, spuseel, iar ochii i se umplură cu acel 
sentiment de îndepărtare pe care nu-l văzusem până atunci. Ce a 
mai rămas din curtenii mei, luaţi ca sclavi de o regină tirană, care le 
poate pune capăt vieților cu un singur cuvânt. Cu siguranţă, Tamlin 
şi-a exprimat aceleaşi sentimente față de tine. 

N-o făcuse, cel puţin, nu în întregime. Nu putuse, din cauza 
blestemului. 

- De ce te-a luat Amarantha drept țintă? am îndrăznit să-l întreb. 
De ce te-a transformat în târfa ei? 

- În afară de motivul evident? şi făcu semn spre faţa lui perfectă. 

Când văzu că nu zâmbesc, respiraţia i se opri o clipă. 

- Tatăl meu l-a ucis pe tatăl lui Tamlin și pe fraţii lui. 

Am tresărit. Tamlin nu-mi spusese niciodată asta, nu-mi spu- 
sese niciodată că Regatul Nopţii era de vină. 

- E o poveste lungă și n-am chef să ţi-o spun acum, dar să zicem 
că atunci când ne-a furat pământurile, Amarantha a decis că dorea să 
îl pedepsească mai ales pe fiul ucigașului prietenului ei — a decis că 
mă ura suficient pentru faptele tatălui meu, încât să mă facă să sufăr. 

Poate că i-aş fi întins o mână, poate că mi-aş fi cerut iertare, dar 
gândul mi se ofili. Ce-i făcuse Amarantha... 

- Aşa că, spuse el, puţin obosit, iată-ne, cu soarta lumii noastre 
nemuritoare în mâinile unei femei analfabete. 

Cu un hohot neplăcut, îşi lăsă capul să cadă, îşi puse o mână pe 
frunte şi închise ochii. 

- Ce nenorocire! 

O parte din mine căuta cuvintele care să-l rănească în momentul 
acesta de vulnerabilitate, dar cealaltă jumătate își amintea ce spu- 
sese, ce făcuse, cum se uitase rapid spre uşă înainte de a mă săruta. 
Ştiuse că se apropia Amarantha. Poate că mă sărutase pentru a o 
face geloasă, dar poate... 

Dacă nu m-ar fi sărutat, dacă nu s-ar fi arătat şi nu ne-ar fi între- 
rupt, aș fi intrat în sala aceea a tronului cu tatuajul distrus. Şi toată 
lumea, în special Amarantha, ar fi ştiut ce pusesem la cale. Nu i-ar 
fi trebuit foarte mult să-şi dea seama cu cine fusesem. Şi nu voiam 
să mă gândesc la pedeapsa care ar fi urmat. 

Indiferent de motivele sau metodele sale, Rhysand mă ţinea în 
viaţă. Şi o făcuse încă dinainte de a ajunge la Poalele Muntelui. 

- Ți-am spus prea multe, zise el, ridicându-se în picioare. Poate 
că ar fi trebuit să te droghez mai întâi. Dacă ai fi deşteaptă, ai găsi un 
mod de a folosi asta împotriva mea. Și, dacă ai fi crudă, ai merge la 
Amarantha şi i-ai spune adevărul despre târfa ei. Poate că ţi l-ar da 
pe Tamlin pentru asta. 

Îşi băgă mâinile în buzunarele pantalonilor negri, dar, chiar 
când începu să se piardă în umbră, ceva din linia umerilor lui mă 
făcu să vorbesc. 

- Când mi-ai vindecat brațul... Nu trebuia să negociezi cu mine. 
Ai fi putut să-mi ceri toate săptămânile anului. 

Încruntată, l-am privit cum se îndepărta cu spatele la mine, pe 
jumătate mistuit de întuneric. 

- Toate săptămânile şi aş fi spus da. 

Nu era întru totul o întrebare, dar aveam nevoie de un răspuns. 

Pe buzele lui senzuale miji un surâs. 

- Ştiu, rosti el şi dispăru. 


CAPITOLUL 

Pentru ultima încercare, mi se dădură pantalonii şi vechea mea 
tunică — pătate, rupte şi urât mirositoare - dar, în pofida duhorii pe 
care o emanam, mi-am ținut fruntea sus când mă escortară spre 
sala tronului. 

Uşile se deschiseră larg, iar tăcerea din sală se cobori asupra mea. 
Am aşteptat să aud strigăte şi zeflemele, am aşteptat să văd aurul 
strălucind când privitorii îşi puneau pariurile, dar, de data aceasta, 
spiridușii se mulțumiră să mă privească fix, cei mascaţi aruncân- 
du-mi priviri grele. 

Întreaga lor lume stătea pe umerii mei, spusese Rhys. Nu cre- 
deam însă că îngrijorarea era singurul sentiment care le marca tră- 
săturile. Am înghiţit cu greu de câteva ori, când unii dintre spiriduşi 
îşi duseră degetele la buze, întinzându-şi apoi mâinile spre mine - 
un gest pentru cei căzuţi, un adio pentru morții onorați. Nu era nimic 
răutăcios în acest gest. Cei mai mulți dintre spiriduşi aparţineau 
regatelor Marilor Lorzi — aparținuseră acestor regate cu mult înainte 
ca Amarantha să le răpească pământurile, vieţile. Şi dacă Tamlin şi 
Rhysand recurgeau la stratageme pentru a ne ţine în viaţă... 

Am parcurs calea pe care o eliberaseră pentru mine - îndrep- 
tându-mă spre Amarantha. Regina a zâmbit când m-am oprit lângă 

tronul ei. Tamlin se afla la locul lui obişnuit, lângă ea, dar nu aveam 
să mă uit la el - nu încă. 

- Ai trecut de două încercări, spuse Amarantha, culegându-şi 
firele de praf de pe rochia de un roșu sângeriu. 

Părul negru îi strălucea, un întuneric sclipitor care amenința 
să-i înghită coroana din aur. 

- Şi te mai aşteaptă doar una. Mă întreb dacă n-ar fi mai rău să 
dai greş acum, când eşti atât de aproape de succes. 

Se bosumflă și am aşteptat amândouă să auzim râsul spiriduşi- 
lor, dar se auziră numai câteva râsete, ca un sâsâit de şarpe, dinspre 
gărzile cu pielea roşie. Ceilalți păstrară tăcerea, chiar şi ticăloşii de 
fraţi ai lui Lucien. Chiar şi Rhysand, oriunde s-ar fi aflat în mulțime. 

Am clipit pentru a-mi limpezi ochii, care mă ardeau. Poate jură- 
mintele lor de credinţă, pariurile pe viața mea şi antipatia pe care 
mi-o arătaseră fuseseră doar o fațadă, ca în cazul lui Rhysand. Şi 
poate că acum - acum, că sfârșitul era aproape - şi ei aveau să în- 
frunte posibila mea moarte, cu puţina demnitate rămasă. 

Amarantha îi privi amenințătoare, dar când ochii îi căzură asu- 
pra mea, zâmbi larg și dulceag. 

— Ai ceva de spus înainte de a muri? 

M-am gândit la o mulțime de înjurături, dar m-am mulțumit să 
mă uit la Tamlin. El nu reacționă — trăsăturile îi erau de piatră. Mi-am 
dorit să-i privesc fața - măcar pentru o clipă. Nu aveam nevoie 
decât să-i văd ochii verzi. 

- Te iubesc, i-am spus. Indiferent de ce spune ea despre mine, 
indiferent dacă dragostea asta e doar a inimii mele neghioabe de 
om. Chiar şi când îmi vor arde trupul, te voi iubi. 

Buzele îmi tremurară, privirea mi se înceţoşă, iar pe fața-mi rece 
se scurseră câteva lacrimi, pe care nu le-am şters. 

El nu reacţionă, nici măcar nu-şi încleştă mâinile pe braţele tro- 
nului. Probabil acesta era modul lui de a îndura totul, chiar dacă 
inima mi se prăbuşea în piept. Chiar dacă tăcerea lui mă ucidea. 

Amarantha spuse dulce: 

- Ai avea noroc, draga mea, dacă ar mai rămâne din tine ceva 
care să poată fi ars. 

Am privit-o îndelung, ura inundându-mi pieptul, dar cuvintele 
ei nu fură primite cu zeflemele, zâmbete sau aplauze de către mul- 
time, ci doar cu tăcere. 

Fu un dar care îmi dădu curaj, care mă făcu să-mi strâng degetele 
într-un pumn, care mă făcu să-mi cuprind cu mâna tatuajul de pe 
braţ. O învinsesem până acum, cinstit sau nu, și nu aveam să mă 
simt singură în clipa morţii. Nu aveam să mor singură. Era tot ceea 
ce puteam să cer. 

Amarantha își sprijini bărbia în palmă. 

- N-ai reușit să rezolvi ghicitoarea mea, nu? 

Nu i-am răspuns, iar ea a zâmbit. 

- Păcat. Răspunsul este foarte interesant. 

- Termină odată, am mârâit eu. 

Amarantha îl privi pe Tamlin. 

- Nu ai să-i spui nimic, acum, la sfârşit? spuse ea, ridicând o 
sprânceană. 

Fiindcă el nu răspunse, ea îmi aruncă un rânjet. 

- Foarte bine, atunci. 

Bătu din palme de două ori. 

Pe uşa deschisă larg, gărzile târâră trei siluete - doi bărbaţi şi o 
femeie -— cu fețele acoperite cu saci maronii. Chipurile ascunse se 
mişcară într-o parte şi în alta, încercând să înțeleagă murmurele 
care străbăteau ca un val sala tronului. Genunchii mi se îndoiră 
uşor văzând cum se apropiau. 

Lovindu-i fără milă şi împingându-i cu cruzime, gărzile cu piele 
roşie îi forțară pe cei trei spiriduşi să îngenuncheze la picioarele estra- 
dei, cu fața la mine. Trupurile și hainele nu le dezvăluiau identitatea. 

Amarantha bătu din nou din palme și de fiecare parte a spiri- 
dușilor îngenuncheaţi apărură trei slujitori înveşmântaţi în negru. 

Fiecare avea în mâinile albe şi lungi o pernă din catifea întunecată. 
Pe fiecare pernă se afla un pumnal din lemn lustruit, cu lama nu din 
metal, ci din cenușă. Cenuşă, pentru că... 

- Ultima ta încercare, Feyre, mârâi Amarantha, făcând un semn 
spre spiriduşii îngenuncheaţi. Înjunghie una dintre făpturile astea 
ticăloase în inimă. 

Am privit-o lung, deschizând şi închizând gura. 

- Sunt nevinovaţi, nu că asta ar avea importanţă pentru tine, 
continuă ea, pentru că nu ţi-a păsat atunci când ai ucis amărâta aia 
de santinelă a lui Tamlin. Nu l-a interesat nici pe dragul de Jurian 
când mi-a măcelărit sora. Dar, dacă e o problemă pentru tine... ei 
bine, îți rămâne întotdeauna opțiunea de a refuza. Bineînţeles, ast- 
fel îți vei pierde viața, dar înţelegerea e înţelegere, nu? Totuși, dacă 
mă întrebi, date fiind antecedentele tale în a-ţi omori semenii, cred 
că-ţi ofer, de fapt, un cadou. 

Să refuz şi să mor. Să iau trei vieţi nevinovate şi să trăiesc. Trei ne- 
vinovaţi, pentru viitorul meu. Pentru fericirea mea. Pentru Tamlin, 
curtea lui şi libertatea unui întreg regat. 

Lemnul pumnalelor ascuţite ca briciul fusese lustruit cu atâta în- 
demânare, încât lucea în lumina candelabrelor din sticlă colorată. 

- Ei bine? întrebă ea. 

Ridică mâna, permițându-i lui Jurian să mă privească îndelung, 
văzând pumnalele din cenușă şi, torcând ca o pisică, îi spuse: 

- N-aş vrea să pierzi spectacolul acesta, vechiul meu prieten. 

Nu puteam să o fac. Nu era ca la vânătoare; nu o făceam pentru 
supraviețuire sau pentru autoapărare. Era o crimă cu sânge-rece — a 
lor, a sufletului, dar pentru Prythian - pentru Tamlin, pentru toți 
cei aflați acolo, pentru Alis și băieţii ei... Mi-am dorit să fi cunos- 
cut numele unuia dintre zeii noştri uitaţi, ca să îl pot implora să 
intervină, mi-am dorit să fi ştiut măcar o rugăciune, ca să implor un 
sfat, iertarea. 

Dar nu ştiam nici acele rugăciuni, nici numele zeilor uitaţi - 
numai numele celor care ar fi rămas sclavi, dacă nu treceam la fapte. 
Am recitat în gând acele nume, inundată fiind de oroarea ființelor 
îngenuncheate la picioarele mele. Pentru Prythian, pentru Tamlin, 
pentru lumea lor și a mea... Aceste morţi nu aveau să fie în zadar — 
chiar dacă m-ar fi condamnat pe vecie. 

M-am apropiat de prima siluetă îngenuncheată - cel mai lung şi 
mai crud pas pe care îl făcusem vreodată. Trei vieți pentru elibera- 
rea Prythianului - trei vieţi care urmau să fie luate de pomană. Pu- 
team să fac asta. Puteam să fac asta, chiar dacă Tamlin mă privea. 
Puteam face acest sacrificiu - să-i sacrific... Puteam face asta. 

Degetele îmi tremurară, dar primul pumnal ajunse în mâna 
mea, cu mânerul lui rece şi neted, lemnul lamei fiind mai greu decât 
mă așteptasem. Erau trei pumnale, pentru că voia să mă facă să simt 
agonia repetată de a întinde mâna după acel pumnal. Voia să vadă 
că vorbeam serios. 

- Nu atât de repede! 

Amarantha chicoti, iar gărzile care ţineau prima siluetă îngenun- 
cheată îi smulseră gluga de pe faţă. 

Era un tânăr Mare Spiriduş chipeş. Nu-l cunoşteam, nu-l văzu- 
sem niciodată, dar ochii lui albaştri mă implorau. 

- Aşa e mai bine, spuse Amarantha, dând din nou din mână. 
Hai, dragă Feyre. Şi să te bucuri din plin de experienţă. 

Ochii lui erau de culoarea unui cer pe care nu aveam să-l mai văd 
vreodată dacă aș fi refuzat să-l ucid, o culoare pe care n-aş fi putut-o 
uita niciodată, indiferent de câte ori aş fi pictat-o. El dădu din cap, 
cu ochii atât de mari, încât albul îi invadase cu totul. Nici el nu avea 
să mai vadă acel cer. Şi nici oamenii aceştia, dacă nu făceam ce 
aveam de făcut. 

- Te rog, murmură el, privind zbuciumat când pumnalul din 
cenușă, când fața mea. Te rog. 

Pumnalul îmi tremura în mână şi l-am strâns cu mai multă 
putere. Trei spiriduși — între mine şi libertate stăteau doar trei spi- 
riduși, înainte ca Tamlin să se poată dezlănțui asupra A maranthei. 
Dacă ar fi putut-o distruge... „Nu va fi un gest inutil“, mi-am spus. 
„Nu va fi un gest inutil.“ 

- Nu o face, mă imploră spiridușul, când am ridicat pumnalul. Nu! 

Am inspirat profund, cu buzele tremurând. Dacă i-aș fi spus că-mi 
părea rău, nu ar fi fost suficient. Nu reușisem să-i spun asta lui 
Andras, iar acum... acum... 

- Te rog! rosti el, cu ochii înlăcrimaţi. 

Cineva din mulțime începu să plângă. Îl răpeam de lângă cineva 
care poate că îl iubea la fel de mult cât îl iubeam eu pe Tamlin. 

Nu voiam să mă gândesc la asta, nu voiam să mă gândesc la cine 
era sau la culoarea ochilor lui. Amarantha rânjea cu o bucurie săl- 
batică, triumfătoare. Să omori un spiriduş, să te îndrăgostești de un 
spiriduș şi apoi să fii silit să omori un spiriduș pentru a păstra acea 
iubire. Era o idee strălucită, plină de cruzime, și o ştia şi ea. 

Întunericul se apropie ca un val de tron și apăru Rhysand, cu bra- 
tele încrucișate, de parcă s-ar fi apropiat pentru a vedea mai bine. 
Părea indiferent, dar mâna îmi fu cuprinsă de furnicături. „Fă-o“ 
spuse furnicătura. 

- Nu face asta, gemu tânărul spiriduş. 

Am început să-mi clatin capul. Nu voiam să-l mai aud. Trebuia 
s-o fac acum, înainte să mă convingă să renunţ. Te rog! iar vocea i se 
transformă într-un țipăt. 

Sunetul mă lovi atât de puternic, încât am făcut un salt. 

Cu un suspin nefericit, i-am înfipt pumnalul în inimă. 

El urlă, zbătându-se în strânsoarea gărzilor, lama sfârtecându-i 
carnea şi oasele, uşor de parcă ar fi fost din metal, nu din cenușă, iar 
sângele, fierbinte şi fluid, îmi împroşcă mâna. Am plâns, smulgând 
pumnalul, reverberaţiile oaselor lui pe lamă străpungându-mi mâna. 

Ochii lui, plini de şoc şi ură, rămaseră aţintiți asupra mea, iar 
trupul i se prăbuşi, blestemându-mă, iar acea persoană din mulțime 
lăsă să-i scape un bocet de moarte. 

Pumnalul însângerat căzu la pământ, zăngănind, iar eu am făcut 
câțiva pași în spate, împleticindu-mă. 

- Foarte bine, spuse Amarantha, iar eu am rămas încremenită, 
fără să pot simţi ceva, fără să pot gândi, fără să pot ţipa. 

Mi-aş fi dorit să-mi pot părăsi trupul; să scap de pata a ceea ce 
făcusem; trebuia să plec de acolo - nu puteam suporta sângele de pe 
mâini, căldura lipicioasă dintre degete. 

- Acum, următorul. O, nu fi așa nefericită, Feyre. Nu te distrezi? 

M-am uitat la a doua siluetă, încă acoperită de glugă. De data 
aceasta, o femeie. Garda în negru îmi întinse perna cu pumnalul 
curat, iar gărzile care o ţineau îi smulseră gluga. 

Avea o față simplă, părul de un brun auriu, ca al meu. Pe obrajii 
rotunzi i se rostogoleau lacrimi, iar ochii precum bronzul îmi urmă- 
reau mâna însângerată care se îndrepta spre al doilea pumnal. Cură- 
tenia lamei din lemn lua în derâdere sângele de pe degetele mele. 

Aş fi vrut să mă aşez în genunchi şi să-i cer iertare, să-i spun că 
moartea ei nu avea să fie în zadar. Voiam să fac asta, dar trupul îmi 
era sfâşiat, de-abia-mi simțeam mâinile, inima zdrobită. Ce făcusem... 

- Zeii să mă salveze, începu ea să murmure cu o voce plăcută și 
uniformă - ca o muzică. Mamă, strânge-mă în braţe, continuă ea, 
recitând o rugăciune similară uneia pe care o auzisem odată, când 
Tamlin uşurase moartea ultimului spiriduș care murise în foaier. 

O altă victimă a Amaranthei. 

- Adu-mă la tine. 

Nu puteam să ridic pumnalul, nu puteam să fac acel pas care să 
anuleze distanţa dintre noi. 

- Lasă-mă să intru pe porți; lasă-mă să miros lumea aceea veş- 
nică din lapte și miere. 

Lacrimi tăcute îmi curseră pe față și pe gât, unde îmi înmuiară 
gulerul jegos al tunicii. Auzind-o, ştiam că acea lume nemuritoare 
avea să îmi fie interzisă pe vecie. Ştiam că nicio Mamă nu avea să mă 
strângă în braţe. Salvându-l pe Tamlin, mă condamnam pe vecie. 

Nu puteam face asta, nu puteam să ridic din nou acel pumnal. 

- Nu mă lăsa să mă tem de cel rău, inspiră ea, privindu-mă 
adânc, privind prin mine, în sufletul meu sfârtecat. Şterge-mi durerea. 

Un suspin îmi ieşi printre buze. 

- Îmi pare rău, am gemut. 

- Lasă-mă să pătrund în veșnicie, rosti ea, respirând calm. 

Plângeam pentru că înţelegeam. „Omoară-mă acum“, spunea ea. 
„Fă-o repede. Nu mă chinui. Omoară-mă acum.“ Ochii ei ca din 
bronz erau neclintiţi, trişti. Infinit mai rău, infinit mai dureros decât 
rugămințţile spiridușului de lângă ea. 

Nu puteam să o fac. 

Ea îmi susținu însă privirea — se uită în ochii mei şi dădu din cap. 

Ridicând pumnalul din cenuşă, ceva din mine se rupse, fără 
speranța de a mai fi reparat vreodată, indiferent de câți ani aveau 
să treacă, indiferent de câte ori aş fi încercat să-i pictez faţa. 

Grupul spiriduşilor care boceau se mărise - rudele şi prietenii 
ei. Pumnalul îmi atârna greu în mână - în mâna lucioasă şi pătată 
de sângele primului spiriduş. 

Ar fi fost mai onorabil să refuz - mai curând să mor decât să 
ucid spiriduși nevinovaţi. Dar... dar... 

- Lasă-mă să intru în veşnicie, repetă ea, ridicându-şi bărbia. 
Să nu mă tem de cel rău, murmură ea — doar pentru mine. Să nu 
simt durerea. 

I-am prins umărul delicat, osos, şi i-am înfipt pumnalul în inimă. 

Ea inspiră brusc, iar sângele i se vărsă pe pământ ca o ploaie. 
Când i-am privit din nou faţa, ochii îi erau închişi. Se prăbuși la 
pământ, rămânând nemișcată. 

M-am îndepărtat de mine, cât mai mult. 

Spiriduşii se frământau acum - se mişcau, murmurau şi plân- 
geau. Am lăsat pumnalul să cadă, iar clinchetul metalului pe mar- 
mură se auzi în urechile mele ca un răget. De ce Amarantha con- 
tinua să zâmbească, deși între mine şi libertate nu mai era decât o 
singură persoană? I-am aruncat o privire lui Rhysand, dar atenția 
lui era concentrată asupra Amaranthei. 

Un singur spiriduş — şi eram liberi. Încă o lovitură a brațului meu. 

Şi poate încă una după aceea - poate încă o lovitură, în sus şi 
direct în inima mea. 

Ar fi fost o uşurare - o uşurare să-mi iau viața, o ușurare să mor, 
mai degrabă, decât să mă confrunt cu asta, cu tot ce făcusem. 

Un slujitor spiriduş îmi oferi ultimul pumnal şi tocmai mă în- 
tindeam spre el, când paznicul îndepărtă gluga de pe capul bărba- 
tului îngenuncheat în fața mea. 

Am simțit cum mâinile mi se înmoaie inutile, de-a lungul trupu- 
lui. Ochii verzi cu incrustaţii de chihlimbar se ridicară spre mine. 

Totul se prăbuşi în jurul meu, strat după strat, spulberându-se şi 
sfărâmându-se, iar eu l-am privit pe Tamlin. 

Am întors brusc capul spre tronul de lângă cel al Amaranthei, încă 
ocupat de Marele meu Lord, iar ea râse, pocnind din degete. Acel 
Tamlin de lângă ea se transformă în Attor, care îmi zâmbi hoţeşte. 

Fusesem trasă pe sfoară — înşelată de propriile simţuri. Încet, cu 
sufletul îndepărtându-se de trup, m-am întors spre Tamlin. În ochii 
lui se citeau vina şi tristețea şi am făcut câțiva paşi în spate împle- 
ticindu-mă, aproape căzând din picioare. 

- E ceva în neregulă? întrebă Amarantha, ridicând fruntea. 

- Nu... nu e corect, am reuşit eu să spun. 

Faţa lui Rhysand devenise palidă — foarte palidă. 

- Corect? medită Amarantha, jucându-se cu osul lui Jurian, aflat 
la gâtul ei. Nu ştiam că voi, oamenii, cunoaşteţi acest concept. Îl 
omori pe Tamlin și eşti liberă. 

Zâmbetul ei era cel mai hidos pe care-l văzusem vreodată. 

- Şi, după aceea, poți să ţi-l ţii pentru totdeauna. 

Gura nu mă mai slujea. 

- Doar dacă, şi Amarantha continuă, crezi că se cuvine să-ţi sa- 
crifici viața. La urma urmelor, care-i sensul? Să supraviețuieşti, doar 
ca să-l piezi? 

Cuvintele ei erau ca otrava. 

- Imaginează-ţi toți acei ani pe care ar fi trebuit să-i petreceți 
împreună... şi dintr-odată să fii singură. E chiar tragic. Deşi, cu doar 
câteva luni în urmă, îi urai suficient pe cei din neamul nostru încât 
să ne măcelăreşti, se pare că ai trecut destul de uşor peste asta. 

Îşi atinse inelul. 

- Iubita umană a lui Jurian a făcut-o. 

Încă în genunchi, ochii lui Tamlin începură să strălucească — 
sfidând-o. 

- Deci, cum rămâne, spuse Amarantha, dar eu am refuzat să o 
privesc. Cum va fi, Feyre? 

Să-l omor și să-i salvez regatul, împreună cu viața mea sau să mă 
omor şi să-i las să trăiască toată viața ca sclavi ai Amaranthei, s-o las 
pe ea şi pe Regele Hybernului să-şi ducă războiul final împotriva 
împărăției oamenilor. Nicio înțelegere nu m-ar fi salvat - nu mai 
aveam ce vinde din mine pentru a evita să iau o decizie. 

Am privit pumnalul de pe pernă. Alis avusese dreptate cu numai 
câteva săptămâni în urmă; niciun om care venea aici nu mai putea 
pleca. Nici eu nu eram o excepție. Nu exista cale de scăpare. Dacă aș 
fi avut minte, mi-aş fi înfipt pumnalul în inimă înainte să pună 
mâna pe mine. Măcar aș fi murit repede. Nu aș fi îndurat tortura 
care mă aştepta cu siguranță, posibil chiar o soartă ca a lui Jurian. 
Alis avusese dreptate. Dar... 

Alis — Alis spusese ceva... ceva care m-ar fi putut ajuta. Ultima 
parte a blestemului, o parte pe care nu putuseră să mi-o spună, care 
avea să mă ajute... Şi tot ce reuşise să facă fusese să-mi spună să 
ascult. Să ascult ce aud — de parcă aș fi ştiut deja tot. 

Mi-am întors încet fața spre Tamlin. Amintirile se năpustiră, 
una după alta, vâltori de culori şi cuvinte. Tamlin era Marele Lord 
al Regatului Primăverii — şi asta cu ce mă ajuta? Marele Ritual avea 
loc - nu. 

Mă minţise în toate privinţele — în legătură cu motivul pentru 
care fusesem adusă la moşie, în legătură cu tot ce se întâmplase pe 
pământurile lui. Blestemul - nu-i fusese îngăduit să-mi spună ade- 
vărul, dar nici nu pretinsese că totul era în regulă. Nu, mă minţise 
şi îmi explicase pe cât de bine putuse şi mă făcuse dureros de con- 
ştientă, la fiecare cotitură, că era ceva în neregulă. 

Attorul în grădină - ascuns la fel de bine de mine precum mă 
ascundeam şi eu de el. Totuşi, Tamlin era cel care mă ascunsese - el 
îmi spusese să stau nemișcată şi-l condusese pe Attor direct spre 
mine, mă lăsase să-l aud. 

Iar când vorbise cu Lucien despre blestem, lăsase ușile de la sala 
de mese deschise, chiar dacă atunci nu înțelesesem despre ce vor- 
beau. Voise să trag cu urechea. 

Pentru că voia să ştiu, să ascult — pentru că această cunoaştere... 
Am trecut în revistă toate conversațiile, întorcând cuvintele ca pe 
niște pietre. O parte din blestem n-o înțelesesem, ce nu-mi putuseră 
ei spune explicit, dar Tamlin voia să ştiu... 

„Stăpâna mea nu încheie învoieli care să nu fie în avantajul ei.“ 

N-ar fi ucis niciodată ceea ce își dorea mai mult - nu când şi-l 
dorea pe Tamlin la fel de mult ca mine. Dacă îl ucideam, fie ştia că 
nu puteam să o fac, fie juca un joc foarte, foarte periculos. 

Conversaţie după conversaţie, toate răsunară în amintirea mea, 
până când am auzit cuvintele lui Lucien, iar atunci, totul încremeni. 
Şi atunci am ştiut. 

Mi-am ţinut respiraţia în acele clipe în care am derulat aminti- 
rea, rememorând conversaţia pe care o auzisem într-o zi. Lucien și 
Tamlin în sala de mese, ușa aproape larg deschisă pentru ca oricine 
să poată... să aud eu. 

Lucien chicotea. „Pentru cineva cu inima din piatră, a ta e moale 
zilele astea.“ 

L-am privit pe Tamlin, ochii alunecându-mi spre pieptul lui, când 
o altă amintire mă străbătu. Attorul în grădină, râzând. 

„Deşi ai o inimă din piatră, Tamlin, spunea Attorul, în mod sigur 
te temi de destul de multe.“ 

Amarantha nu ar fi riscat niciodată să-l ucid - pentru că ştia că 
nu puteam să îl ucid. 

Nu dacă inima lui nu putea fi străpunsă de o sabie. Nu dacă 
inima lui se prefăcuse în piatră. 

I-am privit fața, căutând o sclipire de adevăr, dar în privirea lui 
nu era decât acea răzvrătire temerară. 

Poate că greşeam - poate că era doar un joc de cuvinte al unui 
spiriduş, dar în toate acele momente în care îl îmbrățişasem pe 
Tamlin... Nu îi simţisem niciodată bătăile inimii. Nu văzusem nimic 
până când adevărul mă izbise în față; dar de data aceasta nu mai 
eram oarbă. 

Aşa îl controla şi așa îi controla magia. Așa îi controla pe toți 
Marii Lorzi, dominându-i şi ţinându-i în lesă, așa cum ţinea și su- 
fletul lui Jurian legat de trupul acela. 

„Să nu ai încredere în nimeni“, îmi spusese Alis, dar aveam în- 
credere în Tamlin - şi, mai presus de asta, aveam încredere în mine. 
Aveam încredere că auzisem bine - aveam încredere că Tamlin 
fusese mai deștept decât Amarantha, aveam încredere că sacrificiile 
pe care le făcusem nu fuseseră în van. 

Sala era tăcută, dar atenția mea era concentrată asupra lui Tamlin. 
Probabil că revelația mi se citea clar pe față, pentru că respiraţia lui 
se înteți şi-şi ridică bărbia. 

Am făcut un pas spre el, apoi încă unul. Aveam dreptate. Trebuia 
să fie așa. 

Am inspirat profund, înşfăcând pumnalul de pe perna întinsă. 
Era însă posibil să mă înşel - ar fi fost o greşeală dureroasă, tragică. 

Cum stăteam aplecată asupra lui, cu pumnalul de cenuşă în mână, 
am văzut însă un zâmbet uşor plutind pe buzele lui Tamlin. 

Exista ceva numit Soartă - pentru că Soarta făcuse să fiu acolo 
pentru a trage cu urechea la conversaţia lor de taină, pentru că Soarta 
îi şoptise lui Tamlin că fata rece, contradictorie, pe care o târâse în 
căminul lui avea să fie cea care să rupă vraja, pentru că Soarta mă ți- 
nuse în viață pentru a ajunge aici, doar ca să vadă dacă ascultasem. 

Era acolo - Marele meu Lord, iubitul meu, îngenunchind în 
fața mea. 

- Te iubesc, i-am spus eu, înjunghiindu-l. 


CAPITOLUL 
44 


Tamlin strigă când lama îi pătrunse în carne, rupându-i oasele. 
Pentru un moment îngrozitor, când sângele lui îmi țâşni pe mână, 
am crezut că pumnalul din cenușă îl străpunsese. 

Apoi, se auzi o bubuitură slabă - și o reverberaţie înțepătoare în 
mâna mea, când pumnalullovi ceva dur şi rezistent. Tamlin se aplecă, 
palid la faţă, iar eu i-am smuls pumnalul din piept. Cu sângele deja 
începând să se usuce pe lamă, am ridicat arma. 

Avea vârful ciobit, întors în interior. 

Tamlin se prinse de piept cu mâna, rana începând să se vindece. 
Ryhsand, la picioarele podiumului, rânji larg. Amarantha se ridică. 

Spiriduşii începură să murmure. Am lăsat lama să cadă, zăn- 
gănind pe marmura roşie. 

„Omoar-o acum“, am vrut să-i urlu lui Tamlin, dar el continuă să 
rămână nemișcat, cu mâna lipită de rană şi sângele scurgându-i-se 
încetişor. Prea lent - se vindeca prea lent. Masca nu căzuse. 
„Omoar-o acum.“ 

- A câştigat, strigă cineva din mulțime. 

- Eliberează-i, se auzi o altă voce. 

Fața Amaranthei era însă palidă, trăsăturile contorsionate fă- 
când-o să semene cu un şarpe. 

- O s-o eliberez când voi credea de cuviinţă. Feyre n-a specificat 
când trebuie să-i eliberez — doar că trebuie s-o fac. La un moment 

dat. Poate după ce mori, sfârşi ea, cu un zâmbet plin de ură. Ai pre- 
supus că atunci când am spus eliberare imediată în privinţa ghici- 
torii, se aplica şi încercărilor, nu? Fiinţă umană proastă și nebună. 

Am făcut un pas în spate, urmărind-o cum cobora de pe estradă. 
Degetele i se transformară în gheare - ochiul lui Jurian se agita săl- 
batic în inel, pupila dilatându-se și îngustându-se. 

- Dar pe tine, şuieră ea spre mine. Tu. 

Dinţii îi străluciră, devenind ascuțiți. 

- Te voi omori. 

Cineva strigă, dar eu nu puteam să mă mişc, nici măcar nu pu- 
team să mă dau la o parte, iar ceva mult mai dureros decât fulgerul 
mă lovi şi mă prăbuși la pământ. 

- Te voi face să plăteşti pentru cutezanţa ta, mârâi Amarantha și 
gâtul îmi fu răvăşit de un urlet, când în trup îmi izbucni o durere 
cum nu mai simţisem vreodată. 

Oasele mi se sfărâmau în timp ce trupul îmi era ridicat și zvârlit 
pe podeaua tare, iar un alt val de tortură agonizantă mă izbi. 

- Recunoaşte că nu-l iubeşti cu adevărat şi te voi cruța, spuse din- 
tr-o răsuflare Amarantha și, cu ochii împăienjeniţi de durere, am 
văzut-o apropiindu-se de mine ca o fiară de pradă. 

Nu aș fi spus asta, n-aş fi spus-o nici dacă m-ar fi spulberat. 

Ceva mă rupea însă din interior și m-am zbătut, incapabilă să-mi 
urlu durerea. 

— Feyre! strigă cineva. 

Nu cineva - Rhysand. 

Amarantha continua să se apropie. 

- Crezi că eşti demnă de el? De un Mare Lord? Crezi că meriţi 
ceva, fiinţă umană? 

Spinarea mi se arcui, iar coastele mi se rupseră, una câte una. 

Rhysand îmi strigă din nou numele, de parcă i-ar fi păsat cu ade- 
vărat. Am leșinat, dar ea mă făcu să îmi revin, asigurându-se că sim- 
team totul, asigurându-se că urlam de fiecare dată când îmi rupea 
un os. 

- Ce sunteți voi, decât mâzgă, oase şi carne pentru viermi? urlă 
Amarantha. Ce sunteți voi, în comparaţie cu seminția noastră, de 
vă credeţi demni de noi? 

Spiriduşii începură să strige că nu era cinstit, cerând ca Tamlin 
să fie eliberat de blestem, numind-o mincinoasă şi trişoare. Prin ceața 
care îmi cuprinsese privirea, l-am văzut pe Rhysand ghemuindu-se 
lângă Tamlin. Nu pentru a-l ajuta, ci pentru a înşfăca... 

- Sunteţi toți nişte porci — nişte porci jegoși şi manipulanți. 

Am suspinat printre urlete, când piciorul ei mă lovi în coastele 
rupte. Din nou. Din nou. 

- Inima ta muritoare nu contează pentru noi. 

L-am văzut pe Rhysand în picioare, ținând în mână cuțitul în- 
sângerat. Se năpusti spre Amarantha, iute ca o umbră, cu pumnalul 
din cenuşă îndreptat spre gâtul ei. 

Ea ridică o mână - fără ca măcar să se uite spre el - și fu izbit de 
un perete de lumină albă. 

Durerea se opri o secundă, destul cât să-l văd cum se loveşte de 
pământ, se ridică din nou şi se repede spre ea — cu mâini care acum 
aveau gheare. Se lovi din nou de zidul invizibil pe care îl ridicase 
Amarantha în jurul său, iar durerea mea pâlpâi când regina se în- 
toarse spre el. 

- Jeg trădător, şuieră ea spre Rhysand. Eşti la fel de rău ca bestiile 
astea umane. 

Una câte una, de parcă o mână le împingea, ghearele îi pătrunseră 
în propria lui piele, lăsând sânge în urma lor. El blestemă, cu voce 
joasă şi cu răutate. 

- Ai plănuit asta de la bun început. 

Magia ei îl trimise rostogolindu-se şi apoi se repezi din nou în 
Rhys — atât de dur, încât capul i se izbi de stânci, iar cuțitul îi căzu din 
degetele răsfirate. Nimeni nu făcu nicio mişcare pentru a-l ajuta, iar 
ea îl lovi încă o dată cu forța ei. Marmura roşie se sparse acolo unde 
lovise magia, trimițând spre mine o pânză de păianjen formată din 
fisuri. Val după val, ea continuă să-l lovească. Rhys gemu. 

- Opreşte-te, am spus eu, expirând în timp ce, cu sângele um- 
plându-mi gura, am încercat să întind o mână, pentru a-i cuprinde 
picioarele. Te rog. 

Braţele lui Rhys cedară pe când se lupta să se ridice, iar sângele 
îi picură din nas, împrăştiindu-se pe marmură. Ochii lui îi întâlniră 
pe ai mei. 

Legătura dintre noi se întări. Am trecut ca fulgerul din trupul meu 
în al lui, m-am văzut cu ochii lui, sângerând, zdrobită şi suspinând. 

M-am întors în propria-mi minte, iar Amarantha se întoarse din 
nou către mine. 

- Să mă opresc? Să mă opresc? Nu te preface că-ți pasă, ființă 
umană, croncăni ea şi îşi îndoi un deget. 

Spinarea mea se arcui, coloana vertebrală contractându-se până 
în punctul de a se rupe. Rhys îmi strigă numele, iar eu am leşinat 
din nou. 

Și atunci, amintirile începură să se deruleze - o compilație a 
celor mai urâte momente din viaţa mea, un lung şir de disperări şi 
întuneric. Apăru şi ultima pagină şi am început să plâng, deşi nu 
eram total conştientă de agonia trupului meu, când am văzut acel 
iepure sângerând în luminiş, cu pumnalul meu înfipt în gât. Primul 
meu vânat — prima viață pe care o luasem. 

Îmi fusese foame, fusesem disperată. Totuşi, după aceea, de în- 
dată ce familia mea devorase iepurele, m-am strecurat înapoi în pă- 
dure şi am plâns ore în şir, ştiind că întrecusem o limită, că îmi 
murdărisem sufletul. 

- Spune că nu-l iubeşti! ţipă Amarantha, iar sângele de pe mâinile 
mele deveni sângele iepurelui - deveni sângele a ceea ce pierdusem. 

N-aveam de gând s-o spun, pentru că iubirea pentru Tamlin era 
singurul lucru care-mi rămăsese, singurul lucru pe care nu aveam 
intenţia să-l sacrific. 

În privirea mea în roşu-şi-negru se ivi o cărare. I-am întâlnit 
ochii lui Tamlin, mari, când se târâi spre Amarantha, privindu-mă 

murind, incapabil să mă salveze pentru că rana i se vindeca prea 
încet, iar ea încă îi ținea puterile în frâu. 

Amarantha nu avusese niciodată intenția de a mă lăsa în viaţă, 
nici de a-l elibera pe el. 

- Amarantha, opreşte-te odată, o imploră Tamlin, la picioarele 
ei, apăsând cu mâna pe rană. Opreşte-te. Îmi pare rău - îmi pare 
rău pentru tot ce am spus despre Clythia cu ani în urmă. Te rog. 

Amarantha nu îl ascultă, dar eu nu-mi puteam lua ochii de la 
el. Ochii săi erau foarte verzi - verzi precum pajiștile domeniului 
lui. O umbră care ştergea toate amintirile ce mă inundaseră, care 
dădea deoparte răul care mă sfărâma, os cu os. Când rotulele mi se 
tensionară, amenințând să se rupă în două, am ţipat din nou, dar 
am văzut acea pădure fermecată, am văzut acea după-amiază în 
care am stat întinşi pe iarbă, am văzut acea dimineaţă când am ur- 
mărit răsăritul, când pentru o clipă - doar pentru o clipă, am cunos- 
cut fericirea adevărată. 

- Spune că nu-l iubeşti! scuipă Amarantha, iar trupul meu se 
contorsionă, rupându-se bucată cu bucată. Recunoaşte că inima 
ţi-e nestatornică. 

- Amarantha, te rog, gemu Tamlin, sângele curgându-i pe duşu- 
mea. Fac orice. 

- De tine mă ocup mai târziu, se repezi ea la el şi mă trimise 
zvârcolindu-mă într-un puț înfiorător de durere. 

Nu aveam să o spun niciodată - nu aveam să o las să audă aşa 
ceva, chiar dacă m-ar fi omorât. Dacă iubirea urma să-mi aducă 
prăbuşirea, aşa să fie. Dacă slăbiciunea m-ar fi făcut să cedez, aş fi 
îmbrăţişat-o cu tot sufletul. Dacă asta era... 


Pentru că, deşi fiecare din loviturile mele este puternică, 
Atunci când ucid, o fac lent... 


Ultimele trei luni fuseseră o moarte oribilă şi lentă. Ce simțeam 
pentru Tamlin era cauza acesteia. Şi nu exista antidot - nici durerea, 
nici absenţa, nici fericirea. 

Dar, dacă sunt disprețuită, devin o fiară greu de învins. 


Putea să mă tortureze cât dorea, dar nu ar fi putut niciodată dis- 
truge ceea ce simțeam pentru el. Nu l-ar fi făcut niciodată pe Tamlin 
să o dorească — nu şi-ar fi putut alina niciodată înțepătura respinge- 
rii lui. 

Lumea se întunecă la cozile ochilor mei, atenuând tăișul durerii. 


Dar îi binecuvântez pe toţi cei care sunt destul de curajoși încât 
să îndrăznească. 


Fugisem foarte mult timp de asta. Să mă deschid în fața lui, a 
Nestei și a lui Elain -— acesta fusese un test de curaj la fel de dureros 
precum oricare dintre încercările mele. 

- Spune-o, bestie abjectă, şuieră Amarantha. 

Poate că reuşise prin minciună să scape de învoială, dar cu ghi- 
citoarea, jurase altfel — eliberare imediată, indiferent de dorinţa ei. 

Sângele îmi umplu gura, cald, picurându-mi de pe buze. Am pri- 
vit pentru ultima dată fața mascată a lui Tamlin. 

- Iubirea, am expirat eu, lumea prăbușindu-se într-un întuneric 
fără de sfârșit. 

O pauză în magia Amaranthei. 

- Răspunsul la ghicitoare, am șoptit, ieşind din întuneric, îne- 
cându-mă cu propriul sânge, este... iubirea. 

Ochii lui Tamlin se măriră, după care ceva se rupse definitiv în 
coloana mea vertebrală. 

Eram departe, dar încă vedeam - vedeam cu ochi care nu erau ai 
mei, ochii unei persoane care se ridică lent de pe podeaua fisurată 
şi însângerată. 

Fața Amaranthei se stinse. Vedeam corpul meu, prosternat pe 
pământ, cu fața răsucită într-o parte, într-un unghi oribil. O flacără 
de păr roşu în mulțime. Lucien. 

În singurul ochi care îi rămăsese lui Lucien străluceau lacrimi, 
iar el îşi ridică mâinile şi-şi îndepărtă masca de vulpe. 

Faţa brăzdată de cicatrice oribile rămăsese atrăgătoare - trăsă- 
turile, ascuţite şi elegante. Gazda mea se uita acum la Tamlin, care 
se întorcea lent pentru a privi trupul meu mort. 

Faţa încă mascată a lui Tamlin se contorsionă în ceva ce semăna 
cu adevărat unui lup, iar el îşi ridică privirea spre regină şi îşi arătă 
colții, care începură să i se alungească. 

Amarantha se retrase, îndepărtându-se de trupul meu. Nu reuși 
decât să şoptească „Ie rog“, înainte ca lumina aurie să explodeze. 

Regina fu aruncată în zidul din spatele ei şi, repezindu-se spre 
ea, Tamlin lăsă să-i scape un urlet care zgudui muntele. Se trans- 
formă în fiară mult mai repede decât puteau percepe ochii mei — 
blană, gheare şi kilograme de muşchi ucigători. 

Când izbi zidul, el o apucă de gât şi pietrele crăpară când o trânti 
din nou în zid cu o labă cu gheare. 

Ea se zbătu, dar nu putu face nimic în fața atacului violent al fia- 
rei lui Tamlin. Sângele îi curse pe braţul îmblănit, acolo unde reuşise 
să-l zgârie. 

Attorul şi gărzile se repeziră să o ajute pe regină, dar câţiva spi- 
riduși şi Mari Spiriduşi, cu măştile azvârlite la pământ, săriră pentru 
a le bloca drumul, trântindu-i. Amarantha ţipă, încercând să-l lo- 
vească pe Tamlin cu picioarele, aruncându-şi asupra lui magia întu- 
necată, dar un perete auriu îi învăluise blana, ca o a doua piele. Nu 
putea să-l atingă. 

- Tam! strigă Lucien în haosul din jur. 

O sabie zvâcni în aer, o stea căzătoare din oțel. 

Tamlin o prinse în laba-i masivă. Țipătul Amaranthei fu brusc 
întrerupt când el îi împlântă sabia în cap şi în stânca de sub gâtul ei. 

Apoi îşi strânse maxilarele puternice în jurul gâtului ei — şi i-l 
sfâşie. 

Se lăsă tăcerea. 

Abia când mi-am privit din nou de sus trupul distrus, mi-am dat 
seama prin ochii cui văzusem. Rhysand nu se apropie însă de tru- 
pul meu, nu când sunetul labelor gonind - o rază de lumină, apoi 
sunete de pași — umplu aerul. Fiara dispăruse deja. 

Sângele Amaranthei îi dispăruse de pe faţă, de pe tunică, iar 
Tamlin se prăbuși în genunchi. 

Îmi ridică trupul inert, sfărâmat, ţinându-mă la piept. Nu-şi înde- 
părtase masca, dar am văzut lacrimile care cădeau pe tunica mea 
murdară şi am auzit suspinele zguduitoare care izbucneau din piep- 
tul lui pe când mă legăna, mângâindu-mi părul. 

- Nu, spuse cineva dintr-o suflare - Lucien, cu sabia atârnându-i 
în mână. 

Într-adevăr, erau multe zâne, spiriduși şi mulți Mari Spiriduși 
care urmăreau cu ochii umezi cum Tamlin mă îmbrățișa. 

Voiam să ajung la Tamlin. Să-l ating, să-l implor să mă ierte pen- 
tru ce făcusem, pentru trupurile de pe podea, dar eram foarte departe. 

Lângă Lucien apăru cineva - un bărbat înalt, arătos, cu părul 
şaten, care semăna cu el. Lucien nu-şi privi tatăl, deşi se încordă 
când Marele Lord al Regatului Toamnei se apropie de Tamlin și-și 
întinse mâna făcută pumn spre el. 

Tamlin ridică privirea numai când Marele Lord îşi descleştă 
pumnul și își răsuci palma. O scânteie lucitoare căzu asupra mea. 
Străluci şi dispăru când îmi atinse pieptul. 

Încă două siluete se apropiară - ambele, atrăgătoare şi tinere. 
Prin ochii gazdei mele, i-am recunoscut imediat. Cel cu pielea măs- 
linie din stânga purta o tunică verde-albăstruie, iar pe părul blond 
avea o ghirlandă de trandafiri — era Marele Lord al Regatului Verii. 
Tovarăşul său cu pielea albă, îmbrăcat în alb și cenușiu, avea o co- 
roană sclipitoare din gheaţă. Era Marele Lord al Regatului Iernii. 

Cu bărbiile ridicate, cu umerii traşi în spate, presărară şi ei asu- 
pra mea seminţele acelea sclipitoare, iar Tamlin își înclină capul, cu 
recunoştinţă. 

Un alt Mare Lord se apropie, lăsând şi el să cadă asupra mea o 
picătură de lumină. El strălucea cel mai puternic dintre toți şi, după 
straiele lui cu roșu şi auriu, l-am recunoscut ca fiind Marele Lord al 
Regatului Zorilor. Atunci, Marele Lord al Regatului Zilei, îmbrăcat 
în alb şi auriu, cu pielea de culoarea nucilor, strălucind de o lumină 
interioară, prezentă și el un dar similar şi-i zâmbi trist lui Tamlin, 
după care se îndepărtă. 

Rhysand se apropie, aducând cu el sufletul meu sfâşiat şi atunci 
l-am văzut pe Tamlin privindu-mă încremenit - uitându-se la noi. 

- Pentru ce ne-a dăruit, spuse Rhysand, întinzând mâna, îi dă- 
ruim ceea ce predecesorii noștri au oferit doar câtorva înainte. 

Făcu o pauză. 

- Acum, suntem chit, adăugă el, iar eu i-am simţit umorul înţepă- 
tor când îşi deschise mâna și lăsă sămânţa de lumină să cadă pe mine. 

Cu tandreţe, Tamlin îmi dădu părul umed de pe față. Mâna îi stră- 
lucea cu puterea soarelui la răsărit, iar în centrul palmei se formă 
acel boboc ciudat și luminos. 

- Te iubesc, şopti el şi mă sărută, atingându-mi inima cu mâna. 

Totul era negru, cald şi dens. De culoarea cernelei, dar mărginit 
cu auriu. Înotam către suprafață, unde mă aştepta Tamlin, unde mă 
aştepta viața. În sus, tot mai sus, dornică să respir. Lumina aurie 
crescu, iar întunericul se transformă într-un vin spumant, ale cărui 
bule clipoceau în jurul meu, permițându-mi să înot mai ușor şi... 

Am inhalat, iar aerul îmi inundă gâtul... 

Zăceam pe pardoseala rece. Nu mă durea nimic - nu sângeram, 
nu aveam oase rupte. Deasupra mea atârna un candelabru - nu ob- 
servasem niciodată cât de complexe erau cristalele, cum reverberau 
suflarea discretă a mulțimii. O mulțime - ceea ce însemna că încă 
mă aflam în sala tronului, adică eu... eu chiar trăiam. Ceea ce în- 
semna că eu îi... îi ucisesem pe acei... eu îi... Camera se învârti. 

Am gemut, sprijinindu-mi mâinile de pardoseală, pregătin- 
du-mă să mă ridic, dar, văzându-mi pielea, am înmărmurit. Strălu- 
cea în mod ciudat, iar degetele mele, întinse pe jos, păreau mai lungi. 
M-am ridicat. Mă simțeam... mă simțeam mai puternică, mai ra- 
pidă şi mai atrăgătoare. Şi... 

Devenisem o Mare Zână. 

Am înțepenit când l-am simţit pe Tamlin în spatele meu, când 
i-am mirosit parfumul de ploaie şi de fâneață de primăvară, mai 

intens ca oricând. Nu am putut să mă întorc să-l privesc, nu am 
putut să mă mişc. O Mare Zână, nemuritoare. Ce făcuseră? 

Îl auzeam pe Tamlin inspirând şi expirând. Auzeam respirația, 
şoaptele şi plânsul tuturor din acea sală, liniştea în care sărbătoreau, 
continuând să ne privească — să mă privească — unii slăvind puterea 
glorioasă a Marilor Lorzi prin cântece de laudă. 

- Era singura modalitate prin care te puteam salva, spuse Tamlin 
blând. 

Apoi, am privit spre perete, iar mâna mi se ridică până la gât. 
Uitasem cu totul de mulțimea uimită. 

Acolo, sub trupul putrezit al lui Clare, se afla Amarantha, cu gura 
căscată şi cu sabia care îi ieşea din frunte. Gâtul îi era retezat — iar 
acum, partea din față a rochiei îi era îmbibată cu sânge. 

Amarantha era moartă. Ei erau liberi. Eu eram liberă. Tamlin era... 

Amarantha era moartă, iar eu îi ucisesem pe acei doi Mari 
Spiriduși; eu... 

Am clătinat încet din cap. 

- Eşti... 

Împingându-mă în peretele negru care amenința să mă înghită, 
vocea mi se auzi prea zgomotos în urechi. Amarantha era moartă. 

- Convinge-te, zise el. 

Privind în jos, m-am întors. Pe pardoseala roșie era o mască aurie, 
care se holba la mine prin locaşurile goale, prin care obişnuiau să se 
vadă nişte ochi. 

- Feyre, spuse Tamlin şi-mi apucă bărbia cu degetele, ridicân- 
du-mi uşor chipul, pentru a-l vedea. 

Prima dată, am văzut acea bărbie cunoscută, apoi gura şi, apoi... 

Arăta exact cum îl visasem. 

Îmi zâmbi, chipul fiindu-i luminat de acea bucurie liniștită pe 
care ajunsesem să o îndrăgesc atât de mult, şi îmi dădu părul într-o 
parte. Am savurat atingerea degetelor lui şi mi-am întins şi eu dege- 
tele pentru a-i mângâi fața, urmărind conturul acelor pomeţi înalți 

şi acel nas drept și minunat - fruntea lată şi curată, sprâncenele uşor 
arcuite care îi încadrau ochii verzi. 

Câte nu făcusem pentru a trăi acest moment, pentru a mă afla 
aici... Mi-am alungat gândul din nou. Peste un minut, peste o oră, 
după o zi, aveam să mă gândesc la asta, urma să mă oblig să-l înfrunt. 

Când i-am atins inima lui Tamlin, un ritm constant îmi răsună 


3 


prin oase. 


M-am aşezat pe marginea unui pat şi, cu toate că m-am gândit 
că a fi nemuritor însemna că puteam îndura o durere mai mare, vin- 
decându-mă însă mai repede, am scâncit când Tamlin îmi inspectă 
şi îmi vindecă rănile care îmi mai rămăseseră. În orele scurse după 
moartea Amaranthei — după ceea ce le făcusem acelor doi spiriduși, 
nu prea reușisem să fim singuri. 

Dar acum, în această cameră liniștită... Nu puteam evita adevărul 
care îmi răsuna în minte, cu fiecare suflare. 

Îi ucisesem. Îi măcelărisem. Nici măcar nu le văzusem trupurile 
duse departe. 

În sala tronului fusese haos în momentele de după trezirea mea. 
Attorul şi zânele rele dispăruseră din sală instantaneu, împre- 
ună cu frații lui Lucien - o mișcare inteligentă, de vreme ce Lucien 
nu era singurul spiriduș care avea o datorie de plătit. Nici urmă de 
Rhysand. Unii spiriduşi fugiseră, în vreme ce alții începuseră a săr- 
bători, iar ceilalți continuaseră să se plimbe sau rămăseseră, pur și 
simplu, în picioare - palizi, privind în depărtare. De parcă nici lor 
nu le prea venea să creadă că era adevărat. 

Rând pe rând, înghesuindu-l, plângând şi râzând de bucurie, 
Marile Zâne şi spiridușii din Regatul Primăverii îngenuncheaseră în 
fața lui Tamlin, îl sărutaseră sau îl îmbrăţișaseră, mulțumindu-i — 
mulțumindu-mi. Am rămas destul de în urmă astfel încât să pot 


Regatul Spinilor şi al Trandafirilor 463 


da doar din cap, deoarece nu aveam ce să le ofer în schimbul recu- 
noştinţei lor, a recunoştinţei pentru spiriduşii pe care îi măcelărisem 
pentru a-i salva. 

După aceea, în sala agitată a tronului avuseseră loc nişte întâl- 
niri rapide şi intense cu Marii Lorzi care se aliaseră cu Tamlin pen- 
tru a plănui următorii paşi; apoi, cu Lucien şi câțiva Mari Spiriduşi 
din Regatul Primăverii, care se prezentaseră ca fiind santinelele lui 
Tamlin. Însă cuvintele şi respiraţiile erau prea zgomotoase, miro- 
surile prea puternice, lumina prea intensă. Să rămân pe loc în tot 
acest timp era mai uşor decât să mă mişc, decât să mă acomodez cu 
trupul puternic şi ciudat care îmi aparținea. Nici măcar nu puteam 
să-mi ating părul fără să mă şocheze uşoara diferență pe care o 
simţeam în degete. 

Aşa am stat, până când fiecare nou simţ sporit a devenit blând și 
natural, iar Tamlin mi-a observat, în sfârşit, tăcerea și ochii plictisiţi 
şi m-a luat de braţ. M-a condus prin labirintul de tuneluri și cori- 
doare, până când am găsit dormitorul liniştit, într-o aripă îndepăr- 
tată a palatului. 

- Feyre, spuse Tamlin acum, încetând să-mi mai inspecteze pi- 
ciorul gol. 

Mă obișnuisem atât de mult cu masca lui, încât chipul lui frumos 
mă surprindea de fiecare dată când îl zăream. 

Pentru asta... pentru asta îi omorâsem pe acei spiriduşi. Moartea 
lor nu fusese în zadar şi, totuşi... Sângele care mă pătase dispăruse 
în clipa în care m-am trezit, ca şi cum faptul că devenisem nemu- 
ritoare, că supravieţuisem, îmi câștigase cumva dreptul de a mă 
spăla de sângele lor. 

- Ce s-a întâmplat? am întrebat eu. 

Vocea mea era calmă. Seacă. Trebuia să încerc să par mai veselă 
pentru el, pentru ceea ce tocmai se întâmplase, dar... 

Îmi zâmbi pe jumătate. Dacă ar fi fost om, ar fi avut aproape trei- 
zeci de ani. Dar nu era om, aşa cum nu eram nici eu. 

Nu eram sigură dacă gândul mă făcea să fiu fericită sau nu. Nu 
era cea mai mare grijă a mea. Ar fi trebuit să îi cer iertare, ar fi 
trebuit să cerșesc iertarea familiilor şi prietenilor acelor spiri- 
duşi. Ar fi trebuit să fiu în genunchi, plângând de ruşine pentru tot 
ce făcusem... 

- Feyre, rosti el din nou, coborându-mi piciorul, așezându-se 
între genunchii mei. 

Îmi mângâie obrazul cu un deget. 

- Cum te voi putea răsplăti vreodată pentru ce ai făcut? 

- Nu trebuie, i-am spus. Să lăsăm lucrurile aşa cum sunt - să 
lăsăm acea celulă rece şi întunecată să dispară, iar eu voi uita pentru 
totdeauna chipul Amaranthei. Chiar dacă cei doi spiriduşi morţi, 
chiar dacă feţele lor nu mă vor părăsi niciodată. Dacă aș reuşi să 
pictez din nou, în loc de culori și lumină, le-aş vedea mereu chipurile. 

Tamlin îmi ţinu fața în mâini, apropiindu-se, dar apoi îmi dădu 
drumul şi îmi apucă braţul stâng - braţul meu tatuat. Observând 
semnele, se încruntă. 

- Feyre... 

- Nu vreau să vorbesc despre asta, am mormăit eu. 

Înțelegerea pe care o făcusem cu Rhysand - o altă grijă măruntă 
în comparaţie cu pata de pe sufletul meu, cu hăul din sinea mea. Nu 
mă îndoiam de faptul că, în curând, aveam să-l revăd pe Rhysand. 

Tamlin urmări cu degetele desenul reprezentat de tatuajul meu. 

- Vom găsi o cale de scăpare, murmură el și îmi mângâie brațul 
pentru ca, mai apoi, să-şi odihnească mâna pe umărul meu. 

Deschise gura, iar eu am ştiut ce avea de gând să spună -— su- 
biectul pe care urma să-l abordeze. 

Nu puteam să vorbesc despre asta, despre ei - nu încă. Aşa că 
i-am spus „Mai târziu“ şi mi-am prins picioarele de ale lui, trăgându-l 
mai aproape. Mi-am pus mâinile pe pieptul său, simțindu-i bătăile 
inimii. Asta — de asta aveam nevoie acum. Nu avea să şteargă ceea ce 

făcusem, dar... simțeam nevoia să-l am aproape, să-l miros și să-l gust, 
să-mi aduc aminte că era adevărat — că acel moment era adevărat. 

- Mai târziu, repetă el şi se aplecă să mă sărute. 

Era un sărut blând, nesigur - nu ca acele săruturi sălbatice şi 
apăsate din sala tronului. Își trecu din nou buzele peste ale mele. Nu 
voiam să își ceară scuze, să îi fie milă de mine sau să mă cocolo- 
şească. L-am apucat de partea din față a tunicii, trăgându-l mai 
aproape şi deschizând gura. 

El mârâi uşor, iar sunetul mă încinse, făcându-şi loc şi arzând în 
inima mea. L-am lăsat să ardă în golul din pieptul şi din sufletul 
meu. L-am lăsat să distrugă vălul negru care începea să mă încon- 
joare, să consume sângele fantomatic pe care încă îl mai simţeam pe 
mâini. M-am lăsat pradă acelui foc, m-am lăsat pradă lui, în vreme 
ce mâinile îi rătăceau pe trupul meu, descheindu-mi haina. 

M-am retras, încetând să-l mai sărut pentru a-i putea privi 
chipul. Ochii îi erau strălucitori — flămânzi - dar mâinile încetaseră 
să mai exploreze, oprindu-se ferm pe şoldurile mele. Calm ca un 
prădător, aşteptă şi mă privi trasându-i conturul feței, sărutând fie- 
care loc pe care îl atingeam. 

Singurul sunet care se auzea era respiraţia lui neregulată - şi, 
curând, mâinile-i începură să-mi rătăcească pe spate și talie, mân- 
gâindu-mă, tachinându-mă și dezbrăcându-mă. Când degetele mele 
călătoare ajunseră în dreptul gurii sale, el mă muşcă de un deget, 
băgându-l în gură. Nu mă durea, dar mă muşcă destul de tare încât 
să-l privesc din nou în ochi. Să-mi dau seama că se săturase să mai 
aştepte — la fel ca şi mine. 

Mă aşeză cu grijă pe pat, murmurându-mi numele în apropierea 
gâtului, a lobului urechii şi a vârfurilor degetelor. L-am îndemnat — 
mai repede, mai apăsat. 

Cu gura, îmi exploră rotunjima sânilor şi interiorul coapselor. 
Un sărut pentru fiecare zi pe care ne-o petrecuserăm departe unul 
de celălalt, un sărut pentru fiecare chin şi rană, un sărut pentru cer- 
neala adânc gravată în pielea mea și pentru toate zilele pe care urma 

să ni le petrecem împreună, de acum înainte. Zile pe care poate că 
nu le mai meritam. Am căzut însă iar pradă acelui foc, am cedat în 
fața acestuia şi a lui Tamlin şi m-am lăsat mistuită. 


+ 


Am fost trezită de ceva care mă trăgea de mijloc, de un fir din 
adâncul meu. 

L-am lăsat pe Tamlin dormind în pat, epuizat. În câteva ore, 
urma să părăsim Poalele Muntelui şi să ne întoarcem acasă, iar eu 
nu voiam să îl trezesc mai devreme decât era necesar. M-am rugat 
să pot dormi şi eu cândva atât de liniștit. 

Am ştiut cine mă chema cu mult înainte de a deschide ușa și de 
a merge de-a lungul coridorului, poticnindu-mă şi clătinându-mă 
din când în când, în încercarea de a mă obişnui cu noul meu trup, 
cu noile ritmuri și noul echilibru. Încet și cu atenţie, am urcat un 
rând de scări înguste, înaintând până când, spre surprinderea mea, 
un firicel de lumină pătrunse în casa scării, iar eu m-am trezit într-un 
balcon mic, ce ieşea din coasta muntelui. 

Am şuierat văzând cât era intensă era lumina, protejându-mi 
ochii. Crezusem că era miezul nopții — în întunericul muntelui, pier- 
dusem complet noţiunea timpului. 

Rhysand chicoti uşor din locul în care îl vedeam vag, stând în 
picioare, pe balustrada din piatră. 

- Am uitat că, pentru tine, a trecut ceva vreme. 

Ochii mă înţepară din cauza luminii, și am tăcut până când am 
scăpat de acea durere groaznică de cap şi am putut privi în zare. 
Munţii înzăpeziţi, de culoare violet, mă întâmpinară, însă piatra 
acestui munte era maronie și stearpă - nu se vedea nici măcar un fir 
de iarbă sau un cristal de gheaţă. 

În cele din urmă, m-am uitat la el. Avea aripile ascunse la spate, 
iar mâinile şi picioarele lui erau normale, fără gheare. 

- Ce vrei? 

Nu am reușit să mă răstesc aşa cum intenţionasem, nu cu ardoa- 
rea cu care îmi amintisem că se tot luptase să o atace pe Amarantha, 
pentru a mă salva. 

- Doar să-ți spun „la revedere“. 

O briză caldă îi ciufuli părul, îndepărtându-i norii de întuneric 
de pe umeri. 

- Înainte ca iubitul tău să te ia cu el pentru totdeauna. 

- Nu pentru totdeauna, i-am răspuns fluturându-mi degetele ta- 
tuate, ca să le vadă. Nu voi sta cu tine o săptămână, în fiecare lună? 

Din fericire, am rostit cu răceală acele cuvinte. 

Rhys zâmbi uşor, scuturându-şi aripile şi strângându-le la loc. 

- Cum aş putea să uit? 

M-am uitat la nasul pe care îl văzusem sângerând cu doar câteva 
ore mai devreme, la ochii violeți, care fuseseră atât de îndureraţi. 

- De ce? l-am întrebat eu. 

Ştiind la ce mă refeream, ridică din umeri. 

- Pentru că nu am vrut ca toţi să îşi aducă aminte de mine ca 
stând deoparte, când se vor scrie legendele. Vreau ca urmașii mei să 
ştie că eu am fost acolo şi că am luptat împotriva ei până la capăt, 
chiar dacă nu am putut face mare lucru. 

Am clipit, dar, de această dată, nu din cauza strălucirii soarelui. 

- Pentru că nu am vrut să lupţi singură, continuă el, fixându-mă 
cu privirea. Sau să mori singură. 

Şi, pentru o clipă, mi-am amintit de spiriduşul care murise în 
foaierul nostru şi cum îi spusesem același lucru lui Tamlin. 

- Mulţumesc, i-am răspuns eu gâtuit. 

Rhys îmi zâmbi, dar nu şi din priviri. 

- Nu prea cred că-mi vei mai mulțumi când te voi lua în Regatul 
Nopţii. 

Întorcându-mă spre munţi, nu m-am obosit să-i răspund. Şiru- 
rile nesfârșite de culmi umbrite se întrezăreau sub cerul deschis 
şi limpede. 

Însă nimic nu îmi trezi interesul, nimic nu distinse lumina şi 
culorile. 

— Vei zbura acasă? l-am întrebat calmă. 

Râse uşor. 

- Din păcate, ar dura mai mult decât îmi pot permite. Într-o altă 
zi, voi cunoaşte iar cerurile. 

I-am privit aripile strânse în corpul său puternic şi i-am spus cu 
o voce răgușită: 

- Nu mi-ai spus niciodată că iubeşti aripile — sau zburatul. 

Nu, făcuse ca transformarea lui să pară un lucru... comun, inutil, 
plictisitor. 

Ridică din umeri. 

- Am fost lipsit de tot ceea ce am iubit vreodată. Nu vorbesc 
foarte mult despre aripi. Sau despre zburat. 

Acel chip alb ca luna prinsese o oarecare culoare, iar eu m-am 
întrebat dacă Amarantha îl ținuse atât de mult sub pământ încât își 
pierduse bronzul pe care-l avusese odată. Un Mare Lord căruia îi 
plăcea să zboare — închis sub un munte. Umbre care nu-i aparțineau 
îi bântuiau încă ochii de culoare violet. M-am întrebat dacă, vreo- 
dată, aveau să-și piardă strălucirea. 

- Cum e să fii o Mare Zână? mă întrebă calm şi curios. 

M-am uitat din nou spre munți, gândindu-mă. Şi, poate că din 
cauză că nu mai era nimeni care să mă audă, poate din cauza um- 
brelor din ochii lui, care urmau să fie pentru totdeauna și ale mele, 
i-am spus: 

- Sunt o ființă nemuritoare, care a fost muritoare. Acest trup... 

Mi-am privit mâna, atât de curată şi de strălucitoare - o batjocură 
a ceea ce făcusem. 

- Acest trup este diferit, dar asta - mi-am dus mâna la piept, la 
inimă - asta e încă o inimă de om, dar alături de care mi-ar fi fost 
mai uşor să trăiesc... 

Vocea mi se înmuie. 

- Dacă aş fi avut o altă inimă, mi-ar fi fost mai uşor să trăiesc 
amintindu-mi ce am făcut. Poate nu mi-ar mai păsa atât de mult; 
poate că m-aş putea convinge că moartea lor nu a fost în zadar. 
Poate nemurirea mă va face să uit. Nu-mi dau seama dacă îmi do- 
resc aşa ceva. 

Rhysandse uită atât de mult timp la mine, încât trebui să-l privesc. 

- Feyre, bucură-te că ai o inimă de om. Să-ţi fie milă de cei care 
nu simt nimic. 

Nu am putut să-i spun despre golul care se formase deja în su- 
fletul meu - nu am vrut, așa că am încuviințat. 

- Ei bine, la revedere, spuse el, rotindu-şi gâtul de parcă am fi 
discutat banalități. 

Se aplecă până în dreptul taliei, aripile îi dispărură complet și, 
în momentul în care începu să dispară în umbra cea mai apro- 
piată, ameţi. 

Mă privi cu ochi mari și sălbatici şi cu nările umflate. 

Ceea ce văzu pe chipul meu îl uimi — o uimire pură i se citi pe 
faţă şi se împiedică, făcând un pas înapoi. Chiar se împiedică. 

- Ce este... am dat eu să spun, dar dispăru - dispăru pur și sim- 
plu, fără urmă - în aerul proaspăt. 


a 


Tamlin şi cu mine am plecat pe unde venisem eu -~ prin acea peş- 
teră îngustă din burta muntelui. Înainte de plecare, Marii Spiriuşi 
ai celor şapte regate au distrus şi apoi au închis curtea Amaranthei 
de la Poalele Muntelui. Am fost ultimii care au părăsit locul, iar când 
Tamlin făcu un semn cu braţul, intrarea în regat se prăbuşi în 
urma noastră. 

Încă nu ştiam cum să întreb ce făcuseră cu acei doi spiriduși. 
Poate într-o zi, poate curând, aveam să întreb cine erau, cum îi 
chema. Auzisem că trupul Amaranthei fusese transportat pentru a 
fi ars — deşi, cumva, ochiul şi degetul lui Jurian lipseau. Oricât de 

mult îmi doream să o urăsc, oricât de mult îmi dorisem să-i fi scui- 
pat cadavrul în flăcări... am înțeles de ce acționase așa — am înțeles-o 
într-o foarte mică măsură. 

Mergând prin întuneric, Tamlin mă luă de mână. Niciunul din 
noi nu spuse nimic în momentul în care apăru o rază de soare, 
colorând în argintiu pereții umezi ai peşterii, dar când lumina stră- 
luci mai puternic şi peştera se încălzi, am pășit amândoi în iarba de 
primăvară care acoperea văile şi gropile din pământurile lui. Din 
pământurile noastre. 

Briza şi mirosul florilor sălbatice mă loviră şi, în ciuda golului 
din piept şi a petei din sufletul meu, nu m-am putut abține să nu 
zâmbesc în clipa în care am urcat un deal abrupt. Picioarele mele de 
zână erau cu mult mai puternice decât picioarele mele de om, iar 
când am ajuns în vârful dealului, nu am fost atât de obosită pe cât 
aş fi fost odată. Am rămas însă fără suflare când am văzut conacul 
acoperit de trandafiri. 

Casa. 

Cât timp visasem la ea în temnițele Amaranthei, nu îmi îngă- 
duisem să mă gândesc la acest moment — nu îmi dădusem voie să 
visez atât de departe. 

Acum, reușisem - ajunsesem amândoi acasă. 

Când am privit în jos, spre conac, grajduri şi grădini şi când am 
auzit doi copii râzând -— sincer, liber — undeva acolo, l-am strâns de 
mână. O clipă mai târziu, două siluete mici și strălucitoare se repe- 
ziră ţipând în câmpul de dincolo de grădină, urmărite de o siluetă 
mai înaltă, care chicotea — erau Alis şi băieții ei. În sfârşit în siguranță 
şi nemaifiind nevoiţi să se ascundă. 

Tamlin mă luă pe după umeri, strângându-mă lângă el şi odih- 
nindu-şi obrazul pe capul meu. Buzele îmi tremurară, iar eu l-am 
cuprins de mijloc. 

Am stat în tăcere în vârful dealului până când soarele care apu- 
nea polei casa şi lumea şi Lucien ne chemă la cină. 


Regatul Spinilor şi al Trandafirilor 471 


M-am desprins din brațele lui Tamlin şi l-am sărutat uşor. Ziua 
de mâine - urma să am parte de o zi de mâine şi de o eternitate în 
care să mă confrunt cu tot ceea ce făcusem, în care să confrunt 
bucăţile din mine pe care le sfărâmasem câtă vreme fusesem închisă 
la Poalele Muntelui. Dar, pentru moment... pentru ziua de astăzi... 

- Să mergem acasă, i-am spus şi l-am luat de mână. 


MULTUMIRI 


Să fiu sinceră, nu sunt prea sigură cui ar trebui să îi mulțumesc 
mai întâi, pentru că această carte există datorită multor oameni, 
care au muncit la ea foarte mulți ani. Le transmit recunoştinţa mea 
eternă şi dragostea: 

Lui Susan Dennard, sora şi partenera mea de vânătoare, care 
mi-a fost alături precum Leonardo lui Raphael, Gus lui Shawn, 
Blake lui Adam, Scott lui Stiles, Aragorn lui Legolas, Noelle lui Safi, 
Schimdt lui Jenko, Senneth lui Kira, Elsa Annei, Sailor Jupiter (sau 
Luna!) lui Sailor Moon, Moss lui Roy, Martin lui San, Alan Grant lui 
Ian Malcolm, Brennan lui Dale şi Esqueleto lui Nacho: pur şi sim- 
plu, nu ştiu ce m-aş face fără tine. Sau fără glumele noastre. Prietenia 
noastră este definiţia cuvântului „epic“ — şi sunt aproape sigură că a 
fost scrisă în stele. (Cam cu o mie de ani înainte de era dinozaurilor. 
Există o profeție.) Vezi şi: Imhotep, Ceșcuţe pentru mânuţe, Oooo, 
serios? Cryssals, Henry Cavill, Claaaassic Peg şi tot ce-a mai apărut 
în Nacho Libre. Sarusan Forever. 

Lui Alex Bracken, una dintre primele prietene pe care mi le-am 
făcut în această industrie şi care rămâne una dintre cele mai bune 
prietene ale mele chiar şi în ziua de astăzi. Sunt momente în care 
încă mi se pare că abia am terminat facultatea, că am primit primele 
oferte de a scrie şi că ne întrebăm ce ne aşteaptă - sunt foarte bucu- 
roasă că am reuşit să ne împărtăşim reciproc experienţele acestei 

călătorii nebune. Îți mulțumesc pentru feedbackul uimitor, pentru 
multele lecturi (ale acestei cărți şi ale multor altora) şi pentru că ai 
avut întotdeauna grijă de mine. Nu pot să-ți spun cât de mult în- 
seamnă acest lucru pentru mine. Îți mulțumesc pentru că ai crezut 
atât de mulţi ani în această poveste. 

Lui Biljana Likic care, practic, a citit cartea capitol cu capitol, în 
timp ce o scriam, care m-a ajutat să compun toate acele ghicitori şi 
poezii umoristice absurde şi care m-a făcut să cred că această po- 
veste nu va rămâne închisă într-un sertar, pentru tot restul vieții 
mele. Fato, mă bucur foarte mult să văd că ai succes! 

Agentului meu, Tamar Rydzinski, care a oferit o şansă unei scrii- 
toare nepublicate în vârstă de douăzeci şi doi de ani şi care, cu un 
singur apel telefonic, mi-a schimbat viaţa. Eşti incredibilă. Îți mul- 
țumesc pentru tot. 

Lui Cat Onder - e o încântare să lucrez cu tine şi sunt onorată că 
eşti editorul meu. Laurei Bernier - îți mulțumesc foarte, foarte mult 
pentru că m-ai ajutat să transform această carte în ceva de care sunt 
cu adevărat mândră. Nu aș fi reuşit fără feedbackul tău genial. 

Întregii echipe Bloomsbury de pe mapamond: nu pot să vă spun 
cât sunt de încântată de faptul că această serie este găzduită de 
voi. Sunteţi cei mai buni. Vă mulțumesc pentru că aţi muncit din 
greu, pentru entuziasm şi pentru că mi-aţi îndeplinit visurile. Nu 
mă pot imagina pe mâini mai bune. Vă mulțumesc, vă mulțumesc, 
vă mulțumesc. 

Lui Dan Krokos, Erin Bowman, Mandy Hubbard şi lui Jennifer 
Armentrout - vă mulțumesc pentru că mi-ați fost tot timpul ală- 
turi. Nu ştiu ce m-aş fi făcut fără voi. 

Lui Brigid Keemmerer, lui Andrea Maas şi lui Kat Zhang, care 
au citit cu entuziasm diversele variante timpurii ale cărții şi mi-au 
oferit un feedback crucial. Vă rămân datoare. 

Elenei de la NovelSounds, Alexiei de la AlexaLovesBooks, lui 
Linnea de la Linneart şi tuturor Ambasadorilor Tronului de Cleștar: 

Băieți, vă mulțumesc pentru sprijinul acordat şi pentru dăruirea voas- 
tră. Faptul că v-am cunoscut a fost unul dintre punctele culminante 
ale acestei călătorii. 

Părinților mei: a durat ceva până să-mi dau seama, dar sunt ex- 
trem de binecuvântată pentru că sunteți părinții mei şi fanii mei 
numărul unu. Familiei mele: mulțumesc pentru sprijinul şi dragos- 
tea necondiționată. 

Lui Annie, cel mai grozav câine din istoria tovarășilor canini: Te 
voi iubi pentru totdeauna. 

Şi, în cele din urmă, soțului meu, Josh - această carte este pentru 
tine. Ţi-a aparținut dintotdeauna, aşa cum şi inima mea ţi-a apar- 
ţinut din momentul în care te-am zărit în prima zi de orientare pen- 
tru boboci, la facultate. Având în vedere modul în care viețile 
noastre s-au împletit misterios, înainte de a ne vedea, îmi vine greu 
să cred că nu a fost mâna destinului. Îți mulțumesc pentru că mi-ai 
dovedit că dragostea adevărată există. Faptul că am şansa de a-mi 
petrece viața alături de tine mă face să fiu cea mai norocoasă femeie 
din lume. 


De aceeași autoare 


SERIA REGATUL SPINILOR 
ȘI AL TRANDAFIRILOR 


Regatul ceţii și al furiei (vol. 2) 


REGATUL 4 
ACETI Şi 
” AL FURIEI 


REGATUL 
ȘI AL FL 


MAAS 


SARAH.) 


EI 


După ce a aflat că magia există şi a primit acest dar prețios de la 
stăpânii lumii fermecate a zânelor, Feyre nu poate uita evenimentele 
întunecate prin care a trecut. Nu poate uita nici înţelegerea pe care 
a făcut-o cu Rysand, vicleanul stăpân al Regatului Nopţii. Care va 
fi preţul pe care îl va plăti pentru a-și recăpăta libertatea? Şi, mai 
presus de orice, va reuşi Feyre să-şi vindece sufletul ca să schimbe, 
pentru totdeauna, soarta lumii sale? 

furiei vol. 2 seria Regatul spinilor și al tranda- 
firilor * Regatul aripilor şi al pieirii 
vol 3. seria Regatul spinilor și al trandafirilor 
KATHERINE MARSH / Turistul nopții 
MEG MEDINA / Fata care a îmblânzit vântul 
MELISSA MARR / Obsesie 
MICHAEL MORPURGO / Calul de război 
JAMES NICOL / Ucenica Vrăjitoare 
GARTH NIX / Abhorsen vol. 3 din Trilogia 
Vechiul Regat 
ALISON NOEL / Luna albastră 
DAWN O'PORTER / Avioane de hârtie 
CHRISTOPHER PAOLINI / Eragon I * 
Eragon II * Moștenirea vol. 4 seria Eragon 
URSULA POZNANSKI / Erebos — Jocul 
răzbunării 
PHILIP PULLMAN 
Rubinul din fun vol. 1 seria Sally Lockhar * 
Umbra din Nord vol. 2 seria Sally Lockhar * 
Tigrul din fântână vol. 3 seria Sally 
Lockhart * Prinţesa de tinichea vol. 4 
seria Sally Lockhart 
J.D. RINEHART 
Coroana celor trei. Cartea întâi * Coroana celor 
trei. Cartea a doua: Tărâmul pierdut 
MAGGIE STIEFVATER / Fior (vol. 1 seria 
Lupii din Mercy Falls) * Șovăire (vol. 2 seria 
Lupii din Mercy Falls) 
ERIKA SWYLER / Cartea speculațiilor 
LICIA TROISI / Războaiele Lumii Pămnântene 
vol. 1 — Secta asasinilor * Războaiele Lumii 
Pământene vol. 2 — Cele două războinice 
RACHEL WARD / Numere 
L.A. WEATHERLY / Îngeri 
JEANETTE WINTERSON / Jornadele 
timpului 
MONNEY WITCHER / Mna și monânul de aur 
EUGENE YELCHIN / Cum i-am spart nasul 
lui Stalin 


FICŢIUNE COPII 


ROBERT BEATTY 

Serafina și mantia neagră vol. 1 * Serafina şi 

toiagul răsucit vol. 2 * Serafina şi inima 

frântă vol. 3 
JOHN BOYNE / Bäiatul cu pijamale în dungi 
JEANNE BIRDSALL / Fanika Penderwick 
KATE DICAMILLO / Povestea hei Despereaux 
CRISTINA BRAMBILLA / Cheia Alchimistul 
IAN BECK TOM / Inima Curată și Ținutul 

Poveştilor Íntunecate 
CHRIS CALLAGHAN / Marele complot al 

ciocolatei 
L.A. CAMPBELL 

Puştiul, căruciorul și capsula tinpuha * 

Puştiul cu căruciorul merge în tabără 
VERONICA COSSANTELI / Dispăruții 
GITTY DANESHVAR 

Școala fiicoșilor 1 * Școala fricoșilor 2 — 

Lecția nu s-a terminat * Școala fiicoșilor 3 — 

Examen final 
SALAMANDA DRAKE DRAGONSDALE 

Ținutul dragonilor * Călăreţii fartunii 
MAZ EVANS / Zei scăpaţi din lesă ° Zei în 

misiune 
CORNELIA FUNKE / Igraine Fărădefiică 
KALLIE GEORGE / Agenția de adopție a 

animalelor magice: Trifoi şi norocul a 
HELEN GRANT / Misterioasa dispariție a 

Katharine Linden 
MICHELLE HARRISON / 73 comori * 

13 blesteme 
ELIZABETH KAY Cumpăna Apelor * 

Întoarcerea la Cumpăna Apelor * Blestemul 

de la Cumpăna Apelor 
SONJA KAIBLINGER / Scary Harry vol. 1 
ELENA KEDROS / Fetele din Olimp — Puterea 

viselor 
ASA LARSSON PAX 

Prăşina malefică * Câinele demonic * Răzbuna- 

rea strigoiului 
M.G. LEONARD / Bäiatul şi gândacul magic * 

Regina Gândacilor 
OISIN MCGANN / Răzbunarea strămoșii 
TRACY MACK & MICHAEL CITRIN 

Sherlock Holmes — În căutarea lui Watson * 

Sherlock Holmes — Misterul spiritul 

invocat * Sherlock Holmes — Confruntarea 


finală 


KAI MEYER 
Mătase și sabie (vol. 1 seria Oamenii Văz- 
duhului Înalt) * Lance şi lumină (vol. 2 seria 
Oamenii Văzduhului Înalt) * Dragon 
și diamant (vol. 3 seria Oamenii 
Văzduhului Înalt) 

WILEY MILLER / Extraordinarele aventuri 
ale lui Basil cel Banal 

JO NESBO 
Pudra pentru pârțuri a Doctorului Proctor * 
Doctor Proctor și cada timpului * Doctor 
Proctor și sfârșitul lumii. Poate 

JOANNE OWEN / Maestrul păpușar 

HAKON OVREAS / Maro 

SARAH PRINEAS / Hoţul vrăjitor furat * 
Hoţul vrăjitor pierdut * Hoţul vrăjitor găsit 

J.D. Reinhart / Tărâmul pierdut 

R.M. ROMERO / Păpușarul din Cracovia 

STEPHANIE S. SANDERS / Școala ticăloșilor 

MICHAEL SCOTT / Magicianul 

EMER STAMP 
Incredibilul jurnal secret al purceluşului * Super 
uimiloarele aventuri ale purceluşului 

JOHN STEPHENS 
Atlasul de smarald (vol. 1 seria Cărţile Înce- 
pubului) * Cronica focului (vol. 2 
seria Cărțile Începutului) 

LUCY STRANGE / Secretul din pădurea 
prizighetonii 

TUI T. SUTHERLAND / Avatar II 

PL. TRAVERS 
Mary Poppins + Mary Poppins deschide ușa * 
Mary Poppins se întoarce + Mary Poppins 
în bucătărie + Mary Poppins în parc + Mary 
Poppins şi casa de alături * Mary Poppins pe 
aleea Cireşilor 

SABINE ZETT 
Hugo pur și simplu genial * Planul genial al lui 
Hugo * Hugo dă-ți în petic 

ELLIS WEINER 
Gemenii Templeton au o idse * Gemenii Temple- 
ton intră în scenă 

JENNIFER WEINER / Cel mai mic Bigfoot 

CARMEN AGRA DEEDY, RANDALL 
WRIGHT / Motanul de la hanul Cheshire 
Cheese 

CAO WENXUAN / Bronz și Floarea-Soarelui 


NONFICȚIUNE COPII ŞI TINERI 


CULTURAL: CULTURĂ GENERALĂ, 

ISTORIE, ARTĂ, RELIGIE 

SIMON ADAMS / Atlasul explorărilor şi al 
Imperiilor * Atlasul lumii moderne * Atlasul 
lumii medievale 

JUDY ALLEN / Enciclopedia Fantasy 

ALAN GIBBONS / Charles Darwin * Cleopatra 

OLIVIER CLEMENT / Biserica ortodoxă 

JOHN HOWE / Lumi dispărute 

ANNA NILSEN / Detectivi de falsuri în artă * 
Misterul licitației de artă 

JULIEN RIES / Originile creştinismului 

JOYCE TYLDESLEY / Misterele mumiilor 


CĂLĂTORII 

RON & VALERIE TAYLOR / Oceane 

DR. KENT WEEKS / Egiptul antic 

*+* Incredibila călătorie a atomului spre centrul 
Pământului 


COLECŢII LAR SE 

LAROUSSE / Primele mele descoperiri 

LAROUSSE / Descoperim 1000 de animale * 
Descoperim 1000 de cuvinte 

LAROUSSE / Marea carte a invențiilor 

LAROUSSE / Marea carte a corpului omenesc e 
Micul meu atlas despre animale 

LAROUSSE / Cele mai frumoase 10 tablouri din 
lume povestite copiilor 

LAROUSSE / Cele mai frumoase 10 minuni ale 
lumii povestite copiilor 

LAROUSSE / Cele 10 capodopere ale lui Leonar- 
do da Vinci povestite copiilor 

LAROUSSE / Cele 10 capodopere de la Luvru 
povestite copiilor 

LAROUSSE ENCICLOPEDIA PENTRU 
PRICHINDEI 
Prima mea carte cu personaje * Prima mea 
carte despre eroi * Prima mea carte despre mări 
şi oceane 

LAROUSSE ENCICLOPEDIA MICILOR 
CURIOȘI 
Enciclopedia micilor curioşi — Natura * Enciclo- 
pedia micilor curioși — Dinozaurii 

LAROUSSE INCREDIBILA ENCICLOPE- 
DIE 5-8 ANI 
Piraţii — Incredibila enciclopedie * Terra — 
Incredibila enciclopedie 


LAROUSSE ENCICLOPEDIA 
PENTRU COPII | Animale dispărute * 
Convieţuirea * De jur împrejurul Pământului * 
Lumea animalelor * Marea * Planeta Terra * 
Religiile + Romanii * Viaţa 
MINMIENCICLOPEDII LAROUSSE 
Animalele din savană * Bebelusul * Cavaleri și 
fortărețe * Delfini şi balene * La munte 
LAROUSSE ENCICLOPEDIA CELOR MICI 
De ce? + Animale domestice * Grădina * Dino- 
zaurii * Anotimpurile + Emoţiile * Veterinarul * 
Cum? * Universul * Planeta Pământ 
LAROUSSE / Prima mea carte ilustrată și audio 
în limba engleză 
LAROUSSE / Primul meu dicționar englez-român 
LAROUSSE / Prima mea mare enciclopedie 
LAROUSSE / Prima mea mare enciclopedie 
despre animale 
LAROUSSE - SPUNE-MI 
Spune-mi! Dinozaurii! * Spune-mi... Despre 
corpul omenesc! * Spune-mi... Câte? * Spune-mi... 
Despre animale! * Spune-mi... Cum se face? * 
Spune-mi! Așa deci! * Spune-mi despre Pământ 
și cer! * Spune-mi despre Egiptul Antic! 
PRIMA MEA ENCICLOPEDIE LAROUSSE 
Istoria * Marea * Meseriile * Plantele * 
Știința * Universul * Corpul omenesc 
MICA ENCICLOPEDIE LAROUSSE 
Apa — bătălia pentru viaţă * Clima * Globali- 
zarea — o singură planetă, proiecte divergente * 
Lumea musulmană — o religie, societăţi multiple 
e Mări şi oceane * Specii pe cale de dispariție 
LAROUSSE JUNIOR / Egiptul * Mitologia 
LAROUSSE ENCICLOPEDIA 
PENTRU TINERI / Aventura cărții * Corpul 
omenesc * Energia și materia * Lumea artelor * 
Matematica și informatica * Muzica * Religiile 
lumii * Sporturile 
LAROUSSE LUMEA ȘTIINȚEI 
Viața și ecologia 
LAROUSSE / Giris’ Book: Micul manual al 
fetelor curioase și descurcărețe * Boys” Book: 
Pentru micii aventurieri 


SET INSIDERS 

SUSAN LUMPKIN & JOHN SEIDEN- 
STICKER / Animale de pradă 

PHILIP DIXON / Cavaleri și castele 


WELDON OWEN / Invenții 
JOYCE TYLDESLEY / Egiptul 
NOEL TAIT / Insecte şi păianjeni 
BEVERLY MCMILLAN & 

JOHN A. MUSICK / Oceane * Rechini 
RICHARD C. VOGT / Păduri tropicale 
KEN RUBIN / Vulcani și cutremure 


CE ŞI CUM I 

EVA DIX / Cetăți și cavaleri 

INA LUTTERBUSE, EVA DIX / La fermă 

TINA BEUTNER / Fe șantier 

CE ŞI CUM 
Câinii * Comori pierdute și regăsite + Europa * 
Evul Mediu occidental * Minerale şi roci * 
Multimedia * Mumii din toată lumea * 
Munţii * Orașe dispărute + Samuraii * 
Tălharii mărilor * Zodii și constelații 


ENCICLOPEDIE ILUSTRATĂ 

Het Castele 

*** Marele atlas ilustrat pentru copii preșcolari 
și şcolari 

ANNE LISTERLIN / Marea carte a spaţiului 


cosmic 


CĂRŢI EVENIMENT 
ALAN DYER / Misiune către Lună 


TONY DITERLIZZI, HOLLY BLACK 
Cronicile Spiderwick 

JOHN TOPSELL / Cum să crești și să îngrijești 
un dragon 


MINIONII 

LUCY ROSEN / Minionii — Trăiască regele 
Bob! + Minionii — Cine-i şeful? 

TREY KING / Minionii — Drumul către Congre- 
sul Ticăloșilor 

*** Minionii în Paradis — Phil salvează vacanţa 

*** Minionii grădinari 


PROGRAMUL MICUL PRINŢ 
ANTOINE DE SAINT EXUPERY 


Frumoasa poveste a Micului Prinţ * Micul 
Prinţ — Ed. softcover 

DESPINA CALAVREZO / Le français avec 
Le Petit Prince — vol. 1 (L'Hiver) Le français 
avec Le Petit Prince — vol. 2 (Le Printemps) * 
Le fiangais avec Le Petit Prince — vol. 3 
(L'Eti) + Le français avec Le Petit Prince — 
vol. 4 (L'Automne ) * English with The Little 


Prince — vol. 1 (Winter ) * English with The 
Little Prince — vol. 2 (Spring) * English with 
The Little Prince — vol. 3 (Summer) * English 
with The Little Prince — vol. 4 (Autumn) 

*** Micul Prinţ — Caiet de activități 

xx Să învăţăm să numărăm cu Micul Prinţ 

*** O zi cu Micul Prinţ 

*** Să învăţăm geografia cu Micul Prinţ 

xax În călătorie cu Micul Prinţ 

*** Să învăţăm politețea de la Micul Prinţ. 

*x* Să învăţăm culorile cu Micul Prinţ 

*** Carnet de însemnări 

*** Cele mai frumoase citate din Micul Prinţ 

*** Jurnalul prietenilor cu ilustraţii din Micul Prinţ 


RAO MINI CLAŞIC 

LEWIS CAROLL / Aventurile lui Alice în 
Țara Minunilor. Alice în Țara Oglinzii și 
ce a găsit acolo 

J.M. BARRIE / Peter Pan 


EDIŢIE SOFTCOVER 

*AGATHA MISTERY* 
SIR STEVE STEVENSON Agatha 
Mistery — Crimă pe Turnul Eiffel * 
Agatha Mistery — Enigma faraonului * Agatha 
Mistery — Jaf la Cascada Miagara * 
Agatha Mistery — Perla din Bengal (vol. 2 ) * 
Agatha Mistery — Spada regelui Scoției * Com- 
blot la Lisabona * Misteriul din New York 

*GERONIMO STILTON* 
GERONIMO STILTON Banda 
Motanului — Ed. softcover * Călătoriile, ce 
pasiune — Ed. softcover * Furtul dionantului 
uriaș — Ed. softcover * lubizea e ca brânza — 
Ed. softcover * Misteriosul hoț de brânză — 
Ed. softcover Ħ Numele meu e Stilton — Ed. 
softcover 

TEA STILTON Cazul straniu al hoțului de coji 
de brânză seria Geronimo Stilton * Misterul 
pabirusului negru seria Geronimo Stilton 


CARTE ILUSTRATĂ. 

** * Basmele mele preferate 

*** Flautul fermecat 

*** E T. Extraterestrul descoperă comunicațiile 
*** Nu ştiam că pofi sări mai sus pe Lună 

*** Nu ştiam că rechinii își schimbă mereu dinții 
*** Nu știam că unele vase au aripi 

*** Viaţa cotidiană în lumea antică 


ELLA BURFOOT / Domnul Întuneric se 
strecoară 

VAN GOOL / Micul meu dicționar român-englez 
e Micul meu dicționar omân-fiancez * Micul 
meu dicționar român-german 

DESPINA CALAVREZO / Wintertime 

HELENE LASSERRE & GILLES BONO- 
TAUX / Motanul meu este un ipocrit 

VIC PARKER / 40 de povești cu ponei și cai 

TIG THOMAS / 50 de povești cu prințese 


CARTEA JUCĂRIE 

Fereastra spre Crăciun — Ciorăpelul 

Fereastra spre Crăciun — Flărnicuţa 

P. FLEMMING, J. BLACKMAN / Aripivare — 
Papagalul * Aripioare — Pinguinul 

J. GODE, P. FLEMMING / Lucy își ascute 
cleștii, ca să tremure toți peștii 

*** Multiplan — Broaştele fantastice 

*** Multiplan — Corpul uman 

*** Multiplan — Mumiile egiptene 

*** Multiplan — Sistemul solar 


CĂRŢI DE ACTIVITĂŢI 

ARINA ALEXANDRU / Alfabetul desenat mai 
ușor de învățat + Numărăm până la 10 

*** 365 de lucruri de creat și confecționat 

*** Atelier de jocuri și activități Montessori: Des- 
coperă lumea înconjurătoare * Atelier de jocuri şi 
activități Montessori: Descoperă matematica 

MINNA LACEY / 365 de activități ştiinpifice 
și distractive 

LAROUSSE / Caietul meu de grafică 3-4 ani 


LAROUSSE / Caiet de jocuri și activități pentru 
copii îsteţi (grupa mică) 

LAROUSSE / Caiet de jocuri și activități pentru 
copti istefi. (grupa mijlocie) 

LAROUSSE / Caiet de jocuri și activități pentru 
copii istefi (grupa mare) 

LAROUSSE / Sunt un campion — corpul uman 

LAROUSSE / Sunt un campion — țările lumii 

*** Marea carte a labirinturilor 

**5 Marea carte de colorat și activități 

PARRAGON Pinkabella 
Pinkabella — Carte activități * Pinkabella e la 
modă * Pinkabella adoră să deseneze * Pinka- 
bella casa de păpuși 

HINKLER BOOKS / Perfect albastru — Ne 
jucăm și înzățăm 

FIONA WATT / Artă și snaginație 

+* Să ne pregătim de şcoală 

SUDOKU / Sudoku peste 8 ani 

USBORNE / Carte puzzle cu imagini 

POVEȘTI ILUSTRATE - Ilustrații Fran- 
cesca Rossi 
Albă ca Zăpada * Alice în Țara Minunilor * 
Cenușăreasa * Pinocchio * Scufita Roşie * 

Vrăjitorul din Oz 


RAO EDUCAŢIONAL 

VIORELA ANASTASIU / Geografia României, 
pentru admiterea în învățănântul superior 

ZVETLANA APOSTOIU, MARIANA 
POPA, ANGELA SOARE / Manual de 
limba franceză, clasa a 4-a 

© Josh Wasserman 


SARAH J. MAAS a debutat cu roma- 
nul Tronul de Cleștar, publicat în 2010. 
Volumul a fost nominalizat pentru dis- 
tincția Waterstones Childrens Teen Book 
of the Year şi a fost tradus în treisprezece 
limbi. Au urmat Diamantul de la miezul 
nopții şi Moştenitoarea Focului, volume la 
fel de gustate de public. În prezent, Sarah 
locuieşte în sudul Californiei, alături de 
soțul şi de câinele familiei, şi lucrează la 
continuarea seriei Regatul spinilor și al 
trandafirilor. 


FEYRE STIE SA VÂNEZE. 

Feyre a crescut într-o lume în care magia există 
doar în legende. Dar dacă această lume ar fi reală şi, 
mai mult decât atât, ar amenința să arunce lumea 
muritorilor într-un război întunecat? Mânată de 
promisiunea de a-și apăra familia, făcută mamei ei, 
Feyre va afla că în regatul zânelor totul este posibil, 
chiar și să te îndrăgosteşti de un Mare Lord al 
spiriduşilor. O ameninţare pluteşte însă asupra 
acestui tărâm magic, iar Feyre este singura care poate 

P salva de la pieire regatul zânelor și lumea oamenilor. 


( FEYRE TREBUIE SĂ RUPA VRAJA 
SAU ÎŞI VA PIERDE INIMA PE VECI. 


PRIMUL VOLUM AL UNEI NOI TRILOGII 
SCRISE DE SARAH J. MAAS, 
CREATOAREA SERIEI DE SUCCES 


er TRONUL DE CLEŞTAR 


